Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Κυρίες και κύριοι συνάδελφοι έχω την τιμή να ανακοινώσω στο Σώμα τα δελτία επίκαιρων ερωτήσεων της Παρασκευής 19 Μαΐου 2017. Α΄ Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 831/15-5-2017 επίκαιρη ερώτηση του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη μετάβαση στο ψηφιακό σήμα για μεγάλα τμήματα της επαρχίας. 2. Η με αριθμό 828/12-5-2017 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, σχετικά με τη χορήγηση επιδόματος σε πυροσβέστη πενταετούς υποχρέωσης. 3. Η με αριθμό 832/15-5-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα «στον αέρα εκατοντάδες έργα δήμων και περιφερειών όλης της χώρας λόγω ασάφειας του ν.4412/16». 4. Η με αριθμό 833/15-5-2017 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με την παράταση υποβολής δηλώσεων σε αγρότες που υπέστησαν ζημιές από τον παγετό στο Δήμο Αγιάς του Νομού Λάρισας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 829/12-5-2017 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, σχετικά με τη συνολική και όχι τμηματική μετεγκατάσταση της κοινότητας Αχλάδας Νομού Φλώρινας. 2. Η με αριθμό 830/12-5-2017 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα «διαστάσεις παίρνει το αντιεμβολιαστικό κίνημα και στην Ελλάδα». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2710/19-1-2017 ερώτηση του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Αρβανιτίδη προς τον Υπουργό Υγείας, σχετικά με τις εξαγγελίες για επίλυση του ιδιοκτησιακού καθεστώτος του Γενικού Νοσοκομείου Θεσσαλονίκης «Άγιος Παύλος». 2. Η με αριθμό 3934/6-3-2017 ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με την ιδιωτικοποίηση περιφερειακών αεροδρομίων. 3. Η με αριθμό 3614/21-2-2017 ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Υγείας, σχετικά με τα υψηλά ποσοστά μη ενδεδειγμένων ιατρικά καισαρικών τομών. Β΄ Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 839/16-5-2017 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Πολιτισμού και Αθλητισμού, σχετικά με την αναβάθμιση και την αξιοποίηση του αρχαιολογικού πολιτιστικού προϊόντος του Νομού Αιτωλοακαρνανίας. 2. Η με αριθμό 835/15-5-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με το δάνειο ύψους 138 εκατομμύρια ευρώ από την Ευρωπαϊκή Τράπεζα Επενδύσεων (ΕΤΕπ) για την κατασκευή και ανακαίνιση κτηρίων και εγκαταστάσεων σε ΑΕΙ. 3. Η με αριθμό 840/16-5-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών, με θέμα: «επιβεβλημένη η εφαρμογή της ρύθμισης των εκατόν είκοσι δόσεων για όλες τις ληξιπρόθεσμες οφειλές προς τους δήμους». 4. Η με αριθμό 841/16-5-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Μεταναστευτικής Πολιτικής, σχετικά με τη λειτουργία του Κέντρου Υποδοχής Προσφύγων στο Λαύριο. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 836/15-5-2017 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με τα προβλήματα μη ομαλής καρποφορίας οπωροφόρων δέντρων σε περιοχές της βόρειας Ελλάδας. 2. Η με αριθμό 846/16-5-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα «τροπολογία σκάνδαλο για τους τραπεζίτες». Οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν. 4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις». Κατά τη χθεσινή συνεδρίαση ολοκληρώθηκαν οι τέσσερις κύκλοι από τον κατάλογο ομιλητών, που είχαν δοθεί από τα κόμματα κατ' αναλογία της κοινοβουλευτικής δύναμής τους. Απομένουν εκατόν επτά ομιλητές που έχουν εγγραφεί με το ηλεκτρονικό σύστημα. Προτείνω, λοιπόν, αν το αποδέχεστε, να μειωθεί ο χρόνος στα έξι λεπτά, αντί επτά, ώστε να μπορέσουν να μιλήσουν περισσότεροι. Επίσης, θέλω να σας ενημερώσω ότι σύμφωνα με την απόφαση της Διάσκεψης των Προέδρων στις 16 Μαΐου 2017, ο κατάλογος των ομιλητών θα πρέπει να ολοκληρωθεί μέχρι τις 18.00΄. Στη συνέχεια θα λάβουν τον λόγο οι Πρόεδροι των Κοινοβουλευτικών Ομάδων και θα ακολουθήσει η ψηφοφορία, ώστε να ολοκληρωθεί η συνεδρίαση, αν είναι δυνατόν - θα καταβληθεί κάθε δυνατή προσπάθεια - μέχρι τη δωδεκάτη νυχτερινή. Το Σώμα συμφωνεί με τις προτάσεις;
Συνεπώς το Σώμα συμφώνησε. Σε ό,τι αφορά τους ομιλητές, έχει μείνει από χθες από τον τελευταίο κύκλο ο κ. Λαζαρίδης. Ο κ. Τάσσος από το Κομμουνιστικό Κόμμα Ελλάδας πρόλαβε και μίλησε εχθές. Επομένως, ο κατάλογος ξεκινάει με τον κ. Κυριαζίδη, τον κ. Βλάχο και την κ. Κανέλλη. Κύριε Λαζαρίδη, έχω τη συναίνεσή σας να γίνει μια μικρή τροποποίηση στη σειρά;
Μάλιστα, κύριε Πρόεδρε.
Ωραία. Επομένως ο πρώτος ομιλητής είναι ο κ. Βλάχος, μετά ο κ. Κυριαζίδης και μετά η κ. Κανέλλη. Ορίστε, κύριε Βλάχο, έχετε τον λόγο. Παρακαλώ να κρατάμε ει δυνατόν τους χρόνους.
Ευχαριστώ, κύριε Πρόεδρε. Ευχαριστώ και τους συναδέλφους για τη μικρή τροποποίηση της σειράς, για να διευκολύνουν και το δικό μου πρόγραμμα. Κυρίες και κύριοι συνάδελφοι, μετά από καθυστέρηση πραγματικά πολλών μηνών και εν μέσω μιας κυβερνητικής επικοινωνιακής καταιγίδας όλο αυτό το διάστημα για κόκκινες γραμμές, για διαπραγμάτευση, δημιουργήθηκε ένας εφησυχασμός περισσότερο στους πολίτες, αλλά και σε έναν βαθμό ίσως σε όλους μας, ότι η Κυβέρνηση πράγματι διαπραγματεύεται, πράγματι αυτά που λέει τα εννοεί και πράγματι θα τα τηρήσει. Ακούγαμε δηλώσεις του Πρωθυπουργού, του Αντιπροέδρου της Κυβέρνησης, κορυφαίων Υπουργών, όπως του κ. Τσακαλώτου κι όχι μόνο, που μιλούσαν γι' αυτές τις περίφημες κόκκινες γραμμές, για το τι δεν θα ψηφίσουν, δημιουργώντας μια εικόνα, αν θέλετε, πλασματική τελικά, γιατί ό,τι ελέχθη όλο αυτό το διάστημα σήμερα έχει ανατραπεί. Δεν ισχύει τίποτα από αυτά που ξέραμε. Κανείς δεν περίμενε να έρθει ένα πακέτο του ύψους που είναι αυτή η συμφωνία, δηλαδή, το τέταρτο μνημόνιο. Βεβαίως, οι δηλώσεις της Κυβέρνησης σήμερα ότι: «κι εμείς δεν θα θέλαμε αυτό το πακέτο και είναι έξω από τη δική μας λογική» δεν μπορεί να τους απαλλάξει από τις δικές τους ευθύνες. Στον λίγο χρόνο που έχω δεν θα μπω σε αριθμούς. Νομίζω ότι ο εισηγητής μας κ. Σταϊκούρας τοποθέτησε χθες πολύ αναλυτικά τα οικονομικά μεγέθη. Εγώ θέλω μόνο κάποιες παρατηρήσεις και κάποια συμπεράσματα να βγάλουμε πολιτικής αξίας, από αυτήν τη διαπραγμάτευση. Πριν έρθει η συμφωνία αυτή στις επιτροπές, ο ΣΥΡΙΖΑ κυρίως από τα δύο κυβερνητικά κόμματα, ένοιωσε την ανάγκη πρώτα να ενημερώσει τα κομματικά του όργανα - πολιτική γραμματεία, κεντρική επιτροπή, κοινοβουλευτική ομάδα - και μετά να ενημερωθούν τα κόμματα, οι πολίτες και η κοινωνία. Ήρθαμε στη Βουλή. Ήρθαμε τώρα στη Βουλή και καλέσαμε σαράντα εφτά νομίζω φορείς και ήταν η πρώτη φορά που κανένας από τους δεκάδες φορείς που εκλήθησαν - ήταν πάρα πολλοί - δεν βρήκε να πει μια καλή κουβέντα γι' αυτήν τη συμφωνία. Κανείς δεν συμμερίστηκε στο ελάχιστο την αισιοδοξία της Κυβέρνησης. Όλοι είχαν κάτι να παρατηρήσουν και όλοι, μα όλοι, εξέφρασαν τη δική τους αγωνία για το μέλλον του κλάδου που αντιπροσώπευαν. Τι σημαίνει αυτό; Σημαίνει ότι απ' αυτήν τη συμφωνία κανείς δεν περιμένει τίποτα θετικό. Όλοι ανησυχούν. Και είπα και νωρίτερα ότι δεν μπορεί να ξεπεραστεί με το να δηλώνεται από τη μεριά των κυβερνητικών συναδέλφων ότι: «κι εμείς ανησυχούμε κι εμείς δεν θα το θέλαμε». Διότι εδώ, κύριοι συνάδελφοι της κυβερνητικής πλειοψηφίας, πρέπει να επιλέξετε ή η συμφωνία αυτή είναι προϊόν, αποτέλεσμα της δικιάς σας διαπραγμάτευσης και την υιοθετείτε - αυτό το τέταρτο μνημόνιο - και είναι καλή και την ψηφίζετε, γιατί πράγματι περιμένετε να έχετε κάποια θετικά αποτελέσματα, ή ήταν αναγκαίο κακό. Δεν μπορεί να είναι και τα δύο. Η συμφωνία είναι δική σας τελικά ή σας την επέβαλαν; Ένα από τα δύο πρέπει να είναι. Όλο αυτό το διάστημα, πράγματι, καταγράφαμε έναν πανηγυρικό τόνο ότι κερδίζετε. Αυτό σημαίνει, λοιπόν - έτσι εγώ το ερμηνεύω - ότι η συμφωνία είναι δική σας και ότι εσείς την εκτιμάτε ως θετική λύση για την πορεία του τόπου. Γι' αυτό και ζητάτε από τα κόμματα να την ψηφίσουν. Δηλαδή, ζητάτε από εμάς την επιβράβευση της δικής σας προσπάθειας. Ζητάτε η κοινωνία και τα κόμματα να σας πουν «μπράβο». Όμως, η κοινωνία δια των φορέων που ακούσαμε προχθές όχι μόνο δεν σας είπε «μπράβο», αλλά θα έλεγα ότι έφυγε πολύ «κουμπωμένη» απ' αυτήν την Αίθουσα. Και πώς να μη φύγει, κυρίες και κύριοι συνάδελφοι, όταν σ' αυτό το περίφημο νομοσχέδιο, το τέταρτο μνημόνιο, αυτά που ακούστηκαν ήταν: Καταργείται, μειώνεται, περικόπτονται, καταργούνται, χάνονται, επιβαρύνονται, πετσοκόβονται; Αυτά ήταν τα χαρακτηριστικά ρήματα γι' αυτήν τη συμφωνία. Λυπάμαι, λοιπόν, που δεν μπορούμε κι εμείς να συμμετέχουμε σ' αυτήν την πανηγυρική ατμόσφαιρα για τη συμφωνία. Στην κριτική που γίνεται από τη μεριά της Αντιπολίτευσης ακούγονται απόψεις για αντίμετρα και χρέος. Έτσι, όμως, παραδέχεστε ότι με αυτά πάτε να πατσίσετε μια κακή συμφωνία. Διότι όταν ξεχνάτε τη συμφωνία και πάτε στα αντίμετρα, λέτε «ναι», παραδέχεστε ότι είναι κακή η συμφωνία, αλλά προσπαθείτε να βελτιώσετε την εικόνα με τα αντίμετρα. Ποια αντίμετρα, κυρίες και κύριοι συνάδελφοι; Μετά από τρία χρόνια; Μετά από τρία χρόνια μια άλλη κυβέρνηση θα είναι, μια άλλη πολιτική θα ασκείται, άλλες προτεραιότητες θα μπουν στον δημόσιο λόγο και αυτό είναι σήμερα ένα δικό σας ευχολόγιο. Επίσης, για το χρέος άκουσα σήμερα δηλώσεις του κυρίου Πρωθυπουργού, που μας λέει ότι πλησιάζει η ώρα να φορέσει γραβάτα.
Να ολοκληρώσετε με αυτό, κύριε Βλάχο.
Θα ολοκληρώσω, κύριε Πρόεδρε. Ειλικρινά, είναι πολύ μεγάλο το κόστος. Για να φορέσει τελικά ο κύριος Πρωθυπουργός γραβάτα, πρέπει να φορέσει θηλιά ο ελληνικός λαός με αυτά τα μέτρα. Είναι βαρύ το τίμημα. Θα μπορούσε να γίνει πολύ πιο απλά και διαφορετικά. Θέλω να τελειώσω με αυτό, κύριε Πρόεδρε, και να πω ότι πράγματι, κύριοι, γίνεται κουβέντα για το χρέος. Εμείς, στην προσπάθεια διευθέτησης του χρέους πράγματι θα σταθούμε αλληλέγγυοι. Διότι, αλίμονο, μετά από τόσα που έχουν γίνει, μετά από τόσα που ψηφίζετε, να μην μπορέσουμε να διευθετήσουμε το χρέος. Η Αξιωματική Αντιπολίτευση θα στηρίξει αυτή την όποια προσπάθεια κάνει η Κυβέρνηση, γιατί πραγματικά ξεκίνησε με μια δήλωση από το 2012, τη διατηρούμε ζωντανή μέχρι σήμερα και νομίζω ότι τώρα πια είναι η στιγμή να διεκδικήσουμε όλοι μαζί μια καλύτερη λύση. Σας ευχαριστώ.
Τον λόγο έχει ο κ. Δημήτριος Κυριαζίδης, Βουλευτής της Νέας Δημοκρατίας.
Περνάνε, όμως, τα έξι λεπτά οι ομιλητές, κύριε Πρόεδρε, σε βάρος των συναδέλφων.
Δεν είναι η πρώτη φορά.
Συνάδελφε, χθες περνούσαν τα δέκα λεπτά. Σήμερα σας πείραξε;
Κύριε Κυριαζίδη, δεν είναι θέμα εάν πείραξε τον κ. Μπάρκα, αλλά εάν όλοι μας θέλουμε να μιλήσουν περισσότεροι συνάδελφοι. Το ότι διαμαρτυρήθηκε ο κ. Μπάρκας, αυτό το θέμα εμένα με αφήνει αδιάφορο.
Κύριε Πρόεδρε, έπρεπε από χθες να συμβεί αυτό και όχι σήμερα.
Συμφώνησε ομόφωνα η Αίθουσα. Έχετε τον λόγο, κύριε Κυριαζίδη.
Συναδέλφισσες και συνάδελφοι, υπάρχει μια ουτοπία σε ό,τι αφορά την Αριστερά. Δυστυχώς, για μια ακόμη φορά επιβεβαιώνεται στις ημέρες μας με έναν τραγικό για την κοινωνία τρόπο. Ειλικρινά, και ο ίδιος βρέθηκα πάρα πολλές φορές σε μια δυσχερή θέση κατά την προηγούμενη κοινοβουλευτική περίοδο, ψηφίζοντας ανάλογα μέτρα. Είναι και ο συνάδελφος και συντοπίτης μου εδώ, που είναι και εισηγητής, ο οποίος δύο χρόνια δεν μου μιλούσε γιατί ήμουν μνημονιακός. Είναι δικαίωμά του βεβαίως. Για αλλού κινήσατε και αλλού πάτε. Πράγματι, ήρθαμε πολλές φορές σε αντιπαράθεση και μεταξύ μας, αλλά και εσωτερικά ο ίδιος.
Ηρεμήστε από κάτω. Κύριε Κέλλα, ο κ. Κυριαζίδης δεν θέλει συνήγορο! Συνεχίστε, κύριε Κυριαζίδη.
Αντιλαμβάνομαι ότι όταν ήσασταν στο 3%, δεν είχατε γνώση το τι συμβαίνει στη χώρα. Όταν γίνατε, όμως, Αξιωματική Αντιπολίτευση, είχα την αίσθηση ή την πεποίθηση ότι εν πάση περιπτώσει έχετε διδαχθεί σε έναν βαθμό, αλλά ο πρώτος χρόνος διακυβέρνησης ήταν τραγικός για τη χώρα. Έτσι, μας οδηγήσατε τον Αύγουστο του 2015 να συνηγορήσουμε, έτσι ώστε η χώρα να μείνει σε αυτή την Ευρωπαϊκή Ένωση, στην κοινή πορεία που την έχουμε ανάγκη. Αυτό συνέβη σε όλες τις χώρες που βρέθηκαν σε παρόμοια θέση, όπως στην Πορτογαλία, την Ισπανία, την Κύπρο μας, και βεβαίως υπήρχε και μια συνακολουθία και στη συνέχεια. Εσείς μας εμπαίξατε: Προχωρήσατε σε πρόωρες εκλογές, κερδίσατε και ελπίζαμε ότι στη συνέχεια έχετε βάλει μυαλό και ότι εν πάση περιπτώσει η χώρα χρειάζεται μια συναίνεση, μια κοινή πορεία, έτσι ώστε να μπορέσουμε για πρώτη φορά, ευρισκόμενοι σε μια εμπόλεμη κατάσταση, ενώ πάντα σε τέτοιες περιπτώσεις η χώρα ήταν ενωμένη, να μπορέσουμε να ξεπεράσουμε αυτούς τους κινδύνους, που και εσείς πάρα πολλές φορές ομολογήσατε. Τουναντίον, προχωρήσατε μόνοι σας, καθυστερήσατε σε έναν βαθμό επικίνδυνο πάλι για τη χώρα και την οδηγήσατε σε μέτρα που δεν έπρεπε να ληφθούν. Και έρχεστε σήμερα να μας εγκαλείτε για το τι κάναμε εμείς. Εμείς σε κάθε νομοσχέδιο ψηφίσαμε οτιδήποτε θετικό. Από την πλευρά σας, την περίοδο που είπα προηγουμένως, δεν ψηφίσατε ούτε ένα άρθρο. Να ποια είναι η διαφορά μας και σε πολιτικό, αλλά και σε κοινοβουλευτικό επίπεδο. Τουναντίον, τι μας φέρνετε τώρα; Είχατε δεσμευτεί για την τήρηση του Συντάγματος σε κάθε βαθμό. Κάθε γράμμα του Συντάγματος, τόνιζε ο Πρωθυπουργός, θα τηρηθεί. Και τώρα παραβιάζετε κάθε γράμμα του Συντάγματος. Με έναν νόμο και ένα άρθρο θα καταργούσατε τα μνημόνια, θα προχωρούσατε σε μονομερή διαγραφή του χρέους και σε επιμήκυνση. Και τώρα είστε παράκλητοι και πρόθυμοι, βεβαίως, να εφαρμόζετε ό,τι σας εντέλλουν. Για ενενήντα οκτώ χρόνια πλέον δεσμεύσατε τη χώρα, την υποθηκεύσετε, προκειμένου να παραμείνετε στην εξουσία. Αυτός είναι ο μόνος σκοπός σας και τίποτα άλλο. Φέρνετε σκληρά μέτρα και το χειρότερο όλων είναι ότι τα δυο χρόνια, που ως κυβέρνηση η Νέα Δημοκρατία έφερε τη χώρα σε έναν ισοσκελισμό, σε μια ισορροπία, σε μια αξιοπιστία, πήγαν χαμένα. Και η ευθύνη είναι δική σας. Δύο χρόνια διακυβέρνησης της χώρας από τους ΣΥΡΙΖΑ - ΑΝΕΛ, δυο μνημόνια, το ένα σκληρότερο από άλλο, με δυσβάσταχτα νέα μέτρα: Περικοπή συντάξεων, περικοπή ειδικών μισθολογίων, περικοπή επιδόματος θέρμανσης, περικοπή επιδόματος τέκνων, περικοπή επιδόματος ένδειας, περικοπή πόρων από τους ΟΤΑ, κατάργηση, μείωση φόρου για ιατρικές υπηρεσίες, κατάργηση κοινωνικών επιδομάτων, μείωση αφορολογήτου, αύξηση ασφαλιστικών εισφορών και βεβαίως, το χειρότερο όλων για τους εργαζόμενους, οι ελεύθερες πλέον απολύσεις. Αυτό είναι δικό σας έργο. Και βεβαίως και για το ενιαίο δίκτυο των συνταξιούχων έγινε η αναφορά προσφάτως: Δεκαέξι μειώσεις κατά τη δική σας διακυβέρνηση των δυο χρόνων. Δεκαέξι μειώσεις! Επίσης, είχατε το παράλληλο παραμύθι - συγγνώμη - παράλληλο πρόγραμμα τα προηγούμενα δυο χρόνια και τώρα έχετε ένα άλλο παράλληλο παραμύθι, τα αντίμετρα. Τα αντίμετρα γνωρίζουμε - αν θέλετε - πότε και ποιοι θα τα εφαρμόσουν. Θα τα εφαρμόσει η Νέα Δημοκρατία. Και γι' αυτό, βεβαίως, υποθηκεύετε και την επόμενη κυβέρνηση κάτω από αυτές τις συνθήκες. Αναφέρθηκαν εδώ σαράντα επτά φορείς που ήρθαν και ειδικά εκπρόσωποι των αγροτών στο εξής: Δημιουργείτε ξανά τους τσιφλικάδες. Δημιουργείτε ακριβώς αυτή την κατάσταση που δήθεν εσείς πολεμήσατε ή πολεμάτε ιδεολογικά. Τι δημιουργείτε; Δημιουργείτε κολχόζ, δημιουργείτε συσσίτια, δημιουργείτε κουπόνια στη σειρά. Ως Δραμινός στη γειτονική μου χώρα τα έζησα και τα έβλεπα αυτά καθημερινά. Αυτό ακριβώς - αν θέλετε - προετοιμάζεται για την ελληνική κοινωνία. Σε ό, τι αφορά ένα ειδικό θέμα, τα ειδικά μισθολόγια, είχε δεσμευθεί κατ' επανάληψη και ο Πρωθυπουργός και ο συγκυβερνήτης σας, ο κ. Καμμένος. Ο δε κ. Καμμένος είχε πει ότι αν δεν εφαρμοστεί η απόφαση του Συμβουλίου της Επικρατείας, θα παραιτηθεί. Και το ίδιο συνέβη και πέρυσι τον Μάιο, όταν έφερε τροπολογία με τα ισοδύναμα. Έλεγε ότι αυτά θα έρχονταν μέχρι τέλος Σεπτεμβρίου και θα υπήρχε θεσμοθέτηση. Πέρασε και ο Σεπτέμβριος και δεν είδαμε καμμία παραίτηση και πάλι. Χθες και ο κ. Τόσκας και ο κ. Βίτσας δεσμεύθηκαν ότι θα φέρουν τροποποιήσεις, βελτιώσεις, σε ό,τι αφορά τα ειδικά μισθολόγια. Μέχρι στιγμής δεν τις έχουμε δει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εκείνο που πάλι δημιουργείται είναι και μια διάσταση μεταξύ των Ενόπλων Δυνάμεων, των Σωμάτων Ασφαλείας, αλλά και μεταξύ των εργαζομένων στα Σώματα Ασφαλείας. Περικοπές μέχρι και 400 ευρώ! Αν είναι δυνατόν! Δεν σέβεστε ούτε τις αποφάσεις του Συμβουλίου της Επικρατείας, αλλά ούτε και αυτά στα οποία δεσμευθήκατε.
Ολοκληρώστε, κύριε Κυριαζίδη.
Η Νέα Δημοκρατία έχει δεσμευθεί και για την υλοποίηση της απόφασης του Συμβουλίου της Επικρατείας, με την έννοια - αν θέλετε - της υποχρέωσης της πατρίδας, της πολιτείας να δώσει, πράγματι, προς τις Ένοπλες Δυνάμεις και τα Σώματα Ασφαλείας αυτά που τους αρμόζουν, όπως επίσης και για ένα άλλο ειδικό νέο μισθολόγιο κάτω από τις πραγματικές συνθήκες που βιώνουν τα στελέχη των Ενόπλων Δυνάμεων και των Σωμάτων Ασφαλείας. Ευχαριστώ, κύριε Πρόεδρε.
Κύριε Πρόεδρε, θα ήθελα τον λόγο επί προσωπικού, γιατί έχει ειπωθεί ένα ψέμα.
Κύριε Καραγιαννίδη, δεν υπάρχει προσωπικό! Το Προεδρείο κρίνει ότι δεν υπάρχει προσωπικό!
Κύριε Πρόεδρε, δεν γίνεται να ανεβαίνει καθένας και να μιλάει για τον εισηγητή!
Δεν σας έβρισε, είπε ότι δεν του μιλούσατε. Μην αρχίσουμε τώρα!
Μα, λέει ψέματα, κύριε Πρόεδρε! Αν έλεγε την αλήθεια, δεν θα έπαιρνα τον λόγο.
Εννοούσε ότι πολιτικά δεν του μιλούσατε, όχι ανθρώπινα. Δεν υπάρχει…
Μα, πολιτικά του μιλούσα. Επτά φορές βρεθήκαμε σε συντονιστικά. Για όνομα του Θεού! Έχει πάρει μια καραμέλα και τη λέει τώρα! Προφανώς, δεν βγαίνω για καφέ μαζί του!
Ωραία, τώρα, δεν είναι ύβρις αυτό! Ηρεμήστε!
Να του μιλάς πιο καλά!
Κύριε Κέλλα, μη σας ξανακάνω παρατήρηση! Ή θα κρατήσουμε τη διαδικασία, για να μιλήσουν οι συνάδελφοι, ή θα αρχίσουμε τα προσωπικά τώρα!
Να μην αναφέρονται σε πρόσωπα οι συνάδελφοι, κύριε Πρόεδρε!
Κυρία Κανέλλη, θα μιλήσετε μετά τον κ. Λαζαρίδη, ο οποίος μπαίνει στη θέση του κ. Βλάχου. Ορίστε, κύριε Λαζαρίδη, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, τα μέτρα και τα αντίμετρα που συμφωνήθηκαν με τους δανειστές θα αποτελέσουν το πρώτο βήμα για την έξοδο από την κρίση, δηλαδή, για μια συνολική λύση εξόδου από την επιτροπεία στην οποία μας έβαλαν οι προηγούμενες κυβερνήσεις ΠΑΣΟΚ και ΠΑΣΟΚ - Νέας Δημοκρατίας, που είναι και ο στόχος αυτής της Κυβέρνησης. Θεωρούμε απαραίτητη τη ρύθμιση του χρέους, ώστε να μπορέσουμε να συζητήσουμε για ανάπτυξη και παραγωγική ανασυγκρότηση. Επιδιώκουμε τη διατύπωση των μεσοπρόθεσμων μέτρων για το χρέος, γιατί αν θέλουμε να μιλάμε για παραγωγική ανασυγκρότηση, για επενδύσεις και για αυτόνομη οικονομική πολιτική, το ζήτημα του χρέους πρέπει να λυθεί. Με αυτή τη συμφωνία, λοιπόν, ξεμπλοκάραμε τη διαπραγμάτευση, η οποία περιλαμβάνει μέτρα με θετικό πρόσημο - εκτός από μέτρα με αρνητικό πρόσημο - προκειμένου στη συνέχεια να προχωρήσουμε στη ρύθμιση του χρέους, σε μια συνολική λύση για την έξοδο από την κρίση. Κανείς δεν μπορεί να είναι ευχαριστημένος. Η αλήθεια, όμως, είναι ότι η συμφωνία ανοίγει τον δρόμο για να μπορέσει η οικονομία να σταθεί στα πόδια της, με τη ρύθμιση του χρέους και την υπαγωγή της χώρας στην ποσοτική χαλάρωση. Ρύθμιση του χρέους σημαίνει ότι η χώρα μας θα δαπανά μικρότερα ποσά για την αποπληρωμή του χρέους από αυτά που δαπανά σήμερα και άρα θα έχει τη δυνατότητα να ελαφρύνει και να στηρίξει, με το δικό της πρόγραμμα, την κοινωνία που τόσο έχει πληγεί. Η υπαγωγή της χώρας στην ποσοτική χαλάρωση ανοίγει τον δρόμο ώστε η Ευρωπαϊκή Κεντρική Τράπεζα να αγοράσει από τις κεντρικές τράπεζες κρατικά ομόλογα, έτσι ώστε στη συνέχεια οι τράπεζές μας να αποκτήσουν ρευστότητα και να χρηματοδοτήσουν επιχειρήσεις και νοικοκυριά. Κυρίες και κύριοι συνάδελφοι, προκειμένου να φτάσουμε σε αυτό το σημείο, να βρεθεί, δηλαδή, μια συνολική λύση στο πρόβλημα, η Κυβέρνηση διαπραγματεύτηκε σκληρά, ενώ την ίδια στιγμή προσπαθούσαμε να αντικρούσουμε τις απαιτήσεις και τις κραυγές της Αξιωματικής Αντιπολίτευσης, η οποία απαιτούσε να λάβουμε τόσα και άλλα τόσα μέτρα για να κλείσουμε την αξιολόγηση και μιλούσε για ιδεοληψίες και εμμονές της Κυβέρνησης στη διαπραγμάτευση, που προκαλούσαν καθυστερήσεις. Τώρα που κλείσαμε την αξιολόγηση και είμαστε ένα βήμα πριν από τα ουσιαστικά μέτρα ρύθμισης του χρέους, τώρα οι ίδιες κραυγές συνεχίζουν και μιλούν για μία καταστροφική συμφωνία. Είναι οι ίδιοι που χωρίς καμμία νομιμοποίηση μας έσυραν στα μνημόνια και την επιτροπεία. Είναι αυτοί που κάθονται πλέον στα έδρανα της Αντιπολίτευσης, εκεί ακριβώς που τους τοποθέτησε ο ελληνικός λαός, εκεί που θα τους αφήσει να κάθονται για πολύ καιρό ακόμη, μέχρι να συνειδητοποιήσουν ότι αυτοί είναι οι καταστροφείς της χώρας. Κυρίες και κύριοι, η συμφωνία είναι μία συμφωνία μηδενικού δημοσιονομικού αντίκτυπου. Και αυτό δεν είναι σχήμα λόγου, καθώς με την επίτευξη των πλεονασματικών στόχων, που είναι 3,5%, εφαρμόζονται συγχρόνως τα θετικά και αρνητικά μέτρα. Εάν δεν είχαμε, άλλωστε, και σταθερούς οικονομικούς δείκτες και μεγάλο πλεόνασμα, δεν θα έκανε πίσω το ΔΝΤ, δεν θα δεχόταν 1% αρνητικά μέτρα και αντίστοιχα 1% θετικά μέτρα. Τα αντίμετρα, που θα εφαρμοστούν το 2019 και το 2020, αν επιτευχθούν οι στόχοι του πλεονάσματος - κατά την άποψή μας θα επιτευχθούν - , περιλαμβάνουν επιδότηση ενοικίου, μείωση συμμετοχής στη φαρμακευτική δαπάνη, αύξηση των δικαιούχων δωρεάν πρόσβασης στους βρεφονηπιακούς σταθμούς, επέκταση του προγράμματος των σχολικών γευμάτων, αύξηση και επέκταση του οικογενειακού επιδόματος, πρόγραμμα δημιουργίας νέων θέσεων εργασίας. Τα θετικά μέτρα θα ισχύουν εσαεί και αφορούν, για παράδειγμα, το επίδομα ενοικίου για εξακόσιες χιλιάδες οικογένειες, το επίδομα τέκνων για το πρώτο και το δεύτερο παιδί για πάνω από τριακόσιες χιλιάδες οικογένειες, μείωση του ΦΠΑ από το 24% στο 13% στα αγροτικά εφόδια και στα ζώντα ζώα, ενώ το 2018 θα επανέλθουν με νομοθετική ρύθμιση οι συλλογικές συμβάσεις. Και ερωτώ: Σε ποιο από τα αντίμετρα διαφωνείτε; Πείτε το ξεκάθαρα. Ζητάτε εκλογές εδώ και ενάμιση χρόνο, αδιαφορώντας για τα προβλήματα της χώρας και για τις ανάγκες της οικονομίας, αδυνατώντας να προτείνετε λύσεις και στρατηγικές εξόδου από την κρίση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτού]] Τελειώνω, κύριε Πρόεδρε, σε λίγο. Το ελληνικό χρέος, κύριοι, είναι μη βιώσιμο. Χρειάζεται πολιτική βούληση και μέσα για να μειωθεί. Επίσης, όμως, χρειάζεται ελάφρυνση. Και αυτό το αναγνωρίζουν πλέον όλοι. Η ψήφιση των υπό συζήτηση διατάξεων αποτελεί μεν προαπαιτούμενο, αλλά η επιτακτικότατα της κύρωσής τους επιβάλλεται και ενισχύεται κυρίως από την ανάγκη διευθέτησης του χρέους. Η επιλογή είναι δική σας: Ή θα στηρίξετε την προσπάθεια αυτή ή θα εξακολουθείτε να παραμένετε παρακολουθητές των εξελίξεων. Πριν κλείσω, θα ήθελα να κάνω μια παρένθεση για το θέμα της επένδυσης στο Ελληνικό, όπου τοποθετήθηκαν αρκετοί συνάδελφοι κυρίως της Αντιπολίτευσης, οι οποίοι αναφέρθηκαν στην επιλογή του δασάρχη να χαρακτηρίσει ένα τμήμα της έκτασης ως δασική έκταση. Αυτό είναι που φωνάζαμε και που είχα επισημάνει από αυτό εδώ το Βήμα και εγώ, δηλαδή για το νομοθετικό πλαίσιο, που υπάρχει όσον αφορά τις δασικές εκτάσεις και τα δάση. Και είναι ένα νομοθετικό πλαίσιο, που το έχουν επιβάλει δικές σας κυβερνήσεις, ΠΑΣΟΚ και Νέα Δημοκρατία. Σε αυτό το νομοθετικό πλαίσιο στηρίχτηκε ο δασάρχης του Ελληνικού και χαρακτήρισε την έκταση αυτή ως δασική και μπλοκάρισε την επένδυση. Επομένως, μην γκρινιάζετε και πυροβολείτε την Κυβέρνηση. Αυτό το νομοθετικό πλαίσιο είναι δικό σας. Εγώ το είχα επισημάνει σε κάθε τόνο και είχα πει να κάτσουμε εδώ για να μπορέσουμε να βρούμε ένα σύγχρονο νομοθετικό πλαίσιο, όπως έχουν όλες οι χώρες του κόσμου, ώστε να μην έχουμε τέτοια φαινόμενα. Μέχρι τώρα ταλαιπωρούνταν οι πολίτες. Και βλέπετε τώρα ότι ταλαιπωρείται μια επένδυση και μέσω αυτής το ελληνικό δημόσιο.
Ολοκληρώστε, κύριε συνάδελφε.
Κλείνω με μια κουβέντα για την τροπολογία που κατέθεσα, κύριε Πρόεδρε, σε λιγότερο από δέκα δευτερόλεπτα. Κατέθεσα μία τροπολογία, την υπ' αριθμόν 1029/161.
Κύριε Λαζαρίδη, σύντομα σας παρακαλώ.
Κύριε Πρόεδρε, θα τελειώσω σε λιγότερο από δέκα δευτερόλεπτα. Θα είχα τελειώσει. Με την προτεινόμενη διάταξη ρυθμίζεται η αδικία και το υπέρογκο χρέος που έχουν υποστεί αδίκως οι επιχειρήσεις που συμμετείχαν στους προηγούμενους αναπτυξιακούς νόμους και που επλήγησαν από συνθήκες ανωτέρας βίας - ακραία καιρικά, φυσικά φαινόμενα - χωρίς να έχουν καμμία απολύτως ευθύνη και αναγκάστηκαν να διακόψουν βιαίως την υλοποίηση των επενδυτικών τους σχεδίων, για τις οποίες επιχειρήσεις καταλογίστηκαν από τις τράπεζες προμήθειες για τις εγγυητικές επιστολές τη στιγμή που δεν υπήρχε θεσμικό πλαίσιο, προκειμένου να μπορέσουν οι επιχειρήσεις…
Είμαι υποχρεωμένος να σας σταματήσω.
Έχω τελειώσει, κύριε Πρόεδρε.
Τελειώστε, όμως.
…να επιστρέψουν πίσω αυτές τις εγγυητικές επιστολές και να σταματήσουν οι τράπεζες να τους χρεώνουν με επιπλέον προμήθειες. Σας ευχαριστώ, κύριε Πρόεδρε.
Ευχαριστούμε πολύ. Προς ενημέρωση των συναδέλφων, εχθές το Προεδρείο είχε ενημερωθεί από την Κυβέρνηση ότι δεν θα κάνει δεκτή καμμία βουλευτική τροπολογία. Επομένως, μην χάνουμε χρόνο με βουλευτικές τροπολογίες. Κυρία Κανέλλη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, επιτρέψτε μου με οποιαδήποτε ιδιότητα να μιλήσω - και δεν θα πείτε «επί προσωπικού», κύριε συνάδελφε - μπακαλίστικα. Θα μιλήσω μπακαλίστικα. Και θα μιλήσω μπακαλίστικα, γιατί άμα καθίσω στη θέση μου, βρέχει. Υπάρχουν πολλά ρητά για τη βροχή. Εγώ θα κρατήσω ένα. Το έχω ακούσει από εδώ, από συναδέλφους που λένε ότι θα ψηφίσουν τα μέτρα με δύο χέρια, από συναδέλφους που λένε ότι «ναι, εμείς είμαστε λαϊκιστές, γιατί είμαστε δίπλα στον λαό και τον ακούμε». Θα σας το πω εξής: Αν θέλετε να ακούσετε το λαό, λέει «στον καταραμένο τόπο Μάη μήνα βρέχει και δεν γίνονται ποτέ σοβαρά πράγματα και γάμοι.». Εσείς διαλέξατε έναν τέτοιο μήνα για να παντρευτείτε για πάντα τα μνημόνια, τα προηγούμενα και τα επόμενα. Θα παίρνατε διαζύγιο θεωρητικό και επικοινωνιακό με τα προηγούμενα μνημόνια και θα πηγαίνατε στον επόμενο γάμο με το επόμενο μνημόνιο. Δεύτερον, ήρθατε ως ελπίδα και πέσατε ως ακρίδα. Κρατήστε τη συνήχηση. Αυτήν τη στιγμή έχουν πέσει οι ακρίδες στον Άη Στράτη και είναι συμβολικό. Δεν θα πάω σε βαθύτερες σημασίες αυτού του πράγματος. Στον Άη Στράτη έχουν πέσει πραγματικά ακρίδες αυτήν τη στιγμή. Είναι η περιφέρεια πάνω. Δεν έχει αφήσει τίποτα όρθιο. Στον Άη Στράτη, τόπο αναψυχής για κάποιους, κάποτε, για αριστερούς. Εάν πάμε στην ουσία των πραγμάτων λέτε ότι θα φύγετε από επιτροπεία. Να τα πάρουμε ένα - ένα, μπακαλίστικα. Από ποια επιτροπεία φεύγετε; Δίνετε εξουσία στον Υπουργό Οικονομικών να εφαρμόζει την πολιτική των επιτρόπων. Και θα την εφαρμόζει μέχρι, τουλάχιστον, το 75% του χρέους να αποπληρωθεί, ήτοι καμμιά πενηνταριά, εξηνταριά χρόνια ακόμα, για να είμαστε σοβαροί, γιατί δεν πρόκειται να αποπληρωθεί μέχρι το 2021. Εκτός εάν μου πείτε ότι θα εφαρμόσετε την ανεξάρτητη πολιτική του ΣΥΡΙΖΑ. Ο Υπουργός Οικονομικών δια βίου, πράγματα που δεν είναι ουσιαστικά. Για ποια επιτροπεία μιλάτε; Θα βγείτε στις αγορές. Πώς θα βγείτε στις αγορές; Δεν μπορείτε να μας κατηγορήσετε ότι μιλάμε έτσι, απλά, όταν ο Πρωθυπουργός σας έρχεται χθες εδώ στη Βουλή, πηγαίνει στους δημοσιογράφους, που είναι «αλήτες, ρουφιάνοι δημοσιογράφοι, κακούργοι, που βρίζουν τον ΣΥΡΙΖΑ» και τους λέει «too good to be true» για το δάνειο. «Too good to be true»! Μετάφραση θέλει. Πολύ καλό για να είναι αληθινό. Να σας πω εγώ, ως δημοσιογράφος, τι συμβαίνει; «Too true to be good». Είναι πολύ αληθινό για να είναι καλό. Και αυτή είναι μια πολύ μεγάλη αλήθεια. Θα βγείτε στις αγορές; Και που θα βγείτε στις αγορές, τι θα κάνετε; Θα σας λένε σε ποιες αγορές θα βγείτε, ποιοι θα βγουν, ποιοι θα κερδίσουν και πάει παραπέρα. Θα φέρετε αντίμετρα για την Κυριακή; Την έχετε κάνει αριστερή επειδή τα μαγαζιά θα ανοίγουν στις 10.00΄; Ποιον διευκολύνετε, δηλαδή; Τους χριστιανούς να πάνε στην εκκλησία πριν από τις 10.00΄; Γι' αυτό δεν έχουν σηκωθεί να βαράνε και οι καμπάνες; Την Κυριακή στο τραπέζι ποιος θα κάθεται; Κανένας. Άρα, δεν θα φαίνεται ότι είναι άδειο το τραπέζι. Πείτε μου, ποια οικογένεια θα κάτσει στο τραπέζι την Κυριακή; Ποια θα κάτσει; Θα κάτσει αυτή των μικρών, που έχουν κλείσει τα μαγαζιά τους και δεν θα έχει και τίποτα να φάει. Ωραίος τρόπος! Ωραία εξαπάτηση! Τύφλα να έχουν και τα μακαρονόδενδρα, που έλεγε και η Αλέκα χθες! Δεν θα υπάρχει κυριακάτικο τραπέζι. Μία ημέρα έμενε θεωρητικά και πρακτικά. Ποια πενθήμερα; Ποιες τριανταπέντε ώρες και τριανταπεντάωρα; Δεν υπάρχουν αυτά σε αυτή την πολιτική. Ποιος πληρώνει, λοιπόν, αυτή την παραλλαγή των μνημονίων; Έχετε και μια μανία με τον αριθμό «4». Είναι δυνατόν να μου πείτε εμένα αύριο το πρωί ότι χρησιμοποιούμε σλόγκαν ή λέμε ή κάνουμε ή τούτο ή κείνο, όταν έρχεται ο Υπουργός εδώ πάνω και λέει ότι τα επιδέξια μνημόνια θέλουν και επιδέξιους διαπραγματευτές; Και περιμένετε να μη σκεφτεί κάποιος ότι η συζήτηση γίνεται επί οπισθίων; Και κάποιος πρέπει να κρατάει την αξιοπρέπειά του, όταν ακούει αυτά τα πράγματα, ειδικά από ανθρώπους, που πιστεύουν ότι οι άδειες είναι τέσσερις και έγιναν δεκατέσσερις; Εσείς λέγατε ότι τα μνημόνια είναι δύο και φτάσατε αισίως τα τέσσερα. Άρα, μπορούμε να πάμε και στα δώδεκα μνημόνια αύριο - για να είμαστε και σοβαροί - που θα τα λέτε μέτρα, θα τα λέτε αντίμετρα, θα τα λέτε χίλια δυο; Πείτε μου, όταν κόβετε το επίδομα από τα απροστάτευτα τέκνα, ποιο θα είναι το αντίμετρο; Ποιος προστάτης των απροστάτευτων τέκνων θα ξεφτιλιστεί στη γραφειοκρατία της απόδειξης του απροστάτευτου για να πάτε να του δώσετε ένα καινούργιο επίδομα που θα εφεύρετε; Πείτε μου, ποιο θα είναι το αντίμετρο στα απροστάτευτα παιδιά που κόβετε το επίδομα συλλήβδην; Αν μείνω μόνο σε αυτά που ήθελα να μείνω, στο κομμάτι των ειδικών μισθολογίων, υπάρχουν απάτες που κρύβονται από κάτω από την ελπίδα, που όμως είναι ακρίδα, που είναι πολύ σαφής. Για παράδειγμα, ο τρόπος με τον οποίο προνομιακά μεταχειρίζεστε τους ανώτερους αξιωματικούς και τους επιτελικούς, είναι γιατί πρέπει αυτοί να κάνουν την πολιτική σας πραγματικότητα, να την εφαρμόσουν ασφυκτικά, να θέσουν αιχμάλωτους και τους κατώτερους και το σύνολο στις γεωστρατηγικές ανάγκες σας και στο ΝΑΤΟ. Ήταν το ΝΑΤΟ αντίμετρο σε αυτά, που συμβαίνουν σήμερα στο Αιγαίο, όπου αρκεί ένα σπίρτο, για να μιλάτε για τη γεωστρατηγική αξιοποίηση του μισθολογίου; Προετοιμάζετε το έδαφος για μελλοντικές περικοπές, γιατί εισάγεται για πρώτη φορά διάταξη στα ειδικά μισθολόγια, ώστε οι καινούργιες σχετικές υπουργικές αποφάσεις να ισχύουν συνεχώς. Μετατρέπετε σε δυνητική τη δυνατότητα να ζητήσουν αύριο το πρωί οι αξιωματικοί κάτι παραπάνω. Την προσωπική διαφορά τη χρησιμοποιείτε για να καταργήσετε εκ των προτέρων, με οποιαδήποτε αγωνιστική μορφή, μέσα στα ειδικά μισθολόγια, τη διεκδίκηση βελτιωμένων μισθών και αποδοχών. Το επίδομα των «ειδικών συνθηκών» το μετατρέπετε σε εργαλείο για να καταργήσετε το σταθερό ωράριο εργασίας. Και αν το αρχίσετε από τα ειδικά μισθολόγια, θα το πάτε και στα μη ειδικά μισθολόγια. Έχετε χρησιμοποιήσει όλη αυτή τη φιλοσοφία και την πολιτική για να κοροϊδέψετε, γιατί στην πραγματικότητα η γραβάτα, που ήταν σύμβολο, δεν επιτρέπει ούτε υποχρεώνει κανέναν να τη διαβάζει όπως θέλετε εσείς. Μπήκατε στα μεγάλα αστικά κεφαλαιοκρατικά σαλόνια και εκεί χωρίς γραβάτα, θα φάτε πόρτα. Η παραλλαγή είναι φράκο και παπιγιόν. Επομένως, το κόστος γι' αυτήν την αλλαγή την ενδυματολογική, την ιδεολογική, θα το πληρώσει ο ελληνικός λαός δυσβάσταχτα. Κρατήστε μία φράση που σας είπε ο εισηγητής μας: Τον λαό να φοβάστε, γιατί ιστορικό υποκείμενο εδώ μέσα δεν υπάρχει. Από στόματα συναδέλφων ακούστηκε «οι κοινωνίες». Γίναμε πολλές κοινωνίες, κοπήκαμε σε «pixel - άκια» και νομίζετε ότι θα κάνετε ζάφτι τον λαό. Δεν γίνεται ζάφτι και δεν μπορείτε να του πάρετε μέτρα, γιατί δεν είστε προκρούστεια κλίνη της ιστορίας.
Ευχαριστούμε. Οι πέντε συνάδελφοι που έπονται - τους διαβάζω, αν και νομίζω ότι όλοι είναι εντός της Αιθούσης - είναι ο κ. Αθανασίου, ο κ. Κέλλας, η κ. Βούλτεψη, ο κ. Φωκάς και ο κ. Μπαλωμενάκης. Ορίστε, κύριε Αθανασίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, δεν θα αναφερθώ στις διατάξεις του νομοσχεδίου αυτές καθαυτές ούτε στη φιλοσοφία του, γιατί πιστεύω ότι επαρκώς αναπτύχθηκαν από τους συναδέλφους μου της Νέας Δημοκρατίας και δεν θα ήθελα να προβώ σε επαναλήψεις. Όμως, θα ήθελα να κάνω μία διαφορετική προσέγγιση, για να αναδείξω τη διαφορετικότητά μας στην αντιμετώπιση των βασικών, ζωτικών προβλημάτων που αντιμετωπίζει η χώρα και να καταδείξω, παράλληλα, τον λαϊκισμό και την εκ τούτου υποκρισία της Κυβέρνησης, καθώς και τον άμετρο κυνισμό σας. Θα σας διαβάσω κάτι, το οποίο παρακαλώ να προσέξετε: «Τούτη την ώρα ένα έγκλημα συντελείται σε βάρος του λαού και της πατρίδας μας, ένα έγκλημα κοινωνικό, οικονομικό και εθνικό. Η Κυβέρνηση έχει συμφωνήσει με τους δανειστές να διαλύσει πλήρως τις εργασιακές σχέσεις, να απελευθερώσει τις απολύσεις και να παραδώσει δεμένους χειροπόδαρα εκατομμύρια εργαζόμενους σε μία σύγχρονη δουλεία, να δώσει τη χαριστική βολή στο ήδη τραυματισμένο τραπεζικό σύστημα και να μετατρέψει την κοινωνική ασφάλιση σε φιλανθρωπία, να καταστρέψει την εγχώρια παραγωγή και να κηρύξει σε διωγμό παραδοσιακά επαγγέλματα. Τολμούν να φέρουν στη Βουλή εκτάκτως ένα νομοσχέδιο - σκούπα που θεσμοθετεί έναν νέο γύρο βαρβαρότητας και που αποτελεί το προοίμιο νέου μνημονίου. Κυβέρνηση, δανειστές και ντόπια και ξένη διαπλοκή συμφώνησαν να ξεκοκκαλίσουν ό,τι απόμεινε, οι νεκροπομποί της Ελλάδας να γίνουν τα αφεντικά της. Και μόνο αυτό αποτελεί προμελετημένο έγκλημα που στη νομική ορολογία ονομάζεται “κακουργηματική απιστία σε βάρος του δημοσίου”. Εμείς στηριζόμενοι στη θέληση και στην ενεργή παρέμβαση της κοινωνίας, θα ξηλώσουμε μια - μια τις διατάξεις του αίσχους της εκποίησης και της κοινωνικής διάλυσης. Μην τους πιστεύετε. Έχουν ξεπεράσει κάθε όριο στο ψέμα και στην εξαπάτηση». Κυρίες και κύριοι συνάδελφοι του ΣΥΡΙΖΑ και των ΑΝΕΛ, σας θυμίζουν κάτι αυτά τα λόγια; Μήπως είναι σήμερα πολύ επίκαιρα; Ποιος τα έλεγε; Μα, ο σημερινός Πρωθυπουργός! Πότε; Τα έλεγε στις 28 Μαρτίου του 2014, όταν εκδώσατε και τη λεγόμενη «μαύρη βίβλο», την οποία θα σας καταθέσω. Εγώ την ονομάζω «εγκόλπιο των νεογκεμπελιστών» ή, αν θέλετε, του Τσε Ποτά. Ξέρετε ποιος ήταν ο Τσε Ποτά; Ο Τσε Ποτά ήταν ο περίφημος υπουργός προπαγάνδας του Μάο, ο οποίος είχε την ικανότητα να διαστρεβλώνει κάθε αλήθεια. Είχε δημιουργήσει και σχολή. Για ποιον τα έλεγε, λοιπόν; Τα έλεγε για την κυβέρνησή μας τότε, την κυβέρνηση Σαμαρά - Βενιζέλου, την κυβέρνηση που έσωσε τη χώρα από την καταστροφή, που κράτησε στην Ευρωζώνη τη χώρα μας, την έβγαλε στις αγορές το 2014 και αποκατέστησε το κύρος και την αξιοπιστία της στο εξωτερικό. Η δική σας Κυβέρνηση όχι μόνο δεν έσκισε τα μνημόνια, αλλά αντίθετα τα προστάτευσε και μάλιστα με διφθέρα. Κυρίες και κύριοι συνάδελφοι, η κριτική δεν είναι πάντα εύκολη, γιατί δεν έχει αδελφή. Η σύγκριση δεν είναι αδελφή της κριτικής. Είναι εξαδέλφη της. Η σύγκριση, όμως, είναι απλή και αναπόφευκτη, αρκεί να μην είσαι τυφλωμένος. Προσωπικά, θέλω να πιστεύω ότι οι περισσότεροι από εσάς, κυρίες και κύριοι του ΣΥΡΙΖΑ, δεν είστε ούτε μονόφθαλμοι ούτε αλλήθωροι, για να μπορείτε να δείτε την πραγματικότητα. Σας θυμίζω και τη διάταξη του άρθρου 60 του Συντάγματος, σύμφωνα με την οποία οι Βουλευτές έχουν απεριόριστο δικαίωμα ψήφου και γνώμης, όταν ψηφίζουν στη Βουλή. Όμως, ας δούμε τώρα μερικά επιμέρους ζητήματα, που άπτονται άμεσα του νομοσχεδίου. Πολλοί Βουλευτές και Υπουργοί σας έκαναν λόγο για το ότι η Κυβέρνησή σας υπερασπίζεται και ενισχύει, με τα μέτρα που παίρνει, το κοινωνικό κράτος. Χθες, μάλιστα, ακούσαμε να το επαναλαμβάνει εδώ και η κ. Φωτίου. Για να δούμε, όμως, είναι έτσι τα πράγματα; Σε όλες τις δημοκρατικές έννομες τάξεις της Ευρωπαϊκής Ένωσης συστατικό στοιχείο του κοινωνικού κράτους αποτελεί η εγγύηση της ιδιοκτησίας, η οποία αποτελεί θεσμικό θεμέλιο του οικονομικού συστήματος του αστικού κράτους. Η εγγύηση αυτή της ιδιοκτησίας έχει εδώ και δεκαετίες διευρυνθεί, περιλαμβάνοντας και τα οικονομικού περιεχομένου εργασιακά και κοινωνικά δικαιώματα των εργαζομένων, όπως είναι τα δικαιώματα στον μισθό, στη σύνταξη, στα επιδόματα και κάθε άλλη μορφή αποδοχών των εργαζομένων ή δικαιούχων κοινωνικής ασφάλισης. Βεβαίως, το δικαίωμα της ιδιοκτησίας υπόκειται σε περιορισμούς με νόμο ή με βάση νόμου για την εξυπηρέτηση του γενικότερου συμφέροντος. Άλλο, όμως, περιορισμοί, όπως γίνεται με την απαλλοτρίωση που προβλέπει το Σύνταγμα και άλλο στέρηση της ιδιοκτησίας ως συστατικό στοιχείο του κοινωνικού κράτους, που σημαίνει περικοπή ή αφαίρεση ιδιοκτησιακού αντικειμένου. Συνεπώς κρίνετε εσείς αν υπηρετείτε το κοινωνικό κράτος με τα μέτρα που παίρνετε με το νομοσχέδιο σε βάρος των εργαζομένων, των μισθωτών και των εν γένει ασφαλισμένων. Ο κ. Δραγασάκης, αλλά και ο κ. Βίτσας χθες, κυρίες και κύριοι συνάδελφοι, είπαν ότι, «Εμείς έχουμε ως πρώτιστο καθήκον να χτυπήσουμε τη διαπλοκή και τη διαφθορά». Τα λόγια είναι ωραία. Έργα να δούμε. Για να ανατρέξουμε λίγο στη νομοθεσία, την οποία κάναμε εμείς ως κυβέρνηση, η Νέα Δημοκρατία, και τι κάνατε εσείς. Εμείς με τρία νομοθετήματα κακουργιοποιήσαμε όλα τα πλημμελήματα των δημοσίων λειτουργών και των δικαστικών λειτουργών. Και με το νομοθέτημα για τον Εθνικό Συντονιστή κατά της Διαφθοράς είχαμε ως αποτέλεσμα… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, κι εγώ θα ήθελα για λίγα λεπτά την ανοχή σας, όπως όλοι. Νομίζω ότι είναι μια διαφορετική προσέγγιση.
Ναι, αλλά δεν έχουμε χρόνο. Προχωρήστε.
Έχετε δίκιο, κύριε Πρόεδρε. Με το νομοθέτημα, λοιπόν, αυτό είχαμε ως αποτέλεσμα στον διεθνή πίνακα διεφθαρμένων χωρών στη διετία 2013-2014 να βελτιωθεί η χώρα μας, σύμφωνα με τα στοιχεία και του ΟΗΕ, αλλά και της GRECO, κατά είκοσι πέντε ολόκληρες θέσεις. Και το 2015 κερδίσαμε δεκαπέντε θέσεις, όχι όμως με μέτρα που πήρατε εσείς, γιατί απέδιδαν τα μέτρα του 2014, που είχαμε πάρει. Το λέω αυτό γιατί το 2016, στη νέα μέτρηση που κάνει η Διεθνής Διαφάνεια, μας υποβιβάζει κατά δεκαπέντε θέσεις, γιατί, πρώτον, καταργήσατε τον Εθνικό Συντονιστή Διαφθοράς και δεύτερον, εξαιτίας των νομοθετημάτων που πήρατε γύρω από τα οποία καλύπτονται όλες αυτές οι διατάξεις, τις οποίες πήρατε. Αναφέρομαι στον νόμο για τα μέσα μαζικής ενημέρωσης και στην περίπτωση της τροπολογίας που έφερε συνάδελφός σας για μεγάλη επιχείρηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγα λόγια τώρα για το πώς πιθανολογώ…
Κύριε Αθανασίου, συγγνώμη. Έχετε μιλήσει επτά λεπτά και δεκαεννέα δευτερόλεπτα. . Όχι λίγα. Κλείστε στα επτάμισι.
Μισό λεπτό ακόμα. Ακούστε να δείτε τι πιθανολογώ για το πώς θα αντιμετωπίσουν τα δικαστήριά μας. Και λέω, «πιθανολογώ». Οι περικοπές και βέβαια μπορούν να γίνονται σε εξαιρετικές περιπτώσεις, παραδείγματος χάριν, για τον περιορισμό του δημοσίου ελλείμματος. Αλλά και στις εξαιρετικές, όμως, αυτές περιπτώσεις η δυνατότητα του νομοθέτη να περικόψει τις ασφαλιστικές και άλλες παροχές δεν είναι απεριόριστη. Οριοθετείται, πρώτον, από τις αρχές της κοινωνικής αλληλεγγύης - αναφέρομαι στο άρθρο 25, παράγραφος 4 του Συντάγματος - και δεύτερον, από τις αρχές της ισότητας, οι οποίες επιτάσσουν να κατανέμεται εξ ίσου το βάρος της δημοσιονομικής προσαρμογής. Όμως, και στην αρχή της αναλογικότητας… [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Τελείωσα, κύριε Πρόεδρε. …σύμφωνα με την οποία το συγκεκριμένο μέτρο πρέπει να είναι πρόσφορο και αναγκαίο. Και αναφέρομαι στη σωρεία νομολογιών των ακυρωτικών δικαστηρίων του Σ.τ.Ε. και του Αρείου Πάγου…
Παρακαλώ, κύριε Αθανασίου, κλείστε.
Εσείς, κυρίες και κύριοι συνάδελφοι, δεν έχετε πράξει τίποτε απ' αυτά. Μόνο μία αναφορά - και ολοκληρώνω - σε μία διάταξη στο άρθρο 63. Δεν είναι εδώ ο Υπουργός Δικαιοσύνης….
Κύριε Αθανασίου, παρακαλώ, κλείστε. Μη με φέρνετε σε δύσκολη θέση.
Ευχαριστώ, κύριε Πρόεδρε.
Ο κ. Κέλλας έχει τον λόγο. [[Χειροκροτήματα από την πτέρυγα της Νέας Δημοκρατίας]] Δεν έχω αντιληφθεί αν τα χειροκροτήματα είναι για τον κ. Αθανασίου ή για την άνοδο του κ. Κέλλα στο Βήμα. Να ελαφρύνουμε λίγο την ατμόσφαιρα. [[Χειροκροτήματα από την πτέρυγα της Νέας Δημοκρατίας]] Ορίστε, κύριε Κέλλα, έχετε τον λόγο.
Κυρίες και κύριοι συνάδελφοι, ζούμε στιγμές που το ψέμα της Κυβέρνησης ΣΥΡΙΖΑ - ΑΝΕΛ γίνεται «τσουνάμι» για την ελληνική κοινωνία, με μια Κυβέρνηση, που έχει αναγάγει σε επιστήμη την πολιτική εξαπάτηση. Εκλεχθήκατε, αγαπητοί συνάδελφοι, υποσχόμενοι στους πολίτες σκίσιμο των μνημονίων και τα ψηφίζετε «στα τέσσερα», όπως έλεγε ο κ. Καμμένος. Δυο μνημόνια σε μόλις δυο χρόνια. Στη συνέχεια τάξατε στον ελληνικό λαό το πρόγραμμα Θεσσαλονίκης με 12 δισεκατομμύρια παροχές και αντ' αυτού κάνατε 14 δισεκατομμύρια περικοπές, προφανώς γιατί πιστεύετε ότι το τάμα δεν χαλάει σπίτι. Καταστρέφει, όμως, μια ολόκληρη χώρα. Με το τρίτο μνημόνιο εφεύρατε και το περιβόητο πρόγραμμα Θεσσαλονίκης, ένα πρόγραμμα - αυταπάτη κι αυτό. Φτάσαμε σήμερα στο τέταρτο μνημόνιο με 5 δισεκατομμύρια άδικα και αχρείαστα μέτρα, τα οποία προσπαθείτε να ενδύσετε με τον μανδύα των δήθεν αντίμετρων και ταυτόχρονα λέτε ότι φεύγουμε από τα μνημόνια, ενώ παρατείνετε την επιτροπεία για άλλα τρία χρόνια. Ποιον νομίζετε ότι κοροϊδεύετε, αλήθεια; Και όλα αυτά - λέτε - για το χρέος, κύριε Υπουργέ. Αυτή η συζήτηση για το χρέος, συνάδελφοι, ξεκίνησε από το 2012. Λέτε ότι δεν θα εφαρμόσετε τα μέτρα αν δεν πάρετε ρύθμιση του χρέους. Μαζί σας. Σε ποια σελίδα του μνημονίου είναι γραμμένο αυτό; Μπορείτε να μου πείτε; Πουθενά. Άλλο ψέμα. Ψέμα στο ψέμα. Αγαπητοί συνάδελφοι του ΣΥΡΙΖΑ και των Ανεξαρτήτων Ελλήνων, υπάρχει έστω ένας Έλληνας, που να πιστεύει όλα αυτά που μεταδίδει η κρατική ραδιοτηλεόραση για τα αντίμετρα και τα οφέλη από τα μέτρα του τετάρτου μνημονίου; Ούτε οι ίδιοι οι εργαζόμενοι δεν το πιστεύουν. Γι' αυτό απεργούν εξ άλλου. Υπάρχει έστω ένας Έλληνας, που να πιστεύει ότι το αποτέλεσμα του μνημονίου είναι δημοσιονομικά ουδέτερο; Είστε Κυβέρνηση διαρκούς εξαπάτησης της κοινωνίας. Ψηφίζετε μέτρα 5 δισεκατομμυρίων ευρώ, μέτρα αχρείαστα αν η χώρα συνέχιζε την πορεία της ανάκαμψης που είχε αρχίσει το 2014. Ο λαϊκισμός αφ' ενός και η ακατάσχετη βουλιμία σας για εξουσία αφ' ετέρου τίναξαν στον αέρα τους κόπους ετών των Ελλήνων. Να δούμε σε τι κατάσταση παραλάβατε τη χώρα το 2015 από την κυβέρνηση της Νέας Δημοκρατίας; Αφορολόγητο όριο στις 9.500. Το πήγατε στα 8.600 και τώρα στα 5.680. Ξεκάθαρα πράγματα. Προκαταβολή φόρου. Η Νέα Δημοκρατία έχει μειώσει την προκαταβολή φόρου από το 70% στο 55%. Εσείς το 55% το κάνατε 100% και για τους αγρότες από το 27% το πήγατε στο 100%. Η κυβέρνηση της Νέας Δημοκρατίας είχε μειώσει ασφαλιστικές εισφορές εργοδοτών και εργαζομένων. Εσείς τις αυξήσατε κατακόρυφα. Η κυβέρνηση της Νέας Δημοκρατίας είχε μειώσει τον ΦΠΑ στην εστίαση, τον φόρο στα ενοίκια, τον φόρο στα ακίνητα, την εισφορά αλληλεγγύης, την ειδική εισφορά στο πετρέλαιο. Εσείς τα ανεβάσατε όλα και καταργείτε και το αγροτικό πετρέλαιο από πάνω. Να πάμε στις συντάξεις; Καταργείτε το ΕΚΑΣ. Πετσοκόψατε τις επικουρικές και τώρα έρχεστε και κάνετε περικοπή κατά 18% και στις κύριες συντάξεις. Το 2014 ήμασταν η πρώτη σε ανάπτυξη χώρα στην Ευρωπαϊκή Ένωση. Σήμερα, τρία χρόνια μετά, με 9 δισεκατομμύρια μέτρα επιπλέον, που πλήττουν κυρίως μικρομεσαίους και συνταξιούχους, είμαστε η μόνη χώρα στην Ευρωπαϊκή Ένωση σε ύφεση. Ομολογεί σήμερα το Υπουργείο Οικονομικών πως τα τελευταία δυόμισι χρόνια χάθηκαν σχεδόν 29 δισεκατομμύρια από την ελληνική οικονομία και όλα αυτά στον βωμό της υπερήφανης διαπραγμάτευσης. Να πάμε λίγο στην παιδεία; Δέκα χιλιάδες προσλήψεις μονίμων εκπαιδευτικών τάζει η Κυβέρνηση. Ξέρετε, όμως, πάρα πολύ καλά ότι βάσει του μνημονίου δεν μπορεί να γίνει καμμία πρόσληψη την επόμενη διετία. Την ίδια ώρα ο Πρωθυπουργός κλείνει το μάτι στην νεολαία και τάζει κατάργηση των πανελλαδικών εξετάσεων. Ταυτόχρονα, όμως, ο Υπουργός Παιδείας λέει «δεν ξέρω πώς, αν και πότε θα εφαρμοστεί». Συγχρόνως κλείνουμε τα ελληνικά σχολεία στο εξωτερικό, σε μια στιγμή που τόσο έχουμε ανάγκη την ελληνική ομογένεια. Να πάμε στα ειδικά μισθολόγια των Ενόπλων Δυνάμεων και των Σωμάτων Ασφαλείας; Από την προστασία των εισοδημάτων τους και τις μηδενικές μειώσεις μισθών πάμε κυριολεκτικά σε σφαγή. Γιατί δεν εφαρμόζετε τις αποφάσεις του Συμβουλίου της Επικρατείας, επιστρέφοντας και το υπόλοιπο 50% των παρακρατηθέντων από τις αποδοχές τους; Σε ποιους αναφερόμαστε; Σε ανθρώπους, που κυριολεκτικά - και έχουμε ζωντανά παραδείγματα - διακινδυνεύουν τη ζωή τους κάθε μέρα. Όσον αφορά στα αντίμετρα, συνάδελφοι, δεν υπάρχουν. Μην κοροϊδευόμαστε. Και δεν υπάρχουν γιατί το 5,5% πρωτογενές πλεόνασμα, δηλαδή 10 δισεκατομμύρια πλεόνασμα, είναι αδύνατον. Δεν το λέω εγώ αυτό. Το λέτε εσείς οι ίδιοι. Γι' αυτό δεν θα ψηφίσουμε ούτε αχρείαστα μέτρα, ούτε αντίμετρα. Γιατί όποιος ψηφίσει τα αντίμετρα, νομιμοποιεί μέτρα που θα περικόψουν δύο συντάξεις ετησίως από τους συνταξιούχους, θα ψαλιδίσουν ένα μισθό από τους εργαζόμενους, θα νομιμοποιήσουν τις ομαδικές απολύσεις και θα δώσουν τη χαριστική βολή στους ελεύθερους επαγγελματίες και τους αγρότες. Είστε η πρώτη Κυβέρνηση στην Ελλάδα που πανηγυρίζετε ότι θα αυξήσετε τα συσσίτια. Αν είναι δυνατόν! Λέγατε πως θα τελειώσετε με το παλιό και τη διαπλοκή, κερδίζοντας το αύριο και καθημερινά αποδεικνύετε ότι είστε πιο παλαιοί από το παλιό και πιο διαπλεκόμενοι από τη διαπλοκή. Στη βία σας και στην προσπάθειά σας να μείνετε στην εξουσία και να χτίσετε κομματικό κράτος, νομοθετείτε πρόχειρα και αντισυνταγματικά. Αντισυνταγματικός ο νόμος Παππά για τις τηλεοπτικές άδειες. Αντισυνταγματικός ο νόμος Μπαλτά για τους διευθυντές των σχολείων. Αντισυνταγματικός ο νόμος Πολάκη για τους διοικητές των νοσοκομείων. Αντισυνταγματικός ο νόμος Σκουρλέτη για την παράταση της θητείας των συμβασιούχων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σήμερα, με το τέταρτο μνημόνιο που ισοπεδώνει και τους τελευταίους οικονομικά επιζώντες σ' αυτή τη χώρα, κάνετε απολύτως σαφές ότι είστε αποφασισμένοι να κάνετε τα πάντα, αρκεί να μείνετε στις καρέκλες σας. Γιατί το τέταρτο μνημόνιο αποτελεί την επιτομή της πολιτικής υποκρισίας, της κοινωνικής αναλγησίας, της αναξιοπιστίας, της ανικανότητας, της πολιτικής εξαπάτησης και της ανευθυνότητας της Κυβέρνησης ΣΥΡΙΖΑ - ΑΝΕΛ. Βεβαίως, δεν αναμένουμε ευθιξία, ούτε αναμένουμε και ελπίζουμε σε παραίτηση του κ. Τσακαλώτου. Εξ άλλου, τι είχε πει; Αν πέσει κάτω από 9.000 θα παραιτηθεί, όχι αν πέσει κάτω από 6.000, αγαπητοί συνάδελφοι. Με αίσθημα ευθύνης και ειλικρίνειας, λοιπόν, απέναντι στη χώρα και στους πολίτες, η Νέα Δημοκρατία δεν θα ψηφίσει αυτό το τέταρτο μνημόνιο. Θα είναι όλο δικό σας! Σας ευχαριστώ.
Κύριε Κέλλα, εγώ επί του περιεχόμενου δεν μπορώ να κάνω κρίση, αλλά για τη συνέπεια στον χρόνο κάνω κρίση θετικότατη.
Ξέρετε ότι εμείς οι γιατροί είμαστε συνεπείς.
Η κ. Βούλτεψη έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, έχει πλέον αποδειχθεί ότι το μόνο ταμπού σας, γιατί όλα τα άλλα έχουν πέσει, είναι η Βενεζουέλα. Σαράντα τρεις χθες οι νεκροί - ανάμεσά τους δεκαπεντάχρονος - στις λεηλασίες. Χθες ο κ. Παππάς είχε το θράσος να πει στην Αξιωματική Αντιπολίτευση να φορέσει την εθνική φανέλα. Ο ίδιος δεν έχει βγάλει ακόμη τη φανέλα με το κεφαλάκι του Μαδούρο, όταν πήγε βόλτα στους εξωτικούς προορισμούς με διάφορους αμφιλεγόμενους επιχειρηματίες. Όλα τα άλλα είναι αυτά τα οποία δηλώνατε ότι δεν θα κάνετε ποτέ και τα κάνατε. Ήσασταν ανυποχώρητοι τότε και τώρα κόβετε επιδόματα, συντάξεις, μειώνετε το αφορολόγητο, φέρνετε «από το παράθυρο» τις ομαδικές απολύσεις και το lock out, μεταφέρετε στο υπερταμείο και το τελευταίο κομματάκι δημόσιας περιουσίας από το τελευταίο Υπουργείο. Είναι εδώ τα ξένα funds, τα «κοράκια» της καταστροφής, το ξέρετε. Μόνο τα γυναικόπαιδα δεν έχετε μεταφέρει ακόμη στο υπερταμείο. Ούτε μετά από ήττα σε πόλεμο δεν έχει επιβληθεί στην Ελλάδα τέτοιο καθεστώς, ούτε μετά την πτώχευση του 1893, ούτε μετά το «μαύρο» 1897. Θέλω να πω ότι μέσα στην απόλυτη σιωπή υποδεχθήκατε και τον Φούχτελ πριν μία εβδομάδα. Δεν μιλάτε, βέβαια! Κάντε ησυχία, μην ξυπνήσει ο κ. Τσίπρας, που έλεγε ότι έχουμε γίνει όλοι κλητήρες του Φούχτελ. Και μην ξυπνήσει και ο κ. Καμμένος, που έλεγε ότι είναι persona non grata ο Φούχτελ και ότι είναι Επίτροπος των δυνάμεων κατοχής. Ήθελα να ήξερα - περιμένω τον κ. Καμμένο να μου πει - τι έγινε. Τον συνάντησε τον κ. Φούχτελ; Κοιτάξτε να δείτε: Πέρσι θριαμβολογούσατε ότι πετύχατε 0,5% πλεόνασμα για το 2016, φέτος θριαμβολογείτε γιατί βγάλατε 3,9%. Και γιατί έχετε δανειστεί από την αρχή του χρόνου 7 δισεκατομμύρια έντοκα γραμμάτια, πανάκριβο δανεισμό, αφού έχετε τόσα πολλά λεφτά; Και επειδή ο κ. Τσακαλώτος λέει συνέχεια ψέματα και μετά προκαλεί - προκάλεσε και τον κ. Σταϊκούρα, τον εισηγητή μας, λέγοντας «φέρε μου την τάδε δήλωση και φέρε μου την τάδε δήλωση» - θα δώσω συγκεντρωμένες, κύριε Πρόεδρε, όλες τις δηλώσεις του κ. Τσακαλώτου και όλα του τα ψέματα για τον ιστορικό του μέλλοντος. Έκανε χρήση της παιδικής φτώχειας για να πει ότι πρέπει να ψηφιστούν τα αντίμετρα. Κλαίγεται για την παιδική φτώχεια ο κ. Τσακαλώτος. Γιατί; Τώρα πεινάνε τα παιδιά, σε δύο χρόνια θα τα ταΐσει; Άσε που είπε και ψεύτικα στοιχεία για την παιδική φτώχεια. Κοιτάξτε, λοιπόν: O κ. Τσίπρας μάς είπε πρώτα ότι δεν θα ψηφίσει μέτρα χωρίς χρέος, μετά είπε πως ψηφίζει μέτρα για να πάρει το χρέος, τώρα λέει πως αν δεν πάρει το χρέος θα ξεψηφίσει, μετά λέει αυτάρεσκα ότι θα φορέσει γραβάτα γιατί δήθεν θα πάρει κάτι για πρώτη φορά για το χρέος. Σιγά, όλα για πρώτη φορά τα κάνετε! Γραβάτα μπορεί να φορέσει για πρώτη φορά, τη φόρεσε και ο κ. Παππάς άλλωστε στην Αμερική, αλλά εσείς μέσα στο μεσοπρόθεσμο παραδέχεστε ότι η υπόθεση του χρέους έχει αρχίσει να πηγαίνει καλά μετά το 2012. Το γράφετε μόνοι σας και θα το καταθέσω στα Πρακτικά. Βεβαίως, δεν είναι η πρώτη φορά που ασχολείται κάποια κυβέρνηση με το χρέος. Ίσως να είναι η πρώτη φορά που μια Κυβέρνηση σαν τη δική σας κόβει τόσα πολλά επιδόματα. Απορώ πώς δεν έχετε σηκώσει ακόμη το δάκτυλο να μας κατηγορήσετε ότι εμείς, η κακιά δεξιά, αφήσαμε τόσα πολλά επιδόματα και σας εκθέτουμε που αναγκάζεστε εσείς να τα κόβετε τα επιδόματα, ακόμα και το επίδομα θέρμανσης, το οποίο εμείς διατηρούσαμε σε αξιοπρεπή επίπεδα. Κοιτάξτε, ο κ. Τσίπρας είναι ικανός τη μια μέρα να λέει ότι θα μείνουν η ενέργεια και το νερό υπό δημόσιο έλεγχο και την άλλη να τα πουλάει, διότι έχει βγει η προκήρυξη από το ΤΑΙΠΕΔ και για τα δυο και ο κ. Καμμένος είναι ικανός να λέει στην Πρίστινα ότι έχει βρει τον κωδικό, τον 6900, για τους στρατιωτικούς, αλλά αυτά θα τα δώσει μετά το τέλος των μνημονίων και μετά να λέει ότι δεν φταίει αυτό, φταίει ότι δεν βρήκαν τα λεφτά οι λιμενικοί και οι αστυνομικοί και τώρα λέτε άλλα, για να τους κοροϊδέψετε πάλι. Ο κ. Τσίπρας τον Δεκέμβριο του 2016 από την Κρήτη έλεγε ότι θα βαράει τα νταούλια, αλλά τώρα φόρεσε ένα σαρίκι. Έπεται η γραβάτα, οπότε πρώτα είναι το σαρίκι της Κρήτης και μετά είναι η γραβάτα. Έχει ενδυματολογικό θέμα ο κ. Τσίπρας, όπως ο κ. Καμμένος φορά τις στολές παραλλαγής. Αναλόγως είναι οι μεταμφιέσεις. Ο κ. Τσίπρας έλεγε τον Δεκέμβριο: «Δεν θα τους κάνουμε τη χάρη να υποχωρήσουμε». Το έλεγε τον Δεκέμβριο: «Τέλος και ορίζοντας αυτής της συμφωνίας είναι το αργότερο τα μέσα του 2018». Θέλω να πω κάτι για το θέμα του κοινωνικού κράτους, γιατί βλέπω ότι εδώ είναι και οι δυο αρμόδιες κυρίες. Βεβαίως, είναι και το οικονομικό επιτελείο, είναι και ο κ. Χουλιαράκης. Το κοινωνικό κράτος είναι διαρκής υποχρέωση της πολιτείας. Δεν μπορεί να πάει ως αντίδωρο. Το άρθρο 20 του Συντάγματος λέει συγκεκριμένα ότι είναι υποχρεωμένο το κράτος να παρέχει όλες τις κοινωνικές παροχές για αυτούς που δεν έχουν. Έρχεστε εσείς οι ευαίσθητοι και καταργείτε όλο το κοινωνικό κράτος και το θέτετε υπό την έγκριση των δανειστών αυτή τη στιγμή και λέτε ότι εάν πετύχετε στόχους, θα δίνετε το κοινωνικό κράτος, που έχετε την υποχρέωση να το κάνετε και πολύ περισσότερο, εάν δεν πετύχετε τους στόχους, είστε υποχρεωμένοι να το κάνετε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Επειδή δεν έχω χρόνο, κύριε Πρόεδρε, και επειδή όλο αυτό το κοινωνικό κράτος που ήταν αδιαπραγμάτευτο και έλεγε ο κ. Καμμένος ότι δεν μπαίνει στον πάγκο του Κοστέλο η ανθρωπιστική κρίση, σας δίνω για τα Πρακτικά - αναφέρθηκαν και οι συνάδελφοί μου - όλα όσα λέγατε από το παράλληλο πρόγραμμα, το πρόγραμμα της Θεσσαλονίκης για την ανθρωπιστική κρίση. Όλα αυτά που θα ήταν αδιαπραγμάτευτα και δεν θα τα κάνατε ποτέ, τώρα τα βάζετε υπό την αίρεση και την έγκριση των δανειστών. Αυτοί είστε και όπως είπε ο κ. Τσακαλώτος, ο λόγος σας είναι συμβόλαιο. Γι' αυτό δίνω και τις δηλώσεις σας για την προνομοθέτηση για τα Πρακτικά και για τον ιστορικό του μέλλοντος. Ευχαριστώ, κύριε Πρόεδρε.
Ευχαριστώ κ. Βούλτεψη, γιατί υπήρξατε ακριβής στον χρόνο. Μέχρι να έρθει ο κ. Φωκάς στο Βήμα, να σας πω ότι είναι μετά ο κ. Μπαλωμενάκης, ο κ. Γκιόλας, ο κ. Κατσαφάδος, ο κ. Μιχελής, ο κ. Κρεμαστινός και ο κ. Μπουκώρος. Κύριε Φωκά, έχετε τον λόγο.
Κυρίες και κύριοι συνάδελφοι, ήρθε η ώρα του λογαριασμού και ο λογαριασμός είναι εξοντωτικός. Καλούμαστε για μια ακόμα φορά να νομοθετήσουμε «με το πιστόλι στον κρόταφο», να αναλάβουμε δεσμεύσεις για λιτότητα διαρκείας και πλεονάσματα που θα φτάσουν το 5,6% το 2021, την ώρα που η ελληνική κοινωνία καταρρέει και η οικονομία μας παραμένει εγκλωβισμένη στην ύφεση, στη μιζέρια και στην υπανάπτυξη. Απευθύνεστε στους πολίτες και ζητάτε νέο αίμα, νέα επώδυνα, αβάσταχτα μέτρα, ήδη από το 2018. Συνολικά θα υπάρξουν πάνω από 5,6 δισεκατομμύρια ευρώ περικοπές, από του χρόνου κιόλας, 2,5 δισεκατομμύρια από τη μείωση κύριων και επικουρικών συντάξεων, 2 δισεκατομμύρια από τη μείωση του αφορολογήτου, μείωση του επιδόματος πετρελαίου θέρμανσης, νέα αύξηση των ασφαλιστικών εισφορών σε ελεύθερους επαγγελματίες και αγρότες, κατάργηση της έκπτωσης του 1,5% που γίνεται στην παρακράτηση και άρα νέα μείωση των καθαρών αποδοχών όλων των μισθωτών και συνταξιούχων, «μαχαίρι» στα οικογενειακά επιδόματα. Ακόμα, θα υπάρξουν νέες μειώσεις των ειδικών μισθολογίων των Ένοπλων Δυνάμεων και των Σωμάτων Ασφαλείας. Θέλω να σταθώ ένα λεπτό εδώ και να πω ότι η ανταμοιβή και το «ευχαριστώ» γι' αυτό το τιτάνιο έργο, που πρόσφεραν και προσφέρουν τα Σώματα Ασφαλείας και οι Ένοπλες Δυνάμεις, είναι η συνεχείς μειώσεις των μισθών και των συντάξεών τους, που έχουν ξεπεράσει το 50% όλα αυτά εδώ τα χρόνια της κρίσης. Αυτό είναι, λοιπόν, το «ευχαριστώ» προς τα Σώματα Ασφαλείας και τις Ένοπλες Δυνάμεις. Σα να μην έφταναν όλα αυτά, προωθείτε και την κατάργηση της έκπτωσης φόρου για τις ιατρικές δαπάνες, διευκολύνοντας έτσι τη φοροδιαφυγή. Ας περάσουμε στα πολύδιαφημισμένα αντίμετρα, το ύψος των οποίων προσδιορίζεται στα 7,5 δισεκατομμύρια ευρώ και για τα οποία έχει γίνει πολύ μεγάλη κουβέντα. Είναι μέτρα που θα μπορούσαν να έχουν θετικές επιπτώσεις για την ελληνική οικονομία, όπως η μείωση του φόρου στις επιχειρήσεις από το 29% στο 26% το 2019, η μείωση του φόρου στον χαμηλότερο συντελεστή φυσικών προσώπων από το 22% στο 20%. Είναι, όμως, φόροι οι οποίοι μειώνονται μετά από δικές σας αυξήσεις. Στο άρθρο 15 του νομοσχεδίου, όμως, προβλέπεται ξεκάθαρα πως η λήψη ευεργετικών μέτρων συνδέεται τόσο με την επίτευξη πλεονάσματος άνω του 3,5% κάθε χρόνο, όσο και από την ομόφωνη γνώμη όλων των εκπροσώπων των δανειστών και ιδιαίτερα του ΔΝΤ. Με άλλα λόγια, τα αντίμετρα θα εφαρμόζονται εάν και εφόσον πιάνουμε αυτούς τους μεγαλεπήβολους στόχους τους οποίους συμφωνήσαμε. Ειλικρινά, αδυνατώ να αντιληφθώ από πού αντλείτε αυτή την αισιοδοξία. Μεταξύ μας, κυρίες και κύριοι, ένας λαός που οδηγείται σε ανεξέλεγκτη φτωχοποίηση, ένας λαός που έχει στραγγίσει στην κυριολεξία, πιστεύετε, πραγματικά, πως μπορεί να ανταπεξέλθει στα εξωπραγματικά αυτά πλεονάσματα; Δεν ξέρετε πως η πραγματική αδυναμία πληρωμής των πολιτών θα φανεί πολύ γρήγορα; Ήδη από τον Ιούλιο έρχονται οι πρώτες δόσεις από την εφορία. Σε μία χώρα, λοιπόν, όπου τα ποσοστά φτώχειας είναι έντεκα μονάδες πάνω από τον μέσο όρο της Ευρωπαϊκής Ένωσης, σε μία χώρα όπου τα έσοδα στηρίζονται αποκλειστικά και μόνο στην υπερφορολόγηση και στη στάση πληρωμών που έχει κηρύξει η Κυβέρνηση, σε μία υπερχρεωμένη οικονομία με ασθενή παραγωγική δομή και χαμηλή ανταγωνιστικότητα, εμείς θα πούμε ένα μεγάλο «όχι». Τα αντίμετρα εξαρτώνται από δημοσιονομικές επιδόσεις της χώρας, από προϋποθέσεις και στόχους που ουδέποτε θα επιτευχθούν και συνεπώς ουδέποτε θα υλοποιηθούν. Άρα, και 17,5 δισεκατομμύρια και 27,5 δισεκατομμύρια αντίμετρα να υποσχεθείτε, αυτά έτσι κι αλλιώς δεν μπορείτε να τα δώσετε, είναι αέρας κοπανιστός. Αυτή είναι η μαύρη αλήθεια, κυρίες και κύριοι, και ο ελληνικός λαός δικαιούται να την ξέρει. Κλείνοντας, θα ήθελα να σας πω να έχετε υπ' όψιν πως το νοσηρό αυτό κλίμα, η κρίση, η λιτότητα, η παρατεταμένη ύφεση, η διεύρυνση της φτώχειας, η απελπισία, ρίχνουν άφθονο νερό στον μύλο του ευρωσκεπτικισμού. Πλέον η κοινωνία μας ξεπέρασε τα όριά της, η κοινωνική συνοχή απειλείται και ο απελπισμένος, αυτός που νοιώθει πως δεν έχει πλέον να χάσει και τίποτα, αναζητά λύσεις στα άκρα, στον λαϊκισμό, στη δημαγωγία, στον ρατσισμό, στον φασισμό. Εσείς τώρα, αλλά και οι προηγούμενοι από εσάς, δυστυχώς, σπείρατε ανέμους. Εύχομαι και ελπίζω να μην θερίσουμε πολιτικές και κοινωνικές θύελλες. Δυστυχώς, κυρίες και κύριοι, δεν δίνουμε λύσεις. Και εδώ θα πω - όπως εύστοχα είχε τονίσει ο Λεχ Βαλέσα σε μία τελευταία του συνέντευξη - εκεί που δεν υπάρχουν λύσεις, γεννιούνται δαίμονες. Ευχαριστώ.
Και εγώ, κύριε Φωκά, γιατί ήσασταν και συνεπής στο χρόνο. Τον λόγο έχει ο κ. Αντώνιος Μπαλωμενάκης από τον ΣΥΡΙΖΑ.
Ευχαριστώ πολύ, κύριε Πρόεδρε. Καλημέρα σας. Έχω παρατηρήσει, κυρίες και κύριοι συνάδελφοι, ότι έχει εξαντληθεί με μεγάλο ζήλο ο κατάλογος των λέξεων που χρησιμοποιεί η Αντιπολίτευση για να περιγράψει τα εξισορροπητικά μέτρα τα οποία για πρώτη φορά θεσπίζονται ως αντίβαρο σε όσα επαχθή προβλέπονται. Οι χαρακτηρισμοί δίνουν και παίρνουν. Ο μόλις κατελθών από το Βήμα είχε σοβαρότητα φυσικά - δεν θέλω να πω ότι δεν είχε σοβαρότητα - και ούτε καν πλησίασε σε ζήλο τους προηγούμενους, γιατί όντως οι προηγούμενοι υπερέβαλαν σε χαρακτηρισμούς. Παρατηρώ, εν πάση περιπτώσει, ότι έχει σχεδόν εξαντληθεί όλο το λεξιλόγιο. Έχω παρατηρήσει την τοποθέτηση ενός συναδέλφου εκ μεταγραφής μάλιστα, ο οποίος φαίνεται ότι δεν έχει αφομοιώσει καλά τη γραμμή του καινούριου του κόμματος. Μιλώντας χθες είπε ότι τα μέτρα είναι ανύπαρκτα, φανταστικά, «καθρεφτάκια», είναι εικονική πραγματικότητα. Στη συνέχεια τα χαρακτήρισε υφεσιακά, προφανώς επειδή ο ίδιος δεν έχει πειστεί ότι δεν πρόκειται για φανταστικά μέτρα, αλλά για μέτρα που θα λάβουν σάρκα και οστά στον υπαρκτό κόσμο, σε συγκεκριμένο χρόνο και σε συγκεκριμένο τόπο. Μια λέξη μόνο δεν ακούστηκε, επίσης, από την Αντιπολίτευση. Είναι η λέξη «εκλογές». Ως τώρα ήταν η μόνιμα ενοχλητική επωδός κάθε τοποθέτησης στελέχους της Αντιπολίτευσης σε κάθε μείζονα συνεδρίαση. Δεν ξέρω, πραγματικά, αν την πει αργότερα ο κ. Μητσοτάκης, αλλά μέχρι τώρα δεν την πρόφερε κανένας. Και πρόσεξα ότι ο εισηγητής της Νέας Δημοκρατίας, κατεβαίνοντας από το Βήμα είπε, «είναι ώρα ο κυρίαρχος λαός να αναλάβει τις ευθύνες του». Είναι μία φράση που μπορεί να ερμηνευτεί και ως ψόγος, ως κατηγορία, δηλαδή, της Νέας Δημοκρατίας προς τον ελληνικό λαό για την απάθεια, ή μάλλον για την άρνηση της κοινωνίας να αντιληφθεί τις εμμονές της για τις εκλογές. Τα αδιέξοδα της Νέας Δημοκρατίας δεν είναι τακτικού, αλλά στρατηγικού χαρακτήρα. Αυτό αποδεικνύει η άρνησή της να ψηφίσει τα προτεινόμενα ανακουφιστικά μέτρα και το υποτιθέμενο στρατήγημά της να προτείνει έτσι στο τυχαίο, βιαστικά, ανερμάτιστα δικά της μέτρα, ελπίζοντας να κερδίσει κάποιες εντυπώσεις. Η κοινωνία, όμως, ειδικά σήμερα με τη μεγάλη εξάπλωση των μέσων επικοινωνίας, μαθαίνει γρήγορα και όσο γρήγορα μαθαίνει, οι απαιτήσεις της ανεβαίνουν. Όποιος πολιτικός σχηματισμός το αντιληφθεί, διασώζεται. Όποιος εξακολουθεί να αντιλαμβάνεται τους πολίτες ως πεδίο άσκησης τακτικών κινήσεων, αναλαμβάνει υψηλό ρίσκο να απομονωθεί. Αυτήν την παρατήρηση την ολοκληρώνω όχι με διάθεση παρέμβασης, αλλά θέλοντας να πω ότι όσο πιο γρήγορα εσωτερικεύσει την αποτυχία αυτών των ακραίας εμπνεύσεως κινήσεών της η Νέα Δημοκρατία, τόσο καλύτερα θα είναι για το πολιτικό σύστημα, διότι - όπως πολύ σωστά λέγεται - η χώρα εκτός από μια σοβαρή, αποτελεσματική και με όραμα Κυβέρνηση, χρειάζεται και μία υπεύθυνη Αντιπολίτευση. Θέλω να επισημάνω δύο σημεία του νομοσχεδίου, που δεν θίχτηκαν ως θετικά. Είναι οι τροποποιήσεις που επέρχονται στο νόμο 3023 για τη χρηματοδότηση των κομμάτων. Κατά την αντίληψή μου, είναι μια πρώτη σημαντική επιτυχία και ένα καταστάλαγμα που αποτυπώνει τα συμπεράσματα της εξεταστικής επιτροπής που παρέδωσε το πόρισμά της τον Ιανουάριο που μας πέρασε. Δίνει ορισμένα νέα στοιχεία και κατοχυρώνει τη διαφάνεια και κυρίως την προστασία του δημοσίου χρήματος που δίδεται στα πολιτικά κόμματα με σειρά διατάξεων. Οριοθετείται ο έλεγχος της χρηματοδότησης και κυρίως απαγορεύεται πλέον να δίδεται, όπως στο παρελθόν, αφειδώς και χωρίς διαφάνεια η χρηματοδότηση του κράτους ως εγγύηση μελλοντικών δανείων. Θεσπίζεται υποχρεωτικά η αιτιολογημένη απόφαση για τη δανειοδότηση. Αυτά είναι ζητήματα που συζητήθηκαν και απασχόλησαν πάρα πολύ έντονα την κοινή γνώμη στις αρχές αυτού του χρόνου και πραγματικά έχουν εκθέσει τα δύο κόμματα του παλιού δικομματισμού ακριβώς για την έκταση και το βάθος των υποχρεώσεών τους απέναντι στα οικονομικά του κράτους, να επιστρέψουν δηλαδή τα χρήματα που έχουν δανειστεί γενικότερα. Επίσης, θέλω να πω για μία άλλη θετική εξέλιξη. Νομίζω ότι ο κ. Αθανασίου πήγε να πει κάτι για το άρθρο 62, αλλά δεν πρόλαβε. Ως παλιός δικαστής ελπίζω να ήθελε να πει ότι πρόκειται για θετική διάταξη, διότι το κύριο χαρακτηριστικό των ρυθμίσεων του άρθρου 62 και των επομένων είναι ότι αναβαθμίζεται ο θεσμός και προβλέπεται η αξιοποίηση των υποστηρικτικών υπηρεσιακών μηχανισμών. Με αυτές τις διατάξεις για πρώτη φορά δίνεται έμφαση στην κατά προτεραιότητα εξέταση υποθέσεων που βλάπτουν σοβαρά το δημόσιο συμφέρον, όπως είναι ο χρηματισμός και οι δωροδοκίες. Κι έτσι και το δημόσιο αίσθημα ικανοποιείται και η ουσία του κολασμού, που είναι γενική πρόληψη, φαίνεται ότι μπορεί να υπηρετηθεί καλύτερα, να έρχονται για να εξετάζονται και να κρίνονται οι υποθέσεις όσο πιο κοντά στον χρόνο τέλεσής τους γίνεται, να είναι νωπές στη μνήμη των πολιτών. Θέλω να τελειώσω με μία αναφορά στην προσπάθεια που γίνεται να αποκατασταθεί η κανονικότητα στο συλλογικό εργατικό δίκαιο. Οι συνέπειες αυτής της λιτής διάταξης του άρθρου 16 δεν εξαντλούνται μόνο σε αυτό. Είναι μια προσπάθεια αναστροφής του κλίματος, γιατί πρέπει να γνωρίζει ο ελληνικός λαός ότι σε εκτέλεση του ν.4024 και των υπόλοιπων αντεργατικών νόμων και ειδικά με το άρθρο 4 στη διαβόητη Πράξη 6 του Υπουργικού Συμβουλίου του 2012, διαγράφονται κυριολεκτικά μονοκονδυλιά όλα τα συλλογικά δικαιώματα, που είχαν αποκτηθεί τις προηγούμενες δεκαετίες. Αν δεν συνειδητοποιήσει κανείς αυτό το πράγμα, δεν μπορεί να καταλάβει τι τιτάνια προσπάθεια χρειάζεται για να αναστραφεί το κλίμα και να φτάσουμε με μια αρχή θετικής ρύθμισης. Πρέπει να πούμε ότι για να φτάσουμε εδώ πέρα, δηλαδή για να υπάρχει συγκεκριμένη ημερομηνία ρητή και δεσμευτική ότι θα αρχίσει να αποκαθίσταται το συλλογικό εργατικό δίκαιο, έγινε πολύ καλή προετοιμασία, δόθηκαν σκληροί αγώνες από το επιτελείο του Υπουργείου Εργασίας, αγώνες με προσήλωση, με γνώση, με σταθερότητα και κυρίως αξιοποιώντας διεθνή στηρίγματα, αξιοποιώντας το ευρωπαϊκό κεκτημένο και τους διεθνείς εργατικούς οργανισμούς και φυσικά είχε προετοιμαστεί καταλλήλως με ρητές αναφορές στα προηγούμενα κείμενα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε ένα δευτερόλεπτο τελειώνω, κύριε Πρόεδρε. Είχαμε να αντιμετωπίσουμε, όχι μόνο τη βασική επιμονή και την ιδεολογική προσήλωση των αντιπάλων, αλλά και τον εσωτερικό εχθρό, δηλαδή πρώτον τις ακραίες αντιλήψεις του ΣΕΒ και δεύτερον, την πρόθυμη ηχώ κάθε αντεργατικής πολιτικής πρότασης, δηλαδή τη Νέα Δημοκρατία. Τελειώνοντας, θέλω να πω ότι αυτή η διάταξη είναι μια νίκη, αλλά είναι και μια αφετηρία ταυτόχρονα. Πολλά πρέπει να γίνουν και θα γίνουν. Έχω αισιοδοξία. Ο στόχος είναι ένας και παραμένει. Ο κόσμος της εργασίας επιτέλους να βγει από αυτό το δυστοπικό σήμερα εις το οποίο τον έχουν καταδικάσει οι προηγούμενες πολιτικές και να επανέλθει στα δικαιώματα και τις κατακτήσεις για τα οποία χρειάστηκαν πολλές δεκαετίες αγώνων να κατακτηθούν. Ευχαριστώ.
Ο συνάδελφος κ. Ιωάννης Γκιόλας έχει τον λόγο.
Ευχαριστώ, κύριε Πρόεδρε. Προτού ασχοληθώ με την αξιολόγηση και στάθμιση των θετικών προνοιών και των υπαρκτών αρνητικών μέτρων του υπό ψήφιση νομοσχεδίου, επιβάλλεται να αποδοθεί το γενικότερο πολιτικό πλαίσιο και να απεικονιστεί το περίγραμμα του σκοπού, αλλά και των στόχων που διαγράφονται από τις διατάξεις ενός πολυθεματικού νομοθετήματος. Διανύουμε τον όγδοο χρόνο που η χώρα βιώνει υπό καθεστώς αυστηρής δημοσιονομικής προσαρμογής και μεταρρυθμίσεων. Επιβλήθηκε ως αντίδοτο στη σοβούσα κρίση από τους εταίρους, μέσω των ευρωπαϊκών μηχανισμών χρηματοπιστωτικής σταθερότητας και του Διεθνούς Νομισματικού Ταμείου. Οι ανεδαφικές πολιτικές, οι αστοχίες, οι εσφαλμένες προβλέψεις και παραδοχές των θεσμών που επιβλήθηκαν με τη συναίνεση, όμως, των εκπροσώπων του παλαιού και υπαίτιου για την πρωτοφανή κρίση εγχώριου πολιτικού συστήματος, δεν στάθηκαν ικανές να επαναφέρουν τη χώρα στην κανονικότητα. Τα μέτρα στηρίχθηκαν σε μια σκληρή και ιδιαίτερα επαχθή δημοσιονομική προσαρμογή, διαπνεόμενη μάλιστα από τιμωρητική και απαξιωτική διάθεση προς τον ελληνικό λαό. Στον τομέα των μεταρρυθμίσεων οι δυνάμεις της διαπλοκής δεν έλαβαν τα απαιτούμενα ουσιαστικά μέτρα για τη βελτίωση των δομών της διοίκησης, αλλά παρέμειναν προσκολλημένοι στο καθεστώς της ευνοιοκρατίας, της απόκτησης πολιτικής πελατείας και της αναξιοκρατίας. Ενεθάρρυναν και αναμείχθηκαν με τα συστήματα διαπλοκής των προμηθειών του δημοσίου. Υιοθέτησαν την τακτική της στρεβλής επιχειρηματικότητας των κολαούζων του κρατικού τομέα. Συγχρωτίστηκαν και εναγκαλίστηκαν στενά με τους μεγαλοκαναλάρχες και τους ιδιοκτήτες των λοιπών μέσων ενημέρωσης. Παρακολούθησαν με αδιαφορία και δεν παρενέβησαν θεσμικά για να βελτιωθεί το σύστημα απονομής της δικαιοσύνης και περιέστειλαν δραστικά το εύρος των κοινωνικών υπηρεσιών. Η Κυβέρνησή μας με την ψήφιση του μνημονίου υπό τις δύσκολες και αναπόδραστες συνθήκες του θέρους του 2015, μετά από έναν επώδυνο συμβιβασμό, επιδίωξε την ελάφρυνση του χρέους με ήπια, βιώσιμα και δίκαια μέτρα. Δεν ωφελεί νομίζω να επανερχόμαστε, αλλά γι' αυτούς που θέλουν να πιστεύουν ότι ο ελληνικός λαός είναι επιλήσμων, θα πρέπει να θυμίσουμε ότι οι δυνάμεις του χθες ήταν εκείνες που περιέκοψαν πάμπολλες φορές μισθούς και συντάξεις, περιέστειλαν εργασιακά δικαιώματα κ.ο.κ.. Επειδή, όπως προείπα, υπάρχει το ακολουθούμενο πρόγραμμα που είναι προϊόν σκληρής διαπραγμάτευσης, αλλά δεν παύει να αποτελεί προϊόν συμβιβασμού, που δεν μπορούμε ούτε αξιακά, αλλά ούτε καν με τους κανόνες του ορθολογισμού να το αξιολογήσουμε ως αποδοτικό και δίκαιο, προχωρήσαμε και επιταχύναμε τη λήψη κοινωνικών και οικονομικών μέτρων, αναγκαίων για την επιστροφή στη βιώσιμη και δίκαιη ανάπτυξη με το αποκληθέν παράλληλο πρόγραμμα. Δεν θα το διεξέλθω. Θα αναφερθώ, όμως, σε ορισμένα μέτρα που έχουν ληφθεί στον ευρύτερο τομέα της οικονομίας, που εύλογα απασχολεί το σύνολο της ελληνικής κοινωνίας, αλλά και τους θεσμούς. Σταχυολογώντας: η εισαγωγή των ηλεκτρονικών συναλλαγών και εντός άμεσου προβλεπόμενου χρόνου η ηλεκτρονική τιμολόγηση, η διά της αυτοκαταγγελίας αποκάλυψη μη δηλωθέντων εισοδημάτων, ο εξωδικαστικός συμβιβασμός και το νομοθετικό πλαίσιο για τη διαχείριση των κόκκινων δανείων, η επιτάχυνση των αδειοδοτήσεων, ο αναπτυξιακός νόμος με εμφανή στροφή προς τη μεσαία επιχειρηματικότητα, τις νεοφυείς επιχειρήσεις και την ενίσχυση των αποφοίτων τριτοβάθμιας εκπαίδευσης. Είμαστε ευχαριστημένοι με όσα κάναμε τα δύο αυτά και κάτι χρόνια για να ανακόψουμε τη σκληρή υφεσιακή διαδρομή και να στοχεύσουμε στην οικονομική ανόρθωση και την αλλαγή των αναγκαίων θεσμικών και κοινωνικών δομών της χώρας; Ειλικρινά, θα πρέπει να απαντήσουμε ότι δεν είμαστε στον μέγιστο βαθμό που θα επιθυμούσαμε. Οι λόγοι είναι πολλοί και γνωστοί, κυρίως εξωγενείς, αλλά προερχόμενοι και από εμάς τους ίδιους: απειρίες, αναποτελεσματικότητα, έλλειψη σωστού συντονισμού. Ασπαστήκαμε μέτρα που δεν τα πιστεύαμε και δεν τα θέλαμε. Σ' ένα στοιχείο μπορούμε, όμως, κύριοι συνάδελφοι, να απαντήσουμε κατηγορηματικά: Δεν δώσαμε την παραμικρή νύξη ή υποψία, ώστε να κατηγορηθούμε για διαπλοκή και ανεντιμότητα. Αυτό η κοινωνία το γνωρίζει και παρά τις ενστάσεις, τις πικρίες και τη διάψευση πολλών προσδοκιών τους, μας πιστώνει την αθεράπευτη προσκόλλησή μας στην εντιμότητα και το ήθος, στη δικαιοσύνη και τη δημοκρατία και ως προς το νομοθετείν και ως προς την εκτελεστική εξουσία. Για να φθάσω στην απάντηση των αρχικών ερωτημάτων που διατύπωσα: Το οικονομικό και πολιτικό περιβάλλον που επικρατεί στη χώρα μας και στην Ευρώπη προσπάθησα να το αποτυπώσω παραπάνω. Για τον χάρτη, όπως λέγεται, εξόδου από την κρίση, βρισκόμαστε ήδη ένα βήμα πριν από τη δεύτερη αξιολόγηση, εκεί που όπως πιστεύουμε σε λιγότερο από μία εβδομάδα, στο Eurogroup της 22ας Μαΐου, θα επέλθει μια πολιτική συμφωνία - αξιολόγηση, που θα περιλάβει τον τρόπο καταβολής της επόμενης δόσης των 7,5 δισεκατομμυρίων, την εξεύρεση της χρυσής τομής μεταξύ ΔΝΤ και Ευρωπαϊκής Ένωσης, ώστε να καταλήξουμε στον τρόπο ελάφρυνσης του χρέους με τον προσδιορισμό και των μεσοπρόθεσμων μέτρων, την επίτευξη της συμφωνίας για το χρέος, οπότε αναμένεται να ενταχθούν και τα ελληνικά ομόλογα στο σύστημα ποσοτικής χαλάρωσης της ΕΚΤ. Κατόπι τούτων, θα παρασχεθεί η δυνατότητα στις αρχές του προσεχούς έτους, του 2018, να βγούμε δοκιμαστικά στις αγορές και με επάρκεια μετά το τέλος του προγράμματος, δηλαδή από τις 21 Αυγούστου του 2018, δυναμικά, ώστε να επιτευχθεί η αυτοχρηματοδότηση πια της χώρας μέσω των αγορών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό παρακαλώ, κύριε Πρόεδρε. Το τελευταίο θα σημάνει και το πλέον καθοριστικό βήμα για το τέλος της επιτροπείας και της εξάρτησης, θα επιτρέψει δε στη χώρα σε μεγάλο βαθμό αυτονόμηση για την άσκηση της κοινωνικά δίκαιης και οικονομικά βιώσιμης πολιτικής. Βαδίζουμε με σταθερότητα, ασφάλεια και σιγουριά τα βήματα της εξόδου από την κρίση και συν τω χρόνω ο ελληνικός λαός θα αποβάλλει τα αισθήματα ηττοπάθειας, ατομικισμού και απαισιοδοξίας, που πέραν της βιωμένης πραγματικότητας της υπαρκτής, πολλοί και ποικιλοτρόπως την εμφύσησαν, για να κοιτάξουμε και πάλι μπροστά για μία Ελλάδα απαλλαγμένη από τα μνημόνια και την εξάρτηση της νεοφιλελεύθερης πολιτικής, που επιβλήθηκε από τη χρηματοπιστωτική ολιγαρχία και το οικονομικό διευθυντήριο της Ευρωπαϊκής Ένωσης. Ευχαριστώ.
Τον λόγο έχει ο κ. Κωνσταντίνος Κατσαφάδος από τη Νέα Δημοκρατία και ακολουθεί ο κ. Αθανάσιος Μιχελής από τον ΣΥΡΙΖΑ. Κύριε Κατσαφάδο, ορίστε, έχετε τον λόγο.
Σας ευχαριστώ πολύ, κύριε Πρόεδρε. Κυρίες και κύριοι της Κυβέρνησης, μετά από αυτά που ακούμε αυτές τις τρεις ημέρες δεν μπορώ παρά να σας συγχαρώ για τις μεγάλες επιτυχίες τις οποίες έχετε. Καταφέρατε μέσα από τις κόκκινες γραμμές και τη σκληρή διαπραγμάτευση να μειώσετε μόνο στο 18% τις συντάξεις από εκεί που θα τις αποκαθιστούσατε. Να μειώσετε το αφορολόγητο από τις 9.500 ευρώ που το πήρατε τον Γενάρη του 2015, πρώτα στα 8.600 ευρώ και τώρα στα 5.680 ευρώ, από τα 12.000 ευρώ που κάποτε τάζατε. Αυτό βέβαια δείχνει την ευαισθησία σας απέναντι στους κοινωνικά αδύναμους, αφού και οι πλούσιοι των 460 ευρώ τον μήνα πλέον θα πληρώνουν εφορία. Όμως, είναι και μία προσωπική επιτυχία του κ. Τσακαλώτου, του Υπουργού Οικονομικών, που για αυτό βεβαίως παραμένει στη θέση του δείχνοντας πως ο αριστερός μπροστά στις αρχές του δεν υπολογίζει ούτε θέσεις ούτε αξιώματα. Αυξάνετε τις ασφαλιστικές εισφορές σε ελεύθερους επαγγελματίες, εμπόρους και αγρότες, τιμωρώντας όσους κατάφεραν να επιβιώσουν από τον νόμο Κατρούγκαλου. Καταργείτε την έκπτωση φόρου 10% για τις ιατρικές δαπάνες φυσικών προσώπων. Θεσπίζετε ενιαίο φόρο διανυκτέρευσης 0,5 ευρώ ανά ημέρα και δωμάτιο στα τουριστικά καταλύματα για να βοηθήσετε προφανώς την ανταγωνιστικότητα της τουριστικής μας βιομηχανίας. Ορίζεται η εμπορική αξία ως τιμή εκκίνησης στους πλειστηριασμούς ακινήτων που έχει κατασχέσει το Υπουργείο Οικονομικών. Περικόπτετε σωρεία επιδομάτων οικογενειακών και μη και περιορίζετε το κονδύλι του πετρελαίου θέρμανσης στα 58 εκατομμύρια από τα 210 που ήταν το 2014, γιατί - ως γνωστόν - καταφέρατε να μην κάνει κρύο στην Ελλάδα, όπως λέει και ένα τραγούδι. Φυσικά επιβάλλετε περικοπές σοκ στα ειδικά μισθολόγια το 2017 και 2018, στην αγαπημένη επαγγελματική τάξη των Σωμάτων Ασφαλείας και των στρατιωτικών, αυτών δηλαδή που υπερασπίζονται τα σύνορα της πατρίδας μας, ενώ μόλις προχθές, τη Δευτέρα, είχαμε εκατόν τέσσερις παραβιάσεις του εθνικού εναέριου χώρου από τους Τούρκους. Τόσο απαξιωμένοι φαντάζουν στα μάτια σας! Και των αστυνομικών, βέβαια, οι οποίοι εργάζονται για την ομαλή τάξη στην κοινωνία, απέναντι φυσικά στους καθημερινούς σχεδόν επισκέπτες τους από τα Εξάρχεια και των αποτελεσμάτων του περίφημου «νόμου Παρασκευόπουλου», σε σχέση με την αύξηση της εγκληματικότητας. Θέλω να πω ότι από τον Σεπτέμβριο του 2016 οι Ενώσεις Αστυνομικών Υπαλλήλων αναζητούν τον κ. Χουλιαράκη για μία συνάντηση, ο οποίος βέβαια με τόση δουλειά που έχει δεν μπορούσε να τους δει. Αυτά, όμως, είναι θέματα ήσσονος σημασίας για εσάς, από ότι φαίνεται. Συγχαρητήρια, λοιπόν, σε σας και στον Πρωθυπουργό για όλα τα παραπάνω. Γιατί έμεινε πιστός στις αρχές και στις δεσμεύσεις του, γιατί κατάφερε μέσα σε δυόμισι χρόνια να φέρει δύο μνημόνια και μάλιστα για να πρωτοτυπήσει, το δεύτερο και χωρίς χρηματοδότηση. Γιατί, εάν δεν ήταν αυτός, αντί για 5 δισεκατομμύρια μέτρα που θα ψηφίσετε σήμερα το βράδυ, θα έπρεπε να πάρουμε μέτρα 210 δισεκατομμυρίων, αφού τον πίεζαν για σαράντα δύο φορές περισσότερα, όπως είπε ο ίδιος σε μία συνέντευξή του. Βέβαια, υπάρχει και το παραμύθι με τα αντίμετρα, αυτά που για να ισχύσουν και να εφαρμοστούν θα πρέπει να έχουμε πρωτογενή πλεονάσματα που να φτάνουν το 5,5 %, πράγμα αδύνατον, και θα πρέπει πρώτα να πάρουν, όπως λέει και το άρθρο 15, την έγκριση από τους δανειστές και κυρίως από το Διεθνές Νομισματικό Ταμείο. Αυτή είναι η κατάσταση. Τότε βέβαια, εφόσον γίνουν όλα αυτά, οι Έλληνες - όσοι θα έχουν απομείνει - θα μπορέσουν να καρπωθούν και αυτά τα αντίμετρα, τα οποία λέτε. Μην υποβιβάζετε, λοιπόν, κυρίες και κύριοι συνάδελφοι, τόσο τη νοημοσύνη του χειμαζόμενου ελληνικού λαού. Αυτά μπορείτε να τα κρατήσετε για εσάς, για να νομίζετε ότι το είδωλο που βλέπετε όταν στέκεστε μπροστά στον καθρέφτη, μπορεί να σας θυμίζει και κάτι. Όμως, με το μνημόνιο που φέρνετε συνεχίζετε και την τακτική να δεσμεύετε το έργο και των επομένων κυβερνήσεων. Αυτό το κάνετε με το υπερ - ταμείο στο οποίο εντάξατε όλη την περιουσία του κράτους για τα υπόλοιπα ενενήντα εννέα χρόνια. Η διαχείρισή του γίνεται από κοινού με τους δανειστές. Το κάνατε με τις τράπεζες, καθώς ο ESM έχει τη διαχείριση του ελληνικού τραπεζικού συστήματος για τουλάχιστον τριάντα πέντε χρόνια. Το κάνετε και τώρα, δεσμεύοντας τη χώρα σε θηριώδη πρωτογενή πλεονάσματα μέχρι τουλάχιστον το 2021, πράγμα που, όπως προανέφερα, είναι παντελώς ανέφικτο. Όλα αυτά γιατί, κυρίες και κύριοι συνάδελφοι; Για να φτάσετε τη χώρα εκεί που την παραλάβατε τον Ιανουάριο του 2015. Δυόμισι χρόνια σκληρής λιτότητας και ακραίας φοροεπιδρομής σε όλη την κοινωνία, δύο μνημόνια παραπάνω, κλειστές τράπεζες, περαιτέρω φτωχοποίηση του ελληνικού λαού, υπερταμεία, τόσα μέτρα φόρους και όλα αυτά για να παραμείνουμε ακόμα στην ύφεση ως η μοναδική χώρα της ευρωζώνης και χωρίς να μπορούμε να πιάσουμε ακόμα το ΑΕΠ του 2014. Δεν ξέρω εάν αυτά τα αποτελέσματα είναι προϊόν της ανικανότητας και του ερασιτεχνισμού που σας διέπει, της αδυναμίας να αναγνώσετε το περιβάλλον μέσα στο οποίο κινείστε, ή - όπως κάποιοι μακιαβελλικά ισχυρίζονται - είναι αποτέλεσμα μιας αριστερής διαστροφής, η οποία λέει ότι θα δώσουμε τόσο πόνο στον ελληνικό λαό μέσα στο ευρώ και στην Ευρώπη, που θα τον αναγκάσουμε να ζητήσει να φύγει από μόνος του, να απομονωθεί και να αποξενωθεί. Ένα, όμως, είναι το σίγουρο, κυρίες και κύριοι συνάδελφοι: Όταν στηρίζεσαι μόνο στον λαϊκισμό και τη δημαγωγία, όταν διχάζεις τον λαό για να έχεις μόνο πολιτικά οφέλη, αδιαφορώντας για το εθνικό καλό και όταν βασίζεσαι στο ψέμα, εθισμένος στη γοητεία της εξουσίας και τη δύναμη που απορρέει από αυτή, ιδιαίτερα σε τόσο κρίσιμες στιγμές για τη χώρα, τότε η αποκαθήλωση θα έρθει σύντομα και με θόρυβο. Σας ευχαριστώ πολύ.
Ο κ. Αθανάσιος Μιχελής έχει τον λόγο.
Κυρίες και κύριοι Βουλευτές, συζητάμε σήμερα τον νόμο που η ψήφισή του οδηγεί στο κλείσιμο της δεύτερης αξιολόγησης, σε αποφάσεις για την απομείωση - ελάφρυνση του χρέους και στην ποσοτική χαλάρωση, δηλαδή σε βήματα σταδιακής βελτίωσης των οικονομικών δεδομένων της χώρας και βάσιμης εξόδου από την ασφυκτική επιτήρηση τον Αύγουστο του 2018. Επομένως, το ζήτημα δεν περιορίζεται μόνο στη λογιστική αποτύπωση και αποτίμηση των οικονομικών αποτελεσμάτων, μέτρα - αντίμετρα, τα οποία λογικά ενδιαφέρουν άμεσα τους πολίτες, αλλά επεκτείνεται και στο οικονομικό περιβάλλον που δημιουργείται στη χώρα και διεθνώς για τη χώρα. Αποτελούν δε παραδοξότητα - αν όχι σκοπιμότητα - ομιλίες της Αντιπολίτευσης, που από τη μία μεριά επισημαίνουν την ανάγκη χάραξης στρατηγικής και τακτικής εξόδου της χώρας από την κρίση και από την άλλη, περιορίζονται μόνο σε σχόλια για τα αρνητικά μέτρα και κυρίως σε χαρακτηρισμούς για την Κυβέρνηση, χωρίς εναλλακτική αντιπρόταση. Είναι φανερό ότι η στρατηγική κυρίως της Νέας Δημοκρατίας - αλλά όχι μόνο - περιορίζεται στο μονοδιάστατο σύνθημα «φύγετε εσείς, να ξαναέρθουμε εμείς». Τι να υποθέσει κανείς; Σύνδρομο στέρησης εξουσίας, ή μήπως αγωνία μερικών εν όψει εξεταστικών επιτροπών; Συνοδεύεται δε με κομπασμούς των ιδίων περί αποδεδειγμένης γνώσης τους για τη διαχείριση της πολιτικής και των υποθέσεων του κράτους. Αντί για αντιπρόταση προτάσσουν κυρίως απαξιωτικούς, προσβλητικούς χαρακτηρισμούς προς την Κυβέρνηση, τον ΣΥΡΙΖΑ, τους Βουλευτές. Ποιοι; Αυτοί που έφεραν τη χώρα στην παρούσα κατάσταση, αυτοί που θεωρούν ότι η ιστορία της χώρας ξεκίνησε τον Ιανουάριο του 2015 και επομένως, για όλα φταίει ο ΣΥΡΙΖΑ, αυτοί που στους πολίτες που δεν ξεχνούν το πρόσφατο και το παλαιότερο παρελθόν τους απαντούν «κριθήκαμε, άρα εξαγνιστήκαμε», λες και συζητάμε για εξομολόγηση μετανοήσαντα Χριστιανού και όχι για πολιτική παράταξη με βαθιές ρίζες στην οικονομική ελίτ της χώρας και στο κράτος που επί χρόνια οικοδομούσαν ως όργανό τους, αυτοί που διαπλέκονται με μαζικά μέσα ενημέρωσης, στα οποία είδηση αποτελεί η άποψή τους και η κριτική τους φθάνει σε γελοιότητες. Αναφέρω ενδεικτικά πρόσφατα παραδείγματα: Γράφει ένα γνωστό site: «Σφυροκόπημα Αχτσιόγλου από Βουλευτές του ΣΥΡΙΖΑ». Δυστυχώς για αυτούς, η Υπουργός κ. Αχτσιόγλου στη συγκεκριμένη σύσκεψη ήταν απούσα. Αναφέρει στις ειδήσεις γνωστό κανάλι: «Ανορθόγραφο το δώρο του Πρωθυπουργού στον Κινέζο ομόλογό του», αναφερόμενο στην «Οδύσεια» του Καζαντζάκη. Να υποθέσουμε ότι αγνοούσαν τη γραφή Καζαντζάκη στο ομότιτλο βιβλίο, ή μήπως επέλεξαν την γκεμπελίστικη τακτική του «πες, πες, κάτι θα μείνει», ή μήπως απορροφημένοι από το «Survivor» δεν γνωρίζουν καν τον Καζαντζάκη; Με την ψήφιση του παρόντος σχεδίου νόμου κλείνει η δεύτερη αξιολόγηση του Προγράμματος 2015-2018, ενός επώδυνου προγράμματος που θυμίζω ότι ψηφίστηκε τον Αύγουστο του 2015 από διακόσιους είκοσι έναν Βουλευτές του Ελληνικού Κοινοβουλίου, υποθέτω από τότε με την προσδοκία αρκετών της Αντιπολίτευσης να μην ολοκληρωθεί και να οδηγήσει σε πτώση την Κυβέρνηση του ΣΥΡΙΖΑ, προσδοκία η οποία εξανεμίστηκε. Χρειάζεται να είναι κανείς σεμνός και ταπεινός, για να μπορέσει να το αντιμετωπίσει αυτό αξιοπρεπώς. Αυτή η προσδοκία συνέχισε να εκφράζεται και με τον πλέον εμφατικό και πρωτόγνωρο τρόπο για τα ελληνικά και νεότερα κοινοβουλευτικά δεδομένα της χώρας με το αίτημα της Νέας Δημοκρατίας για εκλογές, αμέσως, τρεις, τέσσερις μήνες μετά τις βουλευτικές του Σεπτέμβρη του 2015. Αυτό το αίτημα καθόρισε όλη τη στρατηγική της Αξιωματικής Αντιπολίτευσης, οδηγώντας στελέχη της σε ακραίες, πρωτόγνωρες πολιτικές στάσεις. Θυμίζω: Στάση Βουλευτών της Νέας Δημοκρατίας να εγκαλούν στο Ευρωκοινοβούλιο Ευρωπαίους αξιωματούχους, όταν αυτοί εκφράζονταν θετικά για στόχους που επιτεύχθηκαν από την ελληνική Κυβέρνηση. Πρόσφατη ανάλογη επικριτική στάση Βουλευτού της Νέας Δημοκρατίας έναντι Ευρωπαίου αξιωματούχου για θετικά σχόλια σε συνεδρίαση επιτροπής της Βουλής. Κλείνει, λοιπόν, η δεύτερη αξιολόγηση. Ανοίγει ένας διάδρομος για τη μετάβαση στην ομαλότητα. Στόχος η απεμπλοκή από το σπιράλ των επαχθών συμφωνιών, που πάντα συνδυάζονταν με αυστηρή επιτροπεία, αυτό δηλαδή που συμβαίνει στη χώρα από το 2010 και μετά, με απόλυτη ευθύνη των κυβερνήσεων ΠΑΣΟΚ και Νέας Δημοκρατίας. Θα επισημάνω ότι η ευθύνη αυτή δεν περιορίζεται από το 2010 και μετά, αλλά από δεκαετίες πριν. Όταν έταζαν παραδείσους με τα εοκικά προγράμματα στήριξης, αλλά τα διαμοίραζαν μεταξύ τους είτε συγκροτώντας νέα τζάκια είτε μεταφέροντάς τα ως καταθέσεις στο εξωτερικό. Όταν στήριζαν την κρατικοδίαιτη επιχειρηματικότητα γιατί κάτι είχαν να λάβουν και αυτοί ως «δωράκι». Όταν έβλεπαν ότι σταδιακά αποδομούνταν ο παραγωγικός ιστός της χώρας, αλλά αδιαφορούσαν. Ποιοι; Οι έμπειροι; Οι γνώστες της πολιτικής; Οι αξιόπιστοι εταίροι; Οι υπεράνω πάσης υποψίας; Όταν οικοδομούσαν ένα κράτος αναποτελεσματικό, αλλά αποτελεσματικό για τους κομματικούς μηχανισμούς. Όταν το 2015 υπήρξε η πολιτική στροφή, πρώτη αντίδρασή τους και επιθυμία τους ήταν ότι πρόκειται για αριστερή παρένθεση. Όταν είδαν ότι αυτό δεν επαληθεύτηκε, οδηγηθήκαν στο «εκλογές, για να φύγετε όσο το δυνατόν νωρίτερα». Κυρίες και κύριοι Βουλευτές, φρονώ πως η πολιτική αντιπαράθεση πρέπει να γίνεται με παράθεση δεδομένων και αντιπαράθεση θέσεων, όχι με ύβρεις, προσωπικούς χαρακτηρισμούς και χλευασμούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Κύριε Πρόεδρε, τελειώνω. Ας περιοριστούμε στην ουσία των διαφορετικών πολιτικών μας. Οι δύσκολες κοινωνικές συνθήκες στις οποίες περιήλθε η χώρα μας, σε συνδυασμό με αδιέξοδες πολιτικές, τις προαναφερόμενες απαράδεκτες συμπεριφορές μέρους του πολιτικού προσωπικού και αρκετών ΜΜΕ εκκολάπτουν το αυγό του φιδιού, την ακροδεξιά και τον φασισμό. Πρόταση, λοιπόν, και συγκεκριμένο σχέδιο απεμπλοκής της χώρας από επώδυνες συμφωνίες και την επιτήρηση. Αυτό είναι το ζητούμενο. Η Κυβέρνηση φέρνει σήμερα μία πρόταση ενταγμένη σε ένα συνολικό σχέδιο εξόδου από το σπιράλ της κρίσης. Η άρνηση χωρίς αντιπρόταση, προφανώς δεν αποτελεί πειστική απάντηση, πολύ δε περισσότερο η επιστροφή στο φαύλο παρελθόν. Σας ευχαριστώ.
Τον λόγο έχει ο κ. Δημήτριος Κρεμαστινός, Αντιπρόεδρος της Βουλής, εκ μέρους της Δημοκρατικής Συμπαράταξης.
Κύριε Πρόεδρε, κυρίες και κύριοι συνάδελφοι, αποφεύγω πάντα να μιλάω με τα «εμείς» και τα «εσείς», γιατί πιστεύω ότι αυτή η λογική είναι λάθος. Υπάρχει κάτι, όμως, που όλοι το πιστεύουμε, ότι χωρίς ανάπτυξη - το λένε όλοι - , χωρίς επενδύσεις, οι μισθοί και οι συντάξεις θα συρρικνώνονται μέχρι εξαφανίσεως. Δεν νομίζω ότι κανείς στην Αίθουσα έχει αντίθετη άποψη. Το Επιστημονικό Συμβούλιο της Βουλής, που επικαλείται αποφάσεις του Ελεγκτικού Συνεδρίου και του Συμβουλίου της Επικρατείας, προειδοποιεί ότι ο νόμος που συζητούμε και ψηφίζουμε - όσοι τον ψηφίσουν - είναι αντισυνταγματικός ή μπορεί να καταστεί αντισυνταγματικός. Μέχρι σήμερα έντεκα αποφάσεις του Συμβουλίου της Επικρατείας καθιστούν νόμους αντισυνταγματικούς, με επικεφαλής την απόφαση για το Ραδιοτηλεοπτικό Συμβούλιο. Το ερώτημα το δικό μου δεν είναι αυτό. Το ερώτημά μου είναι το εξής: Όσοι Βουλευτές θα ψηφίσουν εν γνώσει τους όλα αυτά τα μέτρα, δεν έχουν ακούσει ότι οι παραγωγικές τάξεις, όπως εκφράστηκαν και εδώ στη Βουλή, είναι όλες αντίθετες; Δεν ξέρουν ότι τουλάχιστον το 60% του ελληνικού λαού, όπως απεικονίστηκε με το εκλογικό αποτέλεσμα και όχι με τις δημοσκοπήσεις, είναι με τα κόμματα που είναι κατά των μέτρων; Άρα αναλαμβάνουν μία σοβαρή ευθύνη αυτοί που θα ψηφίσουν. Το ερώτημα είναι: Να θυσιαστούμε για την πατρίδα; Εγώ θα έλεγα όσοι ψηφίσουν, να θυσιαστούν για την πατρίδα. Τι πιθανότητες υπάρχουν να θυσιαστούν και να επιτύχει το εγχείρημα αυτό; Ελπίζουμε ότι η ποσοτική χαλάρωση που θα έχουμε από την Ευρωπαϊκή Κεντρική Τράπεζα, τον Ντράγκι, με άρση των capital controls θα αλλάξει το κλίμα. Εάν δεν συμβεί αυτό, τότε δεν υπάρχει και συζήτηση. Όμως, θα επικαλεστώ μία δήλωση του Πρωθυπουργού η οποία έγινε πριν από λίγους μήνες και συγκεκριμένα λέει: «Κυρίες και κύριοι, είναι απολύτως αδύνατον πρωτογενή πλεονάσματα ύψους 3,5% μετά το 2018 να διατηρηθούν και μάλιστα για αρκετά χρόνια». Εμείς συζητάμε ότι μέχρι το 2022 τουλάχιστον θα υπάρχουν. Και συνεχίζει: «Εκτός εάν θέλουμε να πλήξουμε την ελληνική οικονομία και να έχουμε διαρκώς συνθήκες μακροχρόνιας στασιμότητας». Εάν εσείς ήσασταν επενδυτές σε μια χώρα και ακούγατε τον Πρωθυπουργό της χώρας να λέει αυτά τα πράγματα, και ξέρατε ότι η χώρα είναι πτωχευμένη, και ξέρατε ότι έχει capital controls, και ξέρατε ότι τα πρωτογενή πλεονάσματα βγαίνουν από το υστέρημα και όχι από το πλεόνασμα - δηλαδή από φορολογίες κ.λπ. - , θα ερχόσασταν να κάνετε επένδυση σε αυτήν τη χώρα; Πείτε μου! Κανένας δεν θα ερχόταν. Εύχομαι να διαψευστεί η λογική μου. Όμως, εν πάση περιπτώσει η λογική λέει αυτά. Όμως, δεν σταματάω μέχρι εδώ. Στην Κύπρο, που εγώ θεωρώ πιο ώριμο σημείο του ελληνισμού, κομμουνιστές, δεξιοί, ακροδεξιοί είπαν ότι εφόσον διαλέξαμε αυτόν τον δρόμο, δηλαδή να μείνουμε στο ευρώ και την ευρωζώνη - και μιλάω για τους Κύπριους - θα εφαρμόσουμε τη συνταγή που μας λένε. Εμείς εδώ, όλα τα κόμματα που ήρθαν στην εξουσία μετά το 2010, είχαν μία διαφορετική συνταγή. Και η Νέα Δημοκρατία και ο ΣΥΡΙΖΑ. Το αποτέλεσμα ποιο ήταν; Να έχουμε αυτά τα μνημόνια και το διαρκές μνημόνιο τώρα που είναι άγνωστο πότε θα τελειώσει. Όμως, η Κύπρος σήμερα πανηγυρίζει, γιατί είχε αύξηση 3,5% του ΑΕΠ. Εμείς πότε θα πανηγυρίσουμε 3,5% αύξηση του ΑΕΠ; Αυτή είναι η πραγματική εικόνα. Βέβαια, η Κυβέρνηση κυβερνά για δυόμισι χρόνια. Το πρόβλημα είναι ότι - και στις τηλεοράσεις το βλέπουμε - οι κοκορομαχίες συνεχίζονται: «Εμείς, εσείς, αυτοί, ποιος έκανε τα πιο πολλά λάθη, τα λιγότερα λάθη» κ.λπ.. Κανένας δεν συζητά με ποιες προϋποθέσεις θα γίνει η ανάπτυξη. Μπορεί να γίνει ανάπτυξη για παράδειγμα εάν αύριο έρθει η Νέα Δημοκρατία μόνη της για να εφαρμόσει αυτά τα μέτρα; Σας ρωτώ, μπορεί; Δεν μπορεί! Άρα κατά συνέπεια, εκείνο το οποίο προτάσσεται είναι κατά κάποιον τρόπο η συναίνεση. Μπορεί, όμως, να υπάρξει συναίνεση εάν τα κόμματα του λεγόμενου «δημοκρατικού τόξου» ή εάν θέλετε του ευρωπαϊκού τόξου - πιο λίγα - δεν συναινέσουν τουλάχιστον σε μια κυβέρνηση που να έχει ένα ενιαίο φορολογικό σύστημα, που να έχει ενιαία επενδυτικά κίνητρα, που να λέει στους επενδυτές «ελάτε να επενδύσετε, δεν θα αλλάξει το καθεστώς, η φορολογία σας θα είναι αυτή»; Μπορεί να γίνει με οποιαδήποτε κυβέρνηση; Μπορεί ένας επενδυτής να ξέρει ότι θα έρθει η Νέα Δημοκρατία αύριο - το λέω ως παράδειγμα, επειδή προηγείται στις δημοσκοπήσεις - και να πιστέψει ότι θα εξασφαλίσει τα λεφτά του εάν επενδύσει έχοντας αντίθετους όλους τους άλλους; Αντιλαμβάνεστε ότι αυτό είναι αδιέξοδο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω κύριε Πρόεδρε. Κανένας, όμως, δεν βάζει τα ερωτήματα αυτά και πολύ περισσότερο τηλεοπτικά που εκμεταλλεύονται τον πόνο των ανθρώπων αυτών των οποίων συρρικνώνονται οι μισθοί και οι συντάξεις τους και κλαυθμηρίζουν κάθε πρωί στις τηλεοράσεις, γιατί έχουν τηλεθέαση, ενώ θα έπρεπε κανονικά να συζητούν με ποιόν τρόπο θα συναινέσουμε για να έχουμε ανάπτυξη. Αυτά τα αυτονόητα, δυστυχώς, με απασχολούν προσωπικά. Λυπούμαι που δεν απασχολούν τους περισσότερους από εμάς σε αυτήν την Αίθουσα και διαρκώς συζητάμε για τα γνωστά «εμείς, εσείς» τα οποία δεν οδηγούν δυστυχώς πουθενά. Ευχαριστώ, κύριε Πρόεδρε.
Θα μιλήσουν ακόμα δύο συνάδελφοι, ο κ. Μπουκώρος και ο κ. Σταμάτης. Μετά θα δώσω τον λόγο στην Υπουργό κ. Θεανώ Φωτίου και ύστερα θα ακολουθήσει η κ. Σκούφα, ο κ. Σπαρτινός, ο κ. Τζελέπης, ο κ. Θηβαίος, η κ. Κεφαλίδου και μετά η Υφυπουργός κ. Παπανάτσιου. Ορίστε, κ. Μπουκώρο, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, φοβάμαι ότι δεν έχω να πω πολλά πράγματα. Τόσο στις επιτροπές όσο και στην Ολομέλεια έχουν συζητηθεί τα πάντα. Φοβάμαι, όμως, ακόμα περισσότερο ότι οι κυρίες και οι κύριοι συνάδελφοι της Πλειοψηφίας δεν έχουν συνειδητοποιήσει ούτε το βάθος της κρίσης ούτε το ιστορικό βάρος της ψήφισης αυτού του τετάρτου μνημονίου. Βλέπω ότι με χαρά και ικανοποίηση στηρίζουν το νομοσχέδιο χωρίς ίχνος αυτοκριτικής, το ψηφίζουν. Υποθέτω ότι έχουν συνηθίσει μιας και είναι το δεύτερο μνημόνιο σε δύο χρόνια. Πάντα η πρώτη η φορά είναι δύσκολη για όλα τα πράγματα. Ορισμένοι επιχαίρουν για το γεγονός της υποστήριξης από παράγοντες του εξωτερικού και δεν προβληματίζονται για το γεγονός ότι από ανυπότακτοι μνημονιομάχοι έχουν μετατραπεί στο σύνολό τους σε πειθήνιους εντολοδόχους των δανειστών και άλλων κέντρων. Θα λέγαμε ότι αυτό το τέταρτο μνημόνιο είναι η απόλυτη απόδειξη της μετάλλαξης της κυβερνητικής πλειοψηφίας, που είναι διατεθειμένη να ψηφίσει τα πάντα προκειμένου να παραμείνει στην εξουσία, γιατί ουσιαστικές εγγυήσεις για έξοδο της χώρας από την κρίση δεν προσφέρει ούτε η γενικότερη κυβερνητική πολιτική και πολύ περισσότερο δεν προσφέρει και αυτό το τέταρτο μνημόνιο. Εγκλωβίζεστε σε νέες αυταπάτες, κυρίες και κύριοι συνάδελφοι της Πλειοψηφίας, λέγοντας ότι «μαζί με τα μέτρα φέρνουμε και τα αντίμετρα και το δημοσιονομικό αποτύπωμα αυτού του τετάρτου μνημονίου είναι μηδενικό». Εξισώνετε αυθαίρετα τα επώδυνα μέτρα που σήμερα ψηφίζονται και γίνονται νόμος του κράτους με τις εξαγγελίες για αντίμετρα. Μία απλή ανάγνωση του άρθρου 15 αποδεικνύει τον ισχυρισμό μου, γιατί εκεί έχουν θέσει οι δανειστές στο μνημόνιο που υπογράφεται σήμερα όλες τις προϋποθέσεις, που είναι πολλές και δύσκολες, προκειμένου να εφαρμοστούν αυτά τα αντίμετρα. Κατά συνέπεια και επειδή ακούω πολλούς συναδέλφους να επικαλούνται και να προτάσσουν την ηθική και την εντιμότητα της κυβερνητικής Πλειοψηφίας, ξέρετε, κυρίες και κύριοι, ότι στον προσωπικό σας βίο δεν μπορώ να κατηγορήσω κανέναν και σας σέβομαι όλους και δεν έχω καμμιά αμφιβολία ότι είστε ηθικοί και έντιμοι. Στον πολιτικό σας βίο από πού προκύπτει, από πού τεκμαίρεται αυτή η ηθική και η εντιμότητα; Είναι ηθικό και έντιμο να προχωράς για πολλοστή φορά στην εξαπάτηση της ελληνικής κοινωνίας και του εκλογικού σώματος, να έχεις κερδίσει, υποσχόμενος ότι θα σκίσεις τα μνημόνια και να υπογράφεις το τρίτο μνημόνιο και τώρα να έρχεσαι και να λες στον ελληνικό λαό ότι θα σου δώσω αντίμετρα, αφού υπογράψω τέταρτο μνημόνιο; Είναι αυτό ηθικό πλεονέκτημα για την Αριστερά; Θα περίμενα μεγαλύτερη και βαθύτερη αυτοκριτική, διότι το μνημόνιο σήμερα προκύπτει πώς; Ως υποχρέωση της χώρας; Είχε η χώρα καμμιά υποχρέωση να υπογράψει τρίτο και τέταρτο μνημόνιο; Είναι η ακολουθούμενη υφεσιακή πολιτική της Κυβέρνησης που μας οδήγησε μετά τα capital controls στην υπογραφή του τρίτου μνημονίου και η ύφεση η οποία συνεχίζεται σήμερα που μας οδηγεί στην υπογραφή του τετάρτου μνημονίου. Είναι τόσο ξεκάθαρα τα πράγματα. Αντί να προβληματιστείτε και να κάνετε μία αυτοκριτική σε βάθος και να ζητήσετε εκ νέου τη συναίνεση του ελληνικού λαού, προσέρχεστε με χαρά να ψηφίσετε το τέταρτο μνημόνιο. Λυπάμαι, συνάδελφοι! Αυτό δεν συνιστά σε καμμία περίπτωση καμιά υπεροχή ηθικής και εντιμότητας έναντι άλλων πολιτικών δυνάμεων. Βεβαίως, το γεγονός της επιχειρηματολογίας ότι «και εσείς αυτά κάνατε» είναι μια ομολογία ότι είστε ίδιοι και χειρότεροι από αυτούς τους οποίους κατηγορείτε. Ας έρθουμε τώρα στο περιεχόμενο. Το σύνολο των περικοπών για τους συνταξιούχους, για την ευάλωτη αυτή τάξη, από το 2015, αθροιστικά με τα όσα περιλαμβάνονται στο τέταρτο μνημόνιο, μέχρι το 2021 είναι 6,5 δισεκατομμύρια. Αφαιρείτε δηλαδή 1,1 δισεκατομμύρια για αυτά τα έξι χρόνια από τους συνταξιούχους. Αυτό λένε οι αριθμοί. Αυτό για εσάς που λέγατε ότι δεν θα κάνετε καμμιά περικοπή συντάξεων. Οι ελεύθεροι επαγγελματίες επιβαρύνονται με 37% έως 61% στις ασφαλιστικές τους εισφορές. Μειώνετε τον ΦΠΑ στα αγροτικά εφόδια. Σωστά. Όμως, εσείς δεν τον αυξήσατε; Θυμίζετε την ιστορία του Χότζα με τα ζώα στο σπίτι, δηλαδή αφού το γεμίσετε, μετά τα αφαιρείτε ένα ένα. Θα ήθελα να πούμε δύο κουβέντες για τους στρατιωτικούς. Είναι δυνατόν σε περιβάλλον τέτοιας γεωπολιτικής ρευστότητας, όταν οι γείτονές μας δείχνουν συνεχώς τα δόντια τους, να καταφέρνετε τέτοιο πλήγμα ιδιαίτερα στους μεσαίους στρατιωτικούς, στις γυναίκες και τους άνδρες των Ενόπλων Δυνάμεων που καλούνται να υπερασπιστούν τη χώρα σε τόσο δύσκολες περιστάσεις; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω σε ένα λεπτό, κύριε Πρόεδρε. Θα μπορούσαμε να πούμε πολλά ακόμα, αλλά έχουν λεχθεί από ικανούς και αξιόλογους συναδέλφους. Όμως, η μεταβίβαση όλης πλέον της κρατικής περιουσίας, των συγκοινωνιακών οργανισμών, των αυτοκινητοδρόμων στο υπερταμείο» δείχνει και τις μελλοντικές σας προθέσεις. Κυρίες και κύριοι συνάδελφοι, ξέρετε, αυτά που θα ψηφίσετε σήμερα θα τα βρίσκετε μπροστά σας και όταν θα πάψετε να είστε Βουλευτές, γιατί επιδείξατε αυτόν τον φανατισμό και αυτήν την κομματική προσήλωση να ψηφίσετε μέτρα για το μέλλον. Πρώτη φορά ψηφίζονται τέτοια επώδυνα μέτρα. Μπορεί, μάλιστα, ο κύριος Πρωθυπουργός να υπόσχεται τσουνάμι επενδύσεων, αλλά αναρωτιέμαι αν με τέτοιο φορολογικό καθεστώς και τέτοια εχθρότητα στις ιδιωτικές επενδύσεις μπορεί να υλοποιηθεί αυτή η υπόσχεση. Ο κ. Τσίπρας υπόσχεται ότι μπορεί να φορέσει και γραβάτα. Εν τω μεταξύ, η πολιτική του έχει περάσει τη θηλιά στον λαιμό του ελληνικού λαού. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και έξι εκπαιδευτικοί συνοδοί τους από το 1ο Δημοτικό Σχολείο Ψαχνών Ευβοίας και το 2ο Ζάννειο Ιδιωτικό Σχολείο Ηρακλείου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος κ. Σταμάτης.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε σήμερα τα μέτρα του τετάρτου μνημονίου. Θέλω να είμαι ξεκάθαρος γιατί είναι τέταρτο μνημόνιο. Είναι τέταρτο μνημόνιο, πρώτον γιατί έχει νέα μέτρα πέραν αυτών του τρίτου μνημονίου, δεύτερον γιατί τα μέτρα αυτά θα εφαρμοστούν μετά τη λήξη του τρίτου μνημονίου και, τρίτον, γιατί με το άρθρο 15 υπάρχει αλλαγή ρόλων των παραγόντων που μέχρι εχθές μετείχαν στα μνημόνια. Έχει, λοιπόν, ξεκάθαρα τρία χαρακτηριστικά γνωρίσματα νέου μνημονίου. Είναι καθαρά τέταρτο μνημόνιο. Εκείνο για το οποίο έχω αμφιβολία είναι αν είναι τελικό τέταρτο μνημόνιο ή εν εξελίξει τέταρτο μνημόνιο. Λυπάμαι που αυτήν την ώρα δεν είναι εδώ οι αρμόδιοι Υπουργοί - δεν σημαίνει κάτι αυτό, κύριοι Υπουργοί, αλλά είναι αυτοί που διαπραγματεύτηκαν - γιατί ήθελα να ξεκαθαρίσουμε ορισμένα πράγματα. Γιατί προέκυψαν αυτά τα νέα μέτρα; Από πού προέκυψαν; Όταν υπογράψατε το τρίτο μνημόνιο, δεν υπήρχαν τέτοια μέτρα. Τι ήταν αυτό; Πρέπει να το πείτε. Φταίνε οι δανειστές ή η δική σας καθυστέρηση, εκείνη η παλικαρίσια διαπραγμάτευση, που φορτώνει ξανά στον ελληνικό λαό το κόστος του «ηρωισμού» σας; Δεύτερον, λέτε ότι αυτά τα μέτρα είναι δημοσιονομικά ουδέτερα. Εάν το ακούσουν οι δανειστές - που το ακούνε - θα έχουν πέσει ανάσκελα και θα γελάνε. Νομίζετε, δηλαδή, ότι τόσους μήνες καθόταν το Διεθνές Νομισματικό Ταμείο, για να μαλώνουμε για μέτρα που είναι δημοσιονομικά ουδέτερα; Μιλάμε σοβαρά; Μιλάμε σοβαρά, κύριε Τσακαλώτο, που λείπετε και δεν θα με ακούσετε; Μα, το βασικό πρόβλημα του Διεθνούς Νομισματικού Ταμείου - και το ξέρουμε όλοι - είναι να μειωθεί το χρέος, να είναι το χρέος βιώσιμο. Στρέφεται προς δύο κατευθύνσεις: Στην κατεύθυνση των δανειστών και ζητάει περιορισμό του χρέους και στην κατεύθυνση τη δική μας και ζητάει νέα μέτρα για να επισπευσθούν οι διαδικασίες, ώστε να είναι το χρέος βιώσιμο. Άρα λοιπόν, αυτή η μπαρούφα που ακούγεται εδώ είναι προσβολή για το Κοινοβούλιο. Έχουν ασφαλώς δημοσιονομικό βάρος. Η διαφορά είναι ότι τα μέτρα είναι άμεσα, θα τα ψηφίσετε και θα τα εφαρμόσετε, ενώ τα αντίμετρα είναι «πέτσινα», είναι για το μέλλον. Θα εξαρτηθούν από το πότε και εάν το Διεθνές Νομισματικό Ταμείο κρίνει ότι τα πλεονάσματα καλύπτουν τους δημοσιονομικούς στόχους και έχουν βιωσιμότητα πέραν του 2021. Τρίτον, μέσα στους όρους του νέου μνημονίου είναι και ένας όρος, ένα αίτημα - και πρέπει να μας πει η Κυβέρνηση τι θα κάνει επ' αυτού - των δανειστών σχετικά με το ότι αυτά τα μέτρα δεν θα ανατραπούν ενώπιον των ελληνικών δικαστηρίων. Ήδη η Επιστημονική Επιτροπή της Βουλής, αλλά κυρίως το Ελεγκτικό Συνέδριο, ένα εκ των τριών ανώτατων δικαστηρίων της χώρας και το κατ' εξοχήν αρμόδιο δικαστήριο να κρίνει τέτοιες υποθέσεις, λέει: «Προειδοποιούμε ότι πιθανότατα είναι αντισυνταγματικά». Σήμερα, βάσει του Κανονισμού της Βουλής, έχετε δικαίωμα να προχωρήσετε. Ασφαλώς! Όμως, το θέμα είναι τι θα κάνετε, όταν θα δικαστούν αυτές οι υποθέσεις στο Ελεγκτικό Συνέδριο. Πέραν αυτού, τι λένε οι δανειστές όσον αφορά αυτό το πρόβλημα; Δεν πρέπει κάποιος από την Κυβέρνηση να μας πει - διότι ενημερωμένοι είναι - τι θα γίνει με αυτήν τη ρήτρα της μη ακύρωσης των μέτρων από ελληνικά δικαστήρια, που είναι πλέον ορατή; Και πάω στο τέταρτο: Ποιος είναι ο ρόλος του Διεθνούς Νομισματικού Ταμείου; Τον υπαινίχθηκα πριν από λίγο. Ποιος είναι; Σας τον είπε ο συνάδελφός σας, ο κ. Φίλης, χθες. Συνιστά μια επιτροπεία. Φέρατε το Διεθνές Νομισματικό Ταμείο ως μόνιμο επιτηρητή και επίτροπο όχι μέχρι μόνο τη λήξη του μνημονίου, αλλά πέραν αυτής. Αυτό πετύχατε. Να δούμε ποια είναι η γνώμη σας, η γνώμη της Κυβέρνησης, για το Διεθνές Νομισματικό Ταμείο; Θα κάνω μια ανάγνωση των δηλώσεων του κ. Τσακαλώτου. Στις 12 Φεβρουαρίου - πριν από μερικούς μήνες, δηλαδή - έλεγε: «Είναι να γελά κανείς με τον Τόμσεν. Το Διεθνές Νομισματικό Ταμείο ενδιαφέρεται για το μέγεθος του πλεονάσματος. Δεν ενδιαφέρεται για το μέγεθος του πλεονάσματος του 2019, αλλά το χρησιμοποιεί για να μας σπρώξει σε μέτρα, όπως συνταξιοδοτικό και αφορολόγητο». Αυτός ήταν βράχος αντίστασης. Αυτά σας τα έλεγε στην Κεντρική σας Επιτροπή. Έλεγε: «Λευκή επιταγή εμείς δεν δίνουμε». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τώρα ξέρετε τι κάνει η Κυβέρνηση; Υπογράφει λευκή επιταγή, πλαστογραφώντας την υπογραφή. Διότι αυτά τα μέτρα θα τα εφαρμόσει η επόμενη κυβέρνηση. Είναι, λοιπόν, πλαστογραφία καραμπινάτη. Δεν έχετε ούτε το ηθικό ούτε το πολιτικό δικαίωμα να το κάνετε. Κλείνω - δεν προλαβαίνω να τα πω όλα - με ένα άλλο θέμα: Ο κ. Τσακαλώτος προχθές, προσπαθώντας να δείξει ότι εμείς είμαστε αναξιόπιστοι, χρησιμοποίησε μία ρήση του Δαρβίνου: Η άγνοια οδηγεί στην αυτοπεποίθηση περισσότερο από τη γνώση. Όταν έλεγε αυτά που σας είπα πριν από λίγο ο κ. Τσακαλώτος, όταν έλεγε «θα παραιτηθώ αν πέσει το αφορολόγητο», όταν χαρακτήριζε με αυτά τα λόγια το Διεθνές Νομισματικό Ταμείο πρόσφατα, όταν έλεγε ότι η προ - νομοθέτηση μέτρων είναι εξόχως αντιδημοκρατική και απαράδεκτη, τα έλεγε εν αγνοία ή εκ προθέσεως με πρόθεση δηλαδή εξαπάτησης του ελληνικού λαού και του ελληνικού Κοινοβουλίου; Έκανε κι ένα άλλο ατόπημα. Τι έκανε; Παρουσίασε τη συνολική τάχα ωφέλεια της κοινωνίας με τα αντίμετρα στο ύψος των 7,5 δισεκατομμυρίων. Όμως, αυτά τα 7,5 δισεκατομμύρια είναι σωρευτικά τριών ετών. Αν ήθελε να τα αντιπαραβάλλει με το κόστος των μέτρων, θα έπρεπε να σωρεύσει την απώλεια τουλάχιστον στους συνταξιούχους που προκαλούν τα τρία χρόνια.
Κύριε Σταμάτη, ολοκληρώστε.
Ολοκληρώνω, κύριε Πρόεδρε. Αν, λοιπόν, συγκρίνουμε τα μεγέθη, τότε δεν έβαλε ο Πανελευσινιακός επτά γκολ και η Μπαρτσελόνα πέντε. Ο Πανελευσινιακός έβαλε εφτά και η Μπαρτσελόνα έβαλε τριάντα. Να του πείτε ότι λυπάμαι πολύ, αλλά κατόπιν αυτής της διαπίστωσης που την κατάλαβαν και στον Πανελευσινιακό, δεν πρόκειται να τον καλέσουν να φορέσει τη φανέλα με το νούμερο «9» ως γκολτζής.
Κύριε Σταμάτη, δεν μπορώ να σας δώσω άλλο χρόνο. Με συγχωρείτε. Κλείστε τώρα σας παρακαλώ.
Κλείνω, κύριε Πρόεδρε. Για να ξεκαθαρίσουμε, τα μέτρα που καλούμαστε να ψηφίσουμε είναι αληθινά. Είναι υπαρκτά. Πονάνε. Τα αντίμετρα είναι «πέτσινα», είναι εάν και εφόσον. Κι αν δεν θέλετε να δεχθείτε τον δικό μου ορισμό, ότι είναι «πέτσινα», είστε υποχρεωμένοι να δεχθείτε αυτό που ανέπτυξε ο συνάδελφός σας κ. Φίλης χθες.
Ακούσαμε τι είπε ο κ. Φίλης. Κλείστε, κύριε Σταμάτη.
Ο κ. Φίλης, λοιπόν, είπε ότι όταν τα αντίμετρα εφαρμοστούν, θα συνιστούν αναδιανομή ανάμεσα σε φτωχούς και σε φτωχότερους. Να τα χαίρεστε!
Τον λόγο έχει η Υπουργός κ. Θεανώ Φωτίου για δέκα λεπτά. Ορίστε, κυρία Υπουργέ, έχετε τον λόγο.
Κυρίες και κύριοι Βουλευτές, το σχέδιο νόμου που συζητάμε εδώ αποτυπώνει μία συμφωνία δύσκολη και επώδυνη, αποτέλεσμα μιας διαπραγμάτευσης ναρκοθετημένης μέχρι τελευταία στιγμή τόσο από τους δανειστές, όσο και από την Αντιπολίτευση και τα φιλικά της μέσα μαζικής ενημέρωσης. Μία λαίλαπα, καταστροφολογίας, κινδυνολογίας, ψευδολογίας σαρώνει όλη τη χώρα τόσους μήνες τώρα. Απογειώνεται όμως αυτές τις μέρες μέσα σ' αυτή την Αίθουσα στα όρια του παράλογου. Όλο αυτό έχει έναν και μοναδικό στόχο: την πολιτική αμνησία. Έχει ως στόχο να επέλθει η συλλογική αμνησία για να πάρουν τα δυο κόμματα, Νέα Δημοκρατία και ΠΑΣΟΚ, πολιτική αμνηστία που τόσο τους χρειάζεται για να επανέλθουν στην εξουσία και να εξασφαλίσουν, αν χρειαστεί, τότε και ποινική αμνηστία, όπως έκαναν μέχρι σήμερα. Έχει ως στόχο να ξεχαστεί δηλαδή, ότι το χρέος το δημιούργησαν το ΠΑΣΟΚ και η Νέα Δημοκρατία στα χρόνια της ευμάρειας κι ότι ένα μεγάλο μέρος του οφείλεται στη διαπλοκή, στη διαφθορά, στη ρεμούλα που επικράτησε σε όλους τους τομείς, ανενόχλητοι και υποστηριζόμενοι από τις κυβερνήσεις του παλιού καθεστώτος υπέρ συγκεκριμένων ταξικών συμφερόντων. Το χρέος μας οδήγησε στην πιο βάναυση επιτροπεία, με το ΔΝΤ που έφερε το ΠΑΣΟΚ για πρώτη φορά στην Ευρώπη και στην Ελλάδα και είχε σαν αποτέλεσμα την απώλεια μέρους της εθνικής μας κυριαρχίας. Αυτό είναι το αρραγές τρίπτυχο της ελληνικής τραγωδίας, αγαπητοί: διαφθορά, χρέος, επιτροπεία. Η συμφωνία που φέρνουμε είναι το τίμημα για τη διευθέτηση του χρέους και την έξοδο από την επιτροπεία, αλλά είναι και η υπόσχεση για την αποκάλυψη της διαφθοράς και για το ξερίζωμά της με θεσμούς που δεν θα επιτρέψουν να ξαναριζώσει. Σας διαβεβαιώνουμε, όσοι έχουν λόγο να ανησυχούν να συνεχίσουν να ανησυχούν. Είναι υπόσχεσή μας για τη θεμελίωση ενός νέου κοινωνικού κράτους που προαγγέλλουν τα θετικά αντίμετρα, προϋπόθεση για την παραγωγική ανασυγκρότηση, τη δίκαιη ανάπτυξη και την εργασία για όλους. Η λυσσαλέα μάχη που δίνετε αυτές τις μέρες εδώ, είναι για την επάνοδό σας στην εξουσία έναντι οιουδήποτε τιμήματος. Δύο μόλις χρόνια έχετε απομακρυνθεί με διπλή απόφαση του ελληνικού λαού από τις καρέκλες της εξουσίας και δεν το αντέχετε. Διότι, εκτός από την προσωπική εξάρτηση από την εξουσία, σας πιέζουν τα ιδιωτικά συμφέροντα που εξυπηρετούσατε, που χρηματοδοτούσαν τα κόμματά σας και τις πολιτικές σας σταδιοδρομίες, αλλά και γιατί βλέπετε να ανασηκώνονται οι άκρες της κουβέρτας που σκεπάζουν τα μεγάλα σκάνδαλα και υπάρχει ελπίδα να αποκαλυφθεί στον ελληνικό λαό πού πήγε ο πλούτος που παρήγαγε τόσα χρόνια τα χρόνια της ευμάρειας και που ελάχιστα ο ίδιος απόλαυσε. Η συμφωνία είναι δύσκολη κατά μεγάλο μέρος με δεσμά που εσείς δημιουργήσατε, όταν επί πέντε χρόνια δέσατε τη χώρα χειροπόδαρα. Είναι δύσκολη, γιατί αφορά εκείνα τα κοινωνικά στρώματα, τις λαϊκές τάξεις που μας έφεραν στην Κυβέρνηση και θέλουμε να συνεχίσουμε να εκπροσωπούμε, για να βρίσκονται στο προσκήνιο και να μην ξαναγίνουν αόρατοι, όπως ήταν όλα αυτά τα χρόνια, άμεσα εξαρτώμενοι από την εκάστοτε πολιτική εξουσία. Γι' αυτό απαιτήσαμε και πετύχαμε το πρόγραμμα των αντίμετρων. Για τον ίδιο λόγο, η Νέα Δημοκρατική και η Δημοκρατική Συμπαράταξη τα διαγράφουν. Κι αν βρεθείτε στην εξουσία το 2019, όπως ονειρεύεστε, δεν θα τα υλοποιήσετε, διότι παραβιάζουν τη νεοφιλελεύθερη ιδεολογία σας και στερεύουν τις πηγές από τις οποίες αρδευόταν το πελατειακό σας κράτος. Σας προκαλώ να με διαψεύσετε.
Τώρα τα κόβετε τα επιδόματα και μιλάτε κιόλας!
Υπάρχουν, βέβαια, και άλλες φωνές μέσα στην Αίθουσα που ισχυρίζονται ότι αυτά είναι ψίχουλα και αφορούν αποκλειστικά τη φτώχεια και την ακραία φτώχεια. Ψίχουλα, λοιπόν, τα 2 δισεκατομμύρια για το 2019 και τα 4 δισεκατομμύρια για το 2020. Περίεργη αντίληψη για τα ψίχουλα!
Η Νέα Δημοκρατία φταίει πάλι; Κόβετε τα επιδόματα!
Όπως, επίσης, είναι και η άποψη ότι η κοινωνική προστασία, η πρόνοια δηλαδή, αφορά αποκλειστικά τη φτώχεια. Λυπάμαι πολύ! Η πρόνοια, κυρίες και κύριοι συνάδελφοι, αφορά την προστασία του παιδιού, για όλα τα κοινωνικά στρώματα. Αφορά τους ηλικιωμένους απ' όλα τα κοινωνικά στρώματα, τους ανάπηρους απ' όλα τα κοινωνικά στρώματα. Αυτούς που νοικιάζουν σπίτι ή έχουν δάνειο γι' αυτό απ' όλα τα κοινωνικά στρώματα. Και βέβαια, τους άπορους που πολλαπλασιάστηκαν από την κρίση.
Σε δύο χρόνια θα τα ταΐσετε τα παιδιά;
Το 2015 παραλάβαμε από τη Νέα Δημοκρατία και το ΠΑΣΟΚ για την πρόνοια προϋπολογισμό 800 εκατομμυρίων. Το 2016 εμείς ψηφίσαμε προϋπολογισμό 1.530.000.000, τον οποίο υλοποιούμε. Τον διπλασιάσαμε δηλαδή. Τρίτον, θα ψηφίσουμε για το 2018- πολύ γρήγορα μέσα στον χρόνο - μεγαλύτερο ποσό και απ' αυτό. Και λέτε ότι κόβουμε τα επιδόματα; Ουδέν ψευδέστερο. Ξέρετε τι λέτε, ότι κόβουμε το επίδομα του απροστάτευτου παιδιού. Αντίθετα, ήταν 2 εκατομμύρια αυτά που υπήρχαν για το επίδομα του απροστάτευτου παιδιού και έχουν γίνει 4 εκατομμύρια αυτά που είναι ενσωματωμένα σήμερα στο ΚΕΑ. Διότι με αυτά τα στοιχεία το απροστάτευτο παιδί έπαιρνε το επίδομα, ίδιο με του ΚΕΑ. Το διπλασιάσαμε και λυπάμαι πολύ που δεν καταλάβατε τίποτα. Όμως, το 2018, που είναι πολύ κοντά, εμείς θα ψηφίσουμε τον προϋπολογισμό για το 2019 και θα είναι εξαιτίας των αντίμετρων ο προϋπολογισμός της πρόνοιας 2.730.000.000, δηλαδή τρεισήμισι φορές παραπάνω απ' αυτόν που παραλάβαμε. Σας το έχω ξαναπεί. Οι αριθμοί είναι αμείλικτοι και δεν σας κάνουν τα χατίρια. Τι λέτε για τα αντίμετρα για το παιδί; Τι συμβαίνει; Εμείς διπλασιάσαμε τον προϋπολογισμό για το παιδί. Από τα 650 εκατομμύρια που παραλάβαμε θα είναι 1,250 δισεκατομμύριο με τα αντίμετρα. Τι σημαίνει αυτό; Όλες οι οικογένειες με ένα έως δυο παιδιά και με εισοδήματα από 27.000 ευρώ και πάνω - μήπως είναι η ακραία φτώχεια με ένα παιδί; - θα έχουν δωρεάν πρόσβαση στους βρεφονηπιακούς σταθμούς, τους οποίους αυξάνουμε. Δύο χιλιάδες οκτακόσιοι είναι οι βρεφονηπιακοί σήμερα και θα προσθέσουμε άλλους χίλιους οχτακόσιους. Είναι προϋπολογισμένα τα λεφτά. Το 50% των ελληνικών οικογενειών που έχουν παιδιά από έξι έως δεκαπέντε χρονών στο δημοτικό και στο γυμνάσιο θα έχουν σχολικά γεύματα. Είναι στη φτώχεια όλοι αυτοί και στην ακραία φτώχεια; Είναι τετρακόσιες πενήντα χιλιάδες παιδιά. Είναι ντροπή σας να λοιδορείτε τα σχολικά γεύματα. Τα σχολικά γεύματα είναι άλλη κουλτούρα στο ελληνικό σχολείο. Είναι αυτό που δημιουργεί νέες αρχές συντροφικότητας και σχέσεις μεταξύ των παιδιών. Το είδαμε όπου το εφαρμόσαμε. Αυξήθηκε η σχολική απόδοση. Αυξήθηκε και βελτιώθηκε η σχολική συμπεριφορά. Ντροπή σας, οι πορφυρογέννητοι των κολεγίων να μιλάτε για συσσίτια!
Εσύ είσαι φτωχιά;
Στο δημόσιο τα λέτε συσσίτια, όταν εσείς τα λέγατε γεύματα στα κολέγια!
Πορφυρογέννητοι των κολεγίων είμαστε εμείς; Μήπως είσαι εσύ φτωχιά; Η φτωχούλα με τα λεφτά έξω;
Το δεύτερο μέτρο…
Ήρεμα, ήρεμα! Είναι εύκολο να μπούμε στο «GOOGLE» και να δούμε ποιοι είναι από κολέγια και ποιοι τέλειωσαν το λύκειο στον Βύρωνα, όπως εγώ. Είναι απλό.
Αυξάνουμε κατά 40% τα οικογενειακά επιδόματα με έμφαση…
Εμείς είμαστε από τα κολέγια; Αντί να ντρέπεστε, μας λέτε «ντροπή μας»;
Ηρεμία! Συνεχίστε, κυρία Φωτίου.
Αυξάνουμε κατά 40%, κύριε Πρόεδρε…
Είναι ήθος αυτό, κύριε Πρόεδρε; Είναι ήθος αυτό, κυρία Υπουργέ;
Είναι δυνατόν να λέτε «ντροπή σας» και «ντροπή σας»;
Κύριοι συνάδελφοι, δεν θα κάνουμε λογοκρισία στους ομιλητές.
Να λέει «ντροπή σας»; Στα παιδιά σας να λέτε ντροπή σας!
Δεν θα κάνουμε λογοκρισία; Όσοι θα σηκωθούν…
Να ανακαλέσετε. Ντροπή σας!
Κύριε Δαβάκη, παρακαλώ. Δεν θα ξαναπώ ησυχία. Θα σηκωθώ και θα επιβάλω κυρώσεις ένθεν κακείθεν.
Να λέτε «ντροπή σας» και «ντροπή σας»! Ήρθε εδώ, για να υβρίσει; Δεν θα τα πάμε καλά…
…τα εύσημα.
Κύριε Κουτσούκο, έχετε ανάγκη ευσήμων εσείς; [[Θόρυβος στην Αίθουσα]] Θα σας δώσω δύο λεπτά επιπλέον, κυρία Υπουργέ, μην ανησυχείτε.
Ευχαριστώ πολύ, κύριε Πρόεδρε.
Να λέει «ντροπή σας» και «ντροπή σας»;
Σταματήστε, επιτέλους!
Εκτοξεύει απειλές, λέει «δεν θα τα πάμε καλά».
Τα εύσημα…
Κύριε Κουτσούκο, δεν έχετε ανάγκη ευσήμων, ηρεμήστε. Ειδικά εσείς δεν έχετε ανάγκη ευσήμων.
Ήρθε εδώ να μας υβρίσει;
Κυρία Βούλτεψη, παρακαλώ. Μα, γιατί κατ' ανάγκη πρέπει να υβρίζει εσάς; Ηρεμήστε, παρακαλώ. Πορφυρογέννητοι των κολεγίων δεν υπάρχουν μόνο από εδώ, υπάρχουν και από εδώ. Ε, μπορεί να έβρισε, λοιπόν, τους από εδώ. Ηρεμία, λοιπόν. Συνεχίστε, κυρία Υπουργέ, για επιπλέον δύο λεπτά.
Ευχαριστώ, κύριε Πρόεδρε, και για την υποστήριξη. Αυξάνουμε κατά 40% τα οικογενειακά επιδόματα με έμφαση στο πρώτο και στο δεύτερο παιδί. Δηλαδή, από 650 εκατομμύρια που ήταν για επτακόσιες χιλιάδες οικογένειες θα γίνουν 900 εκατομμύρια. Το δεύτερο μέτρο αφορά το 60% του πληθυσμού που βρίσκεται σε νοίκι. Είναι αυτοί σε φτώχεια και ακραία φτώχεια; Αφορά το 60% του πληθυσμού που βρίσκεται σε νοίκι. Για πρώτη φορά επιδοτούνται εξακόσιες χιλιάδες οικογένειες με 1.000 ευρώ μεσοσταθμικά τον χρόνο. Το τρίτο μέτρο, αλλά και πολλά άλλα που δεν θα τα αναπτύξω, γιατί μένω μόνο στην πρόνοια, αφορά το 80% του πληθυσμού, που θα καλυφθεί για την φαρμακευτική του δαπάνη, δηλαδή ατομικά εισοδήματα 14.400 ευρώ τον χρόνο. Είναι αυτό φτώχεια; Είναι προφανές από αυτά που είπα, ότι τα μέτρα δεν αφορούν την ακραία φτώχια και τη φτώχια. Αφορούν την προνοιακή πολιτική του κράτους. Δημιουργείται, κύριοι Βουλευτές, με αυτόν τρόπο προνοιακό κράτος; Όχι, βέβαια. Εδώ και δύο χρόνια προσπαθούμε μέρα τη μέρα να ξηλώσουμε το ιδρυματικό και επιδοματικό κράτος που παραλάβαμε, να ξηλώσουμε τον καθαρά πελατειακό σας μηχανισμό και να δημιουργήσουμε ένα κράτος πρόνοιας, αλληλεγγύης, προστασίας και αξιοπρέπειας. Βέβαια, προστατεύουμε την ακραία φτώχια με λίγα λεφτά, με αυτά τα 750 εκατομμύρια από το ΚΕΑ. Όμως, δεν είναι αυτό. Είναι όλος ο εθνικός μηχανισμός που στήνουμε, με διακόσια πενήντα τέσσερα κέντρα κοινότητας, με τρία μητρώα για πρώτη φορά συνδεδεμένα με όλες τις βάσεις δεδομένων του κράτους. Γιατί δεν τις συνδέσατε ποτέ; Γιατί δεν έπρεπε να ξέρει ο άνθρωπος στην Καβάλα, που θα πήγαινε στο κέντρο κοινότητας, πόσα επιδόματα έπαιρνε μέχρι εκείνη τη στιγμή, πόσα θα έπρεπε να πάρει ακόμα, σε ποιο ίδρυμα έπρεπε να βάλει τον πατέρα του, σε ποιο πρόγραμμα, κρατικό ή του ΕΣΠΑ, έπρεπε να μετέχει; Γιατί δεν έγινε αυτό;
Ολοκληρώστε, κυρία Υπουργέ.
Ολοκληρώνω, κύριε Πρόεδρε. Αυτό, λοιπόν, το κάνουμε με την ηλεκτρονική καταγραφή, που περάσαμε με νόμο. Μέσα σε τρεις μήνες όλα τα ιδρύματα, ιδιωτικά και δημόσια, πρέπει να έχουν καταγράψει τις περιουσίες τους, τα έσοδα τους, τις θέσεις τους, τους ανθρώπους τους, με ηλεκτρονική καταγραφή. Το ψηφίσατε πολλοί από εσάς και χαίρομαι. Για πρώτη φορά θα έχουμε εικόνα για το τι συμβαίνει στα χίλια πεντακόσια, περίπου, ιδιωτικά ιδρύματα και διάφορες επιχειρήσεις και στα εξήντα τέσσερα, όλα κι όλα, δημόσια, για πρώτη φορά συνδεδεμένα για τον πολίτη. Τρίτον, δημιουργούμε Ενιαία Αρχή Πληρωμής όλων…
Τρίτο και τελευταίο. Σας προειδοποιώ ότι τέταρτο δεν υπάρχει.
Μία πρόταση έχω. Δημιουργούμε Ενιαία Αρχή Πληρωμής όλων των επιδομάτων, το νέο ΟΓΑ, με όλα τα αρχεία. Δεν θα υπάρχει πλέον κανένας που να μην ξέρει τι θα πάρει και πότε θα το πάρει. Η Ενιαία Αρχή Επιδομάτων θα λειτουργήσει τον Σεπτέμβριο. Να ξέρετε ότι τα 2 δισεκατομμύρια αντίμετρα αιμοδοτούν αυτό το νέο κοινωνικό κράτος προστασίας. Αυτό εμείς θα είμαστε εδώ και θα το υλοποιήσουμε.
Θα πάμε τώρα σε μία πεντάδα συναδέλφων, στην κ. Ελισσάβετ Σκούφα, στον κ. Κωνσταντίνο Σπαρτινό, στον κ. Μιχαήλ Τζελέπη, στον κ. Νικόλαο Θηβαίο, στην κ. Χαρά Κεφαλίδου. Μετά θα μιλήσει η Υφυπουργός κ. Παπανάτσιου. Έτσι θα συνεχίσουμε, δηλαδή πέντε Βουλευτές κι ένας Υπουργός ή ένας Κοινοβουλευτικός Εκπρόσωπος. Ορίστε, κυρία Σκούφα, έχετε τον λόγο.
Η προσπάθεια επιλεκτικής ενημέρωσης και παρουσίασης στιγμών της πραγματικότητας - και όχι όλης της πραγματικότητας - είναι το μόνιμο μότο αυτής της Αίθουσας, κυρίως από την πλευρά της Αντιπολίτευσης. Κυρία Υπουργέ, κυρία Θεανώ Φωτίου, νομίζω ότι παραλείψατε να αναφέρετε, όπως και παραλείπεται σκοπίμως να αναφερθεί στην Αίθουσα, ότι τα σχολικά γεύματα μάλλον αποτελούν ένδειξη μίας ανεπτυγμένης και με κοινωνικό κράτος χώρας. Διότι τα σχολικά γεύματα σερβίρονται καθημερινά σε όλους τους μαθητές, όλων των σχολικών βαθμίδων, σε δεκατέσσερεις χώρες παγκοσμίως, μεταξύ των οποίων οι «υποανάπτυκτες» ΗΠΑ, Φινλανδία, Σουηδία, Ιαπωνία, Κίνα, Ηνωμένο Βασίλειο, Γαλλία κ.λπ..
Ως αντίμετρα;
Αυτό ήταν εισαγωγικό σχόλιο. Δεύτερο εισαγωγικό σχόλιο. Συνάδελφοι του αγαπητότατου Κομμουνιστικού Κόμματος Ελλάδας, θα πρέπει νομίζω - εάν μου επιτρέπετε μία παρότρυνση - να αναφέρετε πιο συχνά στον λόγο σας ότι η βάση της όποιας κριτικής και της όποιας ιδεολογίας σας είναι η Σοβιετία. Ανεξάρτητα από το εάν συμφωνεί ή διαφωνεί κανείς με το μοντέλο κρατών σαν τη Σοβιετική Ένωση, να σας υπενθυμίσω ότι ακόμη και η συγκεκριμένη υπερδύναμη της Σοβιετίας προέβη σε ιστορικότατες συνθηκολογήσεις με Imperia εκείνης της εποχής και μάλιστα εις βάρος χωρών και λαών. Επίσης, το πώς η Σοβιετία θα μπορέσει να φυτρώσει ξαφνικά σε μία χώρα σαν την Ελλάδα της οποίας η παραγωγική βάση εσκεμμένα εδώ και δεκαετίες λεηλατούνταν, αποτελεί για εμένα μέγα μυστήριο. Τώρα επανέρχομαι στο κύριο θέμα της ομιλίας μου που φυσικά αφορά τις λοιπές δυνάμεις της Αντιπολίτευσης με αρχηγό τους - επιλεγμένα είναι οι λέξεις - τη Νέα Δημοκρατία. Μας λέτε ότι χάσαμε πάρα πολύ χρόνο στην αξιολόγηση και ότι αυτό κόστισε εκατομμύρια ευρώ στον ελληνικό λαό. Ξεχνάτε να αναφέρετε ότι όταν ήρθαμε αντιμέτωποι, ως Κυβέρνηση, με τις παράλογες και σε ανυπόστατη βάση απαιτήσεις του ΔΝΤ για λήψη μόνο αρνητικών μέτρων αξίας πολλών εκατομμυρίων ευρώ, τα οποία θα πλήρωναν τα συνήθη υποζύγια, εμείς για ακόμη μία φορά είπαμε «όχι». Το «όχι» δεν το είπαμε μόνο τον Ιούλιο και τον Αύγουστο του 2015, αλλά το λέμε κάθε φορά που ερχόμαστε αντιμέτωποι με παράλογες απαιτήσεις. Ποια ήταν η σύγκλιση, λοιπόν, μεταξύ παράλογων απαιτήσεων του ΔΝΤ και του «όχι» ακόμα μία φορά της ελληνικής Κυβέρνησης; Το κείμενο της σύγκλισης είναι το κείμενο της συγκεκριμένης συμφωνίας η οποία για πρώτη φορά περιλαμβάνει και θετικά μέτρα! Είτε το θέλετε είτε όχι, το κείμενο που καλούμαστε όλοι να ψηφίσουμε περιλαμβάνει και αρνητικά και θετικά μέτρα. Για να έρθω στα επιμέρους, μας λέτε ότι αυξάνονται υπέρμετρα οι ασφαλιστικές εισφορές. Θέλω να σας πω ότι ευχαριστούμε πάρα πολύ για την τιμή που μας κάνετε, γιατί για το ύψος αυτής της αύξησης παίρνετε ως βάση το «νόμο Κατρούγκαλου», το νόμο που εμείς φέραμε πριν από κάποιους μήνες και τον ψηφίσαμε! Διότι εάν θυμηθείτε τα δικά σας έργα και ημέρες, το ύψος των ασφαλιστικών εισφορών - για εσάς που είστε εραστές των αριθμών, αλλά δεν παίρνετε πάντα χαρτί και μολύβι να υπολογίσετε το ύψος των μέτρων και των αντίμετρων - επί δικών σας ημερών έφτανε - και ευχαριστώ που με παρακολουθείτε με προσοχή - το ποσοστό του 50% και 70% σε ένα υποτιθέμενο εισόδημα το οποίο δεν παραγόταν πραγματικά. Γιατί δεν παραγόταν πραγματικά; Γιατί η βάση υπολογισμού των ασφαλιστικών εισφορών ήταν τα εργάσιμα χρόνια και οι ασφαλιστικές κλάσεις και όχι το πραγματικό εισόδημα που είχε ο μικρομεσαίος.
Μα, αφού μειώσαμε τις ασφαλιστικές εισφορές.
Ακούσατε τι είπαν οι φορείς;
Πάρτε και κάντε υπολογισμούς, αγαπητοί κύριοι συνάδελφοι. Πάρτε και κάντε το για μία φορά όλο το μπιλιετάκι μαζί, όχι επιλεκτικά.
Έλεος με το ύφος, κύριε Πρόεδρε. Μας κουνάει και το δάχτυλο. Έλεος πια!
Ηρεμήστε! Ούτε εσείς θα πείσετε την κ. Σκούφα, ούτε η κ. Σκούφα βεβαίως εσάς. Δεν υπάρχει λόγος να τσακωνόμαστε.
Ξεχνούν, επίσης, να μας αναφέρουν ότι αναγκαζόμαστε να ψηφίσουμε λόγω της συνθηκολόγησης. Και γιατί ήρθε αυτή η συνθηκολόγηση; Διότι για πρώτη φορά με «πρώτη φορά Αριστερά» έρχονται παγκόσμιοι Οργανισμοί σαν το ΔΝΤ και λένε ότι το χρέος δεν είναι βιώσιμο και δεσμεύονται σε συγκεκριμένα μέτρα για το μη βιώσιμο χρέος και τη διευθέτησή του. Μας λέτε, λοιπόν,… [[Θόρυβος από την πτέρυγα της Νέας Δημοκρατίας]] Θα τελειώσω σε ένα λεπτό. Κάντε λίγη υπομονή. Ενοχλούμε αλλά δεν πειράζει.
Κύριε Κικίλια, από ό,τι έχει δει είστε εγγεγραμμένος. Θα τα πείτε από μικροφώνου για να καταγραφούν κιόλας. Κυρία Σκούφα, κλείστε.
Τελειώνω. Θα μπορούσα να αναπτύξω με χαρτί και με μολύβι όλο το πραγματικό βάρος ή όλη την πραγματική ελάφρυνση που θα έχει μέχρι και το 2022 ο ελληνικός λαός. Δεν το κάνω. Να σας πω μόνο κάτι, πάλι επιλεκτικά. Ψηφίζουμε τη μείωση του αφορολόγητου. Ωραία; Όχι!
Κλείστε παρακαλώ.
Αυτή η μείωση, όμως, του αφορολόγητου σε συνδυασμό…
Με ακούτε; Γιατί δείχνετε να με αγνοείτε!
Τελείωσα. …με τη μείωση των φορολογικών συντελεστών…
Θα σας κλείσω το μικρόφωνο όσο συνεχίζετε να με αγνοείτε!
...τόσο για νομικά πρόσωπα, όσο για τις μικρομεσαίες επιχειρήσεις, τελικά να δούμε αν θα φέρει όφελος, αν θα φέρει απώλεια και τι είδους απώλεια. Μια πρόταση και κλείνω.
Όχι! Κλείνετε τώρα!
Όσο και να προσπαθείτε να εξαπατήσετε τον ελληνικό λαό, ο ελληνικός λαός γνωρίζει πάρα πολύ καλά ποια δύναμη - ακόμη και μέσα στον παγκοσμιοποιημένο καπιταλισμό - είναι αυτή που τον υπερασπίζεται και μάλιστα με κάθε κόστος. Ευχαριστώ.
Πριν παραδώσω την Έδρα στον κ. Κρεμαστινό, να ενημερώσω ότι έχω δώσει ήδη εντολή να φωτοτυπηθεί και να διανεμηθεί στους εισηγητές μια υπουργική τροπολογία που κατετέθη από την κ. Ουρανία Αντωνοπούλου. Θα φωτοτυπηθεί και θα διανεμηθεί. Τον λόγο έχει ο κ. Κωνσταντίνος Σπαρτινός.
Ευχαριστώ, κύριε Πρόεδρε. Είναι απαραίτητο, κυρίες και κύριοι συνάδελφοι, αυτή την κρίσιμη και καθοριστική στιγμή για το μέλλον της ελληνικής κοινωνίας και της οικονομίας της αφ' ενός να αναλογιστούμε πώς φτάσαμε ως εδώ και αφ' ετέρου ποιοι είναι οι στόχοι μας για το επόμενο διάστημα, σήμερα που έρχονται για νομοθέτηση δύσκολα μέτρα, αλλά και θετικά, που πρώτη φορά συνυπάρχουν με τα αρνητικά και στοχεύουν να οδηγήσουν την κοινωνία σε διέξοδο από τη μακροχρόνια κρίση, μία κρίση που ξεκινάει πολύ πριν το 2010, τότε που είχαμε ανάπτυξη για τους «κολλητούς», για τα λιγοστά τζάκια που μοιραζόντουσαν τον πλούτο της χώρας, αυτά που σήμερα θέλουν να μας διδάξουν το νόημα της λέξης «ένδεια» που την έχουν μάθει πολύ καλά από τα λεξικά. Είχαμε πολιτικό σύστημα με μοναδικό σκοπό τη διαχείριση του πελατειακού κράτους. Είχαμε φτωχό κοινωνικό κράτος. Και, βέβαια, πάνω σε αυτή τη σαθρή βάση, όταν ήρθαν οι πρώτες «σεισμικές δονήσεις» της κρίσης, το οικοδόμημα κατέρρευσε. Μαζί του κατέρρευσε και το νεοφιλελεύθερο αφήγημα της ευημερίας, που θα προέκυπτε από την απορρύθμιση των αγορών, των ελέγχων, της εργασίας, από τη συρρίκνωση του κοινωνικού κράτους. Η Ελλάδα αυτή την κατάρρευση την πλήρωση πολύ ακριβότερα, γιατί είχε το θλιβερό προνόμιο να κυβερνιέται από το ΠΑΣΟΚ και τη Νέα Δημοκρατία. Σε αυτή την Κυβέρνηση, κυρίες και κύριοι συνάδελφοι, δεν έλαχε μόνο το κλήρος να βγάλει τη χώρα από την επιτροπεία των μνημονίων. Της έλαχε κάτι πολύ βαρύτερο: να τη βγάλει από τη χαβούζα της διαφθοράς, της διαπλοκής, του πελατειακού κράτους, της πορείας χωρίς μπούσουλα, που ήταν προδιαγεγραμμένο ότι θα την οδηγούσε στα βράχια. Είναι διπλός, λοιπόν, ο στόχος, μεγάλη η πρόκληση, σκληρός ο αγώνας, αλλά τον έχουμε αναλάβει. Δεν θα πτοηθούμε ούτε από τις διαστρεβλωτικές, κακόβουλες, χυδαίες από ορισμένους, αλλά και απεγνωσμένες επιθέσεις εκείνων που μέχρι το 2015 κυβερνούσαν τη χώρα, ούτε από τις μηδενιστικές επικρίσεις όσων με «επαναστατική» σιγουριά αγνοούν το σημερινό παγκόσμιο συσχετισμό δύναμης, την προϋπόθεση, δηλαδή, της πολιτικής πράξης. Η Νέα Δημοκρατία, βλέποντας να τελειώνει οριστικά η φενάκη της «αριστερής παρένθεσης», ότι μένει μετέωρο το σύνθημα «εδώ και τώρα εκλογές», έχοντας ζητήσει να δεχθούμε τόσα κι άλλα τόσα μέτρα, έχοντας αποκαλύψει σε στυγνή κρίσεις ειλικρίνειας ότι δεν θέλει να κλείσει η αξιολόγηση αλλά να πέσει ο Τσίπρας, αφού επέπληξε την Κομισιόν μέσα στο έκπληκτο Ευρωκοινοβούλιο επειδή στηρίζει την ελληνική Κυβέρνηση καταντώντας επικίνδυνη για τη χώρα και αφού τελικά απέτυχε σε όλα, μιας και η αξιολόγηση κλείνει και το ζήτημα της ρύθμισης του χρέους έχει ήδη μπει στην τελική ευθεία, τώρα θυσιάζοντας και την τελευταία σταγόνα πολιτικής σοβαρότητας που της έχει απομείνει, καταφεύγει σε αριθμητικές και λογικές ακροβασίες, μαζί με ποταπούς χαρακτηρισμούς από διακεκριμένα στελέχη της για να εξασφαλίσει την όσο το δυνατόν λιγότερο ανώμαλη πολιτική προσγείωσή της. Δεν ξέρω αν χρειάζεται να προσπαθήσει να εξηγήσει κανείς τη στάση του ΠΑΣΟΚ. Πεισματικά προσκολλημένο στην ουρά της Νέας Δημοκρατίας, έχει μείνει ακόμη με το παγωμένο χαμόγελο του Καστελόριζου στα χείλη, ένα χαμόγελο συλλογικό και ενοχικό. Άραγε ποια πολιτική σκοπιμότητα επιβάλλει να καταψηφιστούν τα άρθρα που περιλαμβάνουν μέτρα που ανακουφίζουν ευρύτατες κατηγορίες συμπολιτών μας, πέρα από το άγχος και το πείσμα της τελευταίας ζαριάς; Πώς θα εξηγήσετε όσοι και όσες καταψηφίσετε σ' εκείνον τον συνταξιούχο, που ομολογουμένως πλήττεται από την περικοπή της προσωπικής διαφοράς, ότι δεν θα ψηφίσετε την καθιέρωση μηδενικής ή μειωμένης συμμετοχής στα φάρμακα, το επίδομα ενοικίου ή δανείου πρώτης κατοικίας, που μπορεί να αφορά τον ίδιο και τα παιδιά του, τη μείωση του ΕΝΦΙΑ, το επίδομα για το πρώτο και το δεύτερο παιδί, τα σχολικά γεύματα και τους δωρεάν παιδικούς σταθμούς που αφορούν τα εγγόνια του; Πώς θα εξηγήσετε ότι δεν ψηφίζετε τη μείωση του φορολογικού συντελεστή των φυσικών προσώπων από το 22% στο 20% και των επιχειρήσεων από το 29% στο 26%; Πώς θα εξηγήσετε στους αγρότες γιατί δεν ψηφίζετε τη μείωση του ΦΠΑ στα αγροτικά εφόδια από το 24% στο 13% και, μάλιστα, από την 1η Ιουλίου 2017; Τελικά σας ενοχλούν περισσότερο τα μέτρα ή μήπως σας ενοχλούν περισσότερο τα αντίμετρα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε δέκα δευτερόλεπτα. Η οικονομική κρίση, κυρίες και κύριοι συνάδελφοι, έχει ανοίξει πολλές πληγές στους πολίτες, στην οικονομία, στην κυριαρχία της χώρας. Οι υπαίτιοι γι' αυτές θα ήταν καλύτερα να προσέρχονται στον δημόσιο διάλογο με σεμνότητα και με μεγαλύτερη φειδώ στις εκτιμήσεις τους για το τι μπορεί αυτή η Κυβέρνηση να καταφέρει. Οι απανωτές διαψεύσεις οδηγούν σε παραλογισμούς. Τον Αύγουστο του 2018 θα είμαστε εδώ για να εκτιμήσουμε την κατάσταση. Ελπίζω τότε να είστε περισσότερο νηφάλιοι και το 2019 θα κριθούμε οι πάντες από τον ελληνικό λαό. Σας ευχαριστώ.
Ο κ. Τζελέπης, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ, έχει τον λόγο για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι της Πλειοψηφίας, δυστυχώς για εσάς ο χρόνος σάς αποκαλύπτει και η ιστορία κάνει κύκλους και σας εκδικείται σήμερα. Πολιτευθήκατε όλο αυτό το χρονικό διάστημα της μνημονιακής κρίσης χωρίς κανέναν ηθικό φραγμό με τον πλέον αποτρόπαιο και επικίνδυνο λαϊκισμό. Σήμερα τι συζητάμε εδώ; Συζητάμε το τέταρτο μνημόνιο - μη αναγκαίο ήταν - το δεύτερο που ψηφίζει η συγκυβέρνηση ΣΥΡΙΖΑ - ΑΝΕΛ μέσα σε δύο χρόνια. Είναι το δεύτερό σας μνημόνιο και μάλιστα με υπογραφές απ' αυτούς - και όλους σας - που κάνατε αντιμνημονιακό αγώνα για να καταλάβετε την εξουσία. Δεν χρειάζεται να σας υπενθυμίσω τις εκφράσεις και το πώς πολιτευθήκατε. Είναι ένα μνημόνιο, μάλιστα, χωρίς καμμία χρηματοδότηση. Το ξεσκέπασμα έγινε μέσα στην Αίθουσα αυτήν από τους σαράντα επτά εκπροσώπους των κοινωνικών φορέων με χαρακτηρισμούς - θα πω τους επιεικείς χαρακτηρισμούς - όπως «έκτρωμα», «ντροπιαστικό», «απεχθές», «ξεπουλάτε τα πάντα», «κοροϊδέψατε και εξαπατήσατε τον ελληνικό λαό». Η αλήθεια είναι, κύριοι της συγκυβέρνησης, ότι καλείστε να ψηφίσετε ένα επιπλέον μνημόνιο και μάλιστα χωρίς καμμία ουσιαστική νομιμοποίηση, μια και η περίοδος εφαρμογής του υπερβαίνει κατά πολύ την κοινοβουλευτική σας θητεία. Να σας θυμίσω εδώ τι έλεγε τον Ιανουάριο ο κύριος Πρωθυπουργός, ότι η προνομοθέτηση είναι ξένη προς το Σύνταγμά μας, προς τη δημοκρατία μας, προς το ευρωπαϊκό κεκτημένο; Όμως, φαίνεται ότι δεν ντρέπεστε να αυτοαναιρείστε συνεχώς και να ομολογείτε ότι έχετε συνεχόμενα αυταπάτες, μόνο που τώρα γίνονται απάτες από τη δική σας πλευρά. Εάν το έχετε καταλάβει, κύριοι της Συγκυβέρνησης, σήμερα ψηφίζετε μέτρα 4,9 δισεκατομμυρίων εις βάρος του ελληνικού λαού. Ψηφίζετε μέτρα 2,6 δισεκατομμυρίων που αφορούν περικοπές των συντάξεων, μέτρα 2,9 δισεκατομμυρίων που αφορούν τους μισθούς και μέτρα 400 εκατομμυρίων από περικοπές κοινωνικών επιδομάτων. Με λίγα λόγια φτωχοποιείτε όλον τον ελληνικό λαό, που η συντριπτική πλειοψηφία του δίνει έναν αγώνα αγχώδους επιβίωσης. Πάμε στο χρέος, που το έχετε κάνει από χθες σημαία. Από το «δεν εφαρμόζω τα μέτρα εάν δεν λυθεί το θέμα του χρέους», περάσαμε στη δεύτερη παράγραφο της αιτιολογικής έκθεσης, η οποία αναφέρει επί λέξει: «Οι διατάξεις αυτές υιοθετούνται για την εκκίνηση της συζήτησης που αφορά τον προσδιορισμό των μεσοπρόθεσμων μέτρων για το χρέος». Γιατί δεν βάλατε ρήτρα χρέους, ότι εάν δεν υπάρξει γενναία ρύθμιση, δεν θα ψηφιστούν τα μέτρα; Εδώ δεν μιλάμε πια για συμφωνία. Μιλάμε για άνευ όρων παράδοση, όπου κάνετε πλέον τη φτώχεια καθεστώς. Η συμφωνία είναι αποτέλεσμα των πολλαπλών και αλλεπάλληλων καθυστερήσεων του κλεισίματος της αξιολόγησης, για να χωνέψει η κοινωνία τον λογαριασμό και οι Βουλευτές τα χαράτσια που θα ψηφίσετε. Ας δούμε, όμως, τα μέτρα που φέρνετε και τα οποία θα εφαρμοστούν βρέξει - χιονίσει, κύριοι της Συγκυβέρνησης: Μείωση σε 1,3 εκατομμύρια συνταξιούχους των συντάξεών τους, ακόμη και αυτών των χαμηλοσυνταξιούχων της σύνταξης του ΙΚΑ των 460 ευρώ. Έχουμε μείωση κύριων και επικουρικών συντάξεων κατά 18% και όχι μόνο, γιατί όπου έχουμε περικοπή οικογενειακών επιδομάτων του δημοσίου και επιδόματος συζύγου των συνταξιούχων του ιδιωτικού τομέα, εκεί δεν υπάρχει πλαφόν και η μείωση φτάνει στο 20-22%. Έχουμε δραστική μείωση του αφορολογήτου στα 5.600 ευρώ, με ιδιαίτερα δυσμενείς επιπτώσεις για όλους τους εργαζόμενους, ελεύθερους επαγγελματίες, αγρότες, επιστήμονες και συνταξιούχους, που χάνουν μία σύνταξη - αντί για δέκατη τρίτη χάνουν και τη δωδέκατη - και έναν μισθό οι εργαζόμενοι. Αυξάνονται από το 2019 οι ασφαλιστικές εισφορές σε πλέον του ενός εκατομμυρίου ασφαλισμένους. Έχουμε περικοπές σε δικαιούχους κοινωνικών επιδομάτων, επιδομάτων θέρμανσης, περικοπές στις φοροαπαλλαγές των χαμηλότερων εισοδημάτων, ακόμα και από τα επιδόματα ανεργίας και ένδειας. Από το «κανένα σπίτι στα χέρια τραπεζίτη», απελευθερώνονται πλέον οι ηλεκτρονικοί πλειστηριασμοί τρεις φορές την εβδομάδα για δώδεκα ώρες κάθε μέρα και πλέον περνάμε πλέον στο «κανένα σπίτι στα χέρια ιδιοκτήτη»! Όσο για την Κυριακή, δεν χρειάζεται να πούμε κάτι. Πάει και αυτή! Επικαλείστε συνεχώς τη μείωση του ΦΠΑ από το 24% στο 13% για τα γεωργικά εφόδια. Κύριοι συνάδελφοι, πρέπει να παραδέχεστε επιτέλους ότι πολλές φορές νομοθετείτε και δεν ξέρετε τι πράττετε. Εσείς το νομοθετήσατε το 2015. Να το επαναφέρετε εκεί που το είχατε! Σε σχέση με τα εργασιακά, υλοποιείτε στην ουσία τη μεγαλύτερη φαντασίωση του Διεθνούς Νομισματικού Ταμείου και των εργοδοτών. Μάλλον πρόκειται κι εδώ για ακόμη μία αυταπάτη σας. Έχουμε απελευθέρωση ουσιαστικά των ομαδικών απολύσεων. Επαναφέρετε τον αναχρονιστικό θεσμό της εργοδοτικής ανταπεργίας που καταργήθηκε με τον ν.1264/1982 και φέρνετε στο προσκήνιο το άρθρο 656 του Αστικού Κώδικα, που ήταν εν αχρησία. Συμφωνήσατε στην επόμενη αξιολόγηση του προγράμματος, το φθινόπωρο, να κάνετε την απεργία μονάκριβη. Το κερασάκι στην τούρτα έρχεται με τη συμφωνία να αναστείλετε μέχρι τον Αύγουστο του 2018- για αρχή αυτό - τις ρυθμίσεις για τις συλλογικές συμβάσεις εργασίας. Γιατί δεν τις επαναφέρετε, αφού προβλεπόταν στο άρθρο 37 του ν.4024/2011, όπου έληξε μέχρι 31-12-2015 και δεσμεύεστε ότι θα το επαναφέρετε τον Αύγουστο του 2018; Απλά δεν έχετε καμμία δέσμευση και κανείς δεν σας πιστεύει. Σχετικά τώρα με τα πολυδιαφημιζόμενα αντίμετρα της συγκυβέρνησης - για να συνεννοούμαστε μεταξύ μας - είναι μια πολιτική δημαγωγική απάτη. Είναι μια ψήφιση ευχών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Η Βουλή νομοθετεί στην πραγματικότητα και όχι σε ένα υποθετικό μέλλον, όπου όλοι αντιλαμβάνονται ότι δεν πρόκειται ποτέ να υπάρξει. Μάλιστα, σύμφωνα με το ντροπιαστικό άρθρο 15, η εφαρμογή των αντίμετρων ανατίθεται αποκλειστικά στο ΔΝΤ και στην Ευρωπαϊκή Επιτροπή. Εσείς που παρακαλούσατε τον Νοέμβριο με επιστολές σας να ξαναέρθει το ΔΝΤ, σήμερα του δίνετε και την επιτροπεία και για μετά το πρόγραμμα για το αν θα εφαρμόσετε τα αντίμετρα, κυρία Υπουργέ. Προσπαθείτε για άλλη μία φορά να κοροϊδέψετε τον ελληνικό λαό, γιατί τα αντίμετρα είναι το «μακιγιάζ» στο τέταρτο μνημόνιο. Τελειώνοντας, θα ήθελα να σας πω ότι τα μεγάλα σας λόγια έχουν αποδειχθεί πλέον «πέτσινες» επιταγές και οι πολίτες συνθλίβονται καθημερινά απογοητευμένοι, θυμωμένοι, φοβισμένοι, με βαθύ αίσθημα απώλειας της υπερηφάνειας και της αξιοπρέπειάς τους. Χόρτασαν από τις ψεύτικες προσδοκίες και το λαθρεμπόριο ελπίδας που τους πουλούσατε τόσα χρόνια. Η Δημοκρατική Συμπαράταξη δεν μπορεί να ψηφίσει αυτή τη συμφωνία σας, μία συμφωνία παράδοσης ηττημένου. Δεν μπορεί να ψηφίσει μία συμφωνία που σπέρνει και πάλι εν γνώσει σας ψευδαισθήσεις στον ελληνικό λαό και θερίζει, όμως, σίγουρα με την προχειρότητα και την ανεπάρκειά σας μέτρα άδικα και υπέρμετρα, φορτώνοντας νέα βάρη στους Έλληνες πολίτες. Καμμία συναίνεση σε μία Κυβέρνηση που αν γνώριζε το περιεχόμενο της λέξης «εξευτελισμός», θα είχε παραιτηθεί! Ευχαριστώ.
Και εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και δυο εκπαιδευτικοί συνοδοί από το 2ο Δημοτικό Σχολείο Τρίπολης. Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Προχωρούμε με τον επόμενο ομιλητή, τον Βουλευτή κ. Θηβαίο του ΣΥΡΙΖΑ. Ορίστε, κύριε Θηβαίε, έχετε τον λόγο.
Ευχαριστώ, κύριε Πρόεδρε. Συναδέλφισσες, συνάδελφοι, ποιο είναι το πολιτικό επίδικο της σημερινής συζήτησης και της ψηφοφορίας που θα ακολουθήσει; Είναι η υπερψήφιση των μέτρων και αντίμετρων για το κλείσιμο της δεύτερης αξιολόγησης και η έξοδος της χώρας από την επιτροπεία και τα μνημόνια; Σίγουρα ναι. Όμως, αυτό είναι το μέσο, το εργαλείο για την κανονικότητα και την ανάπτυξη. Αυτό, όμως, που συζητιέται, φαίνεται και κρίνεται σήμερα είναι το αν ανοίγει ο δρόμος για μία άλλη πορεία της χώρας με εκδημοκρατισμό, ανάπτυξη, κοινωνικό έλεγχο, κράτος πρόνοιας, διαφάνεια και χτύπημα της διαπλοκής, μία πλήρης δηλαδή απόρριψη του πολιτικού συστήματος που κυβέρνησε μέχρι σήμερα και οδήγησε τη χώρα στη χρεοκοπία. Αυτό το καταλαβαίνουν πολύ καλά η Νέα Δημοκρατία και το ΠΑΣΟΚ, που φορώντας την προβιά του αντιμνημονιακού, κουνούν το δάχτυλο και προσπαθούν να πείσουν τον ελληνικό λαό πως αυτοί οι ίδιοι που τον χρεοκόπησαν, μπορούν και να τον σώσουν. Είναι δύσκολο το έργο τους. Γι' αυτό κυρίως η Νέα Δημοκρατία έχει επιδοθεί στο πολιτικό ψέμα, τη διαστρέβλωση, όπως για το δήθεν 5,5% αντί για 3,5% πλεόνασμα για την υλοποίηση των αντιμέτρων. Φαίνεται ότι για τη Νέα Δημοκρατία ισχύει το ότι «αν δεν μας βγαίνουν οι αριθμοί, τότε αλίμονο στους αριθμούς». Με απλά λόγια, το πολιτικό σύστημα, που ο ελληνικός λαός έστειλε δύο φορές στα έδρανα της Αντιπολίτευσης, λέει τώρα: «Λες να κάτσει καλά και η ρύθμιση για το χρέος και να μας κατσικωθούν για τα καλά οι αριστεροί και οι παραφυάδες τους και να χάσουμε τις μπίζνες, τις μίζες, τα ρουσφέτια, τα δικά μας ΜΜΕ;». Το χρέος σας σάς ακολουθεί. Τα 100 δισεκατομμύρια των εξοπλισμών, τα 20 δισεκατομμύρια των Ολυμπιακών Αγώνων, τα 85 δισεκατομμύρια φαρμακευτικής ασυδοσίας, τα 400 εκατομμύρια των κομμάτων σας, δανεικά και αγύριστα, το 1 δισεκατομμύριο χρέη στα φιλικά σας ΜΜΕ, αυτά πληρώνει σήμερα ο ελληνικός λαός που δεν ξεχνά, γιατί ζει καθημερινά το βάρος και τη δυστυχία των 65 δισεκατομμυρίων με τα οποία τον φεσώσατε με το πρώτο και το δεύτερο μνημόνιο. Τις ημέρες αυτές της ψήφισης του νομοσχεδίου περίσσεψαν το ψέμα, η υποκρισία και η εμπάθεια, γιατί η «ταμπακιέρα» είναι η εξουσία σας. Όντως αμετανόητοι για τις πολιτικές σας, θέλετε να κυβερνήσετε με τον ίδιο αντιλαϊκό και καταστροφικό για τη χώρα μας τρόπο. Έτσι εξηγείται η απαξίωση των θετικών αντίμετρων όχι μόνον για επικοινωνιακούς λόγους, αλλά γιατί πραγματικά δεν τα θέλετε, γιατί είναι έξω από την πολιτική σας βούληση και πρακτική. Μπορεί βέβαια μέσα στη Βουλή να χαρακτηρίζετε τα αντίμετρα ως «φερετζέ» των μέτρων. Πρέπει, όμως, έξω στην κοινωνία να εξηγήσετε στον χαμηλόμισθο και στον χαμηλοσυνταξιούχο γιατί λέτε «όχι» στη μείωση της φορολογίας από το 22% στο 20% για εισοδήματα έως 20 χιλιάδες ευρώ. Να εξηγήσετε γιατί λέτε «όχι» στην κατάργηση της εισφοράς αλληλεγγύης για εισοδήματα έως 30 χιλιάδες ευρώ, γιατί λέτε «όχι» στη μείωση του ΕΝΦΙΑ κατά 30%, γιατί λέτε «όχι» στην επιδότηση ενοικίου με πάνω από 100 ευρώ τον μήνα, για εξακόσιες χιλιάδες χαμηλόμισθους, γιατί λέτε «όχι» στη μηδενική εισφορά στα φάρμακα για εισοδήματα κάτω των 700 ευρώ, κάτι που αφορά περίπου το 80% των ασφαλισμένων. Η Αξιωματική Αντιπολίτευση, στην προσπάθειά της να αποδομήσει τις προσπάθειες της Κυβέρνησης, επαναλαμβάνει τη φράση πως το αποτέλεσμα της δεύτερης αξιολόγησης είναι τέταρτο μνημόνιο χωρίς χρηματοδότηση. Αυτή η φράση είναι σημαντική γιατί αυτοαναιρείται. Ακριβώς επειδή δεν υπάρχει χρηματοδότηση, διαφαίνεται ο ορίζοντας εξόδου από την επιτροπεία. Ακριβώς το γεγονός ότι δεν θα χρωστάμε θα επιτρέψει στη χώρα να βγει από την επιτροπεία και τα αδιέξοδα. Η αποθέωση, όμως, συνάδελφοι, της πολιτικής υποκρισίας είναι τα εργασιακά. Ο αγώνας της Κυβέρνησης για να μην περάσουν οι ομαδικές απολύσεις, η επαναφορά των συλλογικών διαπραγματεύσεων και των κλαδικών συμβάσεων που θα είναι γεγονός από τις 21 Αυγούστου 2018, είχαν χαρακτηριστεί από το κόμμα του κ. Μητσοτάκη ως «αριστερή ιδεοληψία». Σήμερα κλαίνε και ψεύδονται για τη χαμένη τιμή των εργασιακών δικαιωμάτων. Μάταια, όμως. Οι εργαζόμενοι δεν ξεχνούν ότι ο κ. Μητσοτάκης απέλυσε δυόμισι χιλιάδες εκπαιδευτικούς σε μία νύχτα, σχολικούς φύλακες, καθαρίστριες. Είναι ένας από τους σημαντικούς λόγους που θα παραμείνει στη συνείδηση του λαού ως ιδανικός για το σύστημα και ανάξιος για τη χώρα υποψήφιος Πρωθυπουργός. Ακούστηκε πολλές φορές ότι κανένας από τους σαράντα επτά φορείς στη διαδικασία της ακρόασης δεν είπε μία καλή κουβέντα για το νομοσχέδιο. Αλήθεια, στο πρώτο και στο δεύτερο μνημόνιο που δεν τους καλέσατε ποτέ, οι διοικήσεις των φορέων άνοιγαν σαμπάνιες; Αυτό, όμως, δεν έχει ιδιαίτερη σημασία. Σημασία έχει ότι τα μέλη των φορέων και χιλιάδες πολίτες σάς είπαν δύο φορές «όχι» στις εκλογές ως ανίκανους και επικίνδυνους και - δυστυχώς για εσάς - δεν ισχύει σήμερα ούτε καν ο πρότερος έντιμος βίος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, σε μισό λεπτό. Συναδέλφισσες, συνάδελφοι, αυτές τις ημέρες κλείνει με θετικό πρόσημο ένας δύσκολος, αλλά πολύ σημαντικός για την πορεία της χώρας μας κύκλος, αφήνοντας στο περιθώριο τους νοσταλγούς της «αριστερής παρένθεσης». Την Παρασκευή αρχίζουν για εμάς τα πιο δύσκολα. Είμαστε ένα ζωντανό κομμάτι της κοινωνίας. Μαζί με τους εργαζόμενους και τη νεολαία θα βγούμε από τα μνημόνια και την επιτροπεία. Μόνο οι εργαζόμενοι και η νεολαία είναι αυτοί που μπορούν και πρέπει να μας κρίνουν.
Τον λόγο έχει η κ. Κεφαλίδου, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ.
Ευχαριστώ, κύριε Πρόεδρε. Κυρίες και κύριοι συνάδελφοι, θα σας γυρίσω λίγο πίσω: Πρώτο μνημόνιο, 2010. Όλοι μας, πολίτες και πολιτικοί, παραζαλισμένοι από τη βίαιη προσγείωση σε μία σκληρή πραγματικότητα, σαστισμένοι και αμήχανοι μπροστά στο κενό που άφησε η «φούσκα» των χρόνιων ψευδαισθήσεων που έσκασε, προσπαθούσαμε να οριοθετήσουμε τις συνέπειες και να σώσουμε ό,τι σωζόταν. Αναρωτιόμασταν εάν υπάρχουν χειρότερα από αυτά που ζούσαμε. Ο ΣΥΡΙΖΑ τότε «στα κάγκελα» καλούσε σε εξέγερση. Πού να φανταζόμασταν τι μας περίμενε; Από τότε έχει περάσει πολύς χρόνος. Όχι ευχάριστα, όχι με ευκολία, όχι χωρίς οργή, καταλάβαμε την ανάγκη περιορισμού του τρόπου ζωής μας και προσαρμοστήκαμε. Μοναδική ελπίδα ήταν ότι οι θυσίες μας θα εξασφαλίσουν ένα καλύτερο μέλλον για εμάς, τα παιδιά μας και τη χώρα. Αυτήν την ελπίδα, εσείς κύριοι της Κυβέρνησης, ως ξύπνιοι «αεριτζήδες» την είδατε ως τη μεγάλη ευκαιρία για να «ρεφάρει» η δήθεν «Αριστερά» σας. Αυτή την ελπίδα, μαζί με την κόπωση του κόσμου, την πήρατε και την κάνατε σημαία αγανάκτησης στην αρχή, σύμβολο περηφάνειας στη συνέχεια, βολική πολυθρόνα εξουσίας αργότερα, για να καταλήξει σήμερα, δυστυχώς, σφουγγαρόπανο. Αυτά κάνατε. Μέχρι σήμερα, για να περιγράψουμε αυτά που ζούσαμε, λέγαμε ότι βρισκόμαστε σε μια περίοδο κρίσης. Από σήμερα ζούμε μια άλλη εποχή, μια νέα εποχή που καταφέρατε μόνοι σας μέσα σε μια διετία. Αυτή της μεγάλης παρακμής. Η δεύτερη αξιολόγηση του προγράμματος 2015-2018 με brand name ΣΥΡΙΖΑ - ΑΝΕΛ πέτυχε εκεί που όλες οι άλλες κυβερνήσεις απέτυχαν. Κατάφερε να χαρίσει στον πολίτη σιγουριά, ηρεμία, χωρίς αβεβαιότητες και αγωνίες για το αύριο. Εξασφαλίσατε και επισήμως τη φτώχεια μας μέχρι το 2021 και όποιος αντέξει. Οι χίλιες παρά κάτι σελίδες του εφαρμοστικού νόμου, αποτέλεσμα της διαπραγματευτικής δεινότητας και της ανυποχώρητης πολιτικής σας, είναι ένα μόνιμο πρόγραμμα ανέχειας. Δυστυχώς, αυτή είναι η απάντησή της επίσημης πολιτείας στις πολύχρονες και αιματηρές θυσίες των Ελλήνων. Αυτά μας επιφυλάσσετε μετά από δυόμισι χρόνια διακυβέρνησης, με τσαμπουκά και περήφανη πολιτική τα πρωινά, ακροβατικά και πιρουέτες στο Χίλτον το απογευματάκι και ολίγον από επανάσταση στην Κουμουνδούρου τα Σαββατοκύριακα. Και καλά, εμάς που δεν σας εμπιστευτήκαμε ποτέ, το καταλαβαίνω. Τους ανθρώπους, όμως, που σας ψήφισαν, που σας εμπιστεύτηκαν, που ακούμπησαν τις ελπίδες τους πάνω σας, αυτούς δεν τους ντρέπεστε καθόλου; Στα νέα παιδιά, τους νέους επιστήμονες που είναι σύγχρονοι μετανάστες, τι θα τους απαντήσετε; Ότι επειδή δεν μπορείτε να τους διορίσετε, θα τους μοιράζετε μεσημεριανό στα συσσίτια, θα βολέψετε τα παιδιά τους στους παιδικούς σταθμούς και θα τους δίνετε κουπόνια του σούπερμαρκετ ως αντίμετρα για τη φτώχεια τους; Τα πρόσθετα μέτρα σας, όπως ευγενικά θέλετε να ονομάσετε τη λεόντειο συμφωνία που έχετε υπογράψει, διαλύουν την ελληνική οικογένεια, διαλύουν την ελληνική κοινωνία και το ξέρετε. Σφυρίζετε, όμως, αμέριμνα στις καρέκλες σας, γιατί επίσης γνωρίζετε ότι όταν έρθει ο λογαριασμός, εσείς θα είστε αλλού. Τον Γενάρη δηλώνατε ότι «ούτε ένα ευρώ επιπλέον μέτρα δεν πρόκειται να νομοθετηθούν». Σήμερα φέρνετε 5 δισεκατομμύρια ευρώ μέτρα στη Βουλή, ένα αχρείαστο, αντιαναπτυξιακό, μακροχρόνιο μνημόνιο νούμερο τέσσερα, με αβάσταχτα πρωτογενή πλεονάσματα για πολλά χρόνια ακόμα, προνομοθέτηση μέτρων, μείωση συντάξεων, μείωση αφορολογήτου, νέα αύξηση στις ασφαλιστικές εισφορές για περίπου ενάμισι εκατομμύριο αυτοαπασχολούμενους, ηλεκτρονικούς πλειστηριασμούς πρώτης κατοικίας όπου ο ιδιοκτήτης θα το μαθαίνει τελευταίος, τη χώρα να επιστρέφει και να παραμένει στην ύφεση, μια συμφωνία χωρίς λύση για το χρέος, με επαχθείς όρους για τη χώρα και τους ανθρώπους της. Το νομοσχέδιό σας - έχετε δίκιο - λύνει το ζήτημα μια και έξω. Βάζει την Ελλάδα σε μόνιμη επιτροπεία και ξεκάνει τη «ραχοκοκαλιά» της χώρας που είναι η μεσαία τάξη. Τέτοια βίαιη αναπροσαρμογή εισοδήματος, με βαριά φορολογία και αφανισμό των παραγωγικών τάξεων και ταυτόχρονα τέτοιο θράσος εξουσίας, δεν έχει προηγούμενο. Μετά από έναν χρόνο διαπραγμάτευσης, που θα έπρεπε να έχει ολοκληρωθεί από τον Μάρτιο του 2016, ο κ. Τσίπρας, έχοντας διαλύσει τα πάντα στη χώρα, κατάφερε να εξασφαλίσει τη θητεία της Κυβέρνησής του. Ταυτόχρονα, με την προνομοθέτηση δυσβάσταχτων μέτρων, έσκαψε βαθύ λάκκο για τους επόμενους και έκλεισε στασίδι αυριανής αξιωματικής αντιπολίτευσης προστάτιδας και υπερασπιστή των φτωχοποιημένων πολιτών που η ίδια δημιούργησε. Και όταν έρθει η ώρα φαντασιώνεται τον εαυτό του να δίνει πρόσταγμα εξέγερσης σε πλατείες και πάρκα. Νικητής πάλι και τροπαιούχος να κάθεται ξανά στην καρέκλα του Μαξίμου, προσφέροντας ελπίδα στους τότε εξαθλιωμένους πολίτες, που φροντίζει να είναι πολλοί, πάρα πολλοί., Τόσοι ώστε να ονειρεύεται την αυτοδυναμία του. Όμως, μην αυταπατάσθε. Ο κ. Τσίπρας θα μείνει στην ιστορία ως ο ωραίος και μοιραίος Πρωθυπουργός του «ναι σε όλα». Κυρίες και κύριοι συνάδελφοι της Κυβέρνησης, το να παραδίδεις τα κλειδιά της χώρας σου και να υπερηφανεύεσαι για αυτό δεν σε καθιστά απλά αυταπατώμενο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ λίγο χρόνο, κύριε Πρόεδρε. Το να επιμένεις να πείσεις ότι το ξεπούλημα είναι εθνική επιλογή ξεπερνά τη λογική μου και πιστεύω και τη λογική του κόσμου. Ο τόπος χρειάζεται αλλαγή πολιτικής και αυτό εσείς δεν το μπορείτε. Το ξέρετε και γι' αυτό χάνετε την ψυχραιμία σας, κυρία Φωτίου, που πρέπει να σας θυμίσω ότι καταργήσατε όλες τις δομές αντιμετώπισης της φτώχειας. Από τις 25 Φλεβάρη του 2017 είναι στον αέρα κοινωνικά παντοπωλεία και φαρμακεία. Από τον Νοέμβρη του 2016 είναι απλήρωτα χίλιοι εργαζόμενοι σε αυτές τις δομές, μέχρι που τους απολύσατε. Είπατε ότι ξηλώνετε το κράτος και αυτή είναι η μόνη αλήθεια. Από σήμερα, λοιπόν και μετά δεν είστε οι ψηφισμένοι εκπρόσωποι της εκτελεστικής εξουσίας. Είστε το εκτελεστικό όργανο που παραδίδει τα κλειδιά της Ελλάδας στο ΔΝΤ και στην Ευρωπαϊκή Επιτροπή, με αντάλλαγμα λίγο επιπλέον πολιτικό χρόνο. Και εσείς, αγαπητοί συνάδελφοι του ΣΥΡΙΖΑ και των ΑΝΕΛ, γίνεστε δυστυχώς οι πιστοί «βοηθοί εκπληρώσεως» σε αυτό το έγκλημα. Θυμηθείτε το, όταν θα κοιτάτε στα μάτια όχι τους πολίτες που σας ψήφισαν, γιατί αυτούς τους φλομώνετε με θεωρίες μετασχηματισμού της κοινωνίας. Θυμηθείτε το, όταν θα κοιτάτε τους δικούς σας ανθρώπους και βρείτε το θάρρος να τους πείτε για τη δύσκολη απόφαση που παίρνετε σήμερα για το μέλλον τους σ' αυτή τη χώρα. Να τους μεταλλάξετε σε μόνιμους επαίτες! Ευχαριστώ.
Και εγώ ευχαριστώ.
Κύριε Πρόεδρε, θα ήθελα τον λόγο για ένα λεπτό.
Παρακαλώ, έχετε τον λόγο για ένα λεπτό.
Θα ήθελα να θυμίσω σε όλο το Κοινοβούλιο ότι οι δομές φτώχειας ήταν το προηγούμενο ΕΣΠΑ. Εξήντα έξι μόνο δήμοι σε όλη τη χώρα είχαν δομές φτώχειας. Σήμερα, στο νέο ΕΣΠΑ εμείς κάναμε σε διακόσιους εξήντα έναν δήμους δομές φτώχειας. Δεύτερον…
Ποιος είχε διαπραγματευθεί το ΕΣΠΑ;
Παρακαλώ, κύριε Κωνσταντινόπουλε.
Όταν εμείς παραλάβαμε το 2015 δεν είχατε σχεδιάσει το νέο ΕΣΠΑ. Αναγκαστήκαμε, λοιπόν, κατόπιν τούτου, να επεκτείνουμε επί δύο χρόνια με σύνολο 20 εκατομμύρια από τον προϋπολογισμό τις δομές φτώχειας, για να μην πάθουν οι άνθρωποι και οι εργαζόμενοι, αλλά και οι ωφελούμενοι αυτό που τους είχατε ετοιμάσει, διότι δεν είχατε διάδοχη κατάσταση. Σήμερα - επανειλημμένα το έχω πει - τα χρήματα είναι διασφαλισμένα και οι άνθρωποι που δούλεψαν θα πληρωθούν. Δεύτερον, έχουμε μοριοδοτήσει με πάρα πολλά μόρια όλους τους πρώην εργαζόμενους, ώστε να ενταχθούν. Ενώ ήταν οι προηγούμενοι εργαζόμενοι όλοι και όλοι επτακόσιοι, σήμερα έχουμε δημιουργήσει χίλιες πεντακόσιες θέσεις εργασίας και έτσι κι αλλιώς έχουμε πολύ μεγαλύτερο χώρο για να προστατευθούν και να διοριστούν. Σήμερα, λοιπόν, μήνα με τον μήνα και δήμο στον δήμο, διορίζονται με διαδικασίες ΑΣΕΠ και όχι όπως τους είχατε προσλάβει εσείς μέσα από ΜΚΟ, άνθρωποι σε όλες αυτές τις δομές φτώχειας κ.λπ., στο δημόσιο.
Κοίτα ποιος μιλάει για ΜΚΟ. Είναι ντροπή. Δεν υπάρχει.
Νομίζω ότι είναι λάθος, κυρία συνάδελφε. Με συγχωρείτε, αλλά σας συμβουλεύουν λάθος.
Εσείς μιλάτε για τις ΜΚΟ;
Η διαλογική συζήτηση δεν επιτρέπεται.
Κύριε Πρόεδρε, θα ήθελα τον λόγο επί προσωπικού.
Σε τι συνίσταται το προσωπικό, κυρία Κεφαλίδου; Ο Κανονισμός δεν προβλέπει απάντηση.
Κύριε Πρόεδρε, θα ήθελα να καταθέσω ένα έγγραφο το οποίο πιστοποιεί αυτό που σας είπα.
Ορίστε, επί προσωπικού έχετε τον λόγο.
Η κ. Φωτίου εδώ μας λέει - επειδή τα πολλά λόγια είναι φτώχεια - ότι με το νέο σύστημα δεν λειτουργεί ακόμα καμμία δομή. Θέλω να τη ρωτήσω ευθέως το εξής: Είναι ή δεν είναι απολυμένοι οι άνθρωποι αυτοί;
Όχι, δεν υπάρχει διαλογική συζήτηση. Η διαλογική συζήτηση δεν προβλέπεται.
Γι' αυτό και εδώ αναγκάζεστε να μπείτε στη διαδικασία και να μας πείτε ότι σύντομα, μέσα στον Μάιο, θα τους επαναπροσλάβετε.
Δεν είπα εγώ αυτό! Θέλω να απαντήσω, κύριε Πρόεδρε.
Η κ. Παπανάτσιου, Υφυπουργός Οικονομικών, έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, από την πρώτη ημέρα η Κυβέρνηση της Αριστεράς δίνει μία διπλή μάχη, στο εσωτερικό απέναντι σε μία κατάσταση κοινωνικής και οικονομικής καταστροφής, αυτό που παρέδωσαν η Νέα Δημοκρατία και το ΠΑΣΟΚ, και στο εξωτερικό απέναντι σε όσους επέμεναν σε μία καταστροφική για τους ευρωπαϊκούς λαούς λιτότητα. Συγκρουστήκαμε και υπερασπιστήκαμε το δίκιο της ελληνικής κοινωνίας. Το αποτέλεσμα ήταν η συμφωνία του Ιουλίου του 2015, μία συμφωνία που απέχει φυσικά απ' αυτό που θα θέλαμε, αλλά διαμορφώνει τις προϋποθέσεις για την έξοδο της χώρας από την επιτροπεία και τα μνημόνια το 2018. Μιλάτε για τέταρτο μνημόνιο. Δεν υπάρχει τέταρτο μνημόνιο. Αν προσθέταμε στα μνημόνιά σας τις δικές σας αξιολογήσεις και τα μέτρα λιτότητας που τη συνόδευαν, θα χάναμε το μέτρημα, συνάδελφοι και συναδέλφισσες της Νέας Δημοκρατίας και του ΠΑΣΟΚ. Σήμερα συζητάμε εδώ το αποτέλεσμα της δεύτερης αξιολόγησης αυτής της συμφωνίας. Είναι μία αξιολόγηση που φέρνει μέτρα και αντίμετρα, με μηδενικό δημοσιονομικό αποτέλεσμα. Συνάδελφοι και συναδέλφισσες της Νέας Δημοκρατίας και του ΠΑΣΟΚ, τα μνημόνιά σας είχαν μόνο μέτρα λιτότητας και οι αξιολογήσεις στα μνημόνιά σας επίσης είχαν μόνο μέτρα λιτότητας. Πράγματι προκαλεί μεγάλη εντύπωση η στάση της Νέας Δημοκρατίας και του ΠΑΣΟΚ σ' αυτή τη συζήτηση. Κακοδιοικήσατε αυτή τη χώρα για δεκαετίες. Διευρύνατε τις ανισότητες και φέρατε μία ανάπτυξη δίχως θέσεις εργασίας. Να ξέρετε ότι ακόμα και στα χρόνια της «φούσκας», στα χρόνια της λεγόμενης «οικονομικής επιτυχίας και ανάπτυξης», το μεγαλύτερο μέρος των πολιτών τα έβγαζε πέρα δύσκολα. Αντί να δώσετε δουλειές και λογικές αμοιβές, μοιράσατε δάνεια και δέσατε τον κόσμο με τα δάνεια. Καταργήσατε δικαιώματα των εργαζομένων. Φέρατε τις ελαστικές σχέσεις εργασίας, τα «μπλοκάκια», τη μερική απασχόληση. Ονομάσατε «επιτυχία» τα χρηματιστήρια και τα μπόνους των τραπεζών που ήταν μόνο για λίγους και στη συνέχεια, όταν το μοντέλο σας κατέρρευσε, όταν οι ξένοι σύμμαχοί σας σάς εγκατέλειψαν, αφού πρώτα σας είχαν δέσει με τις μίζες, βάλατε πάλι να πληρώσουν τα λαϊκά στρώματα, οι πιο αδύναμοι πολίτες. Δύο χρόνια τώρα, μας ζητάτε κάθε φορά να υπογράψουμε ό,τι μας δίνουν, για να τελειώνουμε και μας κατηγορείτε για καθυστερήσεις. Διαπραγματευόμαστε, όμως - και μάλιστα σκληρά - και φέρνουμε τώρα την πρώτη συμφωνία που έχει μέτρα και αντίμετρα. Μιλάμε για μέτρα ανάπτυξης που εξισορροπούν πλήρως τα μέτρα λιτότητας, με αποτέλεσμα το δημοσιονομικό αποτέλεσμα να είναι μηδενικό. Το δικό σας μεσοπρόθεσμο σχέδιο προέβλεπε πρωτογενές πλεόνασμα 4,1% μέχρι το 2031. Και έρχεστε τώρα με θράσος και λέτε όσα είπατε σ' αυτήν την Αίθουσα. Πράγματι, η συμφωνία με τους θεσμούς περιλαμβάνει φορολογικά μέτρα που θεωρούμε ότι είναι περιττά, μέτρα που θεωρούμε ότι δεν είναι σωστά, αλλά για τα οποία το Διεθνές Νομισματικό Ταμείο ήταν ανένδοτο. Εμείς επιμείναμε για την ορθότητα των δικών μας θέσεων Θεωρούμε αυτά τα μέτρα περιττά, γιατί η μεγάλη υπέρβαση των εσόδων που καταγράφτηκε το 2016 και συνεχίζει φέτος δικαιώνει τις δικές μας οικονομικές προβλέψεις σε αντίθεση με αυτές του ταμείου. Εμείς φέρνουμε αποτέλεσμα, γιατί δεν κατασπαταλάμε τα χρήματα των Ελλήνων πολιτών. Εμείς βάζουμε την τάξη στα χάλια που αφήσατε. Όμως, η επιμονή ορισμένων χωρών να παραμείνει το Διεθνές Νομισματικό Ταμείο στο ελληνικό πρόγραμμα έκανε τη θέση του στη διαπραγμάτευση πολύ ισχυρή. Και η στάση της Αντιπολίτευσης ήταν σ' αυτή τη γραμμή: Να κλείσουμε τα θέματα βιαστικά και μόνο με υποχωρήσεις. Αλλά επιμείναμε κι εμείς στις δικές μας θέσεις. Και αυτό που καταφέραμε είναι εξαιρετικά σημαντικό: Να αποδεχτούν οι θεσμοί ένα πακέτο θετικών μέτρων - τα αντίμετρα - που εξουδετερώνουν πλήρως την αρνητική επίδραση των μέτρων στο αναπτυξιακό αποτέλεσμα. Συνεπώς το πακέτο είναι δημοσιονομικά ουδέτερο. Κι αυτό ήταν η δική μας προϋπόθεση, για να δεχθούμε αυτό που ζητούσε η άλλη πλευρά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Θα χρειαστώ λίγο χρόνο, κύριε Πρόεδρε.
Πόσο χρόνο θέλετε, κυρία Παπανάτσιου;
Τρία λεπτά τουλάχιστον. Το 2018 θα γίνουν οι προβλέψεις για τα μακροοικονομικά και δημοσιονομικά μεγέθη του 2019 και του 2020 και θα καταθέσουμε προϋπολογισμό που θα δίνει πρωτογενές πλεόνασμα 3,5%. Αυτός ο προϋπολογισμός θα περιλαμβάνει υποχρεωτικά και τα αντίμετρα. Ήδη, από το 2016 το πρωτογενές πλεόνασμα που πραγματοποιήθηκε ξεπερνά τον στόχο του 2019 και του 2020. Συνεπώς, τα αντίμετρα θα εφαρμοστούν πλήρως. Θα απογοητευθείτε, κυρίες και κύριοι της Αντιπολίτευσης, που είστε πιο απαισιόδοξοι και από το Διεθνές Νομισματικό Ταμείο, που βλέπετε παντού καταστροφή. Το βασικό φορολογικό μέτρο με αρνητική συνέπεια για τους πολίτες, που είναι αντίθετο στη δική μας στρατηγική, είναι η μείωση του αφορολόγητου των μισθωτών, συνταξιούχων και κατ' επάγγελμα αγροτών. Η εφαρμογή της μείωσής του θα γίνει το 2020 και θα εκκαθαριστεί στις φορολογικές δηλώσεις του 2021. Έχετε θράσος, συναδέλφισσες και συνάδελφοι της Νέας Δημοκρατίας και του ΠΑΣΟΚ, να μιλάτε για το αφορολόγητο. Πότε και πώς χάθηκε το αφορολόγητο για επαγγελματίες και αγρότες; Το 2013, στη συγκυβέρνηση Νέας Δημοκρατίας - ΠΑΣΟΚ, Σαμαράς και Βενιζέλος. Χάθηκε, για να μειωθεί κατά δέκα εκατοστιαίες μονάδες ο ανώτατος συντελεστής για τα πολύ υψηλά εισοδήματα. Υπάρχει μνήμη σ' αυτή τη χώρα, κυρίες και κύριοι συνάδελφοι. Με το φορολογικό σύστημα που φέραμε πέρσι, ακόμα και με τον συνδυασμό των μέτρων και των αντιμέτρων, που θα ισχύσουν από το 2020, οι επαγγελματίες με εισόδημα μέχρι 20.000 ευρώ θα πληρώσουν λιγότερο φόρο σε σχέση με ό,τι πλήρωναν με το σύστημα της συγκυβέρνησης Νέας Δημοκρατίας - ΠΑΣΟΚ. Και αυτοί είναι τουλάχιστον το 80% του συνόλου. Συμπεριλάβαμε στα αντίμετρα τη μείωση του κατώτατου φορολογικού συντελεστή από το 22% στο 20% για εισοδήματα έως 20.000 ευρώ και τη μείωση της ειδικής εισφοράς αλληλεγγύης σε όλα τα κλιμάκια. Η εισφορά αλληλεγγύης καταργείται πλέον για εισοδήματα έως 30.000 ευρώ. Πρέπει να υπενθυμίσω ότι έχουμε φέρει τα εισοδήματα των αυτοαπασχολούμενων στην κλίμακα των μισθωτών και συνταξιούχων. Αυτό σημαίνει ότι οι αυτοαπασχολούμενοι με τα χαμηλότερα εισοδήματα είδαν ήδη μείωση του φορολογικού συντελεστή κατά τέσσερις εκατοστιαίες μονάδες από το 26% στο 22%. Με το πρώτο αντίμετρο η συνολική μείωση φτάνει γι' αυτούς στις έξι εκατοστιαίες μονάδες. Στα νομικά πρόσωπα μειώνουμε τον συντελεστή φορολόγησης από το 29% στο 26%. Περιμένουμε οι επιχειρήσεις και ιδίως οι μεγάλες επιχειρήσεις να επιστρέψουν αυτό το μέτρο στην κοινωνία με επενδύσεις και θέσεις εργασίας. Τέλος, μειώνουμε τον ΕΝΦΙΑ για τις μικρές και μεσαίες ιδιοκτησίες. Και είναι η δεύτερη φορά που το κάνουμε αυτό. Σε όσους αναλογεί ΕΝΦΙΑ έως 700 ευρώ θα υπάρξει μείωση κατά 30% με ανώτατο όριο μείωσης τα 70 ευρώ. Για τις ευπαθείς κοινωνικές ομάδες η μείωση χορηγείται σε όσους αναλογεί ΕΝΦΙΑ έως 1.400 ευρώ. Με βάση τα στοιχεία της προηγούμενης χρονιάς, το μέτρο αφορά το 84% των φορολογούμενων της πρώτης κατηγορίας και σχεδόν το 100% της δεύτερης. Δεν έχω άλλον χρόνο. Θέλω να πω κλείνοντας ότι πιστεύω πως παρά τους άνισους συσχετισμούς, διαπραγματευτήκαμε με πείσμα και συνέπεια στην αναπτυξιακή μας αντίληψη και την ταξική μας τοποθέτηση. Πιστεύουμε ότι το τελικό αποτέλεσμα μάς δικαιώνει. Το συνολικό δημοσιονομικό αποτέλεσμα είναι ουδέτερο και τα αντίμετρα κατορθώνουν να αποκαταστήσουν σε πολύ μεγάλο βαθμό τις απώλειες που προκαλούν τα μέτρα. Η δική μας στρατηγική στόχευση αποτυπώνεται στο σύνολο των θετικών μέτρων. Η ταυτότητά μας βρίσκεται μέσα στα θετικά μέτρα των ελαφρύνσεων και της αύξησης της κοινωνικής προστασίας και των δικαιωμάτων του κόσμου της εργασίας. Ο στόχος μας παραμένει η συνολική αλλαγή του μείγματος πολιτικής. Αυτό αποτυπώνεται και στη συμφωνία που φέραμε. Αυτή λοιπόν, τη στρατηγική μας στόχευση τη γνωρίζει η Αντιπολίτευση. Αυτό φοβάται. Αυτή είναι και η διαφορά μας. Ευχαριστώ.
Σύμφωνα με την απόφαση της Διάσκεψης των Προέδρων, οι Βουλευτές μιλούν επτά λεπτά. Περιορίστηκαν στα έξι. Οι Υφυπουργοί μιλούν πέντε λεπτά. Η κ. Παπανάτσιου ως Υφυπουργός του αντικειμένου του νομοσχεδίου κατά παρέκκλιση μίλησε παραπάνω. Οι Υπουργοί μιλούν δέκα λεπτά. Παρακαλώ να σεβαστούμε όλοι τους χρόνους, γιατί διαφορετικά θα περιοριστεί ο αριθμός των ομιλητών. Δεν είναι σωστό να παρατείνει κάποιος τον χρόνο του και να μην μιλήσει κάποιος ή κάποιοι Βουλευτές. Η κ. Άννα Καραμανλή, Βουλευτής της Νέας Δημοκρατίας, να πάρει τον λόγο, παρακαλώ. Ει δυνατόν να είναι μέσα στον χρόνο της.
Ευχαριστώ, κύριε Πρόεδρε. Ακούσαμε με ενδιαφέρον αυτά που είπε η Υφυπουργός. Αφού είναι όλα τόσο καλά γιατί χθες οι σαράντα εφτά φορείς ήταν στα κάγκελα; Και γιατί χθες και σήμερα όλοι είναι έξω στους δρόμους; Μάλλον είστε εκτός πραγματικότητας. Κυρίες και κύριοι συνάδελφοι, έφτασε η ώρα του λογαριασμού. Έφτασε η ώρα που όλοι οι Έλληνες πολίτες θα κατανοήσουν με τον πιο άγριο και βάρβαρο τρόπο πόσο κοστίζει στη χώρα και τους ίδιους η ανερμάτιστη τακτική της Κυβέρνησης στο ζήτημα της αξιολόγησης. Πόσο κοστίζει το έργο της δήθεν σκληρής διαπραγμάτευσης και βεβαίως οι θεατρινισμοί για εσωτερική κατανάλωση. Το υπό συζήτηση νομοσχέδιο αυτό ακριβώς αποτυπώνει: το κόστος της ανικανότητας και του τυχοδιωκτισμού αυτής της Κυβέρνησης. Μιας Κυβέρνησης που έχει εγκλωβίσει τη χώρα στην ακινησία, έχει εκμηδενίσει την αξιοπιστία της και έχει καταδικάσει την κοινωνία στη μιζέρια και την απαισιοδοξία. Τα πρόσφατα στοιχεία της ΕΛΣΤΑΤ έδειξαν ύφεση 0,5% για το πρώτο τρίμηνο του 2017, με την Ελλάδα να αποτελεί παραφωνία και τον φτωχό συγγενή σε μια Ευρώπη που σημειώνει στο σύνολό της αξιοσημείωτους ρυθμούς ανάπτυξης. Γιατί την ώρα που οι συνάδελφοι του ΣΥΡΙΖΑ και των ΑΝΕΛ παρίσταναν τους αντιστασιακούς, η Ευρώπη προχωρούσε μπροστά. Την ώρα που οι άλλες χώρες ξεπερνούσαν την κρίση προωθώντας μεταρρυθμίσεις, η Κυβέρνηση προτιμούσε τις κομματικές διευθετήσεις. Τις μεγαλοστομίες του Πρωθυπουργού για την ανάπτυξη που έρχεται, τις θυμάστε φαντάζομαι. Μάλλον έχασε τον δρόμο. Αλλά θα μου πείτε ότι εδώ μας διαβεβαίωνε τον περασμένο Ιανουάριο ότι θα κλείσει η συμφωνία χωρίς ούτε ένα ευρώ μέτρα. Και έχουμε ζαλιστεί να μετράμε δισεκατομμύρια. Μέτρα επώδυνα που φέρουν φαρδιά - πλατιά την υπογραφή του. Έπρεπε να περάσουν τόσοι μήνες αβεβαιότητας και αγωνίας για να μας σύρει σε ένα νέο μνημόνιο, το δεύτερο της θητείας του. Εντυπωσιακή επίδοση για έναν Πρωθυπουργό που θα τα έσκιζε όλα με έναν νόμο και ένα άρθρο. Αλλά όλα αυτά θα μου πείτε αποτελούν μακρινές αναμνήσεις και ανήκουν στην εποχή της αυταπάτης. Το μόνο που σας έμεινε από εκείνη την περίοδο βεβαίως είναι οι χοροί στο Σύνταγμα και στην ελληνική κοινωνία η αίσθηση της εξαπάτησης. Κυρίες και κύριοι συνάδελφοι της Κυβέρνησης, ετοιμάζεστε να ψηφίσετε ένα μνημόνιο με εξαιρετικά επαχθείς όρους που δεσμεύει τη χώρα για τα επόμενα χρόνια, που την κρατάει υπό επιτήρηση χωρίς να εξασφαλίζει χρηματοδότηση. Ένα μνημόνιο το οποίο εξυπηρετεί τελικά ένα και μόνο σκοπό: την παραμονή αυτής της Κυβέρνησης στην εξουσία. Νομοθετείτε οριζόντιες περικοπές σε κύριες και επικουρικές συντάξεις μέσω της μείωσης της προσωπικής διαφοράς οδηγώντας μεγάλη μερίδα συνταξιούχων στην εξόντωση. Δεν έχει στεγνώσει ακόμα καλά - καλά το μελάνι από τις περίφημες επιστολές Κατρούγκαλου προς τους συνταξιούχους, όταν διαβεβαίωνε ότι δεν θα υπάρξουν νέες μειώσεις, αλλά αυξήσεις που θα συμβαδίζουν με την ανάπτυξη. Σήμερα έρχεστε και στερείτε από δύο μέχρι και τρεις συντάξεις σε κάθε συνταξιούχο. Εσείς που τους πουλούσατε ψεύτικες ελπίδες για δέκατη τρίτη σύνταξη. Προχωράτε σε μείωση του αφορολόγητου κατά το 1/3, από τα 8.600 ευρώ στα 5.681 ευρώ. Αφαιρείτε από κάθε μισθωτό περίπου ένα μισθό. Έτσι χτυπά την πλουτοκρατία η κοινωνικά ευαίσθητη Αριστερά, με μέτρα που φορτώνουν με πρόσθετα βάρη τους ασθενέστερους Έλληνες, τους χαμηλοσυνταξιούχους, τους χαμηλόμισθους, πλήττοντας τα χαμηλά εισοδήματα που δεν πλήρωναν καθόλου φόρο και τώρα οδηγούνται στην εξαθλίωση, δημιουργώντας νέες στρατιές φτωχοποιημένων πολιτών και ισοπεδώνοντας τη μεσαία τάξη. Το ίδιο πράττετε και με τα ειδικά μισθολόγια. Βάζετε και πάλι στο στόχαστρο τα στελέχη των Ενόπλων Δυνάμεων και των Σωμάτων Ασφαλείας, τα οποία αφού έχουν υποστεί τον εμπαιγμό από την Κυβέρνηση για την εφαρμογή της απόφασης του Σ.τ.Ε. περί αναδρομικών, βλέπουν νέες μειώσεις στις αποδοχές τους. Αυτός είναι ο σεβασμός που δείχνετε στους ανθρώπους που δίνουν καθημερινά τη μάχη με την εγκληματικότητα, παίζοντας τη ζωή τους κορώνα γράμματα και σε αυτούς που φροντίζουν και εγγυώνται την ασφάλεια της πατρίδας μας. Παράλληλα, αποτελειώνετε ελεύθερους επαγγελματίες με νέα αύξηση των ασφαλιστικών εισφορών. Αλλάζετε με το άρθρο 58 τη βάση υπολογισμού των εισφορών, θεωρώντας εισόδημα και τις ασφαλιστικές εισφορές που ήδη καταβάλλονται. Και φυσικά δεν ιδρώνει το αυτί σας από το χαρακτηρισμό αυτών των διατάξεων ως αντισυνταγματικών, εσάς που έχετε δεσμευθεί ότι θα είστε κάθε λέξη του Συντάγματος και έχετε καταρρίψει το ρεκόρ σε νόμους που κρίνονται αντισυνταγματικοί. Καταργείτε επίσης, μια σειρά από κοινωνικές παροχές. Ακούσαμε την κ. Φωτίου με περίσσευμα αλαζονείας, αλλά έλλειμμα δράσης. Να της υπενθυμίσουμε την κατάργηση του ΕΚΑΣ, την κατάργηση του επιδόματος ένδειας και θα αναφερθώ στη μείωση του επιδόματος θέρμανσης, όπου το σχετικό κονδύλι περικόπτεται κατά 50%, κάτι που σημαίνει λιγότεροι δικαιούχοι και μικρότερη οικονομική ενίσχυση όσων τελικά το λάβουν. Από την 1-1-2018 η δαπάνη για το επίδομα θέρμανσης θα είναι 58 εκατομμύρια ευρώ. Θα θυμίσω ότι η κυβέρνηση της Νέας Δημοκρατίας το 2014 έδωσε 210 εκατομμύρια ευρώ σε επίδομα θέρμανσης. Τότε βέβαια κάποιοι με περίσσευμα υποκρισίας και λαϊκισμού, χρέωναν στην κυβέρνηση θανάτους από τα μαγκάλια. Σήμερα καταπίνουν όλα τα μέτρα αμάσητα και τα ψηφίζουν και με τα δύο χέρια, χωρίς κανέναν φραγμό και χωρίς αναστολές. Θα μου πείτε ότι έχουν βρει και το σχετικό άλλοθι, το φανταστικό περιτύλιγμα των μέτρων, τα περιβόητα αντίμετρα που δεν είναι τίποτα περισσότερο από μια ακόμη εξαπάτηση συριζαϊκής έμπνευσης. Γιατί η Κυβέρνηση και ο Πρωθυπουργός παίρνουν από τις τσέπες των Ελλήνων χρήματα και τους πουλάνε υποσχέσεις εάν και εφόσον. Για να εφαρμοστούν τα αντίμετρα θα πρέπει η χώρα να επιτυγχάνει υψηλά πλεονάσματα σε σταθερή βάση. Ποια χώρα μπορεί να πετύχει σήμερα εξωπραγματικά πλεονάσματα; Πώς θα τα πετύχει ο Τσίπρας; Κατά την προσφιλή τακτική του θα βάλει και άλλους φόρους και επιπλέον με το άρθρο 15 του νομοσχεδίου η λήψη των όποιων θετικών μέτρων προϋποθέτει την αξιολόγηση της δημοσιονομικής κατάστασης της χώρας από τους θεσμούς. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνω, κύριε Πρόεδρε. Κυρίες και κύριοι συνάδελφοι, είναι η ώρα να δείτε την αλήθεια κατάματα. Για μια ακόμη φορά τα δώσατε όλα και δεν πήρατε τίποτα. Ψηφίζετε όλα όσα έχετε καταγγείλει και αντί για κόκκινες γραμμές ρίξατε λευκή πετσέτα και το κάνατε από την αρχή. Αυτό που μαγειρεύατε ήταν ο τρόπος που θα σερβίρετε πολιτικά αυτή τη συμφωνία - λαιμητόμο, αλλά αν πιστεύετε ότι μπορείτε να συνεχίσετε να ρίχνετε στάχτη στα μάτια της κοινωνίας, ματαιοπονείτε. Η πραγματικότητα είναι εφιαλτική για τους πολίτες, αλλά είναι ταυτόχρονα σκληρή και αμείλικτη για σας. Και η πραγματικότητα είναι ότι σύρατε τη χώρα σε δύο αχρείαστα μνημόνια και κάνατε τους Έλληνες φτωχότερους. Το γεγονός αυτό θα σας ακολουθεί και θα σας καταδιώκει, μέχρι βεβαίως να απαλλάξετε τη χώρα από το μαρτύριο της κυβερνητικής σας θητείας. Ευχαριστώ.
Και εμείς σας ευχαριστούμε, κυρία Καραμανλή. Ο κ. Τασούλας, Βουλευτής της Νέας Δημοκρατίας, έχει τον λόγο. Παράκληση, κύριε Τασούλα, για σεβασμό στον χρόνο, διότι έχουν γραφτεί εκατόν εξήντα οκτώ Βουλευτές και είστε στον αριθμό ογδόντα δύο.
Ακούγοντας τους συναδέλφους της πλειονοψηφίας, όπως έλεγαν παλιά, διερωτώμαι ποια ερμηνεία από αυτές τις δύο που δίνω στη διατύπωση των απόψεών τους είναι προτιμότερη: η ερμηνεία ότι ψεύδονται εν γνώσει τους ή η ερμηνεία ότι πιστεύουν αυτά που λένε; Τι είναι πιο απογοητευτικό να ισχύει; Καταλήγω ότι πιστεύουν αυτά που λένε και καταλήγω ότι είναι πιο απογοητευτικό αυτό από το να εψεύδοντο. Είστε χειρότεροι και από ψεύτες. Είστε δηλαδή παραδομένοι μέσα σε μια απίστευτη παράπλευρη πραγματικότητα, η οποία τροφοδοτεί τον ενθουσιασμό σας. Τη στιγμή που αυτός ο ενθουσιασμός εκδηλώνεται, την ίδια στιγμή επιβάλλετε μέτρα κοντά στα 5 δισεκατομμύρια εις βάρος του ελληνικού λαού, αυξάνοντας το ποσό το οποίο τελικώς έχετε επιβάλλει στα 14,2 δισεκατομμύρια. Θίγετε ένα εκατομμύριο τριακόσιες χιλιάδες νέους φορολογούμενους με την καθίζηση του αφορολόγητου στα 5.500 ευρώ. Θίγετε ένα εκατομμύριο τετρακόσιες χιλιάδες εργαζόμενους, ελεύθερους επαγγελματίες, αγρότες, με τον νέο τρόπο αφετηρίας υπολογισμού των ασφαλιστικών εισφορών. Και όλα αυτά τα λέτε με άπλετο ενθουσιασμό και άπλετο μένος κατά του παλαιού καθεστώτος, ομολογώντας έτσι ότι προφανώς τώρα έχουμε να κάνουμε με ένα νέο καθεστώς, ενώ στην πραγματικότητα, για να πούμε και τα σύκα - σύκα και τη σκάφη - σκάφη, ούτε καθεστώς διαδεχθήκατε, ούτε παλαιό ήταν, ούτε αντιδημοκρατικό, γιατί ετύγχανε της συνεχούς κατ' επανάληψιν εγκρίσεως του σοφού ελληνικού λαού. Και φυσικά, δεν μπορώ να αντιληφθώ ότι ο λαός έχει δίκιο μόνο όταν σας ψηφίζει. Προφανώς, ο ελληνικός λαός, κυρίαρχος κατά το Σύνταγμα, είχε δίκιο και όταν κατ' επανάληψιν και με μεγαλύτερο ενθουσιασμό και με τερατώδη ποσοστά, τα οποία δεν συγκρίνονται με τα δικά σας, ψήφιζε αυτούς που εσείς σήμερα καταριέστε. Για να εξηγούμεθα και για να τελειώνει αυτό το παραμύθι, η Ελλάδα ήταν μια χώρα που μετά τη Μεταπολίτευση εμπέδωσε τη δημοκρατία. Την εμπέδωσε για τα καλά και την εμπέδωσε έντονα. Δεν εμπέδωσε, όμως, έναν σταθερό προσανατολισμό προς έναν ευρωπαϊκό τρόπο οικονομικής ανάπτυξης, εξέλιξης κοινωνικής. Διότι ο λαϊκισμός, ο κρατισμός, το πελατειακό σύστημα, όλα αυτά μαζί, στα οποία κανείς μας δεν μπόρεσε να αντισταθεί - κανείς μας! - έπαιξαν τον ρόλο τους και πήραν κεφάλι και οδήγησαν τη χώρα εδώ που την οδήγησαν. Η Αριστερά αυτά τα χρόνια μπορεί να μην ήταν κοινοβουλευτική πλειοψηφία, ήταν ιδεολογική πλειοψηφία. Ήσασταν η ιδεολογική εμπροσθοφυλακή της χώρας, ενώ ήσασταν η εκλογική οπισθοφυλακή. Τώρα που αναλάβατε ευθύνες, παριστάνετε τους αθώους του αίματος, ενώ όταν εγένοντο οι παροχές από το «παλιό καθεστώς», οι παροχές που εσείς σήμερα μυκτηρίζετε και κατηγορείτε, εσείς όλοι αυτές τις παροχές πάντα τις χαρακτηρίζατε «ψίχουλα», γιατί είχατε μπει και εσείς σε μια θλιβερή σειρά, ο ένας πίσω από τον άλλον, ποιος να πρωτοκολακεύσει τον ελληνικό λαό. Και αντί να αναλάβετε τις ευθύνες σας, όπως τις αναλάβαμε μετά την ουσιαστική χρεοκοπία της χώρας, συνεχίζετε να αγνοείτε τις ευθύνες σας, να σπέρνετε τη διχόνοια, να ομιλείτε για κατεστημένα. Ποια κατεστημένα; Πού τα είδατε τα κατεστημένα; Έτσι εύκολα θα ξεμπλέκατε με τα κατεστημένα, εάν υπήρχαν; Τίποτα δεν υπήρχε στη Μεταπολίτευση, παρά μόνον ένα καθεστώς άπλετης, αδιαφιλονίκητης δημοκρατίας, που ποτέ δεν κατάφερε να εξελιχθεί σε κανονικότητα. Και ξέρετε κάτι άλλο; Τα ηνία της χώρας μετά το 2010, λίγο - πολύ, τα έχει αναλάβει η πραγματικότητα. Και όπως λένε, εκεί που η πειθώ αποτυγχάνει, έρχεται η πραγματικότητα να παίξει τον ρόλο της πειθούς. Εγώ δεν έχω την ψευδαίσθηση ότι κάποιοι σήμερα θα δουν τα νούμερα, θα δουν το νομοσχέδιο και θα αλλάξουν γνώμη. Όχι, δεν το νομίζω αυτό. Ούτε έχω την άποψη ότι λαός παραπλανιέται. Δεν παραπλανιέται ο λαός. Ξέρει τι ψηφίζει και αναλαμβάνει και την ευθύνη της ψήφου του. [[Στο σημείο αυτό κτυπάει προειδοποιητικά κουδούνι λήξεως του χρόνου ομιλίας του κυρίου Βουλευτή]] Η θεωρία του παραπλανηθέντος λαού είναι υβριστική για το λαό. Για αθροίστε τις φορές που θεωρείται παραπλανημένος ο λαός και πείτε μου, εάν έχετε θάρρος, τι συμπέρασμα θα βγάζατε για αυτόν τον λαό που θεωρείτε παραπλανημένο. Άρα, ο λαός σάς ψήφισε και ανέλαβε τις ευθύνες του, όπως έκανε όταν ψήφιζε και εμάς. Αυτό το οποίο θα συμβεί είναι ότι θα σπάσετε τα μούτρα σας - και η χώρα μαζί, αλλά έτσι γίνεται στις δημοκρατίες - προσκρούοντας στην πραγματικότητα. Και η φιλοδοξία σας και η σιγουριά σας ότι τα αντίμετρα είναι σίγουρα, επειδή τάχα το 2016 πετύχατε το μεγάλο πλεόνασμα και αυτό προεξοφλεί ότι θα πετύχετε το πλεόνασμα και τα μεθεπόμενα χρόνια, γκρεμίζονται από τη φοβία που έχετε για το πλεόνασμα που καλείστε να πετύχετε, πολύ πιο γλίσχρο, για το τρέχον έτος. Τόσο πολύ δεν πιστεύετε στο 1,75% του πλεονάσματος του 2017, που δεν τολμάτε να ψηφίσετε την πρόταση της Νέας Δημοκρατίας για διανομή 800 εκατομμυρίων ευρώ. Κι επειδή στις τέσσερις προτάσεις μας διαλέξατε μόνο τη μία, κύριε Αντιπρόεδρε της Νέας Δημοκρατίας, κύριε Χατζηδάκη, δεν μετέχω στον πρωινό καφέ, αλλά έπρεπε να είχατε προτείνει οκτώ μέτρα, για να ψήφιζαν τουλάχιστον δύο. Αν ψηφίζουν ένα στα τέσσερα, έπρεπε να είχαμε προτείνει οκτώ, ώστε τουλάχιστον να είχαν ψηφίσει δύο, ίσως και δώδεκα για να ψηφίσουν τρία. Να το ξέρουμε για την επόμενη φορά. Ως προς τον Πρωθυπουργό, ο οποίος επαίρεται ότι θα φορέσει επιτέλους γραβάτα, γιατί τα νέα που έρχονται είναι τόσο καλά που είναι απίστευτα, θα ήθελα να θυμίσω ένα εντυπωσιακό ποίημα που αφορά σε γραβάτες. Μιλάει για έναν νέο που δούλευε σε σιδεράδικο, όχι για πρωθυπουργό, αλλά ταιριάζει. «Το βραδινό, σαν έκλειε το μαγαζί, αν ήταν τίποτε να επιθυμεί πολύ, καμμιά κραβάτα κάπως ακριβή, καμμιά κραβάτα για την Κυριακή ή σε βιτρίνα αν είχε δει και λαχταρούσε κανένα ωραίο πουκάμισο μαβί, το σώμα του για ένα τάλιρο ή δυο πουλούσε». Δεν πουλήσατε για ένα ή δυο τάλιρα το σώμα σας. Πουλάτε τις απόψεις σας, τις δεσμεύσεις σας, τις υποσχέσεις σας, για δυο, τρεις, τέσσερεις, πέντε, έξι μήνες εξουσίες. «Μέρες του 1909» είναι το ποίημα, μέρες του 2017 είναι οι δικές σας ευθύνες!
Να μην τρώμε τον χρόνο με τις γραβάτες. Ο κ. Βαγιωνάς, Βουλευτής της Νέας Δημοκρατίας έχει τον λόγο. Παρακαλώ να τηρήσετε τον χρόνο σας.
Για τον χρόνο θα μιλούσα κι εγώ, κύριε Πρόεδρε. Υπάρχουν κανόνες, γιατί υπάρχουν εξαιρέσεις. Εγώ δεν είπα ότι πρέπει να παρεκτρέπονται, αλλά ο κανόνας είναι να μην κρατάμε τον χρόνο. Είναι ασέβεια προς όλους, και Υπουργούς και συναδέλφους. Αυτή είναι η πραγματική αλήθεια. Πάντα οι τελευταίοι τα πληρώνουν.
Δεν υπάρχουν εξαιρέσεις. Προσχωρήστε, κύριε συνάδελφε.
Κυρίες και κύριοι συνάδελφοι, γινόμαστε μάρτυρες της «σταύρωσης» του Έλληνα συνταξιούχου, με περικοπές στην προσωπική διαφορά και στην οικογενειακή παροχή. Στερούν μία με τρεις συντάξεις από τους δικαιούχους τους. Άνθρωποι που δούλεψαν μια ολόκληρη ζωή, όταν ήρθε η ώρα να δρέψουν τους καρπούς των κόπων τους, διαπιστώνουν πως αυτά για τα οποία πάλευαν εξανεμίζονται με απόφαση της Κυβέρνησης και μάλιστα, με μεταχρονολογημένη ημερομηνία, από το 2019. Είναι τόσο μεγάλη η υποκρισία της Κυβέρνησης αυτής που το μόνο που ξέρει, κατά την άποψή μου, είναι να μοιράζει φτώχεια, όχι να παράγει πλούτο. Κύριοι της Κυβέρνησης, με την υπογραφή του πρώτου και δευτέρου μνημονίου, βγαίνατε στους δρόμους, καταγγέλλατε, βγάζατε πύρινους λόγους και απειλούσατε με απόδοση ευθυνών, για να φτάσουμε στα δικά σας μνημόνια, το τρίτο και το τέταρτο, όπου η προσαρμογή - με τη μείωση της προσωπικής διαφοράς, τη μείωση των συντάξεων του νόμου «Κατρούγκαλου» και τις αυξήσεις εισφορών - φέρνει τον λογαριασμό περί τα 10 δισεκατομμύρια ευρώ. Πόση ήταν η προσαρμογή στο πρώτο και δεύτερο μνημόνιο; Ήταν 3,5 δισεκατομμύρια και 3,9 δισεκατομμύρια, αντίστοιχα. Αυτή είναι η πραγματικότητα. Οι αριθμοί πάντα μιλούν μόνοι τους και κανείς δεν μπορεί να τους διαψεύσει. Αγαπημένη τακτική του κυρίου Πρωθυπουργού, όμως, είναι ο αποπροσανατολισμός. Χρησιμοποιούνται τα πάντα. Ακόμα, φτάνετε στο να υιοθετείτε λάθος απόψεις σε νευραλγικούς τομείς του κράτους, για να καταφέρετε να κρύψετε το colpo grosso, τη ληστεία, δηλαδή, των συνταξιούχων κι όχι μόνο. Μίλησε προ ημερών ο Πρωθυπουργός για ανάπτυξη διακοσίων τριάντα εννέα κέντρων πρωτοβάθμιας φροντίδας υγείας σε διάστημα μιας δεκαετίας - κτήρια και άλλα κτήρια! - την ώρα που αυτά που έχουμε είναι υπέρ αρκετά. Γνωρίζετε τι συμβαίνει σήμερα στην υγεία, κύριε Πρωθυπουργέ; Τι χρειάζεται η υγεία σήμερα στην Ελλάδα; Ευτυχώς είναι εδώ ο Υπουργός Υγείας. Θα σας ενημερώσω εγώ και θα τα μεταφέρετε στον Πρωθυπουργό. Οι Υπουργοί σας είναι απόλυτα κρατιστές. Ό,τι είναι ιδιωτικό, είναι απορριπτέο. Το 30% της υγείας είναι ιδιωτικός τομέας. Θα ρωτήσω και τον παριστάμενο Υπουργό: Δέχεστε σήμερα να εφημερεύουν εκατόν είκοσι από τα εκατόν σαράντα νοσοκομεία σε όλη τη χώρα κάθε μέρα με το ανεπαίσχυντο σύστημα των εφημεριών; Εάν μου πείτε ένα μέρος του κόσμου που πέτυχε το σύστημα αυτό, να το υιοθετήσω. Δεν είναι δυνατόν σήμερα να έχουμε κέντρα υγείας, να παίρνουμε τους γιατρούς από τα κέντρα υγείας για να εφημερεύουν σε όλα τα επαρχιακά νοσοκομεία. Χρειάζεται προσωπικό. Από εκεί και πέρα χρειάζονται και αλλαγές. Στην τελευταία επιτροπή, κύριε Υπουργέ, τόνισα την ανάγκη ενός πιλοτικού προγράμματος. Μάλιστα ονομάτισα την Κρήτη, διότι η γεωγραφική κατανομή της είναι τέτοια που προσομοιάζει για πολλά πράγματα από πολλές πλευρές με όλη την Ελλάδα. Έχει πληθυσμό περίπου εξακόσιες χιλιάδες κατοίκους. Υπάρχουν, όμως, μήνες που φτάνει τα δύο εκατομμύρια με δυόμισι εκατομμύρια ή και παραπάνω, εάν αυξηθεί ο τουρισμός. Πόσα νοσοκομεία χρειάζονται; Κατά την άποψή μου, ένα νοσοκομείο φτάνει για πληθυσμό πεντακοσίων ή εξακοσίων χιλιάδων ανθρώπων. Έτσι είναι το διεθνές στάνταρτ. Από τη στιγμή, όμως, κατά την οποία αυξάνει ο πληθυσμός, θα πρέπει να έχουμε και εφεδρικό στα Χανιά και στο Ηράκλειο. Αυτό το πρόγραμμα θα το αρχίσετε πιλοτικά από το ΕΚΑΒ. Λειτούργησε το ΕΚΑΒ πριν από τριάντα ή τριάντα δύο χρόνια. Δεν αναπτύχθηκε, όμως. Γιατί, δεν αναπτύχθηκε; Ο πρώτος βασικός λόγος είναι ότι δεν υπήρχαν δρόμοι. Λέγαμε ότι θα τελειώσουμε την Εγνατία Οδό το 2000. Και την τελειώσαμε το 2015. Το οδικό δίκτυο αναπτύχθηκε. Άρα, εάν πάρουμε την Κρήτη ως παράδειγμα, θα δούμε πόσα πληρώματα ασθενοφόρων χρειάζονται - δέκα, δώδεκα, δεκαπέντε; - για να λειτουργήσει το ΕΚΑΒ, ώστε να μπορεί να πηγαίνει σε μισή ώρα το πολύ το ασθενοφόρο στον τόπο του ατυχήματος, στον τόπο όπου υπάρχει ανάγκη. Αυτή είναι η πραγματική αλήθεια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή]] Θα ήθελα να επεκταθώ περισσότερο, αλλά θέλω να σέβομαι τον χρόνο. Τα νοσοκομειακά κρεβάτια - και θα κλείσω με αυτό - είναι πολύ περισσότερα απ' αυτά που χρειάζονται. Και ακούμε ότι το νοσήλιο σε οποιοδήποτε νοσοκομείο, περιφέρειας στοιχίζει 260 ευρώ την ημέρα χωρίς το μισθολογικό και ασφαλιστικό κόστος, τουτέστιν μεθερμηνευόμενο 420 ευρώ. Αυτή είναι η πραγματικότητα. Αυτή είναι η υγεία που προσφέρετε; Μένετε ικανοποιημένοι; Όχι. Άρα, λοιπόν, αναδιοργανώστε τα κέντρα υγείας, ρυθμίστε τα κόστη. Δεν πρέπει να υπάρχει νοσοκομειακή μονάδα χωρίς παραγωγή οξυγόνου. Πρέπει να υπάρχει ενεργειακή θωράκιση παντού και ανανεώσιμες πηγές ενέργειας. Και για να κλείσω, κύριε Πρόεδρε, για να δει κάποιος τις ανάγκες του μέλλοντος, δεν πρέπει να κοιτά πίσω τις ανάγκες του παρελθόντος. Για την επανάσταση των λογικών και ενάρετων χρειάζεται αλλαγή νοοτροπίας. Και θα ήθελα να καταθέσω στη Βουλή μια συνέντευξη που δημοσιεύτηκε στην εφημερίδα «ΚΑΘΗΜΕΡΙΝΗ», όπου ένας διάσημος καθηγητής, κ. Ευτύχιος Βορίδης, αναφέρει: «Στον γιατρό πηγαίνεις μόνο με φορείο». Αυτό λέει. Θα φανεί χρήσιμο σε πολλούς.
Τον λόγο έχει για δέκα λεπτά ο Πρόεδρος κ. Βενιζέλος.
Κυρίες και κύριοι Βουλευτές, θα ήθελα να υπενθυμίσω τι συμβαίνει σήμερα στη Βουλή. Η κοινοβουλευτική Πλειοψηφία ΣΥΡΙΖΑ - ΑΝΕΛ καλείται σήμερα το βράδυ να ψηφίσει δύο νέα μνημόνια, το «Μνημόνιο 3+» με μέτρα για την περίοδο μέχρι τον Ιούλιο του 2018 και το «Μνημόνιο 4» για την περίοδο μέχρι και το 2021, που αφορά την επόμενη Βουλή και την επόμενη κυβέρνηση σε κάθε περίπτωση. Σε αυτά δεν περιλαμβάνονται μέτρα για το χρέος τα οποία εύχομαι να δοθούν. Είναι υπεσχημένα και δεδομένα από το 2012. Τότε μας δόθηκαν χωρίς πρόσθετα μέτρα, εφάπαξ. Τώρα θα μας δοθούν σταδιακά και με μέτρα. Άρα, η Βουλή ψηφίζει επί της αρχής κι ένα διαρκές μνημόνιο μετά το τέταρτο μνημόνιο, συνδεδεμένο με τη σταδιακή παραχώρηση παραμετρικών αλλαγών στο χρέος. Δεν θα μιλήσω, κυρίες και κύριοι Βουλευτές της Συμπολίτευσης, για την πολιτική απαξίωση και τον ιδεολογικό ευτελισμό. Ο ΣΥΡΙΖΑ έχει ρευστοποιηθεί αξιακά και πολιτικά. Δεν είναι σε στερεά κατάσταση. Προσλαμβάνει το σχήμα του δοχείου στο οποίο κάθε φορά εισέρχεται. Οι προηγούμενες κυβερνήσεις, καλές ή κακές, είχαν στερεά κατάσταση. Μπορεί να είχαν χτυπήματα, ξυσίματα, ακρωτηριασμούς, να ήταν στρογγυλές ή να είχανε γωνίες, αλλά ήταν στέρεες. Τώρα μιλάμε για την πολιτική των ρευστών. Δεν θα μιλήσω ούτε για την κολοσσιαία πολιτική απάτη εις βάρος του ελληνικού λαού. Θα ρωτήσω, όμως: Γιατί το κάνετε αυτό σε βάρος της χώρας και γιατί το κάνετε κατ' επανάληψη με επίταση δόλου; Μια φορά ήταν το εγκληματικό πρώτο εξάμηνο του 2015, με τους χειρισμούς Τσίπρα - Βαρουφάκη. Δεύτερη φορά ήταν το 2016, με την παράταση της πρώτης αξιολόγησης που κατέληξε στο Eurogroup του Μαΐου του 2016, που σας είπε ότι δεν υπάρχει ονομαστικό κούρεμα για το χρέος, υπάρχει το συμπλήρωμα του καταραμένου PSI - OSI του 2012. Προσκυνήσατε! Τρίτη φορά είναι τώρα με την παράταση της δήθεν διαπραγμάτευσης για τη δεύτερη αξιολόγηση. Έχετε συνείδηση της βλάβης που έχει προκληθεί και της ευθύνης που έχετε; Έχετε προκαλέσει ενσυνειδήτως μια δευτερογενή κρίση στην οικονομία, πάνω στην προηγούμενη βασική κρίση, η οποία έβαινε προς την υπέρβασή της τον Δεκέμβριο του 2014. Και επειδή ορισμένα πράγματα έχουν αποκτήσει εμβληματική αξία, τον Μάιο του 2015, όταν όλα τα έσκιαζε η φοβέρα της ελπίδας της ριζοσπαστικής Αριστεράς, σε μια τηλεοπτική εκπομπή με τον κ. Χατζηνικολάου στον σταθμό που εργαζόταν τότε, εμφάνισα το e - mail Χαρδούβελη και είπα ότι θα είναι παιδική χαρά σε σχέση με τα μέτρα που θα ψηφίσει αυτή η Κυβέρνηση. Την χαμένη παιδική χαρά του e - mail Χαρδούβελη την καταθέτω και πάλι σήμερα στην Βουλή των Ελλήνων. [[Στο σημείο αυτό ο Βουλευτής κ. Ευάγγελος Βενιζέλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η υπόσχεσή σας ήταν, κυρίες και κύριοι Βουλευτές της Συμπολίτευσης, το σκίσιμο των μνημονίων, η μονομερής διαγραφή του επονείδιστου χρέους και η δραστική μείωση του επιδιωκόμενου πρωτογενούς πλεονάσματος, που το θεωρούσατε βλαπτικό για την οικονομία. Θηλιά στην ανάπτυξη. Πάντως υπόσχεση ήταν η σκληρή διαπραγμάτευση με αταλάντευτες κόκκινες γραμμές. Τι κάνετε; Έχετε συνείδηση τι κάνετε και πώς διαπραγματευτήκατε; Έχετε φτάσει να επιβάλλετε πρόσθετα μέτρα δημοσιονομικής λιτότητας 14,2 δισεκατομμυρίων. Οι δε περικοπές των συντάξεων που επιφέρετε σήμερα, νομίζετε ότι είναι 2,8 δισεκατομμύρια; Δυστυχώς, δεν είναι 2,8 δισεκατομμύρια. Η «ΚΑΘΗΜΕΡΙΝΗ» εντοπίζει σήμερα ότι η παράταση των ήδη ψηφισμένων από εσάς μέτρων, των μέτρων του 2015 και του 2016, επιφέρει επιβάρυνση στους συνταξιούχους άλλα 3,7 δισεκατομμύρια. Άρα, 6,5 δισεκατομμύρια είναι η ρητή νομοθετημένη επιβάρυνση. Δεν είναι όμως μόνο αυτό. Σε μια πολύ ενδιαφέρουσα ανάλυσή του ο αναλυτής Γιώργος Στρατόπουλος στο «Protagon» εξηγεί γιατί υπάρχει κρυφή περικοπή συντάξεων με το σημερινό νομοσχέδιο 3,3 δισεκατομμύρια, γιατί καταργείται η διάταξη του νόμου «Κατρούγκαλου» που προβλέπει αύξηση των συντάξεων ίση με το μισό της αύξησης του ΑΕΠ και με το μισό του πληθωρισμού από το 2018 και μετά. Αυτό καταργείται τώρα και αυτό σημαίνει ότι 3,3 δισεκατομμύρια που προσδοκούσαν οι συνταξιούχοι ως μέρισμα ανάπτυξης, ως κοινωνικό μέρισμα απ' αυτό που η χώρα προσδοκά, δεν θα το πάρουν. Και αυτό είναι το «γκρίζο» ποσό των 3,5 δισεκατομμυρίων αδιευκρίνιστων δήθεν αντίμετρων με τη μορφή φορολογικών περικοπών που θα γίνουν κάποια στιγμή, επειδή αυτά δεν θα δοθούν στους συνταξιούχους. Καταθέτω την ανάλυση αυτή, η οποία έχει πάρα πολύ μεγάλο ενδιαφέρον. [[Στο σημείο αυτό Βουλευτής κ. Ευάγγελος Βενιζέλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και αυτό, διότι εμείς είχαμε πει από το 2012 ότι από το πρωτογενές πλεόνασμα ένα τμήμα του θα μοιράζεται ως κοινωνικό μέρισμα. Και αυτό το λοιδορήσατε, το εξευτελίσατε, το ταπεινώσατε, λέγατε ότι είναι ψίχουλα. Τώρα δεν μιλάμε για μια οικονομία σε ύφεση, για μια οικονομία με πρωτογενές έλλειμα 20 δισεκατομμυρίων, 10% του ΑΕΠ πρωτογενές έλλειμμα, δεν μιλάμε για περικοπές υπό συνθήκες 2010, 2011, 2012, αλλά μιλάμε για μια οικονομία που υποτίθεται ανεβαίνει, πηγαίνει στον ανοδικό κύκλο. Ποια είναι η προσδοκία για τον συνταξιούχο; Καμμία! Συνολικές περικοπές στις συντάξεις ψηφισμένες από την Κυβέρνηση ΣΥΡΙΖΑ - ΑΝΕΛ 9,8 δισεκατομμύρια ευρώ! Ποια διαπραγμάτευση κάνετε; Για το χρέος; Περιμένετε τα μαντάτα από τον κ. Τραμπ, από τον κ. Μακρόν, από το G7 και, εν τέλει, από την κ. Μέρκελ και τον κ. Σόιμπλε. Δεν προτείνει τίποτα η ελληνική Κυβέρνηση. Δεν ζητάει τίποτα. Γιατί είναι ενθουσιασμένος ο κ. Τσίπρας; Για πρωτογενή πλεονάσματα; Από εκεί που ήταν βλαπτικά για την οικονομία και στόχος ήταν η μείωσή τους, τώρα έχετε προσχωρήσει στη λογική «όσο περισσότερα τόσο καλύτερα», γιατί παρ' ότι υπό συνθήκες ύφεσης το 2016, καταφέραμε να έχουμε πλεόνασμα 4,2% αντί για 0,5%. Προσέξτε. Πείτε μου, σκεπτόμενοι απλά, πώς μπορεί να διαπραγματευτεί μια κυβέρνηση που λέει στους δανειστές ότι το μόνο που την ενδιαφέρει είναι δύο πράγματα: Να κερδίσει πολιτικό χρόνο, να μεταφέρει τα δύσκολα σε χρόνο που τοποθετείται στη θητεία της επόμενης κυβέρνησης - άρα, «βοηθήστε με…» λέει στους δανειστές «…να τα φορτώσω στους επόμενους» - και, δεύτερον, δεν έχω καμμία αξίωση. Βάλτε όσα υφεσιακά μέτρα θέλετε, υψηλό πρωτογενές πλεόνασμα, όχι 3,5%, όχι 4,5%, αλλά 5,5% ανεξαρτήτως ρυθμού ανάπτυξης - κάτι που ποτέ δεν είχαμε δεχθεί εμείς αυτό υπό τις χειρότερες συνθήκες για την οικονομία της χώρας - , αρκεί να υπάρχει ο μύθος των δήθεν αντιμέτρων. Πώς μπορείς να διαπραγματευθείς, όταν πας και τα δίνεις όλα εκ προοιμίου παρακαλώντας να σε βοηθήσουν να κάνεις πολιτικά τεχνάσματα; Αυτή είναι η δήθεν διαπραγμάτευση. Ευτελίζεται η χώρα και πολιτικά, αλλά και οικονομικά. Έχουμε πρωτογενή πλεονάσματα δε από υπερφορολόγηση όχι από το σκέλος των εσόδων, αλλά από εκείνο των δαπανών, και φυσικά όχι από καταπολέμηση φοροδιαφυγής ή λαθρεμπορίου. Και δεν γίνεται καμμία κουβέντα για το λεγόμενο «κυκλικά προσαρμοσμένο πρωτογενές πλεόνασμα», δηλαδή για το πρωτογενές πλεόνασμα συνυπολογιζόμενης της ύφεσης και του ποσοστού ανεργίας. Η Ελλάδα ούτως ή άλλως εμφανίζει το μεγαλύτερο στον κόσμο αυτήν τη στιγμή κυκλικά προσαρμοσμένο πλεόνασμα, ακόμη και αν ήταν το πρωτογενές πλεόνασμα στο φυσιολογικό επίπεδο του 0,5%, όπως είχε συμφωνηθεί. Αντίμετρα δεν υπάρχουν. Δεν υπάρχουν, κατ' αρχάς, νομικά, γιατί οι σχετικές διατάξεις δεν υφίστανται, αντιβαίνουν ρητά όχι μόνο στα άρθρα 78 παράγραφος 4, αλλά και στο άρθρο 43 του Συντάγματος περί νομοθετικών εξουσιοδοτήσεων. Υπάρχει, όμως, ο κόφτης, ο οποίος μπορεί να λειτουργήσει ανά πάσα στιγμή. Και εν πάση περιπτώσει, ποια είναι η λογική των αντιμέτρων; Ότι θα στραγγαλίσω την οικονομία, θα φορολογήσω οτιδήποτε κινείται και δεν κινείται, αρκεί να έχει μία στοιχειώδη υπόσταση και θα αναδιανείμω τη μιζέρια με επιδοματικές πολιτικές. Υπάρχει και αριθμητική των ψευδαισθήσεων: Μέτρα 4,9 δισεκατομμυρίων και 7,5 δισεκατομμύρια αντίμετρα, εκ των οποίων τα 3,5 δισεκατομμύρια είναι αυτά τα αόριστα, απροσδιόριστα φορολογικά, που είναι η εισφορά των συνταξιούχων που χάνουν την προσδοκώμενη αύξηση τα επόμενα χρόνια. Και εάν είναι έτσι, όπως έχει ειπωθεί στο διαδίκτυο, δώστε 2,6 δις αντίμετρα χωρίς καθόλου μέτρα, αφού περισσεύουν τα αντίμετρα! Πόσο κοστίζει, λοιπόν, η δευτερογενής κρίση; Κοστίζει ανυπολόγιστα. Και τι γίνεται με το χρέος; Κατ' αρχάς, οφείλω να ευχαριστήσω τον κ. Τσακαλώτο και τον κ. Χουλιαράκη, γιατί υπέγραψαν και υπέβαλαν στη Βουλή και ψηφίζεται σήμερα, η επεξηγηματική έκθεση για το Μεσοπρόθεσμο Πλαίσιο Δημοσιονομικής Στρατηγικής 2018-2021, όπου στις σελίδες 146 και 147 παρουσιάζεται η παρέμβαση στο χρέος του 2012- PSI, OSI, αναδιάρθρωση, μείωση τόκων, όλο αυτό που μας επιτρέπει σήμερα να προσδοκούμε πρόσθετα μέτρα για το χρέος - και το έχουν γράψει κατά τρόπο καλύτερο από ό,τι θα το έγραφα εγώ. Είναι «βενιζελικότεροι» του Βενιζέλου! Το καταθέτω και τους ευχαριστώ. [[Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ και της Νέας Δημοκρατίας]] [[Στο σημείο αυτό ο Βουλευτής κ. Ευάγγελος Βενιζέλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, είδαμε ότι για το χρέος υπάρχει η «ρήτρα Πεκίνου». Ο κ. Τσίπρας στο Πεκίνο είπε ότι δεν θα εφαρμοστούν ούτε μέτρα ούτε αντίμετρα εάν δεν μπει το ΔΝΤ στο Πρόγραμμα - να είχαμε να λέγαμε, δηλαδή - γιατί εάν δεν μπει το ΔΝΤ στο Πρόγραμμα η Ελλάδα βρίσκεται στο απόλυτο αδιέξοδο, γιατί το παιχνίδι με τη φωτιά μας έχει οδηγήσει τώρα να καιγόμαστε, όποια κίνηση και εάν γίνει. Άλλωστε, το νέο πολιτικό ιδεώδες του ΣΥΡΙΖΑ είναι να δοθούν οι μικρές, πρόσθετες παραμετρικές αλλαγές, οι οποίες είναι συνέχεια συμφωνημένη της παρέμβασης του 2012. Κοιτάξτε, δεν υπάρχει καμμία στρατηγική εξόδου από το μνημόνιο. Υπάρχει μία αγωνιώδης στρατηγική παραμονής στην εξουσία, μέχρι όσο πάει, από μία Κυβέρνηση που εμφανίζεται δήθεν ευρωπαϊκή και νομιμόφρων. Όταν θα φτάσει η ώρα της εκλογικής αναμέτρησης, θα υπάρξει η ρήξη, η όξυνση, η αμφισβήτηση, η αντισυστημικότητα, γιατί μόνο έτσι μπορούν να βρεθούν κάποιοι οπαδοί που θα αυξήσουν την εκλογική συσπείρωση του ΣΥΡΙΖΑ. Γι' αυτό αρχίζει ξανά το παιχνίδι με τους θεσμούς. Διαβάζω ημιεπίσημες διαρροές από την Κυβέρνηση, ότι ετοιμάζει αντισυνταγματικό δημοψήφισμα να εκφραστεί το εκλογικό σώμα επί της αρχής για την αναθεώρηση του Συντάγματος και ιδίως για το εκλογικό σύστημα. Αυτό αντιβαίνει ρητά στο άρθρο 110 του Συντάγματος, στον αυστηρό χαρακτήρα του Συντάγματος, στην αποκλειστική αρμοδιότητα της Βουλής. Ο λαός συμμετέχει ενεργά λόγω των εκλογών που παρεμβάλλονται στη διαδικασία αναθεώρησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Υπάρχει σενάριο «success story» για την οικονομία, που να μπορεί να το διεκπεραιώσει η Κυβέρνηση ΣΥΡΙΖΑ - ΑΝΕΛ και να το κεφαλαιοποιήσει πολιτικά μέχρι την ημερομηνία των εκλογών; Η απάντησή μου είναι «όχι, μην παιδεύεστε». Θα σερνόμαστε μέχρι την ημερομηνία των εκλογών με προσχήματα σοβαρότητας και μετά θα πάμε πάλι σε ένταση, πόλωση και ρήξη, γιατί δεν υπάρχουν οι πολιτικές και κοινωνικές προϋποθέσεις για «success story», ακόμη και εάν υπάρχουν κάποιες αυτόματες βελτιώσεις μίας συμπιεσμένης οικονομίας. Η κοινωνία δεν μπορεί με μία τέτοια Κυβέρνηση να υιοθετήσει το μεταρρυθμιστικό πρόταγμα που χρειάζεται, δεν μπορεί να αποκτήσει την επιθυμία να κερδίσει το χαμένο έδαφος και τον χαμένο χρόνο. Μετά από εκλογές χρειάζεται μία άλλη κυβέρνηση ευρύτατης συνεργασίας όλων των δημοκρατικών δυνάμεων ευρωπαϊκού προσανατολισμού, με τον ηττημένο ΣΥΡΙΖΑ να καλείται να μετάσχει χωρίς να μπορεί να παρεμποδίσει ή να υπαγορεύσει τις εξελίξεις. Όμως, δεν αρκεί να μιλάμε για εκλογές και κυβερνητικά σχήματα. Χρειάζεται το εναλλακτικό σχέδιο. Το εναλλακτικό σχέδιο υπάρχει, το παρουσιάζουμε, θα το συνθέσουμε πάρα πολύ σύντομα. Άλλωστε, χωρίς τις πολιτικές προϋποθέσεις που είπα - εκλογές και άλλη κυβέρνηση - χωρίς την κοινωνική προϋπόθεση μιας κοινωνίας που έχει μεταρρυθμιστικό πρόταγμα και χωρίς δημοσιονομικές και χρηματοπιστωτικές προϋποθέσεις, όλοι μιλάνε εύκολα περί ανάπτυξης αλλά δεν μπορούν να κάνουν τίποτα, γιατί χρειάζεται και πολιτική βούληση, και ιστορική συνείδηση, αλλά και πεποίθηση ευθύνης. Σας ευχαριστώ πολύ.
Και εγώ ευχαριστώ. Τον λόγο έχει ο κ. Δαβάκης, Βουλευτής της Νέας Δημοκρατίας. Κύριε Δαβάκη, παρακαλώ τηρήσετε τα έξι λεπτά.
Κυρίες και κύριοι συνάδελφοι, είναι ειλικρινά κρίμα σε αυτή τη δύσκολη περίσταση για τον τόπο, σε αυτή την πραγματικά πρωτόγνωρη εικόνα εξαιτίας της οικονομικής και κοινωνικής κρίσης, να ακούγονται σε αυτή την Αίθουσα φωνές δηλητηριώδους διχασμού, όπως αυτές που ακούστηκαν προηγουμένως. Την ώρα που ο ελληνικός λαός ζητάει από όλες τις πολιτικές δυνάμεις μια ομοψυχία στα βασικά, στα αυτονόητα, στα λογικά και μια ενωτική διάθεση προκειμένου να βγούμε από το τέλμα, φωνές όπως των συναδέλφων προηγουμένως, της κ. Φωτίου και της άλλης συναδέλφου, είναι χαρακτηριστικό του διχασμού στον οποίο επένδυσε ο ΣΥΡΙΖΑ προκειμένου σήμερα να επαίρεται από τα έδρανα της εξουσίας. Θέλω να απαντήσω στην κ. Φωτίου, που μας κουνούσε το δάχτυλο και μου θύμιζε μια παλιά μου δασκάλα όταν κάναμε αταξίες στο δημοτικό, περί των σχολικών γευμάτων κ.λπ. και να της πω ότι η χώρα μας - και πρέπει να το γνωρίζει, αλλά το αποκρύβει - είναι η μόνη χώρα της Ευρωπαϊκής Ένωσης που το 2015, το 2016 και το 2017 δεν απορρόφησε καθόλου το πρόγραμμα διανομής δωρεάν φρούτων και λαχανικών στα σχολεία. Τι έχει να μας πει για αυτό η κ. Φωτίου, η οποία επαίρεται και κόπτεται για τα σχολικά γεύματα και όλα αυτά τα οποία συνθέτουν το μέγα έργο της στον τομέα που διακονεί; Όσον αφορά το χρέος, όπως προείπε ο κ. Βενιζέλος, ποιο χρέος; Για ποιο χρέος μιλάτε, κυρίες και κύριοι συνάδελφοι της Κυβερνήσεως, των κυβερνητικών εδράνων, όταν η Κομισιόν μιλάει για στρατηγική βιωσιμότητα του χρέους - τα συνηθίζουν στην Ευρώπη αυτά, να περιβάλλουν με λεκτικές πομφόλυγες αυτά τα οποία δεν θέλουν να δουν - ή για το πώς θα βρεθεί αξιόπιστη στρατηγική για να διασφαλιστεί η βιωσιμότητα του ελληνικού χρέους, ενώ η κ. Λαγκάρντ από την άλλη συναρτά τη συμμετοχή του Διεθνούς Νομισματικού Ταμείου από τη βιωσιμότητα του ελληνικού χρέους; Είναι θλιβερά όλα αυτά. Και είναι πιο θλιβερό όταν ακούμε χειροκρότημα από τους συναδέλφους του ΣΥΡΙΖΑ για την περικοπή των συντάξεων, για την απώλεια 3.500 περίπου ευρώ από κάθε ελληνικό νοικοκυριό, για τη μείωση του φόρου από ιατρικές υπηρεσίες, για το κόψιμο κοινωνικών επιδομάτων, τα επιδόματα ανέργων, τα επιδόματα ένδειας, τα ειδικά μισθολόγια. Ξέρετε, εδώ και δυο χρόνια στο Υπουργείο Εθνικής Άμυνας, με τον συνεταίρο σας και τον πιστό οπαδό της Ριζοσπαστικής Αριστεράς Παναγιώτη Καμμένο, συντελείται ένα θέατρο του παραλόγου, το οποίο στοχεύει στην εξαπάτηση και στην κοροϊδία των στελεχών των Ενόπλων Δυνάμεων και των εν ενεργεία και των εν αποστρατεία. Ο κ. Καμμένος χρησιμοποιεί το Υπουργείο Εθνικής Άμυνας, προκειμένου να επιβιώσει πολιτικά, να πιάσει το πολυπόθητο 3% προκειμένου να εισέλθει και πάλι στη Βουλή. Ψεύδη ασύστολα συνεχώς, όπως και αυτό με την προσωπική διαφορά! Μάλιστα, είδα χθες έναν άνθρωπο - που κατά τα άλλα τον εκτιμώ - τον Αναπληρωτή Υπουργό κ. Βίτσα, ο οποίος είπε ότι τα στελέχη στη μισθοδοσία του μηνός που λήγει, του επομένου και του μεθεπομένου, δεν θα δουν καμμία μείωση. Μπορεί να μας πει ο κύριος Αναπληρωτής Υπουργός τι θα γίνει σε ένα εξάμηνο; Τι θα γίνει με την προσωπική διαφορά που εισάγει πλέον στα ειδικά - που κακώς πλέον λέγονται «ειδικά» - μισθολόγια, όταν η μισθολογική διαφορά φρενάρει τη μισθολογική εξέλιξη, καθιερώνει το «πάγωμα» των μισθολογικών εξελίξεων; Και καταλαβαίνετε ότι αυτό αποκαλύπτει την κοροϊδία, όπου πέρυσι τέτοιον καιρό έρχονταν στη Βουλή και διά στόματος κ. Καμμένου και των συνοδοιπόρων τάχα μου τροπολογία με την οποία μέχρι τον Σεπτέμβριο του 2016 «θα πάγωνε» αυτό το μέτρο. Τα ψέματα και οι ανακολουθίες απέναντι σε ένα τμήμα του ελληνικού λαού, το οποίο αποτελεί το καύχημα και την ασπίδα του, όπως είναι τα στελέχη των Ενόπλων Δυνάμεων, δεν έχουν προηγούμενο. Και είναι λυπηρό που συνεχίζουν και τα στελέχη της Αριστεράς αυτήν την πολιτική. Υπάρχει ανάπτυξη; Πώς να υπάρξει ανάπτυξη, όταν βλέπουμε τον δασάρχη Πειραιά να βγάζει τέτοιες αποφάσεις για το Ελληνικό και όταν βλέπουμε και την κ. Κονιόρδου να καθιερώνει ως διατηρητέα κάποια κτήρια στο Ελληνικό. Καλά, το 1937, που ξεκίνησαν οι εργασίες στο Ελληνικό, η Αρχαιολογική Υπηρεσία δεν είχε κάνει ανασκαφές; Δεν τα είχε δει όλα αυτά; Δυστυχώς, όμως, οι ιδεοληψίες οι οποίες σας χαρακτηρίζουν τόσα χρόνια, έρχονται τώρα να βάλουν φρένο σε μία τέτοια επένδυση όπως αυτή του Ελληνικού. Κυρίες και κύριοι συνάδελφοι, και οι φορείς τούς οποίους ακούσαμε και η Επιστημονική Υπηρεσία της Βουλής ήταν καταπέλτης γι' αυτό το οποίο θα ψηφίσετε σε λίγες ώρες. Βέβαια, ευρέθη το νέο θεώρημα που λέει, «Ξέρετε, το 2015 τα ίδια έλεγαν οι φορείς σε εσάς που φέρνατε μνημόνια».
Παρακαλώ, ολοκληρώστε.
Τελειώνω, κύριε Πρόεδρε. Και διερωτώμαι και μαζί μου διερωτάται ο ελληνικός λαός: Τι έχει αλλάξει, λοιπόν, από το 2015 μέχρι σήμερα; Άλλαξε, επί τα χείρω, το επίπεδο του ελληνικού λαού. Αυτή η εικόνα του μέλλοντος η οποία δημιουργεί μια προοπτική, αποτελείται πλέον από έναν εφιάλτη που βιώνει ο ελληνικός λαός. Ο ελληνικός λαός ήξερε τι σημαίνει Δεξιά. Έμαθε τι σημαίνει και Αριστερά. Σας ευχαριστώ.
Τον λόγο έχει για έξι λεπτά ο κ. Κικίλιας, Βουλευτής της Νέας Δημοκρατίας.
Κύριε Πρόεδρε, πείτε μας τη σειρά.
Η σειρά των Βουλευτών έχει ως εξής: Μετά τον κ. Κικίλια, θα μιλήσουν ο κ. Θεοχαρόπουλος και ο κ. Καραμανλής, αν δεν παρεμβληθούν Κοινοβουλευτικοί Εκπρόσωποι και Υπουργοί.
Θα παρεμβληθούν.
Ζητούν να παρεμβληθούν. Η σειρά ποια είναι; Είναι ο κ. Ξανθός, ο οποίος περιμένει...
Μετά τον κ. Κικίλια θα μιλήσω εγώ και μετά ο κ. Βορίδης.
Έχετε συνεννοηθεί;
Ναι, κύριε Πρόεδρε.
Ωραία. Κύριε Κικίλια, έχετε τον λόγο.
Κύριε Πρόεδρε, κυρίες και κύριοι συνάδελφοι, δεν θα χρειαστώ ούτε καν τα έξι λεπτά. Ακούστε, κύριοι, η ψήφος έγκειται στη λογική. Στην Ελλάδα, όμως, που ο Έλληνας έχει ψυχισμό - το μεταφράζει αυτό ο καθένας όπως θέλει - επικράτησε και επικρατεί η συναισθηματική ψήφος. Τη συναισθηματική ψήφο εκμεταλλεύθηκε ο κ. Αλέξης Τσίπρας, μαζί και εσείς, υφαρπάζοντάς την από τους Έλληνες, όχι με τη θετική χροιά του όρου δυστυχώς. Ο ψυχισμός και το συναίσθημα στον Έλληνα υπήρχε και υπάρχει στα δύσκολα. Φάνηκε αυτό μετά την επταετία και στην προσπάθεια να εγκαθιδρυθεί ξανά δημοκρατία. Πριν από τους Ολυμπιακούς Αγώνες είδαμε τους Έλληνες να ενώνονται, υπήρχε ομοψυχία, υπήρχε πάθος για να δείξουμε την καλύτερη Ελλάδα. Δυστυχώς, εσείς και ο κ. Τσίπρας, ο κ. Τσίπρας και εσείς, ποντάρατε στα πιο ποταπά συναισθήματα του ανθρώπου, στο δηλητήριο, στο μίσος, στη μισαλλοδοξία σας και στην αίσθηση ότι μπορείτε να διασύρετε συναδέλφους, συνειδήσεις, πολιτικά κόμματα, ιστορία εύκολα, ελαφρά τη καρδία, a priori. Και αν όχι εσείς, οι σύντροφοί σας, οι οποίοι δεν είναι πλέον στο Κοινοβούλιο, και κάποιοι από εσάς ήσασταν στις πλατείες, κυνηγήσατε συναδέλφους μου Βουλευτές στις εκλογικές τους περιφέρειες - κυρίως στην περιφέρεια - τους χλευάσατε, χρησιμοποιήσατε την τεχνολογία των κινητών τηλεφώνων για να τους διαπομπέψετε, τους διασύρατε, τους στιγματίσατε κοινωνικά, βιάσατε ψυχικά τις οικογένειές τους, τον κοινωνικό τους περίγυρο και οδηγήσατε τη χώρα σε μία άνευ προηγουμένου περιπέτεια εν μέσω κρίσης. Όλοι παραδέχονται - και εσείς οι ίδιοι - ότι, πράγματι, στο τέλος του 2014 στην πραγματική οικονομία είχε διαφανεί ότι το πράγμα αλλάζει, ότι οι θυσίες που οδήγησαν από το -9% στο +0,5% - σας επαναλαμβάνω, όχι σε ένα περιβάλλον ευημερίας, αλλά με τους κόπους και τις θυσίες των Ελλήνων - άρχισαν να πιάνουν τόπο. Αντί αυτού τι κάνατε, λοιπόν; Επενδύσατε στο συναίσθημα του Έλληνα, στο ποταπό συναίσθημα το οποίο δημιουργήσατε με τη ρητορική σας. Στήσατε εχθρούς. Δημιουργήσατε ενόχους. Χλευάστε, κυνηγήσατε, διαπομπεύσατε και πήρατε την εξουσία. Πήρατε την εξουσία για να δώσετε 12 δισεκατομμύρια ευρώ παροχές. Και πήρατε 14,2 δισεκατομμύρια ευρώ επώδυνα μέτρα και άλλα 4,9 δισεκατομμύρια ευρώ με την τελευταία απόφασή σας και το μνημόνιο το οποίο οι ίδιοι παραδέχεστε. Εάν δεν δέχεστε τον κ. Φίλη ως ιδεολογικό ταγό της παραταξιακής εφημερίδας και της παράταξής σας, φαντάζομαι ότι περιττεύει η δική μου πολιτική ανάλυση. Και για να τελειώνω, επειδή πάνω από τη δικαιοσύνη των ανθρώπων - τα λένε και τα βιβλία της Νομικής - υπάρχει η ανταποδοτική δικαιοσύνη, κοινώς η θεία δίκη, έρχεστε εν έτη 2017, μόλις δυόμισι χρόνια μετά τις πομφόλυγες τις επικοινωνιακές σας, να τιμωρηθείτε για τον τρόπο με τον οποίο λειτουργήσατε όλα αυτά τα χρόνια στους δρόμους και τις πλατείες. Γιατί το πρόγραμμα της Θεσσαλονίκης ισούται με το παράλληλο πρόγραμμα που ισούται με τα αντίμετρα και είναι όλα μαζί πολιτικές μπούρδες. Γιατί ξέρουμε και εμείς και εσείς ότι δεν θα υπάρχετε το 2021, ότι δεν υπάρχει πλεόνασμα 5,6% και ότι αυτό το πλεόνασμα εσείς, σε αναπτυξιακές εποχές, το καυτηριάζατε, το κοροϊδεύατε και το χλευάζατε. Δεν συζητάω δε για τις σχέσεις με συμφέροντα, επιχειρηματίες και το κατεστημένο για το οποίο μιλάγατε όλα αυτά τα χρόνια και δείχνατε τη Νέα Δημοκρατία, πολιτικούς αρχηγούς, το ΠΑΣΟΚ, των κομμάτων της Μεταπολίτευσης κ.λπ.. Είστε σε αγαστή συνεργασία με αυτούς. Είστε εχθροί του ελληνικού λαού και βάλλετε ευθέως ενάντια στους χαμηλοσυνταξιούχους, τους μισθωτούς, τη μεσαία τάξη, τους ελεύθερους επαγγελματίες, όποιον έχει μοχθήσει και παλέψει στην ελληνική κοινωνία. Επαναλαμβάνω, λοιπόν, ότι πάνω από τη δικαιοσύνη των ανθρώπων είναι η ανταποδοτική δικαιοσύνη, η θεία δίκη. Δεν έχει σημασία εάν θα είναι σήμερα, αύριο ή μεθαύριο. Το κόστος είναι πολύ μεγάλο και πολύ ακριβό και το πληρώνει η ελληνική κοινωνία. Θα έρθει η ώρα που θα κριθείτε και θα κριθούμε - εσείς για τα ψέματα και εμείς για τις σκληρές αλήθειες και τον δύσκολο δρόμο - από τον ελληνικό λαό. Τότε κανείς δεν θα μπορεί να κρυφτεί. Σας ευχαριστώ πολύ.
Και εγώ ευχαριστώ και ιδιαιτέρως για τον χρόνο. Ο κ. Θεοχαρόπουλος, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ έχει τον λόγο.
Δεν θα μιλήσει τώρα ο κ. Μαντάς;
Να μιλήσει ένας Βουλευτής, μετά οι Κοινοβουλευτικοί και οι Υπουργοί. Να παρεμβαίνει και ένας Βουλευτής.
Να τελειώσουμε και εμείς κάποτε. Οι ταπεινοί, οι έσχατοι να μιλήσουμε.
Αυτό κάνουμε.
Βουλή των λόρδων και Βουλή των πληβείων! Κάντε το!
Παρακαλώ, κύριε Θεοχαρόπουλε, έχετε τον λόγο.
Κυρίες και κύριοι Βουλευτές, το νομοσχέδιο αυτό επιβεβαιώνει πλήρως την αγοροπωλησία ελπίδας. Πραγματικά τα ψέματα διαδέχονται το ένα το άλλο. Ο λογαριασμός αυτός των μέτρων λιτότητας αγγίζει τους πάντες και τα πάντα, κυρίως του ελεύθερους επαγγελματίες, τους συνταξιούχους, τα χαμηλά και τα μεσαία στρώματα. Τα μέτρα αυτά έρχονται φυσικά σε συνέχεια της διαπραγμάτευσης. Πρόκειται για μια διαπραγμάτευση - πανωλεθρία της Κυβέρνησής σας. Υπογράψατε υψηλά πρωτογενή πλεονάσματα -3,5% - για πολλά έτη μετά το 2018. Προχωράτε σε προληπτική νομοθέτηση που, σύμφωνα με την Κυβέρνηση και με εσάς, είναι εκτός κοινοτικού κεκτημένου και αντισυνταγματική. Τα μέτρα δεσμεύουν τη χώρα για πολλά χρόνια. Υπονομεύεται έτσι κάθε δυνατότητα, κάθε πιθανότητα εξόδου από την κρίση. Είναι πραγματικά να απορεί κανείς για ποιον λόγο καθυστερούσε η αξιολόγηση. Μάλλον διαπραγματευόταν ο ΣΥΡΙΖΑ εσωκομματικά. Δεν υπάρχει άλλη εξήγηση. Η αξιολόγηση αυτή έπρεπε να κλείσει εγκαίρως και να αφορά μόνο τα μέτρα για το τρίτο μνημόνιο, του 2015. Η Κυβέρνηση, όμως, συμφώνησε σε πολύ μεγαλύτερο φορτίο μέτρων από αυτό που προβλεπόταν στο μνημόνιο, χωρίς καν να υπάρχει νέα χρηματοδότηση. Παρ' όλα αυτά, δεν διστάζετε να επιδίδεστε σε μια προπαγάνδα μιλώντας για 7,5 δισεκατομμύρια ευρώ αντίμετρα, ενώ έχουμε 4,9 δισεκατομμύρια ευρώ μέτρα. Λέτε, δηλαδή, ότι έχουμε 2,6 δισεκατομμύρια ευρώ κέρδος. Μα, δεν ντρέπεστε; Είναι αυτά επιχειρήματα; Μπορούν να πείσουν κανέναν αυτήν τη στιγμή στον ελληνικό λαό; Νομίζετε ότι τρώει κουτόχορτο ο ελληνικός λαός να πιστεύει ότι θα βγούμε από εδώ και έχει κερδίσει 2,5 δισεκατομμύρια ευρώ μακροπρόθεσμα; Κυρίες και κύριοι Βουλευτές, κάθε ένα άρθρο του νομοσχεδίου αποτελεί απόδειξη της επίπλαστης αισιοδοξίας της Κυβέρνησης και όλα μαζί τα άρθρα καταρρίπτουν τους μύθους. Πρώτον, διευθέτηση του χρέους. Με ποιον ακριβώς τρόπο; Μήπως, παρά τα βαριά μέτρα, πέτυχε η Κυβέρνηση κάτι σχετικά με την αναδιάρθρωση του χρέους; Καμμία περαιτέρω λύση για το χρέος. Απλώς η Κυβέρνηση σήμερα δηλώνει ότι θα ξεψηφίσει τα μέτρα αν ρυθμιστεί το χρέος. Να φαντασθώ με έναν νόμο και με ένα άρθρο. Μα, είναι σοβαρά πράγματα αυτά; Είναι απαράδεκτοι ερασιτεχνισμοί στην πλάτη μιας ολόκληρης χώρας. Ουσιαστικά, δεν έχει εξασφαλίσει ούτε αυτά τα οποία προβλέπονταν το 2012 ούτε καν αυτά που προβλέπονταν στο Eurogroup το 2016, πριν από ένα έτος. Δεύτερος μύθος: Τα μέτρα είναι το εξιτήριο από το πρόγραμμα. Γιατί είναι μύθος: Μειώνετε κύριες και επικουρικές συντάξεις, ακόμη και των χαμηλοσυνταξιούχων. Μειώνετε δραματικά το αφορολόγητο, ακόμα και για τα χαμηλά εισοδήματα. Βέβαια, το τρανταχτό παράδειγμα του κ. Τσακαλώτου αποδεικνύει, κυρίες και κύριοι συνάδελφοι του ΣΥΡΙΖΑ, ότι οι εκατόν πενήντα τρεις Βουλευτές θα ψηφίσουν τα πάντα, ακόμη κι αν δηλώνουν και δεσμεύονται ακριβώς για τα αντίθετα. Αφού μας είπε ο κ. Τσακαλώτος ότι αν πέσει κάτω από 9.000 ευρώ το αφορολόγητο, θα πάει στο Μαξίμου, θα δώσει την παραίτησή του, θα έλθει εδώ και θα καταψηφίσει, υπέγραψε για κάτω από 6.000 ευρώ αφορολόγητο και βρίσκεται στη θέση του. Εδώ πραγματικά χάνουν και οι λέξεις το νόημά τους. Να τον χαίρεστε τον κ. Τσακαλώτο, τον Υπουργό Οικονομικών! Να τον χαίρονται οι εκατόν πενήντα τρεις, να τον χαίρονται και οι πενήντα τρεις! Βεβαίως, το μόνο που μας είπε στη συζήτηση στις επιτροπές είναι ότι, «Αυτό το υποσχέθηκα για την περσινή χρονιά, για πριν από ένα έτος, τον Μάιο του 2016, που περίπου το κράτησα». Και μετά από ένα έτος ουσιαστικά έπεσε κάτω από 6.000 ευρώ! Μα, είναι επιχειρήματα αυτά; Είναι επιχειρήματα τα οποία λέτε σήμερα στον ελληνικό λαό, όταν ψηφίζονται αυτά τα μέτρα; Αυξάνετε τις ασφαλιστικές εισφορές ελεύθερων επαγγελματιών, αυτοαπασχολούμενων, αλλά και αγροτών, επιβεβαιώνοντας για μια ακόμη φορά τον απόλυτα εισπρακτικό χαρακτήρα. Πώς συμβαδίζει, όμως, η κοινωνική προστασία την οποία θέλετε να επικαλείστε, με τη βάναυση περικοπή των προνοιακών επιδομάτων και με τη συνεχιζόμενη φτωχοποίηση; Πώς συνάδει με την περικοπή των οικογενειακών επιδομάτων ή του επιδόματος θέρμανσης; Φτάσατε στο σημείο να καταργείτε οικονομικές ενισχύσεις οικογενειών με χαμηλά εισοδήματα, νέων ανέργων. Και μετά από όλα αυτά μιλάτε για αντίμετρα, υπό αίρεση, του Διεθνούς Νομισματικού Ταμείου και του 3,5%, που ο ίδιος ο κ. Τσίπρας θεωρούσε ανέφικτο για πολλά έτη. Τρίτος μύθος, τα αντίμετρα. Πανηγυρίζει η Κυβέρνηση. Μόνο που αυτά, όπως προκύπτει και από το άρθρο 15, θα πρέπει να περάσουν πρώτα από το κόσκινο των δανειστών - ειδικά του Διεθνούς Νομισματικού Ταμείου - στο τέλος του προγράμματος και θα εγκριθούν μόνο αν επιτευχθούν πρωτογενή πλεονάσματα της τάξεως του 3,5%, που εσείς θεωρούσατε υπερβολικά υψηλά και απαιτούν υπερφορολόγηση. Τα αντίμετρα, λοιπόν, είναι ο ορισμός της ανακύκλωσης της φτώχειας. Άλλη μια κοροϊδία, ένα ακόμη επεισόδιο στο σήριαλ υποσχεσιολογίας. Είναι ακριβώς ό,τι ήταν το πρόγραμμα της Θεσσαλονίκης του ΣΥΡΙΖΑ τον Γενάρη του 2015 και ό,τι ήταν το παράλληλο πρόγραμμα του ΣΥΡΙΖΑ τον Σεπτέμβριο του 2015. Και ας μη μιλήσω για την επιστροφή στην ανάπτυξη. Μα, για ποια ανάπτυξη μιλάμε; Δεν έχουμε δει κανένα αναπτυξιακό σχέδιο. Οι ληξιπρόθεσμες οφειλές είναι στα ύψη. Πώς θα γίνουν οι επενδύσεις, όταν βρισκόμαστε σε αυτή την κατάσταση; Βέβαια, είδαμε και τον κ. Τσίπρα χθες να λέει ότι είναι τόσο θετικές οι εξελίξεις, που δυσκολεύεται να τις πιστέψει. Μα, ο ελληνικός λαός δυσκολεύεται να πιστέψει αυτή τη στιγμή τα μέτρα τα οποία έρχονται. Μάλιστα, είπε ο κ. Τσιπρας ότι θα φορέσει και γραβάτα. Εδώ, κυρίες και κύριοι Βουλευτές, σε μια προηγούμενη συνέντευξή του, είπε ότι δεν θέλει να φορέσει και γραβάτα γιατί θα του πουν ότι συμβιβάστηκε. Είναι ασυμβίβαστος, λοιπόν, ο κ. Τσίπρας, ο οποίος ψήφισε μνημόνια, υπέγραψε μνημόνια, έφερε σε αυτή την κατάσταση τη χώρα. Αυτό που σας ταιριάζει είναι το κυβερνητικό ποσέτ του κ. Κατρούγκαλου αλλά και του κ. Τσίπρα στο Eurogroup. Καμμία γραβάτα. Το κυβερνητικό αξεσουάρ, το ποσέτ, το μαντηλάκι πέτου που χρησιμοποιούσαν παλαιότερα για να σκουπίζουν τα δάκρυα μιας κυρίας, όταν κλαίει. Αυτό το ποσέτ θα χρησιμοποιηθεί για τα δάκρυα του ελληνικού λαού σήμερα, γιατί αυτό το οποίο γίνεται σήμερα, με αυτά τα απαράδεκτα μέτρα, δεν μπορεί να το σηκώσει ο ελληνικός λαός. Καταψηφίζουμε, λοιπόν, αυτό το προϊόν της αναποτελεσματικής διαπραγμάτευσης, η οποία αποτελεί μια πραγματική πανωλεθρία. Εμείς, η Δημοκρατική Συμπαράταξη, είμαστε εδώ με τις προτάσεις μας και λέμε ότι αν επρόκειτο να επενδυθεί μουσικά η συγκεκριμένη σημερινή συμφωνία, τότε δεν θα μιλούσαμε για την «Ωδή στη Χαρά», αλλά για το «Ρέκβιεμ». Αυτό είναι στην πραγματικότητα. [[Θόρυβος από την πτέρυγα του ΣΥΡΙΖΑ]] Μη σας ενοχλεί, κυρίες και κύριοι Βουλευτές. Χρειάζεται ένα προοδευτικό σχέδιο για την υπέρβαση της κρίσης. Εσείς δεν έχετε πάρει διαζύγιο μόνο από τις αριστερές και τις προοδευτικές πολιτικές, αλλά και από την κοινή λογική. Όσοι, όμως, πίστεψαν σε σας δεν θα μείνουν εγκλωβισμένοι. Θα δώσουμε το προοδευτικό σχέδιο, χωρίς λαϊκισμούς, χωρίς αυταπάτες. Δεν θα σας αφήσουμε να οδηγήσετε τη χώρα στον πάτο.
Το ΠΑΣΟΚ;
Ποιοι; Το ΠΑΣΟΚ;
Nαι, το ΠΑΣΟΚ, η Δημοκρατική Αριστερά, το Κίνημα Δημοκρατών Σοσιαλιστών, οι κινήσεις πολιτών και όλες οι προοδευτικές δυνάμεις θα ενωθούμε για να αντιμετωπιστεί αυτή η κατάσταση που υπάρχει στη χώρα. Δεν είναι δυνατόν να συνεχιστεί αυτή η απαράδεκτη πολιτική σας. Να είστε σίγουροι ότι θα υπάρχει προοδευτική πρόταση για τη χώρα. Ευχαριστώ πολύ.
Κι εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και επτά εκπαιδευτικοί συνοδοί τους από το 9ο και το 10ο Δημοτικό Σχολείο Δράμας, καθώς και από το Δημοτικό Σχολείο Ελάτειας Φθιώτιδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Για κάθε Κοινοβουλευτικό Εκπρόσωπο και Υπουργό θα παρεμβαίνει ένας Βουλευτής. Η σειρά των Βουλευτών, όπως την είπα, είναι οι κύριοι Καραμανλής, Γιόγιακας, Καράογλου. Η σειρά των Κοινοβουλευτικών Εκπροσώπων είναι οι κύριοι Μαντάς και Βορίδης και των Υπουργών οι κύριοι Πετρόπουλος και Ξανθός. Παρακαλώ, ο κ. Μαντάς έχει τον λόγο.
Κυρίες και κύριοι Βουλευτές, καλημέρα κατ' αρχάς.
Εσείς μπορεί να πιστεύετε ότι είναι και «καλημέρα» ακόμα.
Είστε ό,τι να 'ναι.
Σας παρακαλώ, κάντε ησυχία. Συνεχίστε, κύριε Μαντά, σας παρακαλώ.
Συνεχίζω. Δεν θέλω να μπω σ' αυτό το κλίμα. Θα προσπαθήσω να μιλήσω πάνω στο κείμενό μου και σ' αυτά που έχω σκεφτεί να μοιραστώ μαζί σας, δηλαδή με την Εθνική Αντιπροσωπεία, και βεβαίως, μέσω της Εθνικής Αντιπροσωπείας, με τον ελληνικό λαό. Θέλω να κάνω ένα μόνο σχόλιο, γιατί προσέχω πάντα τον κ. Βενιζέλο και βεβαίως θα διαβάσω τα κείμενα που μας άφησε να μελετήσουμε, όπως και το άρθρο του «Protagon». Νομίζω, όμως, ότι χρειάζεται να υπάρχουν λίγο πιο χαμηλοί τόνοι, όταν από την πλευρά αυτή έχουμε γνωρίσει περίπου 60 δισεκατομμύρια ευρώ δημοσιονομική προσαρμογή από το 2010 μέχρι το 2015 και κάμποσες - πάνω από μία δεκάδα - περικοπές των συντάξεων με αναδρομική ισχύ, που είναι τουλάχιστον πάνω από 30%. Κυρίες και κύριοι Βουλευτές, δύσκολα θα μπορούσε κάποιος από εμάς που βρισκόμαστε από την πλευρά της κυβερνητικής πλειοψηφίας του ΣΥΡΙΖΑ να φανταστεί πριν από λίγα χρόνια ότι θα βρισκόμασταν σε θέσεις κυβερνητικής ευθύνης σε μία τόσο κρίσιμη για τη χώρα μας περίοδο. Δύσκολα θα μπορούσαν να φανταστούν κάποιοι από εμάς που προερχόμαστε από την αντιδικτατορική αντίσταση, την ανάταση της Μεταπολίτευσης, μέχρι τα πρόσφατα χρόνια των αγώνων ενάντια στη νεοφιλελεύθερη παγκοσμιοποίηση και τους μνημονιακούς καταναγκασμούς στον μετα - διπολικό κόσμο, ότι θα υπήρχε η ιστορική στιγμή για μία ακόμα φορά σ' αυτή τη μικρή χώρα, στο σταυροδρόμι Ανατολής και Δύσης, που η Αριστερά, σάρκα από τη σάρκα του λαού μας, θα βρισκόταν ξανά μετά από εντολή του ελληνικού λαού μπροστά σε κορυφαίες ευθύνες, δύσκολα διλήμματα, καθοριστικές αποφάσεις για το μέλλον του λαού και της χώρας. Καλούμαστε να αναμετρηθούμε σήμερα, για μία ακόμη φορά στα δυόμισι τελευταία χρόνια - και είμαι βέβαιος ότι λιγότερο ή περισσότερο όλες και όλοι το συνειδητοποιούμε - με ιστορικών διαστάσεων σταυρικά διλήμματα που τέμνουν βαθιά την ύπαρξή μας σε όλες της τις διαστάσεις. Όσο και εάν μετεωριζόμαστε, έρχεται η ώρα των αποφάσεων. Αυτή είναι η στιγμή. Είναι η στιγμή που οφείλουμε να πούμε στον λαό μας - ανεξάρτητα από το πού τοποθετείται ο καθένας και η καθεμιά πολιτικά και ιδεολογικά, ανεξάρτητα αν αισθάνεται απέναντί μας προδομένος, οργισμένος, αμήχανος ή ακόμη και εάν μας στηρίζει κριτικά - την πλήρη αλήθεια, παρακάμπτοντας τις καθημερινές και αγοραίες επιθέσεις των αντιπάλων μας, ότι δήθεν ψευδόμαστε, και αντικρίζοντας με ευθύτητα την κοινωνία. Ναι, είναι η ώρα της συνείδησης, που ζυγίζεις τις αποφάσεις με διλήμματα που αφορούν τη στάση ζωής, την Αριστερά, την ιστορική της διαδρομή, το παρελθόν, το παρόν και το μέλλον της, το γενικό και δημόσιο συμφέρον, το συμφέρον της πλειοψηφίας της κοινωνίας και των στρωμάτων που θέλεις να εκπροσωπείς και που ταξικά σε προσδιορίζουν και σε αφορούν. Ακριβώς έτσι είναι, όταν αυτές τις στιγμές με όρους μεγάλης ευκολίας εκτοξεύονται - και δυστυχώς αυτό διατρέχει οριζόντια τις πολιτικές δυνάμεις - κατηγορίες, πολιτικοί χαρακτηρισμοί, χυδαίες εκφράσεις, με όρους τρέχουσας επικοινωνιακής επικαιρότητας και life style. Ο ένας και μοναδικός στόχος από την πλευρά των φανατικών της επανόδου στην εξουσία είναι να πείσουν μαζί και με τα συστημικά μέσα μαζικής ενημέρωσης ότι και η Αριστερά το ίδιο είναι και μάλλον λίγο χειρότερη ή και πολύ χειρότερη. Να σκορπίσουν αμφιβολίες και καχυποψία ακόμη και στον πιο σκληρό μας πυρήνα. Να μας αποδημήσουν ηθικά και αξιακά. Κυρίες και κύριοι Βουλευτές, δεν θα τα καταφέρουν, όχι γιατί είμαστε άμεμπτοι και άγγελοι, αλλά γιατί συμπυκνώνουμε αξίες και οράματα του Διαφωτισμού και των μεγάλων ανατροπών του περασμένου αιώνα, μύχιους πόθους και οράματα εκατομμύριων όπου γης, όχι με όρους μοναδικότητας και μοναχικότητας, αλλά από θέση αυξημένης ευθύνης. Όσοι βαυκαλίζονται ότι εύκολα θα ξεμπερδέψουν με την Αριστερά, γελιούνται και έχουν ιστορική μυωπία. Έχουμε, λοιπόν, μπροστά μας ένα νομοσχέδιο που γνωρίζουμε ότι είναι προϊόν συμβιβασμού σε συνθήκες σκληρής διαπραγμάτευσης, όπου δεν λειτουργούν τα ορθολογικά επιχειρήματα, αλλά οι συσχετισμοί και η επιβολή. Ο ελληνικός λαός γνωρίζει ότι με τη δική του συμβολή, παρά την κόπωση και την απόγνωση σε πολλές περιπτώσεις και με σκληρή δουλειά, καταφέραμε να υπερκεράσουμε τους στόχους του πρωτογενούς πλεονάσματος. Αυτό, έστω και εάν μπορεί να το δει κανείς και σαν παγίδα, είναι το βασικό μας διαπραγματευτικό ατού. Αυτή η πορεία δεν ήταν μία ουδέτερη επιλογή. Προφανώς δεν έγινε τυχαία, όπως και τυχαία - το αντίθετο, μάλιστα - δεν χρησιμοποιήθηκε η γεωπολιτική θέση της χώρας. Χρησιμοποιήθηκε πράγματι σε μία διεθνή προσπάθεια ενίσχυσης των όποιων συμμαχιών μέσα στις πρωτόγνωρες συνθήκες της προσφυγικής κρίσης, την οποία ο ελληνικός λαός διαχειρίστηκε με όρους αλληλεγγύης και ανθρωπιάς, παρά την ανυπαρξία δομών και υποδομών, παρά τα λάθη και τις παραλείψεις μας. Μέσα σε αυτή την προσπάθεια ήταν και η Σύνοδος του Νότου, οι επισκέψεις μεγάλων ηγετών μεγάλων χωρών στη χώρα μας. Ή μήπως είναι και εξ ουρανού η πρόσφατη κοινή δήλωση των Πιτέλα, Τσίμερ και Κέλερ, των ηγετών δηλαδή των ομάδων στο Ευρωπαϊκό Κοινοβούλιο, των Σοσιαλιστών, της Αριστεράς και των Πρασίνων, που ζητάνε διευθέτηση του χρέους; Θεωρούμε ότι στα βασικά φέραμε το καλύτερο δυνατό αποτέλεσμα, δεδομένων των συνθηκών και των συσχετισμών, με την πίεση του Διεθνούς Νομισματικού Ταμείου για νέα μονομερή μέτρα 4.500.000.000 ευρώ και υπό την απειλή της παράτασης της αβεβαιότητας, που θα διέλυε οικονομία και κοινωνία. Φέρνουμε, δηλαδή, αντίμετρα ίδιου δημοσιονομικού μεγέθους - αυτό δεν το αμφισβητεί κανείς - , με ισχυρό κοινωνικό πακέτο κοντά στα 2 δισεκατομμύρια ευρώ και ισχυρό ανάλογο πακέτο από την άποψη των ελαφρύνσεων: μείωση κατώτερου φορολογικού συντελεστή, μηδενισμό της εισφοράς αλληλεγγύης έως 30.000 ευρώ κ.λπ., τα οποία ενεργοποιούνται, βεβαίως, όταν είμαστε εντός των στόχων, χωρίς εφαρμογή των μέτρων των περικοπών των συντάξεων και της μείωσης του αφορολόγητου. Για να το πω πιο απλά, με άλλα λόγια και για να συνεννοούμαστε, επιτέλους, τουλάχιστον στους αριθμούς, αν έχουμε 3,5% το 2018 πρωτογενές πλεόνασμα, συν 1% τα μέτρα για τις εντάξεις, 4,5%, μείον 1% τα αντίμετρα, μας κάνει 3,5%. Προφανώς, σε περίπτωση υστέρησης των στόχων, θα έχουμε μείωση των αντιμέτρων και σε περίπτωση υπέρβασης των στόχων, θα έχουμε αύξηση του πεδίου άσκησης πρόσθετης κοινωνικής και αναπτυξιακής πολιτικής και βεβαίως με την πιστοποίηση του μηχανισμού που περιγράφεται στο άρθρο 15. Πολύς λόγος γίνεται και μάλιστα με περισσή ευκολία και υποκρισία γι' αυτό το άρθρο. Δηλαδή, μετά από όλα αυτά πώς ακριβώς το φαντάζεστε εσείς; Ή μήπως δεν γνωρίζετε ότι πρέπει και οι θεσμοί να πιστοποιούν την επίτευξη των στόχων; Ή μήπως δεν ξέρετε ότι, αν αυτό φύγει, όπως υποκριτικά ζητάτε, την επόμενη στιγμή δεν θα υπάρχει συμφωνία; Ποιοι; Εσείς, οι αρχιερείς των Greek statistics, που με τη συνδρομή και ανοχή των διεθνών φίλων σας μας εκπλήξατε εγχωρίως και διεθνώς με την ικανότητά σας να ανεβοκατεβάζετε ελλείμματα, πλεονάσματα, ποσοτικά, ποσοστά και ό,τι άλλο μπορεί ο ανθρώπινος νους να φανταστεί. Ναι, έχουμε δεσμευθεί - και το λέμε πάρα πολύ καθαρά - ότι το 2019 θα περικόψουμε ως 18%, δηλαδή 2% ή 7% ή 12%, ανάλογα, περίπου το 1/3 των συντάξεων, σ' αυτούς, δηλαδή, που έχουν προσωπική διαφορά. Οι υπόλοιποι δεν έχουν προσωπική διαφορά και δεν θα περικοπούν οι συντάξεις τους. Σε περίπου τετρακόσιες χιλιάδες με τον επανυπολογισμό θα προκύψει θετικότερο αποτέλεσμα σε σύγκριση με τη σύνταξη που θα έπαιρναν προηγουμένως. Αυτή την αύξηση θα τη λάβουν σε βάθος πενταετίας. Ναι, έχουμε δεσμευθεί ότι το 2020 θα μειωθεί η έκπτωση από το αφορολόγητο και πολύς κόσμος από τα πιο χαμηλά στρώματα θα πληρώσει για πρώτη φορά φόρο. Αυτά και τα δυο είναι αρνητικά μέτρα. Δεν ήταν στην επιλογή μας. Είναι στη φαρέτρα των δογματικών, ταξικών και σκληρών πολιτικών. Μας επιβλήθηκαν. Προσπαθούμε να τα αντισταθμίσουμε με τα αντίμετρα, τη μηδενική συμμετοχή στα φάρμακα για όσους έχουν μηνιαίο ατομικό εισόδημα κάτω από 700 ευρώ, το επίδομα ενοικίου για εξακόσιες χιλιάδες νοικοκυριά και λοιπά. Ναι, στον βαθμό που τα βασικά θέματα σ' αυτά τα δυο επόμενα χρόνια εξελιχθούν ομαλά, οφείλουμε να δούμε και να υλοποιήσουμε τα περιθώρια επαναδιαπραγμάτευσης των σκληρών αυτών μέτρων. Υπάρχει, λοιπόν, ελπίδα; Απαντώ ευθέως «ναι». Επίσης «ναι», είναι και η κοινωνική διαμαρτυρία και η αντίσταση και η επίμονη και τεκμηριωμένη δουλειά και η δημιουργική ανάταση, με άλλα λόγια η κοινωνική συμμετοχή, που μπορούν να μας δώσουν ώθηση. Επειδή κάποιοι βρίσκονται σε σύγχυση και νομίζουν ότι τυχοδιωκτικά και καιροσκοπικά πατάμε σε πολλές βάρκες, τους ξεκαθαρίζουμε ότι, παρά τις δυσκολίες και τους συμβιβασμούς, εμείς σε μία όχθη βρισκόμαστε, στην όχθη του κοινωνικού μετασχηματισμού με δημοκρατία και ελευθερία. Ούτε πανηγυρίζουμε ούτε αιθεροβατούμε, αλλά ονειρευόμαστε και οραματιζόμαστε. Αγωνιζόμαστε και δεν εγκαταλείπουμε τον αγώνα και όχι τις βουλευτικές και κυβερνητικές καρέκλες. Ούτε βεβαίως φαντασιωνόμαστε success story σε επίπεδο προβλέψεων, όπως ακόμα και σοβαροί άνθρωποι από την Αξιωματική Αντιπολίτευση συνεχίζουν να ισχυρίζονται, συγκρίνοντας την απογείωση που θα γινόταν με την πραγματικότητα της αποτυχίας στους στόχους που είχαν βάλει. Το επαναλαμβάνω. [[Στο σημείο αυτό κτυπάει προειδοποιητικά το κουδούνι λήξεως της ομιλίας του κυρίου Βουλευτή]] Ένα λεπτό, κύριε Πρόεδρε, θα ήθελα. Τελειώνω. Αφού ήταν όλα τόσο ανθηρά, γιατί δεν κλείσατε την αξιολόγηση, κυρίες και κύριοι Βουλευτές της Αντιπολίτευσης; Μήπως μας φοβηθήκατε; Ή ακόμα, γιατί επισπεύσατε τη διαδικασία για την επιλογή του νέου Προέδρου της Δημοκρατίας και παραδώσατε ταμειακά «στεγνά» και με χρονική θηλιά δυο μηνών τη χώρα στη νέα διακυβέρνηση; Γιατί δεν περιμένατε δυο μήνες ακόμα να πιάσετε τους στόχους, αφού ισχυρίζεστε ότι όλα χάθηκαν Δεκέμβρη του 2014 και Γενάρη - Φλεβάρη του 2015; Πάντως δεν ήμασταν εμείς που λέγαμε να πάρει τις καταθέσεις του ο κόσμος και να τις πάει στα στρώματα ή σε ξένες τράπεζες. Δεν έχουμε άλλωστε και τέτοιο κοινό oύτε ύποπτους λογαριασμούς στην Ελβετία ή σε εξωτικά νησιά. Ναι, υπάρχει ελπίδα. Ναι, από τις αρχές του Ιούλη θα μειωθεί ο ΦΠΑ στα αγροτικά εφόδια από το 24% στο 13%. Ναι, δεν θα κοπούν μισθοί και συντάξεις στους επόμενους είκοσι μήνες και δεκάδες χιλιάδες άνθρωποι είναι πιθανό να βρουν πλήρη απασχόληση. Ναι, θα συνεχίσουμε με πολλή επιμονή να προχωρούμε στη μεταρρύθμιση της πρωτοβάθμιας φροντίδας υγείας, που είναι εμβληματική μεταρρύθμιση, και θα έχουμε εκατοντάδες τοπικές μονάδες υγείας να λειτουργούν μέχρι το τέλος του χρόνου. Ναι, θα θέσουμε τις βάσεις μιας βαθιάς μεταρρύθμισης στην παιδεία, για να μη συνεχίζουμε να βασανίζουμε τους εφήβους αυτής της χώρας και τις οικογένειές τους σε ένα αδιάβλητο, αλλά εξόχως εξοντωτικό και αναξιόπιστο σύστημα εξετάσεων που υπάρχει. Ναι, θα ενεργοποιήσουμε τον μηχανισμό διασταύρωσης φορολογικών δηλώσεων και καταθέσεων και θα είμαστε αμείλικτοι απέναντι στους έχοντες και κατέχοντες που εγκληματούν κοινωνικά φοροδιαφεύγοντας. Ναι, θα έχουμε πολύ παραπάνω μη παραμετρικά, όπως τα λένε, αποτελέσματα και το 2017 και το 2018, αυξάνοντας κυρίως τη φορολογική συμμόρφωση, που θα μας δώσουν χώρο για άσκηση κοινωνικής πολιτικής, την οποία δογματικοί του νεοφιλελευθερισμού, αυτοί που θεωρούν ατομική ευθύνη την υγειονομική φροντίδα και όχι δικαίωμα και κοινωνικό αγαθό, προσπαθούν να την ευτελίσουν, μειώνοντας την αξία των κοινών, των δικαιωμάτων και του δημόσιου χώρου. Ναι, υπάρχει ελπίδα, διότι εμείς θα πάρουμε και ήδη έχουμε δρομολογήσει και νέες θεσμικές και άλλες πρωτοβουλίες στο επίπεδο των δικαιωμάτων. Ναι, το επόμενο χρονικό διάστημα μπορούμε να έχουμε ένα νόμιμο και πραγματικά πλουραλιστικό ραδιοτηλεοπτικό τοπίο. Ναι, υπάρχει ελπίδα, γιατί πολλά και συσσωρευτικά χρηματοδοτικά εργαλεία ενεργοποιούνται και θα ενεργοποιηθούν, όπως απέδειξε χθες και ο Αλέξης Χαρίτσης, με όρους πλήρους διαφάνειας στη θεμελιακή προσπάθεια παραγωγικής ανασύνταξης της χώρας, με ένα νέο παραγωγικό μοντέλο για τους πολλούς, για τους νέους, αμφισβήτησης, θα τολμούσα να πω, τουλάχιστον σε ορισμένα στοιχεία της καπιταλιστικής ανάκαμψης, αλλά με όραμα τον σχηματισμό νέων παραδειγμάτων στο επίπεδο της κοινωνικής οικονομίας, για παράδειγμα. Τι θέλω να πω, κυρίες και κύριοι Βουλευτές, και στον ελληνικό λαό διά μέσου της Εθνικής Αντιπροσωπείας; [[Θόρυβος στην Αίθουσα]] Ολοκληρώνω, κυρίες και κύριοι Βουλευτές.
Παρακαλώ, κύριε Μαντά, έχω κενό χρόνου, αλλά έχουμε περάσει τα δεκαπέντε λεπτά. Ολοκληρώστε, παρακαλώ.
Ολοκληρώνω, κύριε Πρόεδρε. Θέλω να πω ότι οι επόμενες ημέρες, εάν έχουμε σύντομα μια συνολική συμφωνία, μετράνε σαν μήνες και οι ώρες σαν μέρες. Ο κρίσιμος χρόνος είναι μέχρι να κλείσουμε με καθαρό τρόπο το πρόγραμμα και να βγούμε όχι στις άγιες αγορές - αλίμονο, δεν είμαστε πια τόσο αφελείς - , αλλά στις αγορές, σκέτα. Τώρα πράγματι δεν χρειάζονται πολλά λόγια, αλλά πράξεις, να λύνουμε προβλήματα, να αντιμετωπίζουμε δυσκολίες, να βελτιώνουμε την καθημερινότητα του πολίτη, να κτυπάμε αλύπητα την αλαζονεία και τη διαφθορά, όπου πάει να σηκώσει κεφάλι, να απομονώσουμε απολύτως τις ναζιστικές προκλήσεις. Όλα τα παραπάνω με δημοκρατική συλλογική λειτουργία στην Κυβέρνηση, στην Κοινοβουλευτική Ομάδα, στον ΣΥΡΙΖΑ. Ανοικτοί στον λαό και έχοντας συνεχώς ανοικτά τα αυτιά μας και τα μάτια μας στην κοινωνία. Από αύριο κιόλας αρχίζουμε μια νέα πορεία. Πρέπει να αλλάξουμε πολλά και πρέπει και εμείς να αλλάξουμε πολύ. Έχουμε τον χρόνο, έχουμε τις δυνατότητες. Σε αυτή την τρικυμία των αβεβαιοτήτων, την οποία συγκροτούν - εκτός των άλλων - η απίστευτη ρευστότητα στην ευρύτερη περιοχή μας και η προσφυγική κρίση, μπορούμε να αντέξουμε, αν μείνουμε σταθεροί στις αξίες μας και στα οράματά μας, αν δεν απορροφηθούμε και δεν αγκιστρωθούμε στις εξουσιαστικές σειρήνες, αν περιορίσουμε τις ατάκες και τις ευκολίες και κυρίως αν κρατήσουμε ζωντανούς τους δεσμούς μας με την κοινωνία. Επαναλαμβάνω: Από αύριο η κάθε μέρα είναι μήνας ευθύνης, συλλογικότητας, αποτελεσματικότητας, κοινωνικής γείωσης, ευρωπαϊκών και διεθνών πρωτοβουλιών. Ανήσυχοι, προβληματισμένοι αλλά και αποφασισμένοι, προχωράμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου για ένα δευτερόλεπτο ακόμα.
Παρακαλώ, ησυχία. Κύριε Μαντά, ολοκληρώνετε.
Ολοκληρώνω, κύριε Πρόεδρε. Ο Διονύσης Καψάλης, σχολιάζοντας στα «Ενθέματα» της «Αυγής» τη ζωή του Άγγελου Ελεφάντη, λέει τα εξής: «Υπάρχει κάτι που θα το έλεγα «σωκρατικό» στον βίο του. Ο Άγγελος Ελεφάντης, όπως και ο Φίλιππος Ηλιού, απαντούν στο ερώτημα που θέτει ο Σωκράτης, το πρώτο ερώτημα της ηθικής, πώς πρέπει να ζούμε. Ο Άγγελος και ο Φίλιππος έχουν συγκεκριμένη απάντηση, απαντούν εμπράκτως.». Αυτή ήταν η μεγάλη αρετή τους. Σε αυτή την αρετή πρέπει να είμαστε πολύ σταθεροί και προσηλωμένοι. Ευχαριστώ πολύ.
Ευχαριστώ. Κύριε Μαντά, κάνατε δύσκολη τη ζωή του Προεδρείου. Αναφέρομαι στον χρόνο. Ο Αναπληρωτής Υπουργός Οικονομικών κ. Χουλιαράκης έχει ζητήσει τον λόγο για ένα λεπτό για μια νομοτεχνική βελτίωση.
Οι Βουλευτές πότε θα μιλήσουν;
Για ένα λεπτό έχει ζητήσει τον λόγο, για μια νομοτεχνική βελτίωση.
Δεν είναι τώρα στην Αίθουσα.
Δεν είναι καν στην Αίθουσα.
Τώρα ζήτησε τον λόγο.
Να περιμένουμε, να σταματήσουμε!
Έχει πολύ σοβαρές δουλειές. Να περιμένουμε!
Θα προχωρήσουμε. Ο κ. Καραμανλής έχει τον λόγο.
Κύριε Πρόεδρε, κυρίες και κύριοι Βουλευτές, είμαι σίγουρος ότι ο Κοινοβουλευτικός μας Εκπρόσωπος θα απαντήσει στα πολύ ωραία που είπε ο κ. Μαντάς. Θα μου επιτρέψετε, όμως, να πω δυο πράγματα με όλον τον σεβασμό, γιατί θεωρώ ότι είστε σοβαρός άνθρωπος. Εγώ προτρέπω τους Έλληνες πολίτες, κύριε Μαντά, να διαβάσουν το άρθρο 15, διότι νομίζω ότι όποιος μιλά ελληνικά θα καταλάβει απόλυτα ότι για να δοθεί - δυστυχώς για εσάς και για τον ελληνικό λαό - ένα μέτρο - αντίμετρο, πρέπει να έχετε την έγκριση του ΔΝΤ. Όσον αφορά για το ερώτημα για το mail Χαρδούβελη και γιατί δεν κλείσαμε την αξιολόγηση, θα ήθελα να πω ότι η αξιολόγηση, εάν θυμάστε καλά, δεν έκλεισε διότι εκβιάσατε με την εκλογή του Προέδρου της Δημοκρατίας. Αυτή είναι μια πραγματικότητα, την οποία νομίζω ότι όλοι πρέπει να αποδεχθούμε. Επιτρέψτε μου να πω λίγα λόγια για τα ζητήματα του τομέα υποδομών και μεταφορών. Με το άρθρο 81 το ελληνικό δημόσιο μεταβιβάζει στο υπερταμείο όλες τις μετοχές του σε ΟΑΣΑ, ΟΣΥ, ΣΤΑΣΥ, ΟΣΕ, ΕΛΤΑ και Αεροδρόμιο Αθηνών και, μαζί με αυτά, μεταβιβάζει όλα τα έσοδα από όλες τις συμβάσεις παραχώρησης στους μεγάλους αυτοκινητοδρόμους. Εάν αυτό δεν λέγεται ξεπούλημα, τότε δεν καταλαβαίνω τι θα λέγεται ξεπούλημα. Άρθρο 47. Αναβάλλεται για άλλη μια φορά η έναρξη χρήσης του ΕΣΗΔΗΣ, που θα έπρεπε να λειτουργεί εδώ και έναν χρόνο. Εμείς σας το λέγαμε αυτό εδώ και καιρό, ότι δεν μπορείτε καν να οργανώσετε το ηλεκτρονικό αυτό σύστημα. Αποτέλεσμα; Έχουν ήδη μπλοκάρει όλες οι δημοπρατήσεις. Έρχομαι γρήγορα στα άρθρα 118 και 119, που συμβαίνει το εξής πρωτοφανές: Αποφασίζεται η σύσταση στη Γενική Γραμματεία Υποδομών ηλεκτρονικού μητρώου συντελεστών παραγωγής δημοσίων και ιδιωτικών έργων. Με αυτόν τον τρόπο η Γενική Γραμματεία θα μπορεί να λάβει οποιοδήποτε οικονομικό στοιχείο απ' όλα τα Υπουργεία και από φορείς, όπως το ΤΕΕ. Ο καθένας εδώ μπορεί να αντιληφθεί τι σημαίνει αυτό και γεννά ερωτήματα για τη διαφάνεια. Ταυτόχρονα, η παράγραφος 3 του 118 προβλέπει το εξής παράλογο: Η Γενική Γραμματεία Υποδομών, που έχει πάρει αυτές τις εξουσίες, δύναται να αναθέσει τη διαχείριση και τη λειτουργία αυτών των εξουσιών και αρμοδιοτήτων σε άλλους φορείς. Αυτό δεν είναι μνημονιακή υποχρέωση. Δηλαδή, ενώ συγκεντρώνετε εξουσίες και αρμοδιότητες στη Γενική Γραμματεία, μετά ο Υπουργός έχει το δικαίωμα να τις εκχωρήσει αλλού. Εάν αυτό δεν λέγεται παραλογισμός, τότε δεν ξέρω τι λέγεται. Κύριε Πρόεδρε, διαβάζοντας το τρίτο μνημόνιο της 14ης Αυγούστου 2015, διαπιστώνει κάποιος ότι τότε η Κυβέρνηση ήταν σε ένα πράγμα συνεπής και συστηματική: στην εξόντωση της μεσαίας τάξης. Διαβάζοντας το τέταρτο μνημόνιο - γιατί, βλέπετε, έχετε το θλιβερό προνόμιο μέσα σε δυο χρόνια να έχετε φέρει δυο μνημόνια - διαπιστώνει κάποιος ότι η συγκυβέρνησή σας είναι και σε ένα άλλο πράγμα συστηματική: στην εξόντωση των μη προνομιούχων. Μπορούμε συνεπώς να πούμε με ασφάλεια ότι δυστυχώς είστε η έμπρακτη διάψευση της Αριστεράς. Κοιτώντας προς τα έδρανα του Κομμουνιστικού Κόμματος, ζητώ συγγνώμη από τους μόνους πραγματικά αριστερούς αυτής της Αίθουσας. Γιατί πάντα η Αριστερά έδινε απόλυτη προτεραιότητα στην προστασία των αδυνάμων. Εσείς, σήμερα, έρχεστε και τιμωρείτε αυτούς που υποτίθεται ότι προστατεύετε. Υπό αυτή την έννοια, σήμερα η Αριστερά του ΣΥΡΙΖΑ έχει υποστεί το πιο καίριο πλήγμα. Δείχνετε, όμως, ότι παραμένετε συνεπείς αριστεροί στο ακόλουθο, στο ότι εκφράζετε πιστά τη ρήση του Λένιν «η αλήθεια είναι μια μικροαστική συνήθεια και ότι το επαναλαμβανόμενο ψέμα γίνεται αλήθεια». Γιατί δύο χρόνια, θα μου επιτρέψετε να σας πω, αντί να κάνετε πολιτική, κάνετε βαφτίσια. Βαφτίζετε την τρόικα «θεσμούς», το τρίτο μνημόνιο «δανειακή σύμβαση» και, τέλος, το τέταρτο μνημόνιο «το τέλος των μνημονίων». Ο βολονταρισμός αυτός έχει φτάσει στο απόγειό του. Η προσπάθεια να αλλάξετε ονομασία στα πράγματα, μπας και αλλάξει η πραγματικότητα, έχει φτάσει στο τέλος της. Σήμερα διαπιστώνουμε ότι το μεγαλύτερο κομμάτι του ΣΥΡΙΖΑ προσπαθεί σιγά σιγά να φύγει από τον φαντασιακό κόσμο ενός θεωρητικού συστήματος. Δύο χρόνια τώρα, όμως, αρνείστε να δείτε την πραγματικότητα και σήμερα αρνείστε να παραδεχθείτε ότι ψηφίζετε ένα τέταρτο μνημόνιο. Πού εδράζεται αυτή η άποψη της Νέας Δημοκρατίας, ότι αυτό είναι πραγματικά ένα τέταρτο μνημόνιο; Η απάντηση είναι απλή. Τα μέτρα που νομοθετείτε σήμερα διαρκούν πέραν του 2018, δηλαδή επιβάλλετε μέτρα που δεσμεύουν τη χώρα πέρα του τέλους του τρίτου μνημονίου. Το βασικό επιχείρημά σας, όμως, είναι το εξής. Λέτε «μπορεί να παίρνουμε 5 δισεκατομμύρια μέτρα, μπορεί να μειώνουμε το αφορολόγητο στις 5.600 ευρώ, μπορεί να κόβουμε τις συντάξεις στο 20%, αλλά έχουμε τα αντίμετρα». Πάω πάλι στο άρθρο 15 και καλώ όλους τους Έλληνες πολίτες να το διαβάσουν. Για να ισχύσει έστω κι ένα ευρώ αντίμετρο, χρειάζεστε τη σύμφωνη γνώμη του ΔΝΤ. Εδώ, λοιπόν, καταρρέει για τους κυρίους Βουλευτές του ΣΥΡΙΖΑ το δήθεν επιχείρημα των αντιμέτρων. Είστε, όμως, και η Κυβέρνηση των απόλυτων αντιφάσεων. Τον Δεκέμβριο του 2016 πανηγυρίζατε ότι δίνατε δέκατη τρίτη σύνταξη. Σήμερα κόβετε, σχεδόν, δύο. Μας διαβεβαιώνατε - ο ίδιος ο Πρωθυπουργός πριν από τρεις μήνες - «ούτε ένα ευρώ μέτρα» και παίρνετε 4,9 δισεκατομμύρια. Οι αντιφάσεις σας αποδομούν το αφήγημά σας περί εξόδου από τον φαύλο κύκλο των μνημονίων. Υποθηκεύετε, λοιπόν, απόλυτα το μέλλον της χώρας. Για αυτούς τους λόγους, η θέση της Νέας Δημοκρατίας, της μεγάλης κεντροδεξιάς παράταξης, είναι ξεκάθαρη. Δεν συναινούμε στη ψήφιση του τέταρτου μνημονίου, που στόχο έχει την εξόντωση των μη προνομιούχων. Αυτό το μνημόνιο θα έχει μόνο τη δική σας σφραγίδα. Ευχαριστώ πολύ.
Για ένα λεπτό τον λόγο έχει ο Υφυπουργός Παιδείας, κ. Μπαξεβανάκης, για να καταθέσει μία νομοτεχνική βελτίωση.
Ευχαριστώ, κύριε Πρόεδρε. Κατ' αρχάς, ήθελα να πω ότι ήταν πολύ συγκινητική η προσπάθεια του κ. Καραμανλή να υπερασπίσει την τιμή της Αριστεράς. Δεν ξέρω, βέβαια, αν η φιλοφρόνηση που έκανε προς το Κομμουνιστικό Κόμμα γίνεται αποδεκτή.
Παρακαλώ, κύριε Υπουργέ, μείνετε στη νομοτεχνική βελτίωση, για να μην αρχίσει άλλη συζήτηση.
Καταθέτουμε, αγαπητοί συνάδελφοι και συναδέλφισσες, μία νομοτεχνική βελτίωση στο άρθρο 56 και συγκεκριμένα στην παράγραφο 9, που αναφέρεται στην ανεξάρτητη επιτροπή, η οποία κρίνει αν μία καταγγελία σύμβασης στην ιδιωτική εκπαίδευση είναι νόμιμη και εξετάζει αν πρόκειται για καταχρηστική ή όχι. Στη διάταξη που υπάρχει στο σχέδιο αναφέρεται ότι η επιτροπή αυτή συνεδριάζει και αποφαίνεται, υποχρεωτικά, εντός εξήντα ημερών. Υπήρξε μία παρατήρηση από την Ομοσπονδία των Ιδιωτικών Εκπαιδευτικών - εύλογη, κατά τη γνώμη μας - ότι πιθανόν, λόγω φόρτου εργασίας, η επιτροπή αυτή να μην προλάβει εντός του χρονικού διαστήματος των δύο μηνών να εκτελέσει το έργο που της επιτάσσει το σχέδιο. Για τον λόγο αυτό, το διάστημα των εξήντα ημερών το αυξάνουμε στις ενενήντα μέρες. Η διατύπωση της βελτίωσης είναι η εξής: «Στο έκτο εδάφιο της τροποποιούμενης με την παρ.9 του άρθρου 56 του Κεφαλαίου Γ΄ του Μέρους Δ΄ του σ/ν, παρ.9 του άρθρου 30 του ν.682/1977, η φράση «εντός εξήντα (60) ημερολογιακών ημερών» αντικαθίσταται με τη φράση, «εντός ενενήντα (90) ημερολογιακών ημερών». Ευχαριστώ.
Παρακαλώ, η κατατεθείσα νομοτεχνική βελτίωση να διανεμηθεί στους συναδέλφους Βουλευτές. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Βορίδης, για δώδεκα λεπτά.
Ας ξεκινήσω με επαίνους, κυρίες και κύριοι συνάδελφοι. Διότι, η αλήθεια είναι ότι κατέχετε ήδη high score. Δύο μνημόνια σε δύο χρόνια δεν έχει πετύχει κανένας. Άρα αυτό είναι ήδη πρωταθλητισμός, μνημονιακός πρωταθλητισμός και πολύ επιτυχημένα! Τι να ευχηθούμε τώρα; Να ευχηθούμε να το τριτώσετε στον επόμενο; Μάλλον όχι. Τι ψηφίζετε σήμερα; Τι ψηφίζουν σήμερα, κυρίες και κύριοι συνάδελφοι, οι της κυβερνητικής πλειοψηφίας; Ψηφίζετε να πάρετε φόρο από τους ανθρώπους που έχουν εισόδημα 500 ευρώ τον μήνα. Ταξικό πρόσημο, κύριε Μαντά! Εσείς εκπροσωπείτε τους φτωχούς και ψηφίζετε να τους πάρετε φόρο από το πεντακοσάρικο. Κυρίες και κύριοι συνάδελφοι, τι άλλο ψηφίζουν οι της κυβερνητικής πλειοψηφίας; Ψηφίζουν να περικόψουν τις συντάξεις του χιλιάρικου μέχρι 18%. Αυτό ψηφίζετε. Τι άλλο ψηφίζετε; Ψηφίζετε να κόψετε τους μισθούς και τα εισοδήματα των αστυνομικών, των πυροσβεστών, των λιμενικών, των στρατιωτικών, όλων όσοι υπάγονται στα ειδικά μισθολόγια. Τι κόβετε; Τους μισθούς του χιλιάρικου, τους μισθούς των 900 ευρώ. Αυτό κόβετε! Ταξικό πρόσημο, κύριε Μαντά! Δεν είναι εδώ το μεγάλο κεφάλαιο που φορολογούμε. Δεν είναι ο μεγάλος πλούτος. Δεν είναι ο καπιταλισμός, δεν είναι ότι οι καπιταλιστές πληρώνουν τώρα. Δεν είναι οι μεγάλες επιχειρήσεις. Είναι αυτοί οι εργαζόμενοι. Αυτοί πληρώνουν. Τι ψηφίζετε;
Αριστερά.
Αριστερά, λέει ο κ. Παπαδόπουλος. Δεν άκουσε τα προηγούμενα, γιατί θα δυσκολευόταν να το πει. Τι ψηφίζετε; Ομαδικές απολύσεις. Τις ψηφίζετε. Τι άλλο; Ψηφίζετε και το lockout. Ψηφίζετε και αυτό! Τι άλλο; Δήθεν ψηφίζετε την επαναφορά των συλλογικών διαπραγματεύσεων με ρύθμιση που υπήρχε - είναι ακριβώς η ίδια! - και είχατε τη δυνατότητα να την ενεργοποιήσετε όποτε θέλετε. Εξηγήθηκαν πλήρως όλα αυτά. Όχι από εμάς, αλλά από τους φορείς. Ψηφίζετε επίσης και την ιδιωτικοποίηση της ΔΕΣΦΑ. Και αυτό το ψηφίζετε. Ψηφίζετε και την πλατφόρμα ηλεκτρονικών πλειστηριασμών. Κυρίες και κύριοι συνάδελφοι, αυτά κάνετε σήμερα. Αυτά ψηφίζετε. Ποιο είναι το επιχείρημα; Για να ακούσουμε τα επιχειρήματά σας τώρα. «Τα ψηφίζουμε αυτά, αλλά ψηφίζουμε και αντίμετρα.». Κοιτάξτε, εδώ ίσως ο κ. Τσακαλώτος - ως ευ παρέστητε! - μαζί με την απάντηση που θα μας δώσει ή μας έδωσε ή εν πάση περιπτώσει ενδεχομένως θέλει να τη συμπληρώσει για το θέμα της παραιτήσεως, να σχολιάσει και ένα ιδεολογικό ζήτημα που αφορά το αφορολόγητο. Ομιλία του κ. Τσακαλώτου στη Βουλή: «Το πρώτο το κερδίσαμε. Μια αριστερή Κυβέρνηση κράτησε το ψηλότερο αφορολόγητο σε όλη την Ευρώπη.». Αυτό ήταν - όπως έλεγε ένας παλαιότερος συνάδελφος, που δεν είναι μαζί μας, που ήταν στο Υπουργείο Οικονομικών - «last year». Φέτος ο κ. Τσακαλώτος πρέπει να απαντήσει εκτός από το γιατί δεν παραιτήθηκε και εάν εξακολουθεί να θεωρεί ότι μετά τη μείωση αυτού του αφορολόγητου παραμένει αριστερός. Αυτό, όμως, είναι ένα ιδεολογικό ζήτημα και θα το απαντήσει. Προσέξτε, όμως, κυρίες και κύριοι συνάδελφοι. Υπάρχουν τα αντίμετρα. Αναφέρθηκε ο συνάδελφός μου, αλλά και άλλοι στο άρθρο 15. Δεν γίνεται να υπάρχει παρανόηση ως προς αυτό. Το άρθρο 15 λέει: «Οι διατάξεις των άρθρων 3, 9 και 11 ως 14, δηλαδή όλων των αντιμέτρων, τίθενται σε εφαρμογή υπό την προϋπόθεση», πρώτη φράση. «και στον βαθμό», δεύτερη φράση, «που σύμφωνα με την εκτίμηση του Διεθνούς Νομισματικού Ταμείου και της Ευρωπαϊκής Επιτροπής που θα συνεργαστούν γι' αυτά με την Ευρωπαϊκή Κεντρική Τράπεζα, τον Ευρωπαϊκό Μηχανισμό Σταθερότητας και τις ελληνικές αρχές, στο πλαίσιο της τελικής αξιολόγησης του Προγράμματος Οικονομικής Προσαρμογής…» - Τι; Πετύχατε το 3,5% του 2018; Όχι, βέβαια! - «… δεν προκαλείται απόκλιση από τους μεσοπρόθεσμους δημοσιονομικούς στόχους, όπως αυτοί καθορίζονται στο ως άνω πρόγραμμα.». Και για το 2019 και για το 2020 και για το 2021 και για όλο τον χρόνο του μεσοπροθέσμου είναι οι δημοσιονομικοί στόχοι. Τι δεν καταλάβατε και συζητάμε τώρα εδώ; Το καταλάβατε, φαντάζομαι. Άρα, λοιπόν, το θέμα είναι εδώ λυμένο. Έτσι λέει το άρθρο 15. Ακούω πρόσθετο επιχείρημα. Λέει ότι είναι με το 3,5%. Όχι, δεν είναι με το 3,5%, αλλά είναι με τους στόχους. Πάμε όμως στους στόχους. Μα, για να το πάρετε, εφόσον αυτό έχει δημοσιονομική επίπτωση μίας μονάδας, δεν πρέπει να υπάρχει πρόβλεψη ότι θα υπάρχει υπέρβαση του πλεονάσματος και το πλεόνασμα θα φτάσει το 4,5%, για να πάρετε το 1% και να πάει στο 3,5%; Συμφωνήσαμε και σε αυτό. Εγώ, όμως, θα είμαι πολύ γενναιόδωρος μαζί σας και θα σας βάλω και μια μικρή πρόκληση. Να υποθέσουμε ότι δεν υπάρχει το άρθρο 15; Να το σβήσουμε; Ας υποθέσουμε ότι δεν υπάρχει. Έχω μια απλή ερώτηση για εσάς. Τι έρχεστε και λέτε στον ελληνικό λαό; Υπάρχει και άρα υπάρχει αυτό το πρόσθετο πρόβλημα το οποίο έχουμε αναφέρει, αλλά ας πούμε ότι δεν υπήρχε. Τι έρχεστε και λέτε στον ελληνικό λαό; Ότι θα πάρετε φόρο από τους ανθρώπους του πεντακοσάρικου, ώστε να μπορέσετε εν συνεχεία να τους δώσετε επιδότηση ενοικίου; Αυτό λέτε; Αυτό είναι το επιχείρημά σας, ότι θα κόψετε τις συντάξεις του χιλιάρικου, προκειμένου εν συνεχεία να τους κάνετε πρόγραμμα σίτισης; Αυτό λέτε; Αυτό, αν δεν υπάρχει το άρθρο 15. Γιατί εκείνο που φυσικά θα γίνει είναι ότι απλώς θα πάρετε φόρο από τους ανθρώπους του πεντακοσάρικου και απλώς θα κόψετε τις συντάξεις, δεν θα υπάρχει και τίποτα άλλο. Αλλά σε κάθε περίπτωση αυτή είναι η κατάσταση. Ακούστε τώρα για τα μεγάλα πλεονάσματα τι έλεγε ο κύριος Πρωθυπουργός. «Τα πρωτογενή πλεονάσματα με δεδομένα τα αποτελέσματα της υφεσιακής εξαετίας σε κράτος, κοινωνία και εργαζόμενους, δεν επιτρέπεται να υπερβαίνουν το 1,5% με 2%. Και αυτό είναι κοινό μυστικό.». Κι έρχεστε και πανηγυρίζετε γιατί θα κάνετε αντίμετρα αν πιάσετε το 5,5%; Αυτό θα το καταθέσω. Είναι ομιλία του Πρωθυπουργού στην 20ή Στρογγυλή Τράπεζα του «ECONOMIST». [[Στο σημείο αυτό ο Βουλευτής κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι έλεγε ο κ. Ντάισελμπλουμ; Δεν άκουσα κανέναν ούτε να διαφωνήσει ούτε να τον διαψεύσει. «Συμφωνήσαμε με την ελληνική Κυβέρνηση που μπορεί παράλληλα να νομοθετήσει επεκτατικά μέτρα», ακούστε πότε, «με την υπόθεση ότι η οικονομία πάει καλύτερα και το δημοσιονομικό μονοπάτι πηγαίνει καλύτερα από ό,τι περιμένουμε και χρησιμοποιώντας τον δημοσιονομικό χώρο, που τότε θα χρησιμοποιηθεί, αφού εφαρμοστούν αυτές οι πρόσθετες μεταρρυθμίσεις.». Τι δεν καταλαβαίνετε;
Εσείς τι δεν καταλαβαίνετε; Ξεκάθαρα είναι.
Άρα καταλαβαίνουμε τα ίδια. Τότε, λοιπόν, έχουμε συμφωνήσει σε αυτά που λέμε. Χαίρομαι πολύ, κύριε Υπουργέ, γιατί τόσον καιρό εδώ μέσα οι καλοί σας συνάδελφοι, προσπαθώντας δυστυχώς να υποστηρίξουν την άθλια πολιτική σας, πάνε να μας βγάλουν όλους τρελούς, γιατί όλοι καταλαβαίνουμε αυτό το απλό, ότι δεν υπάρχουν αντίμετρα και κοροϊδεύετε τον ελληνικό λαό. Αυτό το απλό καταλαβαίνουμε, κύριε Υπουργέ.
Από πού το καταλαβαίνετε; Από πού προκύπτει;
Από όλα προκύπτουν. Μα, είναι δυνατόν;
Βγάλτε το 15.
Πάμε και σε κάτι ακόμη, διότι εδώ, κατά τη γνώμη μου, είναι και η μεγαλύτερη εξαπάτηση, αλλά και ίσως ένα παράθυρο ευκαιρίας. Για να δούμε ο κ. Μαντάς τι θα πει, ο οποίος εκπροσωπεί εδώ την κοινοβουλευτική Πλειοψηφία. Διαβάζω τον νόμο, τρίτο μνημόνιο, 4336/2015: «Σε περίπτωση υπέρβασης του δημοσιονομικού στόχου, το ποσό της υπέρβασης διατίθεται ως ακολούθως: Τουλάχιστον 30% διατίθεται για την εξυπηρέτηση του χρέους, άλλο ένα 30% για την εξόφληση ληξιπρόθεσμων υποχρεώσεων και το υπόλοιπο 40% στην ενίσχυση της κοινωνικής προστασίας κατά τεκμήριο του ελάχιστου εγγυημένου εισοδήματος και τη μείωση των φόρων.». Συμφωνούμε; Έτσι είναι;
Έτσι λέτε.
Όχι, έτσι λέει ο νόμος, κύριε Παπαδόπουλε. Μην έχουμε διαφωνία επί του πραγματικού. Εδώ λύνεται αυτό με ανάγνωση. Προσέξτε τώρα. Έχουμε υπεραπόδοση πλεονάσματος; Πόσος ήταν ο στόχος φέτος; Ήταν 0,5%. Πόσο πετύχατε; 4 και κάτι δεν πετύχατε; 4,2%. Πόσο είναι η απόδοση; Είναι 3,7%. Πόσο είναι το 40% του 3,7%; Ωραία! Εγώ θα σας δώσω το εξής - υπέρ σας είναι αυτό - ότι δεν είναι επαναλαμβανόμενο, ότι έχετε να πιάσετε και 1,75 την επόμενη χρονιά και, επομένως, δεν μπορούμε να το πάρουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο χρόνο ακόμη, κύριε Πρόεδρε. Ερώτηση: Μπορούμε απ' αυτό, κυρίες και κύριοι συνάδελφοι, να διαθέσουμε μισό; Ενάμισι δικαιούμαστε. Εσείς το αποφασίσατε. Εμείς σας κάναμε μια πρόταση, για να συμφωνήσουμε, για να το διαθέσετε. Καταθέσαμε τροπολογία. Θέλουμε να την υπερψηφίσετε. Σας λέμε: Διαθέσετε το, για να μειώσουμε τον ΕΝΦΙΑ. Διαθέστε το, για να μειώσουμε τον ΦΠΑ στα αγροτικά εφόδια από το 24% στο 13%. Διαθέστε το, για να καταργήσουμε τον φόρο στο κρασί. Από τα τέσσερα που λέω γίνεται το ένα. Μη βιάζεστε. Τέλος, διαθέστε το, για να στηρίξουμε και να φτιάξουμε περισσότερες θέσεις στους παιδικούς σταθμούς. Να η πρόκληση, λοιπόν. Ψηφίστε την τροπολογία της Νέας Δημοκρατίας. Διαθέστε το εισόδημα έτσι όπως πρέπει, αυτό που βγήκε από τα πλεονάσματα τα συγκεκριμένα. [[Χειροκροτήματα από την πτέρυγα της Νέας Δημοκρατίας]] Πάω στο επόμενο, όμως. Η μεγάλη επιτυχία των αντιμέτρων ποια είναι; Αφού, να τα αντίμετρα. Είναι ψηφισμένα και ήταν. Μα, δεν έχει πρόσθετη αξία αυτό που κάνατε. Αυτό σας λέω. Δεν υπάρχει προστιθέμενη αξία. Προχωρώ, κυρίες και κύριοι συνάδελφοι. Γιατί τα κάνετε όλα αυτά; Ακούστε τι μας είπατε, το οποίο βρίσκω ότι είναι αποκαλυπτικό. Το λέει και η αιτιολογική έκθεση για τη ρύθμιση για το χρέος. Μα, από το 2012 έχει ξεκινήσει η διαδικασία της ρυθμίσεως του χρέους.
Μέχρι το 2015 δεν είχε γίνει τίποτα.
Καγχάσατε; Ετοιμαστείτε τώρα να τον καταπιείτε τον καγχασμό. Ετοιμαστείτε. Είστε έτοιμοι; Πάμε. Μεσοπρόθεσμο, το οποίο ψηφίζετε τώρα. Αυτό ψηφίζετε τώρα εσείς, που καγχάζετε. Εσείς, που κοροϊδέψατε για το 2012, το μεσοπρόθεσμο που ψηφίζετε τι λέει;
Κύριε Βορίδη, παρακαλώ, ο χρόνος σας έχει τελειώσει. Θα σας δώσω άλλα δύο λεπτά.
Αφήστε μου λίγο περιθώριο. Το δημόσιο χρέος για δεκαετίες - λέει το μεσοπρόθεσμο στο 7, σελίδα 233- είχε ιδιαίτερα αυξητική δυναμική. Τα τελευταία χρόνια η σύνθεση και η δομή του βελτιώθηκαν, η μέση υπολειπόμενη φυσική διάρκειά του έχει χρονικά επεκταθεί και έχουν μειωθεί αισθητά οι δαπάνες εξυπηρέτησής του. Τι έγινε; Εσείς τα κάνατε αυτά; Αναγνωρίζετε, λοιπόν, ότι οι προηγούμενες κυβερνήσεις είχαν φέρει αποτελέσματα για το χρέος. Τι κάθεστε και μας λέτε τώρα για τις μεγάλες επιτυχίες και φέρνετε αυτά τα μέτρα, λέτε, για να ξεκινήσει η διαπραγμάτευση για το χρέος, που από το 2012 φέρνει συγκεκριμένα αποτελέσματα; Ποιον κοροϊδεύετε; Όμως, είστε αποκαλυπτικότατοι. Ανοίγει, λέει ο Υπουργός, ένα μεγάλο μονοπάτι μπροστά μας, το μονοπάτι της ανάπτυξης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Το 2014 είχαμε γυρίσει στην ανάπτυξη. Το 2015 μάς γυρίσατε στην ύφεση. Το 2016 μάς γυρίσατε στην ύφεση. Το πρώτο τρίμηνο του 2017 έχει ύφεση. Η Ελλάδα είναι η μοναδική χώρα στην Ευρωπαϊκή Ένωση που βρίσκεται σε ύφεση, εξαιτίας των δικών σας πολιτικών και περιμένουμε την προοπτική της ανάπτυξης. Περιμένουμε και κάτι άλλο, συνάδελφοι. Περιμένουμε τη δοκιμαστική έξοδο στις αγορές το 2017-2018. Ποια; Αυτή που είχαμε κάνει το 2014! Συγχαρητήρια! Μετά από όλα αυτά τα μέτρα και δύο μνημόνια, να μας γυρίσετε εκεί που είμαστε το 2014. Αυτές είναι οι προοπτικές και η μεγάλη επίτευξη. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Σας άκουσα, όμως, όλο αυτό το διάστημα που ήσασταν αποκαλυπτικοί, γιατί όλα αυτά δεν πατάνε πουθενά. Τι ήρθατε και είπατε, σε έναν λόγο εσωτερικής κατανάλωσης; «Το πρόβλημα είναι να μην έρθουν οι άλλοι.». Και χρησιμοποιήσατε ωραίο όρο: «Να μην γίνει η παλινόρθωση.». Τον χρησιμοποιούσαμε για τη μοναρχία. Τώρα είναι το παλαιό πολιτικό σύστημα που δεν πρέπει να παλινορθωθεί. Αυτός είναι ο καημός. Μη φύγετε εσείς και αλλάξει η κυβέρνηση. Γιατί δεν μας το λέτε απλά; Αντί για όλες αυτές τις περικοκλάδες, υπάρχει μία απλή διατύπωση γι' αυτό: «Θέλουμε να μείνουμε στην εξουσία. Θα κάνουμε τα πάντα για να το επιτύχουμε αυτό. Αυτός είναι ο μοναδικός μας σκοπός.». Έχετε μια βαθιά υπαρξιακή κρίση. Την εξέφρασε χθες εναργέστατα ο κ. Φίλης. Τι είπε ο κ. Φίλης; «Πόσα πολλά να κάνεις αντίθετα στα πιστεύω σου χωρίς να χάσεις την ψυχή σου;». Αυτό το ζήτημα έθεσε. Θυμάμαι ότι είχατε εδώ ένα ωραίο σύνθημα, που το φωνάζανε τα προηγούμενα ηρωικά χρόνια του ΣΥΡΙΖΑ από τα έδρανα: «Ψυχή βαθιά». Τόσο βαθιά, που χάθηκε! Να είστε καλά. Ευχαριστώ πολύ.
Ο κύριος Υπουργός έχει ζητήσει τον λόγο.
Πρόσεξα κάτι στην ομιλία του κ. Βορίδη, που μάλλον είχε περισσότερο χρόνο από ό,τι θα έχει ο Υπουργός Οικονομικών αργότερα, οπότε είπα να κάνω μία παρέμβαση.
Ο κ. Μαντάς μίλησε περισσότερο, αλλά λείπατε.
Πρόσεξα κάποιες λεκτικές υπερβολές που τις παθαίνει, όταν έχει έναν ενθουσιασμό. Εάν χωρίς μέτρα - αντίμετρα το 2018 φτάνουμε στο 3,5%, το 2019…
Και το 2020-2021.
Μπορώ να μιλήσω; Κύριε Σταϊκούρα, δεν ξέρω εάν μπορείτε να κρίνετε από τέσσερις λέξεις εάν είμαι λάθος. Νομίζω ότι μπορείτε να ακούσετε τρεις προτάσεις και μετά να κρίνετε. Με τρεις λέξεις νομίζω ότι δεν μπορείτε. Εάν το 2018 κάνουμε πρόβλεψη ότι το 2019 πάμε στο 3,5%, πάμε στα μέτρα και αντίμετρα. Μπορούμε να το πούμε όπως ο Ντάισελμπλουμ, που δεν τον έχω ξεχάσει. Τουλάχιστον τρεις φορές έχω εξηγήσει σε επιτροπή τι λέει ο Ντάισελμπλουμ. Και ο κ. Σταϊκούρας θα το θυμάται και πολλοί άλλοι από εσάς ότι το έχω εξηγήσει. Ο κ. Ντάισελμπλουμ, λοιπόν, λέει: «Εάν το 2018 πάτε στο 4,5%, γιατί ουσιαστικά πάτε στο 3,5% και παίρνετε 1% μέτρα από τις συντάξεις, θα μπορείτε να κάνετε τα αντίμετρα. Άρα, δεν υπάρχει η πιθανότητα να μην πάρετε τα αντίμετρα. Θα πάρετε τα αντίμετρα», λέει ο Ντάισελμπλουμ. Προβλέπουμε 3,5% συν 1% οι συντάξεις, 4,5%, άρα, θα πάρετε το 1%. Άρα υπάρχουν τα αντίμετρα, αν είμαστε εντός του στόχου.
Στο 4,5%!
Τώρα, τι θα γίνει, κύριε Χατζηδάκη;
Κοιτάξτε, κύριε Χατζηδάκη, επειδή θεωρώ ότι είστε έξυπνος άνθρωπος, η διακοπή που κάνετε είναι μόνο για να μη γίνει συζήτηση. Σας το λέω ευθέως ότι διακόπτετε, γιατί δεν θέλετε να ακούσετε την αλήθεια. Ήμουν πολύ σαφής…
Γιατί έχετε πουλήσει την ψυχή σας και γιατί υπάρχει και κάποιο όριο πια!
Αυτό τώρα, κύριε Χατζηδάκη…
Δεν ντρέπεσαι λίγο!
Τελείωνε! Πού την βρήκες την ψυχή;
Μας κοροϊδεύετε τελείως!
Κύριε Χατζηδάκη, μισό λεπτό!
Δεν ντρέπεσαι λίγο; Κάνε παρέα με τον Άδωνη Γεωργιάδη! Σας πήρε ο πόνος!
Κύριε Χατζηδάκη, μισό λεπτό!
Όπως έκανα μια παρομοίωση χθες, θα κάνω και μια άλλη παρομοίωση: Δεν είστε σαν τον κ. Γεωργιάδη. Δεν σας είχαμε για αυτό!
Είπα τι αισθάνομαι!
Κύριε Χατζηδάκη, πολλή ψυχοπάθεια έπεσε εδώ μέσα σήμερα!
Θα με ακούσετε. Οποιοσδήποτε άνθρωπος ακούσει αυτό που λέω, ξέρει ότι αυτό που λέω εγώ και αυτό που λέει ο Ντάισελμπλουμ είναι ακριβώς το ίδιο. Η μόνη διαφορά είναι αν στο σενάριο βάζεις τη μείωση των συντάξεων ή δεν τη βάζεις.
Σωστό.
Επιτρέψτε μου να συνεχίσω. Άρα συμφωνούμε, το λέω με τον δικό μου τρόπο, αλλά, αν θέλετε, το λέω και με τον τρόπο του Ντάισελμπλουμ. Αν το 2018 υπάρχει πρόβλεψη για το 2019 για 3,5%, θα έχουμε και τα μέτρα και τα αντίμετρα... Μη μου απαντήσεις ακόμα, θα φθάσω σε αυτό…
Κύριε Βορίδη, ακουστήκατε.
Μα, δεν μίλησα!
Ησυχία, τέρμα, έληξε!
Αφού δεν μίλησα, τι ησυχία;
Ο κ. Χατζηδάκης αναπληρώνει τον άλλο Αντιπρόεδρο εδώ σήμερα;
Ό,τι πείτε!
Ησυχία!
Υπάρχουν τα αντίμετρα. Αν γίνει αυτό - για να φθάσω στο μεσοπρόθεσμο που «καίει» τον κ. Σταϊκούρα - αν πάρουμε 1+ και 1- το 2019, πού θα είμαστε το 2020; Πάλι στο 3,5%! Άρα πάλι θα τα πάρουμε. Άρα να συμφωνήσουμε ότι όλα αυτά που λέει ο Αρχηγός σας, εσείς, για το 5,5% δεν υπάρχουν; Διότι το 2019…
Πώς δεν υπάρχουν;
Ακούστε, κύριε Μπούρα. Προσπαθώ να σας εξηγήσω - νομίζω με πάρα πολύ μεγάλη υπομονή - με επιχειρήματα. Άρα το 2019 που έχουμε πάρει το 1+1, λογικά - εκτός αν έχει γίνει κάτι που δεν μπορούμε να προβλέψουμε, μια κρίση, κάτι άλλο ή κάτι θετικό, με το οποίο μετά θα μπορούμε να ξοδέψουμε περισσότερο - , είμαστε στον δρόμο να έχουμε 3,5% και το 2020. Διότι είχαμε 3,5%, πήραμε 1+1, σβήνει το ένα το άλλο, άρα υπάρχουν τα αντίμετρα και για το 2020. Αυτή είναι η αλήθεια. Έχετε στήσει μια ολόκληρη φιλολογία, επειδή δεν σας βγήκε το «θα πέσει αυτή η Κυβέρνηση, δεν θα υπάρχει αξιολόγηση». Χτίζετε πάνω σε ένα ψέμα. Το ψέμα είναι ότι δεν υπάρχουν τα αντίμετρα. Τα αντίμετρα υπάρχουν, αν είμαστε εντός των στόχων. Αυτό είναι το ένα που θέλω να πω. Το δεύτερο είναι ότι μέχρι το 2021 έχουμε και πολύ περισσότερα αντίμετρα να πάρουμε. Μέχρι που το βασικό σενάριο λέει ότι μπορούμε να έχουμε μέχρι 3 δισεκατομμύρια, να μειωθούν οι φόροι, το οποίο νόμιζα μέχρι τώρα ότι ήταν κάτι που θα εκτιμούσατε εσείς. Οπότε μπορώ να τα πάρω από τον Χουλιαράκη, που τα έχει βάλει στους φόρους, και να τα βάλω σε δαπάνες, αφού δεν σας ενδιαφέρει.
Και αν…
Πάμε παρακάτω. Τι μας είπατε για το χρέος, κύριε Βορίδη; Για το χρέος ξέρετε τι μας είπατε; Ότι δεν χρειάζεται τίποτα για το χρέος. Μας είπατε ότι το 2012 το λύσατε, δηλαδή τρεις μέρες πριν από το Eurogroup μάς λέτε ότι ο Βενιζέλος - δεν ξέρω γιατί έχετε τόσο καημό να τον υποστηρίξετε - το έλυσε το χρέος το 2012. Άμα το έληξε το χρέος το 2012, γιατί είμαστε αυτή τη στιγμή σε αυτή την κατάσταση; Φαντάζομαι για τον έναν χρόνο του ΣΥΡΙΖΑ, που εκτροχιάστηκε η οικονομία. Αυτό λέτε; Δηλαδή, με μια βιωσιμότητα που κρατάει για πενήντα χρόνια στους υπολογισμούς του ΔΝΤ, του ESM, της ECB, που φτιάχνουν μελέτες βιωσιμότητας, λέτε ότι, αν δεν υπήρχε ο ένας χρόνος που δεν πήγε καλά ο ΣΥΡΙΖΑ, θα ήταν βιώσιμο το χρέος. Αυτό λέτε; Μπορώ να ξέρω γιατί τρεις ημέρες πριν από το Eurogroup δεν έχουμε την υποστήριξή σας ότι χρειαζόμαστε περαιτέρω μείωση του χρέους και μας είπατε ότι όλα είναι μια χαρά από το 2012; [[Χειροκροτήματα από την πτέρυγα του ΣΥΡΙΖΑ]] Αν απαντήσετε σε αυτό, να συνεχίσει η συζήτηση.
…(δεν ακούστηκε)
Κύριε Πρόεδρε, θέλω τον λόγο για ένα λεπτό ως εισηγητής.
Κύριε Πρόεδρε, θα ήθελα να τοποθετηθώ ως Κοινοβουλευτικός Εκπρόσωπος.
Τώρα ποια διαδικασία θα εφαρμόσουμε;
Να προχωρήσουμε στον κατάλογο.
Μισό λεπτό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Λεωνιδίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Γιόγιακας.
Κύριε Πρόεδρε, στον Κοινοβουλευτικό Εκπρόσωπο όταν ζητάει τον λόγο μετά από παρέμβαση Υπουργού δεν μπορείτε να μην του δώσετε τον λόγο. Δεν γίνεται αυτό.
Όχι, δεν γίνεται! Το ζητάμε και εμείς αυτό και δεν γίνεται ποτέ.
Κύριε Βορίδη, σας παρακαλώ, διευκολύνετε την κατάσταση.
Τη διευκολύνω πάρα πολύ. Θα είχα μιλήσει σε δύο λεπτά. Δεν υπάρχει κανένα ζήτημα και ξέρετε ότι είναι απολύτως κανονικό. Αναφέρθηκε ο κύριος Υπουργός στην ομιλία του…
Θα μου πείτε μετά ότι τα δύο λεπτά στον ωκεανό της αιωνιότητας δεν είναι ούτε μία σταγόνα.
Κύριε Πρόεδρε, έχω τον λόγο για δύο λεπτά;
Ορίστε, κύριε Βορίδη.
Ευχαριστώ πολύ.
…(δεν ακούστηκε)
Δεν είπα ότι είπατε κακά λόγια. Εξαίρετα μιλήσατε! Κύριε Τσακαλώτο, εμείς οι δύο έχουμε συνηθίσει να μιλάμε κάπως κανονικά, όσο μπορείτε, αλλά κάπως κανονικά. Αυτό τι σημαίνει; Ότι δεν μπορείτε με αυτόν τον τρόπο να αδικείτε τα επιχειρήματα. Πρώτον, με όλα όσα προσπαθήσατε να μας πείτε, επιβεβαιώσατε πλήρως αυτό το οποίο λέμε για τα αντίμετρα. Πλήρως! Εμείς ακριβώς αυτό λέμε. Τα αντίμετρα λαμβάνονται υπό δύο προϋποθέσεις: ότι θα έχουν επιτευχθεί οι δημοσιονομικοί στόχοι του 3,5% και επομένως πρόσθετα τα μέτρα ανεβάζουν το πλεόνασμα στο 4,5%, για να κατέβει μετά. Μόνον τότε! Αυτό λέμε. Άρα το πλεόνασμα είναι 4,5%. Να είμαστε συνεννοημένοι. Δεν γίνεται διαφορετικά. Το δεύτερο που λέμε είναι ότι αυτό δεν αφορά μία χρονιά - ευτυχώς αποκαλύφθηκε, γιατί μέχρι τώρα μας τα λέγατε αλλιώς - , αλλά αφορά τους στόχους τους δημοσιονομικούς του μεσοπρόθεσμου προγράμματος 2018, 2019, 2020, 2021. Όχι μία χρονιά. Το τρίτο που λέμε είναι ότι γι' αυτό απαιτείται η έγκριση του ΔΝΤ και της Ευρωπαϊκής Επιτροπής. Δηλαδή, με συγχωρείτε, χαιρέτα μου τον πλάτανο! Να το πω πολύ απλά: Χαιρέτα μου τον πλάτανο! Ποτέ αντίμετρα! Έχετε συνομολογήσει - χαίρομαι που αποσαφηνίστηκε από τη συζήτηση - τι είναι τα αντίμετρα, κύριε συνάδελφε. Καλή επιτυχία στην ψήφισή τους και να δικαιολογήσετε με αυτά το ότι κόβετε τους μισθούς και τις συντάξεις, το ότι κόβετε τους μισθούς των ενστόλων, το ότι παίρνετε φόρο από το πεντακοσάρικο και ότι κόβετε τις συντάξεις του χιλιάρικου με αυτά. Για το χρέος δεν απαντήσατε στο βασικότερο. Εδώ έρχεστε και μας λέτε ότι όλα αυτά θα τα κάνετε - το γράφετε στην αιτιολογική σας έκθεση - προκειμένου να ανοίξει, λέει, η συζήτηση για το χρέος. Διαβάστε την αιτιολογική σας έκθεση! Εγώ τα γράφω; Κάτι μου έλεγε και η Υπουργός εκ δεξιών σας, να διαβάσω λίγο πιο κάτω και λίγο πιο πάνω. Η ουσία είναι ότι αυτή η φράση περιλαμβάνεται αυτούσια στην αιτιολογική σας έκθεση. Σας είπα, λοιπόν, ένα απλό πράγμα: Η συζήτηση για το χρέος ξεκίνησε τώρα; Αυτό έχετε καταλάβει εσείς; Οι προηγούμενες ρυθμίσεις τι ήταν; Ή δεν υπήρχαν; Είπα εγώ ποτέ ότι δεν πρέπει να υπάρξει περαιτέρω ρύθμιση για το χρέος; Πότε σας το είπαμε αυτό; Είπα εγώ ποτέ, είπε η Νέα Δημοκρατία ποτέ, ότι κάθε ρύθμιση… Έχετε την ευλογία μας, έχετε την καλή μας ευχή να πάτε να φέρετε την καλύτερη δυνατή ρύθμιση για το χρέος. Άμα σας πούμε κιόλας ότι δεν εμπιστευόμαστε τρομερά το αποτέλεσμα, δεν θα μας παρεξηγήσετε! Έχουμε πεπραγμένα. Την ευχή μας όμως την έχετε!
Να είστε καλά!
Κύριε Βορίδη, ολοκληρώσατε. Κύριε Υπουργέ, έχετε τον λόγο.
Εγώ μια κουβέντα θα πω και ευχαριστώ για τις ευχές σας. Αυτό που είπατε για το 2019 και το 2020 το δέχομαι. Υπάρχει, όμως, ένα μεγάλο «αλλά». Δεν δέχομαι από τον Αρχηγό σας να λέει ότι, για να υπάρχουν τα αντίμετρα, χρειάζεται υπέρβαση νέτα σκέτα. Γιατί αυτή είναι η πονηριά σας. Δεν λέτε κάθε φορά που βγαίνετε ότι χρειάζεται υπέρβαση του στόχου, εάν έχουμε ενσωματώσει τα μέτρα που δεν έχουμε πάρει ακόμα. Άρα ο απλός πολίτης μένει με την εντύπωση - και μη μου πείτε ότι δεν έχετε κάποιο σημείο πονηριάς - ότι, για να πάρουμε αυτά τα αντίμετρα, πρέπει να υπερβαίνουμε τους στόχους. Αυτό έχει μεγάλη σημασία και δεν τους το λέτε. Οπότε, εάν κάθε φορά ακούω τον κ. Μητσοτάκη - τον έχω ακούσει και στην τηλεόραση, τον έχω ακούσει και αλλού - να λέει ότι, για να γίνουν τα αντίμετρα χρειάζεται υπέρβαση του στόχου, από τη στιγμή που υπάρχουν τα άλλα μέτρα, τότε δεν έχω πρόβλημα. Άρα αυτό που λέτε εσείς είναι έντιμο. Συμφωνώ ότι αυτή είναι η διατύπωση του Ντάισελμπλουμ, είναι η δικιά σας, αλλά, όταν θα το λέτε από εδώ και πέρα, θα το λέτε με τον τρόπο που το είπατε. Όχι με τον τρόπο που το λέτε στα κανάλια, που το λέτε όλοι ότι χρειάζεται γενικά. Λέτε ότι υπάρχει υπέρβαση στα οικονομικά. Κάποιος θα σας ρωτήσει σε σχέση με τι. Όταν το ξεκαθαρίσετε, όπως το κάνατε με έντιμο τρόπο, εγώ δεν έχω πρόβλημα.
Για την τροπολογία δεν θα μας πείτε τίποτα;
Κύριε Πρόεδρε, να τοποθετηθώ τώρα ή μετά;
Θα κάνετε δεκτή την τροπολογία μας;
Ξέρετε πολύ καλά ότι κρίνω όλες τις τροπολογίες με πολύ μεγάλη σημασία, χωρίς να κάνω ευνοϊκή μεταχείριση σε κάποια σχέση με κάποια άλλη.
Τον λόγο έχει ο κ. Γιόγιακας.
Κυρίες και κύριοι συνάδελφοι, είναι πολύ δύσκολο να παίρνεις τον λόγο μετά τον κ. Βορίδη με τις πολύ εμπεριστατωμένες σκέψεις και απόψεις, αποδομώντας όλες αυτές…
Μια καλή κουβέντα είπε!
Βασίλη, μπορεί να σε αποπέμψει. Βασίλη, προσοχή! Θα λες καλά λόγια, γιατί μπορεί να σε διώξει.
Μισό λεπτό, κύριε Γιόγιακα. Η πλευρά από εδώ να μη διαμαρτύρεται όταν υπάρχει οχλαγωγία από εκεί. Παρακαλώ πολύ!
Τις τελευταίες μέρες είμαστε μάρτυρες άλλης μια απόπειρας της συγκυβέρνησης να βαπτίσει το κρέας ψάρι, να εμφανίσει τη ψήφιση των μέτρων ως την απαρχή καλύτερων ημερών για τον τόπο μας. Είναι το μεγαλύτερο ψέμα που έχει ειπωθεί έως σήμερα, μέχρι το επόμενο. Είναι ένα ψέμα που έχει κτιστεί πάνω σε πέντε μύθους, που διακινούσε η Κυβέρνηση τους προηγούμενους μήνες. Ο πρώτος μύθος είναι ότι η αξιολόγηση καθυστέρησε, γιατί η Κυβέρνηση διαπραγματεύτηκε σκληρά, ότι η σημερινή συμφωνία είναι καλύτερη από εκείνη που μπορεί να είχε κλείσει ως τον περασμένο φθινόπωρο. Η αλήθεια είναι ότι η διαπραγμάτευση για τη δεύτερη αξιολόγηση εξελίχθηκε σε μια ακόμα πανωλεθρία της Κυβέρνησης. Οι θεσμοί πήραν όχι μόνο ό,τι προβλεπόταν στο αρχικό πακέτο, αλλά και όλα όσα είχαν σχεδιαστεί να γίνονται κατά τους μήνες των καθυστερήσεων. Πήραν, όμως, και τη μείωση του αφορολόγητου και των συντάξεων, που δεν υπήρχε στο τραπέζι το περασμένο φθινόπωρο. Όσο η Κυβέρνηση συζητούσε αντί να κυβερνά, η οικονομία πήγαινε χειρότερα. Το είπε τις προάλλες και η Κομισιόν, που ψαλιδίζει προς τα κάτω τις προβλέψεις της για την ανάπτυξη, το χρέος και την ανεργία. Το είπε και το Υπουργείο Οικονομικών, που κατέβασε τις εκτιμήσεις για την ανάπτυξη από το 2,7% στο 1,8%, επιβεβαιώνοντας έτσι ότι η καθυστέρηση της συμφωνίας κόστισε στην οικονομία 2 δισεκατομμύρια ευρώ μόνο για τους πρώτους μήνες του 2017. Ο δεύτερος μύθος είναι ότι η συμφωνία καθυστέρησε με σκοπό να πάρουμε μια μεγαλύτερη ελάφρυνση στην εξυπηρέτηση του δημόσιου χρέους, την ελάφρυνση - να θυμίσω - που είχαν πάρει πίσω οι θεσμοί μετά το καταστροφικό πρώτο εξάμηνο του 2015. Ο Γερμανός Υπουργός Οικονομικών έχει ήδη ξεκαθαρίσει ότι μέτρα για το χρέος θα συζητηθούν μετά τη λήξη του προγράμματος, δηλαδή μετά το καλοκαίρι του 2018. Μόλις πριν από λίγες μέρες, ο κ. Τσακαλώτος παραδέχθηκε ότι στο νομοσχέδιο μέτρων δεν περιλαμβάνεται κάποια ρητή και σαφής πρόβλεψη ότι τα μέτρα δεν θα εφαρμοστούν, εάν υπάρξει λύση για το χρέος. Την ίδια ώρα στον αέρα είναι και η είσοδός μας στο Πρόγραμμα Ποσοτικής Χαλάρωσης. Η Κυβέρνηση έβαζε μπροστά το χαρτί του υψηλού πρωτογενούς πλεονάσματος, λέγοντας ότι ανάλογο πλεόνασμα μπορεί να διατηρηθεί και τα επόμενα χρόνια, άρα δεν χρειάζονται άλλα προληπτικά μέτρα για μετά το 2018. Άλλος μύθος και αυτός, ο τρίτος. Πρώτα από όλα, γνωρίζουμε όλοι μας πού οφείλεται κατά κύριο λόγο το πλεόνασμα αυτό. Έχουν υπερφορολογηθεί τα πάντα. Μόνο ένα μικρό μέρος από το 1,7 δισεκατομμύριο ευρώ που η Κυβέρνηση είχε πάρει γι' αυτόν τον σκοπό έχει πάει σε οφειλές του δημοσίου προς ιδιώτες. Αφού θα έχουμε ανάλογο πλεόνασμα και τα επόμενα χρόνια, αφού ο κ. Τσίπρας λέει ότι πέτυχε το 2016 οκτώ φορές μεγαλύτερο πρωτογενές πλεόνασμα από αυτό που ήθελε, γιατί δεν επιστρέφει ένα μικρό κομμάτι της υπέρβασης, για να δώσει μια ανάσα στην κοινωνία που δοκιμάζεται; Αυτή ήταν και η κοστολογημένη πρόταση της Νέας Δημοκρατίας. Γιατί δεν χρηματοδοτεί από τώρα όλες τις θέσεις στους βρεφονηπιακούς σταθμούς; Γιατί δεν μειώνει τον ΕΝΦΙΑ κατά 20%; Γιατί δεν καταργεί τον φόρο στο κρασί; Καλωσορίζουμε, παρ' όλα αυτά, την υιοθέτηση της πρότασής μας για τη μείωση του ΦΠΑ στα αγροτικά εφόδια, που θα ανακουφίσει τους αγρότες από τα δυσβάστακτα έξοδα παραγωγής. Όμως, αγαπητές και αγαπητοί συνάδελφοι, υπάρχουν άλλοι δύο μύθοι, που πραγματικά ξεπερνούν κάθε όριο πολιτικού θράσους: «Δεν θα νομοθετήσουμε ούτε ένα ευρώ επιπλέον μέτρα από όσα προβλέπει η συμφωνία και πολύ περισσότερο από το 2019 και μετά», έλεγε ο Πρωθυπουργός, και φέρνει μέτρα 4,9 δισεκατομμυρίων ευρώ μέχρι το 2021, που φορτώνουν με νέα βάρη όλους τους Έλληνες και ιδιαίτερα τους πιο αδύναμους συμπολίτες μας: μείωση των κύριων και των επικουρικών συντάξεων, μείωση του αφορολόγητου, μείωση ειδικών μισθολογίων, νέα αύξηση των ασφαλιστικών εισφορών για ένα εκατομμύριο τετρακόσιες χιλιάδες ελεύθερους επαγγελματίες και αγρότες, που θα φτάνει μέχρι και το 28%, περικοπές σε επιδόματα, όπως το επίδομα ανεργίας και το επίδομα πετρελαίου θέρμανσης, κατάργηση δεκάδων άλλων, που υποτίθεται ότι θα ενσωματωθούν ως δαπάνες στο κοινωνικό επίδομα αλληλεγγύης. Έρχομαι στον πέμπτο και μεγαλύτερο μύθο, που είναι τα περίφημα αντίμετρα. Δεν ισχύει ότι τα αντίμετρα θα εφαρμοστούν αυτόματα, αν πιάσουμε τους στόχους του πρωτογενούς πλεονάσματος. Τα αντίμετρα θα αρχίσουν να εφαρμόζονται, εφόσον διαπιστωθεί ότι το πλεόνασμα ξεπερνά το 3,7% του ΑΕΠ και για όσο επιτρέπει το ποσοστό της υπέρβασης, αφού βέβαια συμφωνήσουν το Διεθνές Νομισματικό Ταμείο και οι άλλοι θεσμοί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Για να εφαρμοστούν τα θετικά μέτρα στο ακέραιο, πρέπει να υπάρξει πρωτογενές πλεόνασμα 5,6% με 5,7% του ΑΕΠ, δηλαδή πλεόνασμα πάνω από 10 δισεκατομμύρια ευρώ τον χρόνο. Πιστεύει κανείς ειλικρινά ότι είναι δυνατόν να επιτευχθεί ένα τέτοιο μέγεθος, όταν ο ίδιος ο Πρωθυπουργός είχε παραδεχθεί ότι ήταν αδύνατον; Όσο, λοιπόν, και αν κάποιοι, αγαπητοί συνάδελφοι, προσπαθούν να μας πείσουν για το αντίθετο, τα αντίμετρα ως πακέτο δεν πρόκειται να εφαρμοστούν. Ειλικρινά αναρωτιέμαι πόσο προσβάλλεται η νοημοσύνη των πολιτών, όταν η Κυβέρνηση τους παίρνει ένα καρβέλι ψωμί με την υπόσχεση να τους επιστρέψει κάποτε μερικά ψίχουλα.
Βάλτε μια τελεία, κύριε Γιόγιακα.
Τελειώνω, κύριε Πρόεδρε. Σε αυτούς του μύθους, κυρίες και κύριοι, στηρίχθηκε η μεγαλύτερη πολιτική απάτη της συγκυβέρνησης. Ένα τέταρτο ουσιαστικά μνημόνιο, χωρίς χρηματοδότηση, χωρίς αντίμετρα, χωρίς ελάφρυνση του χρέους. Ε, λοιπόν, σε αυτή την απάτη η Νέα Δημοκρατία άλλοθι δεν δίνει. Οι Έλληνες έχουν καταβάλει βαρύ τίμημα για την παραμονή της συγκυβέρνησης ΣΥΡΙΖΑ στην εξουσία. Δεν μπορούν να πληρώσουν άλλο. Σας ευχαριστώ.
Τώρα τον λόγο θα λάβει ο κ. Παφίλης. Κύριε Παφίλη, συμφωνείτε να προηγηθεί ο κ. Πετρόπουλος, γιατί έχει μια υποχρέωση;
Όχι, κύριε Πρόεδρε, δεν γίνεται.
Αν σας την πω, θα συμφωνούσατε να πάει εκεί που πρέπει να πάει.
Έχω κι εγώ μια υποχρέωση, κύριε Πρόεδρε. Είναι η τρίτη φορά που αλλάζει ο προγραμματισμός. Ας μου απαντήσει μετά. Κύριε Υπουργέ, με όλον τον σεβασμό, αλλά δεν γίνεται.
Τότε, ορίστε, έχετε τον λόγο.
Μια και μιλάμε για το πλεόνασμα και έχετε ζαλίσει τον κόσμο και η Κυβέρνηση και η Αξιωματική Αντιπολίτευση, θα σας πω ότι ένα είναι βέβαιο πλεόνασμα, η οργή του ελληνικού λαού και για την Κυβέρνηση και για σας που τον κοροϊδεύετε, που παίζετε θέατρο, που παριστάνετε όλοι σας τους υπηρέτες των λαϊκών συμφερόντων. Τέσσερις μέρες οξύτητα, καυγάς, που ξεπερνά κάθε όριο πολλές φορές, που φθάνει στο πολιτικό θράσος, κυριολεκτικά ένθεν κακείθεν, για να μη σας αδικήσω, κύριε Βορίδη. Είναι καινούργιο; Όχι! Θα το πούμε ξανά, γιατί η επανάληψη είναι η μήτηρ της μαθήσεως. Όσο το ΠΑΣΟΚ και η Νέα Δημοκρατία συνέκλιναν ακριβώς στην ίδια στρατηγική, γιατί είχαν διαφορές, τόσο ο καυγάς για το σκότος και το φως γινόταν οξυμμένος. Ακούγονταν, μάλιστα, πιο χοντρά πράγματα απ' ό,τι ακούγονται τώρα. Επανάληψη έχουμε. [[Στο σημείο αυτό, ομιλούντος του Βουλευτή κ. Αθανάσιου Παφίλη, ο Βουλευτής της Νέας Δημοκρατίας κ. Κωνσταντίνος Κουκοδήμος καταθέτει για τα Πρακτικά σε γραπτό κείμενο την ομιλία του, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άλλαξαν οι συνθήκες. Δεν είναι που άλλαξαν, όπως είπε ο Αντιπρόεδρος της Κυβέρνησης, γιατί συνέβη αυτό που δεν μπορούσαν να φανταστούν τα κυρίαρχα κόμματα τα προηγούμενα χρόνια, ότι δηλαδή ήρθε η Αριστερά και απειλεί το σύστημα. Απλώς, άλλαξε ο Μανωλιός, δηλαδή το ΠΑΣΟΚ, και έβαλε τα ρούχα του αλλιώς, δηλαδή ο ΣΥΡΙΖΑ. Αυτό ακριβώς συνέβη αυτά τα χρόνια. Ακριβώς, μάλιστα, επειδή είναι η ίδια στρατηγική, γι' αυτό υπάρχει και αυτή η μεγάλη σύγκρουση. Εμείς λέμε ότι η αντιπαράθεση είναι κάλπικη, γιατί δεν γίνεται για τα λαϊκά συμφέροντα, αλλά για το ποιος θα υπηρετεί καλύτερα την καπιταλιστική ανάπτυξη, φυσικά μέσα στο πλαίσιο της Ευρωπαϊκής Ένωσης, που είναι φιλολαϊκό, καθώς είναι η Ευρωπαϊκή Ένωση των λαών, όπως λέγατε όλοι. Είναι η Ευρωπαϊκή Ένωση που τσακίζει κυριολεκτικά όλους τους λαούς του κόσμου και που όλοι σας, προσκυνημένοι στην Ευρωπαϊκή Ένωση και στον καπιταλιστικό δρόμο ανάπτυξης, παλεύετε για το ποιος θα υπηρετήσει καλύτερα αυτή την πολιτική. Πολλά τα ανέπτυξαν οι ομιλητές μας και ο εισηγητής μας. Θα μιλήσει και ο Γενικός Γραμματέας του κόμματός μας. Αυτό που είναι εξαιρετικά προκλητικό και στο οποίο θα ήθελα να σταθώ είναι ότι και οι Υπουργοί - ο κ. Τσακαλώτος και οι υπόλοιποι - αλλά και οι Βουλευτές του ΣΥΡΙΖΑ επαναλαμβάνουν συνεχώς - να μην πω, χωρίς ντροπή - «εμείς είμαστε άλλο πράγμα», «εμείς ήρθαμε εδώ πέρα και εξυπηρετούμε τα λαϊκά στρώματα, τα συμφέροντα της εργατικής τάξης, σε αντίθεση με τη Νέα Δημοκρατία και το ΠΑΣΟΚ». Είναι αλήθεια αυτό; Από πού καθορίζεται; Καθορίζεται από την ευλογία του Αγίου Πνεύματος ή από το ότι η Κυβέρνηση του ΣΥΡΙΖΑ λέει «εγώ εκπροσωπώ τα συμφέροντα της εργατικής τάξης»; Μάλιστα ο κ. Μαντάς, σε μια συναισθηματική ομιλία, είπε ότι πατάμε σε μία βάρκα. Συμφωνούμε. Να βρούμε, λοιπόν, ποια είναι η βάρκα στην πορεία και να δούμε ποια συμφέροντα εξυπηρετεί και η Κυβέρνηση ΣΥΡΙΖΑ. Τολμάτε να μιλάτε για λαϊκά συμφέροντα, όταν το 2017, μετά από είκοσι τρεις μειώσεις των συντάξεων, δίνετε τη χαριστική βολή και τις κόβετε κι άλλο! Μετά από είκοσι τρεις μειώσεις, έρχεστε και τις κόβετε κι άλλο! Ουσιαστικά ενταφιάζετε - το έκανε το νομοσχέδιο Κατρούγκαλου - τον χαρακτήρα της κοινωνικής ασφάλισης. Μετατρέπετε τη σύνταξη σε επίδομα και λοιπά. Αυτό είναι εξυπηρέτηση των συμφερόντων των λαϊκών στρωμάτων, της εργατικής τάξης; Γιατί οι συνταξιούχοι στη συντριπτική τους πλειοψηφία είναι οι απόμαχοι της εργατικής τάξης. Είναι υπερβολή; Πόσα κόβετε; Μέχρι το 2021, εκτός από αυτά που κόψατε - και κόψατε και εσείς οι υπόλοιποι, που τώρα έχετε βγει στα κεραμίδια για τα λαϊκά συμφέροντα - κόβετε 8,28 δισεκατομμύρια ευρώ, ναι ή όχι; Συν - για να μην πω «plus» σε γνήσια ελληνικά - την εφαρμογή του νομοσχεδίου Κατρούγκαλου, που σημαίνει 16,4 δισεκατομμύρια ευρώ. Το αντιλαμβανόμαστε το νούμερο; Και μας λέτε ότι εξυπηρετεί τα λαϊκά συμφέροντα; Είναι σωστό, κύριε Τσακαλώτο, ή όχι;
Όχι.
Θέλετε να κατεβάσω και 2 δισεκατομμύρια ευρώ και να σας τα χαρίσω; Ο καθένας λέει εδώ μέσα ό,τι θέλει. Κανένα πρόβλημα.
Όχι. Να το βρούμε, να καθίσουμε να το βρούμε.
Εντάξει, βάλτε το κομπιουτεράκι να το βρείτε. Όμως ο κόσμος ξέρει. Όταν πάει στο ταμείο ο κάθε συνταξιούχος, ξέρει τι γίνεται. Μιλάτε για λαϊκά συμφέροντα, όταν καρατομείτε το αφορολόγητο και όταν από την καρατόμηση του αφορολογήτου, που θα πληρώσει αυτός που παίρνει τέσσερα και πέντε κατοστάρικα, κλέβετε 1,92 το 2020 και 2,1 δισεκατομμύρια το 2021. Εξυπηρετείτε τα λαϊκά συμφέροντα; Μη μας πείτε ότι είστε το κόμμα της εργατικής τάξης. Να συνεχίσουμε; Αλήθεια, αναρωτιέστε πώς θα ζήσουν αυτοί οι άνθρωποι; Τολμάτε και λέτε ότι υπηρετείτε τα συμφέροντά τους, όταν κόβετε τα προνοιακά επιδόματα; Φθάνετε μέχρι εκεί; Τέτοια αναισθησία; Ξεκίνησαν οι προηγούμενοι. Πώς το λέτε, όταν τσακίζετε τους μικρούς αυτοαπασχολούμενους - γιατί για τους μεγάλους θα τα πούμε μετά - και όταν συρρικνώνετε όλες τις κοινωνικές δαπάνες; Μην πείτε πουθενά ότι τις αυξάνετε, ξέρει ο κόσμος. Πάει στα νοσοκομεία, πάει εδώ, πάει εκεί. Πέρα από παρεμβάσεις, επιμέρους μέτρα κ.λπ., το συνολικό το αντιλαμβάνεται πότε; Το 2017. Ποια συμφέροντα εξυπηρετούν, λοιπόν, η Κυβέρνηση ΣΥΡΙΖΑ - ΑΝΕΛ και οι προηγούμενες κυβερνήσεις; Τώρα, όμως, μιλάμε για τη νέα συμφωνία, για το νέο μνημόνιο. Για να δούμε: Ποιος θέλει την κατάργηση της κυριακάτικης αργίας; Οι εμποροϋπάλληλοι, οι εργαζόμενοι; Όχι. Ποιος θέλει την ιδιωτικοποίηση της ενέργειας ακόμη περισσότερο; Ποιος θέλει την πώληση της ΔΕΣΦΑ; Οι εργαζόμενοι, ο ελληνικός λαός; Ποιος θέλει τους ηλεκτρονικούς πλειστηριασμούς και για τα κόκκινα δάνεια και για τα χρέη - ακούστε - πάνω από 500 ευρώ στην εφορία και στα ασφαλιστικά ταμεία; Ποιος τα θέλει αυτά; Οι εργαζόμενοι; Αυτοί τα θέλουν; Αυτά υπογράψατε. Ποιος θέλει τη μείωση της φορολογίας των επιχειρήσεων από 29% έως 26%; Ο εργαζόμενος; Ποιοι ζητούν, λοιπόν, όλα αυτά; Ποιοι ζητούν αύξηση του Προγράμματος Δημοσίων Επενδύσεων, ώστε να χρηματοδοτηθούν και να στηριχθούν οι επιχειρηματικοί όμιλοι; Οι εργαζόμενοι; Ποιος θέλει αυτά τα προγράμματα που προσφέρετε δωρεάν κρέας - θα το πω έτσι - από τη φορολόγηση του ελληνικού λαού; Ποιον επιδοτείτε; Τους επιχειρηματίες δεν επιδοτείτε, για να κάνουν προσλήψεις; Απλά μαθηματικά είναι. Αντί να πληρώσουν τετρακόσια, θα πληρώσουν διακόσια ή τριακόσια. Ποιος τα θέλει όλα αυτά; Δεν είναι όλες αυτές οι απαιτήσεις του κεφαλαίου; Αυτά δεν ψηφίζετε; Άρα ποια λαϊκά συμφέροντα υπηρετείτε; Ποιος, λοιπόν, ζητά την απελευθέρωση των απολύσεων, που ήταν «κόκκινη γραμμή»; Ποιος ζητά το lockout εδώ και πολλά χρόνια, που το βάζετε από το παράθυρο μέσα στη συμφωνία; Ποιος ζητά τις απολύσεις των συνδικαλιστών και την αλλαγή προς το αντιδραστικότερο του θεσμικού πλαισίου συνολικά, για να μπορέσει - μαζί με όλα τα υπόλοιπα - να τσακίσει ή να εμποδίσει - γιατί δεν θα το καταφέρει - το συνδικαλιστικό κίνημα; Ποιοι τα ζητάνε αυτά; Τα λαϊκά στρώματα; Όχι. Τα ζητά το κεφάλαιο. Αίμα ζητά, θάνατο ζητά, σκλαβιά ζητά. Όλα τα προηγούμενα χρόνια τα ξεκίνησαν με ταχύτητα η Νέα Δημοκρατία και το ΠΑΣΟΚ και τώρα τα ολοκληρώνετε. Τι κάνετε, λοιπόν; Υλοποιείτε ακριβώς τα αντίθετα συμφέροντα απ' αυτά που επικαλείστε. Κοροϊδεύετε τον ελληνικό λαό και παριστάνετε ότι τον υπερασπίζεστε. Ποιος σάς λέει «μπράβο», κύριε Τσακαλώτο; Έχετε ακούσει κανένα συνδικάτο να φωνάζει «ζήτω η πολιτική της Κυβέρνησης, που θα μας δώσει και τα αντίμετρα!»; Βρείτε μας κάποιον, εκτός εάν βάλατε κανέναν από το πλάι. Δεν υπάρχει κανένας που να το λέει. Τα ίδια έλεγαν και στους προηγούμενους, βέβαια. Ποιος σάς λέει «μπράβο»; Ο ΣΕΒ, ο Ντάισελμπλουμ, τα «κοράκια», οι γδάρτες, αυτοί που έπιναν το αίμα των λαών. Έτσι τους λέγατε και εσείς. Αυτοί σας συγχαίρουν. Μάλλον, πρέπει να έχουν αυτοκτονικές τάσεις, εάν ισχύει η δική σας πολιτική. Όμως, συμβαίνει ακριβώς το αντίθετο, χαίρονται. Αυτοί βαράνε τα νταούλια και εσείς χορεύετε στον ρυθμό. Έτσι είναι η ιστορία. Λέτε, μάλιστα: «Εντάξει, αλλά βγαίνουμε από τα μνημόνια και την επιτροπεία.». Διευκρινιστική ερώτηση: Ας υποθέσουμε ότι ισχύει. Τι ακριβώς εννοείτε και εσείς και εσείς; Ότι θα καταργήσετε τους εξακόσιους μνημονιακούς νόμους; Αυτό εννοείτε, λέγοντας ότι βγαίνουμε από τα μνημόνια; Πείτε το. Ποιος να τολμήσει να το πει απ' όλους σας; Αφού αυτούς εδώ τους ψηφίζετε και με τα δυο χέρια. Κρατάτε τους προηγούμενους και βάζετε και νέους. Λέτε: «Βγαίνουμε από την επιτροπεία.». Καλά, σοβαρολογείτε; Θα βγείτε από την επιτροπεία της Ευρωπαϊκής Ένωσης; Αφού είναι εικόνισμα και προσκυνάτε. Δεν την ξέρετε την επιτροπεία της Ευρωπαϊκής Ένωσης; Πρέπει να την επαναλάβουμε; Εξάμηνο, έλεγχος προϋπολογισμών και λοιπά. Δεν ξέρετε, όπως είπε και ο Καραγιαννίδης, ο εισηγητής του ΣΥΡΙΖΑ, τη συμφωνία του Μάαστριχτ, που μας κατηγορήσατε τότε ότι είμαστε καθυστερημένοι, διότι είπαμε «όχι»; Δεν ξέρετε τι καθορίζουν όλα αυτά; Δεν ξέρετε την πολιτική της Ευρωπαϊκής Ένωσης, η οποία θα άλλαζε, κυρίες και κύριοι του ΣΥΡΙΖΑ, και θα γινόταν καλύτερη, αλλά μέσα σε δυο, τρία χρόνια γίνεται όλο και χειρότερη, όπως ακριβώς εμείς λέγαμε; Άρα, λοιπόν, ποιον κοροϊδεύετε; Ναι, αλλά, λέει, «θα φέρουμε την ανάπτυξη». Ο κ. Χαρίτσης, που δεν ξέρω εάν είναι εδώ, είπε κάτι το εκπληκτικό. Αυτό πρέπει να γραφεί με χρυσά γράμματα. Είπε ότι «η ανάπτυξη που εμείς ευαγγελιζόμαστε είναι κοινωνικά και ταξικά προσδιορισμένη». Συμφωνούμε απόλυτα. Είναι κομμένη στα μέτρα του μεγάλου κεφαλαίου, το οποίο τι θέλει; Φθηνή εργατική δύναμη, εργασιακές σχέσεις διαλυμένες, απελευθέρωση των πάντων, ιδιωτικοποίηση των πάντων και τους τα έχετε δώσει όλα. Ενενήντα εννέα χρόνια! Αλήθεια, κύριε Βορίδη, που ήσασταν τόσο λάβρος, θα τα καταργήσετε; Θα καταργήσετε τα ενενήντα εννέα χρόνια; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όλοι μίλησαν δεκαέξι λεπτά. Τα έχω σημειώσει, κύριε Πρόεδρε. Θα τα καταργήσετε; Δεν άκουσα τον Αρχηγό σας. Έχω επανειλημμένα κάνει αυτή την ερώτηση. Θα καταργήσετε το υπερταμείο για τα ενενήντα εννιά χρόνια; Θα το ακυρώσετε;
Βέβαια.
Πείτε το. Πείτε στον κ. Μητσοτάκη να βγει και να το πει. Θα καταργήσετε όλους τους μνημονιακούς νόμους; Όχι, βέβαια! Μα τι λέτε τώρα; Θα κόψετε τα πόδια σας; Δεν γίνεται. Το άλλο το story, που το έχετε πολύ καιρό, είναι το χρέος. Θα διευθετήσουμε το χρέος. Εμείς λέμε ότι ο λαός δεν χρωστάει τίποτα. Και όλη αυτή η φιλολογία του ΣΥΡΙΖΑ - και δεν λέω για της Νέας Δημοκρατίας, είναι πιο καθαρή - προς την ίδια κατεύθυνση, που λέει ότι το χρέος είναι από τα λαμόγια και από το ένα και από το άλλο, δεν αντέχει ούτε στο νηπιαγωγείο, σ' αυτούς που ασχολούνται. Το χρέος πήγε από τη σκανδαλώδη ενίσχυση των επιχειρηματικών ομίλων, από τις πολεμικές στρατιωτικές δαπάνες, που οι περισσότερες είναι του ΝΑΤΟ και ένα μέρος από τους Ολυμπιακούς Αγώνες. Ο λαός δεν φταίει σε τίποτα για αυτό. Εσείς λέτε ότι είναι από τα λαμόγια. Επομένως, έστω ότι φεύγουμε απ' αυτή τη λογική, θα κουρευτεί το χρέος, κύριε Υπουργέ; Θα το κουρέψουν με ένα γενναίο κούρεμα, 40%, 50%, 60%; Για τους επαχθείς, όπως λέγατε, όρους και που θα πηγαίνατε και στον ΟΗΕ και οπουδήποτε αλλού. Όχι. Τι θα γίνει; Αναβολή. Θα πάει πίσω. Θα βελτιωθούν οι όροι. Δηλαδή, δεν θα το πληρώσουν τα παιδιά μας, θα το πληρώσουν τα εγγόνια και τα δισέγγονά μας. Για ποιον λόγο; Για πείτε μας, πού το γράφετε ότι αυτή η διευκόλυνση, η αναβολή έστω, θα πάει στα λαϊκά στρώματα; Θα αυξηθούν οι συντάξεις; Θα αυξηθούν οι μισθοί; Θα δοθούν κοινωνικά κονδύλια; Όχι. Είναι απαίτηση των επιχειρηματικών ομίλων - και τα είπαμε και στον αναπτυξιακό νόμο και στην προηγούμενη συζήτηση που έγινε για το προηγούμενο μνημόνιο - να χρησιμοποιηθούν, για να ενισχυθούν πάλι αυτοί που κέρδισαν, οι επιχειρηματικοί όμιλοι. Και ο λαός θα κληθεί και πάλι να πληρώσει. Άρα, λοιπόν, κλείνοντας, βάζουμε ένα βασικό ερώτημα: Πού, αλήθεια, διαφέρετε στρατηγικά; Στο τι λέει ο καθένας ότι είναι; Καθένας μπορεί να ισχυρίζεται ό,τι θέλει εδώ. Είστε ίδιο κόμμα; Όχι. Τα κόμματα δεν είναι ίδια. Όμως, δεν κρίνονται απ' αυτό, κρίνονται από το ποια πολιτική εφαρμόζουν. Τώρα, λοιπόν, εμφανίζεται η Νέα Δημοκρατία και το ΠΑΣΟΚ δικαιωμένοι. Και βγαίνουν στα κεραμίδια. Είναι μεγάλη η προσφορά σας. Τους αναστήσατε πάρα πολύ. Γιατί, όμως; Τι είπε ο κ. Σταϊκούρας; Είπε ότι υπάρχει άλλο δρόμος. Ποιος είναι; Οι διαρθρωτικές αλλαγές, η αποκρατικοποίηση, νέο παραγωγικό μοντέλο, η ανταγωνιστικότητα, ο εξαγωγικός προσανατολισμός της οικονομίας, η καινοτομία. Λέτε κάτι διαφορετικό; Αυτά δεν κάνει ο ΣΥΡΙΖΑ; Επειδή ο ΣΥΡΙΖΑ τα κάνει και τα κάνει πιο γρήγορα και τα πέρασε, μέχρι τώρα, με λιγότερες αντιδράσεις κι έχει αυταπάτες ότι αυτό θα συνεχιστεί, βγαίνετε στα κεραμίδια. Σας λέω, σας έστειλε στην ανεργία. Προσπαθείτε με όλους αυτούς τους τόνους να δείξετε ότι εσείς είστε καλύτεροι υπερασπιστές αυτού του συστήματος και της καπιταλιστικής ανάπτυξης. Επειδή κόπτεστε τόσο πολύ, αλήθεια, τα χρόνια της κρίσης, από ποιους τα πήρατε εσείς, η Νέα Δημοκρατία και το ΠΑΣΟΚ; Ποιους γδάρατε κυριολεκτικά; Πόσες φορές κόψατε συντάξεις και μισθούς; Πώς διαλύσατε τις εργασιακές σχέσεις; Εσείς δεν τα κάνατε όλα αυτά; Τώρα, τι σας έπιασε; Ο πόνος; Επειδή τα προχωράει ο ΣΥΡΙΖΑ; Γιατί δεν τα προχωράγατε κι εσείς; Διότι αυτή είναι η κατεύθυνση. Το θέμα είναι ποιος έχει την κυβερνητική καρέκλα. Αυτός είναι ο μεγάλος καβγάς, που δεν αφορά τον ελληνικό λαό ούτε και πρόκειται να δώσει σημασία σε αυτό.
Ολοκληρώστε, κύριε Παφίλη.
Ολοκληρώνω σε ένα λεπτό. Στο ερώτημα, λοιπόν, του κ. Μαντά, σε ποια βάρκα πατάμε, στο όνειρό σας μπορεί να πατάτε όπου θέλετε, αλλά στην πραγματικότητα πατάτε στη βάρκα της καπιταλιστικής βαρβαρότητας, του βάρβαρου καπιταλισμού που υπηρετείτε με συνέπεια, των συμφερόντων του κεφαλαίου και δεν σας σώζουν τα υποτιθέμενα αντίμετρα. Γιατί, δώστε μου κι εσείς εδώ από ένα χιλιάρικο και να σας μοιράσω μετά από ένα κατοστάρικο. Αυτά είναι τα ονομαζόμενα αντίμετρα. Η μεγαλύτερη ζημιά που κάνετε και κάνουν όλες αυτές οι συζητήσεις, είναι ότι εγκλωβίζουν τον λαό στη λογική του μονόδρομου, ότι δεν υπάρχει άλλη λύση. Η επιστήμη, η τεχνολογία απογειώνονται, η ανθρωπότητα έχει τεράστιες δυνατότητες κ.λπ., αλλά δεν υπάρχει άλλη λύση. Εδώ θα κινηθείτε. Το μικρότερο κακό που φέρνει πάντα το μεγαλύτερο. Δεύτερον, ζητάτε και κοινωνική συμμετοχή. Σε τι άραγε; Τι ζητάτε; Να αυτοκτονήσουν οι εργαζόμενοι; Έχετε αυταπάτες. Όσο κι αν είναι δύσκολα τα πράγματα, ελπίδα υπάρχει. Και η ελπίδα δεν βρίσκεται σε αυτούς που γίνονται καλύτεροι διαχειριστές από τους παραδοσιακούς ενός βάρβαρου συστήματος. Βρίσκεται στους μεγάλους αγώνες, που χαιρετίζουμε, και που, παρά τις δυσκολίες, τις συνθήκες, την απογοήτευση, τη μοιρολατρία, ένας κόσμος ξεσηκώνεται.
Και με τον χαιρετισμό να τελειώσετε.
Καλούμε αυτόν τον κόσμο, που είτε ψήφισε ΣΥΡΙΖΑ είτε Νέα Δημοκρατία, αλλά ταξικά συντρίβεται σήμερα, να πυκνώσει τις γραμμές του ταξικού εργατικού κινήματος, να συσπειρωθεί, να σηκώσει κεφάλι και να βάλει πλώρη για την ανατροπή αυτού του βάρβαρου συστήματος. Όσοι γιατροί εμφανιστήκατε για να το γιατρέψετε, τελικά πεθάνατε τον ίδιο τον λαό. Κι αν ο λαός θέλει να αναστηθεί, πρέπει να τσακίσει αυτό το σύστημα και να βάλει στο περιθώριο τους γιατρούς που του προσφέρουν «καλύτερες συνταγές», «καλύτερο μείγμα», που έχει βάση το δηλητήριο ενάντια στα λαϊκά συμφέροντα.
Ολοκληρώστε, κύριε Παφίλη. Εσείς είπατε ότι θα ολοκληρώσετε, όχι εγώ.
Εμείς, θα είμαστε στην πρώτη γραμμή, όπως πάντα. Και δεν ήμασταν η Αριστερά της διαμαρτυρίας. Εμείς είμαστε κομμουνιστές - και με συνέπεια - και το λέμε. Στον όρο «Αριστερά» μαζεύτηκαν πολλοί, από τον Σουλτς, που έλεγε για Αριστερά, από το ΠΑΣΟΚ και πάρα πολλοί άλλοι. Τώρα που αλλάζουν λίγο τα πράγματα, μετατοπίζονται.
Κύριε Παφίλη, παρασυρθήκατε από τον οίστρο σας. Βάλτε μια τελεία.
Θα υπάρξει, όμως, η μεγάλη ιστορική ρεβάνς, όταν ο λαός βγει - και θα βγει - στο προσκήνιο και θα πάρει αυτό που του ανήκει, δηλαδή, την εξουσία, τα μέσα παραγωγής, τον πλούτο που παράγει και θα πετάξει στο περιθώριο της ιστορίας όσους υπηρέτησαν, με τον έναν ή τον άλλο τρόπο, την καταστροφή του.
Κύριε Υπουργέ, έχετε τον λόγο για ένα λεπτό.
Κύριε Παφίλη, άκουσα με μεγάλη προσοχή αυτά που είπατε και στην ομιλία μου θα προσπαθήσω να απαντήσω. Θέλω, όμως, μόνο μία ερώτηση να κάνω, γιατί θα με βοηθήσει και για την ομιλία μου, αλλά και για το προσωπικό μου αρχείο, όταν θα πάρω σύνταξη. Είπατε ότι το μεγάλο κεφάλαιο μας δίνει συνεχώς εύσημα. Ποιος; Μπορείτε να μου πείτε κάποιον από το ελληνικό μεγάλο κεφάλαιο, κάποια από τα μεγάλα συγκροτήματα, τα μέσα μαζικής ενημέρωσης, κάποιους από τον ΣΕΒ, κάποιους από τη βιομηχανία; Εγώ να το καταγράψω αυτό, γιατί θα είναι τόσο σπάνιο που θα ήθελα να έχω μια αναφορά. Το μεγάλο κεφάλαιο στην Ελλάδα, τουλάχιστον τα τελευταία δύο χρόνια, έχει παλέψει λυσσαλέα την Κυβέρνηση του ΣΥΡΙΖΑ - ΑΝΕΛ.
Ποιος; Ο Σαββίδης;
Λυσσαλέα!
Ποιος; Ο Καλογρίτσας;
Δείτε μόνο τις ανακοινώσεις του ΣΕΒ. Δείτε τι έλεγαν κάθε μήνα τα οικονομικά δελτία της Alpha Bank. Όλοι αυτοί δεν έχουν κάνει σε εμένα κομπλιμέντα, πόσο μάλλον στην Κυβέρνησή μου. Ευχαριστώ.
Τον λόγο έχει ο Υπουργός κ. Πετρόπουλος.
Κύριε Πρόεδρε, θα ήθελα τον λόγο για ένα λεπτό.
Ρητορική ήταν η ερώτηση, κύριε Παφίλη ή ερώτηση για το σπίτι. Πάρτε το έτσι.
Ερώτηση έκανα. Δεν ήταν προσωπική επίθεση.
Γιατί απάντησαν οι προηγούμενοι; Κύριε Πετρόπουλε, κύριε Υπουργέ, μου επιτρέπετε; Όλοι απάντησαν.
Με συγχωρείτε, κύριε Υπουργέ.
Να μην μιλήσω; Περιμένουν οι εργαζόμενοι να τους συναντήσω εδώ και καιρό και μετά θα βγάλετε ανακοίνωση διαμαρτυρίας ότι δεν τους είδα.
Κύριε Υπουργέ, έχετε πολύ χρόνο. Κύριε Τσακαλώτο, ξέχασα να πω κάτι. Όταν φέρατε το πρώτο δικό σας μνημόνιο, επικαλεστήκατε τον Μαρξ. Τώρα που φέρατε το δεύτερο, επικαλεστήκατε τον Λένιν.
Άρα πάω σε καλό δρόμο.
Να μην υποθέσω ότι στο τρίτο θα επικαλεστείτε και τον Στάλιν! Αυτό το λέω χαριτολογώντας. Έχει, όμως, βάθος. Φαντάζομαι ότι το καταλαβαίνετε. Είστε πολύ ευφυής, έξυπνος άνθρωπος. Λέω, λοιπόν, πως σε ό,τι αφορά εάν σας στηρίζει ή όχι ο ΣΕΒ, πράγματι να διαβάσουμε τις ανακοινώσεις του. Ευχαριστώ πολύ, κύριε Πρόεδρε.
Και ειδικά τη σημερινή ανακοίνωση!
Θα παρεξηγηθεί η αναφορά στον Στάλιν. Τον λόγο έχει ο κ. Πετρόπουλος.
Ευχαριστώ, κύριε Πρόεδρε. Τώρα που ο Ευκλείδης εξήγησε προς την πλευρά της Νέας Δημοκρατίας και στο Κοινοβούλιο τις λεπτομέρειες, περιορίζεται σε μεγάλο βαθμό ο λόγος για την ανάπτυξη των δικών μου επιχειρημάτων. Θα περιοριστώ, τουλάχιστον, σε μία σύντομη αναφορά στις συνέπειες που μαστίζουν την κοινωνική ασφάλιση και που αντιμετωπίσαμε τα τελευταία χρόνια. Κυρίες και κύριοι Βουλευτές, ο δημόσιος διάλογος και μάλιστα στο ανώτατο θεσμικό επίπεδο της Βουλής, πρέπει να χαρακτηρίζεται τουλάχιστον από την προσπάθεια να λέγονται ολόκληρες οι αλήθειες και τουλάχιστον να μην κατασκευάζονται επιχειρήματα, πολύ περισσότερο εάν αυτή η παρασκευή επιχειρημάτων γίνεται για να στηριχθεί η αγχωμένη πολιτική υποκρισία, ο κομματικός ρεβανσισμός, η ρεβανσιστική αντιπαράθεση από την πλευρά της Αξιωματικής Αντιπολίτευσης και μάλιστα σε συνθήκες και με όρους προγραμματικής αμηχανίας. Διότι τα δύο αυτά χρόνια της Κυβέρνησής μας δεν αρθρώθηκε δομημένος προγραμματικός λόγος. Η Κυβέρνηση συγκρούεται με την κρίση που τροφοδότησαν πολιτικές δεκαετιών, κρίση που οξύνθηκε μετά το 2009 μέχρι το 2015. Η Κυβέρνησή μας συγκρούεται με τα οικονομικά και κοινωνικά προβλήματα, τα οποία προκάλεσαν όλα αυτά τα χρόνια αυτές οι πολιτικές. Αυτά είναι προβλήματα τα οποία, κύριοι της Αξιωματικής Αντιπολίτευσης, ούτε θέλατε να επιλύσετε, ούτε μπορείτε να επιλύσετε, αλλά ούτε και μπορείτε να αντιληφθείτε την αξία και το μέγεθος των προβλημάτων που σωρεύονται για να αντιμετωπίσετε τα προβλήματα αυτά. Έχετε πράγματι ένα πλεονέκτημα. Λείπουν οι συνέπειες της πολιτικής σας για τα χρόνια 2015, 2016 και της τρέχουσας περιόδου του 2017 και έτσι ο λαός μας δεν μπορεί να συγκρίνει αυτές τις συνέπειες, που δεν προέκυψαν - ευτυχώς για τον λαό και τη χώρα - διότι η δική μας πολιτική έβαλε ανάχωμα σε αυτή την κατάρρευση και άρχισε να δημιουργεί τις βάσεις για την αντιμετώπιση μια άλλης προοπτικής για τη χώρα και για τον λαό μας. Όμως, μια κατάσταση που έχει ανεβάσει τον κίνδυνο της παιδικής φτώχειας από την ηλικία της γέννησης μέχρι τα δεκαεπτά έτη στο 26,5%, τον κίνδυνο φτώχειας στις ηλικίες από δεκαοκτώ μέχρι εξήντα πέντε σε ποσοστό 22,5%, που όσοι είναι στην ανεργία αντιμετωπίζουν τον κίνδυνο της φτώχειας η οποία ξεπερνά το 44%, που στους συνταξιούχους ο κίνδυνος φτώχειας είναι περίπου στο 10,5%, είναι δυνατόν σε τέτοιες συνθήκες, με ανύπαρκτους πόρους, με περιορισμένα μέσα, μια κυβέρνηση να μην πάρει τις πρωτοβουλίες τις οποίες η δική μας Κυβέρνηση εκδηλώνει; Σε ποιο οικονομικό περιβάλλον συμβαίνουν όλα αυτά; Μια στοιχειώδης ορθολογική διαχείριση των κεφαλαίων που εισέρρεαν στην κοινωνική ασφάλιση θα οδηγούσε από το 1952 μέχρι το 2000 τουλάχιστον σε σώρευση 100 δισεκατομμυρίων ευρώ που με μια μέση, αναμενόμενη και λογική απόδοση 3%, θα έφτανε τουλάχιστον ένα 25% των ασφαλιστικών εισφορών να πληρώνονται από αυτό, περίπου το 2% του ΑΕΠ. Επομένως η πολιτική που πρέπει να δούμε, της αναθεμελίωσης της κοινωνικής ασφάλισης, η οποία δεν υφίσταται, έχει μακρά πορεία. Το είχαμε πει και από την έναρξη της συζήτησης για τον ν.4387. Αυτό πραγματικά επιτυγχάνεται βαθμιαία. Έχουμε μια καλύτερη λειτουργία του Ενιαίου Φορέα Κοινωνικής Ασφάλισης, αποτελεσματικότατη. Έχουμε μια αύξηση των εσόδων μέσα στο 2017, παρά τους πηχυαίους τίτλους που σήμερα είδαν το φως της δημοσιότητας σε κάποιες εφημερίδες, ότι τάχα υπάρχει μια βόμβα στα θεμέλια του ΕΦΚΑ, ότι δεν υπάρχουν εισοδήματα, ότι δεν θα μπορέσουν οι ανάγκες των ασφαλισμένων να καλυφθούν από τα διαθέσιμα κεφάλαια. Να πω μόνο ότι μόνο από το ΙΚΑ, από τους μισθωτούς, είχαμε αύξηση κατά 12% των εισπράξεων σε σύγκριση με πέρυσι, δηλαδή περίπου 413 εκατομμύρια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τελειώνω, κύριε Πρόεδρε, λέγοντας ότι πράγματι είναι μια κρίσιμη στιγμή για τη χώρα. Και θα περίμενε κανείς αυτές τις ώρες ευθύνης η Αξιωματική Αντιπολίτευση να τις αντιμετωπίσει με διαφορετικό τρόπο, πολύ περισσότερο όταν επικαλείται αυτή την ευθύνη που τάχα έχει για να αναλάβει τη διακυβέρνηση της χώρας. Δεν γίνεται όταν ο Πιερ Μοσκοβισί υποστηρίζει ότι θα έχουμε ρυθμό ανάπτυξης το 2017, 2,1% και το 2018, 2,9%, να μην υπάρχει αυτή η στήριξη στην προσπάθεια της Κυβέρνησης και τουλάχιστον να επικαλεστεί τα ίδια στοιχεία που επικαλούνται αξιωματούχοι της Ευρωπαϊκής Ένωσης, όπως ο Επίτροπος για την ψηφιακή πολιτική, τον οποίο επιτίμησε εκπρόσωπος της Νέας Δημοκρατίας γιατί είπε καλά λόγια για τη χώρα, ότι πραγματικά αναπτύσσεται η πολιτική της Ελλάδας σε καλούς ρυθμούς - πάνω από 8% - στην πολιτική που κάνει. Τον μάλωνε, μάλιστα, και του είπε: «Αν δεν προσέχετε, να σας τα πω και αγγλικά». Είχαμε τέτοια συμπεριφορά δυστυχώς. Και δεν μπορώ να αντιληφθώ πώς ο ένας εκ των πέντε σοφών του Γερμανικού Υπουργείου Οικονομικών, ο Πέτερ Μπόφινγκερ, εδώ στην Ελλάδα, στο συνέδριο του «ECONOMIST», υποστηρίζει όλα τα επιχειρήματα της ελληνικής Κυβέρνησης και η Νέα Δημοκρατία, μαζί με το ΠΑΣΟΚ - Δημοκρατική Συμπαράταξη, να κάνει ότι μπορεί για να αποδομήσει αυτά τα στηρίγματα που έχει με βάσιμο τρόπο η ελληνική Κυβέρνηση προβάλει απέναντι στους δανειστές για να έχουμε και τη μείωση του χρέους και μια άλλη προοπτική για τη χώρα μας. Επιτέλους, πάρτε μια απόφαση. Αν πραγματικά είστε υπεύθυνοι να κυβερνάτε, γίνετε υπεύθυνοι, στην αντιπολίτευση τουλάχιστον, για να μας διορθώνετε και όχι για να καταρρέει η χώρα και να συμβάλλετε εσείς σε αυτό.
Ο κ. Καράογλου έχει το λόγο για έξι λεπτά.
Ευχαριστώ, κύριε Πρόεδρε. Αγαπητοί συνάδελφοι και συναδέλφισσες, σήμερα είναι μια μέρα χαράς. Είναι μια μέρα χαράς, γιατί συνεδριάζουμε πανηγυρικά στη Βουλή, πανηγυρίζουμε τον τερματισμό της λιτότητας, πανηγυρίζουμε την έξοδο από την κρίση, πανηγυρίζουμε την έξοδο της χώρας από τα μνημόνια. Ευτυχώς που δεν εφαρμόστηκε το επαίσχυντο e - mail του κυρίου Xαρδούβελη, το οποίo προέβλεπε μέτρα κάτω από 1 δισεκατομμύριο, 980 εκατομμύρια, και το οποίο προέβλεπε ρήτρα μηδενικού ελλείματος στις επικουρικές συντάξεις, κάτι που σήμαινε πρακτικά μια μικρή μείωση κατά 4% των επικουρικών συντάξεων. Τα νταούλια και οι ζουρνάδες ακούγονται σε κάθε γωνιά της ελληνικής υπαίθρου. Σε λίγο θα τα ακούσουμε κι εδώ έξω στο Σύνταγμα. Οι διεθνείς αγορές χορεύουν στους ρυθμούς μας. Επιβεβαιώθηκε για μια ακόμη φορά και ο Αλέξης Τσίπρας, ο οποίος έλεγε τον Δεκέμβριο του 2014 από το Ηράκλειο ότι στον ΣΥΡΙΖΑ είστε σκληρά καρύδια. Προφανώς, κυρίες και κύριοι, αστειεύομαι, γιατί δυστυχώς το παραμύθι που πλάσατε περί τέλους των μνημονίων έχει για μια ακόμη φορά άσχημη κατάληξη τόσο για τη χώρα όσο και για τους Έλληνες. Εσείς που θα σκίζατε τα μνημόνια, εσείς που θα κουρεύατε το χρέος, εσείς που θα επαναφέρατε τη δέκατη τρίτη σύνταξη, εσείς που θα δίνατε κατώτατο μισθό 751 ευρώ, το μόνο που πετύχατε επί δυόμισι χρόνια είναι να παίρνετε μέτρα στα μέτρα των δανειστών, κουρεύοντας σύριζα μισθούς, συντάξεις, όνειρα και προσδοκίες ενός έθνους. Η αλήθεια είναι, αγαπητοί συνάδελφοι και συναδέλφισσες, ότι ομνύετε στα μνημόνια και για πολλοστή φορά επιχειρείτε να δημιουργήσετε το τέλειο ψέμα. Ας θυμηθούμε λίγο κάποια πράγματα, γιατί η ιστορία πρέπει να διδάσκει. Το 2014 είχατε εφεύρει το περίφημο πρόγραμμα Θεσσαλονίκης με παροχές στον ελληνικό λαό 12 δισεκατομμυρίων. Το 2015, ενώ οδηγηθήκαμε εξαιτίας της ανερμάτιστης πολιτικής σας στο τρίτο μνημόνιο και με μέτρα 14,5 περίπου δισεκατομμυρίων σε βάρος των Ελλήνων πολιτών, υποσχεθήκατε πάλι προεκλογικά τον Σεπτέμβριο του 2015 ότι θα εφαρμόσετε όχι το τρίτο μνημόνιο, το αχρείαστο μνημόνιο Τσίπρα - Καμμένου, αλλά το παράλληλο πρόγραμμα και τώρα έρχεστε το 2017 και μας μιλάτε για τα αντίμετρα. Εξακολουθείτε να κυβερνάτε με αυταπάτες και εγκλωβίζεστε στους μύθους που μόνοι σας φτιάχνετε, που μόνοι σας καλλιεργείτε. Είπατε «κανένα σπίτι στα χέρια τραπεζίτη» κι έρχεστε και ψηφίζετε να ξεπαγώσουν οι πλειστηριασμοί και να πραγματοποιούνται τρεις φορές την εβδομάδα. Δεσμευθήκατε «ούτε ένα ευρώ νέα μέτρα» κι ετοιμάζεστε να ψηφίσετε ανερυθρίαστα και με τα δύο χέρια μέτρα ύψους 4,9 δισεκατομμυρίων ευρώ, ανεβάζοντας έτσι συνολικά τον λογαριασμό της διακυβέρνησης Τσίπρα - Καμμένου στα 14,2 δισεκατομμύρια ευρώ. Ισχυριζόσασταν ότι δεν θα περικοπούν οι χαμηλές συντάξεις και τελικά περικόπτονται όλες αδιακρίτως όσες έχουν προσωπική διαφορά, ανεξαρτήτως αν πρόκειται ακόμη και για την κατώτατη σύνταξη του πρώην ΙΚΑ των 480 ευρώ. Θυμάμαι την περίφημη δήλωση Κατρούγκαλου που έλεγε ότι «όσο η οικονομία θα αναπτύσσεται, θα αυξάνουν κι οι συντάξεις». Κι όμως, παρά το ότι εκτιμάται ότι το ΑΕΠ θα αυξηθεί κατά 20% φτάνοντας τα 211 δισεκατομμύρια το 2021, στο νομοσχέδιο γίνεται ξεκάθαρο ότι δεν πρόκειται να υπάρξει καμμιά αύξηση των συντάξεων. Θυμάμαι, επίσης, τη δήλωση του Πρωθυπουργού ότι δεν θα εφαρμοστεί κανένα μέτρο χωρίς τη ρύθμιση του χρέους. Παρ' όλα αυτά, δεν υπάρχει πουθενά καταγεγραμμένη στο προς ψήφιση νομοσχέδιο η σύνδεση μέτρων και χρέους. Το «κανένα μέτρο χωρίς χρέος» έγινε «υποχώρηση χωρίς μέτρο». Με το τέταρτο μνημόνιο που φέρατε, το βαρύτερο μνημόνιο όλων και χωρίς χρηματοδότηση, στην ουσία διευρύνετε τη λιτότητα, ληστεύετε μισθωτούς και συνταξιούχους, σφαγιάζετε τα ειδικά μισθολόγια. Είναι μέτρα σκληρής λιτότητας αυτά που θα ψηφίσετε σε λίγο, κυρίες και κύριοι συνάδελφοι της συγκυβέρνησης, και όχι παροχές. Μνημόνιο - μνημόσυνο για κάθε Έλληνα και Ελληνίδα θα υπογράψετε και όχι αντίμετρα, που είναι ο «φερετζές» ενός πολύ επώδυνου πακέτου μέτρων υπερφορολόγησης. Αναλογιστείτε μονάχα ότι το 2019 οι κύριες συντάξεις θα μειωθούν κατά 2,2 δισεκατομμύρια ευρώ, οι επικουρικές θα μειωθούν κατά 232 εκατομμύρια ευρώ, οι φόροι θα αυξηθούν κατά 1,92 δισεκατομμύρια ευρώ, δηλαδή κάθε νοικοκυριό αδιακρίτως θα χάσει περίπου 3,5 χιλιάδες λόγω της μείωσης του αφορολογήτου. Σκεφθείτε ότι οι ασφαλιστικές εισφορές ενάμισι περίπου εκατομμυρίου ελευθέρων επαγγελματιών και αγροτών θα αυξηθούν έως και 61%. Επειδή άκουσα στην αρχή της εβδομάδας τον κ. Πετρόπουλο, που τον διαδέχθηκα στο Βήμα, να υποστηρίζει ότι η επιβολή των μέτρων είναι θέμα ανάγνωσης, σας διαβεβαιώνω ότι το νομοσχέδιο προκαλεί ντροπή σε όσους το διαβάζουν και οργή σε εκείνους που θα κληθούν να το πληρώσουν. Προκαλεί ντροπή, γιατί επιχειρείται αναδιανομή εθνικής μιζέριας και οργή γιατί το σύνολο των Ελλήνων έχει συνειδητοποιήσει ότι δεν έχετε κανέναν ηθικό φραγμό να ξεπουλήσετε αρχές, αξίες, ιδανικά, προκειμένου να παρατείνετε την παραμονή σας στην εξουσία. Σε λίγη ώρα θα κληθείτε να υπερψηφίσετε το τέταρτο μνημόνιο. Θα μπορούσα να αναφέρω πολλά παρόμοια παραδείγματα τού τι ακριβώς σημαίνει αυτό το μνημόνιο, όμως θεωρώ ότι είναι σημαντικότερο να καταστήσω σαφές σε όλους και σε όλες, αγαπητοί συνάδελφοι, ότι ήρθε η ώρα της ατομικής ευθύνης. Αναφέρομαι σε όλους εσάς που παριστάνετε τις «άμωμες παρθένες» της Μεταπολίτευσης. Πέρα από υπουργικές καρέκλες και αξιώματα, υπάρχει και η ατομική αξιοπρέπεια του καθενός. Υπάρχει το φιλότιμο, υπάρχει η υστεροφημία, ένας ταλαιπωρημένος λαός που άλλα περίμενε από εσάς, άλλα του υποσχεθήκατε και άλλα είδε. Εξυπακούεται ότι εμείς, η Νέα Δημοκρατία, το καταψηφίζουμε και με τα δύο χέρια, όπως εξυπακούεται ότι η φράση Υπουργού της σημερινής Κυβέρνησης - να τον χαίρεστε τον Υπουργό σας - πως «μέχρι το 2019 ποιος ζει και ποιος πεθαίνει», φανερώνει μικροψυχία και κομματικό τυχοδιωκτισμό.
Συντομεύετε, κύριε συνάδελφε.
Τελειώνω, κύριε Πρόεδρε. Σε αντίθεση με εσάς, εμείς πιστεύουμε σε ένα άλλο μείγμα πολιτικής με λιγότερους φόρους, με μεταρρυθμίσεις, με ανάκαμψη της οικονομίας μέσα από την αύξηση των εισοδημάτων. Πιστεύουμε στη δύναμη της ιδιωτικής πρωτοβουλίας και στις ιδιωτικές επενδύσεις. Με δυο λόγια, πιστεύουμε στην Ελλάδα. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Ελληνογαλλικής Σχολής του Βόλου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός κ. Ανδρέας Ξανθός.
Αγαπητοί συνάδελφοι, είναι προφανές ότι έχουμε να κάνουμε με μία δύσκολη συμφωνία, η οποία είναι αποτέλεσμα ενός δευτερογενούς συμβιβασμού, ενός παράγωγου συμβιβασμού από αυτόν που έγινε το 2015, ενός συμβιβασμού, όμως, που κατά την άποψή μας, σταθεροποιεί τη λειτουργία της οικονομίας και της χώρας και δίνει την ορατότητα μιας κοινωνικά βιώσιμης εξόδου από την κρίση. Το σενάριο της επένδυσης στην πολιτική αποσταθεροποίηση, στην «αριστερή παρένθεση», στην αποτυχία της διαπραγμάτευσης, έχει καταπέσει παταγωδώς. Πραγματικά, αυτή η συμφωνία επετεύχθη στην πιο δύσκολη και ρευστή περίοδο για όλη την Ευρώπη. Ξέρει πολύ καλά ο κόσμος και αντιλαμβάνεται ότι είναι αποτέλεσμα και πιέσεων και εκβιασμών και ιδεολογικών εμμονών από την πλευρά των δανειστών, αλλά και πολιτικής δυσανεξίας απέναντι σε μια αριστερή διακυβέρνηση σε μία χώρα της Ευρώπης. Καταφέραμε σε αυτή τη δύσκολη περίοδο, που η Ευρώπη είναι σε ένα δύσκολο σταυροδρόμι, η στάση απέναντι στο ελληνικό ζήτημα να τέμνει τις πολιτικές δυνάμεις της Ευρώπης. Επίσης, καταφέραμε αυτές οι πολιτικές δυνάμεις, που σε γενικές γραμμές συντάσσονται με μία πιο δημοκρατική, κοινωνική και αλληλέγγυα Ευρώπη, να στηρίζουν την ελληνική Κυβέρνηση, να στηρίζουν την προσπάθεια να βρεθεί μία βιώσιμη λύση και οι συντηρητικές δυνάμεις, οι νεοφιλελεύθερες, οι δυνάμεις των ευρωπαϊκών ελίτ, στις οποίες συγκαταλέγεται και η Αξιωματική Αντιπολίτευση, να εναντιώνονται και να συμμαχούν με ακραίες νεοφιλελεύθερες δυνάμεις, όπως το Διεθνές Νομισματικό Ταμείο, για να την φαλκιδεύσουν. Θεωρώ, λοιπόν, ότι το πρώτο, το βασικό και θεμελιώδες ψέμα είναι ότι μπορούσε να επιτευχθεί μια καλύτερη συμφωνία υπ' αυτές τις συνθήκες, ότι τα δώσαμε όλα χωρίς να κερδίσουμε τίποτα και ότι φέρνουμε ένα νέο μνημόνιο. Έχει απαντηθεί - νομίζω - πολύ αναλυτικά ότι αυτό είναι ένα θεμελιώδες, δομικό ψέμα, το οποίο αναπαράγεται όλες αυτές τις μέρες και, κατά την άποψή μου, καθιστά απολύτως αναξιόπιστη όλη την παρελκόμενη κριτική η οποία ασκείται. Εμείς, λοιπόν, αυτό καταφέραμε σε αυτή τη δύσκολη φάση. Και βεβαίως, υπάρχει ένα κρίσιμο ερώτημα, εάν αυτή η συμφωνία για την αξιολόγηση μάς φέρνει πιο κοντά στην έξοδο από την κρίση, από το μνημονιακό πρόγραμμα, από τη δημοσιονομική επιτροπεία, ή μας βαθαίνει, όπως λέτε εσείς, περισσότερο στην ύφεση, μας βαθαίνει περισσότερο στην παραγωγική αποδιοργάνωση, επιτείνει την κρίση και άρα διαιωνίζει τον φαύλο κύκλο των μέτρων λιτότητας. Αυτό είναι ένα κρίσιμο πολιτικό ερώτημα. Κατά την άποψή μου, την απάντηση σε αυτό το ερώτημα θα τη δώσει η πραγματική οικονομία και η πραγματική κοινωνία. Και η μεν πρώτη έχει αρχίσει ήδη να δίνει ενθαρρυντικά δείγματα και βεβαίως η κοινωνία, παρά την πίεση, παρά την απογοήτευση, παρά τη διάψευση, παρά τη δυσφορία, αντιλαμβάνεται την ανάγκη να υπάρξει πολιτική σταθερότητα αυτή την περίοδο και αυτή η Κυβέρνηση να συνεχίσει την προσπάθεια και με περισσότερη εντιμότητα και με περισσότερη δικαιοσύνη να κατανείμει τα βάρη αυτής της συμφωνίας. Επίσης, αυτή η κοινωνία - και αυτό αποδεικνύεται πλέον και δημοσκοπικά - αξιολογεί ως σημαντικά - και πολύ σημαντικά - τα θετικά αντίμετρα, τα οποία εσείς λοιδορείτε. Το 65% των πολιτών σε πρόσφατη δημοσκόπηση που δημοσιεύθηκε δεν λέει ούτε ότι είναι «ψίχουλα», ούτε φυσικά ότι είναι ανυπόστατα. Θα φύγω λίγο από τη γενική πολιτική τοποθέτηση, γιατί νομίζω ότι αδικείται σε μεγάλο βαθμό αυτό το πολυνομοσχέδιο από τις γενικές αναφορές, γιατί υπάρχουν κρίσιμες αλλαγές, ειδικά στον τομέα της υγείας, που κατά την άποψή μας έχουν θετικό και εξυγιαντικό χαρακτήρα στη λειτουργία του συστήματος. Υπάρχουν δύο δέσμες μέτρων και ρυθμίσεων. Η μια αφορά την κεντρικοποίηση των προμηθειών, τη δημιουργία ενός νέου δημόσιου φορέα διαχείρισης των προμηθειών υγείας. Αναφέρθηκε σε αυτό προχθές στην επιτροπή πολύ αναλυτικά ο Παύλος Πολάκης, και δεν θέλω να σταθώ. Η δεύτερη δέσμη αλλαγών αφορά την πολιτική φαρμάκου. Δεν αναδείχθηκε στη συζήτηση, φυσικά, αυτό το θέμα. Μόνο στην ακρόαση φορέων από ορισμένους εμπλεκόμενους στο σύστημα υγείας και στην αγορά φαρμάκου έγιναν αναφορές. Εμείς συμφωνούμε με μια κεντρική διαπίστωση, ότι η μνημονιακή πολιτική φαρμάκου έχει οδηγηθεί σε αδιέξοδο, ότι η πολιτική οριζόντιων παρεμβάσεων και επιμονής στη μείωση τιμών, κυρίως των γενοσήμων και εσχάτως και των off - patent φαρμάκων, δημιουργεί στρεβλώσεις και δεν αντιμετωπίζει τις κρίσιμες ανάγκες και προτεραιότητες σε αυτόν τον τομέα. Γι' αυτό δεσμευόμαστε ότι μετά το κλείσιμο της αξιολόγησης θα ανοίξουμε μια οργανωμένη, σοβαρή και συγκροτημένη συζήτηση με τους δανειστές για να αλλάξουμε την αρχιτεκτονική σε αυτό το τοπίο. Έχουμε πλέον αποδείξεις. Έχουμε μετρήσιμα αποτελέσματα. Έχουμε στοιχεία. Μπορούμε να διεκδικήσουμε ένα διαφορετικό μείγμα φαρμακευτικής πολιτικής. Αυτό, όμως, που δεν δεχόμαστε είναι η κριτική που λέει ότι και αυτά τα μέτρα είναι οριζόντιες και εισπρακτικού τύπου παρεμβάσεις. Αυτό δεν ισχύει, αγαπητοί συνάδελφοι. Όσοι έχουν έστω και λίγη επαφή με το θέμα και παρακολουθούν τα υγειονομικά πράγματα, ξέρουν πάρα πολύ καλά ότι για πρώτη φορά κατά την περίοδο της μνημονιακής ταλαιπωρίας προωθούνται μέτρα διαρθρωτικού χαρακτήρα στον τομέα του φαρμάκου. Μπαίνει ένα διπλό φίλτρο για την αποζημίωση νέων καινοτόμων φαρμάκων. Το πρώτο αναφέρεται σε ορισμένες χώρες που κυκλοφορούν και αποζημιώνουν τα νέα φάρμακα στην Ευρώπη. Το δεύτερο - και πιο ουσιαστικό - είναι ότι μπαίνει φίλτρο με κριτήρια HTA, με κριτήρια, δηλαδή, αξιολόγησης της νέας φαρμακευτικής καινοτομίας, της κλινικής αποτελεσματικότητάς της, της θεραπευτικής προστιθέμενης αξίας, της κάλυψης μη υπαρκτών θεραπειών και της θετικής σχέσης κόστους - αποτελεσματικότητας. Επίσης, αγαπητοί συνάδελφοι, είναι ότι κάνουμε ένα μεγάλο βήμα σε έναν τομέα στον οποίο υπήρχε πλήρης απουσία τα προηγούμενα χρόνια. Αυτός είναι ο τομέας της διαπραγμάτευσης βιώσιμων και δίκαιων τιμών αποζημίωσης για τα ακριβά φάρμακα. Οι προηγούμενες κυβερνήσεις ποτέ δεν είχαν κάνει τίποτα σε αυτό. Ψήφισαν, επειδή τους το είχε επιβάλει η τρόικα, έναν νόμο το 2013, ο οποίος ποτέ δεν υλοποιήθηκε. Εμείς ξεκινήσαμε από πέρυσι και με τις ρυθμίσεις του πολυνομοσχεδίου θωρακίζουμε τη διαδικασία διαπραγμάτευσης, την Επιτροπή Διαπραγμάτευσης του ΕΟΠΥΥ, θεσμικά και νομικά. Ήδη αυτή η επιτροπή έχει καταλήξει σε ένα πακέτο μέτρων για τα φάρμακα για την ηπατίτιδα C - θετικό και θα το ολοκληρώσουμε στο αμέσως επόμενο διάστημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Επιτρέψτε μου, κύριε Πρόεδρε, θέλω την ανοχή σας, παρακαλώ.
Δεν αφαιρείται τίποτα από τη στιβαρότητα της παρέμβασής σας, εάν συντομεύσετε.
Θα ήθελα επίσης να πω ότι στον τομέα αυτόν η χώρα μας - και αυτά φυσικά δεν λέγονται πουθενά, δεν προβάλλονται από τα μίντια, υποβαθμίζονται συστηματικά - έχει παίξει κεντρικό ρόλο σε μία προσπάθεια να υπάρξουν διακρατικές συνεργασίες και κοινή διαπραγμάτευση με άλλες χώρες, κατ' αρχάς του ευρωπαϊκού Νότου, αλλά και με άλλες χώρες της Ευρώπης, για να πετύχουμε δίκαιες τιμές, βιώσιμες για το σύστημα υγείας, που θα διασφαλίζουν, όμως, την πρόσβαση των πολιτών στα αναγκαία φάρμακα. Πριν από λίγες ημέρες στη Μάλτα υπήρξε μία διακήρυξη έξι χωρών του ευρωπαϊκού Νότου, της χώρας μας, της Κύπρου, της Μάλτας, της Ιταλίας, της Ισπανίας και της Πορτογαλίας, σε συνέχεια πρωτοβουλίας που είχαμε αναλάβει πέρυσι. Ήταν μία πολύ θετική εξέλιξη. Στείλαμε το σήμα στη φαρμακοβιομηχανία ότι δεν μπορεί να συμπιέζει τις ακάλυπτες ανάγκες των πολιτών της Ευρώπης, ότι το σημερινό σύστημα είναι μη βιώσιμο - το λένε πια όλες οι χώρες, ακόμα και οι αναπτυγμένες - , ότι η φαρμακευτική καινοτομία παράγει επιπλέον κόστος σε ετήσια βάση 7,5% με 10% της φαρμακευτικής δαπάνης και για να γίνει αυτό διαχειρίσιμο χρειάζεται μία μείωση των τιμών αποζημίωσης, δηλαδή μία μείωση των κερδών της φαρμακοβιομηχανίας. Δεν μπορούν οι πολιτικές προτεραιότητες και οι κοινωνικές ανάγκες να χωρέσουν στον «στενό κορσέ» που επιβάλλει το κέρδος των μεγάλων πολυεθνικών εταιρειών. Γι' αυτό και βάζουμε μία ενισχυμένη έκπτωση μέσα από αυτό το νομοσχέδιο στις πολυεθνικές εταιρείες που εισάγουν νέα καινοτόμα και συνήθως ακριβά φάρμακα. Υπάρχει, επίσης, μία δικαιότερη κατανομή των επιβαρύνσεων που υπάρχουν στις φαρμακευτικές εταιρείες λόγω υπέρβασης, με το ενοποιημένο και δικαιότερο σε σχέση με το παρελθόν rebate όγκου, έκπτωσης με βάση τον όγκο πωλήσεων. Οι εταιρείες, δηλαδή, που έχουν μεγάλες πωλήσεις επιβαρύνονται περισσότερο. Φυσικά δίνουμε πολύ μεγάλη έμφαση στην ενίσχυση της ορθολογικής συνταγογράφησης, της ενσωμάτωσης θεραπευτικών και διαγνωστικών πρωτοκόλλων, της αναβάθμισης της ηλεκτρονικής διακυβέρνησης και του ελέγχου της συνταγογραφικής συμπεριφοράς και των ιατρών αλλά και της στάσης των φαρμακοποιών όσον αφορά την αναγκαία διείσδυση των γενοσήμων στην αγορά του φαρμάκου. Φυσικά υπάρχουν τα μέτρα για τα μη συνταγογραφούμενα φάρμακα, που προχωρούμε σε μια παρέμβαση που κατά την άποψή μας κάνει διαχειρίσιμη τη νομοθετημένη από το 2014 κατάργηση της διατίμησης στα μη συνταγογραφούμενα φάρμακα από 1-1-2017. Είναι εμφανής η τάση των φαρμακευτικών εταιρειών να αυξήσουν τις τιμές. Βάζουμε, λοιπόν, ένα πλέγμα παρεμβάσεων που αυτή την ανοδική τάση θα την καταστήσουν ελεγχόμενη, διαχειρίσιμη και μη επιβαρυντική όσο είναι δυνατόν για τους πολίτες. Φυσικά, μέσα στα αντίμετρα υπάρχουν και οι παρεμβάσεις μείωσης κατά 50% ή και μηδενικής συμμετοχής με εισοδηματικά κριτήρια πολιτών στη φαρμακευτική δαπάνη. Ειδικά στον τομέα της υγείας, που υλοποιούμε ένα πολιτικό σχέδιο καθολικής κάλυψης του πληθυσμού με προτεραιότητα στη δημόσια περίθαλψη, αξιοπρεπούς και ανθρωποκεντρικής φροντίδας, στήριξης των αδύναμων, θεωρούμε ότι έχουμε δώσει πολύ συγκεκριμένα δείγματα γραφής. Γι' αυτό, αγαπητοί συνάδελφοι, επειδή γίνεται πολλή συζήτηση για την κοινωνική ευαισθησία, θέλουμε να πούμε ότι η κοινωνική ευαισθησία δεν είναι προσωπικό ζήτημα. Δεν είναι ζήτημα προσωπικών περιουσιακών στοιχείων, δεν είναι ζήτημα μόρφωσης, καλλιέργειας ή φιλευσπλαχνίας. Η κοινωνική ευαισθησία και η μέριμνα για τους αδύναμους είναι πολιτικό ζήτημα. Έχει σχέση με τις αξιακές, κοσμοθεωρητικές, ιδεολογικές, προγραμματικές αφετηρίες του καθενός. Η Αριστερά, όντως, είναι η δύναμη που σε αυτές τις αφετηρίες και τις αποσκευές της είχε πάντα ως κυρίαρχη προτεραιότητα τη στήριξη των αδύναμων και τη μείωση των ανισοτήτων. Αγαπητοί συνάδελφοι, δεν μπορείς να μειώσεις τις κοινωνικές, τις οικονομικές και τις υγειονομικές ανισότητες σε αυτή την χώρα εάν δεν πιστεύεις στην ισότητα, εάν δεν έχεις πρόταγμά σου την κοινωνική απελευθέρωση, την αλλαγή της κοινωνίας, την άρση της εκμετάλλευσης των αδύναμων. Θεωρώ, λοιπόν, ότι με τα δείγματα γραφής που έχουμε δώσει και για το νομοσχέδιο για την ανθρωπιστική κρίση και για το κοινωνικό εισόδημα αλληλεγγύης και κυρίως για τους ανασφάλιστους πολίτες, όπως έχουμε πει πάρα πολλές φορές, αποδεικνύουμε στην πράξη - και όχι στα λόγια - ποιες πολιτικές δυνάμεις έχουν, όντως, στην πολιτική τους προτεραιότητα την αντιμετώπιση αυτών των ανισοτήτων.
Ωραία, κύριε Υπουργέ, βάλτε μια τελεία.
Τελειώνω, κύριε Πρόεδρε. Ακούγεται, επίσης, μια κριτική ότι έχουμε πουλήσει τη ψυχή μας για να μείνουμε στις καρέκλες. Θέλουμε να είμαστε πολύ σαφείς: Εμείς, αγαπητοί συνάδελφοι, ούτε επιδιώξαμε, ούτε μεθοδεύσαμε, ούτε κληρονομήσαμε τις βουλευτικές και τις υπουργικές καρέκλες. [[Χειροκροτήματα από την πτέρυγα του ΣΥΡΙΖΑ]] Ήμασταν οργανικό στοιχείο του αγώνα και της αγωνίας της κοινωνίας. Χάρη σε αυτή τη σχέση εμπιστοσύνης χρόνων βρεθήκαμε σε αυτά τα έδρανα. Προφανώς, θεωρούμε ότι η διακυβέρνηση και η εξουσία είναι μέσο και όχι ιδιοτελής αυτοσκοπός και θα συνεχίσουμε με ευαισθησία, με αξιοπρέπεια σε αυτές τις δύσκολες συνθήκες να πασχίζουμε για το καλύτερο δυνατό για τον κόσμο της εργασίας, για τους αδύναμους αυτής της χώρας, για να αποδείξουμε ότι η Αριστερά μπορεί να είναι χρήσιμη και στη φάση της κρίσης, στη φάση που χρειάζονται στήριξη οι αδύναμοι, αλλά και στη φάση της ανάπτυξης και της δικαιότερης κατανομής του παραγόμενου πλούτου. Εκεί θα επικεντρωθούμε στο επόμενο διάστημα και πιστεύουμε ότι οι εξελίξεις θα μας δικαιώσουν.
Πριν δώσω τον λόγο στον κ. Καματερό, τον λόγο έχει ο κ. Χαρίτσης για μια νομοτεχνική παρέμβαση.
Ευχαριστώ, κύριε Πρόεδρε. Καταθέτουμε νομοτεχνική παρέμβαση στα άρθρα 51 και 53. Πρόκειται απλώς για μια λεκτική αναδιατύπωση για να είναι απολύτως σαφής η διαδικασία του συστήματος επιλογής προϊσταμένων στις μονάδες του ΕΣΠΑ.
Παρακαλώ, η κατατεθείσα νομοτεχνική βελτίωση να διανεμηθεί στους συναδέλφους Βουλευτές. Ορίστε, κύριε Καματερέ, έχετε τον λόγο.
Κυρίες και κύριοι, δεν θα απευθυνθώ στην Αντιπολίτευση, αλλά θα απευθυνθώ στην Κυβέρνηση και προσωπικά στον κ. Τσακαλώτο. Κύριε Υπουργέ, διαφωνώ μαζί σας. Διαφωνώ με το αφήγημα «κακά - καλά μέτρα», όπως συνηθίζετε να το λέτε, «θετικά - αρνητικά». Πολύ περισσότερο στεναχωρήθηκα όταν είδα την προσπάθειά σας στην αντιπαράθεση με τον κ. Βορίδη να προσπαθήσετε να τον πείσετε για τα νούμερα. Δεν καταλαβαίνετε ότι έτσι παίζουμε το παιγνίδι τους; Όταν λέμε κάθε φορά θετικά και αρνητικά, καλά και κακά μέτρα, κύριε Υπουργέ, πρέπει πάντα να αναφέρουμε και το σημείο αναφοράς, σε σχέση με τι. Ό,τι είναι θετικό για μας, είναι θετικό και για την Αντιπολίτευση; Ό,τι είναι αρνητικό για μας, είναι αρνητικό και για την Αντιπολίτευση; Ματαιοπονείτε, όταν προσπαθείτε να τους πείσετε. [[Χειροκροτήματα από την πτέρυγα του ΣΥΡΙΖΑ]] Ό,τι είναι θετικό για τους υπαλλήλους, είναι θετικό για τα malls; Βέβαια, η Νέα Δημοκρατία έχει υποκριτικό ρόλο. Εμείς όλον αυτόν τον καιρό λέμε αυτό που πιστεύουμε, λέμε αυτό που προσπαθούμε να κάνουμε, λέμε αυτό που θέλουμε, λέμε όταν δεν μπορούμε να το κάνουμε γιατί δεν μπορούμε να το κάνουμε, όταν αναγκαζόμαστε να κάνουμε κάτι που δεν μας αρέσει, το λέμε. Η Νέα Δημοκρατία, όμως, και η Αντιπολίτευση ευρύτερα - πιο πολύ η Αξιωματική - αρέσκεται στην υποκρισία και είναι αναγκασμένη να υποκρίνεται. Εσείς, δηλαδή, τι λέτε; Χάνουμε την ώρα μας εδώ πέρα να προσπαθεί να μας πείσει ο κ. Βορίδης ότι έχουμε χάσει την ψυχή μας και ότι δεν είμαστε αριστεροί, προσπαθώντας να υποστηρίξει τις εργασιακές σχέσεις; Ποιος; Ο κ . Βορίδης; [[Χειροκροτήματα από την πτέρυγα του ΣΥΡΙΖΑ]] Δεν ξέρουμε τι θέλουν; Δεν ξέρουμε ότι είναι υπέρ της διάλυσης των εργασιακών σχέσεων, υπέρ της δημιουργίας ενός τοπίου τέτοιου - αυτά είναι τα επιχειρήματά τους και η ιδεολογία τους - για να προσελκύσουμε τις επενδύσεις; Υποκρισία και στα μέτρα και στα αντίμετρα. Τι να πρωτοπιάσει κανείς; Ήταν πριν ο Υπουργός, ο κ. Ξανθός. Εσείς, δηλαδή, τι λέτε; Ότι συμφωνούν με το σύστημα που φτιάχνουν οι Υπουργοί μας για τα φάρμακα, για να υπάρχει έλεγχος και να υπάρχει κεντρική προμήθεια που προβλέπεται στο νομοσχέδιο; Εσείς τι λέτε; Συμφωνούν; Αν συμφωνούσαν, τότε πώς θα είχαν τη δυνατότητα μέχρι τώρα τα διάφορα ΚΕΕΛΠΝΟ να δίνουν αυτά τα εκατομμύρια και πώς θα είχαν τη δυνατότητα οι διάφοροι μεγαλογιατροί να υπογράφουν και να υπερκοστολογούν οι εταιρείες τα φάρμακα; Ακόμα, πώς θα είχαν τη δυνατότητα να πουλήσουν το νοσοκομείο «Ντυνάν», όπως το πούλησαν; Τι νομίζετε; Ότι, όταν εμείς λέμε για δωρεάν περίθαλψη, όταν εμείς λέμε για ενίσχυση της υγείας, συμφωνούν; Αφού ξέρουμε πολύ καλά τι έκαναν και τι θέλουν. Θέλουν τα ιδιωτικά νοσοκομεία, θέλουν την ιδιωτική υγεία. Αυτοί θέλουν την υποβάθμιση των νοσοκομείων. Ποια μέτρα, λοιπόν, είναι θετικά γι' αυτούς και ποια για μας; Όσον αφορά την ανάπτυξη - εδώ είναι οι Υπουργοί - πού έδιναν τα κονδύλια από τους αναπτυξιακούς νόμους; Ποια είναι η δική τους αντίληψη για την ανάπτυξη; Μας είπε ο κύριος Υπουργός εχθές ότι το 4% των επενδυτών πήραν το 50% των επιδοτήσεων. Είναι δυνατόν, λοιπόν, να συμφωνήσουμε; Είναι δυνατόν να τους πείσουμε; Τα λένε, όμως, αυτά; Δεν τα λένε. Υποκρίνονται. Κλαίνε για τα εργασιακά, κλαίνε για την ανάπτυξη, κλαίνε για τις συντάξεις και τους μισθούς. Είναι δυνατόν να συμφωνήσουμε για τους μισθούς; Όπως για τα εργασιακά, έτσι θέλουν και τους μισθούς χαμηλούς για να προσελκύσουν τις επενδύσεις. Θα σταματήσω τώρα τα παραδείγματα. Κύριε Υπουργέ, αφήστε τους αυτούς με την υποκρισία τους. Πρέπει, όμως, καθημερινά να τους ξεσκεπάζουμε. Αν απλώς προσπαθούμε να τους πείσουμε με τα θετικά, τα αρνητικά, με τα 3,5%, τα 4,5%, τα 5,5%, ο κόσμος μπερδεύεται και δεν καταλαβαίνει. Εμείς πρέπει να συνομιλούμε με τον κόσμο, με τον λαό που δεν αντέχει άλλο. Αύριο κιόλας πρέπει να φροντίσουμε όλα αυτά τα νούμερα να μπουν στη ζωή του. Και μπαίνουν ήδη σε ένα βαθμό, αλλά θα μπουν όταν βρίσκουν παραπάνω δουλειά οι νέοι, όταν έχουμε καλύτερη περίθαλψη, καλύτερη παιδεία και καλύτερα σχολεία και όταν, εν πάση περιπτώσει, βλέπουν ότι βελτιώνεται η ζωή τους. Αυτούς, λοιπόν, πρέπει να πείσουμε, γιατί διαφορετικά παίζουμε το παιχνίδι τους, το οποίο το ομολογούν εδώ λέγοντας «όλοι ίδιοι είστε». Ίδιοι είμαστε. Μάλιστα, αυτοί λένε ότι είναι καλύτεροι διαχειριστές ή ότι δεν υπάρχει άλλος δρόμος. Λένε: «Να, ορίστε, η Αριστερά, την είδαμε, απέτυχε» και, άρα, ο μόνος δρόμος είναι ο δικός τους. Αναφορικά με αυτό, στον λίγο χρόνο που έχω επιτρέψτε μου να κάνω μία παρένθεση προς το ΚΚΕ. Δεν έχω μιλήσει ποτέ για το ΚΚΕ δημόσια, γιατί εκεί μεγάλωσα και έμαθα. Όμως, δεν μπορώ. Δηλαδή, ποιους βοηθάμε πάνω σε αυτό που λέμε τώρα, δηλαδή για τα θετικά και τα αρνητικά, όταν τους τσουβαλιάζουμε όλους και όταν το μόνο καθαρό είναι το ΚΚΕ, όταν η μοναδική λύση θα είναι όταν ο λαός πάρει την εξουσία; Πότε δηλαδή; Με ποιο κόμμα; Με το ΚΚΕ; Χωρίς συμμαχίες; Θα μου πείτε, δεν κάνουμε συμμαχίες στη Βουλή, αλλά στην κοινωνία. Μα, και στην κοινωνία μόνο του είναι, με την απομόνωση των κοινωνικών αγώνων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Άρα η πρότασή μου, κύριε Υπουργέ, είναι να μην τους αφήσουμε να πείσουν τον κόσμο και να περνά στον κόσμο η άποψη ότι δεν υπάρχει άλλος δρόμος. Πρέπει να τους δείχνουμε συνέχεια τον δρόμο τον δικό μας. Αυτό ας είναι ένα από τα τελευταία βήματα, το τελευταίο βήμα, μέχρι να βρούμε τη στροφή, μέχρι να πάμε στη στροφή προς τον δικό μας δρόμο.
Ο Υπουργός κ. Ξανθός έχει τον λόγο, για να καταθέσει μία νομοτεχνική βελτίωση.
Κύριε Πρόεδρε, καταθέτουμε μία νομοτεχνική βελτίωση. Πρόκειται για φραστικού τύπου αλλαγές - δεν αλλάζουν κάτι - σε τρία άρθρα του νομοσχεδίου. Σας την καταθέτω.
Ωραία. Παρακαλώ η νομοθετική βελτίωση να διανεμηθεί στους συναδέλφους. Ο Υπουργός κ. Σπίρτζης έχει τον λόγο.
Ευχαριστώ, κύριε Πρόεδρε. Αξιότιμες κυρίες και κύριοι συνάδελφοι, ακούγοντας όλο αυτό το διάστημα τη Νέα Δημοκρατία και τους συνοδοιπόρους της, παρακολουθούμε μονότονα την ίδια παράσταση με τίτλο: «Μην αφήνεις την αλήθεια να σου χαλάσει μία ωραία και καλοστημένη ιστορία». Η καλοστημένη ιστορία της Νέας Δημοκρατίας, αγαπητοί συνάδελφοι, ήταν και είναι το βιώσιμο χρέος και ένας ιδιότυπος νεοφιλελευθερισμός δικής σας εμπνεύσεως που αποδομεί τις υγιείς παραγωγικές δυνάμεις. Είναι μία ιστορία καλοστημένη, που έχει τη χώρα σε επιτροπεία μέχρι το 2031. Γι' αυτό και δεν έχετε και ενιαία επικοινωνιακή γραμμή. Παρακολουθούσαμε για πολλούς μήνες τις παροτρύνσεις της μισής Αξιωματικής Αντιπολίτευσης, να ολοκληρωθεί η δεύτερη αξιολόγηση όπως - όπως. Αύριο μας λέγανε. Παρακολουθήσαμε την άλλη μισή Αξιωματική Αντιπολίτευση να δηλώνει ότι δεν πρέπει να ολοκληρωθεί και να πάμε σε εκλογές. Σήμερα μας κατηγορείτε στις ίδιες ομιλίες οι μισοί ότι είμαστε ανίκανοι και δεν κάνουμε αυτά που έκανε η θεάρεστη κυβέρνηση Σαμαρά - Βενιζέλου και οι άλλοι μισοί ότι δεν κάναμε διαπραγμάτευση, πάμε σε ένα σχέδιο νόμου που είναι το τέταρτο μνημόνιο, που έχει τη δική μας σφραγίδα και ψηφίζουμε πατώντας στις αρχές μας. Και η Νέα Δημοκρατία διαφωνεί, δακρύζει, δήθεν για τους ελεύθερους επαγγελματίες των οποίων περικόπτονται οι αμοιβές, των μισθωτών οι μισθοί και των συνταξιούχων οι συντάξεις τους. Ας δούμε, λοιπόν, αν έχει τη δική μας υπογραφή και γιατί διαφωνεί η Νέα Δημοκρατία στην πραγματικότητα. Ας δούμε γιατί αντιδράτε. Εδώ και πολλούς μήνες μαζί με την κληρονομιά που μας αφήσατε, μια χώρα σε επιτροπεία, μια κοινωνία πραγματικά διαλυμένη και έναν αποδομημένο σε δομές και στελεχιακό δυναμικό δημόσιο τομέα, παραλάβαμε και το έργο που είχατε αφήσει στη μέση, της πλήρους αποδόμησης των υγιών παραγωγικών δυνάμεων, των ελεύθερων επαγγελματιών, της μεσαίας τάξης και των ασθενών κοινωνικών στρωμάτων της κοινωνίας. Χτυπούσατε τα προηγούμενα χρόνια τον πυρήνα, το θεσμικό πλαίσιο της άσκησης των ελευθέρων επαγγελμάτων. Χτυπήσατε το θεσμικό πλαίσιο του μηχανικού, του δικηγόρου, του γιατρού, του αυτοκινητιστή, του μεταφορέα. Αποδομήσατε τον δημόσιο τομέα. Αυτή την πολιτική εσείς δεν την εφαρμόζατε, γιατί σας την επέβαλαν κάποιοι, αλλά γιατί την πιστεύατε. Σε συνέχεια εκείνων των μαγικών μελετών του ΙΟΒΕ, όταν ήταν υπεύθυνος ο κ. Στουρνάρας, που προβλέπατε ανάπτυξη 15% από την απελευθέρωση των επαγγελμάτων, αναβαθμίσατε τον κ. Στουρνάρα, τον κάνατε Υπουργό σας και αναθέσατε σε συμβούλους - σοφούς συμβούλους - μελέτες με συγκεκριμένη πολιτική κατεύθυνση, την πλήρη απορρύθμιση των επαγγελμάτων, την πλήρη αποδόμηση των κοινωνικών κατακτήσεων, την περιθωριοποίηση μεγάλων, κοινωνικών και επαγγελματικών ομάδων. Στόχος σας ο νεοφιλελεύθερος δογματισμός σας, η συγκέντρωση και η δωρεά της δραστηριότητας της μεσαίας τάξης και των εργαζομένων σε μεγάλες εταιρείες της αρεσκείας σας. Σε αυτό το πλαίσιο παραλάβαμε και μελέτες και δεσμεύσεις δικές σας που αποσάρθρωναν πλήρως τους επιστήμονες, το τεχνικό δυναμικό της χώρας, τους ελεύθερους επαγγελματίες, τους αυτοκινητιστές, τους μεταφορείς. Παραλάβαμε το επιστημονικό δυναμικό της χώρας είτε στην ξενιτιά είτε στην περιθωριοποίηση. Και την ίδια στιγμή, ξεχνούσατε δήθεν, χώρους σπατάλης, διαφθοράς και μεγάλης φοροδιαφυγής. «Ξεσκίζατε» τα «ΤΑΧΙ» και ξεχνούσατε την «UBER». «Ξεσκίζατε» τους μηχανικούς, αλλά ξεχνούσατε την ασυδοσία των μεγάλων εταιρειών και της μαύρης εργασίας με τα μπλοκάκια. Σήμερα τα υπερασπίζεστε τα μπλοκάκια. Σκίζεστε για τη μαύρη εργασία να συνεχισθεί. Είναι παράνοια. «Ξεσκίζατε» τις δημόσιες αστικές συγκοινωνίες στην Αθήνα, με απολύσεις, με κυκλώματα, με απαξίωση, αλλά ξεχνούσατε και ανανεώνατε εβδομήντα χρόνια τη σκανδαλώδη σύμβαση του ΟΑΣΘ στη Θεσσαλονίκη. Σε αυτό το πλαίσιο παραλάβαμε το 2015 εκατόν ογδόντα τρία σημεία που αποδομούσαν τα τεχνικά επαγγέλματα. Είναι εδώ, είναι από τις σοφές εταιρείες συμβούλων να σας τα δώσουμε, αν και τα έχετε. Τα έχετε και θεσμικά και από τους φίλους σας που βάζατε και έκαναν αυτές τις μελέτες. Είναι εκατόν ογδόντα τρία σημεία στην ίδια λογική, στην ίδια κατεύθυνση με τον νόμο Χατζηδάκη για τις δημόσιες συμβάσεις, που ευτυχώς δεν εφαρμόστηκε ποτέ. Σε πρώτη φάση από τη διαπραγμάτευση έμειναν ογδόντα εννιά σημεία και καταλήξαμε σήμερα σε ένα σημείο, με ένα άρθρο αντί για εκατόν ογδόντα τρία, επειδή όπως λέτε, δεν κάναμε διαπραγμάτευση, που είναι σε απόλυτα θετική κατεύθυνση και αφορά τα μητρώα των επιστημόνων, των εταιρειών και των επιστημονικών υπηρεσιών. Πρόκειται περί μιας πραγματικής μεταρρύθμισης που θα σταματήσει την πλασματική στελέχωση και εμπειρία, που θα μειώσει τη γραφειοκρατία. Μιας μεταρρύθμισης που θα εγγράφονται επιτέλους όλα τα τεχνικά επαγγέλματα, όλοι οι τεχνίτες μας, που θα βάλει τέλος στη μαύρη εργασία, στην ψεύτικη εμπειρία, στη διαφθορά και στις καθυστερήσεις, που θα εγγράψει στα μητρώα επιτέλους τις γνωστές εταιρείες συμβούλων που τις χρησιμοποιούσατε για κάθε νόσο. Ο δικός σας στόχος, κύριοι της Νέας Δημοκρατίας, ήταν στη δήθεν λογική του ανοίγματος των επαγγελμάτων να μην υπάρχουν μητρώα, να μην υπάρχει έλεγχος, αφού είχατε φροντίσει πριν να είναι απαξιωμένες και υποστελεχωμένες οι υπηρεσίες. Να σας ενημερώσω για το τι παραλάβαμε. Στην Υπηρεσία Μητρώων της Γενικής Γραμματείας Υποδομών, που είναι όλα τα δημόσια έργα, εκεί που κρίνεται η τεχνική και οικονομική δυνατότητα και των εταιρειών, αλλά και η εμπειρία των φυσικών προσώπων δεν υπηρετεί ούτε ένας μηχανικός. Ούτε ένας! Η διευθύντρια είναι θεολόγος. [[Γέλωτες - χειροκροτήματα από την πτέρυγα του ΣΥΡΙΖΑ]] Για όνομα! Και έρχεστε σήμερα και αναρωτιέστε γιατί βάλαμε πρόβλεψη για τα μητρώα φυσικών προσώπων, των επιστημόνων μας, να μπορεί η Γενική Γραμματεία Υποδομών να τα θέτει σε επιστημονικούς φορείς. Όχι σε κάποιους φορείς γενικά του δημοσίου, σε επιστημονικούς φορείς, όπως στο ΤΕΕ που ο πρόεδρος είναι δικός σας, στο ΓΕΩΤΕΕ που ο πρόεδρος είναι δικός σας, στους δικηγορικούς συλλόγους, στο Οικονομικό Επιμελητήριο. Αυτά είναι νομικά πρόσωπα δημοσίου δικαίου, δεν είναι ούτε συνδικαλιστικοί φορείς, ούτε έχουν άλλη κατεύθυνση όπως εσείς θέλατε. Βεβαίως, καταλαβαίνω ότι αυτοί οι φορείς και τα μέλη τους από τη Νέα Δημοκρατία ούτε θέλατε ούτε θέλετε να υπάρχουν, ούτε επιστημονικά επιμελητήρια ούτε οτιδήποτε άλλο. Τα πολεμήσατε με λύσσα, αλλά δεν θα σας ακολουθήσουμε. Καταργήσατε τους πόρους τους, επιχειρήσατε να καταργήσετε τον ρόλο τους, στείλατε τους επιστήμονες στο εξωτερικό. Αυτή η θεσμική απαξίωση τελείωσε μαζί με την αποτυχημένη πολιτική σας. Και μια και επικεντρώνετε την κουβέντα μόνο στα οικονομικά μέρη του σχεδίου νόμου και έχουν να κάνουν όλα αυτά και με τις εισφορές στα ασφαλιστικά ταμεία, δεν μας δίνετε και μια απάντηση, μιας και μιλάμε για τους επιστήμονες και τις εισφορές τους. Μπορείτε να μας πείτε εάν κουρέψατε 1,5 δισεκατομμύριο από το ταμείο των μηχανικών; Μπορείτε να μας πείτε, επιτέλους, όταν τα κουρέψατε, όταν τα πήρατε αυτά τα λεφτά, το 1,5 δισεκατομμύριο, κουρέψατε ομόλογα ή λογαριασμούς; Για να πάρουμε και εμείς μια απάντηση για το τι κάνατε τότε και ο Υπουργός Οικονομικών, που ήταν ο κ. Στουρνάρας και μετά ήταν ο κ. Βενιζέλος, ενώ ο κ. Στουρνάρας έγινε και Διοικητής της Τράπεζας της Ελλάδος. Ας μας πείτε κάποια στιγμή τι κουρεύτηκε. Αυτά μας παραδώσατε. Σε αυτή τη διαπραγμάτευση συμφωνήθηκαν και άλλα θέματα που θα σας στεναχωρήσουν. Θα σας στεναχωρήσουν, γιατί ήταν άλλος ο σχεδιασμός σας. Σε αυτή τη δεύτερη αξιολόγηση συμφωνήθηκε ότι τα υπόλοιπα περιφερειακά αεροδρόμια που είχε βάλει στο ΤΑΙΠΕΔ η κυβέρνηση Σαμαρά - Βενιζέλου φεύγουν από το ΤΑΙΠΕΔ. Ούτε θα πουληθούν ούτε θα κλείσουν, όπως είχαν σχεδιάσει οι κυβερνήσεις σας. Και αυτό δεν σημαίνει μόνο ότι πουλάμε κάποια αεροδρόμια, όπως είχατε δεσμευτεί για τα δεκατέσσερα, σημαίνει ότι θα γίνουν έργα σε αεροδρόμια που θα μείνουν σε δημόσιο έλεγχο και όχι σαν τα εκατοντάδες εκατομμύρια έργα που κάνατε στα αεροδρόμια και μετά τα πουλήσατε, όπως στο αεροδρόμιο της Θεσσαλονίκης, των Χανίων, της Σκιάθου και πολλά άλλα. Ούτε θα πουληθούν, λοιπόν, ούτε θα κλείσουν, όπως είχατε προβλέψει. Σε αυτή τη δεύτερη αξιολόγηση συμφωνήθηκε ότι η «Εγνατία Οδός Α.Ε» και η ΓΑΙΟΣΕ θα μείνουν εκτός της ΕΔΗΣ, για να συνεχίσουν το κατασκευαστικό και το αναπτυξιακό τους έργο. Σε αυτή τη δεύτερη αξιολόγηση, επιτέλους, συμφωνήθηκε να μπορούμε να προχωρήσουμε σε ηλεκτρονικά αναλογικά διόδια στην Εγνατία και σε όλη την Ελλάδα εντός συγκεκριμένου χρονοδιαγράμματος. [[Χειροκροτήματα από την πτέρυγα του ΣΥΡΙΖΑ]] Σε αυτή τη δεύτερη αξιολόγηση δεν έγινε η επιβολή των ρυθμίσεων της αγαπημένης σας «UBER», για να σταματήσουν να υπάρχουν αυτοκινητιστές, να υπάρχει ασύλληπτη φοροδιαφυγή και κανένας έλεγχος. Αυτά τα άρθρα αφορούν το Υπουργείο Μεταφορών και Υποδομών. Αυτή ήταν, κατά τη γνώμη σας, η απαράδεκτη καθυστέρηση. Η κατεύθυνση της Κυβέρνησης και του Πρωθυπουργού να σώσουμε την κοινωνία, τα φτωχά και τα μεσαία στρώματα από την καταστροφική πολιτική που είχατε σχεδιάσει, υλοποιήσει και ευτυχώς, δεν ολοκληρώσατε και ούτε θα σας δοθεί η ευκαιρία από τον ελληνικό λαό να ολοκληρώσετε για τα επόμενα πολλά χρόνια, ήταν η κατηγόρια σας για τη δήθεν καθυστέρηση. Κύριε Πρόεδρε, κύριοι συνάδελφοι, σας παρακαλώ να δείξετε ανοχή και συμπάθεια στους Βουλευτές της Νέας Δημοκρατίας. Επιχείρησαν την αριστερή παρένθεση. Δεν τους βγήκε. Επιχείρησαν τον Σεπτέμβρη, με όλα τα μέσα, την επιστροφή τους στην εξουσία. Δεν τους βγήκε. Επιχειρούν καθημερινά σαμποτάζ με τους κομματικούς τους στρατούς σε όλον τον δημόσιο τομέα. Δεν τους βγαίνει. Επιχειρούν καθημερινά με τα συστημικά τους μέσα μαζικής ενημέρωσης την απαξίωσης της Κυβέρνησης και του έργου που κάνουμε. Δεν τους βγαίνει. Επένδυσαν στο να μην ολοκληρωθεί η δεύτερη αξιολόγηση. Δεν τους βγήκε. Συναντήθηκαν και συμμάχησαν με τον διάολο, με όλους, με τον Σόιμπλε, με τους Ευρωβουλευτές τους, κατήγγειλαν ακόμη και ευρωπαϊκούς θεσμούς γιατί, δήθεν, ανέχονται την ελληνική Κυβέρνηση. Δεν τους βγήκε. Σας παρακαλώ να τους καταλάβετε όλοι και αν ανεχθείτε τις, ίσως, απρεπείς συμπεριφορές τους. Σας προτείνω να επαναλάβετε το φιάσκο των έργων των εγκαινίων και των νέων αναπτυξιακών υποδομών που κάνουμε. Θα ζητήσουμε κι εμείς από τους πολίτες να μην πιστεύουν τα μάτια τους, αλλά εσάς. Η χώρα, το ξέρετε και δεν σας αρέσει, θα βγει από την επιτροπεία με αυτή την Κυβέρνηση, με την τελική διευθέτηση του χρέους, για να βγει οριστικά η κοινωνία και η χώρα μας από την περιπέτεια που την έχετε βάλει. [[Χειροκροτήματα από την πτέρυγα του ΣΥΡΙΖΑ]] Κύριε Πρόεδρε, θα ήθελα να καταθέσω και κάποιες νομοτεχνικές βελτιώσεις.
Παρακαλώ οι κατατεθείσες νομοτεχνικές βελτιώσεις να διανεμηθούν στους συναδέλφους Βουλευτές. Τον λόγο έχει ο κ. Κατσανιώτης.
Κύριε Πρόεδρε, κύριοι συνάδελφοι, δεν θα μπορούσα να μη ρωτήσω τον Υπουργό, αν θα ψηφίσει όλο το νομοσχέδιο με χαρά ή αν κάποιο κομμάτι του νομοσχεδίου θα έχει πρόβλημα να το ψηφίσει. Ούτως ή άλλως, αντιλαμβάνομαι και μένω σε αυτά που είχε πει στο παρελθόν. Από την άλλη πλευρά, αυτό που δεν έκανα ποτέ κι ούτε τώρα θα το κάνω, θα είναι αν μιλήσω προσωπικά για κανέναν, ούτε για πόνους ψυχής του παρελθόντος. Αυτό που θα μου επιτρέψετε είναι αν χρησιμοποιήσω σήμερα το Βήμα, όχι για να μιλήσω στους συναδέλφους του ΣΥΡΙΖΑ, αλλά στους πολίτες που μας ακούν εκεί έξω. Οι συνάδελφοι του ΣΥΡΙΖΑ έχουν κάνει την επιλογή τους. Δεν θα μιλήσω εγώ για τις επιλογές τους, δεν μου επιτρέπεται άλλωστε. Θα πω, όμως, ότι ο κόσμος εκεί έξω αντιλαμβάνεται το τι συμβαίνει. Τα λόγια σας είναι απέναντι στην πραγματικότητα που ζει. Σήμερα, με αυτό που θα ψηφιστεί, ψηφίζεται και η ληξιαρχική πράξη θανάτου της ελπίδας που κάποιοι υποσχέθηκαν στον ελληνικό λαό. Έρχεστε και σήμερα στην ουσία λέτε ότι είναι δίκαιο να κοπεί η σύνταξη των 1.000 ευρώ. Λέτε, επίσης, ότι είναι δίκαιο να φορολογηθεί ο μισθός των 500 ευρώ.
Δεν είναι δίκαιο. Όλοι είπαν ότι είναι επώδυνα μέτρα.
Είναι δίκαιο. Μα, λέγατε πριν για δίκαιο, κύριε Υπουργέ. Και όλα αυτά γιατί; Γιατί ο Υπουργός έρχεται και μας λέει ότι γραμμικά μπορούμε να δούμε το πλεόνασμα. Αφού, δηλαδή, το 2018 πιάσω το 3,5%, τότε θα το πιάσω και το 2019, λες και είναι φυσικό φαινόμενο, όπως κάθε φθινόπωρο βρέχει. Και ξέρει πάρα πολύ καλά ότι είναι πάρα πολλές παράμετροι οι οποίες θα ορίσουν πού θα πάει την επόμενη χρονιά το πλεόνασμα. Δεν μας λέει, όμως, και κάτι άλλο. Μας είπε ότι εάν είναι συν 1% το πλεόνασμα, θα κάνουμε αντίμετρα. Ποια θα είναι αυτά τα αντίμετρα; Έχουμε πει ότι θα είναι κάποιο κομμάτι απ' αυτά; Όχι, κανείς δεν ξέρει. Στην ουσία, κύριοι συνάδελφοι, αυτό που κάνουμε είναι να βυθίζουμε με νέα λιτότητα την κοινωνία σε απόγνωση. Αυτό κάνουμε. Και να ξέρετε ότι αυτό, στην ουσία από αύριο, θα αρχίσει να δείχνει μια άλλη εικόνα στον κόσμο που ζούμε όλοι. Δεν ζείτε μόνο εσείς σε αυτόν τον κόσμο. Δεν έχει μόνο η Αριστερά το προνόμιο να κινείται στην κοινωνία. Δεν έχει το προνόμιο η Αριστερά να εκπροσωπεί την κοινωνία. Και ο κύριος Υπουργός έφυγε, αλλά θα έπρεπε να ακούσει ότι δεν είναι δικός μας ο πρόεδρος του ΓΕΩΤΕΕ. Είναι εκλεγμένος από τους γεωτεχνικούς. Δεν είναι δικός μας ο πρόεδρος του ΤΕΕ. Είναι εκλεγμένος από τον τεχνικό κόσμο της Ελλάδος. Δεν υπάρχουν «δικοί μας» και «δικοί σας». Αυτό κάποια στιγμή πρέπει να το καταλάβετε. Αυτό που επίσης πρέπει να καταλάβετε είναι ότι σήμερα αντί να χαίρεστε ή να νιώθετε περήφανοι που πραγματικά ψηφίζετε κάτι καλό, θα περίμενα να δω μια περισυλλογή. Είναι μια πάρα πολύ δύσκολη στιγμή για την κοινωνία και τους πολίτες. Έχετε την ευθύνη. Είστε η Κυβέρνηση. Και κλείνοντας θα ήθελα να πω ένα πράγμα. Ακούω συνεχώς, κύριε Θεωνά, μια δικαιολογία. «Εσείς μιλάτε, που κόψατε έντεκα φορές τις συντάξεις;». Τι σημαίνει αυτό; Δικαιολογεί το δικό σας κόψιμο των συντάξεων; Σε μια κοινωνία που έχουν κοπεί έντεκα φορές οι συντάξεις, η δωδέκατη φορά είναι καλή γιατί είναι αριστερή; Πρέπει κάποια στιγμή να αναλάβετε τις ευθύνες σας. Υποσχεθήκατε τα πάντα στους πάντες και τώρα πληρώνουμε τον λογαριασμό. Ευχαριστώ.
Και εμείς για τη διαχείριση του χρόνου, κύριε Κατσανιώτη.
Κύριε Πρόεδρε, να επαινέσετε τον κ. Κατσανιώτη. Δεν «τρώει» τον χρόνο των Βουλευτών. Να επαινείτε τις καλές πράξεις!
Τον επαίνεσα ήδη. Δεν ακούσατε; Εδώ πέρα πολλοί ακούν τον εαυτό τους. Δεν ακούσατε;
Τι γίνεται εδώ τώρα; Όλο οι Κοινοβουλευτικοί Εκπρόσωποι μιλάνε. Οι Βουλευτές πότε θα μιλήσουν;
Και ο κ. Καμμένος θα διευκολύνει τη διαδικασία με την οικονομία του χρόνου. Ορίστε, κύριε Καμμένο, έχετε τον λόγο.
Ευχαριστώ πολύ, κύριε Πρόεδρε. Αγαπητοί κύριοι Βουλευτές, κύριοι συνάδελφοι, έχω παρακολουθήσει όλες τις ομιλίες ή μάλλον αρκετές, γιατί νομίζω ότι δεν έχω δει ξανά τόσους πολλούς ομιλητές στα δύο χρόνια της βουλευτικής μου ιδιότητος. Είναι πάρα πολύ ενδιαφέρον να παρακολουθούμε τις ομιλίες, τα επιχειρήματα και τα αντεπιχειρήματα όλων. Θα πιαστώ τώρα από τον κ. Κατσανιώτη - ο οποίος μου είναι και εξαιρετικά συμπαθής - που είπε ότι δεν έχει δει τα μέτρα και τα αντίμετρα. Τα έχω εδώ μπροστά μου. Θα κάνω και το σχόλιο μου, το οποίο είναι και λίγο πικρόχολο, αλλά και πραγματικό. Αυτή η Κυβέρνηση έκανε το εξής. Κατάφερε πρώτον, να φέρει τη λίστα με τα αντίμετρα, με τα θετικά μέτρα, ένα, ένα. Δεύτερον, να τα κοστολογήσει. Τρίτον, να τα συμφωνήσει με τρεις θεσμούς και όχι με τον εαυτό της στον καθρέπτη λέγοντας «μου αρέσει να πάω το πλεόνασμα στο 2%». Δεν γίνεται έτσι δουλειά, να το συμφωνώ με τον εαυτό μου και να το πουλάω στον ψηφοφόρο μου. Δεν γίνεται έτσι, προσέξτε. Είναι ένα ευχολόγιο. Το ότι κοιτάω στον καθρέπτη και λέω ότι θέλω 2% πλεόνασμα και το συμφωνώ με τον εαυτό μου και όλοι νομίζουν ότι το έχω συμφωνήσει με όλους, είναι μια παραποίηση της αλήθειας και της πραγματικότητος. Άρα εμείς έχουμε κάνει το εξής. Πρώτη φορά κοστολογήθηκε οποιοδήποτε θετικό μέτρο. Συμφωνήθηκε με τους εταίρους σε δύσκολη διαπραγμάτευση. Βγήκε ένα ποσό στα 4,039. Εγώ δεν λέω για τα υπόλοιπα 7,5. Θα κοστολογηθούν και θα μπουν και αυτά σε ειδικούς κωδικούς. [[Θόρυβος από την πτέρυγα της Νέας Δημοκρατίας]] Κύριοι συνάδελφοι, σας παρακαλώ, γιατί δεν συντονίζομαι. Όλα αυτά σε αντίθεση με οτιδήποτε έχουμε δει από τη Νέα Δημοκρατία μέχρι στιγμής από τη ΔΕΘ μέχρι σήμερα, η οποία μιλά αόριστα, δεν έχει κοστολογήσει πρακτικά και δεν έχει συμφωνήσει με κανέναν, πέραν του εαυτού της και της Κοινοβουλευτικής της Ομάδα, ό,τι μας έχει πει. Μας μιλήσατε για μείωση του ΕΝΦΙΑ 30% και για δημοσιονομικό κόστος 850 εκατομμύρια σε δύο χρόνια. Με ποιον το συμφωνήσατε αυτό; Ποιος σας είπε ναι; Πού βρήκατε ισοδύναμα; Έχω πάει και στην άλλη σελίδα. Τα έχω εδώ όλα. Πού βρέθηκε το ισοδύναμο; Εμείς είπαμε ακριβώς τι θα ψηφίσουμε χρόνο με τον χρόνο. Τα πάντα συμφωνημένα. Εμείς είπαμε ΕΝΦΙΑ 420 εκατομμύρια σε δύο χρόνια συμφωνημένο. Ποιο έχει μεγαλύτερη ισχύ; Το συμφωνημένο ή το όνειρο θερινής πολιτικής νυκτός ή αυτό που λέμε στον καθρέφτη για να τα βρούμε με τον εαυτό μας, να το πουλήσουμε εσωτερικά; Τι έχει μεγαλύτερη ισχύ; Και ρωτώ και τον ελληνικό λαό, ο οποίος μας παρακολουθεί. Αυτό που συμφωνήθηκε! Εάν συμφωνηθεί επίσημα με θεσμούς και της Νέας Δημοκρατίας σε ένα χαρτί υπογεγραμμένο, θα πούμε ότι αυτό είναι καλύτερο. Όμως, μέχρι στιγμής δεν έχουμε καλύτερο από τα 420 εκατομμύρια σε δύο χρόνια. Και έρχομαι στη μείωση του φόρου στις επιχειρήσεις. Εμείς έχουμε ένα δημοσιονομικό αποτέλεσμα 731 εκατομμύρια και η Νέα Δημοκρατία έλεγε για 500 εκατομμύρια και δεν το είχε συμφωνήσει με κανέναν. Εμείς το συμφωνήσαμε σε σκληρή διαπραγμάτευση. Τον μειώνουμε και είναι καθαρά ένα αναπτυξιακό μέτρο, διότι το κέρδος το οποίο δεν θα φορολογηθεί στις επιχειρήσεις, θα επανεπενδυθεί και θα δώσει νέες θέσεις εργασίας. Δηλαδή αυτό το μέτρο γιατί να μην το ψηφίσει η Νέα Δημοκρατία; Δεν κατανοώ τη συνείδηση του «όχι». Και μιλάω για το αστικό κόμμα της Νέας Δημοκρατίας, ή αν θέλετε του ΠΑΣΟΚ ή του Ποταμιού, οι οποίοι βλέπουν πιο αστικά την ελληνική κοινωνία. Δεν μιλώ για το Κομμουνιστικό Κόμμα Ελλάδας το οποίο έχει μια άλλη αντίληψη, σεβαστή καθ' όλα. Όμως, γιατί να μην ψηφίσουμε ένα μέτρο το οποίο είναι το ιδεολογικό μας πιστεύω, όπως είναι η μείωση φορολογίας των εταιρειών, για οποιονδήποτε λόγο; Δεύτερον, θα πρέπει να στηρίξετε την εθνική προσπάθεια για το χρέος. Δεν βλέπω να κάνετε τίποτα. Μας λέγατε ότι είναι βιώσιμο μέχρι πρότινος. Εμείς παλεύουμε και λέμε όλα τα χρόνια ότι δεν είναι βιώσιμο. Έρχεστε τώρα στα λόγια μας, ότι δεν είναι βιώσιμο, αλλά δεν βλέπω να βάζετε πλάτη ούτε στο Ευρωπαϊκό Λαϊκό Κόμμα ούτε μέσα στη Βουλή ούτε πουθενά. Γιατί δεν έχετε ήδη βγει να πείτε ή το βράδυ εύχομαι ο κ. Μητσοτάκης να πει «Ναι, θα πάμε μαζί να διεκδικήσουμε το χρέος του 2012, ό,τι πήραμε, το μεσοπρόθεσμο του Ιανουαρίου κι ακόμη ό,τι καλύτερο βρούμε και ό,τι καλύτερο μπορεί να πετύχει η Κυβέρνηση». Διότι το χρέος είναι κάτι το οποίο θα εξομαλύνει τις πληρωμές μας και θα μείνουν περισσότερα χρήματα για να επενδυθούν πάνω στον ελληνικό λαό. Θα περιμένω να μπει πλάτη. Τρίτον, αυτή η Κυβέρνηση έφερε τον εξωδικαστικό. Κατέστρεψαν οι προηγούμενες κυβερνήσεις το σύνολο της οικονομίας. Μας παρέδωσαν 83 δισεκατομμύρια κόκκινα δάνεια κι ένα εκατομμύριο ανέργους, εννιακόσιες ενενήντα οκτώ χιλιάδες ανέργους για την ακρίβεια, διαλυμένα ταμεία και διαλυμένες τράπεζες. Προσέξτε τώρα: δεν ψήφισαν τον εξωδικαστικό συμβιβασμό. Σήμερα σε ένα άρθρο λέμε ότι το ακατάσχετο της επιχορήγησης για τα κόμματα πάει από το 40% στο 10%. Τι σημαίνει αυτό; Ότι από τα 100.000 ευρώ, τα 10.000 ευρώ θα είναι ακατάσχετα για χρήση για λειτουργικές ανάγκες στο κάθε κόμμα και το υπόλοιπο 90% αν χρωστάς, κατάσχεται. Εκεί που ήταν το 40%, χάνουν δηλαδή το 30%. Κι ερωτώ, ούτε αυτό θα το ψηφίσετε; Δηλαδή το κόμμα σας και το ΠΑΣΟΚ που χρωστάνε 420 εκατομμύρια - καλώς ή κακώς τα χρωστάνε - , τι θα πείτε στον ελληνικό λαό; Δεν ψήφισα τον εξωδικαστικό, άρα δεν δέχομαι τη διαδικασία που φέρνουν οι ΣΥΡΙΖΑ και οι Ανεξάρτητοι Έλληνες και θα πάτε πού; Σε κλείσιμο; Σε εκκαθάριση; Θα κλείσετε το κόμμα; Με 10% δεν βγαίνετε. Δεν βγαίνετε και με το 40%. Δεν θέλετε και εξωδικαστικό. Τι θα πείτε, λοιπόν, στον ελληνικό λαό; Ότι θα έχουμε να βλέπουμε 150 και 170 εκατομμύρια ο ένας μέχρι να τα σβήσει το χιόνι, όπως λέει ο λαός; Δεν θα τα σβήσει το χιόνι. Θα πρέπει να δεχτείτε κάτι καλό που κάνει αυτή η Κυβέρνηση και το κάνει και για εσάς. Το είπα ως Αντιπρόεδρος της Επιτροπής Οικονομικών. Θα δεχτούμε κάθε πρόταση που θα καταθέσετε για να ρυθμίσετε τα χρέη σας, να κουρευτούν, να επιμηκυνθούν, να πέσουν τα επιτόκια, ό,τι προβλέπεται δηλαδή για όλες τις εταιρείες. Δεν βλέπω να κινείστε, αλλά στείρα μόνο να λέτε «όχι». Ένα κομμάτι που το πρόσεξα και πρέπει να το αναφέρω είναι για τη ΔΕΗ. Ποιος κατέστρεψε τη ΔΕΗ; Ήρθαμε εμείς να κάνουμε δόσεις; Ήρθαμε εμείς να δώσουμε ρεύμα στον κόσμο που το κόβατε; Ήρθε ή δεν ήρθε ο κ. Βενιζέλος το καλοκαίρι με τον ΕΕΤΗΔΕ και ψόφησε ο κόσμος στα μαγκάνια; Και μου έβαλε τον φόρο ακινήτων με αναγκαστική είσπραξη στον φόρο της ΔΕΗ; Έτσι ξεκίνησε ο κόσμος να μην πληρώνει, γιατί δεν είχε τα χρήματα. Και του φόρτωσε στον λογαριασμό της ΔΕΗ το τέλος της ακίνητης περιουσίας, με αποτέλεσμα να μείνουν ανείσπρακτα 1,7 δις ευρώ, εξαιτίας της απόφασης του κ. Βενιζέλου, ο οποίος δύο μήνες πριν είχε πει ότι δεν είναι εισπρακτικός μηχανισμός. Δύο μήνες μετά άλλαξε γνώμη και τον έκανε εισπρακτικό μηχανισμό και χρεοκόπησε τη ΔΕΗ. Δηλαδή φταίμε εμείς και για τη ΔΕΗ που τη σώζουμε; Εσείς χρεοκοπήσατε τη ΔΕΗ και θα πρέπει να ψηφίσετε τα θετικά μέτρα. Ακούσαμε και για PSI και για προσκυνήματα. Πάλι θα κάνω σχόλιο. Τα ασφαλιστικά ταμεία έχασαν 13 δισεκατομμύρια από το PSI. Εμείς τι μέτρα υποτίθεται ότι θα πάρουμε το 2019- γιατί θα είμαστε πάλι Κυβέρνηση κι εμείς θα τα πάρουμε κι εμείς θα τα υλοποιήσουμε και προς το καλύτερο - για τα 1,8 δισεκατομμύρια; Να σας κάνω πράξεις; Ξέρετε πόσες φορές χωράει το 1,8 δις στα 13 δισεκατομμύρια που κουρέψατε; Εφτά! Δηλαδή αυτά που κουρέψατε από τα ταμεία - που σας προσκυνάμε τώρα, που θέλετε να σας βάλουμε και το στεφάνι - είναι εφτά χρόνια επί 1,8 δις μέτρα. Αν τα είχαμε στο ταμείο, δεν θα είχαμε ανάγκη να πάρουμε μέτρα για 1,8 δισεκατομμύρια. Δεν θα είχαμε απλά ταμειακά. Προσέξτε! Συν την ανάπτυξη που θα πρέπει να έρθει, συν τα 8,5 δισεκατομμύρια που χάσαμε από το ένα εκατομμύριο νέους ανέργους, από τις εισφορές. Εάν έρθουν και οι εισφορές μαζί με το μη κούρεμα, δεν θα χρειαζόταν να παίρνουμε μέτρα. Γιατί παίρνουμε μέτρα για το ασφαλιστικό; Διότι δεν βγαίνει. Γιατί δεν βγαίνει; Ήρθε κάποιος και είπε: «Παιδιά, δεν βγαίνετε»; Μα, δεν βγαίνει, διότι δεν έχουμε εισφορές. Φταίμε εμείς που δεν έχουμε εισφορές και η δική μας Κυβέρνηση; Όχι. Είπα πάλι 83 δισεκατομμύρια κόκκινα δάνεια μάς δώσατε, εισφορές εργοδοτών, ΤΕΒΕ, ιδιοκτητών, υπαλλήλων ιδιωτικού τομέα συν το κούρεμα στην τράπεζα και στο ασφαλιστικό, με αποτέλεσμα να μη βγαίνει το ταμείο. Άρα με το PSI θα μπορούσαμε να έχουμε γλιτώσει 1,8 δισεκατομμύρια επί 7,2 χρόνια και να μην παίρνουμε μέτρα. Αυτή η Κυβέρνηση θέλει δουλειές. Έχει ένα κοινωνικό προφίλ, ένα κοινωνικό πρόσωπο, διότι προερχόμαστε όλοι από λαϊκά στρώματα και έχουμε έρθει από τη βάση, έχουμε έρθει από τον κόσμο. Ξέρουμε πού πονάει ο κόσμος και ξέρουμε τι τραβάει. Δεν θέλουμε να δώσουμε συσσίτια και παροχές. Εγώ δηλαδή δεν είμαι του συσσιτίου, είμαι της δουλειάς. Αναγκαστικά κάνουμε και αυτές τις παροχές. Εμείς φέραμε το πλαστικό χρήμα. Εμείς φέραμε το Κτηματολόγιο. Εμείς φέραμε τον νόμο για το λαθρεμπόριο, εμείς φέραμε τον νόμο για το λαθρεμπόριο καπνικών. Εμείς φέραμε και τιμωρούμε και εισπράττουμε «μίζες». Εσείς δεν κάνατε τίποτα. Μα, «κοκκινίσατε» τις τράπεζες, τις «κουρέψατε» 38 δισεκατομμύρια και δεν φέρατε έναν νόμο να φτιάξετε τα κόκκινα δάνεια. Γιατί, άραγε; Δεν είχατε χρόνο στα πέντε χρόνια διακυβέρνησης ΠΑΣΟΚ ή ΠΑΣΟΚ - Νέα Δημοκρατία; Αφού στα χέρια σας πήγαν τα κόκκινα δάνεια από τα 22 δισεκατομμύρια στα 83 δισεκατομμύρια. Γιατί δεν φέρατε έναν νόμο; Γιατί δεν υλοποιήσατε κάποιο μέτρο; Γιατί δεν φέρατε τις λίστες και τις κρύψατε; Εμείς φέραμε και εισπράξαμε από τις λίστες εκατομμύρια και τα βάλαμε στο ταμείο. Ποιος έσωσε τον «Μαρινόπουλο»; Εμείς. Ήταν πρόβλημα του ΣΥΡΙΖΑ - ΑΝΕΛ ο «Μαρινόπουλος» ή ο «Μαρινόπουλος» ήταν πρόβλημα του 2012; Ας μην επεκταθώ. Υπάρχει μια απορία σε πολύ κόσμο. Κάποια στιγμή θα τη συζητήσουμε με το Υπουργείο Οικονομικών, εφόσον ψηφίσουμε, βεβαίως, τα μέτρα. Μάλιστα, αποτελεί και δική μου απορία: Γιατί δεν φέρνουμε τα θετικά μέτρα λίγο πιο μπροστά; Γιατί, ας πούμε, δεν φέρνουμε τη μείωση φορολογίας εταιρειών το 2018; Γιατί την πάμε παραπέρα, το 2019, το 2020; Γιατί την πάμε πιο πέρα; Γιατί δεν τη φέρνουμε πιο μπροστά, αφού αποτελεί ένα καθαρά αναπτυξιακό μέτρο; Αυτές είναι πολύ σαφείς απορίες που προκύπτουν μέσα από τους διαλόγους που κάνουμε με φορείς και με τον κόσμο. Πάμε τώρα να δούμε λίγο το θέμα του χρέους. Τελειώνοντας αυτή η συμφωνία, είναι πρακτικά σίγουρο ότι θα έρθει η αναδιάρθρωση του χρέους, διότι αλλιώς δεν θα συμμετάσχει το Διεθνές Νομισματικό Ταμείο, στο οποίο κακώς - αλλά καλώς για εμάς σε αυτή τη φάση - έχει δώσει το δικαίωμα βέτου η Γερμανία, λέγοντας ότι χωρίς το ΔΝΤ δεν υπάρχει συμφωνία. Προσέξτε τώρα. Θα σας πω τα νούμερα για να καταγραφούν στα Πρακτικά. Όλοι θέλουμε να πάει 2% και 1,5%, όπως έχω πει, 1,75% το πλεόνασμα. Να πω για άλλη μια φορά ότι το πλεόνασμα κάθε οικονομίας, όσο κι αν είναι σε ποσοστό ή σε ποσό, πηγαίνει και πληρώνει τους τόκους εξυπηρέτησης του δανεισμού. Έρχεται μία ή άλλη, ή να περισσεύει ή να λείπει κάτι. Το 3,5%, για παράδειγμα, στα 180 δισεκατομμύρια, στα 190 δισεκατομμύρια είναι γύρω στα 6-6,5 δισεκατομμύρια ευρώ. Κάθε χρόνο έχουμε τόκους 6.590 για το 2018, 6.622 για το 2019, 6.630 για το 2020 και 10.956 για το 2021. Έχουμε, δηλαδή, κοντά στο 3,5% σε 180 δισεκατομμύρια ΑΕΠ. Άρα πιάνεται ο στόχος. Προσέξτε τώρα. Το 2%, που μας λέει η Νέα Δημοκρατία, που το θέλω κι εγώ, σημαίνει ότι θέλω για το 2018, καθώς μου λείπουν, 2.790 δισεκατομμύρια. Να μας πείτε πού θα τα βρείτε. Θέλω να μας πείτε το 2018 που θέλετε εσείς 2% τόκο από το πλεόνασμα πού θα βρείτε 2.790 να εξυπηρετήσετε τους τόκους των χρεολυσίων, πού θα βρείτε 2.822 για το 2019, 2.650 το 2020 και 7,1 δισεκατομμύρια το 2021. Κι εγώ θα τα ήθελα, αλλά δεν τα έχω. Ο στόχος του 3,5% θα πιαστεί και θα πιαστεί διότι η οικονομία θα ανέβει και θα αλλάξει και ο πολλαπλασιαστής του Ακαθάριστου Εθνικού Προϊόντος. Πολύ σοφότεροι από εμάς, όπως ο Σοφοκλής, έχει πει και το έχω σημειώσει: «Να έχεις θάρρος, διότι όταν λες την αλήθεια, δεν κάνεις ποτέ λάθος». Και ένας πιο σύγχρονος, ο Όργουελ, είχε πει, επίσης, ένα πολύ καλό: «Σε μια εποχή παγκοσμίου ψεύδους, το να λες την αλήθεια είναι μια επαναστατική πράξη». Ποια είναι η αλήθεια; Δύσκολα μέτρα, για ενάμισι - δύο χρόνια από σήμερα. Αρνητικά μέτρα, αλλά όπως απέδειξα, για πρώτη φορά στην ελληνική Κυβέρνηση εν μέσω μνημονίων, διαπραγματευμένα, κοστολογημένα και συμφωνημένα με τρεις θεσμούς. Όχι μόνοι μας! Ας επανέλθουμε, λοιπόν, στην πραγματικότητα να δούμε ποιος λέει την αλήθεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ τριάντα δευτερόλεπτα, κύριε Πρόεδρε.
Κύριε Καμμένε, είναι κρίμα να διαψευστεί η πρόβλεψή μου ότι θα διαχειριστείτε καλά τον χρόνο.
Η αλήθεια είναι ότι θα γυρίσουν χρήματα και θα ανέβει η οικονομία. Και όταν ανεβαίνει η οικονομία, ανεβαίνει ο βασικός πολλαπλασιαστής, ο οποίος είναι το Ακαθάριστο Εθνικό Προϊόν και πάνω σε αυτόν γίνονται όλοι οι υπολογισμοί και για τα τοκοχρεολύσια και για οτιδήποτε άλλο μέτρο χρειαστεί να πάρουμε. Η Κυβέρνηση ΣΥΡΙΖΑ - Ανεξαρτήτων Ελλήνων είναι εδώ για να βοηθήσει τον λαό. Δεν είναι εδώ για να βλάψει κανέναν. Έχει αποδείξει ότι εργάζεται σκληρά, ότι φέρνει χρήματα από παράλληλες δραστηριότητες ή δραστηριότητες, οι οποίες είχαν αποκρυβεί από προηγούμενες κυβερνήσεις. Είναι μια κυβέρνηση η οποία θα βοηθήσει και την αστική τάξη και τους επιχειρηματίες να παραγάγουν έργο, να παραγάγουν κέρδη, να επαναεπενδύσουν με χαμηλότερη φορολογία τα κέρδη τους, να δώσουν θέσεις εργασίας, να αυξηθεί το οικογενειακό εισόδημα του κάθε εργαζόμενου, ειδικά του ιδιωτικού τομέα, που έχουμε πάρα πολλούς ανέργους, έτσι ώστε να εξυπηρετηθούν τα δάνειά τους και να έχουμε μεγαλύτερη κατανάλωση. Θα παρακαλούσα, κλείνοντας, αυτή την κακιά συνήθεια αυτών που σχεδόν δεν έκαναν τίποτα για να βοηθήσουν μέσα στην κρίση την ελληνική οικονομία, να μην κριτικάρουν εμάς, γιατί δεν κάναμε αρκετά ή δεν κάναμε πολλά. Ας είμαστε λίγο πιο συνετοί και λίγο πιο μαζεμένοι. Ευχαριστώ πολύ.
Ο Υπουργός κ. Τσακαλώτος έχει κάποιες νομοτεχνικές βελτιώσεις.
Ναι, έχω κάποιες νομοτεχνικές βελτιώσεις. Είναι και για το δημοσιονομικό συμβούλιο και για το ενιαίο μισθολόγιο και μερικά από τα πράγματα που είπε ο κ. Τόσκας χθες, αν θυμάστε, και για τους πανεπιστημιακούς. Οπότε να μοιραστούν, κύριε Πρόεδρε. Ευχαριστώ.
Ο κ. Παπαηλιού έχει τον λόγο.
Κύριε Πρόεδρε, κυρίες και κύριοι συνάδελφοι, η πολιτική διάσταση του υπό κρίση πολυθεματικού νομοσχεδίου συνίσταται στο ότι στηρίζεται στο μνημόνιο του 2015, που ήταν προϊόν καταναγκασμού. Δεν είναι δική μας ιδιοκτησίας, αφού ο συσχετισμός δυνάμεων ήταν και εξακολουθεί να είναι δυσμενής, όπως ήταν και είναι κυρίαρχες οι δογματικές νεοφιλελεύθερες αντιλήψεις. Και πάντως, μετά από δύσκολη και επίπονη διαπραγμάτευση, το αποτέλεσμα της δεύτερης αξιολόγησης είναι μια συμφωνία με υποχωρήσεις εκατέρωθεν, από την ελληνική πλευρά και από την πλευρά των δανειστών, οι διαφωνίες των οποίων υπήρξαν και η κύρια αιτία για την παράταση της διαπραγμάτευσης. Εξάλλου, το πρόβλημα με την Ελλάδα είναι πολιτικό, όπως παραδέχτηκε και το κορυφαίο στέλεχος των Γερμανών Χριστιανοδημοκρατών, ο κ. Βέμπερ, λέγοντας ότι «η Ελλάδα έχει κομμουνιστή Πρωθυπουργό». Επιπλέον, η πολιτική διάσταση του πολυνομοσχεδίου συνίσταται στο ότι με την ολοκλήρωση της διαπραγμάτευσης θα αλλάξει το κλίμα, η ψυχολογία στην αγορά και, μέσω της διευθέτησης του χρέους και της ένταξης των ελληνικών ομολόγων στο πρόγραμμα ποσοτικής χαλάρωσης, θα επιτραπεί στην ελληνική οικονομία να βγει στο ξέφωτο. Και υπάρχει ήδη το θεσμικό πλαίσιο - ΕΣΠΑ, αναπτυξιακός νόμος, απλούστευση διαδικασιών για τη δημιουργία επιχειρήσεων, εξωδικαστικός μηχανισμός για τα κόκκινα επιχειρηματικά δάνεια και άλλα - που θα επιτρέψει στην ελληνική οικονομία να αλλάξει πορεία με την αναθεώρηση του παραγωγικού προτύπου. Σε αυτό το περιβάλλον όλοι οι διεθνείς οργανισμοί σήμερα αναγνωρίζουν ότι η ελληνική οικονομία τα επόμενα χρόνια θα βελτιώσει τις επιδόσεις της. Τέλος, η πολιτική διάσταση του πολυνομοσχεδίου συνίσταται και στο ότι το περιεχόμενό του, που περιλαμβάνει τη συμφωνία με τους δανειστές, διέπεται από τις αρχές της δημοσιονομικής ουδετερότητας και της κατά το δυνατόν εξισορρόπησης των κοινωνικών συνεπειών. Κυρίες και κύριοι συνάδελφοι, δεν εξωραΐζουμε την κατάσταση, δεν πανηγυρίζουμε, διότι όντας μέσα στην κοινωνία γνωρίζουμε τη σκληρή καθημερινότητα που βιώνουν οι Έλληνες πολίτες εδώ και πολλά χρόνια. Σε αντίθεση με τη δική μας στάση, δυστυχώς, οι αναφορές των εκπροσώπων της Αξιωματικής Αντιπολίτευσης, του ΠΑΣΟΚ, αλλά και άλλων κομμάτων, αναπαράγουν τις υπερβολές, τα ψεύδη και την προπαγάνδα των κυρίαρχων μέσων μαζικής ενημέρωσης. Κύριοι της Αντιπολίτευσης, εμφανίζεστε αντίθετοι με τις μετά το 2018, πράγματι, αρνητικές ρυθμίσεις - την περικοπή συντάξεων και τη μείωση του αφορολόγητου - όταν εσείς οι ίδιοι έχετε πει το αμίμητο «θα λαμβάναμε όλα τα μέτρα που θα μας υποδείκνυαν οι δανειστές και άλλα τόσα». Όσον αφορά τα αντίμετρα, ελέχθη ρητά από συναδέλφους της Νέας Δημοκρατίας και του ΠΑΣΟΚ ότι τα αντίμετρα είναι «καθρεφτάκια για τους ιθαγενείς», «κενή παροχολογία» και βέβαια ότι διαφωνείτε με όλα τα αντίμετρα και θα τα καταψηφίσετε όλα. Πάντως οι περισσότεροι συνάδελφοι δεν είπαν κάτι συγκεκριμένο για τα αντίμετρα, είτε αποσιωπώντας τα είτε απαξιώνοντάς τα είτε λέγοντας ότι αυτά δεν θα εφαρμοστούν. Δηλαδή, για μια ακόμα φορά διατυπώνετε αυτοεκπληρούμενες προφητείες - προσδοκίες, οι οποίες διαψεύδονται συνεχώς, όπως έγινε με την πρώτη αξιολόγηση, με την ενεργοποίηση του κόφτη, τη δεύτερη αξιολόγηση, την επικείμενη διευθέτηση του χρέους κ.ά.. Καταστροφολογείτε και δυστυχώς ενεργείτε εις βάρος της προσπάθειας επιστροφής της χώρας στην κανονικότητα. Και αυτό γίνεται κυρίως διότι τα αντίμετρα που αφορούν στα λαϊκά στρώματα και τους μικρομεσαίους δεν ανήκουν και δεν περιλαμβάνονται στο ιδεολογικό οπλοστάσιο και την πολιτική λογική σας. Κυρίες και κύριοι συνάδελφοι, ενδεικτικά δεν μπορείτε να αποδεχθείτε την απαλλαγή ή την έκπτωση από τη συμμετοχή στη φαρμακευτική δαπάνη για εισοδήματα μέχρι 700 και 1.200 ευρώ αντίστοιχα, το επίδομα στέγασης, το πρόγραμμα για τους βρεφονηπιακούς σταθμούς, τα σχολικά γεύματα, την επέκταση αύξησης του επιδόματος για το πρώτο και δεύτερο παιδί, τα μέτρα ενίσχυσης εργασίας, την αύξηση του προγράμματος δημοσίων επενδύσεων για έργα υποδομής σε αγροτικές περιοχές και για έργα ενεργειακής εξοικονόμησης και αναβάθμισης, τη μείωση του ΕΝΦΙΑ, τη μείωση του φορολογικού συντελεστή από 22% σε 20%, την κατάργηση της ειδικής εισφοράς αλληλεγγύης για εισοδήματα μέχρι 30.000 ευρώ. Και όλα αυτά κάθε χρόνο. Αλήθεια, δεν θα ψηφίσετε ούτε τη ρύθμιση για μείωση του ΦΠΑ από το 24% στο 13% στα αγροτικά εφόδια και μάλιστα από 1ης Ιουλίου του 2017; Εσείς που κόπτεστε για την αγροτιά; Ούτε θα ψηφίσετε τη ρύθμιση για την εναρμόνιση του τρόπου φορολόγησης των Βουλευτών με αυτόν των υπολοίπων πολιτών; Αλλά και τα υπόλοιπα αντίμετρα. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Κύριοι της Νέας Δημοκρατίας, μέχρι σήμερα κρυβόσασταν πίσω από τις απαιτήσεις του Διεθνούς Νομισματικού Ταμείου υποστηρίζοντας τη θέση του. Σήμερα, κρύβεστε πίσω από ανακρίβειες, διαστρέβλωση των πραγμάτων, ψεύδη, συκοφαντίες και ίσως κρυφθείτε και απόψε πίσω από την αποχή από την ψηφοφορία, αν την επιλέξετε. Και το πράττετε κατηγορώντας τον ΣΥΡΙΖΑ για την κατάσταση στην οποία έχει περιέλθει η χώρα. Λες και ο ΣΥΡΙΖΑ κυβερνούσε τις τελευταίες δεκαετίες, λες και ο ΣΥΡΙΖΑ οδήγησε στην πλήρη κατάργηση της αγροτικής παραγωγής, λες και ο ΣΥΡΙΖΑ οδήγησε στην καταστροφή της παραγωγικής βάσης της χώρας, λες και ο ΣΥΡΙΖΑ οδήγησε τη χώρα στη χρεοκοπία, λες και ο ΣΥΡΙΖΑ προσκάλεσε το Διεθνές Νομισματικό Ταμείο στην Ελλάδα, λες και ο ΣΥΡΙΖΑ εισήγαγε τις μνημονιακές πολιτικές, που οδήγησαν στην κατάρρευση του ΑΕΠ, στην εκτόξευση της ανεργίας, στη φτωχοποίηση των μεσαίων και στην «πληβειοποίηση» των λαϊκών στρωμάτων και όχι οι πολιτικές που άσκησαν οι κυβερνήσεις της Νέας Δημοκρατίας και του ΠΑΣΟΚ, λεηλατώντας τη χώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όμως, το πρόβλημά σας είναι άλλο. Συνεχώς διαψεύδεστε από την εξέλιξη των πραγμάτων με αποτέλεσμα η αριστερή παρένθεση να μην κλείνει αλλά να ανοίγει συνεχώς. Και αυτό σας οδηγεί σε παράλογες τοποθετήσεις και στάση, αφού το στερητικό σύνδρομο για την εξουσία κυριαρχεί στις τάξεις της Νέας Δημοκρατίας και του ΠΑΣΟΚ.
Ολοκληρώστε, κύριε συνάδελφε.
Τελειώνω, κύριε Πρόεδρε. Εμείς θα συνεχίσουμε για να βγάλουμε τη χώρα από την κρίση και κυρίως, να προωθήσουμε την κοινωνικά δίκαιη παραγωγική ανασυγκρότηση της χώρας. Και μετά τις επόμενες εκλογές, η αριστερή παρένθεση θα συνεχίσει να είναι ανοιχτή. Και εσείς θα εξακολουθείτε να ζητάτε εκλογές και μετά τις επόμενες. Ευχαριστώ.
Ευχαριστούμε πολύ. Τον λόγο έχει ο Γενικός Γραμματέας του Κομμουνιστικού Κόμματος Ελλάδας και Πρόεδρος της Κοινοβουλευτικής Ομάδας του κόμματος κ. Δημήτριος Κουτσούμπας.
Κυρίες και κύριοι και από το Βήμα της Βουλής καταγγέλλουμε στους εργαζόμενους, στους συνταξιούχους, στους άνεργους την Κυβέρνηση ΣΥΡΙΖΑ - ΑΝΕΛ ως υπεύθυνη για την αλλεπάλληλη συρρίκνωση του βιοτικού τους επιπέδου, των εργασιακών δικαιωμάτων τους, όπως η κυριακάτικη αργία, την επιδείνωση της ζωής τους από τα αφόρητα φορολογικά βάρη και τόσα άλλα. Τα δύο αλλεπάλληλα μνημόνια που έφερε αυτή η Κυβέρνηση είναι αρκετά για να πέσει η αριστερή μάσκα της, αυτή που καλλιέργησε ανοχή, που παγίδεψε με κινήσεις εντυπωσιασμού, με επισκέψεις ακόμα του Πρωθυπουργού σε χώρους μνήμης και τιμής ηρωικών γεγονότων, ηρωικών μορφών του λαϊκού μας κινήματος, της ταξικής πάλης, της εθνικής αντίστασης, του δημοκρατικού στρατού, του ίδιου του ΚΚΕ. Η νέα αντιλαϊκή συμφωνία αποτελεί ένα νέο μνημόνιο, ένα τέταρτο μνημόνιο, μνημόνιο «εις την τετάρτην», όπως επανειλημμένα έχουμε πει από την πρώτη στιγμή. Στην πραγματικότητα τα μέτρα στηρίζουν την κερδοφορία των ομίλων, είτε άμεσα είτε έμμεσα. Πρόκειται για κατευθύνσεις που αυξάνουν την εκμετάλλευση των εργαζομένων, ενισχύουν τη συγκέντρωση του κεφαλαίου και που προωθούνται σε όλα τα κράτη μέλη της Ευρωπαϊκής Ένωσης. Μάταια η Κυβέρνηση ΣΥΡΙΖΑ - ΑΝΕΛ προσπαθεί να πείσει τον λαό ότι απλά και μόνο πληρώνει τα σπασμένα της κακής διακυβέρνησης της Νέας Δημοκρατίας και του ΠΑΣΟΚ και ότι η ίδια είναι περίπου αθώα του εγκλήματος. Γι' αυτή την πολιτική, όμως, είναι συνένοχοι όλοι τους και η άρχουσα τάξη της Ελλάδας και ο Σύνδεσμος Ελλήνων Βιομηχάνων και το κουαρτέτο και η Κυβέρνηση ΣΥΡΙΖΑ και η Νέα Δημοκρατία και τα υπόλοιπα αστικά κόμματα. Η Κυβέρνηση της «πρώτης φοράς αριστερά», όμως, είναι και η πρώτη που στο ενεργητικό της, με Πρωθυπουργό τον κ. Τσίπρα, θα έχει την ψήφιση δύο μνημονίων. Οι προηγούμενες μας είχαν συνηθίσει να ψηφίζουν από ένα και να παίρνουν την άγουσα για τον πάγκο. Η κυβέρνηση του ΠΑΣΟΚ με τον Γιώργο Παπανδρέου ψήφισε το 2010 το πρώτο μνημόνιο. Η κυβέρνηση του Αντώνη Σαμαρά ύστερα ψήφισε το δεύτερο. Στη συνέχεια, η κυβέρνηση του κ. Τσίπρα το 2015 ψήφισε το τρίτο μνημόνιο, μαζί με όλους τους άλλους. Και σήμερα, το 2017 μας φέρνει το τέταρτο. Και όπως βλέπουμε, με όλες της τις δηλώσεις δεν το αρνείται αυτό. Απλά μας λέει με τον δικό της γνωστό τρόπο του εμπαιγμού του ελληνικού λαού, ότι δεν είναι ακριβώς τέταρτο, αλλά απλά είναι κάτι σαν μια συμφωνία διαρκείας. Το εντάσσει στα μνημόνια διαρκείας δηλαδή, που έτσι κι αλλιώς θα ισχύουν, με βάση τις αποφάσεις και κατευθύνσεις της Ευρωπαϊκής Ένωσης, του ΔΝΤ και όλων των υπόλοιπων ευαγών ιδρυμάτων και οργανισμών, με τους οποίους συναγελάζεται και η σημερινή συγκυβέρνηση, προκειμένου να εξασφαλίσει σίγουρη κερδοφορία για τους μονοπωλιακούς ομίλους, ματώνοντας τον ήδη σκληρά δοκιμαζόμενο ελληνικό λαό. Τα κυβερνητικά στελέχη αναμασούν ότι είναι μια συμφωνία ισορροπημένη, εισιτήριο για τη ρύθμιση του χρέους, για να επιστρέψει η χώρα στην κανονικότητα. Όλες αυτές τις ημέρες αναπαράγουν ότι είναι μια συμφωνία που βάζει τέλος στην αβεβαιότητα. Και όλα αυτά λέγονται την ίδια ώρα που η εργατική τάξη και ο λαός έχει κυριολεκτικά γονατίσει μετά από οκτώ χρόνια κρίσης, απανωτών μνημονίων, αντιλαϊκών μέτρων, που έχουν στραγγίξει το εισόδημά του κι έχουν ισοπεδώσει τα δικαιώματά του. Είναι ο ίδιος ο λαός που δεν μπορεί να πληρώσει πια τα δάνειά του, τα χρέη του στην εφορία, τους λογαριασμούς στη ΔΕΗ, την ΕΥΔΑΠ. Τα κόκκινα δάνεια από 20,3 δισεκατομμύρια ευρώ το 2010 ξεπέρασαν τα 43 δισεκατομμύρια ευρώ το 2016. Ένας στους δύο χρωστάει στην εφορία. Μόνο από τη μείωση του μισθού, ο μέσος μισθωτός έχει απώλειες 20% την περίοδο της κρίσης, χωρίς να υπολογίζουμε τη φοροαφαίμαξή του. Οι οφειλές στη ΔΕΗ αυξάνονται συνεχώς, με ενάμισι εκατομμύριο καταναλωτές να μην μπορούν ούτε διακανονισμό να κάνουν. Είναι ο ίδιος ο λαός που ζει ή κινδυνεύει να ζήσει στη φτώχεια τα επόμενα χρόνια, σε ποσοστό που ξεπερνά το 35%. Ένα στα δύο παιδιά στη χώρα μας στερούνται ακόμη και τα πιο βασικά αγαθά. Και το κακό δεν θα σταματήσει, βεβαίως, αν δεν το σταματήσουμε. Παίξανε πολύ με τα όνειρα και τις ελπίδες του ελληνικού λαού. Πρέπει όλοι και όλες, με μια φωνή, να βροντοφωνάξουμε: «φτάνει πια». Καλούμε σε παλλαϊκό ξεσηκωμό. Δεν μιλάμε μόνο γι' αυτές τις μέρες, γι' αυτόν τον συσχετισμό. Δεν μιλάμε για μέσα στη Βουλή, αλλά στο κίνημα, τους καθημερινούς αγώνες που πρέπει να κλιμακωθούν και να γιγαντωθούν. Εδώ μέσα στο Κοινοβούλιο κάνουν σόου για τα κανάλια μόνο τα τσιράκια του συστήματος, μόνο κάτι ορφανά των SS, κάτι χαφιέδες δουλέμποροι, υπόδικοι καθοδηγητές δολοφονικών ταγμάτων. Ο ξεσηκωμός του λαού πρέπει να εκφραστεί μέσα από το εργατικό λαϊκό κίνημα, για να καταργήσει στην πράξη τα μνημόνια, να ανοίξει τον δρόμο της ανατροπής της τάξης των κηφήνων που υπηρετούν και η σημερινή Κυβέρνηση ΣΥΡΙΖΑ - ΑΝΕΛ αλλά και η Αξιωματική Αντιπολίτευση και τα άλλα κόμματα. Και από το Βήμα της Βουλής καλούμε τους μισθωτούς, τους αυτοαπασχολούμενους στις πόλεις και στην ύπαιθρο, στην αγροτική παραγωγή, τους συνταξιούχους, τους νέους, τις νέες, να μην πέσουν στην ίδια πλάνη με το παρελθόν, δηλαδή να φεύγουν από το ένα κυβερνητικό κόμμα - εν προκειμένω σήμερα εγκαταλείποντας τον ΣΥΡΙΖΑ - για να στηρίξουν κοινοβουλευτικά, αλλά και στις μαζικές οργανώσεις τους, άλλα παλιά ή αναμορφωμένα αστικά κόμματα ίδιας αντιλαϊκής κοπής, όπως είναι οι υπόλοιπες αστικές δυνάμεις και εδώ μέσα στο Κοινοβούλιο. Το ΚΚΕ καλεί τις εργατικές λαϊκές δυνάμεις να σκεφτούν ταξικά πολύ περισσότερο αυτές που ήδη έχουν έναν ριζοσπαστικό προσανατολισμό, που στην Αριστερά βλέπουν την εναντίωση στα μονοπώλια, στις λυκοσυμμαχίες, στις ιμπεριαλιστικές ενώσεις της Ευρωπαϊκής Ένωσης, του ΝΑΤΟ, να μην παγιδευτούν στο συνειδητό απατηλό κάλεσμα του ΣΥΡΙΖΑ ότι δήθεν πέρασαν τα δύσκολα, ότι η ανάπτυξη κάτι θα φέρει και για τους εργαζόμενους, ότι θα ενισχυθεί δήθεν το μέτωπο των φιλολαϊκών και φιλοαναπτυξιακών δυνάμεων στην Ευρωπαϊκή Ένωση για να μη στραγγαλίσει - λέει - η σφιχτή δημοσιονομική πολιτική και το ισχυρό ευρώ την ανάπτυξη και την κοινωνική συνοχή, όπως λένε. Καλούμε τις εργατικές λαϊκές δυνάμεις και από το Βήμα της Βουλής να μην παγιδευτούν στην κριτική της Νέας Δημοκρατίας, άλλων κομμάτων, που γίνεται από εξίσου αντιλαϊκή αφετηρία και για τους λόγους ανταγωνισμού προς την Κυβέρνηση, αλλά και για τους λόγους ορισμένων διαφοροποιήσεων στην ίδια αντιλαϊκή κατεύθυνση της καπιταλιστικής ανάκαμψης και της κερδοφορίας των ομίλων. Η Νέα Δημοκρατία και το ΠΑΣΟΚ δεν δικαιούνται να κρίνουν τον ΣΥΡΙΖΑ για τα αντιλαϊκά του μέτρα, αφού οι ίδιοι ήταν και είναι φορείς τέτοιων μέτρων. Την ίδια στιγμή δεν πρέπει να επιτρέψουμε στην Κυβέρνηση ΣΥΡΙΖΑ να συνεχίσει να εξαπατά ασύστολα, να παρουσιάζεται με δήθεν κοινωνική ευαισθησία, που δεν έχουν άλλοι, να εμφανίζει τις αλχημείες της με τα ονομαζόμενα αντίμετρα για την ακραία φτώχεια. Όπως όλοι αυτοί μαζί ψήφισαν το τρίτο μνημόνιο, έτσι θα προχωρήσουν και μαζί στην εφαρμογή του τέταρτου μνημονίου υπέρ του κεφαλαίου, αφού σήμερα δεν κρίνεται έτσι κι αλλιώς και δεν κινδυνεύει να μην ψηφιστεί από την κοινοβουλευτική Πλειοψηφία των ΣΥΡΙΖΑ - ΑΝΕΛ. Κυρίες και κύριοι, όλη αυτή η κατάσταση δεν είναι απλά αβεβαιότητα, είναι η βαρβαρότητα του συστήματος που, για να βγει από τη δική του κρίση, φορτώνει τα βάρη της στην εργατική τάξη, στον λαό. Νέα ασήκωτα βάρη πάνω από 4 δισ. ευρώ φορτώνει η Κυβέρνηση ΣΥΡΙΖΑ - ΑΝΕΛ με τη νέα συμφωνία της, μια συμφωνία που έχει απ' όλα: Συμπληρωματικές περικοπές 500 εκατομμυρίων ευρώ αναδρομικά για το 2016 και στα οικογενειακά επιδόματα και στα επιδόματα ανεργίας και στα επιδόματα θέρμανσης και στη χρηματοδότηση του ΕΟΠΥΥ. Έτσι αντιλαμβάνονται στον ΣΥΡΙΖΑ τη δήθεν επιστροφή στο κοινωνικό κράτος, την ανακούφιση των πολιτών. Αλλά έχει κι άλλα. Για το 2019 το 1,8 δισεκατομμύριο ευρώ θα τα βρουν από τη νέα μείωση των κύριων και επικουρικών συντάξεων, που θα φτάσει μέχρι και το 18% χωρίς να συνυπολογίσουμε τις μειώσεις λόγω πληθωρισμού, αφού οι όποιες αναπροσαρμογές προέβλεπε ο νόμος Κατρούγκαλου μετατέθηκαν μετά το 2020. Πλέον, οι συντάξεις γίνονται επιδόματα, ενώ θίγονται γύρω στο ένα εκατομμύριο συνταξιούχοι. Το άλλο 1,8 δισεκατομμύριο ευρώ αφορά στη νέα μείωση του αφορολόγητου που θα πάρει από την τσέπη των λαϊκών στρωμάτων μέχρι και 650 ευρώ για τον κάθε φορολογούμενο. Δηλαδή, εκτός από τους έμμεσους φόρους - που έτσι κι αλλιώς τους πληρώνουμε ήδη όλοι, ακόμα και οι άνεργοι - τώρα φόρους θα πληρώσει ακόμα και ο εργαζόμενος που έχει εισόδημα 405 ευρώ τον μήνα, ακόμα και ο συνταξιούχος που η σύνταξή του ξεπερνάει τα 475 ευρώ. Εκτός από αυτά, βέβαια, η συμφωνία περιλαμβάνει και μια σειρά άλλες πλευρές, που αφορούν και τα εργασιακά, τον εργάσιμο χρόνο. Είναι η προώθηση της κατάργησης της κυριακάτικης αργίας, που θα έχει οδυνηρές επιπτώσεις και στους εμποροϋπαλλήλους και τους εμπόρους. Θα επιταχύνει τη συγκέντρωση του εμπορίου στα μεγάλα πολυκαταστήματα και τις αλυσίδες σουπερμάρκετ. Επιμηκύνεται η διάρκεια πλαισίου για τις συλλογικές συμβάσεις εργασίας, ενώ σημείο - κλειδί είναι οι αλλαγές στον συνδικαλιστικό νόμο, που περιλαμβάνουν τη λειτουργία των σωματείων, την προκήρυξη απεργίας κ.ά., όπως η ταχύτητα με την οποία οι απεργίες θα κρίνονται ως παράνομες. Δηλαδή, είναι συμφωνία - κόλαφος για το εργατικό κίνημα και τους ίδιους τους αγώνες των εργαζομένων. Κυρίες και κύριοι, όλα αυτά τα χρόνια οι εργαζόμενοι, οι υπάλληλοι, όλος ο λαός είδε το εισόδημά του να συρρικνώνεται δραματικά. Η κατάσταση δεν πάει άλλο και αυτό ισχύει σε όλους τους κλάδους. Συνεπώς ακόμα κάνουμε συναντήσεις με μαζικούς, κοινωνικούς φορείς, με σωματεία, συλλόγους. Εισπράττουμε την ίδια κραυγή αγωνίας. Στον αέρα ακόμα είναι οι τρεισήμισι χιλιάδες εργαζόμενοι στο «Βοήθεια στο Σπίτι». Στον αέρα οι δεκαπέντε χιλιάδες συμβασιούχοι των Οργανισμών Τοπικής Αυτοδιοίκησης. Οι τρίτεκνες οικογένειες δεν αναγνωρίζονται σαν πολύτεκνες, τη στιγμή που σήμερα στην Ελλάδα πολύτεκνος πλέον πρέπει να θεωρείται όποιος έχει τουλάχιστον τρία παιδιά και πάνω. Ούτε τις δωρεάν κιλοβατώρες που ισχύουν για άλλους δεν θελήσατε να δεχτείτε προχθές, όπως πρότεινε το ΚΚΕ, γι' αυτές τις τρίτεκνες οικογένειες. Τι σόι αριστερή Κυβέρνηση, αλήθεια, είναι αυτή που συζητάει την κατάργηση στο ειδικό μισθολόγιο για τους εργαζόμενους στην Πυροσβεστική, το Λιμενικό, την Αστυνομία; Που δεν αναγνωρίζει το δικαίωμά τους στην απεργία; Που αναγκάζονται ακόμα και να αγοράζουν οι ίδιοι κράνη, στολές, άλλα υλικά χρήσιμα για την πυρόσβεση, τις πυρκαγιές, την προστασία του περιβάλλοντος από τις φυσικές καταστροφές. Για παράδειγμα, οι πυροσβέστες - σε αυτούς αναφέρομαι - για την προστασία του θαλάσσιου πλούτου, για την πάταξη του λαθρεμπορίου οι εργαζόμενοι στο Λιμενικό, για την αντιμετώπιση του εγκλήματος οι αστυνομικοί, ανάλογα οι εργαζόμενοι στις Ένοπλες Δυνάμεις κ.λπ., ενώ φυσικά, πολύ χειρότερα, μέχρι γονάτισμα, υποφέρουν οι συνταξιούχοι. Οι νέοι με την αναδουλειά και την εργασιακή περιπλάνηση, την ανασφάλεια. Οι εργαζόμενοι, που βλέπουν συνεχώς το πενιχρό εισόδημά τους να εξανεμίζεται και αυτό. Χώρια που μετά τις γενικόλογες διακηρύξεις και εκθέσεις ιδεών την προηγούμενη εβδομάδα δείχνετε ξανά το αντιλαϊκό πρόσωπο και στην εκπαίδευση, αφού ανοίγετε την όρεξη για μια ακόμα μεγαλύτερη και μαζικότερη πιθανότητα και δυνατότητα απολύσεων σε εκπαιδευτικούς και, μάλιστα, διά παντός έξωσής τους από τα ιδιωτικά σχολεία, έρμαια στην ασυδοσία των καπιταλιστών στην εκπαίδευση. Από πάνω έχουμε και όλους αυτούς τους υποκριτές και Φαρισαίους να κλαίγονται για τις δυσκολίες κινητοποίησης του λαού και, μάλιστα, να φτάνουν στο σημείο να λοιδορούν τους εργαζόμενους, θεωρώντας ότι συμφωνούν ή ανέχονται την αντιλαϊκή πολιτική τους. Ας μη βαυκαλίζονται άδικα. Δεν θα αργήσει η στιγμή που ο λαός θα υψώσει τη στεντόρεια φωνή του και δεν θα ξέρετε πού να κρυφτείτε, σαν του λαγού τα τέκνα. Κυρίες και κύριοι, μόνο και μόνο να σκεφτεί ο καθένας και η καθεμιά: Αλήθεια, ποιος κερδίζει από τη νέα συμφωνία της Κυβέρνησης με τους εταίρους της; Ποιος θα κερδίσει από την παραπέρα απελευθέρωση της αγοράς, με την απελευθέρωση των επαγγελμάτων, την κατάργηση της κυριακάτικης αργίας; Μήπως οι αυτοαπασχολούμενοι στο εμπόριο, που ήδη ζουν με τη θηλειά των χρεών; Μήπως οι εμποροϋπάλληλοι, που δεν ξέρουν τι θα πει ελεύθερος χρόνος, οικογένεια; Ποιος θα κερδίσει από την παραπάνω απελευθέρωση της αγοράς ενέργειας, με πώληση του 30% -40% των λιγνιτικών μονάδων της ΔΕΗ, καθώς και την πώληση του 17% του μετοχικού κεφαλαίου που ανήκει στο ΤΑΙΠΕΔ; Τα εργατικά λαϊκά νοικοκυριά που θα δουν τους λογαριασμούς της ΔΕΗ ξανά φουσκωμένους ή μήπως οι εργαζόμενοι στη ΔΕΗ; Ποιος θα κερδίσει από μια συμφωνία για τη ρύθμιση του χρέους που επιδιώκει η Κυβέρνηση μετά το κλείσιμο της αξιολόγησης; Για ένα χρέος, βέβαια, που δεν δημιούργησε ο λαός, αλλά μόνο το ζεστό κρατικό χρήμα, που χάριζαν στο κεφάλαιο όλα τα προηγούμενα χρόνια. Οι όμιλοι θα κερδίσουν και τώρα που θα βάλουν ξανά στην τσέπη τους απ' αυτό το ζεστό κρατικό χρήμα που η Κυβέρνηση θέλει να εξοικονομήσει από την όποια ρύθμιση του χρέους. Ο λαός, όμως, θα συνεχίζει να ματώνει για την αποπληρωμή του, για να πιάνονται οι στόχοι, τα νούμερα, τα πλεονάσματα. Κυρίες και κύριοι, η συζήτηση για τη διευθέτηση του χρέους εντάσσεται στη γενικότερη διαπάλη που υπάρχει στο εσωτερικό της Ευρωπαϊκής Ένωσης, για τη διαχείριση των υπερχρεωμένων κρατών της Ένωσης. Η υπερχρέωση κρατών αντανακλά μία, επίσης, αντιλαϊκή πολιτική σε προηγούμενη περίοδο που τροφοδότησε την κερδοφορία των ομίλων, όπως έγινε στην περίοδο για παράδειγμα των Ολυμπιακών Αγώνων στη χώρα. Βέβαια, αντανακλά και τις συνέπειες μιας οικονομικής ένωσης, όπως είναι η Ευρωπαϊκή Ένωση και μάλιστα σε συνθήκες οικονομικής κρίσης. Η όλη συζήτηση για τη δημοσιονομική και νομισματική πολιτική μέσα στην Ευρωπαϊκή Ένωση αντανακλά και τις συνολικότερες αντιθέσεις μεταξύ ισχυρών δυνάμεων, για παράδειγμα Γαλλίας - Ιταλίας από τη μια και Γερμανίας από την άλλη. Και αυτό είναι που περικλείει περισσότερο και περιπλέκει τη συζήτηση αυτή και τη διευθέτηση του ελληνικού κρατικού χρέους με πιο ρεαλιστικούς - ας το πούμε έτσι - όρους. Ωστόσο, όμως, και σε κάθε περίπτωση είναι βέβαιο ότι μια νέα αναδιάρθρωσή του δεν θα χρησιμοποιηθεί για την ελάφρυνση των βαρών στους εργαζόμενους, στους συνταξιούχους, αλλά για μια πιο σταθερή ανάκαμψη των κερδών των καπιταλιστικών επιχειρήσεων και της ανταγωνιστικότητάς τους. Αυτό, άλλωστε, έγινε και με την προηγούμενη αναδιάρθρωσή του. Από τη μεριά του Διεθνούς Νομισματικού Ταμείου υπάρχει διαφοροποίηση, η οποία ουσιαστικά αντανακλά τη γνωστή οικονομική πίεση των Ηνωμένων Πολιτειών της Αμερικής προς τη Γερμανία. Τη συγκεκριμένη κατάληξη θα τη μάθουμε, προφανώς, το επόμενο διάστημα, μετά τη σύνοδο της 22ης του Μάη. Σε κάθε περίπτωση η όποια ελάφρυνση του ελληνικού χρέους δεν αφορά μόνο τον χρόνο αποπληρωμής και το ύψος των τόκων, αλλά θα συνοδεύεται και από σειρά προϋποθέσεων, ώστε να μην αποτελεί και λύση για το ιταλικό και το γαλλικό χρέος. Το χρέος δεν πρέπει να το αναγνωρίσει ο ελληνικός λαός, γιατί δεν φταίει στο ελάχιστο για τη δημιουργία του. Δεν έχει κανέναν λόγο να πληρώνει τα σπασμένα των άλλων, του συστήματος της εκμετάλλευσης, της κερδοφορίας των λίγων. Να το πληρώσουν αυτοί που το δημιούργησαν. Χώρια που με την όποια διευθέτηση, πάλι ο λαός θα την πληρώσει με νέα μέτρα, με νέα προαπαιτούμενα. Κυρίες και κύριοι, η Κυβέρνηση με το νέο της παραμύθι για τα αντίμετρα, με τον ισχυρισμό ότι είναι το δημοσιονομικό αντίδοτο στα μέτρα και ότι, δήθεν, έτσι το συνολικό πακέτο είναι ουδέτερο, θέλει να κρύψει ότι τα ίδια τα αντιλαϊκά μέτρα, που ήδη συμφώνησε με την Ευρωπαϊκή Ένωση και το ΔΝΤ, τα οποία θα προστεθούν σε όλα τα προηγούμενα, θα επιφέρουν μόνιμη αβεβαιότητα, παραπέρα φτωχοποίηση στη ζωή της εργατικής λαϊκής οικογένειας. Η πραγματικότητα και η αλήθεια είναι ότι τα ονομαζόμενα «αντίμετρα» δεν αποτελούν μια διαφορετική, δήθεν φιλολαϊκή πλευρά της κυβερνητικής πολιτικής. Το αντίθετο μάλιστα συμβαίνει. Υπηρετούν μαζί με τα νέα μέτρα και τις υπόλοιπες κυβερνητικές πρωτοβουλίες. Αποτελούν ένα ενιαίο συνεκτικό πλέγμα κλιμάκωσης της επίθεσης συνολικά ενάντια στον λαό. Η Κυβέρνηση παίρνει πέντε από τις τσέπες του λαού, υπόσχεται να επιστρέψει πίσω ένα σε ορισμένους μόνο και αυτό εάν όλα πάνε καλά με τα πρωτογενή πλεονάσματα και εάν το εγκρίνουν οι εταίροι της και βάλε! Και έχει το θράσος αυτή την πολιτική της να καλεί τους εργαζόμενους να την υποστηρίξουν κιόλας. Πρόκειται για εφαρμογή της πρότασης του ανεκδιήγητου Καμμένου για το ένα κατοστάρικο τον μήνα, που αντί να το δίνουν οι συνταξιούχοι στους εγγονούς τους, είναι καλύτερα να το δίνουν στο κράτος, στο κράτος αυτό, το κράτος του κεφαλαίου. Δεν είναι κοινωνική πολιτική αντιμετώπισης της ακραίας φτώχειας που γεννά το σύστημα της εκμετάλλευσης, αλλά απλό ανακάτεμα των μεριδίων φτώχειας σε εκατομμύρια που στερούνται αυτό που ήδη δημιουργείται. Επιπρόσθετα, το μεγαλύτερο τμήμα των αντιμέτρων θα ενισχύσει άμεσα ή έμμεσα τις μεγάλες επιχειρήσεις, όχι τους εργαζόμενους. Το πρόγραμμα επιδοτούμενων θέσεων εργασίας σε μεγάλες επιχειρήσεις και η φορολογία των επιχειρήσεων, που περιλαμβάνονται στα αντίμετρα, είναι άμεση επιδότηση του μεγάλου κεφαλαίου, ενώ πρόκειται και για έμμεση στήριξη του ίδιου και από τα άλλα αντίμετρα, που μέσα από την αγορά ενισχύουν τραπεζικούς ομίλους, φαρμακοβιομηχανίες που προωθούν τα γενόσημα, κατασκευαστικές εταιρείες και άλλες. Συνεπώς τα αντίμετρα δεν αποτελούν αντίδοτο στην πολιτική στήριξης των μονοπωλιακών ομίλων, αλλά κομμάτι της. Γι' αυτό και βλέπουμε κορυφαίους επιχειρηματίες να κάνουν σιγόντο στην κυβερνητική προπαγάνδα. Η υλοποίηση του πακέτου των αντιμέτρων είναι συνδεδεμένη με την πλήρη και επιτυχημένη εφαρμογή του αντιλαϊκού πακέτου των μέτρων, τόσο των νέων όσο και των υφιστάμενων, αφού τα μέτρα θα νομοθετηθούν και θα υλοποιηθούν χωρίς προϋποθέσεις, χωρίς καμμία προϋπόθεση, ενώ τα αντίμετρα μόνο υπό προϋποθέσεις. Σε τελευταία ανάλυση, ακόμα και ο όρος «αντίμετρα» είναι παραπλανητικός. Εφευρέθηκε για τις ανάγκες της κυβερνητικής προπαγάνδας, για να γίνει πιο μεγάλη η κοροϊδία της, οι ψεύτικες υποσχέσεις που πάει πάλι να πουλήσει στον πάντα προδομένο και ευκολόπιστο λαό μας. Τα αντίμετρα σε καμμία περίπτωση δεν αφορούν όλους όσους θίγουν τα σκληρά μέτρα. Η μείωση, για παράδειγμα, των συντάξεων θίγει όλους τους συνταξιούχους. Η αύξηση των φόρων θίγει όλους τους μισθωτούς και τους αυτοαπασχολούμενους με εισόδημα πάνω από το αφορολόγητο. Δηλαδή, πρακτικά, κάθε λαϊκή οικογένεια θα κληθεί να καταβάλει επιπλέον 1.500 ευρώ ετησίως κατά μέσο όρο, ενώ μόνο ένα πολύ μικρό τμήμα αυτοαπασχολουμένων μπορεί πιθανόν να έχει στο μέλλον μια μικρή βελτίωση από τη μείωση του φορολογικού συντελεστή ή τον ΕΝΦΙΑ. Πολλές οικογένειες θα πληρώσουν, χωρίς να εισπράξουν κανενός είδους αντίμετρο. Αλλά το κυριότερο, ακόμα και με μια πλήρη υλοποίηση των προβλεπόμενων αντίμετρων, αν υποθέσουμε, δεν καλύπτονται ούτε στοιχειωδώς ούτε ελάχιστα οι σημερινές λαϊκές ανάγκες. Είναι συνολικά μεγάλη κοροϊδία ότι αυτά τα αντίμετρα - αν τελικά εφαρμοστούν όλα, γιατί μπαίνουν και με αστερίσκους - μπορούν να αντισταθμίσουν τις τεράστιες απώλειες που θα υποστεί το ήδη πετσοκομμένο εργατικό λαϊκό εισόδημα. Όλα τα υπόλοιπα που λέει η Κυβέρνηση, ότι ο στόχος είναι να βγει η χώρα από τα μνημόνια και να τελειώσει οριστικά η περίοδος της ταπεινωτικής επιτροπείας, ο λαός μας τα ακούει βερεσέ. Τα ίδια έλεγαν και οι προηγούμενοι. Όμως κανείς, ούτε οι προηγούμενοι ούτε οι τωρινοί των ΣΥΡΙΖΑ - ΑΝΕΛ, υποστηρίζουν ότι το τέλος των μνημονίων θα σημαίνει και την επιστροφή όλων όσα έχασε ο λαός μας με τα μνημόνια. Το αντίθετο. Οι εκατοντάδες αντιλαϊκοί νόμοι, που στη χώρα μας μπήκαν κάτω από την ομπρέλα των μνημονίων - ενώ σε άλλες χώρες χωρίς μνημόνια τα ίδια περίπου μέτρα ονομάστηκαν εκεί μεταρρυθμίσεις - ήρθαν για να μείνουν, να φορτωθούν στις πλάτες της εργατικής τάξης, του ελληνικού λαού. Ήταν προσαρμογές του συστήματος σε βάρος των λαϊκών κατακτήσεων, σε συνθήκες που ο καπιταλισμός παγκόσμια έγινε πιο αντιδραστικός αλλά και πιο ανήμπορος. Ως μεταρρυθμίσεις, αποτελούν μόνο το εξιτήριο του κεφαλαίου από την κρίση του και το εισιτήριο για την ανάκαμψη της κερδοφορίας του. Αλλά την ίδια ώρα ο λαός συνεχίζει να ματώνει και να ταλαιπωρείται. Γι' αυτό δεν μας ξεγελούν ούτε μέτρα - αντίμετρα ούτε τα μεγάλα λόγια για τη διευθέτηση του χρέους. Κυρίες και κύριοι, ένα παράδειγμα του αντιλαϊκού χαρακτήρα των μεταρρυθμίσεων, του στόχου των εκτεταμένων ιδιωτικοποιήσεων είναι από τον ιδιαίτερα κρίσιμο τομέα της ενέργειας. Συνοδεύτηκε από νομοθεσία που χτύπησε μισθούς, αύξησε την τιμή των τιμολογίων της ΔΕΗ για τα λαϊκά νοικοκυριά, δημιουργώντας ευνοϊκό περιβάλλον μόνο για την κερδοφορία των μονοπωλίων. Η συγκυβέρνηση ΣΥΡΙΖΑ - ΑΝΕΛ έχει πολύτιμο σύμμαχο την Αξιωματική Αντιπολίτευση της Νέας Δημοκρατίας, όπως φάνηκε και από τη δημοσιοποίηση των θέσεών της, που κινούνται στην ίδια κατεύθυνση. Ο ΣΥΡΙΖΑ ως αντιπολίτευση παλαιότερα συστηματικά καλλιέργησε την αυταπάτη ότι μπορεί να υπάρξει φιλολαϊκή διαχείριση στο πλαίσιο της απελευθέρωσης, αποσιώπησε ότι η απελευθέρωση είναι στρατηγική επιλογή της Ευρωπαϊκής Ένωσης και της εγχώριας άρχουσας τάξης από τη δεκαετία ακόμα του '90 και δεν αποτελεί μόνο απότοκο των μνημονίων και της κρίσης. Η υπόκλισή του στη στρατηγική της απελευθέρωσης κρυβόταν με συνθήματα - τάχα - κατά της ιδιωτικοποίησης της ΔΕΗ τότε, στη συνέχεια με την απόρριψη των συγκεκριμένων - δήθεν - σχεδίων που είχαν επιλέξει οι προηγούμενες κυβερνήσεις, όπως το σχέδιο τεμαχισμού σε μικρή και μεγάλη ΔΕΗ. Σήμερα, κάνοντας τη βρώμικη δουλειά για λογαριασμό του κεφαλαίου, ο ΣΥΡΙΖΑ προχωρά αποφασιστικότερα και αποτελεσματικότερα - λέει - στην προώθηση της απελευθέρωσης. Ποιο είναι το αποτέλεσμα; Μια σειρά μονάδες να υπολειτουργούν ή να αποτελούν παρελθόν. Οι εργαζόμενοι έχουν υποστεί περικοπή της μισθοδοσίας τους στα ορυχεία πάνω από 40%, ενώ πάνω από χίλιες ήδη απολύσεις εργαζομένων στους υπεργολάβους. Η Κυβέρνηση μετακυλίει στα οικιακά τιμολόγια της ΔΕΗ όλο το βάρος για τις νέες εκπτώσεις στο βιομηχανικό ρεύμα. Έχει σημασία, λοιπόν, να βγουν συμπεράσματα. Σήμερα, χρειαζόμαστε κίνημα ανατροπής της πολιτικής και της εξουσίας των μονοπωλίων. Δεν υπάρχουν περιθώρια για άλλες αυταπάτες. Αποκαλύπτεται συνεχώς πως και το πρόβλημά της, όπως και κάθε πρόβλημα, είναι πολιτικό πρόβλημα. Απαιτείται εντελώς διαφορετικό εναλλακτικό σχέδιο και στην κοινωνική οργάνωση και στην οικονομία. Να καταργηθεί η σκλαβιά της μισθωτής εργασίας, να εδραιωθούν οι σχέσεις κοινωνικής ιδιοκτησίας, να υπάρξει επιστημονικός κεντρικός σχεδιασμός στην οικονομία με κίνητρο το συνολικό κοινωνικό όφελος και όχι το κέρδος. Αυτή η συζήτηση πρέπει να ανοίξει μέσα στον λαό μας. Αυτή η πραγματικά ανατρεπτική λύση οικονομικής και κοινωνικής οργάνωσης είναι η μόνη που μπορεί να εξασφαλίσει συνεργασίες μεταξύ κρατών προς όφελος των λαών, χωρίς τους κινδύνους πολέμων, εμπλοκής που φέρνει η πάλη για τη μοιρασιά με στόχο την εκμετάλλευση και το κέρδος. Κυρίες και κύριοι, εσείς οι Βουλευτές του ΣΥΡΙΖΑ, της Νέας Δημοκρατίας, των ΑΝΕΛ. κ.λπ., μιλάτε όλοι για ένταξη της Ελλάδας σε νέα ενεργειακά και μεταφορικά σχέδια από τον Ειρηνικό έως τον Ατλαντικό. Καλοβλέπετε από τους μακροχρόνιους και παλαιότερους συμμάχους σας, τις Ηνωμένες Πολιτείες Αμερικής, τη Γαλλία, τη Γερμανία έως τους πλέον όψιμους, όπως την Κίνα και τη Ρωσία. Δεν διστάζετε να ακουμπάτε σε επενδυτικά σχέδια εξαγωγής κεφαλαίου από την Ελλάδα σε γειτονικές χώρες, την ίδια στιγμή που ήδη βρίσκεστε σε προστριβή και στα βόρεια και στα ανατολικά σύνορα, τη στιγμή δηλαδή που συνεχίζονται οι αμφισβητήσεις συνόρων και κυριαρχικών δικαιωμάτων. Κάνετε πως δεν καταλαβαίνετε ότι οι δρόμοι μεταφοράς ενέργειας, εμπορευμάτων κ.λπ., είναι το μήλο της έριδος για το ποιος θα υπερισχύσει στη μοιρασιά που ήδη βρίσκεται σε εξέλιξη σε όλη την περιοχή. Αμερικάνοι, Κινέζοι, Ρώσοι, Γερμανοί, Γάλλοι, Βρετανοί και δεν συμμαζεύεται, βρίσκονται από πίσω. Και σε αυτή τη μοιρασιά μερίδιο διεκδικούν για λογαριασμό των μονοπωλίων τους και η τούρκικη αστική τάξη, που μέσω της κυβέρνησης Ερντογάν συνεχίζει να προκαλεί και η ελληνική αστική τάξη όμως, που μέσω της Κυβέρνησης ΣΥΡΙΖΑ - ΑΝΕΛ σήμερα πουλάει τη νέα μεγάλη ιδέα της γεωστρατηγικής αναβάθμισης της χώρας στο πλαίσιο του ΝΑΤΟ. Η Κυβέρνηση ΣΥΡΙΖΑ - ΑΝΕΛ, αλλά και τα υπόλοιπα αστικά κόμματα, στηρίζουν την επιδίωξη της ελληνικής αστικής τάξης στον ανταγωνισμό της με την τούρκικη αστική τάξη να διεκδικήσει μερίδια αλλά και νέες αγορές για τα ελληνικά μονοπώλια. Γι' αυτό η Ελλάδα συμμετείχε και συμμετέχει σε ιμπεριαλιστικά - επιθετικά σχέδια, γι' αυτό ελληνικά στρατεύματα βρέθηκαν έξω από τα σύνορα της χώρας στο Κόσοβο, στη Βοσνία, στο Αφγανιστάν, στον Λίβανο, στη Σομαλία, στο Μάλι. Γι' αυτό την ώρα αυτή που μιλάμε η Ελλάδα συμμετέχει σε δεκατρείς νατοϊκές αποστολές εκτός συνόρων. Η Κυβέρνηση ΣΥΡΙΖΑ - ΑΝΕΛ με πολύ μεγάλη προθυμία και με τη σύμφωνη γνώμη όλων των άλλων κομμάτων στηρίζει τους σχεδιασμούς του ΝΑΤΟ απέναντι στη Ρωσία. Πρόσφερε κάλυψη στην ιμπεριαλιστική επίθεση των Ηνωμένων Πολιτειών στη Συρία, προσκάλεσε το ΝΑΤΟ στο Αιγαίο, στήριξε όλες τις επιθετικές νατοϊκές αποφάσεις και μετά τις συμφωνίες των Υπουργών της στις ΗΠΑ για επέκταση των αμερικάνικων στρατιωτικών βάσεων στην Ελλάδα, όπως στη Σούδα. Γι' αυτό, βέβαια, δέχεται και τα συγχαρητήρια του σύγχρονου Πιουριφόι, του Αμερικάνου πρέσβη. Ο ελληνικός λαός, όπως και οι λαοί γειτονικών χωρών, πρέπει να διεκδικήσουν την απεμπλοκή της Ελλάδας από τις επεμβάσεις, από τους τυχοδιωκτισμούς, το κλείσιμο των βάσεων, όπως της Σούδας, την επιστροφή των ελληνικών στρατευμάτων από αποστολές εκτός συνόρων, από το πλιάτσικο αυτό του κεφαλαίου που γίνεται στην ευρύτερη περιοχή. Απευθύνουμε κάλεσμα σε όσους και όσες αγανακτούν, βλέπουν ότι η κατάσταση δεν πάει άλλο, έχουν διάθεση να συγκρουστούν με αυτή τη μοιρολατρία που υπάρχει, τη μιζέρια, τις μειωμένες απαιτήσεις. Κυρίως απευθυνόμαστε σε όλους όσους αυτή την ώρα διαδηλώνουν στους δρόμους της Αθήνας έξω από τη Βουλή, στους δρόμους και στις πόλεις όλης της Ελλάδας, σε όλους και όλες, όσοι και όσες μας παρακολουθούν αυτές τις μέρες. Ο πόλεμος των εργαζομένων, του λαού με τους διαφεντευτές της ζωής του είναι μαραθώνιος, δεν τελειώνει με ένα ή δύο συλλαλητήρια, με μια απεργιακή μάχη, είναι αγώνας καθημερινός, συνεχής για να δημιουργηθούν παντού εστίες αντίστασης και αντεπίθεσης. Ιδιαίτερα καλούμε τον λαϊκό κόσμο, που αισθάνεται αριστερός, που πίστεψε στον ΣΥΡΙΖΑ και σήμερα δυσανασχετεί, αισθάνεται δικαιολογημένη οργή, αγανάκτηση και του λέμε να κάνει το βήμα τώρα. Δεν αλλάζει η κατάσταση μόνο με μια οργή, με μια δυσαρέσκεια γι' αυτή την Κυβέρνηση και την κατρακύλα της. Δεν υπάρχουν πλέον άλλες δικαιολογίες. Για να ζωντανέψει η ελπίδα, τους καλούμε να συζητήσουμε μέσα στο κίνημα, μέσα στους αγώνες, στους τόπους δουλειάς, στους τόπους κατοικίας, στις σχολές για το πώς θα πετάξουμε μια και καλή όσους ρουφάνε το αίμα του λαού, πώς θα παλέψουμε για να γίνει, δηλαδή, πραγματικότητα η πολιτική πρόταση διεξόδου από την κρίση σε όφελος του λαού και αποτελεί αυτή βέβαια τη μοναδική απάντηση στην καπιταλιστική βαρβαρότητα που βιώνουμε. Τον ίδιο δρόμο θα ακολουθήσουν, είμαστε σίγουροι, και άλλοι λαοί της περιοχής, της Ευρώπης, του κόσμου. Έτσι μόνο θα μπορέσει να ζήσει ο λαός μας σύμφωνα με τις πραγματικές, τις σύγχρονες ανάγκες του, να απολαύσει τις δυνατότητες που προσφέρει η επιστήμη, η τεχνολογία, η παραγωγικότητα της εργασίας, οι μεγάλες πλουτοπαραγωγικές πηγές και δυνατότητες της Ελλάδας. Σας ευχαριστώ.
Ευχαριστούμε πολύ, κύριε Γενικέ Γραμματέα, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και έξι εκπαιδευτικοί συνοδοί τους από το 1ο Δημοτικό Σχολείο Άρτας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Παρακαλώ πολύ, για έξι λεπτά αυστηρά, τη συνάδελφο κ. Αικατερίνη Παπακώστα - Σιδηροπούλου να λάβει τον λόγο.
Εντελώς αυστηρά;
Εντελώς αυστηρά.
Όχι έτσι, κύριε Πρόεδρε.
Όχι, όχι. Θα προσπαθήσω να μπούνε μερικοί, πέντε - έξι, ακόμα Βουλευτές. Αλλιώς χρόνος δεν υπάρχει, το γνωρίζετε.
Ευχαριστώ πολύ, κύριε Πρόεδρε, όμως όλοι θα πρέπει να σέβονται τους Βουλευτές, όλοι οι παράγοντες. Κύριε Πρόεδρε και αγαπητοί συνάδελφοι, επειδή όλοι οι προλαλήσαντες συνάδελφοι, ιδιαίτερα της Αξιωματικής Αντιπολίτευσης αλλά και των άλλων κομμάτων, ακόμη και κυβερνητικοί Βουλευτές, εξαντλήθηκαν στην ανάλυση των μέτρων και των αντισταθμιστικών, τα οποία προβλέπει η συμφωνία που φέρνει προς ψήφιση η Κυβέρνηση, επιτρέψτε μου να τοποθετηθώ λέγοντας τα εξής σε αυτή την κορυφαία στιγμή για τη Βουλή των Ελλήνων. Είμαστε σε ιστορικό χαμηλό, κύριοι συνάδελφοι - εννοώ ο πολιτικός κόσμος - στην εκτίμηση της κοινωνίας και αυτό βεβαίως είναι απόρροια της γενικής παρακμής, η οποία διατρέχει οριζόντια την κοινωνία, παρακμής αξιών, αρχών, της οποίας συνέπεια είναι η οικονομική κρίση. Θεωρώ ότι η οικονομική κρίση κάποια στιγμή μπορεί να αντιμετωπιστεί, θα παρέλθει, θα την αναχαιτίσουμε, αλλά τη γενικότερη παρακμή αρχών και αξιών νομίζω ότι θα πρέπει όλοι να ταλαιπωρηθούμε, να κουραστούμε και να ταλανιστούμε πάρα πολύ για να την αναχαιτίσουμε. Επιτρέψτε μου, επειδή συλλήβδην, κύριε Πρόεδρε και αγαπητοί συνάδελφοι, αναφέρεται η Κυβέρνηση, ο Πρωθυπουργός και οι εταίροι τους στην Κυβέρνηση περί του παλιού πολιτικού συστήματος και εκεί εντάσσουν τη Νέα Δημοκρατία, να πω ότι όσον αφορά τη Νέα Δημοκρατία, σταχυολογώντας τρεις κομβικής σημασίας για εμένα από τη Μεταπολίτευση χρονικές πολιτικές περιόδους και ένα μεγάλο πολιτικό unfair που κάνει η Κυβέρνησή σας, ξεκινώντας από το γεγονός ότι η Νέα Δημοκρατία - ας μην ξεχνάμε - είναι η ιστορική παράταξη η οποία θεμελίωσε τη δημοκρατία, ιδρυτής είναι ο κορυφαίος Έλληνας πολιτικός του 20ου αιώνα, ο Κωνσταντίνος Καραμανλής, με ισχυρά ίχνη στον κοινωνικό ιστό της χώρας η παράταξη αυτή, ο οποίος άφησε την Ελλάδα όταν έφυγε μέλος της Ευρώπης, με αδιατάρακτη δημοκρατία, με κοινωνική γαλήνη, με ισχύ ενόπλων δυνάμεων, με πλούτο, με πηγές ενέργειας, με ισχυρή οικονομία και με επενδύσεις σε ξένες χώρες, ριζοσπάστης στον συντηρητισμό του, επέβαλε τη λήθη και αναχαίτισε τον διχασμό και τα άκρα και έκανε πολιτική βιωματική πράξη πολιτικής συμπεριφοράς το μέτρο και τη μετριοπάθεια. Αργότερα, ακολούθησε η δεύτερη ιστορική περίοδος, κρίσιμη για την καμπή αυτής της χώρας, τις επιπτώσεις της οποίας τις βιώνουμε σήμερα, η είσοδος στην οικονομική και νομισματική ένωση ως ένα γεγονός συμβολικού χαρακτήρα αντί ως μιας ρηξικέλευθης πολιτικής και οικονομικής αλλαγής για τη χώρα. Και αυτό έχει επιφέρει επιπτώσεις πρέπει να ξέρετε, διότι ήταν μια προσπάθεια με δυνητικά οφέλη αλλά και με δυνητικούς κινδύνους, τους οποίους σήμερα ζούμε για την εθνική οικονομία. Η τρίτη χρονική περίοδος είναι όταν η Νέα Δημοκρατία παραλαμβάνει, με τη διαδικασία της συνέχειας του κράτους για να δούμε το παλιό πολιτικό σύστημα, το πρώτο μνημόνιο από την κυβέρνηση Παπανδρέου, τον οποίον παρεμπιπτόντως στις 27-1-2017 ο πρώην Πρωθυπουργός και πρώην Αρχηγός της παράταξής του, ο κ. Σημίτης, επέκρινε λέγοντάς του ότι τότε η χώρα ήταν απροετοίμαστη για να δεχτεί το πρώτο μνημόνιο. Παρέλαβε όμως με την αρχή της συνέχειας του κράτους η Νέα Δημοκρατία αυτό το πρώτο μνημόνιο από την κυβέρνηση Παπανδρέου, διόρθωσε την πολιτική, τη συνταγή και το μείγμα της πολιτικής, και σήμερα, κύριοι και κυρίες, αγαπητοί συνάδελφοι, είμαστε όλοι προ των ευθυνών μας. Εκεί υπήρξε ένα πρώτο πολιτικό unfair από τη σημερινή Κυβέρνηση και τους συνεργάτες της, ότι τότε υπονομεύατε συστηματικά, οργανωμένα και με τρόπο στοχευμένο την τότε κυβέρνηση, γιατί υλοποιούσε διά της αρχής της συνέχειας του κράτους, όπως θεσμικά όφειλε, τα συμφωνημένα, τα οποία και παρέλαβε. Βεβαίως σήμερα έρχεστε εσείς - και γι' αυτό βρισκόμαστε όλοι προ των ευθυνών μας - να υλοποιήσετε τα συμφωνημένα, διότι τα συμφωνημένα πρέπει να τηρούνται και βέβαια είμαστε προ των ευθυνών μας όλοι, κύριοι και κυρίες συνάδελφοι και αγαπητοί Υπουργοί, που παρίστασθε εδώ, να σχεδιάσουμε μια πολιτική και μια στρατηγική για τη μεταμνημονιακή εποχή για τη χώρα, αναχαιτίζοντας τον πειρασμό του διχασμού και των ακροτήτων που τον συνοδεύουν. Τώρα, το μεγάλο πολιτικό unfair game που κάνετε, κύριοι της Κυβέρνησης, με αυτή τη συμφωνία: Πού ακούστηκε να προδεσμευτείτε, με ευθύνη βεβαίως των δανειστών μας, οι οποίοι είναι και διχασμένοι αυτή την ώρα, για μέτρα και για αντισταθμιστικά, τα οποία ανήκουν στον επόμενο κύκλο διακυβέρνησης, ο οποίος είναι απόλυτο και δημοκρατικό δικαίωμα, αναφαίρετο δημοκρατικό δικαίωμα, της επόμενης κυβέρνησης να υλοποιήσει τις πολιτικές που εκείνη θα επιλέξει με τους εταίρους, με τους δανειστές μας εκείνη την περίοδο; Άρα έχετε κάνει ένα μεγάλο πολιτικό unfair game και μάλιστα χωρίς να ζητήσετε την έγκριση του λαού, επενδύοντας πού; Επενδύοντας στη θεσμική συνέπεια της Νέας Δημοκρατίας, η οποία έχει πει ότι το κράτος έχει συνέχεια και ότι τα συμφωνημένα θα πρέπει να τηρούνται και, βεβαίως, στην αρχή της εμπιστοσύνης του πολίτη προς το κράτος, που πρέπει ο πολιτικός κόσμος κάθε μέρα να χτίζει. Κλείνοντας, κύριε Πρόεδρε, θέλω να σας πω ότι βρισκόμαστε σε αυτό που περιγράφεται σε μια μαγική για μένα παράσταση που έχει ανέβει στη χώρα, στην παράσταση της Εβίτας, όπου εκεί ο απλός λαός τραγουδά αποθεώνοντας την Εύα Περόν, την Εβίτα του, και λέει για τους πολιτικούς - για να δείτε διαχρονικά τι συμβαίνει όταν όλοι οι λαοί υφίστανται αυτές τις συνέπειες - : «Οι όροι της πολιτικής σαφείς, ρητοί και ακριβείς: Κάνε το όπως μπορείς, τέχνη του εφικτού και του ανέφικτου. Τη μια τραβάς με τον σταυρό, τη μια με τον εξαποδώ. Θες μια μέση οδό». Αγαπητοί συνάδελφοι, πρέπει να βρούμε τη μέση οδό, αλλιώς θα μας καταπιεί ο αμοραλισμός, ο διχασμός και τα άκρα. Σας ευχαριστώ.
Ευχαριστούμε πολύ, κυρία συνάδελφε, και για τον χρόνο και για την άριστα δομημένη ομιλία σας. Παρακαλώ πολύ να έρθει στο Βήμα η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου.
Κύριε Πρόεδρε, να πάρω ένα λεπτό για να παρουσιάσω μία τροπολογία;
Βεβαίως, θα έχετε τουλάχιστον ένα λεπτό παραπάνω από τον χρόνο που σας έβαλα, δηλαδή αντί για δέκα, έντεκα λεπτά. Ορίστε, κυρία Υπουργέ, έχετε τον λόγο.
Έχουμε καταθέσει μια τροπολογία. Νομίζω ότι είναι πιθανό να προστεθεί στις λοιπές ρυθμίσεις του νομοσχεδίου από το Υπουργείο Εργασίας, 58Α. Είναι μια τροπολογία με την οποία διευκολύνουμε την ομαλή λειτουργία του ΕΛΙΝΥΑΕ, του Ελληνικού Ινστιτούτου Υγείας και Ασφάλειας και των ινστιτούτων που έχουν ιδρυθεί με τη συμμετοχή των κοινωνικών εταίρων και κυρίως γίνεται για να διασφαλίσουμε τους μισθούς των εργαζομένων σε αυτά. Επίσης, λύνεται με αυτή την τροπολογία και το πρόβλημα της επιχορήγησης του ΕΟΠΠΕΠ, του Εθνικού Οργανισμού Πιστοποίησης Προσόντων και Επαγγελματικού Προσανατολισμού. Είναι μια δημόσια δομή πιστοποίησης προσόντων και επαγγελματικού προσανατολισμού. Δεν ήταν λυμένος ο τρόπος χρηματοδότησής του. Θα επιχορηγείται από τον λογαριασμό ΛΑΕΚ του ΟΑΕΔ. Επίσης, με την τροπολογία που θα δείτε ρυθμίζουμε και τις οφειλές των ινστιτούτων αυτών, του ΕΛΙΝΥΑΕ και των λοιπών ινστιτούτων των κοινωνικών εταίρων, μέσω ορισμού παρακράτησης 15% επί της ετήσιας επιχορήγησης που λαμβάνουν. Αυτά σε σχέση με την τροπολογία. Κυρίες και κύριοι Βουλευτές, το σχέδιο νόμου που συζητάμε τις τελευταίες μέρες και καλείται να ψηφίσει σήμερα η Βουλή, συνιστά το αποτέλεσμα μιας σκληρής και επίπονης διαδικασίας διαπραγμάτευσης. Είναι το αποτέλεσμα πολύωρων τεχνικών διαπραγματεύσεων. Όμως, είναι το αποτέλεσμα και σημαντικών πολιτικών πρωτοβουλιών που λήφθηκαν, το αποτέλεσμα επιμέρους συμβιβασμών, υποχωρήσεων αλλά και νικών. Είναι το αποτέλεσμα μιας συνολικής προσπάθειας που κάνει η Κυβέρνηση, μια προσπάθεια που προσδοκούμε να αποτελέσει καθοριστικό βήμα για τον τερματισμό ενός καθεστώτος που έχει επιβληθεί στη χώρα μας από το 2010 και μετά, ένα καθεστώς μνημονίων δανεισμού και επιτροπείας, που έχουν ως συνέπεια να έχουμε χάσει ως χώρα σημαντικό μέρος της πολιτικής μας αυτονομίας. Διαπραγματευτήκαμε σε αυτή την περίοδο μέχρι τέλους εντός ενός ασφυκτικού πλαισίου, στο οποίο κυριαρχούν δογματικές νεοφιλελεύθερες αντιλήψεις, οι οποίες δημιούργησαν και τα σημερινά αδιέξοδα στα οποία βρίσκεται η Ευρώπη, διότι με τον τρόπο που πήγε να διαχειριστεί την κρίση, με την κυριαρχία αυτών ακριβώς των αντιλήψεων, τελικά επιδείνωσαν την κατάσταση. Βρεθήκαμε επανειλημμένως απέναντι σε ακραίες απαιτήσεις συχνά ατεκμηρίωτες, δεδομένης της σημερινής κατάστασης της ελληνικής οικονομίας, απαιτήσεις για μέτρα πολλές φορές με καθαρά τιμωρητικό χαρακτήρα, με τιμωρητική διάσταση απέναντι στην ελληνική κοινωνία, που τόλμησε να αμφισβητήσει τον μονόδρομό τους και την σιδηρά νεοφιλελεύθερη δημοσιονομική πειθαρχία. Είναι απαιτήσεις που βασίζονταν σε εμμονές και συχνά και σε έναν οικονομικό ανορθολογισμό: όταν το Διεθνές Νομισματικό Ταμείο προέβλεπε 0,6% πρωτογενές έλλειμμα για το 2016- υπενθυμίζω ότι το πρωτογενές πλεόνασμα του 2016 ήταν τελικά άνω του 4% - και απαιτούσε καθαρά μέτρα λιτότητας για το 2019 ύψους 2% του ΑΕΠ, ενώ την ίδια στιγμή έβλεπε δημοσιονομικό κενό για την περίοδο μέχρι το 2018. Είναι ένα ταμείο το οποίο έχει αποδειχθεί διαχρονικά ότι κάνει πολύ μεγάλα λάθη στις εκτιμήσεις του. Υπερεκτιμά λανθασμένα τη δημοσιονομική απόδοση, την υπερεκτιμούσε λανθασμένα έως το 2014, την υποτιμά από το 2015 και μετά. Πρόκειται για εκτιμήσεις που περισσότερο μοιάζουν να στηρίζονται στις πολιτικές του συμπάθειες και αντιπάθειες και όχι στα οικονομικά δεδομένα και στην πραγματικότητα. Ξέραμε, λοιπόν, ότι αυτή η μάχη είναι δύσκολη, έχει οπισθοχωρήσεις, έχει συμβιβασμούς, έχει πισωγυρίσματα και απώλειες. Παλέψαμε, μέσα σε συνθήκες που δεν τις ορίζουμε εμείς, για να ολοκληρώσουμε αυτή την κρίσιμη αξιολόγηση, για να μπορέσει η οικονομία να έχει τον χώρο και τον χρόνο για να εμπεδώσει την ανάκαμψη που σημειώνει, για να μπορέσει και η κοινωνία να έχει τον χώρο και τον χρόνο να εργαστεί σε ένα περιβάλλον σχετικής σταθερότητας. Προσπαθήσαμε να το κάνουμε αυτό προστατεύοντας κεκτημένα δικαιώματα της κοινωνικής πλειοψηφίας. Κάπου τα καταφέραμε και κάπου όχι. Δεν μιλάμε για success story. Στεκόμαστε με σεβασμό και με αγωνία απέναντι σε εσάς τους Βουλευτές, αλλά πρωτίστως απέναντι στην κοινωνία και τους πολίτες. Γνωρίζουμε τις δυσκολίες και τους επώδυνους περιορισμούς μιας προσβλητικά περιορισμένης κυριαρχίας, όπως γνωρίζουμε ότι και ο μόνος τρόπος για να κερδίσουμε ξανά τον έλεγχο του μέλλοντός μας είναι να τερματίσουμε την εξάρτησή μας από τον ξένο θεσμικό δανεισμό, να πετύχουμε το χρέος να γίνει βιώσιμο, να διεκδικήσουμε τον τερματισμό των μνημονίων και της επιτροπείας. Σε αυτή τη επίπονη διαδρομή η εκτίμησή μας είναι ότι για πρώτη φορά έχουμε μπροστά μας έναν ανοικτό ορίζοντα διεξόδου. Το νομοσχέδιο θα ψηφιστεί, όπως είπε και χθες ο Αντιπρόεδρος της Κυβέρνησης, διότι παρά τα αρνητικά ή δύσκολα σημεία του, έχει δύο πολύ ισχυρά χαρακτηριστικά: αφ' ενός διότι μαζί του θα φέρει μια συνολική συμφωνία, ουσιαστικά μέτρα ρύθμισης του χρέους για να ξεκλειδώσουν και οι διαδικασίες για τον τερματισμό της επιτροπείας και των μνημονίων. Αφ' ετέρου διότι για πρώτη φορά εισάγει και θετικά μέτρα στήριξης της πλειονότητας της ελληνικής κοινωνίας, μέτρα που ενισχύουν τους ανέργους, τους νέους, την οικογένεια, τη «ραχοκοκαλιά» της ελληνικής οικονομίας, μέτρα που θα εξισορροπήσουν και τις συνέπειες των αρνητικών μέτρων την περίοδο 2019 και 2020. Για πρώτη φορά, λοιπόν, σχεδιάζεται μια ολιστική οικογενειακή πολιτική, στην οποία υπάρχουν μέτρα για τη στήριξη των παιδιών, μέτρα στήριξης της εργασίας, μέτρα που, παρά τη συστηματική προσπάθεια υποβάθμισής τους, αφορούν την πλειονότητα της κοινωνίας και δεν αποτελούν απλώς ένα δίχτυ προστασίας από τη φτώχεια. Διότι μη ξεχνάτε ότι το δίχτυ προστασίας από την ακραία φτώχεια το διαμορφώσαμε ήδη από τις πρώτες ημέρες της διακυβέρνησής μας, σε συνθήκες δημοσιονομικής ασφυξίας, με τον νόμο για την ανθρωπιστική κρίση. Τα θετικά μέτρα που αποτυπώνονται στο παρόν νομοσχέδιο είναι μέτρα με τα οποία για πρώτη φορά δημιουργούνται ουσιαστικές δομές κοινωνικού κράτους και ενισχύονται εκείνες που ιστορικά υποχρηματοδοτούνταν, στο πλαίσιο του ελληνικού κράτους πρόνοιας. Θεσπίζεται για πρώτη φορά το εκτεταμένο επίδομα στέγασης, που θα καλύψει το 60% του πληθυσμού που σήμερα βρίσκεται σε ενοίκιο ή σε δάνειο πρώτης κατοικίας, με μία μέση επιδότηση 1.000 ευρώ τον χρόνο. Πρόκειται για ένα μέτρο που θα καλύψει περίπου ένα εκατομμύριο τετρακόσιες χιλιάδες συμπολίτες μας. Θεσπίζεται το πρόγραμμα της βρεφονηπιακής φροντίδας, για να δώσει τη δυνατότητα σε περισσότερα από εκατόν σαράντα χιλιάδες παιδιά να έχουν πρόσβαση δωρεάν σε παιδικούς σταθμούς. Θεσπίζεται το πρόγραμμα των σχολικών γευμάτων, που θα καλύψει το 50% των παιδιών που είναι στα γυμνάσια και στα δημοτικά της χώρας. Σκοπός μας είναι η ουσιαστική καταπολέμηση της παιδικής φτώχειας και της επισιτιστικής ανασφάλειας των μαθητών. Θεσπίζεται το ενισχυμένο επίδομα παιδιού, από το οποίο θα ωφεληθούν περίπου τρία εκατομμύρια συμπολίτες μας. Και έτσι μια οικογένεια με δύο παιδιά και εισόδημα έως 18.000 ευρώ τον χρόνο, που σήμερα παίρνει μόλις 26 ευρώ τον μήνα, με το νέο επίδομα θα παίρνει 75 ευρώ τον μήνα, δηλαδή 900 ευρώ τον χρόνο. Θεσπίζεται η μειωμένη συμμετοχή στη φαρμακευτική δαπάνη, που θα καλύψει το 80% του πληθυσμού της χώρας. Νομοθετούνται μέτρα ενίσχυσης της εργασίας που σχεδιάζονται ειδικά για την ανάσχεση του brain drain, της φυγής του υψηλά καταρτισμένου προσωπικού στο εξωτερικό και τη δημιουργία θέσεων εργασίας στις δομές του κοινωνικού κράτους. «Μέτρα - ασπιρίνες, μέτρα - ψίχουλα, μέτρα - φερετζές», λένε οι κύριοι της Αντιπολίτευσης. Αλήθεια, μπορείτε να μας θυμίσετε μία συμφωνία που φέρατε στην Βουλή από το 2010 μέχρι σήμερα που να έχει θετικά μέτρα;
Το ελάχιστο εγγυημένο εισόδημα.
Κυρίες και κύριοι συνάδελφοι, απ' ό,τι αντιλαμβάνομαι, το τελευταίο πράγμα που χρειάζεται ένας πολίτης σήμερα είναι να ακούσει τις αλληλοκαταγγελίες μας. Όμως οφείλουμε να διεξάγουμε αυτή τη συζήτηση τουλάχιστον σε ένα ορθολογικό πλαίσιο. Έχουμε μία ελάχιστη υποχρέωση απέναντι στον ορθό λόγο. Διότι έχω την εντύπωση ότι η συζήτηση τις τελευταίες ημέρες κυριαρχείται από έναν ανορθολογισμό, από αντιφάσεις. Μας λέτε ότι με το αρνητικό μέτρο που υπάρχει για τις συντάξεις στο νομοσχέδιο διαλύουμε τους συνταξιούχους. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού]] Θα ήθελα λίγο χρόνο ακόμα, κύριε Πρόεδρε.
Έχετε δύο λεπτά τουλάχιστον.
Γιατί, λοιπόν, δεν ψηφίσατε το έκτακτο επίδομα τον περασμένο Δεκέμβριο, που έδωσε ανάσα σε ενάμισι εκατομμύριο χαμηλοσυνταξιούχους; Γιατί δεν το ψηφίσατε; Μας λέτε ότι τα μέτρα που φέρνουμε είναι ταφόπλακα, είναι καταστροφή για την κοινωνία. Γιατί μας ζητούσατε να πάρουμε και άλλα τόσα για να κλείσει η αξιολόγηση; Μας λέτε ότι συμφωνούμε σε καταστροφικά, αδιανόητα υψηλά πλεονάσματα. Γιατί εσείς είχατε συμφωνήσει σε υψηλότερα; Συμφωνία για πρωτογενή πλεονάσματα υπήρχε και πριν από εμάς, συμφωνία που προέβλεπε για το 2017 και το 2018 πλεόνασμα ύψους 4,5%. Τα πλεονάσματα που είχατε συμφωνήσει απαιτούσαν για την περίοδο μέχρι το 2018 πρόσθετα μέτρα ύψους 20 δισεκατομμυρίων. Ήταν εφικτός ο στόχος για 4,5% το 2017 και το 2018 και δεν είναι εφικτός ο στόχος για το 3,5%; Είχατε υπογράψει από το 2012 για πλεονάσματα μέχρι το 2030 μέσης τιμής 4%. Ποια ακριβώς ήταν η στρατηγική σας για το χρέος όταν υπογράφατε αυτά τα πλεονάσματα; Θεωρούσατε ότι το χρέος είναι βιώσιμο ακόμη και αν χρειαστεί να έχουμε πλεονάσματα 4% έως το 2030. Και πόσα δισεκατομμύρια σε μέτρα θα κόστιζε στην ελληνική κοινωνία αυτή η δημοσιονομική πορεία; Έχετε υπογράψει αυτά και μας κατηγορείτε για μία συμφωνία με μηδενικό δημοσιονομικό αποτέλεσμα, που θα εφαρμοστεί με μόνη προϋπόθεση την εφαρμογή των μέτρων για το χρέος. Και σας προτείνω να πείτε και στον κ. Βορίδη να διαβάσει την πρώτη παράγραφο του γενικού μέρους της αιτιολογικής, που λέει ότι αποτελούν προϋπόθεση για τη λήψη ουσιαστικών μέτρων ρύθμισης του χρέους. Μας κατηγορείτε ότι διαλύουμε τα εργασιακά δικαιώματα. Γιατί όσο διαπραγματευόμασταν χαρακτηρίζατε αυτά τα δικαιώματα ιδεοληψίες της Αριστεράς και αναχρονισμούς; Μας λέτε ότι τα θετικά μέτρα που καταθέτουμε είναι «ασπιρίνες». Στην τροπολογία σας υπάρχει το μέτρο για τους βρεφονηπιακούς σταθμούς. Και ύστερα μας λέτε πως ό,τι θετικό κάνουμε, ό,τι κερδίζουμε σε αυτή τη διαπραγμάτευση ήταν αυτονόητο, ήταν δεδομένο, υπήρχε ήδη. Δεν αλλάζει, λέτε, τίποτα με το άρθρο για τις συλλογικές συμβάσεις εργασίας, γιατί αυτές - λέει - δεν ήταν σε επ' αόριστον αναστολή, ήταν συνδεδεμένες με το μεσοπρόθεσμο που ίσχυε, όταν τέθηκαν σε αναστολή. Μα, αν είναι έτσι, οι συλλογικές συμβάσεις δεν θα επανέρχονταν αυτόματα το 2018, αλλά θα επανέρχονταν όταν εκείνο το μεσοπρόθεσμο, με το οποίο συνδέθηκε η αναστολή τους, ανανεώθηκε, δηλαδή το 2012. Γιατί δεν επεκτείνατε καμμιά δεκαριά κλαδικές τότε και μας λέτε ότι αυτό που κερδίσαμε εμείς ήταν αυτονόητο; Γιατί δεν το κάνατε; Λέτε πως τα κοινωνικά μας μέτρα είναι «φαντάσματα». Σε συνθήκες δημοσιονομικής ασφυξίας θεσπίσαμε το κοινωνικό εισόδημα αλληλεγγύης, που σήμερα το παίρνουν πεντακόσιες χιλιάδες συμπολίτες μας. Παραλάβαμε προϋπολογισμό για την πρόνοια 780.000.000 ευρώ και σήμερα τον έχουμε φτάσει στο 1,5 δισεκατομμύριο. Σαράντα χρόνια που κυβερνούσατε γιατί δεν τα κάνατε; Αφήστε τα μνημόνια στην άκρη. Σαράντα χρόνια που κυβερνούσατε γιατί δεν τα κάνατε;
Για να τα κάνετε εσείς!
Ησυχία, παρακαλώ. Παρακαλώ κάντε ησυχία!
Με τις παρεμβάσεις μας στο ζήτημα των εργατικών κατοικιών βάζουμε τέλος στην ομηρία χιλιάδων συμπολιτών μας, οι οποίοι επιτέλους γίνονται ιδιοκτήτες των σπιτιών τους, που είχαν να πάρουν τα σπίτια τους από το 1978. Σαράντα χρόνια που κυβερνούσατε γιατί δεν το κάνατε; [[Χειροκροτήματα από την πτέρυγα του ΣΥΡΙΖΑ]] Πριν λίγες μέρες βεβαιώθηκε από το Σώμα Επιθεώρησης Εργασίας πρόστιμο 1.600.000 ευρώ σε μεγάλη τράπεζα για εκατό και πλέον παραβάσεις της εργατικής νομοθεσίας. Προφανώς δεν θα το είδατε και δεν θα το μάθατε, γιατί η πλειονότητα των μέσων μαζικής ενημέρωσης δεν το είδε. [[Θόρυβος στην Αίθουσα]] Σαράντα χρόνια που κυβερνούσατε, γιατί δεν το κάνατε; Ήταν τότε καλοί εργοδότες και έγιναν κακοί με εμάς; Παραβίασαν την εργατική νομοθεσία ξαφνικά, από το 2015 και μετά; Πότε τα βάλατε με τους μεγάλους; Γιατί δεν τα κάνατε, αφού ήταν αυτονόητα, αφού ήταν δεδομένα; [[Θόρυβος στην Αίθουσα]] Δεν τα κάνατε…
Κάντε ησυχία, παρακαλώ. Μην απαντάτε.
Δεν τα κάνατε, γιατί δεν θέλατε να τα κάνετε.
Μην απαντάτε. Κυρία Βούλτεψη, δεν ρωτάει. Ρητορικές ερωτήσεις κάνει στο πλαίσιο μιας αγόρευσης.
…(δεν ακούστηκε)
Είστε έμπειρη. Κρατήστε τα ερωτήματα και να απαντηθούν και εδώ και έξω. Σας παρακαλώ. Ελάτε, κυρία Υπουργέ.
Δεν τα κάνατε, γιατί δεν θέλατε να τα κάνετε. Έντεκα νόμοι και δύο πράξεις υπουργικού συμβουλίου πέρασαν από τις κυβερνήσεις σας από το 2010 έως το 2014 και απορρύθμισαν πλήρως την αγορά εργασίας. Έστρωσαν το έδαφος για την εργοδοτική αυθαιρεσία, εκτίναξαν την ανεργία και τη «μαύρη εργασία». Διαλύσατε τους ελεγκτικούς μηχανισμούς. Δεν τα κάνατε αυτά, γιατί σας τα επέβαλε ένας συντριπτικός συσχετισμός. Τα κάνατε γιατί για εσάς η απορρύθμιση αυτή ήταν χαρακτηριστικά - και εδώ θα βάλω εισαγωγικά - από σας «αυτονόητη αλλαγή, που αποσκοπεί στη βελτίωση της παραγωγικότητας, αλλαγή που σκόνταφτε στη διστακτικότητα του πολιτικού συστήματος». Τα κάνατε αυτά γιατί αποτελούσαν το πρόγραμμά σας. Γιατί γι' αυτό ακριβώς όσο διαπραγματευόμασταν, δίνατε μάχη στο Ευρωκοινοβούλιο ενάντια στην Κομισιόν, σαν οι πιο καλοί φίλοι του Διεθνούς Νομισματικού Ταμείου και παλεύατε να πείσετε τα υπόλοιπα σοσιαλιστικά κόμματα να μη συνομιλούν με τον ΣΥΡΙΖΑ, γιατί είναι εκφραστής μιας εθνικολαϊκιστικής αντίληψης.
Προδότες ήμασταν.
Πρώτον, εσείς μη λέτε αυτή την κουβέντα. Για ποιον τη λέτε; Είτε δι' εαυτούς είτε δι' αλλήλους.
Σε εμάς αναφερόμουν. Σύμφωνα με αυτά που λέει η κυρία Υπουργός.
Σας παρακαλώ πολύ. Κυρία Υπουργέ, παρακαλώ να κλείσετε.
Ολοκληρώνω. Δεν πρόκειται να ακολουθήσουμε κανέναν δρόμο και καμμία φρασεολογία για success story. Έχουμε πολλή δουλειά να κάνουμε για να νικήσουμε τον εφιάλτη που βιώνουμε. Και αυτή τη μάχη θα τη δίνουμε καθημερινά και θα εκμεταλλευόμαστε κάθε ρήγμα του καταρρέοντος συστήματος της νεοφιλελεύθερης ηγεμονίας. Διότι υπάρχει κάτι πιο σημαντικό, πέρα από τη μικροπολιτική σκοπιμότητα. Όσο αυτό το ρήγμα δεν το εκμεταλλεύονται οι προοδευτικές δυνάμεις, τόσο σε αυτό το ρήγμα βρίσκει χώρο η ακροδεξιά και το εκμεταλλεύεται και στην Ευρώπη και στη χώρα μας. Όσο αυτόν τον χώρο δεν τον εκμεταλλευόμαστε εμείς, όσο αυτό το ρήγμα δεν το εκμεταλλευόμαστε εμείς, καταλαμβάνει τον χώρο η λαϊκιστική ακροδεξιά. Όσο αδράνεια δίνουμε, όσο αδράνεια επιδεικνύουμε, τόσο χώρο δίνουμε σε αυτή την ακροδεξιά, που σε ολόκληρη την Ευρώπη τώρα διεκδικεί πρωταγωνιστικό ρόλο και της επιτρέπουμε να καθορίζει τις πολιτικές προτεραιότητες. Γι' αυτό δεν θα την εγκαταλείψουμε αυτή την προσπάθεια. Γιατί αυτή η προσπάθεια είναι τελικά ζήτημα δημοκρατίας. Ευχαριστώ πολύ.
Ευχαριστούμε, κυρία Υπουργέ.
Κύριε Πρόεδρε, ένα λεπτό να πάρω τον λόγο για να κάνω μια νομοτεχνική βελτίωση.
Ορίστε, κύριε Υπουργέ.
Το μόνο που ξεκαθαρίζει είναι για τα αντίμετρα, για τη φορολογία των επιχειρήσεων πάνω σε ποια κέρδη θα υπολογιστεί ο φόρος.
Να κατατεθεί και να διανεμηθεί στους κυρίους συναδέλφους.
Τον λόγο έχει για έξι λεπτά η Βουλευτής κ. Αραμπατζή.
Ευχαριστώ, κύριε Πρόεδρε. Να θυμίσω στην αναρωτώμενη κυρία Υπουργό της Εργασίας κάποια απτά μέτρα της προηγούμενης διακυβέρνησης και όχι «φαντάσματα» αντίμετρα, όπως για παράδειγμα τη μείωση του ΦΠΑ στην εστίαση από το 23% στο 13%, που βεβαίως το πήγατε στο 24%, τη μείωση του ειδικού φόρου κατανάλωσης στο πετρέλαιο θέρμανσης, τη μείωση των εργοδοτικών εισφορών, τη μείωση της έκτακτης εισφοράς αλληλεγγύης. Κυρίες και κύριοι συνάδελφοι, πριν λίγες μέρες ο Πρωθυπουργός ανέφερε ότι η κοινωνία είναι μαζί του, γιατί δεν αντιδρά και δεν διαδηλώνει. Προχτές, όμως, σε αυτήν εδώ την Αίθουσα βρέθηκαν σαράντα επτά φορείς που εκπροσωπούν την κοινωνία και από κάθε κοινωνική ομάδα, από κάθε επαγγελματική τάξη ακούστηκε η ίδια κραυγή απόγνωσης, η ίδια απογοήτευση για την εξαπάτηση και την κοροϊδία. Δεν υπήρξε ούτε ένας που να μιλήσει με καλά λόγια για το τέταρτο μνημόνιό σας, δεν υπήρξε, δυστυχώς για εσάς, ούτε ένας που να αναφερθεί στα ψευτοαντίμετρά σας. Κυρίες και κύριοι του ΣΥΡΙΖΑ και των ΑΝΕΛ, η κοινωνία μίλησε. Και η κοινωνία είναι απέναντί σας, όλοι αυτοί που πλήττονται από αυτά που θα ψηφίσετε βεβαίως σήμερα το βράδυ, είτε θα εφαρμοστούν το 2018 είτε το 2019 είτε το 2020. Γι' αυτό αυτές τις λίγες ώρες πριν την ψήφιση του δεύτερου μνημονίου της Αριστεράς, συνομιλήστε λίγο ειλικρινά με τον εαυτό σας, αντί να χειροκροτάτε γελώντας. Θυμηθείτε ότι εσείς έχετε την ευθύνη για τον καταστροφικό δρόμο που πήρε η χώρα μετά τον Ιανουάριο του 2015, σκεφτείτε τι λέγατε στις πλατείες, στα τηλεοπτικά πάνελ, στις συγκεντρώσεις, εδώ μέσα στη Βουλή, μήπως - μήπως, λέω - αισθανθείτε λίγη ντροπή. Οι άνθρωποι που θα έσκιζαν τα μνημόνια, σκίζουν και διαλύουν τις ζωές και τα όνειρα των ανθρώπων. Υπογράφουν δύο - δύο τα μνημόνια, κόβουν τις συντάξεις, ρίχνουν το αφορολόγητο, διαλύουν με τις εισφορές…
Παρακαλώ, κάντε ησυχία.
…ελεύθερους επαγγελματίες, ένστολους, μισθωτούς, μικρομεσαίους, την κοινωνία που παράγει και μοχθεί. Σας θυμάμαι να κομπάζετε και να παρουσιάζετε παντού ως τη λύση για το δράμα της χώρας το πρόγραμμα της Θεσσαλονίκης. Αυτό - θυμάστε - που προέβλεπε παροχές 12 δισεκατομμύρια ευρώ και βγαίνει μόλις προχθές ο κ. Βαρουφάκης χωρίς ντροπή και λέει ότι το πρόγραμμα αυτό ήταν μια ανοησία και μια οργανωμένη κοροϊδία για να κλέψετε, λέει, την ψήφο του λαού, και τώρα τα 12 δισεκατομμύρια παροχές έγιναν 4,5 δισεκατομμύρια ευρώ μέτρα και ο λογαριασμός της χώρας 24 δισεκατομμύρια. Κυρίες και κύριοι συνάδελφοι, έχουν περάσει περίπου δύο χρόνια από τότε που ο Πρωθυπουργός ανέβαινε στις καρότσες των αγροτικών μηχανημάτων και υποσχόταν τα πάντα στους αγρότες. Υποσχεθήκατε φθηνό αγροτικό πετρέλαιο και ήλθατε και το κόψατε «σύρριζα», στερώντας από τον κόσμο της πρωτογενούς παραγωγής 130 με 160 εκατομμύρια ευρώ ετησίως, στη μόνη χώρα της Ευρωπαϊκής Ένωσης με καταδική σας απόφαση και επιλογή, όπως λέει ο αρμόδιος Επίτροπος Οικονομικών, ο κ. Μοσκοβισί. Υποσχεθήκατε αναστολή πλειστηριασμών περιουσιακών στοιχείων αγροτών και σήμερα δεσμεύετε τους λογαριασμούς των αγροτών και κτηνοτρόφων, ακόμη και για αποζημιώσεις καταστροφών που υπέστησαν. Υποσχεθήκατε κατάργηση του τέλους επιτηδεύματος στους αγρότες, μείωση της καταβολής φόρου 55% και για μια ακόμα φορά, βεβαίως, το τέλος επιτηδεύματος το κάνατε γαργάρα και την προκαταβολή φόρου την αυξήσατε στο 100%. Είστε η Κυβέρνηση - και μην το ξεχνάτε - που φορολόγησε για πρώτη φορά τις αγροτικές επιδοτήσεις από το πρώτο ευρώ, βαφτίζοντας την φοροεπιδρομή «άμβλυνση» της φορολογικής επιβάρυνσης. Και αυτά είναι τα λόγια του ίδιου του Πρωθυπουργού τον Σεπτέμβριο του 2015. Ο Πρωθυπουργός που υποσχόταν αφορολόγητο στις 12.000 ευρώ για τους αγρότες τον Ιούνιο του 2014, ο Υπουργός Αγροτικής Ανάπτυξης που στις 7 Μαΐου του 2016 πανηγύριζε εδώ στη Βουλή, ότι «στη διαπραγμάτευση καταφέραμε κάτι ακατόρθωτο», «μια ιστορική μέρα για τους αγρότες», «αφορολόγητο για τους αγρότες στις 9.000», είναι ο ίδιος Υπουργός του ίδιου Πρωθυπουργού που θα ψηφίσει σήμερα τη μείωση του αφορολογήτου στις 6.500 ευρώ. Ο κ. Τσίπρας, που πριν κλειστεί στο Μαξίμου υποσχόταν σε όλες τις συγκεντρώσεις των αγροτών δέκατη τρίτη, δέκατη τέταρτη σύνταξη, σήμερα το βράδυ θα κόψει όχι μία, όχι δύο, αλλά τρεις και ενδεχομένως τέσσερις συντάξεις στους χαμηλοσυνταξιούχους αγρότες των 400 ευρώ. Μάλιστα, κύριοι της Κυβέρνησης! Γιατί για τον συνταξιούχο αγρότη των 400 ευρώ, το τέταρτο μνημόνιό σας επιφυλάσσει 864 ευρώ περικοπή από την κατάργηση της προσωπικής διαφοράς, που θα ισχύει και γι' αυτούς, βεβαίως, μόλις βγουν οι εφαρμοστικοί νόμοι που τους εξισώνουν ομοιόμορφα στον ΕΦΚΑ, 650 ευρώ από το αφορολόγητο, 1.514 ευρώ σύνολο και κάντε τον λογαριασμό. Είναι ντροπή, κυρίες και κύριοι της Κυβέρνησης, που από 1η Ιανουαρίου του 2017 δεν έχετε βγάλει ούτε μια σύνταξη για τους δεκαπέντε χιλιάδες γεννηθέντες το 1950, ώριμους προς συνταξιοδότηση αγρότες, κρατώντας τους ομήρους. Χάνουν έτσι συντάξεις έξι μηνών. Την ίδια στιγμή τους καλείτε να πληρώνουν ασφαλιστικές εισφορές, ενώ θα έπρεπε να τους δίνετε συντάξεις. Και, βέβαια, τους παίζετε καθυστερήσεις με την περιβόητη περικοπή του 60%, αν επιλέξουν να συνεχίσουν να καλλιεργούν. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δυστυχώς τα δύσκολα δεν σταματούν εδώ, γιατί με το ένα χέρι κόβετε συντάξεις και αφορολόγητο και με το άλλο χέρι διευρύνετε τη φορολογική βάση, βάζοντας νέους φόρους στους αυτασφαλισμένους, γιατί για πρώτη φορά οι ασφαλιστικές εισφορές θα θεωρηθούν εισόδημα και θα φορολογηθούν ξανά. Τι να πρωτοθυμηθεί κανείς, κυρίες και κύριοι συνάδελφοι; Την περίφημη αγροτική σύνταξη των 384 ευρώ το 2021 που τη μεταθέτετε μόλις δέκα χρόνια μετά, δηλαδή το 2031; Είναι πραγματικά μεγάλη η λίστα. Κυρίες και κύριοι συνάδελφοι - και με την ανοχή σας, κύριε Πρόεδρε - δεν υπάρχει ούτε μια κοινωνική ομάδα και μάλιστα των πλέον αδυνάμων που να μην πλήττεται από τα μέτρα του τετάρτου μνημονίου σας. Σήμερα θα ψηφίσετε μία ακόμη μείωση. Από την 1η Γενάρη του 2018, το επίδομα θέρμανσης πηγαίνει τελικά στα 58 εκατομμύρια ευρώ από τα 210 εκατομμύρια ετησίως της κακιάς Νέας Δημοκρατίας. Τότε μας κατηγορούσατε, όπως θα θυμάστε, ότι θυσιάζουμε τις ζωές των Ελλήνων που πεθαίνουν, προσπαθώντας να ζεσταθούν με το μαγκάλι.
Παρακαλώ πολύ, κλείστε.
Φέρνετε όλη αυτή την κοινωνική καταστροφή και μιλάτε ακόμη για αντίμετρα, ξεχνώντας ότι για να εφαρμοστούν τα κίβδηλα αντίμετρά σας, το πλεόνασμα θα πρέπει να φθάσει τα 10 δισεκατομμύρια ευρώ, δηλαδή φορολόγηση μέχρι εξοντώσεως. Κύριες και κύριοι της Συμπολίτευσης, απόψε από αυτό το Βήμα ο Πρωθυπουργός θα σας ζητήσει να ψηφίσετε «ναι» σε όλα.
Κλείστε, κυρία Αραμπατζή.
Κλείνω, κύριε Πρόεδρε. Γιατί η Κυβέρνηση της δήθεν Αριστεράς πρέπει να παραμείνει με κάθε τρόπο στην εξουσία. Όταν θα σηκώνετε και τα δύο χέρια, όμως, να θυμάστε πως είναι ο ίδιος Πρωθυπουργός, που στις 25 του Γενάρη δήλωνε ότι δεν υπάρχει περίπτωση να νομοθετήσουμε ούτε 1 ευρώ επιπλέον μέτρα.
Ευχαριστούμε, κυρία συνάδελφε, για να μιλήσουν και άλλοι Βουλευτές, παρακαλώ!
Αντίστοιχη ήταν και η χθεσινή του δήλωση, ότι θα φορέσει σύντομα γραβάτα, γιατί το θέμα του χρέους πάει τόσο καλά! Τέτοιος κυνισμός από έναν Πρωθυπουργό σε έναν λαό που γονατίζει με τις πολιτικές σας.
Ευχαριστούμε πολύ. Τον λόγο έχει ο Αναπληρωτής Υπουργός Οικονομικών κ. Γεώργιος Χουλιαράκης και ύστερα ο κ. Γεράσιμος Γιακουμάτος.
Επιτέλους! Να κάνουμε ευχέλαιο! Από τις 11.00΄ περιμένω, κύριε Πρόεδρε!
Κύριε Γιακουμάτε, θα έχετε ακούσει, για να τους αντικρούσετε όλους τους υπεύθυνους Υπουργούς της Κυβέρνησης.
Δύο Βουλές να κάνετε. Βουλή των λόρδων και Βουλή των πατρικίων.
Παρακαλώ, κύριε Χουλιαράκη, έχετε τον λόγο.
Ευχαριστώ, κύριε Πρόεδρε. Πριν ξεκινήσω την ομιλία μου, καταθέτω στο Προεδρείο της Βουλής μια νομοτεχνική βελτίωση που αναφέρεται στα Σώματα Ασφαλείας.
Παρακολουθώ, λοιπόν, με προσοχή και ενδιαφέρον πολλές από τις τοποθετήσεις της Αντιπολίτευσης και διαπιστώνω με έκπληξη πως αυτό που συστηματικά απουσιάζει, είναι η κατανόηση του περιβάλλοντος μέσα στο οποίο κινείται η χώρα, του πλαισίου μέσα στο οποίο γίνεται η διαπραγμάτευση και των περιορισμών που αντιμετωπίζει μια χώρα, όπως η Ελλάδα που συνεχίζει να είναι αποκλεισμένη από τις διεθνείς αγορές. Η κύρια πρόκληση που αντιμετώπισε η χώρα στη διάρκεια της διαπραγμάτευσης για την ολοκλήρωση της δεύτερης αξιολόγησης, ήταν η εξής. Από τη μία πλευρά η ολοκλήρωση της αξιολόγησης προϋπέθετε την επίσημη συμμετοχή του Διεθνούς Νομισματικού Ταμείου στο ελληνικό πρόγραμμα και από την άλλη το Διεθνές Νομισματικό Ταμείο υποεκτιμά μόνιμα τις δημοσιονομικές επιδόσεις και τις τωρινές του 2015-2016 αλλά και τις μεσοπρόθεσμες της ελληνικής οικονομίας, ζητώντας επιπλέον μέτρα 4,5 δισεκατομμυρίων ευρώ προκειμένου να συμμετάσχει. Από τη μια πλευρά, η συμμετοχή του ήταν αναγκαία, Κι εγώ θα πήγαινα ένα βήμα παραπάνω, να πω ότι θα ήταν και επιθυμητή, δεδομένων των θέσεων που έχει στο θέμα της αναδιάρθρωσης. Από την άλλη, προϋπόθεση συμμετοχής του ήταν η λήψη μέτρων 4,5 δισεκατομμυρίων ευρώ, ακριβώς επειδή μόνιμα υποεκτιμά της δημοσιονομικές μας επιδόσεις. Η Κυβέρνηση, λοιπόν, όφειλε να αποφύγει την παρατεταμένη διαπραγμάτευση, γιατί γνωρίζουμε καλά ότι παράταση του χρόνου διαπραγμάτευσης σημαίνει αβεβαιότητα και αβεβαιότητα σημαίνει καταστροφή και των προσδοκιών αλλά και της πραγματικής οικονομίας, ενώ ταυτόχρονα ο χρόνος λειτουργεί εις βάρος μας. Από την άλλη πλευρά η Κυβέρνηση όφειλε να αποφύγει να αποδεχθεί την οικονομικά παράλογη λήψη μέτρων ύψους 4,5 δισεκατομμυρίων που θα επέτειναν την ύφεση, ακριβώς, τη στιγμή που η ελληνική οικονομία θα ανέκαμπτε. Η δέσμη, λοιπόν, των δημοσιονομικών μέτρων με δημοσιονομικά ουδέτερο πρόσημο που νομοθετείται σήμερα, αποτυπώνει, ακριβώς, τον αναγκαίο συμβιβασμό ανάμεσα στις δύο αυτές καταστροφικές εκδοχές και σαν τέτοια πρέπει να κριθεί. Ανάμεσα στην παράταση, δηλαδή, της αβεβαιότητας από τη μία πλευρά και την αποδοχή μέτρων 4,5 δισ. από την άλλη. Όμως εγώ θα πάω ένα βήμα παραπάνω. Το σύνολο των παρεμβάσεων που συναποτελούν το Μεσοπρόθεσμο Πλαίσιο Δημοσιονομικής Στρατηγικής 2018-2021, που σήμερα ψηφίζεται, αποτελεί τον μοναδικό οδικό χάρτη που εγγυάται με συνέπεια και ασφάλεια, θα έλεγα, και με προσεκτικά βήματα την έξοδο της χώρας από τη μεγάλη ελληνική ύφεση. Το Μεσοπρόθεσμο Πρόγραμμα Δημοσιονομικής Στρατηγικής αρθρώνεται γύρω από τρεις άξονες: Ο πρώτος άξονας είναι η διατήρηση της δημοσιονομικής ισορροπίας που με μεγάλο κόπο πετύχαμε τα δύο τελευταία χρόνια, το 2015 και το 2016, με υπέρβαση των δημοσιονομικών στόχων πρωτογενών πλεονασμάτων. Έχει σημασία εδώ να γίνει κατανοητό από όλες τις πλευρές, η επίτευξη των δημοσιονομικών στόχων πρωτογενών πλεονασμάτων και σε μερικές περιπτώσεις, όπως στην περίπτωση της ελληνικής οικονομίας που η αξιοπιστία της δημοσιονομικής πολιτικής είχε χαθεί, ακόμα και η υπέρβαση των στόχων πρωτογενών πλεονασμάτων, αν θέλετε, η παραγωγή μιας θετικής έκπληξης στα δημόσια οικονομικά. Η απάντηση βρίσκεται στην πορεία των επιτοκίων των δεκαετών ομολόγων. Όπως καταγράφονται τα τελευταία, ακριβώς, μετά την ανακοίνωση του επίσημου αποτελέσματος από τη EUROSTAT την 21η Απριλίου αλλά και την ολοκλήρωση της δεύτερης αξιολόγησης, βρίσκονται στα επίπεδα που δεν βρέθηκαν ποτέ την τελευταία επταετία με μια μικρή παρένθεση, την άνοιξη του 2014. Πρώτος, λοιπόν, στόχος του μεσοπρόθεσμου είναι να μην τεθεί σε κίνδυνο η ανάγκη διατήρησης της δημοσιονομικής ισορροπίας και η ενίσχυση της αξιοπιστίας των δημοσίων οικονομικών. Δεν μιλάμε για τίποτα άλλο από τη χρηστή διαχείριση των χρημάτων των Ελλήνων φορολογουμένων. Δεύτερος στόχος η αναδιανομή του εισοδήματος, ώστε αυτή η αναγκαία προσαρμογή που συνεπάγεται η διατήρηση της ισορροπίας, να γίνει ταυτόχρονα με τη μείωση των ανισοτήτων και την ενίσχυση των πιο ευάλωτων νοικοκυριών. Θα ήθελα να αναφερθώ στην εμπειρική ανάλυση του Συμβουλίου Οικονομικών Εμπειρογνωμόνων πάνω στα οικονομικά αποτελέσματα της δέσμης μέτρων και αντίμετρων τόσο της μείωσης του αφορολόγητου από την μία πλευρά, όσο και των θετικών παρεμβάσεων από την άλλη. Αναφέρομαι στο κοινωνικό εισόδημα αλληλεγγύης, αναφέρομαι στη μείωση των φορολογικών συντελεστών εισοδήματος, αναφέρομαι στην ενίσχυση των οικογενειακών επιδομάτων και ούτω καθεξής ανά εισοδηματικό δεκατημόριο. Πολύ συνοπτικά στον βαθμό που το επιτρέπει ο χρόνος, θα ήθελα να πω ότι για τα πρώτα έξι δεκατημόρια, δηλαδή για ένα ποσοστό που καλύπτει περισσότερο από τον μισό ελληνικό πληθυσμό, η αθροιστική επίδραση, το συνολικό αποτέλεσμα του συνόλου των παρεμβάσεων - θετικών και αρνητικών - ενισχύει το εισόδημά τους. Για το πρώτο δεκατημόριο - και μιλάμε για μια κατηγορία απόλυτης φτώχειας - η ενίσχυση του εισοδήματος είναι της τάξης του 22,7%. Μικρή αλλά παρ' όλα αυτά σημαντική ενίσχυση που κυμαίνεται μεταξύ 1% έως 5%, γνωρίζουν και τα δεκατημόρια από το δύο έως το έξι. Μικρή απώλεια προφανώς - γιατί η πολιτική οικονομία κάθε μεταρρύθμισης έχει κερδισμένους αλλά έχει και χαμένους - γνωρίζουν τα πιο πάνω δεκατημόρια. Είναι συνεπής, λοιπόν, στην πολιτική δημοσιονομικής σταθερότητας με ταυτόχρονη άμβλυνση των εισοδηματικών ανισοτήτων και στήριξη των χαμηλών εισοδημάτων. Καταθέτω την έκθεση του Συμβουλίου Οικονομικών Εμπειρογνωμόνων στο Προεδρείο της Βουλής, για να μοιραστεί σε όσους ενδιαφέρονται. [[Στο σημείο αυτό ο Αναπληρωτής Υπουργός κ. Γεώργιος Χουλιαράκης καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν υπάρχει καμμιά αμφιβολία ότι η στήριξη των χαμηλών εισοδημάτων τη διετία 2015-2016 αλλά και την επόμενη διετία 2017-2018- έχει κόστος και το έχω αναγνωρίσει πολλές φορές και στη συζήτηση του προϋπολογισμού του 2016 και στη συζήτηση του προϋπολογισμού του 2017- στηρίχθηκε στη φορολόγηση της μεσαίας τάξης. Τρίτος, λοιπόν, πυλώνας του Μεσοπρόθεσμου Πλαισίου Δημοσιονομικής Στρατηγικής είναι ακριβώς η σταδιακή μείωση της φορολογίας φυσικών προσώπων, επιχειρήσεων και περιουσίας αθροιστικά κατά 3,5 δισεκατομμύρια έως το 2021, τόσο για να ανακουφιστεί μόνιμα η μεσαία τάξη, όσο και για να στηριχθεί η οικονομική δραστηριότητα, χωρίς, όμως, να ρισκάρουμε την ασφαλή έξοδο της χώρας από την κρίση. Η πρόταση, λοιπόν, που αποτυπώνεται στο μεσοπρόθεσμο πρόγραμμα, είναι σταθερότητα με σκοπό την κοινωνική συνοχή, τη μείωση των οικονομικών ανισοτήτων, την ασφαλή έξοδο της χώρας από την κρίση. Πρέπει να τονίσω εδώ, ακόμα μια φορά ότι δεν υπάρχει άλλη συνεπής, συνεκτική πρόταση δημοσιονομικής πολιτικής για έξοδο από τη κρίση. Έρχομαι στη θέση της Αξιωματικής Αντιπολίτευσης. Η Αξιωματική Αντιπολίτευση, λοιπόν, ισχυρίζεται ότι μπορεί σήμερα, αν ήταν κυβέρνηση να μειώσει τους φόρους και θα έλεγα να τους μειώσει εντυπωσιακά, μειώνοντας ταυτόχρονα και τις πρωτογενείς δαπάνες. Πιστεύω δεν αναφέρεται στους μισθούς ή τις συντάξεις, που καλύπτουν σχεδόν το 70% των πρωτογενών δαπανών αλλά αναφέρεται στις λειτουργικές δαπάνες. Να τονίσω εδώ ότι οι θεσμοί οι ίδιοι - ακούστε το αυτό γιατί έχει ενδιαφέρον - και πάνω απ' όλα το Διεθνές Νομισματικό Ταμείο, θεωρούν ότι η περαιτέρω μείωση - όχι ανακατανομή - των πρωτογενών λειτουργικών δαπανών δεν είναι δυνατή. Για τον λόγο αυτό το Μεσοπρόθεσμο Πρόγραμμα Δημοσιονομικής Στρατηγικής ενσωματώνει πάτωμα στις δαπάνες αυτές και το πάτωμα αυτό προβλέπει έναν ρυθμό αύξησης των δαπανών της τάξης του ονομαστικού ρυθμού του ΑΕΠ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δώστε μου ένα λεπτό, κύριε Πρόεδρε να τελειώσω.
Συνεχίστε, κύριε Υπουργέ.
Έρχομαι τώρα στην τροπολογία που κατέθεσε χθες η Αξιωματική Αντιπολίτευση. Είναι μια πρόταση που έχει ενδιαφέρον. Η Νέα Δημοκρατία την κοστολογεί σωστά. Κινείται μεταξύ 800 εκατομμύριων και 900 εκατομμυρίων και ζητά από την Κυβέρνηση φέτος, να προχωρήσει σε μείωση του ΕΝΦΙΑ κατά 20%, μείωση του ειδικού φόρου κατανάλωσης στο κρασί, καθώς και επαναφορά του ΦΠΑ στα αγροτικά εφόδια που έχει ήδη υλοποιηθεί, καθώς και την επέκταση του προγράμματος για τους βρεφονηπιακούς σταθμούς. Όλα πολύ ωραία και όλα ενσωματωμένα έτσι κι αλλιώς στο μεσοπρόθεσμο. Αυτό που δεν λέει η Νέα Δημοκρατία, είναι πώς θα χρηματοδοτηθεί στον προϋπολογισμό του 2017 και περαιτέρω η παρέμβαση αυτή. Ακόμα κι αν υπάρχει χώρος το 2017, ακούστε, γιατί θέλετε να κυβερνήσετε…
Υπάρχει. One off.
Θα κάνετε one off τη μείωση του ΕΝΦΙΑ. Θα το μειώσετε δηλαδή φέτος κατά 30% και του χρόνου θα το αυξήσετε;
Θα δούμε του χρόνου.
Του χρόνου δεν υπάρχει χώρος.
Πού το ξέρετε;
Αυτή δεν είναι συνεπής δημοσιονομική πολιτική. Εμείς προχωράμε, λοιπόν, στις παρεμβάσεις αυτές με ασφάλεια, με συνέπεια τις υλοποιούμε αλλά τις υλοποιούμε με τρόπο, που δεν δημιουργεί πρόβλημα στη δημοσιονομική σταθερότητα, ενώ εμπεδώνει την κοινωνική συνοχή. Ευχαριστώ.
Ευχαριστούμε πολύ. Τον λόγο έχει ο κ. Γεράσιμος Γιακουμάτος για έξι λεπτά και ύστερα ο Πρόεδρος κ. Λεβέντης.
Ευχαριστώ, κύριε Πρόεδρε. Από τις 11.00΄ η ώρα - δόξα τω Θεώ ας είναι καλά - εκλήθην να μιλήσω. Το έχω ξαναπεί και παλαιότερα, επιτέλους ας κάνουμε μια άνω Βουλή και μια κάτω Βουλή, τη Βουλή των λόρδων και των πατρικίων, για να μιλάνε όσο θέλουν, και μια Βουλή των πληβείων, των Βουλευτών, γιατί εδώ ο Βουλευτής ξεροσταλιάζει για να μιλήσει. Εν πάση περιπτώσει, κύριε Πρόεδρε, σκεφτείτε το με την Αναθεώρηση του Συντάγματος, μπας και το κάνουμε. Κύριε Πρόεδρε, κυρίες και κύριοι συνάδελφοι, έχω μακρά πορεία σε αυτή την Αίθουσα στο ελληνικό Κοινοβούλιο. Σε όλα αυτά τα χρόνια που πέρασαν, γνώρισα σημαντικούς πολιτικούς ηγέτες και σημαντικούς Βουλευτές, με σημαντικό έργο και θετικό και αρνητικό. Ομολογώ, όμως, ότι αυτό που βιώνω τα δύο τελευταία χρόνια, δεν το έχω ξαναδεί, δεν το είχα φανταστεί ποτέ. Πολύ σωστά είπε η κ. Αχτσιόγλου, πολύ σωστά, βιώνουμε - λέει - εφιάλτη. Ποιος τον βιώνει, κυρία Αχτσιόγλου; Ο συνταξιούχος; Ο άνεργος; Ο φτωχός; Βιώνει σήμερα ο τόπος έναν μεγάλο εφιάλτη. Και γιατί βιώνει εφιάλτη; Μιλάμε σήμερα για τέταρτο μνημόνιο. Είστε, πράγματι, για να μπείτε στο Βραβείο Γκίνες. Σε δυο χρόνια δύο μνημόνια και αν αυτό, με 4,9 δισεκατομμύρια επιβάρυνση, δεν είναι μνημόνιο, τότε πώς λέγετε; Είναι 4,9 δισεκατομμύρια επιβάρυνση, πρόσθετα μέτρα και αυτά τα πρόσθετα μέτρα, αγαπητοί της καθομιλουμένης Αριστεράς - δεν ξέρω ποια Αριστερά είναι αυτή - επιβαρύνουν τον συνταξιούχο κατά μία μονάδα του ΑΕΠ, 1,8 δισεκατομμύρια, και τον χαμηλόμισθο αφορολόγητο άλλα 1,8 δισεκατομμύρια. Ερωτώ. Εμείς δεν κόψαμε συντάξεις; Βεβαίως κόψαμε. Ανέξοδα αλλάξαμε το σύστημα; Σήμερα εσείς δεν κόβετε, εσείς σήμερα λεηλατείτε τον συνταξιούχο με αυτά που κάνετε. [[Θόρυβος από την πτέρυγα του ΣΥΡΙΖΑ]] Ερωτώ: Είναι δυνατόν να μας λέτε για κοινωνική πολιτική; Ανακάλυψε η κ. Αχτσιόγλου, αν και νέα και φέρελπις και μπράβο της, ότι εμείς δεν κάναμε κοινωνική πολιτική; Πότε έγινε για πρώτη φορά η επιδότηση της εργατικής κατοικίας και της κατοικίας, κυρία Αχτσιόγλου; Χρόνια δεν ξέρατε ότι υπήρχε ο ΟΕΚ και επιδοτούσαμε το ενοίκιο σε χιλιάδες οικογένειες, δίναμε σπίτια και εργατικές κατοικίες; Για πρώτη φορά το ακούτε; Εσείς δεν μας μιλάτε γι' αυτά όμως. Λέτε για τα 100 και τα 90 ευρώ που θα δίνετε για το ενοίκιο και δεν λέτε για το ότι θα κόψετε τις δυο συντάξεις, τα 1200 ευρώ. Δεν μιλάτε για το ότι ο εργαζόμενος παίρνει 473 ευρώ τον μήνα και με το αφορολόγητο θα πληρώσει 600 ευρώ τον χρόνο φόρο, δηλαδή 473 ευρώ τον μήνα είναι 5800 τον χρόνο, που είναι το αφορολόγητο. Αυτό είναι το σημαντικό. Εκεί να σταθείτε και όχι στο φιλοδώρημα. Και δόξα τω Θεώ οραματίζεστε - μπράβο αυτή η Αριστερά, ούτε ο Μαδούρο τέτοια όνειρα! - ότι θα δίνετε συσσίτιο στα παιδιά και ένα κουλουράκι, όταν πάνε σχολείο. Δεν είναι εκεί το ζητούμενο, το ζητούμενο είναι να βρει δουλειά ο πατέρας, να βρει δουλειά να δουλέψει, να έχει δουλειά η κοινωνία που να μπορεί να ανοιχτεί. Αυτά δεν τα ξέρετε, για εσάς είναι ξένα. Επίσης θέλω να σας πω, αρκετή δεν είναι η κοροϊδία που κάνετε στους ένστολους; Τους αξίζει τέτοια τύχη; Αξίζει σε αυτούς που μας φυλάνε, που κινδυνεύουν και δίνουν τη ζωή τους; Λέτε ότι φέρατε την τροπολογία. Μπράβο, κύριε Τσακαλώτο! Ξαναφέρατε την υπερωρία 2,77 λεπτά την οποία έπαιρναν. Δεν μας λέτε για την απόφαση του Συμβουλίου της Επικρατείας, που λέει να ξανάρθουν οι μισθοί του '12. Εκεί ποιούμε την νήσσα. Αυτό είναι για τους ένστολους. Δεν δίνετε τα λεφτά που έπαιρναν. Αυτή την τροπολογία τι να την κάνουμε; [[Χειροκροτήματα από την πτέρυγα της Νέας Δημοκρατίας]] Δεν είναι αυτό μόνο. Πρόσφατα είχαμε ένα τραγικό περιστατικό. Σκοτώθηκαν με το ελικόπτερο, κύριε Υπουργέ, άξια παλληκάρια, ήρωες, που έπεσαν για την πατρίδα, έπεσαν για το καθήκον, για να εκτελέσουν το καθήκον τους για την πατρίδα. Δεν θέλουν λεφτά ούτε ζήτησαν ποτέ τίποτα. Το άρθρο 12 που έδινε κάποια προνόμια στις χήρες, γιατί το καταργήσατε; Γιατί; Αυτό είναι τόσο μεγάλη επιβάρυνση; Ας βάλουμε όλοι οι Βουλευτές τον μισθό, για να μπορέσουμε να τους τα δώσουμε. Είναι ντροπή. Να επαναφέρετε το άρθρο 12, που λέει για αυτούς που σκοτώνονται εν ώρα υπηρεσίας, να μπορούν να έχουν κάποια προνόμια. Δεν είναι μεγάλο έξοδο. Βέβαια, σήμερα μιλάμε για τον ελληνικό λαό. Έχετε καταλάβει ότι όλοι οι Έλληνες χρωστάνε ακόμα «και στη Μιχαλού»; Έτσι λένε στο χωριό μου: «Και στη Μιχαλού!». Ενενήντα έξι δισεκατομμύρια είναι τα χρέη προς την εφορία, το δημόσιο. Είκοσι πέντε δισεκατομμύρια είναι τα χρέη στα ασφαλιστικά ταμεία. Εκατόν τέσσερα δισεκατομμύρια είναι τα κόκκινα» δάνεια. Δηλαδή όλοι οι Έλληνες οδεύουν προς τη φυλακή. Όλοι οι Έλληνες! Και εσείς εδώ το παίζετε αριστερά κουλτούρα και νιρβάνα, λες και είμαστε στη Σελήνη, σε άλλο επίπεδο. Πρέπει να καταλάβετε ότι οι ληξιπρόθεσμες οφειλές πνίγουν τον λαό. Κύριε Πρόεδρε, θα μου επιτρέψετε να θυμηθώ κάτι - είναι κοινότοπο βέβαια αλλά σε εσάς πάει γάντι - αυτό που είπε ο Αβραάμ Λίνκολν: «Μπορεί να κοροϊδεύεις πολλούς για λίγο, μπορεί να κοροϊδεύεις λίγους για πολύ, αλλά δεν μπορείς να τους κοροϊδεύεις όλους για πάντα». Έρχεται η ώρα που θα πληρώσεις τον λογαριασμό. Τα σπασμένα που κάνατε, τα χρέη που δημιουργήσατε, την πολιτική που κάνατε, θα τα πληρώσετε με ένα τίμημα. Εκλογές και αυτοδυναμία της Νέας Δημοκρατίας. Αυτή θα είναι η πληρωμή σας, όταν γίνουν εκλογές.
Ευχαριστούμε πάρα πολύ. Τον λόγο έχει ο Πρόεδρος της Ένωσης Κεντρώων.
Μου επιτρέπετε, κύριε Πρόεδρε;
Θέλετε κάτι, κυρία Αχτσιόγλου;
Κύριε Πρόεδρε, θα ήθελα τον λόγο για μόνο ένα λεπτό.
Ορίστε, κυρία Αχτσιόγλου.
Ακούστηκαν διάφορες ανακρίβειες. Τέσσερις πρόλαβα να σημειώσω για να απαντήσω. Το πρώτο ζήτημα, το είπαμε και χθες κατά τη διάρκεια της συζήτησης για τη συνταγματικότητα. Υπάρχει μια παρεξήγηση σχετικά με τις ασφαλιστικές εισφορές, ότι θα συνιστούν εισόδημα που θα φορολογείται. Αυτό δεν είναι έτσι. Δεν είναι φορολογική η διάταξη. Αλλάζει τη βάση υπολογισμού των εισφορών. Δεν είναι φορολογική διάταξη. Το δεύτερο ζήτημα, έχει να κάνει με τις συντάξεις των αγροτών, όπως το ανέφερε η Βουλευτής κ. Αραμπατζή. Οι συντάξεις των αγροτών δεν θίγονται. Οι συντάξεις των αγροτών δεν αποτελούν μέρος του επανυπολογισμού των συντάξεων. Δεν θίγονται οι συντάξεις των αγροτών. Το τρίτο ζήτημα ότι πρέπει να επιτευχθούν 10 δισεκατομμύρια για να εφαρμοστούν τα θετικά μέτρα, νομίζω ότι έχει απαντηθεί τρεις φορές με το διάλογο που έγινε πριν, σχετικά με την επίτευξη του 3,5%. Όσον αφορά το τέταρτο ζήτημα για τις συντάξεις χηρείας όσων έπεσαν εν ώρα καθήκοντος, είναι λάθος να λέτε ότι αυτές περικόπτονται ή ότι έχουν περικοπεί ή οτιδήποτε. Ρητά από το άρθρο 4 του ν.4387/2016 εξαιρούνται.
Διευκρινίστηκαν μερικά πράγματα. Ο Πρόεδρος της Ένωσης Κεντρώων κ. Λεβέντης έχει τον λόγο.
Καλησπέρα, κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές. Η σημερινή συνεδρίαση όσο και αν σας φαίνεται απλή, καταγράφεται στην ιστορία. Διότι δείχνει την αποτυχία επτά ετών. Δείχνει ότι περάσαμε επτά χρόνια άκαρπης λιτότητας. Δείχνει, επιπλέον, ότι οι ξένοι δεν μας εμπιστεύονται. Όταν ζητούν εκ προοιμίου μέτρα που θα ισχύσουν μετά τη λήξη του συμφωνηθέντος προγράμματος, σημαίνει ότι δεν μας εμπιστεύονται. Δεν νομίζω να υπάρχει πουθενά αλλού συμφωνία ανά τον κόσμο που να αναφέρεται στο μέλλον, που θέλει, δηλαδή, να δέσει χειροπόδαρα ένα κράτος για το μέλλον. Ο λόγος είναι ότι δεν εμπιστεύονται. Γιατί δεν εμπιστεύονται; Διότι είπαν οι Πρωθυπουργοί ότι θα έκαναν μεταρρυθμίσεις και δεν έκανε κανείς ούτε ο Γιώργος Παπανδρέου ούτε ο Αντώνης Σαμαράς ούτε ο Τσίπρας. Δεν καταλαβαίνω, γιατί ο κ. Στουρνάρας μετρώντας το ποσοστό των μεταρρυθμίσεων που έχουμε υλοποιήσει, το βρήκε 90%, όταν οι ίδιοι οι ξένοι προχθές είπαν από τα εκατόν σαράντα προαπαιτούμενα έχετε κάνει τα δώδεκα. Δεν καταλαβαίνω τι είδους κουβέντα ήταν αυτή του κ. Στουρνάρα και ποιον ήθελε να χαϊδέψει. Όταν από μια χώρα ζητούνται προκαταβολικά μέτρα, αυτό σημαίνει ότι η χώρα έχει χάσει τελείως την αξιοπιστία της. Γιατί άλλο σε ένα πρόγραμμα να λέμε «θα πάρεις αυτό, θα πάρεις εκείνο, για να έχεις ένα αποτέλεσμα» και άλλο όταν λήξει το πρόγραμμα που έχει, να λέμε «θα κάνεις αυτό, θα κάνεις το άλλο». Αυτά είναι απαράδεκτα πράγματα. Εγώ θα παρητούμην, αν ήμουν στην καρέκλα του Πρωθυπουργού και μου εζητείτο τέτοιο πράγμα. Διότι είναι και προσβολή για τη χώρα. Δεν είναι μόνο προσβολή για το πρόσωπο του Πρωθυπουργού ότι δεν τον εμπιστεύεται η διεθνής κοινότητα. Να εξηγούμεθα. Είναι σοβαρό. Εκείνο το οποίο θέλω να τονίσω, είναι ότι παρακολουθώ τις ομιλίες των κυβερνητικών Βουλευτών και διαπιστώνω ότι στο 80% των ομιλιών τους, αναφέρονται στα αντίμετρα και αν μπορούσαν, θα αναφέρονταν και στο 100% του χρόνου των ομιλιών τους στα αντίμετρα, για να μας κάνουν να ζούμε σε μια εικονική πραγματικότητα, που δεν υπάρχουν μέτρα. «Είναι σημαντικά τα αντίμετρα» και «τα αντίμετρα γιατί δεν τα ψηφίζετε, αφού είναι τα φαγητά των παιδιών, είναι τα ενοίκια, είναι πολύ καλά.». Στα αντίμετρα μπορεί κανένας να έχει αντίρρηση; Δηλαδή άμα το συζητήσουμε, ποιος δεν θέλει να έχουν όλα τα παιδιά βρεφονηπιακούς σταθμούς; Υπάρχει άνθρωπος στην Αίθουσα που να μη θέλει; Θα είναι παράφρων. Υπάρχει κάποιος να μη θέλει να τρώνε τα παιδιά; Σου βάζω μια πανοπλία, έναν κορσέ, σε κλέβω ως άνθρωπο και σε κλέβω ως πολίτη - όταν αφαιρούμε συντάξεις και μισθούς τι είναι αυτό; Έχει γίνει οικογενειακός προγραμματισμός και τον χάνει ο πολίτης - αλλά σου δίνω στο παιδί φαΐ, σου βάζω το παιδί σε σταθμό. Ελεημοσύνη. Δεν το καταλαβαίνω αυτό. Γιατί προβάλλετε τόσο πολύ τα αντίμετρα; Γιατί φοβάστε τα μέτρα; Ειλικρίνεια δεν υπάρχει στην Αίθουσα αυτή; Ο λαός ακούει. Ο λαός αντιλαμβάνεται ότι φοβάστε την πραγματικότητα και προβάλλετε τα άλλα τα οποία είναι σημαντικά, αλλά θα έρθουν αν ευστοχήσει το πρόγραμμα. Αν δεν ευστοχήσει, όλη αυτή η φιλολογική συζήτηση περί αντιμέτρων θα είναι ένας μύθος. Είναι λάθος που διαλέξατε έναν τέτοιο τρόπο. Τουλάχιστον η Δεξιά όταν έβαζε φόρους, ανελάμβανε και την ευθύνη των μέτρων, ενώ εσείς επιλέξατε μία μέθοδο ότι σε όλα έχετε το αντίδοτο. Σου δίνω δηλητήριο αλλά έχω ετοιμάσει και το αντίδοτο να σε σώσω. Γιατί δίνετε, λοιπόν, το δηλητήριο, αφού αναιρούνται τα μέτρα από τα αντίμετρα; Γιατί; Γιατί οι ξένοι θέλουν να επιβάλλουν τα μέτρα; Τι βλέπουν; Βλέπουν ένα συνταξιοδοτικό σχέδιο, το οποίο δεν βγαίνει. Θέλετε να σας πω κάτι που είπα και χθες στην τηλεόραση; Μη μετράτε με ακρίβεια. Μετράτε εσείς 3,6 δισεκατομμύρια ευρώ, η Νέα Δημοκρατία μετράει 4,9 δισεκατομμύρια ευρώ. Στους προϋπολογισμούς μην είστε τόσο σίγουροι. Γιατί και το 2017 εγώ το φοβάμαι για τις συντάξεις. Το 2017, σαν χρονιά, μπορεί να έχει περαιτέρω τρύπα στις συντάξεις. Μην είστε σίγουροι ότι τα νούμερα είναι αυτά τα οποία λέτε. Ένα, λοιπόν, λάθος που έκανε η Κυβέρνηση, είναι ότι δεν διάλεξε την οδό της ειλικρίνειας και της ευθύτητας και να μιλήσει για τα μέτρα και να πει ότι είναι αναγκαία και να πάρει την ευθύνη. Σε κάθε νομοσχέδιο που υπάρχει εδώ μέσα, αφού το ψηφίζετε, πρέπει να έχετε και το θάρρος να αναλάβετε την ευθύνη. Να μην κρύβεστε πίσω από αντίμετρα. Είναι πρωτόγνωρο για την Αίθουσα αυτή να διαλέγετε τέτοιες κρυψώνες. Διαλέξατε και κάτι άλλο για το χρέος. Μεγαλώσατε το θέμα του χρέους και ότι ο κ. Τσίπρας θα φορέσει γραβάτες κ.τ.λ.. Μα το χρέος έχει συμφωνηθεί για τον Αύγουστο του 2018. Συγγνώμη τι θέλετε να πάρετε παραπάνω για το χρέος; Από τώρα, δηλαδή, να πουν ότι τα ομόλογα μέχρι το 2025 θα μεταφερθούν πιο πέρα; Αυτό θέλετε; Ικανοποιείστε με αυτό; Ούτως ή άλλως έχουν δεσμευθεί οι ξένοι ότι τον Αύγουστο του 2018, εάν έχουμε εφαρμόσει τις μεταρρυθμίσεις, είναι διατεθειμένοι να κάνουν κάθε θυσία για το χρέος, γιατί δεν θα μπορεί η χώρα να σταθεί. Θα θέλει νέο πρόγραμμα. Γιατί μεγαλώσατε το θέμα του χρέους; Για να πειστούν οι Βουλευτές να ψηφίσουν σήμερα «ναι». Μεγαλώσατε το θέμα του χρέους, για να πείτε «ναι μεν κύριοι του ΣΥΡΙΖΑ ψηφίζετε σκληρά μέτρα, αλλά θα έρθει ο Σόιμπλε και το Διεθνές Νομισματικό Ταμείο και θα μας κόψουν χρέος και άρα θα δικαιωθούμε». Το πρόβλημα της Ελλάδος δεν είναι πρόβλημα χρέους. Το πρόβλημα της Ελλάδος είναι κυρίως πρόβλημα μη επιτέλεσης των μεταρρυθμίσεων. Το πολιτικό σύστημα…
Ο Σόιμπλε τα λέει αυτά.
Δεν ξέρω ποιος τα λέει. Εγώ ξέρω ότι κρύβεστε πίσω από το δάχτυλό σας. Ξέρω ότι είστε αριστεροί και πάτε να κόψετε συντάξεις. Αυτό ξέρω. Αν δεν κάνουμε μεταρρυθμίσεις, εκατό χρέη να κόψουν, πάλι στον άσσο θα είναι η χώρα. Επαγγέλματα ανοίξαμε; Όχι. Για να γίνει κάποιος ταξιτζής, πρέπει να αγοράσει άδεια από άλλον ταξιτζή.
Πώς θα γίνει;
Πώς θα γίνει; Πηγαίνετε σε άλλη χώρα να δείτε πώς γίνεται. Για να γίνεις περιπτεράς πρέπει να αγοράσεις από ανάπηρο άδεια. Φαρμακείο δεν μπορείς να ανοίξεις. Το ξέρετε; Αν πας στα Φάρσαλα ας πούμε, που είναι τα φαρμακεία πέντε, θα σε στείλουν σε χωριό να ανοίξεις φαρμακείο. Θα σου πουν «τελείωσε ο κόσμος των φαρμακείων εδώ στον αριθμό πέντε». Αυτή είναι η χώρα με τις προστατευτικότητες, με τις κλειστοφοβίες. Αυτή είναι η χώρα. Επαγγέλματα, λοιπόν, δεν ανοίξαμε. Με τις συντάξεις ασχοληθήκαμε; Άλλος παίρνει τρεις συντάξεις. Τριακόσιες τριάντα χιλιάδες άνθρωποι παίρνουν τρεις συντάξεις. Ένα εκατομμύριο διακόσιες χιλιάδες παίρνουν δύο συντάξεις. Ογδόντα χιλιάδες πλούσιοι οι οποίοι έχουν να ζήσουν, γιατί έχουν ενοίκια, τόκους καταθέσεων και μερίσματα εταιρειών, δεν τους πειράζουμε καθόλου γιατί - λέει - πλήρωσαν εισφορές. Μα σε μία χώρα όταν δεν βγαίνει το ασφαλιστικό σύστημα τι είναι προτιμότερο; Να κόβεις το ΕΚΑΣ από τη γιαγιά των 600 ευρώ και να της το πηγαίνεις στα 400 ευρώ ή να κόψεις τη σύνταξη από αυτόν που έχει ούτως ή άλλως χρήματα να ζήσει. Τι είδους Αριστεροί είστε; Φωνάζω για τις συντάξεις των πλουσίων. Δεν θα ζήσει ο πλούσιος, εάν έχει ένα εισόδημα από ενοίκια 5.000 ευρώ; Γιατί να αρπάζει και το χιλιοεξακοσάρι της σύνταξης; Εντάξει η Δεξιά μπορεί να έχει την άποψη ότι είναι ένα δικαίωμα. Εσείς όμως οι Αριστεροί προτιμάτε να κόβετε το ΕΚΑΣ της γιαγιάς και το γάλα του παιδιού και όχι τη σύνταξη του πλούσιου; Διερωτηθείτε, λοιπόν, τι Αριστεροί είστε. Είναι πολύ απλό. Είναι όμως κι άλλα ζητήματα. Είναι τα ζητήματα της αξιολόγησης, που ούτε η Νέα Δημοκρατία έχει το θάρρος να κάνει. Είναι η αξιολόγηση στο δημόσιο. Ο κόσμος που δουλεύει στο δημόσιο προσφέρει όλος; Είναι ευσυνείδητοι και προσφέρουν; Προσφέρουν όλοι στους δήμους, στις ΔΕΚΟ, στο δημόσιο; Έχει γίνει καμμιά αξιολόγηση; Η ΑΔΕΔΥ βγήκε και έκανε προειδοποιητική απεργία και είπε: «Αν τεθεί θέμα και ιδέα καν για αξιολόγηση, εμείς πάμε για μόνιμη απεργία». Αυτό τι λέει, τι σημαίνει αυτό; Ότι αν γίνει αξιολόγηση στον τόπο αυτό στους δήμους, στις ΔΕΚΟ και στο δημόσιο, θα βρούμε ένα φοβερό ποσοστό αργόμισθων. Πρέπει να μελετήσει η Αίθουσα αυτή, αν έχει τη στοιχειώδη σοβαρότητα, πού θα μεταφερθεί το ποσοστό αυτό των αργόμισθων. Γιατί κάπου είπα ότι πρέπει να ιδρύσουμε γραφεία ανεύρεσης εργασίας σε κάθε δήμο και να πηγαίνουν και οι άνεργοι - το ενάμισι εκατομμύριο εφόσον θέλει να δουλέψει, γιατί γι' αυτούς δεν μιλάει κανείς, τους άνεργους τους έχουμε ξεφορτώσει στις χαβούζες - αλλά και οι αργόμισθοι του δημοσίου και να γίνεται ένας προγραμματισμός πού θα μεταφερθούν. Πάντως με το να συνεχίσουμε να πληρώνουμε αργόμισθους, για να παίρνουν ψήφους κάποια κόμματα ή γιατί έκανε το λάθος ένα πολιτικό σύστημα και τους προσέλαβε, δεν πρόκειται να βγούμε από την κρίση, αν αυτό το καρκίνωμα συνεχίζεται. Το λέω μια και καλή για να κατασταλάξει. Δηλαδή αν μέσα στο δημόσιο, στους δήμους και στις ΔΕΚΟ είναι ένα σοβαρό ποσοστό αργόμισθων, το να κουκουλώνουμε το πράγμα και να περιμένουμε η χώρα να βγει από την κρίση, αυτό είναι μάταιο. Ούτε εκεί κάνουμε το παραμικρό. Η Νέα Δημοκρατία μάλιστα λέει ότι δεν θα απολύσει. Ας προσχωρήσει στην άποψη, λοιπόν, της Ένωσης Κεντρώων ότι αφού εντοπίσουμε τους αργόμισθους - και πώς θα τους εντοπίσουμε; Με ένορκη δήλωση των προϊσταμένων τους, των υφισταμένων τους και πολιτών που ήρθαν σε επαφή μαζί τους και αφού γίνει μία έκθεση για κάθε υπάλληλο και κριθεί ότι πρέπει να μεταφερθεί - οι υπάλληλοι μέσω των γραφείων ανεύρεσης εργασίας να μεταφέρονται. Τι θα κάνουμε; Μπορούμε να τους πληρώνουμε για πάντα; Γιατί αυτοί δεν επιτρέπουν ούτε στους ευσυνείδητους να εργάζονται. Έχετε υπ' όψιν σας σε ένα γραφείο, αν στους έξι ανθρώπους δύο είναι αργόμισθοι ούτε οι υπόλοιποι τέσσερις δουλεύουν, να το ξέρετε αυτό. Εκτός αν είμαστε αγαθοεργό ίδρυμα και δίνουμε σαν επίδομα. Αλλά πάλι υπάρχει η ζημιά ότι δεν αποδίδει ο άλλος, όταν δίπλα του ο άλλος δεν πάει, κοιτάει το ρολόι του ή παίρνει αναρρωτικές συνεχώς κ.λπ.. Πρέπει να ξεκαθαρίσει η Αίθουσα αυτή αν αγαπάμε το ευρώ. Γιατί εγώ μιλάω και με οπαδούς του ΣΥΡΙΖΑ ανά την Ελλάδα και στην πρώτη συζήτηση λένε: «Αν μας θέλουν. Δεν μας θέλουν; Πάμε στη δραχμή». Δηλαδή η ιστορία αυτή των δύο ετών με Βαρουφάκηδες, με Λαφαζάνηδες άφησε πίσω τη βρώμα της, άφησε έναν κόσμο που δεν ξέρει ποιο είναι το σωστό σε αυτή τη χώρα και με το παραμικρό, που μπορεί εμείς να ευθυνόμεθα για τη μη πραγματοποίηση μεταρρυθμίσεων, ο οπαδός του ΣΥΡΙΖΑ λέει «Πάμε για δραχμή». Σας ρωτώ: Με οπαδούς διφορούμενους και με εσάς να βγαίνετε στα κανάλια και να λέτε «εξαναγκαζόμεθα, εκβιαζόμεθα» μπορεί να γίνουν μεταρρυθμίσεις και μπορεί να αλλάξει η εικόνα της οικονομίας κάτω από τέτοιες συνθήκες; Η Νέα Δημοκρατία έχει κάνει και αυτή τα λάθη της, γιατί λέει ότι θα μειώσει κλίμακες φόρων, θα μειώσει ΕΝΦΙΑ και δεν λέει από πού, δεν λέει πώς θα ενεργήσει. Λέει έχει ένα πρόγραμμα αλήθεια, όπως τώρα άκουσα το ΠΑΣΟΚ χθες έχει ένα πρόγραμμα Ελλάδα. Ακούστε ονομασίες προγραμμάτων! Η Νέα Δημοκρατία αλήθεια, το ΠΑΣΟΚ νέο πρόγραμμα Ελλάδα. Λες και μπορούσε να είναι Τουρκία. Κόμματα που κυβέρνησαν και φόρτωσαν! Το ΠΑΣΟΚ φόρτωσε στο δημόσιο ένα εκατομμύριο κόσμο. Αν πτώχευσε η χώρα κατά 70% -80%, οφείλεται στους διορισμούς του Ανδρέα Παπανδρέου και των Σημίτηδων κ.λπ.. Τώρα με το πρόγραμμα Ελλάδα θα σωθεί η χώρα, θα σωθεί η Ελλάδα. Το πρώτο, λοιπόν, αν θέλει να διεκδικήσει ένα κόμμα σοβαρή εξουσία, είναι όχι να λέει ο Γιακουμάτος: «Θα βγούμε αυτοδύναμοι», γιατί αυτό ζημιά κάνει άμα είναι ατεκμηρίωτο και φανατικά εκφρασμένο. Κάνει ζημιά σε αυτόν που το λέει. Το πρώτο, είναι ότι πρέπει να πείσετε πώς θα φέρετε επενδύσεις. Διότι πριν δυο χρόνια είχατε στην κυβέρνηση τα ίδια άτομα ακριβώς και επένδυση δεν φέρατε καμμιά. Βγάλατε κι ένα ομόλογο πρόωρο, για να αποδείξετε ότι βγαίνουμε στις αγορές. Ήταν ζημιά εκείνο το ομόλογο, διότι μπορούσαν αυτά τα χρήματα να ληφθούν με 1,2% και τα πήρατε με 5%. Ζημιά είναι αυτό. Τα χρήματα αυτά γιατί να τα δώσουμε; Για να πειστούμε ότι μας βγάζετε στις αγορές και άρα τα καταφέρατε; Γιατί να δείξουμε βιασύνη ότι τα καταφέρνουμε; Για να καταφέρει μια χώρα κάτι, πρέπει να επιστρέψουν τα χρήματα των τραπεζών αφ' ενός και να έρθουν επενδύσεις αφ' ετέρου. Αν αυτά τα δύο στοιχεία δεν υπάρχουν, με το να βγαίνεις στις αγορές τι; Βλέπω αυτό το αντέγραψε κι ο Τσίπρας. Θα βγει, λέει, στις αγορές. Ε θα πετύχει ο κ. Τσίπρας το ίδιο με τον Σαμαρά, να χρεώσει τη χώρα με παραπάνω επιτόκιο τίποτα παραπάνω. Μη νομίζετε ότι βγαίνοντας στις αγορές ξεβράκωτοι, αποδεικνύουμε στη διεθνή κοινότητα ότι πέρασε η κρίση. Κάνετε μεγάλο λάθος. Οι μεταρρυθμίσεις είναι το παν. Δεν ξέρω αν το λέει ο Σόιμπλε, αλλά οι χώρες που βγήκαν από την κρίση, από τα μνημόνια, έκαναν τις μεταρρυθμίσεις, δεν κρύβονταν πίσω από το δάχτυλό τους. Αυτή είναι η γνώμη μου. Κάνετε μία τροποποίηση στην κρατική επιχορήγηση, να μη δίνουν οι ιδιωτικές εταιρείες λεφτά. Αυτό είναι μέγα λάθος. Ξέρετε γιατί; Με τις ιδιωτικές εταιρείες εμφανώς όταν είναι τα λεφτά - για λεφτά εμφανώς λέω, γιατί αφανώς μπορεί να σου δώσει μαύρα ο οποιοσδήποτε - μπορούσαμε κάποια στιγμή, μετά από δύο - τρία χρόνια, να κόβαμε την κρατική επιχορήγηση, όταν οι εταιρείες σιγά σιγά έπαιρναν το θάρρος και έδιναν δύο χιλιάδες, τρεις χιλιάδες, πέντε χιλιάδες ο ένας κ.λπ. και μπορούσαν τα χρήματα να βγαίνουν από τον ιδιωτικό τομέα, όπως γίνεται στην Αμερική. Γιατί δηλαδή; Θέλετε να γυρίσουμε σε ένα εντελώς κρατικοδίαιτο πολιτικό σύστημα; Τι έβλαψε τη δημοκρατία επί δύο χρόνια που ίσχυε η δυνατότητα να δίνουν οι εταιρείες, τι έβλαψε; Μπορεί τα κόμματα να μην είχαν το θάρρος να τα δείξουν στα βιβλία τους άλλο αυτό. Αλλά το να δίνει ο ιδιώτης και σιγά σιγά να πάρουν θάρρος οι ιδιώτες και δι' αυτού του τρόπου να χρηματοδοτηθούν τα κόμματα, θα έφερνε και την ώρα να σταματήσουμε την κρατική επιχορήγηση.
Οι ιδιώτες γιατί να δώσουν λεφτά;
Παρακαλώ μην υποβάλλετε ερωτήσεις.
Οι ιδιώτες γιατί να δώσουν λεφτά; Συγγνώμη, δηλαδή στην Αμερική όσοι δίνουν, που έχω συγγενείς, και κάνουν εκδηλώσεις και δίνουν και μαζεύουν λεφτά για τους υποψηφίους, όλοι αυτοί είναι απατεώνες κι εσείς είστε οι καθαροί;
Φτιάχνουν λόμπι, κύριε Πρόεδρε.
Εντάξει, εντάξει. Μετά λέτε ότι με το σύστημα φορολόγησης των Βουλευτών, λύνεται ένα θέμα, μία εκκρεμότητα, που έπαιρναν οι Βουλευτές χρήματα λιγότερο φορολογούμενα από τους υπόλοιπους πολίτες. Μία ανισότητα λύεται. Έχω τονίσει ότι πολύ πιο σοβαρό ζήτημα, είναι να γίνουν οι Βουλευτές από τριακόσιοι διακόσιοι.
Παρακαλώ, κύριε Πρόεδρε, να ολοκληρώστε.
Μη στεναχωριέστε, ελπίζω να είστε όλοι, μακάρι να επανεκλεγείτε όλοι. Αλλά εν πάση περιπτώσει κράτη όπως η Ολλανδία έχουν δεκαοκτώ εκατομμύρια πληθυσμό και μόνο εκατόν πενήντα βουλευτές. Εντάξει δεν πειράζει, εσείς θέλετε τριακόσιους. Υπόσχεται η Ένωση Κεντρώων ότι ανερχόμενη σε δύναμη θα το κάνει αυτό το διακόσια. Και αν το δεχόταν η Κυβέρνηση το διακόσια, θα ήταν ένα πραγματικά σοβαρό βήμα, γιατί θα ήταν 60 εκατομμύρια ευρώ η εξοικονόμηση, ενώ τώρα πάμε για 2,5 εκατομμύρια ευρώ εξοικονόμηση. Το ακούσατε; Αυτό είναι το μέγα βήμα που κάνει ο κ. Τσίπρας 2,5 εκατομμύρια ευρώ. Να μετράμε και οικονομικά τα πάντα. Λοιπόν ο αριθμός των Βουλευτών για την Ελλάδα διακόσια, και εκατόν πενήντα μπορεί να πέσει, αλλά θέλει τροποποίηση του Συντάγματος.
Παρακαλώ, ησυχία!
Ο αριθμός των διακοσίων είναι επαρκής για τον πληθυσμό της Ελλάδος κατά τη γνώμη μου. Εκτός αν έχουμε βουλευτοκρατία. Τίθεται θέμα αντισυνταγματικότητας κάποιων νομοσχεδίων, και ψηφίζει η Αίθουσα αυτή αν είναι συνταγματικά ή όχι. Πόσοι ξέρουν Συνταγματικό Δίκαιο εδώ στην Αίθουσα; Ξέρουν πέντε; Δηλαδή καλείται μια Αίθουσα με κομματική γραμμή, να πει αν ένα νομοσχέδιο είναι συνταγματικό. Όλοι εσείς ψηφίζετε με κομματική γραμμή. Ακούστε κάτι. Εγώ, πράγματι, θεωρώ ότι οι δικαστές δεν έχουν δικαίωμα να παίρνουν αποφάσεις δημοσιονομικού χαρακτήρα. Θα σας πω γιατί. Γιατί ο δικαστής μπορεί να θεωρεί ότι κακώς κόψαμε συντάξεις. Να έρθει αυτός να γίνει Πρωθυπουργός, να δώσει εκείνος τις συντάξεις, να δούμε αν θα μπορέσει! Άρα ούτε λύση είναι ο κάθε δικαστής να κάνει τον Πρωθυπουργό. Όμως δεν είναι και λύση να κάνει η Αίθουσα αυτή τους συνταγματολόγους. Είναι προς το ευτράπελο αυτό, αν μου επιτρέπετε.
Σας παρακαλώ, κύριε Πρόεδρε, ολοκληρώστε.
Στο Νεώριο Σύρου, απ' ό,τι ξέρετε, έχουν να πληρωθούν δεκαεπτά μήνες ή δεν το ξέρετε; Δεν το ξέρετε. Εντάξει. Μπορεί εδώ πέρα να πληρωνόμεθα εις την Αίθουσα αυτή αλλά στο Νεώριο Σύρου έχουν να πληρωθούν δεκαεπτά μήνες. Δε νοιάστηκε κανείς, έτσι δεν είναι; Ιδιωτική εταιρεία είναι. Όμως ο κύριος αυτός που έχει το Νεώριο Σύρου, έχει και άλλη. Έχει και τα ναυπηγεία Ελευσίνας. Για τα ναυπηγεία Ελευσίνας το Πολεμικό Ναυτικό του δίνει πελατεία, του δίνει δουλειά για να πληρώνει, για τη Σύρο δεν του δίνει και άγεται προς κλείσιμο το ναυπηγείο. Ελπίζω να ενδιαφέρει κάπως την Κυβέρνηση. Αρχίσατε και κάνατε διαλόγους με σποτ. Βγάζει σποτ η Νέα Δημοκρατία σποτ ο ΣΥΡΙΖΑ.
Σας παρακαλώ, κύριε Πρόεδρε, δείτε λίγο τον χρόνο.
Βεβαίως, κύριε Πρόεδρε. Ξέρετε γιατί γίνεται διάλογος με σποτ; Γιατί δεν γίνεται κανένας σοβαρός διάλογος και όπου βέβαια δεν γίνεται διάλογος, ανάθεσε σε έναν που κάνει μοντάζ και έχει διαφημιστική εταιρεία, να σου κάνει σποτ. Ωραίο σύστημα, κύριε Τσίπρα, να συνομιλούμε με σποτ. Αντί να μου τηλεφωνείτε, να βάζετε ένα σποτ στον «ΑΝΤ1». [[Θόρυβος στην Αίθουσα]] Είπε ο κ. Τσίπρας σε μια συνέντευξή του - και ήταν μεγάλο λάθος και δεν επιτρέπεται να το κάνει - ότι δεν αντιδρά ο κόσμος. Ο κόσμος παρά τα βαριά και σκληρά μέτρα που εφαρμόζονται, πάει εκδρομές. Εκείνη την ώρα ο κ. Τσίπρας δεν προσέβαλε εμάς. Εμείς ψηφίσαμε άλλα κόμματα, δεν ψηφίσαμε ΣΥΡΙΖΑ. Οι ψηφοφόροι του ΣΥΡΙΖΑ προσβλήθηκαν, κύριε Τσίπρα, από εσάς και μοιάζει αυτό με κάτι που μου είπε η σύζυγός μου. Θα σας πω τι μου είπε η σύζυγός μου. Όταν ο Κώστας Καραμανλής μιλούσε στην Έκθεση Θεσσαλονίκης, ερωτήθηκε για τον Βουλγαράκη για το νόμιμο και ηθικό, και απάντησε ο Καραμανλής: «Είναι νόμιμο», και γυρίζει η γυναίκα μου και μου λέει: «Ο λαός πιστεύει στην ηθική. Το νόμιμο δεν τον ενδιαφέρει καθόλου. Τώρα ο Καραμανλής τελείωσε». Έτσι μου είπε η γυναίκα μου. Δυστυχώς, κύριε Τσίπρα, το ίδιο μου είπε και για σας όταν προσβάλατε τον ψηφοφόρο του ΣΥΡΙΖΑ ότι δεν αντιδρά ότι είναι αδρανής, δείχνει ανοχή, δεν τον νοιάζει. Ό,τι κι αν του βάλεις, φόρους, κοψίματα μισθών, ψηφίζει. Έχετε κάνει το ίδιο λάθος. Προσέξτε, γιατί η αλαζονεία είναι ένα μεγάλο μειονέκτημα και με την αλαζονεία μπορεί να κερδίσεις λίγο πολιτικό χρόνο ακόμη, αλλά συνήθως η αλαζονεία προοιωνίζεται πολύ κακό τέλος για τον αλαζόνα.
Κύριε Πρόεδρε, έχετε ολοκληρώσει.
Μάλιστα. Εις την Γαλλία, να πω ένα τελευταίο, …
Πείτε το τελευταίο, παρακαλώ πολύ, κύριε Πρόεδρε.
…κόμματα όπως η Δεξιά δεν μπήκαν στην δεύτερη Κυριακή και όπως οι σοσιαλιστές πήραν 5%. Και βγήκε ένας νέος, Κεντρώος. Το ξέρετε; Να ετοιμάζεστε κύριοι. [[Θόρυβος στην Αίθουσα]] Μετά χαράς. Εσείς το καλό της Ελλάδας δεν θέλετε; Εγώ δεν είμαι πάντως αρχομανής.
Κάντε ησυχία, κύριοι συνάδελφοι.
Να ξέρετε ότι η Ένωση Κεντρώων ό,τι κάνουμε, θα το κάνουμε με κυβερνήσεις συνεργασίας και μόνο και όχι αυτοδυναμίες που ονειρεύεται ο κ. Γιακουμάτος. Το ξέρετε αυτό το πράγμα, γιατί και εσείς, κύριοι του ΣΥΡΙΖΑ, μπορεί να μην είστε αυτοδύναμοι αλλά έχετε κάνει Κυβέρνηση με ένα κόμμα που ιδεολογικά δεν ταιριάζει σε αυτό που λέτε συχνά Αριστερά.
Αυτό είναι το μεγαλείο της δημοκρατίας.
Αυτό είναι το μεγαλείο; Προσέξτε, μήπως αντί μεγαλείου αποδειχθεί το πρόβλημα προσεχώς. Απ' ό,τι αντιλαμβάνεστε, θα ψηφίσουμε, κύριε Τσίπρα, μόνο την διάταξη που αφορά τα των Βουλευτών. [[Θόρυβος στην Αίθουσα]] Είναι μερικοί ατίθασοι. Τι να κάνουμε; Πρέπει να λες υπέρ τους για να χειροκροτήσουν.
Ναι αλλά τους αποθεώνετε επί της ουσίας. Ελάτε! Σας παρακαλώ!
Θα ψηφίσουμε τη διάταξη περί Βουλευτών, τη διάταξη περί μείωσης των μισθών των Βουλευτών εμμέσως, δηλαδή διά αυξήσεως της φορολογίας. Θα το σκεφτώ μέχρι την ώρα της ψηφοφορίας για τους αγρότες, γιατί τους αγαπώ πολύ τους αγρότες. Όμως να δεχθώ την άποψη να ψηφίζω αντίμετρα για να νομιμοποιώ τα μέτρα, σε αυτό δεν μπορώ, κύριε Τσίπρα, να σας κάνω τη χάρη. Ζητώ συγγνώμη!
Ευχαριστούμε. Τον λόγο έχει ο κ. Θεοδωράκης, ο οποίος είναι και πολύ συνεπής στον χρόνο. Θα κυλήσει αμέσως ύστερα η διαδικασία. Ύστερα είναι ο Πρόεδρος της Αξιωματικής Αντιπολίτευσης. Πριν να ξεκινήσετε, κύριε Θεοδωράκη, να αναφέρω κάτι. Κύριε Λεβέντη, ακούστε με. Είστε και μηχανικός. Επειδή προηγούμενα ακούστηκαν κάποια νούμερα τα οποία εκ παραδρομής ειπώθηκαν σε σχέση με τους Βουλευτές, να πω ότι εάν έχουμε εκατό λιγότερους Βουλευτές, η εξοικονόμηση κατά έτος θα είναι 6 εκατομμύρια ευρώ, όχι 60 εκατομμύρια ευρώ. Είναι μια διαφορά κάπως μεγάλη. Ακούει και η κοινή γνώμη. Παρακαλώ πολύ!
Μάλλον κάνετε λάθος, κύριε Πρόεδρε. Εκατό Βουλευτές παίρνουν μόνο 6 εκατομμύρια ευρώ;
Με συγχωρείτε, επειδή είστε του Πολυτεχνείου, είπαμε! Αλλιώς θα απαιτούνταν άλλα. Παρακαλώ, κύριε Θεοδωράκη, έχετε τον λόγο.
Οι Βουλευτές δεν έχουν συνεργάτες, δεν έχουν αποσπασμένους; Τι έχουν; Μόνο τον μισθό υπολογίζετε;
Και οικογένειες έχουν. Κύριε Θεοδωράκη, έχετε τον λόγο.
Ας ξεκινήσουμε, κυρίες και κύριοι συνάδελφοι, με τη μεγάλη εικόνα και ας κάνουμε τον απολογισμό που κάποια στιγμή πρέπει να κάνουμε. Η Ελλάδα μπήκε στο πρώτο μνημόνιο το 2010, στο δεύτερο μνημόνιο το 2012 και στο τρίτο μνημόνιο το 2015. Σήμερα μετά από όλα αυτά ενάμισι εκατομμύρια Έλληνες, οι περισσότεροι νέοι, ζουν κάτω από τα όρια της φτώχειας. Η μερική απασχόληση και η μαύρη εργασία είναι καθεστώς και αν μιλήσεις, απλώς απολύεσαι. Αυτοί που δουλεύουν αλλά δεν πληρώνονται για μήνες, ξεπερνούν πλέον το ένα εκατομμύριο. Τα χρήματα στα νοικοκυριά μειώθηκαν κατά 33%. Γιατί, λοιπόν, η Ελλάδα είναι εγκλωβισμένη στα μνημόνια; Η Πορτογαλία και η Ιρλανδία έμειναν τρία χρόνια στα μνημόνια. Η Κύπρος έμεινε μόνο δύο χρόνια και τώρα τρέχει με ρυθμούς ανάπτυξης 3,3%. Στην Ελλάδα, όμως, τα μνημόνια πήγαν σετάκι με τα ψέματα αλλά και την ανικανότητα των λαϊκιστών, Δεξιών και Αριστερών. Σ' ό,τι αφορά σε εσάς, την κυβερνητική πλειοψηφία, έχουμε τα ψέματα του Γενάρη του 2015 και τα ψέματα του Σεπτέμβρη του 2015. Τον Γενάρη τι να πρωτοθυμηθείς! Αφορολόγητο 12.000 ευρώ. Κατάργηση ΕΝΦΙΑ. Δώρο Χριστουγέννων στους συνταξιούχους. Κατώτατος μισθός 751 ευρώ. Και διαγραφή, βέβαια, οφειλών στους φτωχούς δανειολήπτες. Κλείσαμε τις τράπεζες. Φέραμε το χειρότερο μνημόνιο το καλοκαίρι του 2015 και είναι γνωστή η σύγκρουσή μας τον Ιούνιο του 2015, όταν σας έλεγα να φέρετε τη συμφωνία του Γιούνκερ να την υπογράψουμε. Τότε εσείς μας χλευάζατε με τον τρόπο που εσείς μόνο ξέρετε. Όμως το αποτέλεσμα ήταν να χρεώσετε τη χώρα κάποια δεκάδες δισεκατομμύρια ευρώ. Ήρθε ο Σεπτέμβρης με τα νέα ψέματα. Θα ξεχωρίσω μόνο δύο. Τη διαβεβαίωση τον Σεπτέμβρη πριν τις εκλογές ότι θα έχουμε πλήρη άρση των capital controls ως το τέλος του 2015 και τη δημιουργία τριακοσίων χιλιάδων νέων θέσεων εργασίας μέσα σε δύο χρόνια. Έχουν περάσει από τότε είκοσι από τους είκοσι τέσσερις μήνες. Πόσες θέσεις εργασίας δημιουργήθηκαν και πόσες επιχειρήσεις έκλεισαν; Όλοι βέβαια κάνουμε λάθη, αλλά εσείς καταφέρνετε να κάνετε συνεχώς το ίδιο λάθος. Καθυστερήσατε να κλείσετε την αξιολόγηση επτά μήνες και τι χάσαμε αυτούς τους επτά μήνες; Χάσαμε τουλάχιστον 1% του ΑΕΠ, αυτό σημαίνει περίπου 1.500.000.000 ευρώ. Σταμάτησε η επιστροφή των καταθέσεων. Αυξήθηκαν τα κόκκινα δάνεια. Οι ληξιπρόθεσμες οφειλές του δημοσίου αυξήθηκαν κατά 500.000.000. Οι πωλήσεις στα σουπερμάρκετ, η δραστηριότητα στην οικοδομή κι όλα αυτά που μαρτυρούν ότι το χρήμα κινείται, μειώθηκαν και αναρωτιούνται ίσως οι ψηφοφόροι σας, γιατί αυτή η καθυστέρηση των επτά μηνών, τι περιμένατε να κερδίσετε; Γιατί αφήσατε τους δανειστές να προσθέτουν συνεχώς νέα αιτήματα, ενώ η αβεβαιότητα μαχαίρωνε την οικονομία; Σας θυμίζω ότι πέρυσι τον Ιούνιο, λέγατε ότι η απαίτηση του ΔΝΤ στην οποία υποτίθεται ότι αντιστεκόσασταν, ήταν 3.600.000.000 μέτρα. Και σήμερα φέρνετε 4.900.000.000 μέτρα, δηλαδή 1.300.000.000 παραπάνω, συν όλη την άλλη χασούρα. Προφανώς κάποιοι στην Κυβέρνηση σκέφτηκαν ότι τραβώντας τον χρόνο, θα εμπλέξουν τη χώρα μας στην προεκλογική περίοδο στη Γερμανία, θα τους πιέσουμε και τελικά έγινε το ανάποδο ως συνήθως. Πιεστήκατε και φέρνετε και υπογράφετε ότι να 'ναι όπως ακριβώς το καλοκαίρι του 2015. «Το δις εξαμαρτείν τ' αυτόν ουκ ανδρός σοφού». Δυστυχώς, λοιπόν, κυρίες και κύριοι συνάδελφοι, δεν είναι η απειρία, είναι μια κουτοπόνηρη αντίληψη πολιτικής. Είναι οι ιδεοληψίες σας, τα κόμματα σας ΣΥΡΙΖΑ και ΑΝΕΛ και η σκέψη στους πελάτες και όχι στους πολίτες. Θέλετε να ζείτε στο σύννεφο «διαπραγματευόμαστε σκληρά» και στο σύννεφο δεν υπάρχουν ρολόγια. Υπάρχει κάτι χειρότερο από το ψέμα στην πολιτική ζωή, κυρίες και κύριοι συνάδελφοι, είναι το συνεχές ψέμα που δημιουργεί στην κοινωνία μια απάθεια πια για τα ψέματα που ακούγονται. Συνηθίζεις στο ψέμα, δεν σου κάνει πια εντύπωση, το θεωρείς κάτι δεδομένο και σε αυτή τη φάση βρισκόμαστε σήμερα. Οι νέοι άνθρωποι εξαιτίας σας έχουν ταυτίσει την πολιτική με το ψέμα, κύριε Τσίπρα. Θα σας το θυμίσω, είναι πολύ πρόσφατο, δεν είναι από την εποχή της αυταπάτης - γιατί προφανώς στην εποχή της αυταπάτης μπορεί να λες και μερικά πράγματα που είναι αυταπάτη - αυτός ο τίτλος που έχει βγει σε διάφορες εκδοχές και στην τηλεόραση, είναι από τα γενέθλια της εκλογικής νίκης του ΣΥΡΙΖΑ τον Γενάρη του 2015, η απόλυτη διαβεβαίωση από τον κ. Τσίπρα «ούτε 1 ευρώ επιπλέον μέτρα», μια διαβεβαίωση των τριών - τεσσάρων μηνών. Τα ίδια και με τους συνταξιούχους. Λέτε ότι η μείωση στις συντάξεις θα είναι μέχρι 18% άλλο ένα ψέμα. Θα τους πάρετε άλλα 3.300.000.000 που είναι από το πάγωμα των συντάξεων. Δεν είναι, λοιπόν, 18% η μείωση, είναι πολλαπλάσια. Εμείς είμασταν από την αρχή ξεκάθαροι. Να μειώσουμε φόρους, να μειώσουμε εισφορές, να ενισχύσουμε τις παραγωγικές δυνάμεις, να βοηθήσουμε τις εξαγωγές. Τα επτά τελευταία χρόνια των μνημονίων της κρίσης το μεγαλύτερο εξαγώγιμο προϊόν της χώρας είναι το επιστημονικό της προσωπικό. Πάνω από τρακόσιες χιλιάδες άνθρωποι, κυρίως νέοι, ανώτατης εκπαίδευσης, έφυγαν για το εξωτερικό. Το κράτος έχει δαπανήσει για να σπουδάσει αυτούς τους ανθρώπους περί τα 8.000.000.000, και υπολογίζεται ότι προσφέρουν στα ΑΕΠ της χώρας που πήγαν περίπου 10.000.000.000. Οι γιατροί που έφυγαν είναι δεκαοκτώ χιλιάδες πάρα πολλοί από το ΕΣΥ. Από το Τεχνικό Επιμελητήριο διαγράφονται πλέον κάθε χρόνο έξι χιλιάδες άνθρωποι. Εβδομήντα πέντε χιλιάδες ελεύθεροι επαγγελματίες έχουν κλείσει τα μπλοκάκια τους μέσα σε έναν χρόνο. Πρέπει, λοιπόν, να σταματήσει η φυγή των εγκεφάλων. Και πρέπει - εμείς, κύριε Τσίπρα, δεν θα κουραστούμε να σας το λέμε - να δώσουμε δικαίωμα ψήφου σε αυτούς που έφυγαν, να μην τους χάσουμε, να μην τους αποκόψουμε από τον εθνικό κορμό, γιατί χωρίς αυτούς η Ελλάδα δεν θα μπορέσει ποτέ να ξανακάνει βήματα μπροστά. Στην Ελλάδα είχαν πράγματα να κάνουν, αλλά είναι όλα παγωμένα. Υπάρχουν πολλά δισεκατομμύρια, δεκάδες, που είναι δεσμευμένα για την Ελλάδα στα ευρωπαϊκά επενδυτικά ταμεία. Τα αναφέρετε κι εσείς συχνά. Τα λεφτά, όμως, αυτά δεν έρχονται, ενώ πολλά ιδιωτικά κεφάλαια περιμένουν να μπουν στη χώρα. Σε ποια χώρα όμως; Σε ποια χώρα; Γιατί δεν έρχονται όσο θα θέλαμε όλοι, ανεξαρτήτως πολιτικής κατεύθυνσης, οι επενδυτές; Γιατί η Κυβέρνηση ακολουθεί μια παλιά εντολή. Ένα βήμα μπροστά, δύο βήματα πίσω. Το παράδειγμα μπορεί να είναι το Ελληνικό. Είναι κι άλλα. Είναι σίγουρα, όμως, και το Ελληνικό. Έχουν περάσει δεκαπέντε χρόνια από τότε που το Ελληνικό εγκαταλείφθηκε, πέντε χρόνια από τον διαγωνισμό και δύο χρόνια από την υπογραφή της συμφωνίας. Και σήμερα στα γραφεία των Υπουργών συζητάνε - η τελευταία συζήτηση έγινε στο γραφείο της κ. Κονιόρδου - αν είναι αρχαιολογικός χώρος ή δασική έκταση το αεροδρόμιο. Και υπάρχουν συριζαίοι στην περιοχή που θα σου πουν - θα το έχετε ακούσει, δεν είναι ανέκδοτο - ότι και ο διάδρομος που προσγειώθηκε το αεροπλάνο του Καραμανλή το '74, είναι ιστορικό μνημείο και θα πρέπει να το σεβαστούμε. Οι παλινδρομήσεις, λοιπόν, των Υπουργών αποθρασύνουν συνεχώς τους γραφειοκράτες και δημιουργούν συνεχώς νέα εμπόδια. Όπου να 'ναι θα μιλήσουν και για γεωτρήσεις, αρκεί να αποφύγουμε να δώσουμε την έκταση για επένδυση. Συνοψίζοντας, εάν δεν ξεμπλέξουμε με τη βαριά φορολογία, την ατέλειωτη γραφειοκρατία, την αργή απονομή δικαιοσύνης και την καθυστέρηση στην έκδοση αδειοδοτήσεων τη μεγάλη αυτή πληγή, να ξεχάσουμε τους επενδυτές. Κύριε Τσίπρα, τον Φεβρουάριο εδώ στη Βουλή μου είχατε πει ότι τα βεβαιωμένα ποσά από τη φοροδιαφυγή είναι 1 δισεκατομμύριο και ότι η είσπραξη προχωράει με γοργούς ρυθμούς. Το άκουσα με προσοχή. Τον Φεβρουάριο, τώρα. Έχει μπει κόφτης, μου είπατε, σε μίζες, ρεμούλες και φοροδιαφυγή, κάτι που προφανώς όλοι θέλουμε. Ποιους κλέφτες πιάσατε, όμως, για να δούμε. Ζητήσαμε τα επίσημα στοιχεία του Υπουργείου Οικονομικών. Από τις λίστες και τη φοροδιαφυγή έχουμε εισπράξει μόλις 80 εκατομμύρια και από το λαθρεμπόριο των ποτών και των τσιγάρων μόνο 31 εκατομμύρια. Παντού, δηλαδή, η ίδια ανικανότητα και η ανικανότητα φέρνει συνεχώς νέα μέτρα. Υπάρχει, όμως, άλλη λύση; Για μας, ναι, υπάρχει. Μείωση της φορολογίας, μείωση εισφορών, μείωση των Υπουργείων, μείωση των συμβούλων των Υπουργών. Όλα αυτά είναι αλληλένδετα. Είναι η ίδια αλυσίδα. Το Ποτάμι είναι το μόνο κόμμα που τολμά να πει ότι πρέπει να απελευθερώσουμε το δημόσιο από τις στρατιές των κομματικών εγκάθετων. Σήμερα στο δημόσιο ξέρετε τι συμβαίνει; Είναι στο ψυγείο οι συνδικαλιστές της Νέας Δημοκρατίας και του ΠΑΣΟΚ και αύριο που η Νέα Δημοκρατία θα έρθει στα πράγματα - αν έρθει - όπως δείχνουν οι δημοσκοπήσεις, θα είναι στο ψυγείο οι συνδικαλιστές του ΣΥΡΙΖΑ. Γιατί έτσι δουλεύει το κομματικό κράτος. Ψυγεία - αποψύξεις και ο λογαριασμός στην κοινωνία. Αυξήσατε τα πλεονάσματα. Ναι προσέξτε με υπερβολική φορολόγηση, με μείωση των δημόσιων επενδύσεων, με στάση πληρωμών, όλα τα ταμεία άδειασαν και ένα ταμείο γέμισε. Προσέξτε, όμως, μια λεπτομέρεια. Αν κάτι αυξήθηκε στις δαπάνες του 2016, ξέρετε ποιο είναι; Είναι το κόστος μισθοδοσίας του δημοσίου. Οι αριθμοί δείχνουν πως για πρώτη φορά στα χρόνια της κρίσης, από την αρχή των μνημονίων δηλαδή, υπάρχει σημαντική αύξηση του αριθμού των δημοσίων υπαλλήλων. Θέλει ανθρώπινα κεφάλια το χτίσιμο του κομματικού κράτους. Η λιτότητα ΣΥΡΙΖΑ - ΑΝΕΛ δίνει τη δυνατότητα να ενισχύσετε τους δικούς σας ανθρώπους. Ταυτοχρόνως για να μη διαταράξετε τις ισορροπίες, η κινητικότητα των δημοσίων υπαλλήλων αναβάλλεται πάλι. Το Ποτάμι έχει θέσει ως πρώτη προτεραιότητα τη διάλυση του κομματικού κράτους. Είμαστε οι μόνοι που μπορούμε να τα καταφέρουμε, γιατί δεν έχουμε δεσμεύσεις από το παρελθόν και δεν έχουμε παρακομματικούς μηχανισμούς πουθενά στο κράτος. Μένει, βέβαια, στους πολίτες να αποφασίσουν αν αυτό πρέπει να γίνει. Εμείς παίρνουμε το ρίσκο της τολμηρής πρότασης και πρέπει εκείνοι να πάρουν το ρίσκο της δικής τους απόφασης. Να σκεφθούν ότι το κομματικό κράτος απέτυχε και τα ψέματα απέτυχαν μαζί του. Ήλθε ο καιρός για προοδευτικές λύσεις. Αντί, κύριοι της Κυβέρνησης, να κάνετε μερικά αυτονόητα πράγματα, εφευρίσκετε και αυτή τη δύσκολη στιγμή για τη χώρα επικοινωνιακά τρικ. Βρήκατε τη λέξη που πιστεύετε ότι θα σας σώσει. Αντίμετρα. Αντίμετρα σε τι; Αντίμετρα σε μια εγκληματική καθυστέρηση; Το να υπόσχεσαι μελλοντικά κέρδη, όταν μάλιστα γνωρίζεις ότι η πιθανότητα των κερδών είναι μηδαμινή, είναι πράξη εξαπάτησης. Χαρακτηριστικό είναι το άρθρο 15, που περιγράφει τον τρόπο εφαρμογής των αντιμέτρων. Θα το αποφασίζει η Κομισιόν και το Διεθνές Νομισματικό Ταμείο. Ο Υπουργός απλώς θα εκδίδει το σχετικό ΦΕΚ. Δεν είναι αντίμετρο για εμάς η μείωση της φορολογίας των επιχειρήσεων από 29% σε 26%, που λέτε ότι θα γίνει από το 2019. Είναι κάτι που έπρεπε να έχει γίνει από χθες. Και σε βάθος πενταετίας εμείς λέμε ότι η φορολογία αυτή μπορεί να πέσει στο 20%. Είμαστε, δηλαδή, πιο μακρά και από τον Μακρόν, που έχει υποσχεθεί μια πτώση 8%. Μετά είναι το πολυδιαφημισμένο αντίμετρο με τους βρεφονηπιακούς σταθμούς. Ως το 2020 να μπουν, λέτε, εκατόν τριάντα πέντε χιλιάδες παιδιά. Αν μειώσουμε σήμερα το κομματικό κράτος, αν πάψουν τα γραφεία των Υπουργών να είναι δημόσιες υπηρεσίες, τότε θα βρίσκαμε τα 120 εκατομμύρια, που θα έδιναν τη δυνατότητα σε όλα τα παιδιά να είναι σε παιδικούς σταθμούς. Ας επιλέξουμε όμως. Τα παιδιά ή τα κομματικά στελέχη; Οι ελεύθεροι επαγγελματίες ή οι κομματικοί υπάλληλοι; Η εκτίναξη των ασφαλιστικών εισφορών των ελεύθερων επαγγελματιών είναι η τελευταία μεγάλη επιτυχία των ΣΥΡΙΖΑ - ΑΝΕΛ. Τους εξουθενώνετε, τους διαλύετε και βγείτε στο περιστύλιο να τους ακούσετε. Είναι για πρώτη φορά ενωμένοι απέναντί σας. Να θυμηθείτε και τις μέρες που ήσασταν εσείς από εκεί και με τα δύο χέρια κάποιοι από εσάς μουντζώνατε προς τη Βουλή, που κάποιοι ψήφιζαν μνημόνια. Τώρα με τα δύο χέρια θα ψηφίσετε το δικό σας μνημόνιο. Η αλήθεια είναι ότι έχετε ισοφαρίσει το ρεκόρ των προηγούμενων. Δύο - δύο. Δύο μνημόνια οι προηγούμενοι, δύο μνημόνια εσείς. Μάθαμε ότι αυτές τις ημέρες ο κ. Τσίπρας διαλέγει γραβάτα. Ψάχνει την κατάλληλη, για να γιορτάσει το κούρεμα, φαντάζομαι, του μεγαλύτερου μέρους του χρέους, όπως είχε υποσχεθεί στον ελληνικό λαό. Φοβάμαι, όμως, ότι και εδώ υπάρχει μια εξαπάτηση. Κάποια στιγμή θα κοπεί το χρέος, όταν τα βρουν οι Γερμανοί με το Διεθνές Νομισματικό Ταμείο. Αυτό περιμένετε. Και να έχετε την τόλμη να το πείτε στον ελληνικό λαό. Η χώρα πάντως πρέπει να είναι έτοιμη, με μια πατριωτική πρόταση και διαπραγματευτικά δυνατή συζήτηση, μια συζήτηση που θα γίνει μάλλον το 2018, που θα αφορά τα χρέη της Ευρωζώνης. Χρέη ακόμα και χωρών του σκληρού πυρήνα. Κυρίες και κύριοι συνάδελφοι, ολοκληρώνω. Το καλοκαίρι του 2015 τη χώρα απειλούσε ξαφνικός θάνατος. Τα καταφέραμε. Σας κρατήσαμε σχεδόν με το ζόρι στη σωστή πλευρά. Όμως δεν μπορούμε να κάνουμε συνεχώς το ίδιο. Δεν είμαστε παιδονόμοι. Δικές σας οι αέναες διαπραγματεύσεις, δικές σας και οι ήττες. Το Ποτάμι δεν θα ψηφίσει το νέο μνημόνιο των ΣΥΡΙΖΑ - ΑΝΕΛ. Όμως η διαχρονική μας πρόταση να μην έχουν φορολογική ασυλία οι Βουλευτές, έχει γίνει αποδεκτή. Θα την ψηφίσουμε. Όπως θα ψηφίσουμε και την μερική, έστω, μείωση των φορολογικών βαρών της αγροτικής παραγωγής. Αυτά είναι τα δύο άρθρα που θα ψηφίσει το Ποτάμι. Με την ψήφιση του νέου μνημονίου από τον αριστερό ΣΥΡΙΖΑ και τους ακροδεξιούς ΑΝΕΛ κλείνει ο κύκλος του εθνικολαϊκισμού στην Ελλάδα. Κλείνει ίσως και η εποχή της «κωλοτούμπας». Οι αντιστασιακές «κωλοτούμπες», κύριοι συνάδελφοι, ξέρετε, είναι πιο επικίνδυνες ίσως από τις μνημονιακές «κωλοτούμπες» των προηγούμενων. Γιατί εξευτελίζουν την έννοια της αντίστασης και ενισχύουν τελικά τα συντηρητικά αντανακλαστικά της κοινωνίας. Μέχρι σήμερα αυτό που θα πρέπει να αντιληφθεί η κοινωνία, είναι ότι μνημονιακές «κωλοτούμπες» και αντιστασιακές «κωλοτούμπες» καταλήγουν στο ίδιο φιάσκο. Έχουμε ανάγκη από μια άλλη πολιτική, από μια άλλη πολιτική ατζέντα, από μια άλλη πολιτική φιλοσοφία, από μια άλλη κουλτούρα και από μια άλλη στρατηγική. Δικαιοσύνη και ανάπτυξη σε μια ανοικτή κοινωνία, πιστή στις ευρωπαϊκές ιδέες, με τολμηρές μεταρρυθμίσεις και προτεραιότητα στους νέους. Σας ευχαριστώ.
Ευχαριστούμε πολύ. Καλώ στο Βήμα τον Αρχηγό της Αξιωματικής Αντιπολίτευσης, τον κ. Κυριάκο Μητσοτάκη.
Κυρίες και κύριοι Βουλευτές, σε λίγο εκατόν σαράντα τέσσερις Βουλευτές του ΣΥΡΙΖΑ και εννέα Βουλευτές των Ανεξαρτήτων Ελλήνων θα ακούσουν το όνομά τους στην ονομαστική ψηφοφορία για το τέταρτο μνημόνιο. Δεν θα το σκεφτούν πολύ. Δεν θα διστάσουν. Σίγουρα δεν θα αναμετρηθούν με τη συνείδησή τους. Θα ψηφίσουν και με τα δύο χέρια κι έτσι θα κλείσει ο κύκλος της μεγαλύτερης πολιτικής απάτης που γνώρισε ποτέ η χώρα! [[Χειροκροτήματα από την πτέρυγα της Νέας Δημοκρατίας]] Πριν από δυόμισι χρόνια, με τη βοήθεια της Χρυσής Αυγής και των ΑΝΕΛ, ο ΣΥΡΙΖΑ έσυρε την Ελλάδα σε πρόωρες εκλογές, ενώ η χώρα έβγαινε από την κρίση. Είχαμε τότε, μετά από έξι χρόνια ύφεσης, ξανά θετικό ρυθμό ανάπτυξης. Είχαμε πρωτογενή πλεονάσματα, τα οποία προήλθαν, όμως, από μειώσεις φόρων και εισφορών και με το κράτος να εξοφλεί κανονικά τις υποχρεώσεις του προς τους πολίτες και προς τις επιχειρήσεις. Η χώρα είχε βγει δύο φορές στις αγορές μέσα στο 2014 κι ετοιμαζόταν για μόνιμη έξοδο από την άνοιξη του 2015, έχοντας παράλληλα ένα δίκτυ ασφαλείας τη λεγόμενη προληπτική γραμμή στήριξης. Αυτό που ζούμε σήμερα είναι ένας εφιάλτης, ένας εφιάλτης που, όμως, δεν ήταν νομοτέλεια αλλά αποτέλεσμα των καταστροφικών επιλογών της σημερινής Κυβέρνησης. [[Χειροκροτήματα από την πτέρυγα της Νέας Δημοκρατίας]] Οφείλεται αποκλειστικά στον κ. Τσίπρα και τον κ. Καμμένο, στον ΣΥΡΙΖΑ και τους ΑΝΕΛ. Η ελληνική κοινωνία εμβρόντητη παρακολουθεί την πατρίδα μας να μετατρέπεται σε μια αποικία λιτότητας και μάλιστα χωρίς ημερομηνία λήξης, επ' αόριστον. Η πραγματικότητα είναι ωμή. Αν ο κ. Τσίπρας και ο κ. Καμμένος δεν είχαν ξεγελάσει τους Έλληνες, δεν είχαν έρθει στην εξουσία έτσι όπως ήλθαν και δεν έκαναν όσα έκαναν, η Ελλάδα σήμερα θα είχε επανέλθει στην ανάπτυξη και θα ήταν μια κανονική χώρα της Ευρωζώνης, όπως η Κύπρος, όπως η Πορτογαλία, όπως η Ιρλανδία. Και θα συζητούσαμε σήμερα, για το πώς θα χτίσουμε όλοι μαζί το κοινό μας μέλλον, αντί να βλέπουμε μια Κυβέρνηση να προσπαθεί να κρύψει την αλήθεια μέσα στα ερείπια που η ίδια δημιούργησε. Τα δεδομένα των τελευταίων τριάντα μηνών είναι αμείλικτα. Οι πολίτες τα βιώνουν καθημερινά. Καταλαβαίνουν πως έχουν μπροστά τους μια Κυβέρνηση που κάνει πως ξέχασε όσα έλεγε, αλλά δεν έμαθε τίποτα από όσα έκανε. Σύμφωνα με τις προβλέψεις που δημοσιοποίησε στο τέλος του 2014 η Ευρωπαϊκή Επιτροπή, το ΑΕΠ της χώρας μας στο τέλος του 2017 θα έφθανε, κύριε Τσίπρα, τα 207 δισεκατομμύρια ευρώ. Σύμφωνα με τις δικές σας προβλέψεις στο μεσοπρόθεσμο το οποίο καταθέσατε, το ΑΕΠ της χώρας στο τέλος του 2017 θα φθάσει τα 181 δισεκατομμύρια ευρώ. Έχουμε 26 δισεκατομμύρια ευρώ απώλεια εθνικού πλούτου - και αυτή η απώλεια είναι μόνιμη, κύριε Τσίπρα - , τρία χαμένα χρόνια για την Ελλάδα και 14,2 δισεκατομμύρια πρόσθετα βάρη για τους Έλληνες. Αυτός είναι ο συνολικός λογαριασμός Τσίπρα - Καμμένου. Μπορεί σήμερα η Κυβέρνηση ακόμα να περιαυτολογεί μιλώντας για αυταπάτες, όμως η πραγματικότητα είναι ότι πρόκειται για απάτη, κανονική πολιτική απάτη όμοια της οποίας δεν έχουμε ξαναδεί στη σύγχρονη νεοελληνική ιστορία. [[Χειροκροτήματα από την πτέρυγα της Νέας Δημοκρατίας]] Γιατί πλέον μέχρι και οι πρωταγωνιστές της πρώτης περιόδου, αυτούς που εσείς διαλέξατε και μαζί φέρατε τη χώρα στο χείλος του γκρεμού, ομολογούν δημόσια αυτά που όλοι ξέρουμε. Δηλώνουν χωρίς ντροπή ότι οι υποσχέσεις ήταν εν γνώσει του Πρωθυπουργού ψεύτικες. Αλήθεια, κύριε Τσίπρα, τι έχετε να πείτε για τις δηλώσεις του κ. Βαρουφάκη ότι όταν διάβασε το πρόγραμμα της Θεσσαλονίκης έβγαζε, λέει, ατμό από τα αφτιά του γιατί έγραφε ανοησίες; Καταθέτω στα Πρακτικά τη σχετική αποστροφή. Περιμένω μία απάντηση σε αυτό. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οφείλω, βέβαια, να επισημάνω ότι δεν τον δυσκόλεψε ιδιαίτερα αυτή η τοποθέτησή του να αναλάβει Υπουργός, διότι, ως γνωστόν, τα προγράμματα πολλοί εμίσησαν την καρέκλα όμως κανείς. Η ετυμηγορία της Ιστορίας είναι αμείλικτη, όπως είναι και η συνείδηση της κοινωνίας. Είστε όλοι σας συνένοχοι στην πολιτική απάτη. Παγιδεύετε τη χώρα σε ένα μέλλον χωρίς καμμιά προοπτική, μόνο και μόνο για να παραμείνετε στην εξουσία. Αλλά ξέρετε, κύριε Τσίπρα, η οργή των πολιτών είναι ένα ποτάμι το οποίο δεν γυρίζει πίσω και την ύβρη ακολουθεί πάντα η νέμεση. Σήμερα η κοινωνία έχει ανάγκη από αυτά που δεν μπορείτε να της προσφέρετε. Έχει ανάγκη από μετριοπάθεια, από την αλήθεια, από την πραγματική ελπίδα, από ένα ρεαλιστικό όραμα. Όταν τα δει αυτά, θα ενωθεί και πάλι η κοινωνία, η εμπιστοσύνη θα επιστρέψει, μαζί θα επιστρέψει και η ελπίδα και οι Έλληνες θα πιστέψουμε και πάλι στους εαυτούς μας, στις δυνάμεις μας, στις δυνατότητές μας. Όλοι οι εφιάλτες κάποια στιγμή τελειώνουν και η εποχή της ασχήμιας πλησιάζει στο τέλος της. Κυρίες και κύριοι συνάδελφοι του ΣΥΡΙΖΑ και των ΑΝΕΛ, όταν ανεβήκατε στην εξουσία, υποσχεθήκατε στους πολίτες τρία πράγματα - τα θυμάστε φαντάζομαι: Πρώτον, ότι θα βάλετε τέλος στη λιτότητα και θα σκίσετε τα μνημόνια. Και σήμερα τα υπογράφετε δύο - δύο και με τα δυο σας χέρια! [[Χειροκροτήματα από την πτέρυγα της Νέας Δημοκρατίας]] Στο αχρείαστο τρίτο μνημόνιο του 2015 το οποίο εκβιαστικά επιβάλατε, τώρα προσθέσατε ένα ακόμα με μέτρα 4,9 δισεκατομμυρίων για τους πολίτες, με περικοπή ενός μισθού για τους μισθωτούς λόγω της μείωσης του αφορολόγητου και δύο συντάξεων για τους συνταξιούχους. Και όλα αυτά όταν δεσμεύετε τη χώρα σε υψηλά πρωτογενή πλεονάσματα, σε μία λιτότητα χωρίς ημερομηνία λήξης. Φέρατε μεγαλύτερη λιτότητα, ακόμα και από αυτή που σας ζητούσαν, μεγάλο κατόρθωμα!, βάζοντας την οικονομία σε ύφεση και διαλύοντας την παραγωγική Ελλάδα. Και βέβαια το τέταρτο μνημόνιο - και ξέρω ότι αυτό σας ενοχλεί ιδιαίτερα - τιμωρεί αυτούς που δήθεν θα προστατεύατε, κύριε Τσίπρα, τους πιο αδύναμους, τους συνταξιούχους, τους χαμηλόμισθους, αυτούς που θα πληρώσουν για πρώτη φορά φόρο και αυτούς που θα δουν να χάνεται ακόμα μια σύνταξη. Δεύτερον, υποσχεθήκατε ότι θα ανακτήσετε την εθνική κυριαρχία και θα υψώσετε πάλι ανάστημα στους ξένους και από το «go back, madame Merkel» πήγαμε στο «βοήθεια, κυρία Μέρκελ». Επεκτείνατε την επιτροπεία για τουλάχιστον άλλα τρία χρόνια με το τέταρτο μνημόνιο. Δεσμεύσατε την περιουσία της χώρας μέσω του υπερταμείου για ενενήντα εννέα χρόνια και βέβαια εκχωρείτε την αρμοδιότητα για τον χρόνο εφαρμογής των όποιων μέτρων στο Διεθνές Νομισματικό Ταμείο. Αυτό που λέγατε ότι θέλατε να διώξετε από το πρόγραμμα, τώρα το παρακαλείτε να μείνει και του παραδίδετε και τα κλειδιά της χώρας. Οικοδομήσατε την πολιτική σας καριέρα πάνω σε ωμά ψέματα, σε χυδαιότητες, για να υπογράψετε, τελικά, τη μεγαλύτερη εκχώρηση εθνικής κυριαρχίας που έγινε στην πρόσφατη ιστορία. Υποσχεθήκατε να τελειώνετε με το παλιό και τη διαπλοκή. Μάλιστα. Και τελικώς αποδεικνύεστε πιο παλιοί και από το παλιό και σίγουρα πιο αδίστακτοι και πιο κυνικοί από οποιοδήποτε σύστημα εξουσίας έχει περάσει από τη χώρα. Δημιουργείτε έναν νέο κομματικό στρατό και χτίζετε ένα νέο πελατειακό κράτος ενάντια στο Σύνταγμα και τους νόμους, ενάντια στις αποφάσεις των ανώτατων δικαστηρίων. Διορίζετε συμβασιούχους στο δημόσιο, τους μονιμοποιείτε αυθαίρετα, μέχρι, βέβαια, να καταπέσουν οι παράνομοι διορισμοί σας στα δικαστήρια. Βάζετε και πάλι δηλαδή ανθρώπους σε ομηρία, τους εκμεταλλεύεστε χυδαία. Έχετε καταστήσει το Σύνταγμα της χώρας κουρελόχαρτο και ποιος ξέρει ακόμα, αν κρίνουμε από τις διαρροές σας, τι σχεδιάζετε ακόμα παίζοντας με τους θεσμούς. Είμαι σίγουρος, όμως, ότι έχουν γνώση οι θεματοφύλακες του πολιτεύματος. Παρεμβαίνετε με ωμότητα στη δικαιοσύνη, όπως συνεχώς σας καταγγέλλουν οι δικαστικές ενώσεις. Ποδηγετείτε, αγνοείτε και απειλείτε τις ανεξάρτητες αρχές. Πήγατε να ελέγξετε το ραδιοτηλεοπτικό τοπίο με τους κουμπάρους, με τους «λαγούς» και με τον διαγωνισμό - παρωδία του κ. Παππά, που παρά τις ωμές παρεμβάσεις σας στη δικαιοσύνη, κατέπεσε στο Σ.τ.Ε., αλλά και πριν και μετά κάνατε ό,τι μπορούσατε...
Κάντε λίγη ησυχία, παρακαλώ.
Κάνατε ό,τι μπορούσατε για να διαλύσετε εκείνα τα μέσα μαζικής ενημέρωσης που δεν συμφωνούσαν μαζί σας και δεν συνθηκολόγησαν για να παίξουν το παιχνίδι σας. Και όλα αυτά ενώ η ΕΡΤ έχει γίνει ΥΕΝΕΔ, έχει ξεπεράσει κάθε μέτρο φιλοκυβερνητικής προπαγάνδας, με αποτέλεσμα να έχει σχεδόν μηδενική τηλεθέαση στην ενημέρωση, διότι φυσικά ο κόσμος έχει αντίληψη. Υποβαθμίζετε το ίδιο το Κοινοβούλιο. Ποτέ δεν έχει απαξιωθεί η Βουλή με αυτόν τον τρόπο. Χτίζετε μεθοδικά ένα σύστημα μέσα από συναλλαγές και μέσα από εκβιασμούς. Χρησιμοποιείτε τους μηχανισμούς του κράτους, απειλώντας τους πολιτικούς σας αντιπάλους. Όλοι πλέον γνωρίζουν ότι από τη στιγμή που ένας αριστερός, κύριε Τσίπρα, μεταβάλλεται σε αμοραλιστή εξουσιομανή, δεν υπάρχουν ηθικά εμπόδια προκειμένου να διατηρήσει επ' αόριστον τα προνόμια της εξουσίας. Μη σπεύσετε να αντιδράσετε. Δεν είναι δικά μου τα λόγια αυτά. Είναι του Μίκη Θεοδωράκη, αγωνιστή της Αριστεράς και συμβόλου της δημοκρατίας. Το καταθέτω. Παρακαλώ, δώστε το και στον κ. Τσίπρα να το διαβάσει, μήπως και το σχολιάσει κάποια στιγμή.
Ησυχία παρακαλώ, ησυχία.
Δεν τα λέμε εμείς βλέπετε. Αυτή είναι η παρακαταθήκη της δικής σας Αριστεράς. [[Θόρυβος από την πτέρυγα του ΣΥΡΙΖΑ]] Σε όλα όσα υποσχεθήκατε - ξέρω ότι σας ενοχλούν αυτά, το ξέρω αλλά θα τα ακούσετε, μην ανησυχείτε - αποτύχατε, κυρίες και κύριοι του ΣΥΡΙΖΑ. Αποτύχατε παταγωδώς και αν είχατε έστω και στοιχειώδη ντροπή, θα είχατε παραιτηθεί, δίνοντας τη δυνατότητα στους πολίτες να αλλάξουν την πορεία της χώρας. Όμως, ξέρετε, η ντροπή - τι είναι η ντροπή, είναι αυτή η εσωτερική φωνή, που μας υποδεικνύει τον σωστό δρόμο και μας αναγκάζει να αναμετρηθούμε με τη συνείδησή μας - είναι λέξη άγνωστη σε εσάς. [[Θόρυβος στην Αίθουσα]] Κύριε Πρόεδρε, θα επιβάλετε την τάξη στην Αίθουσα;
Θα προσπαθήσω. Παρακαλώ κάντε ησυχία. Κάντε ησυχία! Σταματήστε τους σχολιασμούς! Συνεχίστε, κύριε Μητσοτάκη.
Εγώ θέλω να θυμίσω με τη σειρά μου, κύριε Τσίπρα, τι δηλώνατε στις 25 Ιανουαρίου στην «Εφημερίδα των Συντακτών». Εγώ δεν το έχω σε μεγέθυνση όπως ο κ. Θεοδωράκης, αλλά θα σας τα διαβάσω, κύριε Τσίπρα. Θα σας τα διαβάσω για να τα ακούσετε, αν και τα γνωρίζετε πολύ καλά. Διαβάζω, κύριε Τσίπρα: «Έχουμε δηλώσει με τον πιο κατηγορηματικό τρόπο ότι δεν υπάρχει περίπτωση να νομοθετήσουμε ούτε 1 ευρώ επιπλέον μέτρα απ' όσα προβλέπει η συμφωνία και πολύ περισσότερο για την περίοδο μετά το τέλος του προγράμματος». [[Χειροκροτήματα από την πτέρυγα της Νέας Δημοκρατίας]] [[Θόρυβος από την πτέρυγα του ΣΥΡΙΖΑ]] Μπορείτε να χειροκροτήσετε κι εσείς αν θέλετε! Συνεχίζετε, κύριε Τσίπρα, λέγοντας τα εξής: «Το αίτημα νομοθέτησης επιπλέον μέτρων και μάλιστα υπό αίρεση, δεν είναι μόνο ξένο προς το ελληνικό Σύνταγμα. Είναι ξένο προς τους κανόνες της δημοκρατίας. Είναι ξένο προς το ευρωπαϊκό κεκτημένο. Σε μια ευνομούμενη ευρωπαϊκή δημοκρατία αυτό δεν επιτρέπεται ούτε καν να το ζητάει κανείς κι αυτό δεν είναι θέμα μιας κυβέρνησης, είναι θέμα αξιοπρέπειας και αυτοσεβασμού ενός λαού και μιας χώρας». Καταθέτω τη συνέντευξη στα Πρακτικά. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα συνέντευξη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Νέας Δημοκρατίας]] Βέβαια, κύριε Τσίπρα, οι Βουλευτές σας έσπευσαν και αναπαρήγαγαν όλοι τα ίδια. Είστε εσείς οι ίδιοι σήμερα, που θα ψηφίσετε και με τα δύο χέρια επιπλέον μέτρα απ' όσα προβλέπει η συμφωνία. Πού πήγε τώρα η αξιοπρέπεια και ο αυτοσεβασμός; Ο κ. Τσακαλώτος τι έλεγε; Έλεγε ότι θα παραιτηθεί, αν το αφορολόγητο πέσει κάτω από τις 9.000 ευρώ. Ενοχλείστε, κύριε Τσακαλώτο, που σας το θυμίζουμε, αλλά μόνος σας, ξέρετε, αναλάβατε τη δέσμευση. Δεν σας το ζητήσαμε εμείς. Αντ' αυτού σήμερα έρχεστε να φορολογήσετε για πρώτη φορά συμπολίτες μας, οι οποίοι βγάζουν 500 ευρώ τον μήνα. Να μην ξεχάσω και τον Υπουργό Άμυνας, που διαβεβαίωνε τα στελέχη των Ενόπλων Δυνάμεων και των Σωμάτων Ασφαλείας ότι θα προστατεύσει τις απολαβές τους κι ότι θα επιστρέψει τα αναδρομικά, για να φέρει χωρίς καμμιά διαβούλευση, μια σειρά από παρεμβάσεις που κάνουν τους στρατιωτικούς μας, τους λιμενικούς μας, τους πυροσβέστες μας, τους αστυνομικούς μας να παραμιλούν. Πίσω από την Κυβέρνηση, πίσω από τον Πρωθυπουργό, πίσω από τον Υπουργό Οικονομικών, πίσω από τον Υπουργό Άμυνας έρχονται δύο κόμματα, Βουλευτές οι οποίοι ψηφίζουν τα πάντα, αρκεί να παραμείνουν για λίγο ακόμα στα βουλευτικά έδρανα. Ξέρετε κι εμείς ψηφίσαμε μνημόνια, δεν το κάναμε με τόσο ενθουσιασμό. [[Χειροκροτήματα από την πτέρυγα της Νέας Δημοκρατίας]] Μέσα σε αυτή την απόλυτη παρακμή πάμε να δούμε, λοιπόν, τι ακριβώς ψηφίζετε. Πάμε να δούμε το τέταρτο μνημόνιο. Αυτό εδώ είναι χίλιες σελίδες εκατόν σαράντα δεσμευτικές δράσεις. Είναι το πιο βαρύ και στην κυριολεξία όχι μόνο μεταφορικά. [[Χειροκροτήματα από την πτέρυγα της Νέας Δημοκρατίας]] Περιλαμβάνει το τέταρτο μνημόνιο μέτρα και δημοσιονομικούς στόχους πέραν του τρίτου μνημονίου, γι' αυτό το λέμε τέταρτο μνημόνιο. Και η εφαρμογή του, βέβαια, υπόκειται σε συνεχείς αξιολογήσεις των δανειστών, οι οποίοι αυτοί θα κρίνουν τον χρόνο εφαρμογής των μέτρων. Διότι με τους δανειστές έχετε - όπως φαίνεται - συνάψει μια ιερή συμμαχία, γιατί η αξιολόγηση έκλεισε τελικά όταν ικανοποιήσατε όλες τις απαιτήσεις τους. Συνομολογείτε μέτρα αχρείαστης, υπερβολικής δημοσιονομικής λιτότητας, για να μείνετε στην εξουσία. Τελικά έχετε καταντήσει, να είστε η καλύτερη διαφήμιση της λιτότητας στην Ευρωζώνη. Όπως πάντα τα πράγματα έχουν όνομα. Για όποιον κάνει πως δεν καταλαβαίνει ο τίτλος: «Συμπληρωματικό μνημόνιο», με την υπογραφή Τσίπρα - Καμμένου. Δεν είναι, όμως, ένα κανονικό μνημόνιο, γιατί έχει μια ιδιαιτερότητα. Δεν προβλέπει καμμιά πρόσθετη χρηματοδότηση. Ζητούσατε λεφτά χωρίς μέτρα και παίρνετε σκληρά μέτρα χωρίς λεφτά για τη χώρα! [[Χειροκροτήματα από την πτέρυγα της Νέας Δημοκρατίας]] Το τέταρτο μνημόνιο είναι και βαρύ και άδικο. Περιλαμβάνει 4,9 δισεκατομμύρια νέα μέτρα, μέτρα που δεν τα ζητούσε κανείς πριν από έναν χρόνο και που φέρουν τη σφραγίδα της αναξιοπιστίας της Κυβέρνησης. Με τα μέτρα αυτά ο συνολικός λογαριασμός των Κυβερνήσεων Τσίπρα - Καμμένου ανέρχεται αισίως στα 14,2 δισεκατομμύρια ευρώ. Δώδεκα δισεκατομμύρια ήταν το πρόγραμμα παροχών στη Θεσσαλονίκη. Αυτό το διάβαζε ο κ. Βαρουφάκης. Έβαζε αριθμό. Και τελικά παίρνετε μέτρα 14,2 δισεκατομμύρια ευρώ. Πόσες φορές περισσότερα από το email Χαρδούβελη; Τα μαθηματικά σας; Εννιάμισι φορές περισσότερα από το email Χαρδούβελη! Αν το είχαμε εφαρμόσει αυτό, θα είχαμε τελειώσει με τα μνημόνια. Αυτό ψηφίζετε σήμερα, πλήττοντας τους οικονομικά ασθενέστερους! Με τη μείωση του αφορολόγητου μπορεί να χαθούν μέχρι και τρεις συντάξεις και ένας μισθός για κάθε χαμηλόμισθο. Αντί να χορηγήσετε τη δέκατη τρίτη σύνταξη, κόβετε και τη δωδέκατη και την ενδέκατη. Ένα εκατομμύριο τριακόσιες χιλιάδες Έλληνες φορολογούμενοι πολίτες επιβαρύνονται για πρώτη φορά με τη μείωση του αφορολόγητου και με εισαγωγικό φορολογικό συντελεστή στο 20% και ένα εκατομμύριο τετρακόσιες χιλιάδες επαγγελματίες και αγρότες επιβαρύνονται ακόμα περισσότερο με τον διαφορετικό τρόπο υπολογισμού των ασφαλιστικών εισφορών, αυξήσεις που κυμαίνονται από 37% έως 61%. Αυτό ψηφίζετε σήμερα. Παρά τις διαβεβαιώσεις σας ότι δεν υπάρχουν μέτρα για το 2018, το τέταρτο μνημόνιο έχει μέτρα και για το 2017 και για το 2018. Καταργείται η μείωση του φόρου εισοδήματος για τις ιατρικές υπηρεσίες. Καταργείται η μείωση κατά 1,5% του φόρου εισοδήματος που παρακρατείται στα εισοδήματα από μισθωτή εργασία και συντάξεις. Μειώνεται κατά 40% το επίδομα θέρμανσης, που φυσικά θα πλήξει τους οικονομικά ασθενέστερους. Καταργούνται κοινωνικά επιδόματα ευπαθών ομάδων και βέβαια απελευθερώνονται από διοικητική έγκριση οι ομαδικές απολύσεις, σε αντίθεση με όσα λέγατε όλους αυτούς τους μήνες! [[Χειροκροτήματα από την πτέρυγα της Νέας Δημοκρατίας]] Περικόπτονται ειδικά μισθολόγια από το 2017, ιδίως των στελεχών των Ενόπλων Δυνάμεων και των Σωμάτων Ασφαλείας, με μειώσεις μισθών και κατάργηση των μισθολογικών προαγωγών. Αντί για τα αναδρομικά τούς παίρνετε τώρα και τα τωρινά. Αυτό ψηφίζετε σήμερα. Όλα αυτά προσπαθείτε να τα κρύψετε πίσω από τα υποτιθέμενα αντίμετρα. Τα αντίμετρα είναι απλά το περιτύλιγμα του πακέτου των μέτρων, ενώ επιμένετε στο ψέμα. Φτάσατε στο σημείο να λέτε ότι τα υποτιθέμενα αντίμετρα είναι - λέει - περισσότερα από τα μέτρα. Πέντε δισεκατομμύρια είναι τα μέτρα, 7 δισεκατομμύρια τα αντίμετρα. Αν είναι έτσι, σας έχω, κύριε Τσίπρα, μια πρόταση: Μην πάρετε μέτρα, πάρτε 2 δισεκατομμύρια αντίμετρα τώρα. Γιατί δεν το κάνετε; [[Χειροκροτήματα από την πτέρυγα της Νέας Δημοκρατίας]] Εν πάση περιπτώσει, αφού σας αρέσει τόσο πολύ αυτό το μείγμα πολιτικής του τέταρτου μνημονίου, το οποίο από τη μία κόβει συντάξεις και από την άλλη δίνει επιδόματα, γιατί το πάτε το 2019; Γιατί δεν το εφαρμόζετε από τώρα; Γιατί ξέρετε πολύ καλά ότι τα αντίμετρα δεν θα εφαρμοστούν ποτέ και τα μέτρα θα τα εφαρμόσει η επόμενη κυβέρνηση. Κοροϊδεύετε κατά πρόσωπο το σύνολο της ελληνικής κοινωνίας! Λέτε ακόμα ότι μέτρα και αντίμετρα θα εφαρμοστούν μαζί. Άλλο ένα ψέμα. Για διαβάστε, κυρίες και κύριοι συνάδελφοι, προσεκτικά τι λέει το άρθρο 15. Τι αναφέρει για τα αντίμετρα; Πρώτον, προϋποθέτει την ψήφιση τώρα και την πλήρη εφαρμογή μέτρων 4,9 δισεκατομμυρίων ευρώ. Δεύτερον, προϋποθέτει τη μόνιμη επίτευξη υψηλών πρωτογενών πλεονασμάτων. Τρίτον, προϋποθέτει για να δοθούν τα αντίμετρα, αξιολόγηση από τους θεσμούς και πρωτίστως από το Διεθνές Νομισματικό Ταμείο. Αυτό θα αποφασίσει πότε και πώς και αν, προφανώς, θα δοθούν αντίμετρα. Και τέταρτον, φυσικά, εφαρμόζονται μόνο στο μέρος της υπέρβασης του στόχου του 3,5%. Για να εφαρμοστούν με άλλα λόγια πλήρως τα αντίμετρα, πρέπει να επιτευχθεί πλεόνασμα 5,5%. [[Θόρυβος - διαμαρτυρίες από την πτέρυγα του ΣΥΡΙΖΑ]] Μη φωνάζετε. Γιατί σας τα είπε και ο κ. Φίλης αυτά εχθές, ο οποίος αποκάλυψε το καινούργιο σας παραμύθι. Ακούστε λίγο τι είπε ο συνάδελφός σας. Το χειρότερο, όμως, είναι πως τα αντίμετρα, κύριε Τσίπρα, και εάν εφαρμόζονταν, δεν αφορούν καν αυτούς οι οποίοι πλήττονται από τα μέτρα. Ένας συνταξιούχος με μεικτή σύνταξη 915 ευρώ, που θα χάσει δύο συντάξεις, μία από τη μείωση των συντάξεων και μία από το αφορολόγητο, τι ακριβώς θα πάρει, κύριε Τσίπρα, από τα αντίμετρα; Απολύτως τίποτα. Πιστεύετε ότι υπάρχει έστω και ένας Έλληνας ο οποίος να προσδοκά σήμερα στην εφαρμογή των αντιμέτρων, να προσδοκά να διαλυθεί η παραγωγική οικονομία από την υπερβολική φορολόγηση, για να υπερβούμε τον στόχο του 3,5%, προκειμένου να αυξηθούν τα σχολικά συσσίτια και οι επιδοτήσεις ενοικίου; Και ειδικά για τα σχολικά συσσίτια, είναι δυνατόν μια ευρωπαϊκή χώρα να συνδέει τη διατροφή των παιδιών με την επίτευξη πλεονασμάτων άνω του 3,5%; Τι θέλετε τελικά; Να αποτελειώσετε την πραγματική οικονομία με εξωφρενικά πλεονάσματα, για να κάνετε εσείς μικροπολιτική επιδομάτων; Ο ρόλος μιας Κυβέρνησης, κύριε Τσίπρα, είναι να βγάλει τη χώρα από τα συσσίτια και να την ξαναβάλει στον δρόμο της ανάπτυξης. Αλλά εσείς δεν μπορείτε. Κάνατε την αποτυχία σας τέταρτο μνημόνιο, ψέματα και διχόνοια. Παρ' όλα αυτά, ποτέ δεν είναι αργά. Ποτέ δεν είναι αργά να κάνετε μια κίνηση προς τη σωστή κατεύθυνση. Ξελαφρώστε έστω και λίγο τους πολίτες από τα αχρείαστα βάρη, που εσείς τους επιβάλατε. Διότι αν είχατε πρόγραμμα, αν είχατε σχέδιο, αν είχατε γνώση, θα είχατε βάλει λιγότερους φόρους και το πλεόνασμα για το 2016 θα ήταν μικρότερο. Τώρα, όμως, ελάτε και ελαφρώστε τους πολίτες, όχι το 2019. Τώρα που τους τα πήρατε χωρίς λόγο, τώρα να τους τα επιστρέψετε. Ψηφίστε, λοιπόν, σήμερα μαζί μας την τροπολογία που καταθέσαμε για την άμεση μείωση του ΕΝΦΙΑ κατά 20%, την κατάργηση του ειδικού φόρου στο κρασί, τη μείωση του ΦΠΑ στα αγροτικά προϊόντα από το 24% στο 13% και την πλήρη χρηματοδότηση για τους παιδικούς σταθμούς, γιατί αυτά τα μέτρα ανακουφίζουν έστω και λίγο κάθε ελληνική οικογένεια. Μην περιοριστείτε μόνο, κύριε Τσίπρα, στη μείωση του ΦΠΑ για τους αγρότες. Εξάλλου σας θυμίζω ότι την έχω προτείνει από την ομιλία μου στη Θεσσαλονίκη τον Σεπτέμβριο του 2016. [[Χειροκροτήματα από την πτέρυγα της Νέας Δημοκρατίας]] Δεν το κάνετε, όμως, κύριε Τσίπρα, και δεν το κάνετε για δύο λόγους: Πρώτον, διότι δεν θέλετε να φανεί ότι υιοθετείτε το πρόγραμμα της Νέας Δημοκρατίας και δεύτερον, προφανώς, διότι ανησυχείτε για το πώς θα πάνε φέτος τα έσοδα. Μόνο που εδώ τίθεται ένα απλό ερώτημα. Αν δεν είστε βέβαιοι ότι μπορεί να επιστραφούν 865 εκατομμύρια ευρώ με φετινό στόχο πλεονάσματος 1,75%, πώς ακριβώς θα επιστρέψετε 3,6 δισεκατομμύρια ευρώ με στόχο πλεονάσματος 3,5%; Απλά μαθηματικά είναι, κύριε Τσίπρα. Είστε και μηχανικός. [[Χειροκροτήματα από την πτέρυγα της Νέας Δημοκρατίας]] Η πραγματικότητα, λοιπόν, είναι ξεκάθαρη. Καθυστερήσατε τη διαπραγμάτευση τόσους μήνες. Πήγατε πίσω την ελληνική οικονομία. Βάλατε τη χώρα σε νέα ύφεση. Έρχονται ήδη τα νούμερα για το πρώτο τρίμηνο να το αποδείξουν. Φέρατε νέα μέτρα, νέα βάρη και νέα λιτότητα. Εδώ προκύπτει, όμως, το πιο ουσιαστικό, το αμείλικτο ερώτημα: Τι ακριβώς κερδίσατε, κύριε Τσίπρα, αυτούς τους δεκαπέντε μήνες της δήθεν σκληρής διαπραγμάτευσης; Γιατί δεν ολοκληρώσατε τη δεύτερη αξιολόγηση πριν από έναν χρόνο. Διότι αυτό που ξέρουμε είναι ότι πριν από έναν χρόνο κανείς δεν μας ζητούσε αυτά τα μέτρα για τον απλούστατο λόγο ότι αυτά τα μέτρα δεν συμπεριλαμβάνονται στο τρίτο μνημόνιο. Τι έγινε, λοιπόν, και η αξιολόγηση ενός προγράμματος που λήγει το 2018 κατέληξε σε ένα νέο πρόγραμμα που λήγει το 2021; Με τίνος εξουσιοδότηση αναλαμβάνετε δεσμεύσεις, που πηγαίνουν πέρα από τη λήξη της κοινοβουλευτικής σας θητείας; [[Χειροκροτήματα από την πτέρυγα της Νέας Δημοκρατίας]] Δεν έχετε καμμία λαϊκή νομιμοποίηση γι' αυτά τα οποία πηγαίνετε να ψηφίσετε σήμερα. Τα ψηφίζετε μόνο και μόνο, γιατί έτσι νομίζετε ότι μπορείτε να παραμείνετε στην εξουσία με άλλοθι - το μεγάλο άλλοθι! - τάχα το χρέος. Μόνο που τρώτε από τα έτοιμα, γιατί δεν λέτε ότι οι αποφάσεις για το χρέος είναι σε μεγάλο βαθμό ειλημμένες από τον Νοέμβριο του 2012, από την κυβέρνηση Σαμαρά.
Κάνετε ησυχία, παρακαλώ.
Βεβαίως οι πιστωτές μας έχουν κι αυτοί μια μεγάλη ευθύνη, που αυτή η υπόσχεση δεν έχει γίνει πράξη. Έχετε, όμως, κι εσείς ευθύνη που πήγατε να τινάξετε τη χώρα στον αέρα και τη γυρίσατε τουλάχιστον τρία χρόνια πίσω και, φυσικά, παγώσατε όλες τις σχετικές αποφάσεις. Κομπάζετε για το χρέος, όταν γνωρίζετε ότι δεν έχετε κερδίσει τίποτα καινούργιο. Κύριε Τσίπρα, γνωρίζετε πολύ καλά ότι τα περιθώρια παρέμβασης στο χρέος είναι λίγο πολύ γνωστά. Ήρθε η ώρα, πράγματι, οι δανειστές να τηρήσουν τις δεσμεύσεις τους. Τους το λέμε σε όλα τα ευρωπαϊκά φόρα. Δεν παρακολουθείτε φαίνεται αυτά που λέμε.
Παρακαλώ, ησυχία.
Όμως, κύριε Τσίπρα, μη λέτε άλλα ψέματα ότι δήθεν δεν θα εφαρμόσετε τα μέτρα, αν δεν λυθεί το θέμα του χρέους. Διότι πουθενά στις χίλιες σελίδες, στα εκατόν εξήντα τέσσερα άρθρα του τέταρτου μνημονίου δεν υπάρχει μια τέτοια πρόβλεψη. Αντίθετα στη δεύτερη παράγραφο της αιτιολογικής έκθεσης περιλαμβάνεται η εξής φράση. Τη διαβάζω: «Οι διατάξεις αυτές υιοθετούνται ως προϋπόθεση για την εκκίνηση», προσέξτε, «της συζήτησης που αφορά τον προσδιορισμό των μεσοπρόθεσμων μέτρων για το χρέος». Καταθέτω στα Πρακτικά το απόσπασμα από την αιτιολογική έκθεση. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με απλά ελληνικά ψηφίστε πρώτα και μετά βλέπουμε. Μη βάζετε, λοιπόν, τζάμπα τυράκι στα στελέχη του ΣΥΡΙΖΑ. Θα ψηφίσουν ούτως ή άλλως. Για την καρέκλα το κάνουν, όχι για το χρέος.
Παρακαλώ, κάνετε ησυχία. Μη σχολιάζετε. Παρακολουθήστε με προσοχή.
Όσον αφορά το θέμα της γραβάτας, μια κουβέντα θέλω να πω μόνο: Κύριε Τσίπρα, είστε ικανός να βάλετε και σμόκιν στην παραλία, για να μασκαρέψετε τα νέα ψέματα που λέτε! Κυρίες και κύριοι, το πρόγραμμά σας δεν βγαίνει. Και το πρόγραμμά σας δεν βγαίνει για δυο λόγους: Ο πρώτος είναι διότι το μείγμα πολιτικής είναι στρεβλό, με περισσότερους φόρους απ' όσους μπορεί να αντέξει η κοινωνία και η οικονομία και χωρίς καμμία πραγματική διάθεση να μειωθεί το μέγεθος του κράτους και ο βαθμός παρέμβασής του στην οικονομία. Δεύτερον, γιατί δεν έχετε ούτε τη γνώση ούτε τη βούληση να βγάλετε τη χώρα από την κρίση, αφού εσείς είστε αυτοί που με τις εσφαλμένες επιλογές σας διαρκώς την αναπαράγετε. Όσοι φαντασιώνονται ότι ξαφνικά ο κ. Τσίπρας θα μετατραπεί σε μία αποτελεσματική μεταρρυθμιστική δύναμη, να θυμούνται ότι οι βάτραχοι μεταμορφώνονται σε πρίγκιπες μόνο στα παραμύθια. Ποιος από την Κυβέρνησή σας, άραγε, θα ξεμπλοκάρει επενδύσεις, θα δρομολογήσει αποκρατικοποιήσεις, θα υλοποιήσει τις μεγάλες αλλαγές που χρειάζεται η χώρα; Ο κ. Σπίρτζης, που με πόνο ψυχής, με δάκρυα στα μάτια υπογράφει την πώληση του ΟΣΕ και αμέσως μετά αναζητεί τρόπο να δημιουργήσει νέο κρατικό ΟΣΕ; Ο κ. Τσιρώνης, αρμόδιος Υπουργός Περιβάλλοντος, που ομολόγησε πριν από δέκα ημέρες ότι είναι αντίθετος στην επένδυση του Ελληνικού; Η κ. Κονιόρδου, που παραλίγο να μπλοκάρει εκ παραδρομής, λέει, τα έργα στο Ελληνικό λόγω διατηρητέων; Ο κ. Σκουρλέτης, που από τη μία ημέρα εναντιώνεται στην πώληση της ΔΕΗ και από την άλλη καταγγέλλει συμφέροντα και σήμερα θα ψηφίσει την πώληση ποσοστού της; Ο κ. Παπαδημητρίου, που ως ακαδημαϊκός ήταν υπέρ του Grexit, αλλά τώρα ως Υπουργός είναι κατά; Έτσι, κυρίες και κύριοι συνάδελφοι, δεν προχωρούν ούτε επενδύσεις ούτε αλλαγές στο κράτος. Και η χώρα θα σέρνεται μεταξύ φθοράς και αφθαρσίας. Δεν χρειαζόμαστε πολιτικούς χαμαιλέοντες. Αποφασισμένους και υπεύθυνους μεταρρυθμιστές χρειαζόμαστε με πρόγραμμα, με όραμα και με αποφασιστικότητα. [[Χειροκροτήματα από την πτέρυγα της Νέας Δημοκρατίας]] Κύριε Τσίπρα, το 2015 σύρατε τη χώρα τρεις φορές σε εκλογές. Πρώτα στηριχθήκατε στις πλάτες της υπεύθυνης Αντιπολίτευσης, για να σωθεί η χώρα από το χείλος του γκρεμού. Αμέσως μετά προκηρύξατε εκλογές - το θυμάστε καλά, φαντάζομαι - τον Σεπτέμβριο με το επιχείρημα ότι χρειάζεστε νωπή λαϊκή εντολή, για να εφαρμόσετε το τρίτο πρόγραμμα, το τρίτο μνημόνιο. Και φυσικά, δυναμιτίσατε την προσπάθεια για πολιτική συναίνεση εξαπατώντας τους πολιτικούς Αρχηγούς, τους οποίους είχατε διαβεβαιώσει ότι δεν θα κάνετε πρόωρες εκλογές. Θέλω να σας θυμίσω, κύριε Τσίπρα, τι λέγατε στο διάγγελμά σας στις 20 Αυγούστου 2015 αμέσως μετά την ψήφιση του τρίτου μνημονίου. Ακούστε, έχει ενδιαφέρον, τι έλεγε ο κ. Τσίπρας, κυρίες και κύριοι συνάδελφοι: «Η λαϊκή εντολή που πήρα στις 25 του Γενάρη εξάντλησε τα όριά της. Και τώρα πρέπει να πάρει τον λόγο εκ νέου ο κυρίαρχος λαός. Εσείς, με την ψήφο σας, θα αποφανθείτε αν εκπροσωπήσαμε τη χώρα με αποφασιστικότητα και το κουράγιο που απαιτούσαν οι δύσκολες διαπραγματεύσεις με τους δανειστές. Εσείς, με την ψήφο σας, θα αποφανθείτε εάν η συμφωνία που πετύχαμε παρέχει τις προϋποθέσεις για να ξεπεραστούν τα σημερινά αδιέξοδα, να ανακάμψει η οικονομία, να μπούμε επιτέλους στη διαδικασία της απαλλαγής από τα μνημόνια και τη σκληρότητα που αυτά συνεπάγονται.» [[Στο σημείο αυτό από τα άνω νότια θεωρεία ρίπτονται στην Αίθουσα φέιγ βολάν]] [[Θόρυβος στην Αίθουσα]] Κύριε Πρόεδρε, αν θέλετε, να ηρεμήσει η Αίθουσα για να συνεχίσω. Δεν τη βλέπω και πολύ ήρεμη.
Εγώ έχω καταλάβει ότι είναι ήρεμη, πάντως. Με συγχωρείτε αλλά έχω διαφορετική άποψη. Να προχωρήσουμε. Και από εσάς, επίσης, εξαρτάται. Είστε έμπειρος. Ήταν ένα συμβάν.
Λέγατε, κύριε Τσίπρα, «Εσείς, με την ψήφο σας, θα αποφανθείτε» προσέξτε «ποιος και πώς μπορεί να οδηγήσει την Ελλάδα στον δύσκολο, αλλά επιτέλους ελπιδοφόρο δρόμο που ανοίγεται μπροστά μας, ποιος και πώς μπορεί να προχωρήσει με σίγουρο, με σταθερό βηματισμό στις αναγκαίες βαθιές μεταρρυθμίσεις, που έχει ανάγκη ο τόπος». Καταθέτω στα Πρακτικά το διάγγελμά σας. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν διάγγελμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ειλικρινά δεν θα μπορούσα να τα πω καλύτερα. Τα είπατε όλα εσείς για εμάς. Σήμερα, λοιπόν, από το Βήμα του Κοινοβουλίου σας καλώ, εάν σας έχει απομείνει ελάχιστη πολιτική ευθιξία, να κάνετε αυτό που κάνατε το 2015, δηλαδή, αφού ψηφίσετε μέτρα και αντίμετρα, να παραιτηθείτε! [[Χειροκροτήματα από την πτέρυγα της Νέας Δημοκρατίας]] Και δώστε εκ νέου τον λόγο στον κυρίαρχο λαό, όπως είπατε το 2015, ο λαός με την ψήφο του να αποφανθεί ποιος και πώς μπορεί να οδηγήσει την Ελλάδα στον δύσκολο δρόμο που ανοίγεται μπροστά μας. Όπως είπατε το 2015, κύριε Τσίπρα. Σας προκαλώ, λοιπόν, κάντε και τώρα το ίδιο. Δώστε τη δυνατότητα στον κυρίαρχο λαό να αποφασίσει ο ίδιος για το μέλλον του. Ό,τι κάνατε το 2015 να το κάνετε και τώρα. Δώστε την ευκαιρία στους πολίτες να επιλέξουν την αλήθεια ή τα ψέματα, την αληθινή προσδοκία των αλλαγών ή τον εφιάλτη της υπερφορολόγησης, τη δημιουργικότητα και την ανάπτυξη ή τη φτωχοποίηση. Αλλά, κύριε Τσίπρα, δεν θα το κάνετε. Γιατί ξέρετε πως, όταν ανοίξουν οι κάλπες, θα ανοίξει και η πόρτα της εξόδου σας από την εξουσία. [[Χειροκροτήματα από την πτέρυγα της Νέας Δημοκρατίας]] Μόνο που η θεσμική τάξη θα αποκατασταθεί. Διότι η δημοκρατία, κύριε Τσίπρα - το ξέρετε - προϋποθέτει εκλογές. Θέλετε, δεν θέλετε, κάποια στιγμή θα τις κάνετε. Όσο πιο αργά τόσο χειρότερα για τη χώρα, αλλά το ξέρετε κι εσείς, τόσο χειρότερα και για εσάς. Αντιπροσωπεύουμε, κυρίες και κύριοι συνάδελφοι, δύο διαφορετικούς κόσμους. Αν εσείς τώρα θέλετε να προσχωρήσετε στις φιλελεύθερες αλλαγές που χρειάζεται ο τόπος, τότε ο πολιτικός ανταγωνισμός, κύριε Τσίπρα, γίνεται πολύ απλός: ποιος μπορεί να φέρει επενδύσεις, ποιος μπορεί να δημιουργήσει νέες δουλειές, να τονώσει την επιχειρηματικότητα, να κάνει το κράτος σας πιο ανταγωνιστικό. Αλλά αυτά ούτε τα ξέρετε ούτε μπορείτε να τα καταφέρετε. Υπάρχει ένα γήπεδο στο οποίο, πραγματικά, είστε ασυναγώνιστος. Αυτό είναι το γήπεδο του λαϊκισμού. Αλλά στο γήπεδο της πραγματικής πολιτικής, αυτής που ασχολείται με το πώς θα έρθουν επενδύσεις, πώς θα δημιουργηθούν νέες δουλειές, πώς θα γίνει το κράτος σας πιο αποτελεσματικό, επιτρέψτε μου να πω, δανειζόμενος, κύριε Τσίπρα, μια παλιότερη δική σας φράση, ότι το να συγκρίνεται κάποιος μαζί σας είναι σαν να κλέβει εκκλησία.
Παρακαλώ πολύ, ησυχία.
Κυρίες και κύριοι συνάδελφοι, σήμερα είναι μια σκοτεινή μέρα για την Ελλάδα. Αλλά δεν θα επιτρέψουμε στον φόβο, στην απογοήτευση, να φωλιάσουν στις ψυχές των πολιτών. Ευτυχώς οι δυνατότητες της χώρας είναι πολύ περισσότερες από τις δικές σας και η Ελλάδα και οι Ελληνίδες και οι Έλληνες είναι καλύτεροι από τους Υπουργούς σας, γι' αυτό και η χώρα - ξέρετε - στέκεται ακόμα όρθια σήμερα στα πόδια της, παρά την ανεπάρκειά σας, και εξακολουθεί να λειτουργεί σε αντίθεση με το παράδειγμα το οποίο εσείς δίνετε. Οι πολίτες δείχνουν και θάρρος και σθένος, παρ' όλο που ξέρουν ότι εξαιτίας της διακυβέρνησης ΣΥΡΙΖΑ - ΑΝΕΛ ένα μεγάλο μέρος από τις θυσίες που καλούνται να κάνουν πήγαν χαμένες. Συνεχίζουν και σήμερα να πληρώνουν άδικους, υπερβολικούς φόρους, να καταβάλλουν δυσβάσταχτες εισφορές, να παλεύουν παρά την καθημερινή τους φτωχοποίηση, να επιδεικνύουν συγκινητική αλληλεγγύη και καρτερικότητα, να σέβονται τους θεσμούς που εσείς κακοποιείτε, να δείχνουν σε κάθε βήμα ότι είναι καλύτεροι από την πολιτική τους ηγεσία. Και γι' αυτό η χώρα δεν έχει καταρρεύσει. Γιατί παρά τα δικά σας ψέματα, παρά τα δικά σας σφάλματα, υπάρχει ένας λαός με συνείδηση, ένας λαός με ψυχή, ένας λαός με πατριωτισμό, με αξιοπρέπεια, που μάχεται για ένα καλύτερο αύριο, που παλεύει για μια Ελλάδα δυνατή, για μια Ελλάδα υπερήφανη. Και μην ερμηνεύετε, κύριε Τσίπρα, με αλαζονεία το γεγονός ότι οι πολίτες δεν εξεγείρονται ως στάση αποδοχής των επιλογών σας. Βγείτε μια βόλτα έξω από το Μαξίμου, να δούμε αν μπορείτε να κυκλοφορήσετε πέρα από τις κλούβες. Και μην εκμεταλλεύεστε το γεγονός ότι υπάρχουν πάρα πολλοί Έλληνες οι οποίοι διαμαρτύρονται σήμερα, αλλά διαμαρτύρονται πολιτισμένα, χωρίς μπαχαλάκηδες και χωρίς καταστροφές. Και μην υποτιμάτε την συνεχώς διογκούμενη, σιωπηλή οργή, γιατί, όταν αυτή ξεσπάσει και εκδηλωθεί, θα παρακαλάτε να μη βρεθείτε στο πέρασμά της. Το ότι δεν επαναλαμβάνεται η πολιτική αλητεία και η πολιτική χυδαιότητα της εποχής που ήσασταν στην αντιπολίτευση δεν είναι δείγμα αδυναμίας, είναι δείγμα πολιτικής ωριμότητας, πολιτικής υπευθυνότητας και πολιτικού ήθους. [[Χειροκροτήματα από την πτέρυγα της Νέας Δημοκρατίας]] Είναι συνειδητή επιλογή στην προσπάθειά μας να ενώσουμε όλους τους Έλληνες, γιατί μόνο όλοι μαζί μπορούμε να πετύχουμε την αναγέννηση της πατρίδας μας. Η Ελλάδα δεν χρειάζεται ένα νέο γύρο τραμπουκισμών και κραυγές για προδότες και κρεμάλες. Δεν χρειάζεται έναν νέο γύρο δημαγωγικών υποσχέσεων και διχαστικής πολιτικής. Όμως, όταν έρθει η ώρα της κάλπης, μην έχετε καμμία αμφιβολία. Λαός και ιστορία δεν θα δείξουν καμμία επιείκεια στη χειρότερη Κυβέρνηση της Μεταπολίτευσης. [[Χειροκροτήματα από την πτέρυγα της Νέας Δημοκρατίας]] Αυτόν τον λαό, αυτούς τους πολίτες, που δίνουν καθημερινά τη δική τους μάχη για μια καλύτερη Ελλάδα, θα τους εκφράσουμε εμείς χωρίς διακρίσεις για το χθες. Η ελπίδα της κοινωνίας είναι δικιά μας αποστολή. Είναι ευθύνη συνάμα. Υπάρχει άλλος δρόμος και θα τον περπατήσουμε όλοι μαζί. Και οι πολίτες ξέρουν ότι μπορούμε να το πετύχουμε. Εμείς ξέρουμε ότι μπορούμε να το πετύχουμε με ένα άλλο μείγμα πολιτικής, με λιγότερους φόρους, για να αναπνεύσουν πολίτες και επιχειρήσεις, με μείωση δαπανών του κράτους, με μεγάλες αλλαγές στη δημόσια διοίκηση, με συμμάζεμα του κράτους και με επενδύσεις, ώστε να έρθουν πίσω τα παιδιά που έφυγαν τα χρόνια της κρίσης, αλλά όχι μόνο, να βρουν δουλειά και όσοι σήμερα βρίσκονται στη γωνιά, όσοι βρίσκονται στο περιθώριο. Αυτά γίνονται, όταν αποκατασταθεί η σχέση εμπιστοσύνης ανάμεσα στους πολίτες και το κράτος. Οι Έλληνες και οι Ελληνίδες δεν θέλουν μια Ελλάδα που ζει με συσσίτια και επιδόματα. Θέλουν μια Ελλάδα που δίνει δουλειές, παρέχει ασφάλεια και δημιουργεί ευκαιρίες. Και σίγουρα δεν θέλουν το όνειρο των σημερινών νέων να είναι μια σύμβαση ορισμένου χρόνου, για να έρθει ο πολιτικός τους πάτρωνας να τους διορίσει στη συνέχεια στο δημόσιο. [[Θόρυβος από την πτέρυγα του ΣΥΡΙΖΑ]] Δεν θέλουμε μια Ελλάδα που θα σέρνεται, αλλά μια Ελλάδα που θα εμπνεύσει, θα ενθουσιάσει, θα δώσει πραγματική ελπίδα. Κυρίες και κύριοι συνάδελφοι, κλείνω με την εξής επισήμανση: Είμαστε δύναμη ευθύνης. Έχουμε πλήρη συνείδηση της ιστορικής συγκυρίας. Έχουμε απόλυτη επίγνωση της ιστορικής μας αποστολής. Έχουμε το δικό μας σχέδιο για την έξοδο από την κρίση. Όταν έρθει η ώρα, θα το θέσουμε στην κρίση του ελληνικού λαού, ένα ελληνικό σχέδιο μιας ευρωπαϊκής Ελλάδας. Και με την αξιοπιστία μιας υπεύθυνης δύναμης και με την εμπιστοσύνη της ελληνικής κοινωνίας, εμείς θα διεκδικήσουμε μικρότερα και ρεαλιστικότερα πλεονάσματα από αυτά τα οποία έχετε δεσμεύσει τη χώρα, μειώνοντας τους φόρους, μειώνοντας εισφορές και συμμαζεύοντας, όμως, ταυτόχρονα, το κράτος. Δεν θα προσέλθουμε σε αυτή τη συζήτηση ως επαίτες, αλλά ως ισότιμοι εταίροι με ένα καλά επεξεργασμένο εθνικό σχέδιο ανασυγκρότησης, που δεν θα περιορίζεται μόνο στις διαρθρωτικές αλλαγές του μνημονίου, αλλά θα πηγαίνει πέρα και πάνω από αυτές. Γιατί εμείς θα εφαρμόσουμε - γιατί τις πιστεύουμε - μεταρρυθμίσεις που θα απελευθερώνουν την οικονομία, θα νοικοκυρέψουν το κράτος, θα φέρουν ανάπτυξη και κυρίως, νέες δουλειές. Και πάντως, δεν θα ανεχτούμε τον αφανισμό της παραγωγικής Ελλάδος και την εξολόθρευση της μεσαίας τάξης και των νέων. Η Ελλάδα δεν αξίζει, κυρίες και κύριοι συνάδελφοι, να γιορτάσει τα διακόσια χρόνια από την Επανάσταση του 1821 με το τέταρτο μνημόνιο του κ. Τσίπρα. Και κάτι τελευταίο: Συμφωνίες που μοιράζουν τα ιμάτια μιας χρεοκοπημένης Ελλάδος είναι άκυρες για μας. Οι κομματικοί σας στρατοί είναι οι μόνοι ωφελημένοι από την παραμονή σας στην εξουσία και κάποιοι νταβατζήδες οι οποίοι περνάνε καλά μαζί σας. Βλέπετε, μερικές απλές κουβέντες έχουν διαχρονική ισχύ και αξία. Και παρ' ότι διάφοροι προσπαθούν να σας στηρίξουν, γιατί σας έχουν βρει μπόσικους, είσαστε μόνοι σας. Μόνοι σας με την κοινωνία απέναντι. Ψηφίστε, λοιπόν, μόνοι σας τα μέτρα. Μόνοι σας βυθισμένοι στην αυταρέσκεια, στον κυνισμό και στην αλαζονεία της εξουσίας. Μόνοι σας μπορείτε να ξεπλυθείτε στη φαντασιακή κολυμπήθρα των αντιμέτρων. Το τέταρτο μνημόνιο είναι όλο δικό σας, μνημόνιο ΣΥΡΙΖΑ - ΑΝΕΛ, μνημόνιο Τσίπρα - Καμμένου, αποκλειστικά και μόνο δικιά σας ευθύνη. Σας ευχαριστώ.
Ευχαριστούμε πολύ. Για αποκατάσταση σε σχέση με την εικόνα - μπορεί να υπήρχε καμμιά παρερμηνεία - , να πω ότι ήταν σαράντα εννιά τα λεπτά της τοποθέτησης του κυρίου Προέδρου. Το λέω σε σχέση με την εικόνα. Έβαλα δύο φορές από είκοσι λεπτά στο χρονόμετρο. Το λέω, γιατί μας βλέπουν και από έξω. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τρεις εκπαιδευτικοί συνοδοί τους από το 1ο Δημοτικό Σχολείο Λευκάδας. Η Βουλή σάς υποδέχεται. [[Χειροκροτήματα απ' όλες τις πτέρυγες της Βουλής]] Κυρία Γεννηματά, θέλατε τον λόγο για ένα διαδικαστικό ζήτημα. Παρακαλώ, σας ακούμε.
Κύριε Πρόεδρε, εσείς έχετε την ευθύνη της οργάνωσης της συζήτησης. Αυτό είναι αδιαμφησβήτητο. Όμως, η μεθόδευση που γίνεται σήμερα είναι πραγματικά μοναδική στα χρονικά τα κοινοβουλευτικά. Είθισται η Κυβέρνηση να ακούει το σύνολο της Αντιπολίτευσης και να τοποθετείται ο Πρωθυπουργός μετά, ως ένδειξη σεβασμού στους πολιτικούς αντιπάλους, αλλά και για λόγους πρακτικούς, γιατί θα πρέπει να ακούσει το σύνολο της κριτικής. Είναι φανερό ότι ο Πρωθυπουργός δεν αντέχει να ακούσει άλλη κριτική. Έτσι δεν είναι, κύριε Τσίπρα; Θα μιλήσουμε, λοιπόν, όποτε μας ορίσετε.
Ευχαριστώ πολύ. Κάποια πράγματα πρέπει να διευκρινίζονται, για να είμαστε σαφείς. Είχαν δοθεί συγκεκριμένες ώρες, μετά από συζητήσεις με τα γραφεία των πολιτικών Αρχηγών, για το απόγευμα. Στο διάστημα 17.30΄ με 18.30΄ δεν υπήρχε διαθεσιμότητα τουλάχιστον από δύο πολιτικούς Αρχηγούς - και δεν είναι της παρούσης να αναφέρω - , μετά από αλλεπάλληλες επικοινωνίες που υπήρξαν από τις υπηρεσίες. Απ' ό,τι είδατε μίλησαν τέσσερις ή πέντε επιπλέον συνάδελφοι από αυτούς που ήταν στη λίστα, ενώ δεν μίλησαν εξήντα έξι από αυτούς που ήταν στη λίστα και, επίσης, δύο εκ των Υπουργών οι οποίοι θα μιλούσαν ύστερα. Έτσι καλύφθηκε αυτό το «κενό» - τη λέξη κενό τη βάζω σε εισαγωγικά, καθώς ήταν πολύ ουσιαστικές ομιλίες - και περάσαμε κατευθείαν στους χρόνους που αφορούσαν τους υπόλοιπους. Περί αυτού πρόκειται.
Αλλάξατε τη σειρά.
Το αποτέλεσμα αυτής της σειράς και της ώρας οφείλεται σε αυτό, έτσι όπως έγινε. Σας το λέω ευθέως. Κρατήστε την άποψή σας, αλλά δεν πρόκειται περί μεθόδευσης.
Το καταλάβαμε!
Βάλτε μας μεθαύριο! Βάλτε μας μετά την ψηφοφορία!
Κύριε Λοβέρδο, θέλετε να σας τα αναφέρω; Δεν είναι σωστό να αναφερθώ σε συναδέλφους σας πολιτικούς Αρχηγούς που δεν είχαν την ετοιμότητα, είτε λόγω συγκοινωνίας είτε λόγω προετοιμασίας, για να μπουν στη σειρά που έπρεπε.
Εμείς;
Όχι εσείς. Έγινε πολύ σαφές αυτό που είπα. Είχαμε κάποιο πρόβλημα και λύθηκε έτσι. Δεν είναι σε βάρος της κ. Γεννηματά, διότι θα συνεχίσει η διαδικασία. Θα έρθει και ο κ. Καμμένος. Θα κλείσει ο Υπουργός Οικονομικών. Δηλαδή, συνεχίζεται η διαδικασία. Καταλάβατε;
Το καταλάβαμε. Το καταλάβαμε πολύ καλά!
Ευχαριστώ πολύ. Τον λόγο έχει ο Πρωθυπουργός κ. Αλέξιος Τσίπρας.
Κυρίες και κύριοι Βουλευτές, κυρίες και κύριοι συνάδελφοι, παρακολούθησα ομολογώ με εξαιρετικό ενδιαφέρον, αλλά και με ειλικρινή κατανόηση την προσπάθεια που κατέβαλε ο Αρχηγός της Αξιωματικής Αντιπολίτευσης, για άλλη μια φορά σε αυτή εδώ την Αίθουσα, να μας πείσει και να πείσει και τον ελληνικό λαό που παρακολουθεί, ότι ξανακαταστρέφουμε τη χώρα, ότι διαλύουμε την οικονομία ότι βυθίζουμε στο τέλμα την οικονομία και την κοινωνία και ότι παραλάβαμε τον παράδεισο το Δεκέμβριο του 2015 και έχουμε πάει τη χώρα στην κόλαση. Και δεν έφερε και τίποτα καινούργιο σε ό,τι αφορά τα επιχειρήματα που διαρκώς εδώ και αρκετό χρονικό διάστημα η πλευρά της Αξιωματικής Αντιπολίτευσης αναπαράγει. Kαι δεν τα αναπαράγει μόνο αυτή. Με μια πρωτοφανή υπεροπλία σε ό,τι αφορά την επικοινωνία και τα συστημικά μέσα ενημέρωσης, η ίδια ακριβώς επιχειρηματολογία αναπαράγεται ξανά και ξανά και ξανά. Παρακολουθώντας όμως, τον κ. Μητσοτάκη σκέφτηκα το εξής, ότι τελικά δεν αρκεί στην πολιτική να έχεις υπεροπλία στα μέσα επικοινωνίας, επικοινωνιακή υπεροπλία, να έχεις μαζί σου όλα τα κανάλια και τους καναλάρχες, όλες τις εφημερίδες και τους εκδότες, όλους τους δημοσκόπους και τις δημοσκοπήσεις, όλα τα social media, εν πάση περιπτώσει, τα καλοπληρωμένα troll του διαδικτύου, δεν αρκεί. Και ξέρετε γιατί δεν αρκεί; Δεν αρκεί γιατί στο τέλος της ημέρας, πολιτική δεν είναι μόνο η επικοινωνία. Eίναι σημαντική η επικοινωνία δεν την υποτιμώ, αλλά πολιτική δεν είναι μόνο η επικοινωνία. H πολιτική θέλει και στρατηγική και επικοινωνιακή στρατηγική αλλά και επί της ουσίας στρατηγική, θέλει και μυαλό, θέλει και ψυχή. Και πάνω από όλα, όσο δυνατός και αν είσαι στα μέσα της επικοινωνίας, η πολιτική έχει να κάνει και με την πραγματικότητα, με τα βιώματα, με τη ζωή, με τις προσδοκίες των ανθρώπων. Και σας παρακολουθώ τόση ώρα, κύριε Μητσοτάκη, να κάνετε αυτήν την αξιόλογη προσπάθεια να πείσετε, αλλά η αίσθηση που έχουμε, οι περισσότεροι σε αυτή εδώ την Αίθουσα, πιστεύω, η πλειοψηφία όσων παρακολουθεί, είναι ότι δεν τα καταφέρνετε να πείσετε. Κάποιοι θα σπεύσουν να πουν - και θέλω να το ξεκαθαρίσω ότι δεν συμφωνώ - ότι δεν τα καταφέρνετε, γιατί δεν το έχετε. Όχι, δεν είναι αυτό. Και εγώ ξέρετε, δεν σαν υποτιμώ καθόλου ως αντίπαλο. Ίσα - ίσα θεωρώ ότι είστε ένας πολύ ισχυρός αντίπαλος. Ξέρετε γιατί δεν τα καταφέρνετε; Δεν τα καταφέρνετε γιατί είστε αυτοεγκλωβισμένος σε μια αδιέξοδη στρατηγική, στην στρατηγική του ψευδοπροφήτη που διαρκώς προφητεύει την καταστροφή και συνεχώς διαψεύδεται. Διότι μια η καταστροφή, δύο η καταστροφή, τρεις η καταστροφή και όταν δεν έρχεται η καταστροφή, μάλλον απαξιώνεται αυτός που την προφητεύει. Και ξέρετε, αυτή η στρατηγική που έχετε επιλέξει και πολιτική στρατηγική και στρατηγική επικοινωνίας, έχει ημερομηνία λήξης. Στην αρχή, πράγματι δημιουργείτε μια ένταση, προσελκύετε το ενδιαφέρον του ακροατηρίου, αλλά όσο περνάει ο καιρός, κινδυνεύετε εσείς να γίνεται γραφικός. Και πολύ φοβάμαι ακούγοντας σας και σήμερα, εάν συνεχίσετε έτσι, δεν είναι μακριά εκείνη η στιγμή. Φανταστείτε μόνο, κύριε Μητσοτάκη, τον εαυτό σας σε δύο χρόνια από σήμερα, τον Μάιο του 2019, όταν θα βρισκόμαστε λίγο πριν τις ευρωπαϊκές εκλογές, σε προεκλογική περίοδο, όπου θα είναι η πρώτη κάλπη που θα αναμετρηθούμε. Γιατί, ξέρετε, η πολιτική και τα κόμματα αναμετρώνται στην κάλπη, όταν στήνεται, και όχι στις δημοσκοπήσεις ούτε στα μέσα. Φανταστείτε, λοιπόν, τον Μάιο του 2019 που θα έχετε κλείσει κοντά τριάμισι χρόνια Αρχηγός της Αξιωματικής Αντιπολίτευσης και ταυτόχρονα, τριάμισι ολόκληρα χρόνια Αρχηγός ενός κόμματος που θα ζητά και θα προβλέπει αδιάλειπτα επί τριάμισι χρόνια εκλογές και αυτές δεν θα έρχονται. Θα είστε επί τριάμισι χρόνια Αρχηγός ενός κόμματος που θα προβλέπει αδιάλειπτα κόφτες, καταστροφές και αποτυχίες, αλλά ούτε οι κόφτες θα ενεργοποιούνται ούτε οι καταστροφές και οι αποτυχίες θα επαληθεύονται και θα γίνονται πραγματικότητα. Επί τριάμισι χρόνια! Πώς το σκέφτεστε αλήθεια αυτό; Είναι μια σοβαρή στρατηγική και για εσάς και για το κόμμα σας; Σήμερα, κύριε Μητσοτάκη, είχατε μία ευκαιρία. Δεν το καταλάβατε μάλλον, αλλά είχατε μια ευκαιρία. Είχατε μια ευκαιρία, μεγάλη ευκαιρία για την παράταξή σας, να αλλάξετε αφήγημα. Και αυτήν την ευκαιρία την πετάτε. Γιατί, τι λέτε σήμερα στον ελληνικό λαό που μας ακούει; Λέτε στον ελληνικό λαό δύο πράγματα. Δυο πράγματα επί της ουσίας, τα άλλα τα έχετε πει ξανά και ξανά και ξανά. Δυο πράγματα. Ότι η Κυβέρνηση φέρνει τέταρτο μνημόνιο και ότι τα αντίμετρα είναι αέρας κοπανιστός. Μάλιστα. Εγώ, κύριε Μητσοτάκη, θα τις κρατήσω αυτές τις δηλώσεις σας και μάλιστα θα ζητήσω και από τους συνεργάτες μου να ετοιμάσουν από τώρα τα spots των ευρωεκλογών δυο χρόνια από σήμερα, με τις δηλώσεις αυτές, για να θυμάται ο ελληνικός λαός τι λέγατε τόσα χρόνια. Γιατί τον Μάη του 2019, κύριε Μητσοτάκη, που θα είναι πραγματική προεκλογική περίοδος για ευρωεκλογές, όχι μόνο δεν θα είμαστε σε τέταρτο μνημόνιο, όχι μόνο δεν θα έχουμε τέταρτο μνημόνιο, όπως μας λέτε σήμερα, αλλά θα διανύουμε ήδη σχεδόν έναν ολόκληρο χρόνο εκτός μνημονίων, γιατί θα βγούμε οριστικά το καλοκαίρι του 2018, κύριε Μητσοτάκη, έχοντας ολοκληρώσει με επιτυχία το τρίτο πρόγραμμα και μάλιστα στην ώρα του, μπορεί και πιο πριν. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και θα έχουμε, επίσης, το Μάη του 2019 και πέντε μήνες μέσα στο '19, εις τους οποίους πέντε μήνες θα έχουν ενεργοποιηθεί κανονικά όλα τα αντίμετρα που σήμερα εσείς τα ονομάζετε «αέρα κοπανιστό», όλα τα αντίμετρα που σήμερα εσείς ετοιμάζεστε να τα καταψηφίσετε στην ονομαστική ψηφοφορία ένα προς ένα. «Αέρας κοπανιστός» για εσάς, που όμως τότε θα ανακουφίζουν - διότι θα είναι κοντά 2 δισεκατομμύρια - εκατοντάδες χιλιάδες νοικοκυριά και συμπολίτες μας που σήμερα σας ακούνε και δεν θα το ξεχάσουν ότι τα καταψηφίσατε. Δεν θα το έχουν ξεχάσει σε δυο χρόνια από σήμερα. Και σας ερωτώ, κύριε Μητσοτάκη: Πώς θα πάτε στις ευρωεκλογές του '19; Με ποιο αφήγημα και με ποια αξιοπιστία; Ποιος θα σας πιστεύει τότε; [[Θόρυβος στην Αίθουσα]] Ελπίζω και ξέρετε…
Παρακαλώ, ησυχία.
Εγώ σας άκουσα με προσοχή, θέλω να ακούσετε κι εσείς. Ελπίζω, διότι θα μου πει κανείς «τώρα κόπτεσαι για τη στρατηγική του αντιπάλου σου;». Κοιτάτε η χώρα θα ήταν ευτύχημα αν μπορούσε αυτήν την ώρα να έχει μια Αντιπολίτευση που να μπορούσε να αντιληφθεί ότι είναι αναγκαίο να αλλάξει τώρα αφήγημα. Τώρα. Τώρα που δίνεται η δυνατότητα για πρώτη φορά μετά από επτά χρόνια σε αυτόν τον τόπο να σχεδιάσουμε την επόμενη μέρα και άρα, ενδεχομένως, να ήταν χρήσιμη και η συνεισφορά μιας σοβαρής Αντιπολίτευσης σε αυτήν την προοπτική. Ελπίζω ο χρόνος μέχρι τότε, βέβαια, να σας βοηθήσει με νηφαλιότητα να ξαναδείτε τη στρατηγική σας. Πολύ φοβάμαι, όμως, ότι υιοθετώντας διαρκώς τις συμβουλές των ακραίων στην παράταξή σας, και ιδίως του Αντιπροέδρου σας του κ. Γεωργιάδη, πολύ δύσκολα θα καταφέρετε να αλλάξετε στρατηγική. Και προσέξτε, κύριε Μητσοτάκη, μην, παραχωρώντας την ηγεμονία στους ακραίους της παράταξής σας, βρεθείτε τελικά και προ εκπλήξεων, διότι τους έχετε παραδώσει τα κλειδιά του σπιτιού και στο τέλος μπορεί να χάσετε και το σπίτι. Αλλά αυτό είναι δική σας δουλειά. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Σε κάθε περίπτωση όμως, εγώ κατανοώ, κυρίες και κύριοι συνάδελφοι, όπως είπα και στην αρχή, τον κ. Μητσοτάκη. Και κατανοώ γιατί είναι τεράστιο δομικό πρόβλημα - όχι επικοινωνιακό, αλλά πολιτικό, στρατηγικό πρόβλημα - το γεγονός ότι κλείνει η αξιολόγηση και οδεύουμε επιτέλους μετά από επτά ολόκληρα χρόνια σε μια συνολική συμφωνία, που περιλαμβάνει και το χρέος και άρα περιλαμβάνει και το διάδρομο, το μεσοπρόθεσμο για την αποπληρωμή και τη δυνατότητα δηλαδή η χώρα να στηρίζεται στις δικές της δυνάμεις και άρα να βγει οριστικά από τα μνημόνια. Είναι πρόβλημα, διότι όσο κι αν κάποιοι επιμένουν μονότονα στην ίδια καραμέλα, περνάμε πλέον σε μια θετική ατζέντα. Πώς να το κάνουμε; Μια θετική ατζέντα και για τη χώρα, αλλά και για την κοινωνία. Την έχει ανάγκη η ελληνική κοινωνία. Και ξέρετε, όταν αυτό καταστεί πραγματικότητα, αντιληπτή στην πλειοψηφία της κοινής γνώμης και των Ελλήνων πολιτών, θα έχετε χάσει και τον μοναδικό σας σύμμαχο όλα αυτά τα χρόνια: τον φόβο και την καταστροφολογία. Γιατί μόνο σε αυτά στηρίζεστε τόσο καιρό. Σας προκαλώ να ρωτήσετε έναν Έλληνα πολίτη - μιας κι εσείς κυκλοφορείτε πάρα πολύ, αλλά εμείς δεν κυκλοφορούμε κι είμαστε κλεισμένοι, μάλλον θυμάστε τα δικά σας όταν ήσασταν εγκλωβισμένοι και δεν μπορούσατε να πάρετε ανάσα - έξω στο δρόμο. Και πείτε του: «Τι προτείνει, ρε παιδιά ο κ. Μητσοτάκης για τη χώρα;». Στοιχηματίζω ότι θα σας απαντήσει: «Αυτό που λέει ο κ. Μητσοτάκης είναι ότι ο Τσίπρας δεν τα κάνει καλά και μας καταστρέφει». Διότι αυτό λέτε συνέχεια. Ρωτήστε τον: «Θετική πρόταση έχει;». Κανείς δεν θα θυμάται να σας πει, κύριε Μητσοτάκη. Κανείς. Και δεν θα θυμάται κανείς, διότι όσο μιλάτε - δεν ξέρω, μπορεί να έχετε προτάσεις, να μην σας υποτιμώ - , το 95% της παρουσίας σας το αφιερώνετε σε μια αρνητική και καταστροφολογική κριτική. Μόνο αρνητική εικόνα έχει η ελληνική κοινωνία γι' αυτά που λέτε εσείς. Και ξέρετε, κανείς δεν μπορεί να διεκδικήσει να γίνει Πρωθυπουργός, λέγοντας ότι οι άλλοι είναι κακοί. Πρέπει κι ο ίδιος να αποδείξει ότι έχει πρόταση. Τώρα, όμως, τι γίνεται, κυρίες και κύριοι συνάδελφοι; Αυτό που γίνεται, είναι ότι εσείς αντιδράτε με τη λογική που λέει ότι αν η πραγματικότητα δεν συνάδει με αυτά που λέτε εσείς, δεν συνάδει μαζί σας, τόσο το χειρότερο για την πραγματικότητα. Θέλω να σας θυμίσω τι είχατε πει στους Βουλευτές σας, λίγες ημέρες πριν, λίγους μήνες πριν, στις 24 Φεβρουαρίου - αν θυμάμαι καλά - , όταν κάνατε Κοινοβουλευτική Ομάδα. Είχατε πει ότι «η χώρα βουλιάζει ξανά στο τέλμα της παρακμής και κανείς δεν ξέρει αν και πότε θα κλείσει η αξιολόγηση». Ήταν η περίοδος, σας θυμίζω, λίγο πριν, που στα μέσα ενημέρωσης ο κ. Γεωργιάδης είχε βγει και είχε πει καθαρά την αλήθεια, την αλήθεια της γραμμής σας: «Δεν θέλουμε να κλείσει η αξιολόγηση. Θέλουμε να πέσει η Κυβέρνηση και να έλθουμε εμείς. Γιατί αυτοί δεν θέλουν, δεν μπορούν, καθυστερούν. Θα έλθουμε εμείς και θα τα περάσουμε όλα, τόσα κι άλλα τόσα». Και σας θυμίζω ότι τότε στο τραπέζι δεν υπήρχαν ούτε αντίμετρα ούτε επιστροφή των συλλογικών διαπραγματεύσεων ούτε προοπτική για το χρέος. Και μας κατηγορούσατε ότι δεν κλείνουμε τη διαπραγμάτευση γιατί, λέει, έχουμε αριστερές ιδεοληψίες, επειδή διεκδικούμε από τους δανειστές μας την επιστροφή και της Ελλάδας στο πλαίσιο της εργασιακής κανονικότητας. Όταν εμείς βγάζαμε τη διαπραγμάτευση από τις κλειστές αίθουσες του «HILTON» και την πηγαίναμε στις Συνόδους Κορυφής και στη Σύνοδο των επτά Νότιων χωρών της Ευρώπης, για να αναδείξουμε τη σημασία σε όλη την Ευρωπαϊκή Ένωση, σε όλες τις χώρες να εφαρμόζεται εργασιακή κανονικότητα που εσείς καταργήσατε, μας λέγατε ότι έχουμε ιδεοληψίες. Γιατί σας αρέσει να αναφέρεστε και να κάνετε αυτό το παιχνιδάκι των δηλώσεων. Ναι, βεβαίως, εμείς όταν κάνουμε διαπραγμάτευση κάνουμε διαπραγμάτευση και είμαστε και έτοιμοι να προχωρήσουμε μέχρι τα άκρα, αν δεν πάρουμε αυτά τα οποία θα καθιστούσαν μια συμφωνία ισορροπημένη, μια συμφωνία που θα μας έδινε, όμως, μέσα από τη συνολική λύση την προοπτική εξόδου. Γιατί αυτός είναι ο στόχος μας. Όταν, λοιπόν, έγινε φανερό, όμως, ότι θα έχουμε και αντίμετρα και ότι δεν θα εφαρμοστούν τόσα και άλλα τόσα, όπως λέγατε εσείς, αλλά για κάθε αρνητικό μέτρο που ψηφίζουμε σήμερα, θα ψηφίζεται κι ένα ισόποσο θετικό, και ιδίως, όταν έγινε φανερό ότι προχωράμε επιτέλους στην πολυπόθητη απομείωση του χρέους που θα ανοίξει έναν οδικό χάρτη, έναν διάδρομο δεκαετίας για την αποπληρωμή μέσα από τις αγορές και τη δυνατότητα να σταθούμε μόνοι στα πόδια μας και να βγούμε από τα μνημόνια και συμφωνήσαμε, τότε η Νέα Δημοκρατία, αλλά και τα μέσα ενημέρωσης που τη στηρίζουν, άλλαξαν τροπάρι. Δες μας λέγανε πια και δεν μας λένε πια ότι καταστρέφουμε τη χώρα επειδή δεν υπογράφουμε την όποια συμφωνία, όπως μας λέγανε τότε, και ότι καθυστερούμε, αλλά ότι την καταστρέφουμε - και αυτός είναι κοινός παρονομαστής - επειδή έχουμε συμφωνία. Και προσπαθούν μάλιστα να μας πείσουν ότι τα περιοριστικά μέτρα είναι περισσότερα και βαρύτερα από τα ισόποσα θετικά. Και όταν ακούω εδώ και πολύ καιρό αυτή τη συζήτηση στα μέσα ενημέρωσης, ξέρετε μου έρχεται στο μυαλό ένα κουίζ που μας έβαζαν όταν ήμασταν μικρά παιδάκια στο σχολείο που μας ρωτούσαν: «Τι είναι πιο βαρύ; Ένα κιλό σίδερο ή ένα κιλό βαμβάκι;». Είμαι σίγουρος, κύριε Μητσοτάκη, ότι δεν θα απαντούσατε σωστά σε αυτό το κουίζ, όταν ήσασταν παιδί! [[Γέλωτες και χειροκροτήματα από την πτέρυγα του ΣΥΡΙΖΑ]] Το πλέον, όμως, φαιδρό, κυρίες και κύριοι συνάδελφοι, είναι ότι αλλάζοντας τροπάρι, ξαφνικά έρχεστε εδώ και μας παρουσιάζεστε ως αντιμνημονιακοί και μάλιστα, αντιμνημονιακοί που ενδιαφέρονται και για τις κινητοποιήσεις και για την οργή του λαού που έχει γίνει ποτάμι. Μέχρι και τον Θεοδωράκη ανακαλύψατε σήμερα. Και δεν εννοώ τα τραγούδια του. Το πλέον φαιδρό είναι αυτό.
Άλλο ποτάμι και άλλος Θεοδωράκης από εσάς. Με συγχωρείτε.
Δεν εννοώ τον Σταύρο.
Για άλλους μιλάτε.
Εσείς, κύριε Μητσοτάκη, που έξι μήνες, όσο διαρκούσε αυτή η δύσκολη συγκρουσιακή διαδικασία με τους δανειστές μας, σιγοντάρατε τους πιο ακραίους από τους δανειστές στις πιο παράλογες εκ των απαιτήσεών τους. Εσείς που την πιο κρίσιμη στιγμή, λίγο πριν από κρίσιμες αποφάσεις, πηγαίνατε στο Βερολίνο κι ενώ λέγατε ότι φοράτε τη φανέλα της Εθνικής Ελλάδος, φοράγατε μάλλον τη φανέλα του ΔΝΤ. Εσείς που βάζατε ακόμη και τους Ευρωβουλευτές σας μέσα στο Ευρωπαϊκό Κοινοβούλιο να καταγγέλλουν τη Κομισιόν επειδή παίρνει το μέρος της Ελλάδας. Εσείς που στα χρόνια της κρίσης όσο κυβερνούσατε, αποδειχθήκατε βασιλικότεροι του βασιλέως. Εσείς, λοιπόν, τώρα έρχεστε εδώ και χύνετε μαύρο δάκρυ και λέτε για τα μνημόνια και για το πόσο κυνικοί είμαστε. Ξέρετε, αλλάζετε, όμως, τόσο γρήγορα αφήγημα και θέσεις, που στο τέλος ζαλίζετε κι εμάς, ζαλίζετε και τους πολίτες, αλλά θα ζαλιστείτε κι εσείς. Διότι πριν από πέντε μόλις μήνες - δεν ήταν πολύ - όταν φέρναμε εδώ στη Βουλή… [[Θόρυβος στην Αίθουσα]] Μη συγχίζεστε! Κάντε λίγο ησυχία.
Κύριε Τζαβάρα, ήσυχα, αλίμονο.
Διότι πριν από πέντε μόλις μήνες ήταν, κύριε Μητσοτάκη, όταν φέρναμε εδώ στη Βουλή την κατανομή εφάπαξ επιπλέον σύνταξης 620 εκατομμυρίων ευρώ τον Δεκέμβριο του 2016 σε ένα εκατομμύριο εξακόσιες χιλιάδες χαμηλοσυνταξιούχους. Και τι μας λέγατε τότε; Μας καταγγέλλατε ότι προκαλούμε δημοσιονομικό εκτροχιασμό και βάζουμε σε κίνδυνο τη χώρα. Γιατί; Γιατί δεν συνεννοηθήκαμε με τους δανειστές, με τους οποίους εσείς είχατε μεγάλο πόνο ότι έπρεπε να συνεννοηθούμε! Και τι μας λέτε τώρα εσείς ο ίδιος πέντε μήνες μετά; Ακριβώς τα αντίθετα. Εσείς που καταψηφίσατε τότε, διότι ήταν διακινδύνευση για τη χώρα, επειδή δεν συνεννοηθήκαμε με τους δανειστές, μας λέτε τώρα: «Αφού δώσατε αυτά κι εμείς τα καταψηφίσαμε, τώρα δώστε άλλα τόσα». Και το φέρνετε και ως τροπολογία χωρίς συνεννόηση. Καταψηφίσατε τότε αυτό που μπορούσε να δοθεί, διότι ήταν στην ασφάλεια του πλεονάσματος της χρονιάς του 2016, όταν γνωρίζαμε την υπεραπόδοση και τώρα έρχεστε και λέτε «δώστε άλλο τόσο τώρα, δεν πειράζει, χωρίς συνεννόηση και ας καταψηφίσαμε». Kαι ταυτόχρονα, δεν ψηφίζετε τα αντίμετρα ύψους σχεδόν 4 δισεκατομμυρίων ευρώ, που έχουν συμφωνηθεί με τους δανειστές, ενώ την ίδια στιγμή καταθέτετε τροπολογία για άλλα αντίμετρα, που δεν έχουν συμφωνηθεί με τους δανειστές. Εσείς που τον Δεκέμβρη καταψηφίζατε λέγοντας ότι «η μη συνεννόηση με τους δανειστές θέτει τη χώρα σε κίνδυνο». Ειλικρινά, κύριε Μητσοτάκη, σηκώνω τα χέρια ψηλά. Δεν μπορώ να σας παρακολουθήσω. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και νομίζω ότι αυτήν την Αντιπολίτευση του ό,τι κάτσει και ό,τι λάχει και έτσι και γιουβέτσι, ό,τι να ‘ναι, δεν μπορεί να την παρακολουθήσει κανείς. Κανείς δεν μπορεί να την παρακολουθήσει! Ή τα έχετε χάσει τελείως με το κλείσιμο της αξιολόγησης ή βρίσκεστε σε πανικό. Ένα από τα δύο συμβαίνει. Σε πανικό, γιατί ξέρετε κάτι; Ο φόβος τώρα μάλλον αλλάζει στρατόπεδο και τώρα που τελειώνει και με τη βούλα το παραμύθι της παρένθεσης, μάλλον, φοβάστε γιατί δεν ξέρετε τι ξημερώνει, γιατί η ιστορία σας στα χρόνια των κυβερνήσεών σας και της λεηλασίας και της χρεοκοπίας είναι γεμάτη με σκάνδαλα, είναι γεμάτη με μίζες, είναι γεμάτη με ρεμούλες, είναι γεμάτη με θαλασσοδάνεια, είναι γεμάτη με συγκαλύψεις. Αυτό είναι που σας βάζει σε πανικό και φέρεστε σαν ξεπουπουλιασμένα κοτόπουλα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Γι' αυτό και δυο χρόνια τώρα επενδύετε σε ένα πράγμα: Στην παρένθεση, στην αριστερή παρένθεση, αλλά τελικά η μόνη παρένθεση που θα κλείσει και θα κλείσει σύντομα και είμαστε πιο κοντά από ποτέ για να κλείσει, θα είναι η παρένθεση της επιτροπείας, η παρένθεση των μνημονίων και της άρσης κυριαρχίας, στην οποία εσείς οδηγήσατε τη χώρα αφού τη λεηλατήσατε και τη χρεοκοπήσατε. Γιατί βρισκόμαστε εδώ που βρισκόμαστε - προφανώς πιστεύω αυτό να το καταλαβαίνει και ο τελευταίος που μας ακούει - γιατί κάποιοι χρεοκοπήσανε και λεηλατήσανε τις δυνατότητες αυτής της χώρας, γιατί κάποιοι την οδήγησαν σε ένα στρεβλό μοντέλο ανάπτυξης, γιατί κάποιοι τα χρόνια των παχιών αγελάδων δεν αφήσανε καμμιά υποδομή για να μας προστατεύει στα χρόνια της κρίσης, γιατί κάποιοι το υπερπλεόνασμα εκείνων των κερδών, το κάνανε μίζες στο Χρηματιστήριο, στα εξοπλιστικά, μίζες στα μαύρα ταμεία των κομμάτων σας από τη «SIEMENS»…
Τα ίδια και τα ίδια.
Δεν σας αρέσει να τα ακούτε αυτά. Είναι τα ίδια και τα ίδια. Αλλά ο ελληνικός λαός αυτά τα ίδια και τα ίδια τα έχει καταλάβει και φοβάστε ότι πλέον θα έρθουν αποδείξεις και στις εξεταστικές επιτροπές αλλά και στα δικαστήρια.
Ησυχία, παρακαλώ!
Έρχομαι, λοιπόν, τώρα στην ταμπακιέρα, κύριε Τζαβάρα, για τα μέτρα. Θέλω, κυρίες και κύριοι συνάδελφοι, να σας πω ότι θα αναφερθώ, προφανώς, όχι στο σύνολο της προπαγάνδας και των ψεμάτων που έχετε εξαπολύσει τις τελευταίες μέρες εσείς και μέσα ενημέρωσης, αλλά στα δύο αυτά που είπα. Θα σταθώ στα δύο βασικότερα εκ των ψευδών, στα δύο βασικότερα αφηγήματα της καταστροφολογίας: Στο λεγόμενο τέταρτο μνημόνιο και στην αμφισβήτηση των αντιμέτρων. Δεν θα αρκεστώ στο επιχείρημα ότι η ζωή θα μας δικαιώσει το 2019, όπως είπα στην αρχή, αλλά θα εξηγήσω γιατί θα μας δικαιώσει το 2019 και γιατί για άλλη μια φορά θα σας διαψεύσει. Λέει, λοιπόν, η Νέα Δημοκρατία και ο κ. Μητσοτάκης ότι τα αντίμετρα είναι «αέρας» γιατί δεν χρειάζεται, όπως λέει η συμφωνία, να είμαστε μέσα στους στόχους 3,5% για να εφαρμοστούν, αλλά 5,5% και το είπε και σήμερα από αυτό εδώ το Βήμα. Και είναι απολύτως προφανές, κυρίες και κύριοι συνάδελφοι, ότι ο κ. Μητσοτάκης ψεύδεται συνειδητά, διότι δεν μπορεί να μην καταλαβαίνει ελληνικά για να διαβάσει τι λέει το άρθρο ούτε μπορεί να μην γνωρίζει στοιχειώδη μαθηματικά. Λέει, λοιπόν, το νομοσχέδιο ότι τα ισόποσα αντίμετρα 1% του ΑΕΠ θα εφαρμοστούν ταυτόχρονα το 2019 υπό την προϋπόθεση ότι στο τέλος του 2018 θα υπάρχει η πρόβλεψη - και όχι του ΔΝΤ, του ΔΝΤ και των ευρωπαϊκών θεσμών, όλων δηλαδή των εταίρων μας, όπως πάντα - υπό την προϋπόθεση, λοιπόν, ότι στο τέλος του 2018 θα υπάρχει η πρόβλεψη ότι είμαστε εντός των δημοσιονομικών στόχων του προγράμματος. Ποιος είναι ο στόχος; Πλεόνασμα 3,5% του ΑΕΠ και όχι 5,5% του ΑΕΠ. Τι θα συμβεί, λοιπόν, αν όντως έχουμε 3,5% ή και παραπάνω; Θα εφαρμοστούν ταυτόχρονα 1% αρνητικά μέτρα και 1% θετικά. Και τι θα έχουμε; 3,5% συν 1% μείον 1%, πόσο κάνει; 5,5%; 3,5% συν 1% μείον 1%, 3,5%. [[Θόρυβος στην Αίθουσα]] Κυρίες και κύριοι συνάδελφοι, και στον γιο μου που πηγαίνει πρώτη δημοτικού αν του βάλω αυτήν την άσκηση, είμαι βέβαιος ότι θα την καταλάβει και θα την καταλάβει ο καθένας ο οποίος μας παρακολουθεί. Γιατί, λοιπόν, εσείς που από κάτω φωνάζετε «έλεος» αυτό το πολύ απλό, 3,5% συν 1% μείον 1%, δεν καταλαβαίνετε ότι μας κάνει 3,5%; [[Θόρυβος στην Αίθουσα]] Αφήστε τα τώρα. Αφήστε τα. Απλά μαθηματικά. Γιατί δεν το καταλαβαίνετε αυτό; Γιατί παραπλανείτε τον ελληνικό λαό; Να σας πω εγώ. [[Θόρυβος στην Αίθουσα]] Κάνετε ότι δεν το καταλαβαίνετε και μιλάτε για 5,5% για τον πολύ απλό λόγο ότι το αποτέλεσμα του 2016 σε πρωτογενές πλεόνασμα είναι 4,2%. Και όταν, λοιπόν, εμείς βγάλαμε πλεόνασμα 4,2%, που τώρα ήρθατε και μας είπατε «κακώς το βγάλατε το 4,2%, μέχρι πρότινος μας λέγατε ότι θα εφαρμοστούν οι κόφτες, δεν υπάρχει περίπτωση να μην εφαρμοστούν οι κόφτες», όταν, λοιπόν, το βγάλαμε, τι συνέβη; Προφανώς, το επιχείρημά σας, πάνω στο οποίο βασίζεται και όλη η ρητορική ότι είναι αέρας κοπανιστός τα αντίμετρα, ότι δηλαδή δεν θα καταφέρουμε το 2018 και το 2019 να έχουμε πλεόνασμα πάνω από 3,5%, όχι απλά αποδυναμώθηκε, αλλά ουσιαστικά εξουδετερώθηκε. Διότι αν το 2016, σε συνθήκες οικονομίας όπου είχαμε στασιμότητα, καταφέρνεις να πιάσεις 4,2%, πολύ πιο πάνω από το 3,5%, τότε είναι προφανές ότι το 2018, έχοντας δυο χρόνια που, σύμφωνα με όλες τις προβλέψεις, η οικονομία μας θα έχει υψηλούς για τα δεδομένα μας ρυθμούς ανάπτυξης, πάνω από 2%, είναι απολύτως βέβαιο ότι θα πιάσεις πλεόνασμα και τον στόχο πάνω από 3,5%. Με δυο λόγια, κυρίες και κύριοι συνάδελφοι, όταν η πραγματικότητα δεν μας αρέσει, αντί να αλλάξουμε την προπαγάνδα και τα επιχειρήματα της προπαγάνδας μας, αλλάζουμε την πραγματικότητα. Τα αντίμετρα, λοιπόν, κυρίες και κύριοι συνάδελφοι, δεν είναι αέρας κοπανιστός. Αέρας είναι τα λόγια σας και τα επιχειρήματά σας. Και όπως φαίνεται από την πορεία των πραγμάτων, όχι μόνον θα εξασφαλιστούν στο σύνολό τους τα αντίμετρα, γιατί θα εξασφαλιστεί η επίτευξη των στόχων, αλλά με βάση τους υπολογισμούς του Υπουργείου Οικονομικών θα δημιουργηθεί και έξτρα δημοσιονομικός χώρος για το 2019 ύψους 660 εκατομμυρίων ευρώ και για το 2020 ύψους 1,5 δισεκατομμυρίου ευρώ και για το 2021 ύψους 3,5 δισεκατομμυρίων ευρώ. Και όλα αυτά τα χρήματα θα χρησιμοποιηθούν για επιπλέον, το τονίζω αυτό, παρεμβάσεις ελαφρύνσεων, επιπλέον των αντιμέτρων που σήμερα ψηφίζουμε. Πάμε τώρα στο δεύτερο, στο μεγάλο ψέμα, το οποίο το κουβάλησε και στο Βήμα ο κ. Μητσοτάκης και δυσκολεύτηκε να το κουβαλήσει, μας έφερε το νομοσχέδιο και είπε: «κουβαλάω το τέταρτο μνημόνιο, που είναι βαρύ». Από την πρώτη στιγμή που άλλαξε το τροπάρι και είχαμε συμφωνία, η Νέα Δημοκρατία μιλάει για τέταρτο μνημόνιο και μάλιστα χωρίς χρηματοδότηση. Και σπεύσατε να οργανώσετε και μια ασύλληπτη εκστρατεία ψεύδους και παραπλάνησης της κοινής γνώμης, σε απόλυτο συντονισμό πάλι με τα μέσα μαζικής ενημέρωσης που σας στηρίζουν, αδιαφορώντας για τη στοιχειώδη αντικειμενικότητα. Όμως αυτό, βεβαίως, δεν είναι καινούργιο. Κάθε φορά που ξεδιπλώνετε τα ψεύδη σας, ο μηχανισμός προπαγάνδας σιγόνταρε. Και τι έλεγαν; «Έρχεται τέταρτο μνημόνιο, δεν υπάρχουν αντίμετρα - όπως έλεγαν και προηγούμενα - έρχεται ο κόφτης, αύριο οι εκλογές, πέφτει η Κυβέρνηση». Θέλω ενδεικτικά να καταθέσω στα Πρακτικά ορισμένους μόνο τίτλους των έγκυρων και έγκριτων εφημερίδων που από το 2015 και μετά βλέπουν μαζί σας την καταστροφή, ενώ πριν το 2015, ακριβώς οι ίδιοι έβλεπαν στη χώρα success story, μεγάλη επιτυχία. Ξεκινάμε από τα πρόσφατα. 1-3-2017: «Υπογράφουν τέταρτο μνημόνιο». 19-3-2017: «Μας γυρίζουν στο '60». 25-3-2017: «Όλοι οι δρόμοι οδηγούν στις κάλπες», κατά «ΤΑ ΝΕΑ» φυσικά. Τι πρωτότυπο! 29-4-2017: «Αυτό είναι το νέο τέταρτο μνημόνιο». 7-5-2017: «4 δισεκατομμύρια ευρώ η ζημιά από το τέταρτο μνημόνιο». Και φυσικά τι θα έλεγαν σήμερα «ΤΑ ΝΕΑ»; «Οφθαλμαπάτη τα αντίμετρα», δεν υπάρχουν. [[Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, ξέρετε, επειδή πέρα από ψεύτες, είστε και κουτοπόνηροι, ξεχάσατε - καθίστε τώρα, θα γελάσετε - τι ακριβώς λέγατε ένα χρόνο πριν. Τα ίδια ακριβώς λέγατε ένα χρόνο πριν, τον Μάιο του 2016. Κυρίες και κύριοι συνάδελφοι, το τέταρτο μνημόνιο τελικά δεν το φέραμε τώρα, το φέραμε τον Μάιο του 2016, όταν ο κ. Μητσοτάκης και πάλι τότε ανακάλυπτε τέταρτο μνημόνιο και μάλιστα στις 11 Μαΐου 2016 είχε δηλώσει ότι το είχε διαβάσει κιόλας. Και τώρα μας το έφερε εδώ, πάνω στο Κοινοβουλευτικό Βήμα λέγοντας ότι είναι πολύ βαρύ, αλλά είναι αυτό. Τον Μάιο του 2016 το είχε διαβάσει!
Το συμπληρωματικό το άλλο ήταν.
Σας παρακαλώ, κυρία Βούλτεψη.
Χαλαρώστε, κυρία Βούλτεψη.
Είχατε υπογράψει κι άλλο.
Χαλαρώστε, κυρία Βούλτεψη. Επιχειρήματα λέμε, θα αντικρούσετε, αν έχετε τη δυνατότητα.
Ησυχία. Τέσσερις μέρες μιλάμε εδώ ατελείωτα. Αλίμονο!
Ενώ, κυρίες και κύριοι συνάδελφοι, τι έλεγαν τότε και τα μέσα μαζικής ενημέρωσης που σας λιβανίζουν; Έσπευδαν να παρουσιάσουν και να τρομοκρατήσουν με ανάλογα πρωτοσέλιδα τον ελληνικό λαό ότι με το κλείσιμο της πρώτης αξιολόγησης, η Κυβέρνηση είχε φέρει από τότε το τέταρτο μνημόνιο και βεβαίως την ενεργοποίηση του κόφτη, που ήσασταν απολύτως βέβαιοι ότι θα ενεργοποιηθεί. Συνεχίζω. 24-4-2016: «Το διπλό μνημόνιο Τσίπρα». 24-4-2016 «ΕΛΕΥΘΕΡΟΣ ΤΥΠΟΣ»: «Τέταρτο μνημόνιο και 9 δισεκατομμύρια μέτρα». Τα ίδια λέγατε! Ένα χρόνο τα ίδια λέτε! 25-5: «Πόσο θα πληρώσουμε το υπερμνημόνιο Τσίπρα». Από τότε. Και φυσικά, 7-7-2016: «Όμηροι του κόφτη οι δημόσιοι υπάλληλοι. Κόβονται οι μισθοί στο δημόσιο από το 2017, διότι ενεργοποιείται ο κόφτης». Αυτά λέγατε τόσο καιρό! [[Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Μητσοτάκη, ένα ερώτημα έχω στο μυαλό μου. Τελικά αυτό το τέταρτο μνημόνιο πόσες φορές θα ψηφιστεί σε αυτήν τη χώρα; Και τι εννοείτε όταν λέτε τέταρτο μνημόνιο; Θα μας εξηγήσετε; Μήπως τελικά εννοείτε το Μεσοπρόθεσμο Πλαίσιο Δημοσιονομικής Στρατηγικής; Αυτό εννοείτε; Αυτό εννοείτε. Κύριε Μητσοτάκη, αν μετρούσαμε για μνημόνιο κάθε μεσοπρόθεσμο που έχετε φέρει εσείς όσο κυβερνούσατε από το 2010 ως το Γενάρη 2015, σήμερα δεν θα ήμασταν στο τέταρτο, θα ήμασταν στο 40ο μνημόνιο και θα κρατούσαμε και άλλα δέκα καβάντζα. [[Χειροκροτήματα από την πτέρυγα του ΣΥΡΙΖΑ]] Το παραμύθι σας, όμως, έχει αποδειχθεί ότι δεν έχει δράκο. Για να σοβαρευτούμε, τι είναι το αφήγημα του τετάρτου μνημονίου για τη Νέα Δημοκρατία, ένα αφήγημα, το οποίο, όπως καταλάβατε, το έχει εδώ και έναν χρόνο, ίσως και παραπάνω; Για την ακρίβεια, πρόκειται για την πολιτική σας φαντασίωση. Είναι η εγγύηση που πασχίζατε να δώσετε στους δανειστές προσπαθώντας να τους πείσετε ότι εσείς ήσασταν πρόθυμοι να υλοποιήσετε ένα ακόμα μνημόνιο, για να τους πείσετε να μας το φορτώσουν, μήπως και καταφέρετε με αυτόν τον τρόπο να επιστρέψετε στην εξουσία. Και αφού αυτό δεν το καταφέρατε, σήμερα απλά εκτίθεστε. Διότι το μόνο που υπάρχει στο τραπέζι είναι μια ισορροπημένη συνολική συμφωνία, που κλείνει τη δεύτερη αξιολόγηση του τρίτου προγράμματος και, ταυτόχρονα, ανοίγει την προοπτική μιας συνολικής λύσης σε ό,τι αφορά το χρέος. «Τι παίρνουμε», μας λέτε, «από αυτή τη συμφωνία»; Θα απαριθμήσουμε, λοιπόν, τι παίρνουμε. Πρώτον, παίρνουμε την προβλεπόμενη δόση. Δεύτερον, όπως εξήγησα και πιο πριν, αντίμετρα ισόποσα για το 2019 και το 2020, σχεδόν 2 και 2 δισεκατομμύρια, τέσσερα δισεκατομμύρια. Επιπλέον, δημοσιονομικό περιθώριο ύψους 5,5 δισεκατομμύρια από το 2019 μέχρι το 2021. Και αυτά τα 5,5 δισεκατομμύρια θα πάνε σε κοινωνικές δαπάνες για τη στήριξη των ασθενέστερων και όχι βεβαίως για εξυπηρετήσεις, όπως συνήθιζαν να κάνουν οι προηγούμενες κυβερνήσεις. Τρίτον, και ίσως το κυριότερο, παίρνουμε αυτό το οποίο εσείς θεωρούσατε δεδομένο από το 2012, αλλά τελικά, απ' ό,τι και η ίδια η ζωή έχει αποδείξει, δεν ήταν και τόσο δεδομένο. Και αναφέρομαι στα μεσοπρόθεσμα μέτρα για το χρέος, που θα οδηγήσουν στη σχετική μελέτη βιωσιμότητας και από το Διεθνές Νομισματικό Ταμείο, το οποίο θα αποτελέσει και το πράσινο φως, ώστε το Διοικητικό Συμβούλιο της Ευρωπαϊκής Κεντρικής Τράπεζας να εντάξει και τα ελληνικά ομόλογα στο πρόγραμμα ποσοτικής χαλάρωσης. Θα ήθελα εδώ να επαναλάβω κάτι που πρέπει να γνωρίζουν όλοι. Τα μέτρα που έχουμε συμφωνήσει τα απαιτούσε το Διεθνές Νομισματικό Ταμείο. Είναι γνωστό σε όλους αυτό. Είναι προφανές ότι δεν αποτελούσε επιλογή μας αυτό το μείγμα πολιτικής. Τα ζητούσε, λοιπόν, το Διεθνές Νομισματικό Ταμείο. Αν έχουμε τη θετική εξέλιξη που όλοι επιθυμούμε να έχουμε και πάρουμε τη λύση για το χρέος, θα εφαρμόσουμε στο ακέραιο τις δεσμεύσεις μας. Αν, όμως, δεν έχουμε τη θετική εξέλιξη, με ευθύνη κάποιων στην Ευρώπη, τότε το Διεθνές Νομισματικό Ταμείο έχει ξεκαθαρίσει - και θέλω να το πω και υπεύθυνα εδώ στη Βουλή - ότι δεν θα συμμετάσχει. Και αν το Διεθνές Νομισματικό Ταμείο δεν συμμετάσχει, έχω ξεκαθαρίσει ότι δεν υπάρχει για εμάς η απαίτηση και η δέσμευση για να υλοποιήσουμε το 2019 και το 2020 αυτά τα μέτρα. Άρα, λοιπόν, τα μέτρα αυτά που ψηφίζουμε σήμερα θα εφαρμοστούν αν και μόνο αν πρώτα αρχίσουν να εφαρμόζονται, μετά το τέλος του προγράμματος, το Σεπτέμβρη 2019, ουσιαστικά μέτρα για το χρέος, μέτρα για το χρέος που θα μας οδηγήσουν σε οριστική έξοδο από την κρίση. Σε αντίθετη περίπτωση, τα μέτρα αυτά θα αποσυρθούν, κυρίες και κύριοι συνάδελφοι. Το γνωρίζουν αυτό και οι πιστωτές μας, το γνωρίζει ο ελληνικός λαός, το γνωρίζει και το Σώμα. [[Θόρυβος από την πτέρυγα της Νέας Δημοκρατίας]] Τώρα, όμως, που εσείς διαμαρτύρεστε, θα ήθελα να σας ρωτήσω κάτι. Χθες στο Ευρωπαϊκό Κοινοβούλιο είχαμε τη συνυπογραφή ενός κειμένου από τρεις επικεφαλής Κοινοβουλευτικών Ομάδων, της Αριστεράς, των Πρασίνων και των Σοσιαλιστών, οι οποίοι ουσιαστικά ζητούσαν άμεσα, στις 22 του Μάη, στο επόμενο Eurogroup, να έχουμε θετική έκβαση και όχι μόνο να κλείσει η αξιολόγηση, αλλά να δοθούν και τα απαραίτητα μέτρα για το χρέος, που θα δώσουν τη λύση διεξόδου, που θα δώσουν τη δυνατότητα στο ΔΝΤ να συμμετάσχει στο πρόγραμμα και στην ΕΚΤ να δώσει το πράσινο φως για τα ελληνικά ομόλογα. Και ήταν μια βαρυσήμαντη τοποθέτηση αυτή τριών σημαντικών πολιτικών ομάδων. Εσάς, κύριε Μητσοτάκη, - δεν λέω για το Λαϊκό Κόμμα, αφήστε το Λαϊκό Κόμμα που συμμετέχετε - η δική σας θέση ποια είναι; Εγώ δεν κατάλαβα. Εγώ άκουσα σήμερα εδώ να μας λέτε: «Μην πανηγυρίζετε, διότι είναι κάτι το οποίο μας είχαν υποσχεθεί από το 2012». Χαίρω πολύ, αλλά από το 2012 αυτή η υπόσχεση δεν έγινε πράξη και εσείς βγαίνατε με τον κ. Σαμαρά και ζητάγατε πιστοποιητικά βιωσιμότητας. Λέγατε ότι είναι βιώσιμο το χρέος. Τα ξεχνάμε αυτά; Δεν λέγατε ότι δεν είναι το πρόβλημα το χρέος, ότι το χρέος είναι βιώσιμο και ότι θα μας δώσουν κάποια πιστοποιητικά βιωσιμότητας οι δανειστές και γέλαγε όλη η οικουμένη; Ποια είναι η θέση σας; Τη θέση σας δεν μας την είπατε. Και κάτι ακόμα. Εγώ μιλάω με θάρρος, με ευθύνη, με παρρησία. Δεν λέω άλλα μέσα και άλλα έξω, όπως εσείς βγαίνετε και λέτε μέσα ότι καταστρεφόμαστε, αλλά πάτε στο LSE και λέτε ότι η χώρα θα βγει στις αγορές. Γιατί αυτό είπατε προχθές. Στο LSE προχθές είπατε ότι η χώρα θα βγει στις αγορές σύντομα, αλλά το πρόβλημα είναι ότι δεν θα έχει τόσο καλά επιτόκια, γιατί ο Τσίπρας δεν είναι τόσο φιλικός στους δανειστές, αλλά με εσάς θα έχει καλύτερα. Αυτό είπατε. Άλλα έξω, άλλα μέσα. Εγώ λέω τα ίδια. [[Θόρυβος στην Αίθουσα]] Και αυτό που λέω στη Βουλή, ότι τα μέτρα δεν θα εφαρμοστούν, εάν δεν πάρουμε το χρέος, το λέω και στη Λαγκάρντ, το λέω και στην Μέρκελ, το λέω σε όλους. Εσείς τι είπατε σε αυτούς, αν σας ρωτήσανε, αν σας ζητήσανε δέσμευση αν θα τα εφαρμόσετε; Την ίδια στιγμή που εγώ λέω ότι δεν θα εφαρμοστούν, εάν δεν έχουμε χρέος, εσείς λέτε μόνο θα εφαρμοστούν, θα εφαρμοστούν, θα εφαρμοστούν, είτε πάρουμε χρέος είτε δεν πάρουμε χρέος, γιατί ούτως ή άλλως ποτέ δεν διεκδικήσατε το χρέος. Αυτή είναι η πραγματικότητα, κύριε Μητσοτάκη. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Τολμάτε, λοιπόν, εσείς και μιλάτε για καταστροφή και τέταρτο μνημόνιο. Εσείς, που είχατε δεσμευτεί για πρωτογενή πλεονάσματα 4% και 4,2% έως το 2030. Και μας λέτε τώρα ότι δήθεν θα διαπραγματευόσασταν χαμηλότερα. Τέσσερα χρόνια τι κάνατε; Τα αφήνατε να αυγατίσουν. Μιλάτε εσείς, που πήρατε το χρέος στο 120% του ΑΕΠ και το εκτινάξατε στο 180% του ΑΕΠ. Και όλα αυτά, αφού κάνατε το PSI, που κατέστρεψε τα ασφαλιστικά ταμεία, τα νοσοκομεία και τους μικροομολογιούχους. Μιλάτε εσείς, που πήρατε την ανεργία στο 11% και την φτάσατε στο 27%, όταν αναλάβαμε εμείς. Εσείς, που πήρατε το ΑΕΠ στα 230 δισεκατομμύρια ευρώ και το παραδώσατε στα 180 δισεκατομμύρια ευρώ. Χάσατε το 25% του ΑΕΠ. Μιλάτε εσείς για ύφεση και καταστροφή και χρεώνετε την καταστροφή στην σημερινή Κυβέρνηση. Μιλάτε εσείς για διόγκωση του ιδιωτικού χρέους, που κατορθώσατε σε μία διετία να διπλασιάσετε τα κόκκινα δάνεια, τα οποία επί των ημερών σας έφτασαν τα 100 δισεκατομμύρια ευρώ. Και ενώ το κάνατε αυτό, όχι μόνο δεν πήρατε καμμία μέριμνα για τον περιορισμό τους, αλλά ήσασταν έτοιμοι και να προκαλέσετε μεγαλύτερο χάος. Αρνηθήκατε την επέκταση του νόμου Κατσέλη, ο οποίος θα έληγε στο τέλος του 2014. Δεν ενδιαφερθήκατε κατ' ελάχιστο ούτε για τα νοικοκυριά, ούτε για την αγορά που στέναζε ούτε καν για την εύρυθμη λειτουργία του τραπεζικού συστήματος, για το οποίο τόσο πολύ κόπτεστε. Το μόνο που σας ένοιαζε ήταν να ταΐζετε τις τράπεζες με τα χρήματα των ανακεφαλαιοποιήσεων, ώστε αυτά να καταλήγουν στις τσέπες των υμετέρων σας, στο γνωστό τρίγωνο της διαπλοκής, για να συνεχίσουν να σας λιβανίζουν οι ολιγάρχες με τα πρωτοσέλιδά τους. Και έχετε το θράσος να μιλάτε για εμάς, που όποτε πάει να σπάσει ένα κλειστό κύκλωμα, εσείς βγαίνετε και φωνάζετε. Όπως κάνατε με την αδειοδότηση του νόμου Παππά, ο οποίος διαρκώς λέτε ότι έχει καταπέσει από το ΣτΕ, ενώ αυτό που έχει καταπέσει δεν είναι ο νόμος Παππά. Ισχύει ο νόμος Παππά. Αυτό που έχει καταπέσει είναι το ποιοι θα δίνουν τον αριθμό των αδειών. Και βγήκε το Εθνικό Συμβούλιο Ραδιοτηλεόρασης… [[Θόρυβος στην Αίθουσα]] …που εσείς αγωνιούσατε να βγει το Εθνικό Συμβούλιο Ραδιοτηλεόρασης και ακόμα περιμένουμε. Ελπίζω όμως ότι ο ελληνικός λαός έχει πλήρη συνείδηση του τι ακριβώς συμβαίνει, κύριε Μητσοτάκη. Συνεχίζετε σήμερα λοιπόν αμετανόητοι. Όταν φέραμε τον νόμο για τον εξωδικαστικό συμβιβασμό που θα ελαφρύνει από δυσβάσταχτα χρέη σχεδόν τετρακόσιες χιλιάδες επιχειρήσεις, τον καταψηφίσατε, κύριε Μητσοτάκη, που κόπτεστε για την κοινωνία και για την επιχειρηματικότητα. Και μας κουνάτε λοιπόν το δάχτυλο. Κυρίες και κύριοι συνάδελφοι, για εμάς τα αντίμετρα όμως, στα οποία αναφέρθηκα πριν εκτενώς, δεν είναι ο τρόπος για να πετύχουμε μια απλή δημοσιονομική εξισορρόπηση ούτε αποτελούν παροχές, όπως κάποιοι θα έλεγαν, για τη συντήρηση εκλογικού κοινού. Τα αντίμετρα για εμάς είναι οδοδείκτης, αλλά και μια στρατηγική επιλογή. Θα σας εξηγήσω γιατί. Διότι είναι στρατηγική επιλογή προοπτικά να αποτελέσουν τη βάση για την οικοδόμηση κοινωνικού κράτους. Είναι στρατηγική επιλογή για την αύξηση του κοινωνικού μισθού, ώστε παρά τους δημοσιονομικούς περιορισμούς να συγκροτήσουμε ένα σταθερό πλαίσιο αποτελεσματικής κοινωνικής προστασίας και να το κάνουμε αυτό πέρα και κόντρα στις δικές σας επιλογές του παρελθόντος. Ξέρετε, παραλάβαμε τον Γενάρη του 2015 τον προϋπολογισμό πρόνοιας στα 780 εκατομμύρια ευρώ. Το 2016 αυξήσαμε κατά 50 εκατομμύρια ευρώ. Τόσο μπορούσαμε. Φέτος, ξεπερνά το 1,5 δισεκατομμύριο ευρώ με το κοινωνικό εισόδημα αλληλεγγύης. Το 2019 ξέρετε πόσο θα είναι ο προϋπολογισμός πρόνοιας που τον παραλάβαμε στα 780 εκατομμύρια; Θα είναι 2.776.000.000 ευρώ. Ξέρετε τι σημαίνει αυτό; Σημαίνει ότι η ελάχιστη μεταβολή του προνοιακού προϋπολογισμού στην εξαετία 2015-2020 θα φτάσει στο 245%. Να λοιπόν, γιατί, κύριε Μητσοτάκη, όσο κι αν έχετε προστασία από μέσα μαζικής ενημέρωσης και διαπλοκή δεν είναι εύκολο να δημιουργήσετε κοινωνική δυναμική. Διότι μπορεί για εσάς η ενίσχυση των χαμηλών στρωμάτων και τα αντίμετρα εδώ να είναι φερετζές, αλλά για χιλιάδες συμπολίτες μας, όταν θα έρθει η ώρα, είναι σημαντική ενίσχυση και ανακούφιση. Μάλιστα, είναι ανακούφιση κι ενίσχυση για στρώματα που ήταν σχεδόν πάντα στο περιθώριο της ελληνικής κοινωνίας. Είναι για στρώματα που δεν τα έφαγαν μαζί σας, όπως έλεγε ο κ. Πάγκαλος, τότε την περίοδο που υπήρχαν λεφτά και που αντί να δημιουργήσετε όρους κοινωνικής προστασίας, τα τρώγατε δεξιά κι αριστερά σε μίζες και θαλασσοδάνεια. Και τι τα κάνατε αυτά τα σπίτια; Συγγνώμη, γλώσσα λανθάνουσα. Πήγα να πω ότι τα χρήματα τα κάνατε σπίτια. Και σπίτια τα κάνατε. Και offshore τα κάνατε. Όλα τα κάνατε. Κοινωνική προστασία, όμως, δεν κάνατε. Εμείς όμως δεν φτιάχνουμε δίχτυ κοινωνικής προστασίας, όπως είναι η νεοφιλελεύθερη αντίληψη για το πώς θα πρέπει να στηριχθεί ο θεσμός της κοινωνικής αλληλεγγύης. Εμείς προσπαθούμε να δημιουργήσουμε θεσμούς κοινωνικής αλληλεγγύης. Εμείς μόνο για το 2017 προβλέψαμε στον προϋπολογισμό 760 εκατομμύρια στο κοινωνικό εισόδημα αλληλεγγύης και αυξήσαμε κατά 300 εκατομμύρια σε συνθήκες κρίσης και δημοσιονομικής στενότητας τις δαπάνες για την υγεία και την παιδεία. Και στην ίδια κατεύθυνση σκοπεύουμε να κινηθούμε και στον προϋπολογισμό του 2018, τον οποίο από τώρα σας λέω ότι θα τον καταψηφίσετε φυσικά, γιατί θα δίνει χρηματοδότηση στο κοινωνικό κράτος, που εσείς θεωρείτε άχρηστο. Γι' αυτό και βγαίνετε δεξιά και αριστερά και λέτε συσσίτια. Γι' αυτό και το υποβαθμίζετε, είναι και ιδεολογική η αντίθεσή σας σε αυτό που πάμε να κάνουμε. Κάποιος Βουλευτής άκουσα είπε ένα ωραίο, ότι σε κάποια σχολεία των βορείων προαστίων τα λένε δείπνο, αλλά στα σχολειά των φτωχών τα λένε συσσίτια υποτιμητικά.
Ήσυχα, παρακαλώ!
Κυρίες και κύριοι συνάδελφοι, το 2019, λοιπόν - και από το 2019 για κάθε χρονιά - προχωράμε με ακόμη πιο φιλόδοξες ενεργητικές πολιτικές για αυτά τα κοινωνικά στρώματα. Για την επιδότηση ενοικίου 600 εκατομμύρια ευρώ, που θα αφορά πάνω από εξακόσιες χιλιάδες νοικοκυριά, που θα έχουν τη δυνατότητα να παίρνουν από 50 έως 150 ευρώ τον μήνα, δεν είναι μικρό πράγμα. Τα 260 εκατομμύρια για επιδόματα πρώτου και δεύτερου τέκνου δεν είναι μικρό πράγμα. Τα 240 εκατομμύρια για τον μηδενισμό ή τη μείωση, την ελαχιστοποίηση της φαρμακευτικής δαπάνης δεν είναι μικρό πράγμα. Τα 300 εκατομμύρια για τη στήριξη του Προγράμματος Δημοσίων Επενδύσεων δεν είναι μικρό πράγμα. Τα 260 εκατομμύρια για προγράμματα καταπολέμησης της ανεργίας είναι χρήσιμα. Τα 190 εκατομμύρια για την επέκταση των γευμάτων, που λέτε εσείς απαξιωτικά συσσίτια, δεν είναι μικρό πράγμα. Ρωτήστε τις περιοχές όπου ήδη το εφαρμόζουμε. Τα 140 εκατομμύρια για τη δημιουργία νέων μονάδων προσχολικής εκπαίδευσης, για να μπορούν περισσότερα παιδιά, η πλειοψηφία, να πηγαίνει στους παιδικούς σταθμούς δεν είναι μικρό πράγμα. Και από την άλλη μεριά είναι και τα θετικά μέτρα του 2020: οκτακόσια εβδομήντα επτά εκατομμύρια για τη μείωση του φόρου εισοδήματος φυσικών προσώπων από το 22% στο 20%. Τετρακόσια εξήντα ένα εκατομμύρια για τη μείωση του φόρου επιχειρήσεων από το 29% στο 26%. Διακόσια εννιά εκατομμύρια για τη μείωση του ΕΝΦΙΑ, η οποία θα είναι στοχευμένη στα χαμηλότερα εισοδήματα. Τριακόσια εξήντα οκτώ εκατομμύρια για την κατάργηση της εισφοράς αλληλεγγύης, για όσους έχουν εισόδημα μέχρι 30.000 ευρώ. Δεν είναι μικρό πράγμα. Και αρνείστε να τα ψηφίσετε, γιατί για εσάς είναι αέρας κοπανιστός. Εσείς, κυρίες και κύριοι συνάδελφοι, παίρνετε την πολιτική ευθύνη. Από την άλλη πλευρά, εμείς έχουμε την αίσθηση ότι είμαστε στο τελευταίο σκαλοπάτι. Η συμφωνία αυτή δεν το αρνείται κανείς, δεν το αμφισβητεί ότι έχει δυσκολίες. Ανοίγει, όμως, έναν δρόμο μπροστά μας. Αποτελεί, θα έλεγα, μία αποφασιστική καμπή. Διότι δεν έχουμε μπροστά μας, επαναλαμβάνω, την ολοκλήρωση άλλης μίας αξιολόγησης, αλλά μία ολοκληρωμένη λύση επιτέλους. Βεβαίως, με αυτήν τη συμφωνία εισερχόμαστε πλέον σε μια περίοδο σταθερότητας και υψηλής ανάκαμψης, που τα τελευταία χρόνια δεν έχει ξαναδεί η ελληνική οικονομία. Αυτές είναι οι προβλέψεις, κυρίες και κύριοι συνάδελφοι. Μπορεί αυτό να σας απογοητεύει. Και θα ήθελα να πω ότι αυτό επιβεβαιώνεται ήδη στην αγορά και το γνωρίζετε καλά. Ήδη η τιμή των ελληνικών ομολόγων είναι στη χαμηλότερη τιμή τους από την έναρξη της κρίσης, το 2009, και μετά. Ήδη τις αγορές χρήματος ακολουθούν και οι προτάσεις και το ενδιαφέρον για παραγωγικές επενδύσεις. Στο πρόσφατο ταξίδι μου στην Κίνα είχα την ευκαιρία να συνειδητοποιήσω το μεγάλο ενδιαφέρον για την Ελλάδα, όπου επιχειρηματικοί κολοσσοί όχι μόνο από τη συγκεκριμένη χώρα δήλωσαν και δηλώνουν την πρόθεσή τους να προχωρήσουν σε σημαντικές παραγωγικές επενδύσεις στον τόπο. Αυτό έχει ιδιαίτερη σημασία και θα σας πω γιατί. Γιατί ο στρατηγικός μας στόχος, αλλά και η εντολή που πήραμε από τον ελληνικό λαό ήταν να βγάλουμε τη χώρα από την κρίση και από τη σκληρή επιτροπεία των μνημονίων όπου εσείς την οδηγήσατε αφού τη χρεοκοπήσατε. Όχι με κάθε κόστος, γι' αυτό και δώσαμε μεγάλη μάχη για τα εργασιακά, για τα αντίμετρα, γι' αυτό και διαπραγματευτήκαμε σκληρά, ξανά και ξανά, όταν εσείς φωνάζατε «Κλείστε όπως - όπως». Αλλά αυτός ήταν και είναι ο στόχος, να βγάλουμε τη χώρα από την επιτροπεία. Και οι θετικές εξελίξεις για την προσέλκυση επενδύσεων και για έξοδο στις αγορές αποτελούν σημαντικούς σταθμούς στη μεγάλη προσπάθεια για την ανάκτηση της οικονομικής μας κυριαρχίας και για την έξοδο από την κρίση. Ξέρετε, είναι κρίσιμο πράγμα η διαχείριση της ανάκαμψης να γίνει με αναδιανεμητικό και προοδευτικό πρόσημο για να διαχυθούν τα οφέλη στο σύνολο της κοινωνίας, έτσι ώστε η ανάπτυξη να μην είναι συνώνυμη της συντριβής της εργασίας και της κοινωνίας. Αυτό είναι το διαφορετικό δικό μας σχέδιο. Κι είναι ακριβώς γι' αυτόν τον λόγο που για εμάς η διαπραγμάτευση για τα εργασιακά αποτέλεσε τη «μητέρα των μαχών» και τελικά έχουμε τη δυνατότητα να επαναφέρουμε τις συλλογικές διαπραγματεύσεις, να αποκρούσουμε φιλεργοδοτικές απαιτήσεις για κατοχύρωση του δικαιώματος της ανταπεργίας ή για την αύξηση του ποσοστού των απολύσεων από 5% σε 10%. Διότι το δικό μας πολιτικό σχέδιο δεν μπορεί να προχωρήσει χωρίς την ανάκτηση της εργασίας από τη μια μεριά και την ενίσχυση της διαπραγματευτικής δύναμης των εργαζομένων από την άλλη. Κυρίες και κύριοι συνάδελφοι, μπαίνουμε σε ένα νέο πεδίο και αυτό το νέο πεδίο απαιτεί πολιτικό σχέδιο, απαιτεί τόλμη, απαιτεί και συγκρούσεις. Και αυτό το σχέδιο έχει τους εξής συγκεκριμένους άξονες: Πρώτον, στηρίζεται στην ενίσχυση των επενδύσεων. Δεύτερον, στην καινοτομία, στην έρευνα, στην παραγωγή προϊόντων υψηλής προστιθέμενης αξίας. Τρίτον, στη στήριξη της κοινωνικής οικονομίας. Τέταρτον, στην προσπάθεια να αξιοποιηθεί το ανθρώπινο δυναμικό, οι επιστήμονες, οι νέοι που έχουν φύγει στο εξωτερικό. Πέμπτον, στις μεγάλες δημοκρατικές θεσμικές τομές που έχει ανάγκη η ελληνική κοινωνία, από το Σύνταγμα μέχρι τη δημοκρατική μεταρρύθμιση της τοπικής αυτοδιοίκησης. Τέλος, στηρίζεται στην ενίσχυση του κοινωνικού κράτους, του παραδοσιακού κοινωνικού κράτους, της παιδείας, με τη μεγάλη μεταρρύθμιση που ήδη είναι έτοιμη για την τριτοβάθμια εκπαίδευση αλλά και με τη συνολική αλλαγή του εκπαιδευτικού συστήματος και την ενίσχυση του λυκείου. Βεβαίως, και στην υγεία, με τη συνέχιση της σκληρής δουλειάς που γίνεται για την ενίσχυση του ΕΣΥ, αλλά και με την εμβληματική μεταρρύθμιση που προωθούμε στην πρωτοβάθμια φροντίδα υγείας. Ο δικός μας στρατηγικός στόχος αλλά ταυτόχρονα και καθήκον - και επανέλαβα, είναι καθήκον και πατριωτικό και κοινωνικό και προοδευτικό και αριστερό και δημοκρατικό, όπως θέλετε πείτε το - είναι να οδηγήσουμε τη χώρα με ασφάλεια έξω από το καθεστώς των μνημονίων και να στήσουμε τη χώρα ξανά στα πόδια της με τις δικές της δυνάμεις και κατόπιν να μπορούμε με μεγαλύτερη ελευθερία όλοι και χωρίς εξαναγκασμούς και στρεβλώσεις να δουλέψουμε και να σχεδιάσουμε το μέλλον του τόπου. Τούτες τις μέρες, με την ολοκλήρωση της συνολικής συμφωνίας, αυτή η προοπτική για πρώτη φορά έρχεται κοντά, η προοπτική εξόδου, αλλά και η δυνατότητα να σχεδιάσουμε και να οικοδομήσουμε ένα διαφορετικό οικονομικό, παραγωγικό και κοινωνικό μοντέλο από αυτό που μας οδήγησε στην κρίση, πέρα και έξω από τον παραδοσιακό πελατειασμό αλλά και μακριά από τις εμμονές του νεοφιλελευθερισμού. Αυτή η προοπτική είναι εξαιρετικά σημαντική και, αν θέλετε, εμείς γι' αυτό ζητήσαμε την εντολή του ελληνικού λαού τον Σεπτέμβρη του 2015, ξανά, λέγοντάς του την αλήθεια, και δεν αξιοποιήσαμε την προηγούμενη εντολή για να εξαντλήσουμε την τετραετία τότε που ξέραμε ότι έχουμε ένα μνημόνιο, το φέραμε μπροστά στον ελληνικό λαό, και γι' αυτό ριχτήκαμε σε αυτήν τη μάχη, και γι' αυτό συνεχίζουμε να παλεύουμε και θα φτάσουμε μέχρι τέλους. Γιατί ο ελληνικός λαός, κυρίες και κύριοι συνάδελφοι, παρά τις δυσκολίες, παρά τις απογοητεύσεις, παρά τις θυσίες, παρά τον ορυμαγδό και τον καθημερινό επικοινωνιακό πόλεμο, κατά βάθος ξέρει ένα πράγμα, ξέρει πολύ καλά ποιοι είμαστε και τι σκοπό έχουμε. Ξέρει ότι δεν είμαστε αλάνθαστοι. Δεν υπάρχει αμφιβολία γι' αυτό. Όμως, ξέρει ταυτόχρονα ότι δεν είμαστε ούτε πορφυρογέννητοι ούτε επαγγελματίες πολιτικοί ούτε παιδιά της διαπλοκής και δεν έχουμε δίπλα μας στον πολιτικό μας βίο και στην πολιτική μας διαδρομή ούτε τη «SIEMENS» ούτε τη «NOVARTIS» ούτε τα εξοπλιστικά ούτε τις λίστες της φοροδιαφυγής. [[Χειροκροτήματα από την πτέρυγα του ΣΥΡΙΖΑ]] Και είναι για αυτόν ακριβώς τον λόγο, κυρίες και κύριοι συνάδελφοι, που παρά τις απογοητεύσεις ο ελληνικός λαός γνωρίζει ότι είμαστε οι μοναδικοί που μπορούμε να το παλέψουμε μέχρι τέλους. Και θα το παλέψουμε και θα τα καταφέρουμε όσο καλύτερα μπορούμε, όσο καλύτερα γινόταν στις συνθήκες χρεοκοπίας που παραλάβαμε τον τόπο. Και εμείς στο τέλος δεν θα διαψεύσουμε τον ελληνικό λαό. Θα τα καταφέρουμε!
Κύριε Πρόεδρε, μπορώ να έχω τον λόγο;
Κύριε Πρόεδρε, ζητήσατε τον λόγο για να κάνετε ένα σχόλιο. Ορίστε, έχετε τον λόγο. [[Θόρυβος στην Αίθουσα]] Σας παρακαλώ, κύριοι συνάδελφοι, κάντε λίγη ησυχία. Κύριε Πρόεδρε, έχετε τον λόγο για πέντε λεπτά.
Κύριε Πρόεδρε, θα χρειαστώ λίγο περισσότερο χρόνο. Επίσης, θα περιμένω να αποχωρήσουν οι συνάδελφοι.
Σας παρακαλώ, κύριοι συνάδελφοι.
Κύριε Τσίπρα, σας άκουσα με πολλή προσοχή και πρέπει να σας πω ότι βρήκα εξαιρετικά ενδιαφέρον το γεγονός ότι αφιερώσατε τα πρώτα δεκαπέντε λεπτά της ομιλίας σας ασχολούμενος με τη στρατηγική της Νέας Δημοκρατίας. Πρώτη φορά Πρωθυπουργός αναλαμβάνει σύμβουλος στρατηγικής του Αρχηγού της Αξιωματικής Αντιπολίτευσης. Ίσως έχετε μια άλλη καριέρα, κύριε Τσίπρα, μετά την πολιτική. Δεν ξέρω.
Σας παρακαλώ, κύριοι συνάδελφοι, κάντε ησυχία.
Και επειδή δείξατε ένα πολύ μεγάλο ενδιαφέρον, κύριε Τσίπρα, για το τι θα γίνει στις ευρωεκλογές του 2019, θα σας συμβούλευα αντί να κρατήσετε τις δικές μου ομιλίες για δύο χρόνια μετά, δεν μας δείχνετε τις δικές σας ομιλίες δύο χρόνια πριν; [[Χειροκροτήματα από την πτέρυγα της Νέας Δημοκρατίας]] Γιατί, ξέρετε, εγώ θεωρώ ότι η συνέπεια στη πολιτική είναι καλό πράγμα. Δεν θεωρώ κακό σε δύο χρόνια να λέω τα ίδια πράγματα που λέω και τώρα. Εσείς έχετε μια μεγάλη δυσκολία να εξηγήσετε πώς μετατραπήκατε από αυτόν που σκίζει τα μνημόνια σε αυτόν που φέρνει σήμερα προς ψήφιση το τέταρτο μνημόνιο. Ας έρθουμε λίγο τώρα στην ουσία του θέματος. Είναι ή δεν είναι, κύριε Τσίπρα, αυτό το οποίο φέρνετε τέταρτο μνημόνιο; Supplemental Memorandum of Understanding, στον βαθμό που έχει διαρρεύσει. Δεν το έχετε καταθέσει ακόμα στη Βουλή, όπως δεν καταθέσατε ούτε την προηγούμενη επικαιροποίηση του προηγούμενου μνημονίου. Θα σας πω, λοιπόν, γιατί είναι τέταρτο μνημόνιο. Πρώτον, διότι συμπεριλαμβάνει μια σειρά από δεσμεύσεις που δεν ήταν στο τρίτο μνημόνιο και δεύτερον, γιατί δεσμεύει τη χώρα για την περίοδο μετά την λήξη του τρίτου μνημονίου. Αυτό λέγεται τέταρτο μνημόνιο, κύριε Τσίπρα! Δεν ξέρω πώς αλλιώς μπορεί να το πει κάποιος! [[Χειροκροτήματα από την πτέρυγα της Νέας Δημοκρατίας]] Αναφερθήκατε στο μεσοπρόθεσμο και μας είπατε αν μπλέξαμε το μεσοπρόθεσμο με το τέταρτο μνημόνιο. Εσείς τα μπλέξατε λίγο, διότι το μεσοπρόθεσμο δεν συνοδεύεται από δεσμευτικά μέτρα, όπως θα έπρεπε να γνωρίζετε, προδιαγράφει γενικούς στόχους. Μιας και αναφερθήκατε στο μεσοπρόθεσμο, να σας ρωτήσω και κάτι ακόμα. Ήθελα καιρό να σας θέσω αυτό το ερώτημα, αλλά μου δώσατε αυτή την ευκαιρία. Γιατί δεν καταθέσατε μεσοπρόθεσμο από το 2015, το οποίο θα τελείωνε το 2018, και έρχεστε τώρα και καταθέτετε μεσοπρόθεσμο που είναι για το 2021; Θα μας το εξηγήσετε αυτό; Διότι το δικό σας μεσοπρόθεσμο είναι αυτό το οποίο υποδηλώνει την ανάγκη η χώρα να δεσμευθεί σε πρόσθετα μέτρα μετά τη λήξη του τρέχοντος προγράμματος. Αναλώσατε το μεγαλύτερο κομμάτι της ομιλίας σας στα αντίμετρα. Για τα μέτρα θα μας πείτε τίποτα; Για τη μείωση του αφορολόγητου θα μας πείτε τίποτα; Για την περικοπή των συντάξεων θα μας πείτε τίποτα; Ή εξαφανίστηκαν όλα αυτά; [[Χειροκροτήματα από την πτέρυγα της Νέας Δημοκρατίας]] Μιλήσατε για εξήντα ένα λεπτά. Η λέξη «αφορολόγητο» υπήρχε στην ομιλία σας; Θα υπάρχει στην ομιλία του Υπουργού σας; Οι μειώσεις των συντάξεων υπήρχαν στις ομιλίες σας; Η αύξηση των εισφορών για τους ελεύθερους επαγγελματίες υπήρχε στην ομιλία σας, κύριε Τσίπρα; Μόνο τα αντίμετρα υπάρχουν εδώ πέρα σε αυτό το κείμενο το οποίο συζητάμε; Μας είπατε τώρα για το ζήτημα του χρέους. Και μας είπατε ότι εάν δεν πάρετε τη ρύθμιση του χρέους, δεν θα εφαρμοστούν τα μέτρα. Υπάρχει πουθενά αυτό στις χίλιες σελίδες; Προβλέπεται; Είναι γραμμένο; Ή θα ξαναρχίσετε να σκίζετε τα μνημόνια σελίδα - σελίδα; Και προσέξτε, αυτό είναι χίλιες σελίδες. Θα σας πάρει πολλή ώρα να το σκίσετε! [[Χειροκροτήματα από την πτέρυγα της Νέας Δημοκρατίας]] Για πάμε να συζητήσουμε λίγο περισσότερο για το χρέος, κύριε Τσίπρα. Για άλλη μία φορά, ξέρετε, όταν έχετε έτοιμο κείμενο και δεν προσέχετε αυτά τα οποία λέω, παγιδεύεστε. Διότι είπα με πολύ μεγάλη σαφήνεια για το ζήτημα του χρέους ότι βεβαίως και το πλαίσιο του χρέους έχει προδιαγραφεί από το 2012, αλλά κακώς οι πιστωτές μας δεν έχουν κάνει ακόμα τη ρύθμιση χρέους για την οποία έχουν δεσμευθεί. Αυτά είπα στο εξωτερικό, αυτά είπα στην κ. Μέρκελ, αυτά είπα στον κ. Σόιμπλε, αυτά λέω και στο εθνικό Κοινοβούλιο, κύριε Τσίπρα. Για να μη μπλεκόμαστε. [[Χειροκροτήματα από την πτέρυγα της Νέας Δημοκρατίας]] Θα περίμενα από εσάς, στο ζήτημα του χρέους να μην επαναλάβετε αυτά τα οποία λέτε συνήθως περί του «καταστροφικού PSI» και ότι τίποτα δεν έγινε στο παρελθόν σχετικά με την απομείωση του χρέους. Διότι διαβάζω με πολύ ενδιαφέρον τη σελίδα 233 του μνημονίου, όπου παραδέχεστε μια λέξη. Ακούστε, έχει ενδιαφέρον. Γράφετε στο μνημόνιό σας: «Τα τελευταία χρόνια η σύνθεση και η δομή του χρέους βελτιώθηκαν. Η μέση υπολειπόμενη φυσική διάρκειά του έχει χρονικά επεκταθεί και έχουν μειωθεί αισθητά οι δαπάνες εξυπηρέτησής του». Πώς έγιναν όλα αυτά, κύριε Τσίπρα; Με μαγικά έγιναν; [[Χειροκροτήματα από την πτέρυγα της Νέας Δημοκρατίας]] Όλα αυτά ήταν αποτέλεσμα της αναδιάρθρωσης του 2012, του PSI, αυτά που χθες λοιδορούσατε και σήμερα αναγκάζεστε να δεχθείτε ότι είναι ωφέλιμα. [[Θόρυβος από την πτέρυγα του ΣΥΡΙΖΑ]] Να πω και κάτι ακόμα, μιας και μιλάτε για το ζήτημα του χρέους και για το ζήτημα του ΔΝΤ. Έχω εδώ δύο εκθέσεις βιωσιμότητας, μία του 2014 και μία του 2016. Είναι του ΔΝΤ αυτά. Η έκθεση βιωσιμότητας του 2014 εκτιμούσε ότι το χρέος θα έμπαινε σε μια τροχιά ταχείας αποκλιμάκωσης, με αποτέλεσμα να είναι κοντά στο 60% του ΑΕΠ το 2060. Στην τελευταία έκθεση τον Φεβρουάριο του 2017 το ΔΝΤ - πάλι το ίδιο ΔΝΤ - εκτιμά ότι το 2060 το δημόσιο χρέος θα εκτοξευθεί στο 275% του ΑΕΠ. Τι μεσολάβησε, κύριε Τσίπρα; Εσείς! Εσείς και ο κ. Καμμένος! [[Χειροκροτήματα από την πτέρυγα της Νέας Δημοκρατίας]] Πάρτε τα να τα βλέπετε. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προσέχετε. Υπόσχεστε ότι θα φέρετε μια συμφωνία που θα μειώσει το χρέος στα επίπεδα, που δεν θα έφθανε ποτέ, εάν δεν είχατε αναδειχθεί Πρωθυπουργός. Συγχαρητήρια, κύριε Τσίπρα, για την επιτυχία σας! [[Χειροκροτήματα από την πτέρυγα της Νέας Δημοκρατίας]] Μου θυμίζει το γνωστό ανέκδοτο, που ο κατηγορούμενος για τον φόνο των γονιών ζητάει επιείκεια, επειδή είναι ορφανός. Μας είπατε και πάλι, κύριε Τσίπρα, ότι το κλίμα αλλάζει, ότι η οικονομία είναι έτοιμη να εκτιναχθεί, να απογειωθεί. Πώς μας το είχε πει ο κ. Φλαμπουράρης; Είχε πει ότι εκτοξευόμαστε, ότι η οικονομία πετάει. Όμως εκτός από τις δηλώσεις, κύριε Τσίπρα, υπάρχουν και στοιχεία. Ξέρετε, υπάρχουν και συγκριτικά στοιχεία. Για να δούμε, λοιπόν, τι λένε τα στοιχεία του α΄ τριμήνου του 2017 για μία σειρά από ευρωπαϊκές χώρες. Ρουμανία: ανάπτυξη 5,6%. Βουλγαρία: ανάπτυξη 4,1%. Πολωνία: ανάπτυξη 3,4%. Κύπρος: ανάπτυξη 3,3%. Όλη η Ευρωζώνη έχει ανάπτυξη. Η μόνη χώρα που είναι σε ύφεση είναι η Ελλάδα, με 0,5% ύφεση, κύριε Τσίπρα. Αυτά είναι τα επιτεύγματά σας! Είμαστε οι μόνοι που πάμε προς τα πίσω και εσείς πανηγυρίζετε, την ώρα που όλοι οι διεθνείς οργανισμοί, αλλά και εσείς οι ίδιοι στο μεσοπρόθεσμο, που καταθέσατε αναθεωρείτε όλες τις προβλέψεις σας προς το χειρότερο. Δεν αντισταθήκατε, κύριε Τσίπρα, στον πειρασμό και εσείς και όσοι συνάδελφοι του ΣΥΡΙΖΑ παρακολούθησα ήταν εκπαιδευμένοι, ακριβώς στο ίδιο τροπάριο, να μιλήσετε και πάλι για τα σαράντα χρόνια που κατέστρεψαν τη χώρα. Είναι πάρα πολύ εύκολο, ξέρετε κύριε Τσίπρα, να ισοπεδώνει κανείς τα πάντα. Από το 1974, τη χρονιά που, αν δεν κάνω λάθος, γεννηθήκατε και εσείς, το βιοτικό επίπεδο των Ελλήνων, σε απόλυτους αριθμούς, ανέβηκε οκτώ φορές. Ούτε μία ούτε δύο, αλλά οκτώ φορές. Η Ελλάδα μπήκε στην Ευρωπαϊκή Ένωση, μπήκε στην ΟΝΕ και απέκτησε, με τα όποια προβλήματα, μία σταθερή δημοκρατία και σύγχρονους θεσμούς. Μπορεί σε όλα αυτά τα βήματα να ήσασταν απέναντι, δεν είναι λίγα όμως, δεν είναι για πέταμα. Και εάν τα χρόνια της κρίσης, αντί να διχάζετε τους Έλληνες και αντί να δηλητηριάζετε την κοινή γνώμη και να υπονομεύετε κάθε προσπάθεια ανάκαμψης, δείχνατε μεγαλύτερη υπευθυνότητα, τώρα θα είχαμε βγει από την κρίση και θα είχαμε καλύψει σε μεγάλο βαθμό τις απώλειές της. Έχουμε κάνει πολλές φορές αυτοκριτική για τα στραβά της μεταπολίτευσης. Και είναι αρκετά αυτά. Δεν υπάρχει καμμία αμφιβολία ότι στην χρεοκοπία φτάσαμε και σε έναν βαθμό, διότι αυξήθηκαν δυσανάλογα οι δαπάνες του κράτους και μειώθηκε η ανταγωνιστικότητα της οικονομίας μας. Κύριε Τσίπρα, δεν σας θυμάμαι όμως ποτέ να φωνάζετε για μικρότερο κράτος, για λιγότερους διορισμούς, για περισσότερες μεταρρυθμίσεις. «Δώστε κι άλλα» φωνάζατε. Μία ζωή πλειοδοτούσατε στον λαϊκισμό. [[Χειροκροτήματα από την πτέρυγα της Νέας Δημοκρατίας]] Εμείς την αυτοκριτική μας την έχουμε κάνει. Εσείς έχετε κάνει τη δική σας; Την έχετε κάνει τη δική σας; Ένα «συγγνώμη» γι' αυτά τα οποία λέγατε, για την κοροϊδία του ελληνικού λαού, έχετε πει; Έχετε τολμήσει; [[Χειροκροτήματα από την πτέρυγα της Νέας Δημοκρατίας]] Δεν είστε αθώοι του αίματος, λοιπόν. Συνένοχοι είστε, όχι ως προς την διαχείριση, σίγουρα όμως ως προς την πολιτική αντίληψη, διότι ο δημαγωγικός λαϊκισμός της μεταπολίτευσης είχε πολλές από τις δικές σας πινελιές. Κύριε Τσίπρα, για άλλη μία φορά, αναφερθήκατε σε μένα με χαρακτηρισμούς υποτιμητικούς. Με χαρακτηρίσατε «πορφυρογέννητο».
Κακό είναι αυτό;
Μισό λεπτό, κύριε Τσίπρα.
Εσείς τον είπατε προβοκάτορα, από εκεί πάνω. Το ξεχάσατε;
Κάντε ησυχία, παρακαλώ.
Την τελευταία φορά - και βλέπω ότι το επαναλαμβάνετε συνέχεια στις ανακοινώσεις σας - με είχατε χαρακτηρίσει «τζάμπα μάγκα». Να σας πω, λοιπόν, δύο κουβέντες. Οι ανακοινώσεις σας συνέχεια το λένε, κύριε Τσίπρα.
Ο Μεϊμαράκης το είπε.
Τζάμπα μάγκας, κύριε Τσίπρα, θα σας πω εγώ, λοιπόν, ότι είναι αυτός που, εν γνώσει του, λέει ψέματα, για να κάνει ρεσάλτο στην εξουσία και μετά να πει ότι είχε αυταπάτες. [[Χειροκροτήματα από την πτέρυγα της Νέας Δημοκρατίας]] Τζάμπα μάγκας είναι αυτός που έφερε την χώρα ένα βήμα πριν την έξοδο από την Ευρώπη, ποντάροντας στο ότι η υπεύθυνη Αντιπολίτευση θα βάλει πλάτη.Τζάμπα μάγκας είναι αυτός που αβάνταρε τα κινήματα «Δεν πληρώνω» και τώρα έχει τρελάνει τον κόσμο στις κατασχέσεις. Και τζάμπα μάγκας είναι αυτός, που στην Ελλάδα κοροϊδεύει ότι δήθεν, δίνει δέκατη τρίτη σύνταξη και στο εξωτερικό στέλνει επιστολές μετάνοιας, που ζητάει συγγνώμη και λέει ότι δεν θα το ξανακάνει. [[Χειροκροτήματα από την πτέρυγα της Νέας Δημοκρατίας]] Και κάτι ακόμα. Τζάμπα μάγκας είναι αυτός που εκλέγεται και ξαναεκλέγεται με ενισχυμένη αναλογική και όταν βλέπει ότι χάνει εκλογές, ψηφίζει απλή αναλογική. Αυτός είναι ο τζάμπα μάγκας, κύριε Τσίπρα. [[Χειροκροτήματα από την πτέρυγα της Νέας Δημοκρατίας]] Και κλείνω…
…(δεν ακούστηκε)
Κλείνω, εντάξει.
Ήσυχα. Κάντε ησυχία. Ελάτε.
Δεν έχει ονοματεπώνυμο; Για κάντε παρατήρηση, κύριε Πρόεδρε.
Εντάξει, ησυχάστε.
Να επιβάλλετε την τάξη.
Κύριε Αυγενάκη, δεν θα μπορούσατε να επιβάλλετε την τάξη ούτε κατά το ένα δέκατο από αυτό που κάνω εγώ. Ούτε κατά το ένα δέκατο! Να μαθαίνετε. Καθίστε και θα μάθετε.
Κλείνω, λοιπόν, κύριε Πρόεδρε, κυρίες και κύριοι Βουλευτές, με μια ακόμα αναφορά στη μεγάλη έννοια, που έχετε για το στρατηγικό αδιέξοδο της Νέας Δημοκρατίας. Θα έπρεπε να χαίρεστε, κύριε Τσίπρα, εάν εμείς έχουμε προβλήματα. Εγώ προσωπικά, δεν τα βλέπω. Ένα είναι βέβαιο, όμως, ότι σε τραγικό στρατηγικό αδιέξοδο έχουν μπει οι πολίτες με τα μέτρα του τέταρτου μνημονίου. Αυτοί είναι σε αδιέξοδο και όχι εμείς. [[Χειροκροτήματα από την πτέρυγα της Νέας Δημοκρατίας]] Εν πάση περιπτώσει, εάν είστε και τόσο σίγουροι ότι είμαστε σε στρατηγικό αδιέξοδο, κάντε εκλογές και αφήστε τους πολίτες να κρίνουν ποιος είναι σε αδιέξοδο και ποιος δεν είναι. Σας ευχαριστώ.
Παρακαλώ κάντε ησυχία. Μη μιλάτε. Παρακαλώ, κύριε Πρωθυπουργέ, έχετε τον λόγο.
Κύριε Πρόεδρε, το τρίτο κόμμα είναι εκτός της συζήτησης;
Θα είμαι πολύ σύντομος.
Αμέσως μετά.
Ωραίο έργο!
Αμέσως μετά.
Ντροπή!
Αμέσως μετά.
Θα είμαι πολύ σύντομος. Δύο λεπτά.
Στο τέλος της συζήτησης; Το τρίτο κόμμα ποτέ δεν βγήκε έξω από τη συζήτηση.
Θα είστε στη συζήτηση.
Μην ανησυχείτε. Στο τέλος η συζήτηση έχει μεγαλύτερο ενδιαφέρον και θα ακούσουμε με προσοχή και την κ. Γεννηματά και όλους τους προηγούμενους ομιλητές. Εγώ διαπίστωσα ότι ο κ. Μητσοτάκης είχε έρθει με έτοιμη δευτερολογία. [[Χειροκροτήματα από τις πτέρυγες των ΣΥΡΙΖΑ και των ΑΝΕΛ]] Διότι συνήθως, όταν σηκώνεται κάποιος να ζητήσει τον λόγο για δευτερολογία, σηκώνεται εκτός κειμένου, όπως κάνω εγώ. Αλλά έχει ετοιμάσει δευτερολογία, για να παρέμβει. Θα απαντήσω, λοιπόν, εγώ εκτός κειμένου, όχι ένα προς ένα στα ερωτήματα που έθεσε, αλλά θα απαντήσω στη μεγάλη αγωνία του. Λοιπόν, κύριε Μητσοτάκη, ακούστε το, για να το κατανοήσετε, μια και καλή. Με κατηγορείτε ότι σας λέω πορφυρογέννητο. Κύριε Μητσοτάκη, η αλήθεια είναι ότι δεν έχουμε την ίδια διαδρομή ούτε κοινωνική ούτε πολιτική. Και η αλήθεια είναι ότι εγώ, σε αντίθεση με εσάς - θα μιλήσω για τον εαυτό μου, δεν θα απευθυνθώ σε εσάς - δεν γεννήθηκα με στόχο να γίνω Πρωθυπουργός, ούτε γεννήθηκα σε καρέκλες ούτε μεγάλωσα σε καρέκλες ούτε έχω αυτό ως μεγάλο βάσανο και καημό. [[Χειροκροτήματα από τις πτέρυγες των ΣΥΡΙΖΑ και των ΑΝΕΛ]] Διότι, κύριε Μητσοτάκη, η διαφορά αυτών που ψήφιζαν επί πέντε χρόνια για να κρατήσουν τις καρέκλες τους, με εμάς που δίνουμε μάχη, μάχη και μέσα και έξω από τη χώρα, για να διατηρήσουμε αλώβητη την κοινωνία, είναι η διαφορά αυτών που αγωνίζονται για να υπερασπιστούν αυτό που οι ίδιοι έχουν ως στόχο και ως ιδεολογία, με αυτούς που αγωνίζονται ξανά, γιατί αισθάνονται τεράστια την απώλεια της καρέκλας και της κουτάλας, που εδώ και πολλά χρόνια είχαν και λεηλατούσαν τον ελληνικό λαό και την ελληνική κοινωνία. Αφήστε, λοιπόν, αυτά τα περί αυτοκριτικής. Σε τι να κάνει αυτοκριτική η Αριστερά σε αυτόν τον τόπο; Σε τι να κάνει; Πείτε μου!
Ήσυχα, παρακαλώ.
Να κάνει αυτοκριτική μέχρι το 1980. Ήταν στην απ' έξω.
Μην εκπλήσσεστε.
Ήταν δακτυλοδεικτούμενοι και δεν μπορούσαν να έχουν τη δυνατότητα πρόσβασης στις δημόσιες υπηρεσίες; Να κάνει αυτοκριτική η Αριστερά, γιατί διεκδικούσε; Ή να κάνει αυτοκριτική ο ΣΥΡΙΖΑ, γιατί κατέστρεψε τη χώρα τα τελευταία δύο χρόνια; Λες και ο ΣΥΡΙΖΑ οδήγησε τη χώρα στη χρεοκοπία! Είχατε το θράσος να μιλήσετε ακόμα και για το χρέος, αλλά και για το κράτος. Εμείς παραλάβαμε μια χώρα χρεοκοπημένη. Το χρέος ήταν 184% του ΑΕΠ, όταν αναλάβαμε εμείς. Όταν ξεκίνησε η περιπέτεια των μνημονίων, το χρέος ήταν στο 124% του ΑΕΠ. Και μιλάτε ταυτόχρονα για το κράτος το οποίο, λέει, εμείς υπερασπιστήκαμε. Κύριε Μητσοτάκη, η Αριστερά έκανε τους στρατούς των διορισμών στη ΔΕΗ, στον ΟΤΕ, στους μεγάλους οργανισμούς, τις στρατιές των διορισμών που έμπαιναν μέσα, έχοντας δείξει το κομματικό τους βιβλιάριο; Εμείς τα κάναμε αυτά; Η Αριστερά είναι υπεύθυνη για το γεγονός ότι υπάρχουν δομικές στρεβλώσεις στην ελληνική δημόσια διοίκηση ή ο ΣΥΡΙΖΑ; Κύριε Μητσοτάκη, θα επανέλθω, όμως, στην ουσία της συζήτησης και θα σας πω το εξής σε ό,τι αφορά το μπέρδεμά σας ανάμεσα στο μνημόνιο, το μεσοπρόθεσμο και το συμπληρωματικό μνημόνιο: Στο πρώτο μνημόνιο υπήρχαν πέντε συμπληρωματικά. Έγιναν πέντε συμπληρωματικά, διότι κάθε λίγο και λιγάκι, με το κλείσιμο μιας αξιολόγησης γίνεται η συμπλήρωση, με βάση τα δεδομένα της οικονομίας και τους στόχους. Στο δεύτερο μνημόνιο τέσσερις. Στο τρίτο, μία. Τι μπερδεύετε ακριβώς; Τι ακριβώς μπερδεύετε; Μιλάτε για τέταρτο μνημόνιο εδώ και έναν χρόνο. Μιλάτε εδώ και έναν χρόνο, πρώτον, διότι αυτή είναι η επικοινωνιακή σας στρατηγική, να χρεώσετε, δηλαδή, στην Κυβέρνηση επιπλέον από αυτά τα οποία είχε δεσμευτεί απέναντι στον ελληνικό λαό, αλλά ενδεχομένως, να ήταν, όπως είπα και στην ομιλία μου, το τέταρτο μνημόνιο η μεγάλη σας φιλοδοξία, να ήταν τώρα το μνημόνιο η μεγάλη σας επιθυμία, ο διακαής σας πόθος. Έρχομαι στο πιο κρίσιμο σημείο της απάντησής μου και κλείνω. Κύριε Μητσοτάκη, με κατηγορείτε εδώ και δύο χρόνια, συγκρίνοντας δηλώσεις μου πριν από το 2015 και δηλώσεις μου κατά τη διάρκεια της δύσκολης και σκληρής περιόδου της διαπραγμάτευσης, το πρώτο εξάμηνο του 2015 με δηλώσεις που έχω κάνει μετά, τώρα, κατά την περίοδο από τις εκλογές του Σεπτέμβρη του 2015 και μετά. Το κάνετε διαρκώς αυτό και το κάνετε εσκεμμένα. Διότι θέλετε να διαγράψετε από τη μνήμη σας κάτι πάρα πολύ απλό. Αναγκαστήκαμε να αλλάξουμε αφήγημα, γιατί πραγματικά δώσαμε όλη μας την ψυχή για να διεκδικήσουμε το δίκαιο του λαού μας. Και το είπαμε δημόσια, κατά τη διάρκεια της προεκλογικής περιόδου, ότι δεν υπολογίσαμε ότι οι συσχετισμοί αυτοί στο ευρωπαϊκό πεδίο δεν αλλάζουν από τη μια μέρα στην άλλη. Χρειάζεται χρόνος, χρειάζεται σχέδιο, χρειάζεται ολόκληρη, αν θέλετε, προσπάθεια δημιουργίας συμμαχιών. Και πράγματι, κατά την πρώτη περίοδο, προκειμένου να υλοποιήσουμε τις δεσμεύσεις μας στον ελληνικό λαό, φθάσαμε στα άκρα και οδηγηθήκαμε σε έναν πρωτοφανή εκβιασμό. Σε έναν εκβιασμό που έλεγε «ή υπογράφετε ή καταρρέουν οι τράπεζες και χρεοκοπεί η χώρα». Και ξέρετε γιατί οδηγηθήκαμε σε αυτόν τον εκβιασμό; Διότι λίγες μέρες πριν ανέλθουμε στην εξουσία, η Ευρωπαϊκή Κεντρική Τράπεζα έφτιαξε το πρόγραμμα ποσοτικής χαλάρωσης για όλες τις άλλες ευρωπαϊκές χώρες, με εξαίρεση την Ελλάδα, πριν έλθουμε εμείς στην εξουσία. Και σήμερα αυτό αποκαθίσταται. Είχαμε, όμως, την ευθιξία, κύριε Μητσοτάκη, που μας κατηγορείτε για «τζάμπα μάγκες». Και ξέρετε, αυτό από την παράταξή σας ακούστηκε πρώτα, δεν ακούστηκε από εμένα. [[Χειροκροτήματα από την πτέρυγα του ΣΥΡΙΖΑ]] Από την παράταξή σας ακούστηκε πρώτα για εσάς, ο οποίος, έχοντας την εξασφάλιση ότι δεν τρέχει και τίποτα, μπορείτε από τη μια να πηγαίνετε στον κ. Σόιμπλε και τις Βρυξέλλες και το Βερολίνο και να μας κατηγορείτε, γιατί δίνουμε 620 εκατομμύρια ευρώ στους χαμηλοσυνταξιούχους και από την άλλη να λέτε «τώρα δώστε και άλλα τόσα» και «δεν ψηφίζουμε τα αντίμετρα». Εσείς, που κατάπιατε αμάσητα 65 δισεκατομμύρια μέτρα την τετραετία της λεηλασίας, τώρα φτύνετε τα αντίμετρα! Όταν, λοιπόν, φθάσαμε στο κρίσιμο σημείο, εμείς πήραμε μια απόφαση, που είχε ένα ηθικό βάρος, το οποίο μάλλον δεν μπορείτε να κατανοήσετε. Ποια ήταν αυτή η απόφαση; Να πάμε στον ελληνικό λαό και να του πούμε κάτι πολύ απλό, που δεν είπε ούτε η Κυβέρνηση του ΠΑΣΟΚ την πρώτη περίοδο ούτε η Κυβέρνηση του κ. Σαμαρά, που εκλέχθηκαν οι πρώτοι λέγοντας «λεφτά υπάρχουν» κι έφεραν το πρώτο μνημόνιο και οι δεύτεροι λέγοντας «επαναδιαπραγμάτευση» και «Ζάππειο» και έφεραν το δεύτερο μνημόνιο .Εμείς, λοιπόν, όταν χτυπήσαμε σε τοίχο, πήγαμε στον ελληνικό λαό και του είπαμε: «Αυτή είναι η συμφωνία, αυτές είναι οι δυσκολίες. Επίλεξε εμάς κι όχι αυτούς που λεηλατήσαν και χρεοκοπήσαν τη χώρα, για να ξεπεράσουμε τις δυσκολίες». Να, λοιπόν, ποιοι είναι οι «τζάμπα μάγκες»! [[Χειροκροτήματα από την πτέρυγα του ΣΥΡΙΖΑ]] Αυτοί που έπαιρναν την εντολή του ελληνικού λαού και την εξαργύρωναν με μέτρα και μνημόνια, ενώ εμείς ανοικτά, δημόσια, καθαρά, μπορώντας να κοιτάμε στα μάτια τους Έλληνες πολίτες, προχωράμε. Και θα προχωρήσουμε μέχρι το τέλος. Δεν θα σας κάνουμε τη χάρη. Διεκδικήσαμε εντολή τετραετίας, με κύριο στόχο να βγάλουμε τη χώρα από τα μνημόνια - και θα το πετύχουμε - με δεύτερο κύριο στόχο να φέρουμε, επιτέλους, σε αυτό τον τόπο δικαιοσύνη - και θα το πετύχουμε - και τρίτο σημαντικό στόχο να σχεδιάσουμε διαφορετικά το μοντέλο της ανάπτυξης, της παραγωγικής ανασυγκρότησης της χώρας. Λυπάμαι που δεν θα συμβάλλετε σε αυτή τη μεγάλη συζήτηση που ανοίγεται μπροστά, αλλά θα την ανοίξουμε αυτή τη συζήτηση και μεγάλες θεσμικές τομές θα κάνουμε και μεγάλες αλλαγές θα φέρουμε στον τόπο και το 2019, δυστυχώς, σε δύο χρόνια από τώρα, θα είστε για κλάματα, κύριε Μητσοτάκη.
Ευχαριστώ. Καλώ στο Βήμα την Πρόεδρο της Δημοκρατικής Συμπαράταξης κ. Φώφη Γεννηματά. Παρακαλώ πολύ, όσοι αποχωρούν να αποχωρήσουν άμεσα.
Φεύγει και ο Πρωθυπουργός τώρα; Ντροπή σας!
Κυρία Χριστοφιλοπούλου, μη φωνάζετε! Θα επανέλθει ο Πρωθυπουργός.
Κύριε Πρόεδρε, δεν θα ξεκινήσω, αν δεν επιβάλετε την τάξη στην Αίθουσα.
Κυρία Γεννηματά, με συγχωρείτε.
Γιατί έχετε απόλυτη ευθύνη γι' αυτό που έχει δημιουργηθεί σήμερα.
Κύριε Πρόεδρε, δεν τηρήσατε τον Κανονισμό.
Το πρόβλημά σας είναι…
Κύριε Πρόεδρε, εδώ δεν είναι το σπίτι σας να κάνετε ό,τι νομίζετε. Εντάξει; Λοιπόν, έχετε απόλυτη ευθύνη γι' αυτό που συνέβη σήμερα, το οποίο δεν έχει ξανασυμβεί ποτέ στα κοινοβουλευτικά χρονικά. Και λυπάμαι πραγματικά και για τον Πρωθυπουργό και για τον Αρχηγό της Αξιωματικής Αντιπολίτευσης, γιατί δεν βρήκαν ούτε μία λέξη να πουν για το ότι δεν τηρήθηκε η κοινοβουλευτική σειρά των κομμάτων και δεν υπήρξε σεβασμός στο να μιλήσουμε εμείς πριν από τον Πρωθυπουργό. Αν νομίζετε ότι αυτή η κακοπαιγμένη παράσταση έχει ακροατήριο, κάνετε πολύ μεγάλο λάθος. Ο ελληνικός λαός βλέπει τις θυσίες του να μην πιάνουν τόπο, να πετάγονται στο καλάθι των αχρήστων και περίμενε σήμερα να ακούσει απαντήσεις κι όχι αυτή την καρικατούρα του δικομματισμού, που δεν κόβει πλέον εισιτήρια. Ούτε στο διάλειμμα δεν γυρνάνε, για να σας δουν. Λυπάμαι πραγματικά. Και λυπάμαι, γιατί υπήρξε μια στημένη παράσταση, με τη συμμετοχή του Προέδρου της Βουλής. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Ένα πολιτικό σύστημα που δείχνει να είναι πολύ κατώτερο των περιστάσεων, για τις ανάγκες του ελληνικού λαού, για τις αγωνίες του, για την αβεβαιότητα, για την ανασφάλεια. Εάν νομίζετε ότι αυτές οι μεθοδεύσεις θα σας γλιτώσουν, είστε πάρα πολύ γελασμένοι. Θα είναι αμείλικτη η κρίση του ελληνικού λαού, όταν θα πέσει επάνω σας, γιατί σήμερα παίζεται η τρίτη πράξη ενός δράματος για τον ελληνικό λαό, με αποκλειστική ευθύνη της Κυβέρνησής σας, κύριε Πρωθυπουργέ, που για άλλη μια φορά, δεν είστε μέσα για να ακούσετε. Γιατί αυτή η εκχώρηση της διαχείρισης των οικονομικών του κράτους, που κάνετε σήμερα με αυτήν τη συμφωνία, είναι η σοβαρότερη παραχώρηση εθνικής κυριαρχίας, που έχει γίνει στο σύγχρονο κράτος. Είναι μια συμφωνία - ντροπής, γι' αυτό δεν είστε μέσα. Βεβαίως, η πρώτη πράξη ήταν οι τυχοδιωκτικές ενέργειες του κ. Τσίπρα και του κ. Βαρουφάκη, που μας οδήγησαν ένα βήμα πριν από το Grexit. Δεν παραλάβατε χρεοκοπημένη χώρα, κύριε Πρωθυπουργέ. Εσείς την οδηγήσατε στα πρόθυρα της χρεοκοπίας το καλοκαίρι του 2015 με τα capital controls, που είχαμε απώλεια 86 δισεκατομμυρίων και με το τρίτο και αχρείαστο μνημόνιο. Η δεύτερη πράξη ήταν η εκχώρηση του δημοσίου πλούτου για ενενήντα εννέα χρόνια. Κανείς δεν τόλμησε να το υπογράψει αυτό. Μόνο εσείς! Και το κλείσιμο της δεύτερης αξιολόγησης με 9 δισεκατομμύρια μέτρα. Και σήμερα ερχόμαστε στην τρίτη πράξη, που συμπληρώνει τα βάρη για τον ελληνικό λαό και τα φτάνει στα 14 δισεκατομμύρια ευρώ. Τέταρτο μνημόνιο. Γι' αυτό μιλάμε. Γιατί έχει δεσμεύσεις από σήμερα και μέχρι και το 2021. Αλυσοδέσατε τη χώρα, χωρίς να έχετε τη νομιμοποίηση να το κάνετε, χωρίς να φέρετε καμμία χρηματοδότηση και επιβάλλετε και την επιτροπεία του Διεθνούς Νομισματικού Ταμείου. Ο κύκλος, όμως, που άνοιξαν οι ΣΥΡΙΖΑ - ΑΝΕΛ, με τις ψεύτικες υποσχέσεις και το εμπόριο ελπίδας, κλείνει τώρα οριστικά με αυτή την υπογραφή του κ. Τσίπρα στην καταστροφική συμφωνία. Κυρίες και κύριοι Βουλευτές, δεν αγνοούμε ποτέ τις δυσκολίες που πάντα δημιουργούσαν και δημιουργούν οι συντηρητικοί κύκλοι της Ευρώπης και το Διεθνές Νομισματικό Ταμείο. Εξάλλου, αγωνιστήκαμε σκληρά απέναντί τους για να βάλουμε φρένο στις απαιτήσεις τους, όταν όλοι οι άλλοι μας υπονόμευαν, τότε, στις πλατείες της οργής. Η Κυβέρνηση αυτή, όμως, είχε τη μεγαλύτερη κοινωνική ανοχή. Είχε τη μεγάλη ευκαιρία για πολιτική συνεννόηση και είχε τη μεγαλύτερη στήριξη από τους ευρωπαίους σοσιαλιστές που υπήρχε ποτέ σε ελληνική κυβέρνηση στα χρόνια της κρίσης, γιατί εμείς παλέψαμε να στηρίξουν οι ευρωπαίοι σοσιαλιστές τη χώρα μας. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Σταθήκατε αδύναμοι, ανίκανοι να αξιοποιήσετε οτιδήποτε από όλα αυτά. Ποτέ δεν διαπραγματευτήκατε σοβαρά, με σχέδιο και στρατηγική, για το εθνικό συμφέρον. Περιοριστήκατε σε επικοινωνιακές κορώνες, σε ψευτοπαληκαρισμούς με αμοραλισμό, με αποτέλεσμα να οδηγηθεί και πάλι η χώρα σε μια συμφωνία με όρους, πραγματικά, συνθηκολόγησης ηττημένου. Η καθυστέρηση της Κυβέρνησης, που ήταν σκόπιμη - δεν ήταν τυχαία - έδωσε τη δυνατότητα να μπουν στο τραπέζι μέτρα, που δεν ήταν στη συζήτηση το φθινόπωρο, όπως είναι η μείωση του αφορολόγητου και οι νέες περικοπές στις συντάξεις. Τα δώσατε όλα συνειδητά στους δανειστές. Από το «go back, κυρία Μέρκελ», στο «welcome home». Σε λίγο θα της δώσετε και τα κλειδιά. Κυρίες και κύριοι Βουλευτές, τι πραγματικά καλούμαστε να ψηφίσουμε σήμερα; Τη μείωση ενός εκατομμυρίου, περίπου, συντάξεων ακόμα και των χαμηλοσυνταξιούχων, τη δραστική μείωση του αφορολόγητου, με ιδιαίτερα δυσμενείς επιπτώσεις για όλους τους εργαζόμενους και τους συνταξιούχους και ιδιαίτερα πάλι για τα χαμηλά εισοδήματα. Τη νέα αύξηση, ιδιαίτερα μετά το 2018, των ασφαλιστικών εισφορών εκατοντάδων χιλιάδων επαγγελματιών, επιστημόνων, αγροτών, μικρομεσαίων και βέβαια, νέες περικοπές για τους ασθενέστερους, αυτούς για τους οποίους, δήθεν, κόπτεται η δήθεν Αριστερά. Κόβετε ακόμα και από τους δικαιούχους του ΕΚΑΣ, από τους δικαιούχους του επιδόματος θέρμανσης και των κοινωνικών επιδομάτων. Η δήθεν Αριστερή Κυβέρνηση τσακίζει τη μεσαία τάξη και κάνει τους φτωχούς φτωχότερους. Και συνεχίζετε, δεν σταματάτε εδώ. Απελευθερώνονται οι ομαδικές απολύσεις και εγκαταλείπονται οι δεσμεύσεις σας για τις συλλογικές συμβάσεις. Με την απελευθέρωση δε, της λειτουργίας των καταστημάτων τις Κυριακές, οι μικρομεσαίοι και οι εργαζόμενοι σε αυτές τις επιχειρήσεις δέχονται τη χαριστική βολή από εσάς και ιδιαίτερα η εργαζόμενη γυναίκα και η εργαζόμενη μητέρα. Και αντί να εφαρμόσετε τις αποφάσεις του ΣτΕ και να στηρίξετε, όπως υποσχόσασταν άλλωστε τους ένστολους, μειώνετε και τα ειδικά μισθολόγια. Και όλα αυτά, χωρίς να έχετε πάρει καμμία απολύτως δέσμευση για το χρέος, με μόνη ελπίδα τι θα αποδώσει η πίεση της κ. Λαγκάρντ απέναντι στον κ. Σόιμπλε. Της κ. Λαγκάρντ, που θα διώχνατε το φθινόπωρο, αν θυμάστε καλά. Εκλιπαρούσατε τον χειμώνα και τώρα κρέμεστε από πάνω της, μπας και βγάλετε το καλοκαίρι. Εγκαταλείψατε την απόφαση του Eurogroup του 2012 για το χρέος - αυτή είναι η πραγματικότητα - και πριμοδοτήσατε έτσι τους Ευρωπαίους τραπεζίτες, με τουλάχιστον 6 δισεκατομμύρια ευρώ από τα κέρδη των ελληνικών ομολόγων. Πήρατε αόριστες υποσχέσεις το 2016. Ήρθατε εδώ και πανηγυρίζατε ότι πήρατε τα τρία καλαθάκια: το βραχυπρόθεσμο, το μεσοπρόθεσμο, το μακροπρόθεσμο. Έτσι κλείσατε την αξιολόγηση πέρυσι. Μήπως δεν το θυμάστε; Έτσι χρυσώσατε το χάπι στους Βουλευτές σας, για να μπορέσουν να ψηφίσουν, με το ότι λύσατε το θέμα του χρέους. Και σήμερα έρχεστε εδώ και λέτε στους δανειστές «δώστε ό,τι προαιρείστε, για να σώσουμε τα προσχήματα». [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Λοιπόν, ακούστε, τέρμα η πλάκα! Δεν δικαιούστε και δεν σας παίρνει να φέρετε τίποτα λιγότερο από την απόφαση του 2012. Κυρίες και κύριοι Βουλευτές, κάθε κόκκινη γραμμή που επικαλούνταν ο κ. Τσίπρας και οι Υπουργοί του εξαφανίστηκε από προσώπου γης. Τα δώσατε όλα, για να κρατήσετε την καρέκλα. Αυτή είναι η μεγάλη αλήθεια. Από το περίφημο «Πρόγραμμα της Θεσσαλονίκης» πήγαμε στην άνευ όρων παράδοση. Από τη σεισάχθεια φτάσαμε στους ηλεκτρονικούς πλειστηριασμούς. Από το «κανένα σπίτι στα χέρια τραπεζίτη» φτάσαμε στο «κανένα σπίτι στα χέρια ιδιοκτήτη». Από τα 751 ευρώ ελάχιστο μισθό, φτάσαμε στην απασχόληση με φιλοδώρημα, ειδικά για τους νέους. Αφαιρούν έναν ακόμα μισθό από τους εργαζόμενους του ιδιωτικού και του δημόσιου τομέα οριζόντια, σε όλους, με τη μείωση του αφορολόγητου. Από την δέκατη τρίτη σύνταξη που θα έδιναν, έχουν κόψει ήδη τη δωδέκατη και τώρα κόβουν την εντέκατη και τη δέκατη. Εκεί έχουμε φτάσει. Φωνάζατε «Να ανακτήσουμε την εθνική μας κυριαρχία» και έχετε βάλει πάνω από την Ελλάδα μια τεράστια ταμπέλα, που λέει «πωλείται». Καμαρώστε τον κ. Τσίπρα και τους Υπουργούς του σε δηλώσεις τους: «Δεν πρόκειται να συμφωνήσω ούτε ένα ευρώ νέα μέτρα». Εδώ, σε αυτή την Αίθουσα, μας λέγατε: «Θα κλείσει η αξιολόγηση χωρίς ούτε ένα μέτρο». «Θα παραιτηθώ» έλεγαν «αν το αφορολόγητο πέσει κάτω από τις 8.200 ευρώ». «Η προνομοθέτηση δεν πρόκειται να γίνει δεκτή από αυτήν την Κυβέρνηση». «Καμμία μείωση στις κύριες συντάξεις δεν θα υπάρξει, αντίθετα θα γίνουν αυξήσεις», μας διαβεβαίωναν. «Θα επαναφέρουμε τις συλλογικές συμβάσεις και δεν θα απελευθερωθούν οι ομαδικές απολύσεις». «Δεν θα πουληθεί ούτε μία μονάδα της ΔΕΗ». Ε, λοιπόν ξεγυμνωθήκατε, χάσατε και το τελευταίο φύλλο συκής! Κυρίες και κύριοι Βουλευτές, είναι πρόκληση να μας ζητούν να ψηφίσουμε τα δήθεν αντίμετρα. Έχετε καταλάβει ότι αυτά θα δοθούν αν, όταν και εφ' όσον το κρίνει το Διεθνές Νομισματικό Ταμείο και υπερκαλυφθούν οι εξοντωτικοί για τους πολίτες οικονομικοί στόχοι για τα πρωτογενή πλεονάσματα. Η ερώτηση είναι ρητορική. Φυσικά και το ξέρετε, αφού ψηφίζετε το άρθρο 15, το άρθρο της ντροπής, που μετατρέπει τον Έλληνα Υπουργό Οικονομικών σε γραμματέα του Τόμσεν. Η μοναδική του δουλειά θα είναι να δημοσιεύει στο ΦΕΚ τις αποφάσεις του Τόμσεν για το τι θα γίνει στη χώρα μας. Τα αντίμετρα είναι το νέο μεγάλο παραμύθι. Τα μέτρα είναι η τραγική πραγματικότητα για τον ελληνικό λαό, που φέρνετε εσείς. Με τα νέα μέτρα οδηγείτε τους εργαζόμενους, τους συνταξιούχους, τους επαγγελματίες, τους αγρότες στο περιθώριο. Και ταυτόχρονα, τι τάζετε; Αναδιανομή της μιζέριας με αυτά τα περίφημα δήθεν αντίμετρα. Παίρνετε από τον χαμηλοσυνταξιούχο μια σύνταξη τώρα και θα τη δώσετε, αν και εφόσον σας το επιτρέψουν, ως συσσίτιο - γιατί συσσίτιο είπατε ότι θα δώσετε - στο εγγόνι του στο μέλλον. «Ζήσε Μάη μου»! Μην περιμένετε, λοιπόν, από εμάς καμμία ανοχή και καμμία συνενοχή. Όχι, σε όλα τα μέτρα και τα αντίμετρα που φέρνετε σήμερα. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αφήστε, επιτέλους, τα κλαψουρίσματα και τους φαρισαϊσμούς με το πλεόνασμα και δώστε το κοινωνικό μέρισμα. Μέχρι 1,9 δισεκατομμύρια ευρώ μπορούν να διατεθούν για δράσεις ενίσχυσης της ανάπτυξης, της κοινωνικής συνοχής, της αντιμετώπισης της ανεργίας, με χρηματοδότηση ακριβώς από την υπέρβαση του πλεονάσματος, όπως ακριβώς προβλέπει το πρόγραμμα που εσείς φέρατε. Εσείς τα έχετε υπογράψει αυτά. Πείτε, τουλάχιστον την αλήθεια στον ελληνικό λαό, ότι επιλέξατε να μην δώσετε το κοινωνικό μέρισμα, γιατί πρέπει να δώσετε στους δανειστές τους τόκους για το χρέος, αφού καθυστερήσατε τόσο την αξιολόγηση. Κυρίες και κύριοι Βουλευτές, η Κυβέρνηση ξεκίνησε τώρα το άλλο μεγάλο παραμύθι, ότι με αυτήν τη συμφωνία ανοίγει ο δρόμος για ανάπτυξη. Ποια ανάπτυξη; Το μνημόνιό σας είναι εξόχως υφεσιακό. Επιπλέον, το πρώτο τετράμηνο του 2017 η ύφεση τραβάει την ανηφόρα και η χώρα κατατάσσεται τελευταία στις επενδύσεις ανάμεσα στις χώρες της Ευρωπαϊκής Ένωσης. Και αλήθεια, πώς θα έρθει στο μέλλον αυτή η περιβόητη ανάπτυξη; Με την εξοντωτική φορολογία νοικοκυριών και επιχειρήσεων; Είκοσι επτά νέους φόρους έχετε επιβάλει. Με τη συνεχή υπονόμευση των μεγάλων επενδύσεων; Πείτε μου μια που προχώρησε σε αυτόν τον τόπο. Πανηγυρίζουν για τα υψηλά πλεονάσματα, που έφερε η υπερφορολόγηση, σε μια χώρα, που οι ληξιπρόθεσμες οφειλές των πολιτών ξεπερνούν τα 100 δισεκατομμύρια ευρώ, οι οφειλές στα ασφαλιστικά ταμεία τα 22 δισεκατομμύρια και τα κόκκινα δάνεια καλπάζουν, φτάνοντας τα 110 δισεκατομμύρια ευρώ. Κρύβουν ότι δεν πληρώθηκαν επιδόματα πολύτεκνων και ασθενών ομάδων του πληθυσμού, ότι μειώθηκαν οι επιχορηγήσεις στα νοσοκομεία και οι επιδοτήσεις στη γεωργία και βέβαια, ότι ισοπεδώθηκε το Πρόγραμμα Δημοσίων Επενδύσεων. Κυρίες και κύριοι Βουλευτές, ο κ. Τσίπρας έχει μόνο ένα σχέδιο. Αυτό προκρίνει, αυτό προτιμά, αυτό προωθεί, να παρατείνει την παραμονή του στην εξουσία. Κι έτσι υπόσχεται τα πάντα στους πάντες. Την ώρα που τα δημόσια νοσοκομεία πραγματικά διαλύονται, τάζει προσλήψεις φαντάσματα και αόριστες μεταρρυθμίσεις για την πρωτοβάθμια φροντίδα, που μάλιστα, αυθαίρετα και προκλητικά χαρακτηρίζει ως μεταρρυθμίσεις, ανάλογες με αυτές που έγιναν τη δεκαετία του '80. Εδώ πάει αυτό που λέει και ο θυμόσοφος ελληνικός λαός «έβαλε και η μυλωνού τον άντρα της με τους πραματευτάδες». Την ώρα, που η παιδεία υποβαθμίζεται δραματικά, υπόσχεται ολοήμερα, φτιάχνει νέα πανεπιστήμια, καταργεί τις εξετάσεις κι έρχεται ο αρμόδιος Υπουργός και λέει «ναι, αλλά δεν ξέρω να σας πω ούτε πώς ούτε πότε θα γίνουν όλα αυτά». Δηλαδή, με λίγα λόγια, παίζουν με την αγωνία των οικογενειών και των παιδιών. Με καθεστωτικές λογικές και πρακτικές προσπαθούν να χτίσουν το πελατειακό και ελεγχόμενο κράτος. Παρεμβαίνουν ωμά στη δικαιοσύνη και στη δημόσια διοίκηση, προωθώντας «ημετέρους», επιχειρούν να καπελώσουν τις ανεξάρτητες αρχές και αυξάνουν συνέχεια τις προσλήψεις από το παράθυρο. Μέσα σε μια μέρα, οι κυβερνητικές μεθοδεύσεις σε πολύ ευαίσθητους τομείς, όπως η υγεία και οι συμβασιούχοι, ακυρώθηκαν από τα κορυφαία δικαστήρια του τόπου. Η αναξιοκρατία, η αδιαφάνεια, η ευνοιοκρατία γίνονται τα βασικά χαρακτηριστικά της πολιτικής του κ. Τσίπρα, όλα δηλαδή όσα προκαλούν αποστροφή ιδιαίτερα στους νέους ανθρώπους και τους διώχνουν μακριά από την πολιτική. Με σκανδαλολογία για αντιπερισπασμό, με κατασυκοφάντηση των πολιτικών τους αντιπάλων, ιδιαίτερα της δικής μας παράταξης, χτίζουν μεθοδικά τη δική τους διαπλοκή. Ακούστε, πάρτε το επιτέλους απόφαση, η παράταξή μας δεν εκβιάζεται και δεν εκφοβίζεται! Δεν έχουμε τίποτα να κρύψουμε και τίποτα να φοβηθούμε! Έχουμε πει, διαφάνεια για τους πάντες και παντού! [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Εσείς έχετε χάσει το ηθικό πλεονέκτημα. Αφού αποτύχατε με τον κ. Καλογρίτσα να κάνετε το «ΣΥΡΙΖΑ channel», συνεχίζετε τώρα, με άλλον επιχειρηματία, στον οποίο δίνετε και εκατομμύρια, του τα χαρίζετε, στην προσπάθειά σας να ελέγξετε τα μέσα ενημέρωσης. Ως εδώ, όμως. Σας είπα και πριν: Η καταδίκη του ελληνικού λαού θα είναι αμείλικτη όταν θα έρθει η ώρα. Αν νομίζετε, κύριε Πρωθυπουργέ, ότι ο λαός σας στηρίζει, «ιδού η Ρόδος»! Παραιτηθείτε. Αλλά, δεν τολμάτε. Κυρίες και κύριοι Βουλευτές, βέβαια, η λύση στα προβλήματα της χώρας δεν μπορεί να είναι η παλινόρθωση της Δεξιάς. Η Αξιωματική Αντιπολίτευση ταυτίζει ισοπεδωτικά το αύριο της χώρας με το δικό της, σαν να μην μας δίδαξε τίποτα απολύτως η κρίση όλα αυτά τα χρόνια και τα αίτια, που μας οδήγησαν ως εδώ.
Παρακαλώ, ησυχία.
Το έλλειμα πολιτικής τους οδηγεί σήμερα να προσπαθούν επικοινωνιακά να παίξουν ακόμα και με τη λέξη «αλλαγή», τη λέξη - σύμβολο, που χρησιμοποίησε ο Ανδρέας Παπανδρέου, το ΠΑΣΟΚ και η δημοκρατική παράταξη, για να περιγράψουν όλες τις μεγάλες τομές, που έγιναν σε αυτή τη χώρα τη δεκαετία του 1980. Η αλλαγή, ως προοδευτικό κίνημα και ως πολιτική ούτε πλαστογραφείται ούτε αντιγράφεται. Ματαιοπονείτε. Η χώρα, ναι, χρειάζεται πριν απ' όλα μια δημιουργική αλλαγή στην πολιτική. Κυρίες και κύριοι Βουλευτές, έχει αποδεχθεί ότι το πρόβλημα δεν είναι μόνο οικονομικό. Είναι βαθύτατα πολιτικό. Και αυτή η συνεδρίαση σήμερα και έτσι όπως διεξήχθη, το επιβεβαιώνει με τον πιο τρανό τρόπο. Έχουμε πληρώσει ακριβά εμμονές και φιλοδοξίες, που μας κρατούν στο χθες, ψευδαισθήσεις για σωτήρες που θα έρθουν και μαγικές λύσεις που θα φέρουν. Να, γιατί το «να φύγουν αυτοί και ας έρθει όποιος να είναι», χωρίς ριζική αλλαγή των συσχετισμών και χωρίς καθοριστική ενίσχυση της δημοκρατικής παράταξης, ουσιαστικά οδηγεί σε νέα αδιέξοδα. Αυτή η δύσκολη ώρα για το έθνος, είναι η ώρα να καταστρώσουμε ένα σχέδιο ελπίδας, ένα σχέδιο για την Ελλάδα, το σχέδιο «Ελλάδα», ένα σχέδιο για να πάρουμε την Ελλάδα πίσω, για να πάρει ο ελληνικός λαός τον τόπο του πίσω, για να πάρει πάλι πίσω ο πολίτης τη δουλειά του, την επιχείρησή του, το σπίτι του και να είναι πραγματικά κυρίαρχος στον τόπο του. Δεν πιστεύουμε σε εύκολους δρόμους και δεν υποσχόμαστε μαγικές λύσεις. Δεν προσερχόμαστε στον ελληνικό λαό ως προφήτες της μοναδικής αλήθειας. Εγγυόμαστε, όμως, ότι σε ένα σύντομο χρονικό διάστημα ο ελληνικός λαός θα μπορεί, για πρώτη φορά μετά την κρίση, να βλέπει ότι οι θυσίες του πιάνουν τόπο και οδηγούν στο τέλος του αδιεξόδου με ασφάλεια. Όλες οι δημοκρατικές πολιτικές δυνάμεις, οφείλουμε και συμφωνήσουμε και να διεκδικήσουμε: Την παραγωγική ανασυγκρότηση του τόπου με ισχυρή μεσαία τάξη. Το κοινωνικό συμβόλαιο με προοπτική, που θα επιμερίσει δίκαια τα βάρη και τα οφέλη από την πορεία της χώρας. Τις αλλαγές που πρέπει να πετύχουμε στο δημόσιο χρέος, έτσι ώστε να βοηθήσουμε πράγματι ουσιαστικά, σοβαρά, υπεύθυνα την αναπτυξιακή πορεία του τόπου. Και την αναδιάρθρωση του ιδιωτικού χρέους με την κοινωνία όρθια. Μόνο έτσι, και με τη δέσμευση όλων, ο ελληνικός λαός θα μπορέσει να έχει πραγματική ελπίδα. Δυστυχώς, φαίνεται ότι ΣΥΡΙΖΑ και Νέα Δημοκρατία αρνούνται ακόμα αυτή την αναγκαιότητα. Θα τους την επιβάλλουμε. Η συνεννόηση είναι και εφικτή και αναγκαία. Με την αλλαγή των συσχετισμών στην κοινωνία, αλλά και στη Βουλή, η δημοκρατική παράταξη, που κράτησε όρθια τη χώρα στις δύσκολες στιγμές, όταν είχε βρεθεί πραγματικά στο χείλος του γκρεμού, που θωράκισε τη χώρα βάζοντάς της στην ΟΝΕ, που συνδέθηκε με όλες τις μεγάλες μεταρρυθμίσεις, ακόμα και μέσα στην κρίση, γίνεται ξανά δυνατή. Είμαστε έτοιμοι για την πραγματική αλλαγή, που έχει ανάγκη ο τόπος, για νέα εθνική αυτοπεποίθηση απέναντι στην παραίτηση και το φόβο, για συνεννόηση απέναντι στις προκλήσεις και εθνική γραμμή απέναντι στην πόλωση και το διχασμό. Γιατί μόνο έτσι μπορούμε να βγούμε από την κρίση. Και εμείς βάζουμε πάνω από όλα την πατρίδα, πάνω από οποιοδήποτε κομματικό συμφέρον. Σας ευχαριστώ πολύ.
Κυρία Πρόεδρε, επειδή κάνατε μια παρατήρηση, η αγόρευσή σας έγινε παρόντος του Πρωθυπουργού και του Αρχηγού της Αξιωματικής Αντιπολίτευσης…
Δεν έχουν ανάγκη υπεράσπισης, κύριε Πρόεδρε.
Σας παρακαλώ, μη φωνάζετε. Η δε συνεδρίαση θα κλείσει με τον Υπουργό Οικονομικών, αφού μιλήσουν όλοι οι Πολιτικοί Αρχηγοί. Δηλαδή, θα μιλήσει και ο κ. Καμμένος. Η συνεδρίαση δεν κλείνει κυρία Γεννηματά, όταν…
Δεν έχουν ανάγκη υπεράσπισης ούτε ο Πρωθυπουργός ούτε ο Αρχηγός της Αξιωματικής Αντιπολίτευσης.
Σας παρακαλώ. Όλες τις προηγούμενες φορές… [[Θόρυβος στην Αίθουσα]] Με συγχωρείτε, γιατί δεν έχετε την υπομονή να με ακούσετε;
Σας άκουσα.
Δεν με ακούσατε.
Και παρακολούθησα και όλες τις ομιλίες.
Δεν με ακούσατε. Όλες τις προηγούμενες φορές και όταν ήσασταν τρίτο - και ευτυχώς - και όταν ήσασταν τέταρτο κόμμα, θυμάστε πολύ καλά ότι μιλάγατε πριν και από τον Πρωθυπουργό και από τον Πρόεδρο της Αξιωματικής Αντιπολίτευσης. Ελαμβάνοντο υπόψη, προφανώς, οι αγορεύσεις σας. Το ίδιο θα ληφθούν και σήμερα υπόψη, καθώς θα κλείσει τη συνεδρίαση ο Υπουργός των Οικονομικών. Το ότι υπήρξε το στρίμωγμα του χρόνου και της σειράς, είναι κάτι το οποίο άλλη φορά θα προσπαθήσουμε να μη γίνει, αλλά μη θέτετε ζητήματα σεναρίων, συνομωσιών και στησίματος παραστάσεων. Εντάξει; Σας παρακαλώ πάρα πολύ. Για να μη θυμηθούμε εδώ μέσα τι γινόταν για πολλά χρόνια ανάμεσα στα δύο κόμματα. Καταλάβατε;
Τι είναι αυτά που λέτε; Θα βγείτε και από πάνω;
Θυμάστε; Μήπως θυμάστε, κύριε Λοβέρδο, που είσαστε πολύ πιο παλιός;
Κύριε Πρόεδρε…
Ναι, κυρία Γεννηματά. Έχετε τον λόγο.
Τι είναι αυτά που λέτε; Ντροπή σας!
Σταματήστε! Κοιτάξτε, κυρία Χριστοφιλοπούλου, σας παρακαλώ πολύ, μη διακόπτετε. Κάνουμε μια συζήτηση.
Κύριε Πρόεδρε, έχω τον λόγο;
Βεβαίως.
Ποτέ δεν έχουν γίνει αυτά τα πράγματα στην Αίθουσα του Κοινοβουλίου. Το ότι αισθάνεστε την ανάγκη να απολογηθείτε είναι σοβαρό, αλλά δεν σας απαλλάσσει από τη διαχείριση που κάνατε. Και δεν έχουν καμμία ανάγκη υπεράσπισης ούτε ο Πρωθυπουργός ούτε ο Αρχηγός της Αξιωματικής Αντιπολίτευσης. Πήραν τον λόγο και μπορούσαν να έχουν τοποθετηθεί και μπορούσαν να έχουν δώσει τη σωστή σειρά στα κόμματα και να σεβαστούν την τρίτη δύναμη του Κοινοβουλίου. Σας ευχαριστώ.
Μάλιστα. Την άλλη φορά, όμως, που θα γίνονται συνεννοήσεις με τα γραφεία σας, να υπάρχει μια συνέπεια.
Απόλυτη συνέπεια!
Το επαναλαμβάνω και δεν θέλω να πω κάτι περισσότερο. Το ξέρετε, εντάξει; Δεν υπήρχε καμμία διάθεση.
Υπήρχε απόλυτη συνέπεια. Είμαι εδώ από τις 18.00΄ η ώρα και περιμένω να με καλέσετε. Απόλυτη συνέπεια!
Μάλιστα, εντάξει. Τον λόγο έχει ο κ. Καμμένος. Παρακαλώ.
Κύριε Πρόεδρε, κυρίες και κύριοι συνάδελφοι, έμαθα ότι ο κύριος Αρχηγός της Αξιωματικής Αντιπολίτευσης με έψαχνε και ρωτούσε πού ήμουν. Τώρα έφυγε, βέβαια. Ήμουν στο Συμβούλιο Υπουργών Άμυνας της Ευρωπαϊκής Ενώσεως, που συνεδρίαζε σήμερα με την κ. Μογκερίνι για τη χάραξη της ευρωπαϊκής αμυντικής πολιτικής και εν συνεχεία, παρουσία του κ. Αβραμόπουλου, του Έλληνα Επιτρόπου, για θέματα τρομοκρατίας. Βέβαια, ο κ. Αβραμόπουλος αντικαταστάθηκε από Αντιπρόεδρος της Νέας Δημοκρατίας από εκείνους που τότε ήταν απέναντι στην κυβέρνηση Καραμανλή και ήταν υβριστές του Κώστα Καραμανλή. Και φαίνεται ότι οι τομεάρχες της Νέας Δημοκρατίας, αντί να ασχολούνται με το τι γίνεται ακριβώς στην Ευρώπη και με τις αποφάσεις που λαμβάνονται, ασχολούνται με άλλα πράγματα. Ασχολούνται, παραδείγματος χάριν, με την προσπάθεια να δείξουν ότι αυτή εδώ η Κυβέρνηση είναι μια Κυβέρνηση ανάλγητη απέναντι στα στελέχη των Ενόπλων Δυνάμεων και των Σωμάτων Ασφαλείας. Αν και στην ομιλία του Αρχηγού της Αξιωματικής Αντιπολιτεύσεως δεν ακούστηκε ούτε μία λέξη. Τσάμπα οι τσαμπουκάδες εχθές, οι μπούκες στη Βουλή. Τσάμπα.
Δεν ήσασταν μέσα και δεν ακούσατε.
Ήμουν μέσα.
Ο Αρχηγός της Αξιωματικής Αντιπολίτευσης αναφέρθηκε πολλές φορές. Μην λέτε ψέματα.
Λοιπόν…
Μιλήστε για το μνημόνιο, κύριε Καμμένε.
Παρακαλώ πολύ, κύριε Γεωργιάδη.
Κύριε Πρόεδρε, από τον Καμμένο, που δεν θα υπέγραφε μνημόνιο, ούτε πεθαμένος, δεν δέχομαι υποδείξεις. Αν θέλει να μας πει για τον Γονίδη και το πάρτι με τη μπάντα του στρατού.
Κύριε Γεωργιάδη, μην ξαναπαρέμβετε, παρακαλώ πολύ.
Να είμαστε συνεννοημένοι με τον Καμμένο. Εγώ δεν τα σηκώνω αυτά.
Σας παρακαλώ, πάρα πολύ.
Αναγνώρισε τον εαυτό του ως υβριστή του Καραμανλή.
Σας παρακαλώ, κύριε Πρόεδρε, με συγχωρείτε. Εν τη απουσία του κ. Καμμένου, ο οποίος προφανώς δεν έπρεπε να ήταν εδώ, τις προηγούμενες μέρες στις αγορεύσεις σας αναφερθήκατε και στον ίδιο και στο πάρτι. Θέλω να σας πω να μην εξεγείρεστε τώρα. Κύριε Πρόεδρε, συνεχίστε.
Συνεχίζω, κύριε Πρόεδρε, γιατί την ώρα που πράγματι αλλάζει η Ευρώπη και ασχολούμαστε με σοβαρά θέματα Άμυνας, άλλοι ασχολούνται με πάρτι. Είχα και μια λιμενοφυλακίνα, που χόρεψε ζεϊμπέκικο. Μήπως θα πρέπει να απολογηθούμε γιατί ήρθε το χορευτικό τμήμα του Λιμενικού Σώματος; Ασχοληθείτε με τα σοβαρά, κύριε. Και κάποια στιγμή, θα πρέπει να δείτε και ποια είναι η πραγματικότητα και όχι η εικονική πραγματικότητα. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Θέλω λοιπόν, να πω ότι είμαστε ιδιαίτερα ευτυχείς. Και οφείλω να πω «συγχαρητήρια» στην ομάδα διαπραγμάτευσης, γιατί πράγματι, ενώ υπήρχε η τεράστια πίεση για τη μείωση του προϋπολογισμού εις βάρος του προσωπικού των Ενόπλων Δυνάμεων και των Σωμάτων Ασφαλείας, ενώ υπήρχαν υποσχέσεις της προηγούμενης κυβέρνησης, το αποτέλεσμα επετεύχθη χάρη στη στενή συνεργασία, που είχαμε με την ΠΟΕΣ, με τα στελέχη των Ενόπλων Δυνάμεων, αλλά και τα στελέχη της ΓΔΟΣΥ. Θέλω δημόσια να ευχαριστήσω τον Στρατηγό Πρασσάκη και όλα τα στελέχη της ΓΔΟΣΥ του Υπουργείου Εθνικής Άμυνας. Το μισθολόγιο, το οποίο κατατίθεται είναι ένα μισθολόγιο, που όπως θα εξηγήσω και παρακάτω, χωρίς να επιβαρύνει το Υπουργείο Οικονομικών και τον προϋπολογισμό της χώρας, κάνοντας μία συνεπή πολιτική με βάση τους υφισταμένους προϋπολογισμούς, καταφέρνει, όχι να μειώσει έστω και ένα ευρώ, ένα μισθό των στελεχών των Ενόπλων Δυνάμεων και των Σωμάτων Ασφαλείας, αλλά αντίθετα 19,5 εκατομμύρια να δοθούν ως ένα μέρος από την οφειλόμενη προς τα στελέχη αποκατάσταση της απόφασης του Συμβουλίου της Επικρατείας. Το τρίτο θέμα είναι ότι πράγματι, ευρισκόμενος στις Βρυξέλες είδα ένα συγχαρητήριο twitter, με το οποίο η Νέα Δημοκρατία επισήμως πρότεινε στον ελληνικό λαό να ακούσει την ομιλία Βενιζέλου. Αυτό είναι ακριβώς το δείγμα το τι ακριβώς συμβαίνει. Σήμερα, Αξιωματική Αντιπολίτευση και ΠΑΣΟΚ είναι ένα και το αυτό. Πρώτη φορά βλέπω promotion από τη μεριά της Αξιωματικής Αντιπολιτεύσεως μέσω των κοινωνικών δικτύων, για να ακούσουν τον κ. Βενιζέλο! Όταν θα συνεννοηθείτε, μπορούμε να σας δώσουμε και μία φωτογραφία από ένα υποβρύχιο, από αυτά που ο κ. Σάφα πήρε τα 500 εκατομμύρια κι εξαφανίστηκε και ένα κιλίμι με τη φωτογραφία του Σάφα να το κάνετε και νέο θυρεό στο κόμμα σας. Αυτά τα λέω, γιατί ακριβώς από αυτά τα χρήματα θα έπρεπε σήμερα να συζητούμε το πώς θα δοθούν αυξήσεις και θα υπάρξει ανάπτυξη, από τα χρήματα που εκλάπησαν από τον ελληνικό λαό. Τα 500 εκατομμύρια, που πήρε ο Σάφα, είναι το σύνολο των επιδομάτων επικινδυνότητος για τα στελέχη των Ενόπλων Δυνάμεων. Και το λέω αυτό, διότι είδα ένα άρθρο του κ. Παπαδόπουλου, του γαμπρού της κ. Μπακογιάννη, ο οποίος είναι στέλεχος μεγάλο της Νέας Δημοκρατίας, πλέον. Έφυγε από τον κ. Κουβέλη και πήγε στη Νέα Δημοκρατία τώρα ως γαμπρός και υπάλληλος του κ. Μαρινάκη. Έκανε ένα άρθρο. Θα σας πω ότι αυτά τα χρήματα, τα οποία εμείς δίνουμε σήμερα ως νυχτερινά για πρώτη φορά στα στελέχη των Ενόπλων Δυνάμεων για ένα τρίμηνο, είναι αυτά που εισέπραξε η κόρη της κ. Μπακογιάννη, όταν πήρε την καμπάνια του Ερυθρού Σταυρού με 350.000 ευρώ και 670.000 ευρώ συμβόλαια από τον Ερυθρό Σταύρο, για να προμοτάρει τον έρανο. Αυτά είναι τα χρήματα, τα οποία μοιράζατε αφειδώς αριστερά και δεξιά σε κολλητούς σας και δικούς, σας εις βάρος του κρατικού προϋπολογισμού και εις βάρος των Ελλήνων πολιτών και βεβαίως, των στελεχών των Ενόπλων Δυνάμεων. Κυρίες και κύριοι συνάδελφοι, στο πλαίσιο των προβλέψεων της συμφωνίας, που ψηφίστηκε το καλοκαίρι του 2015, που θυμίζω ότι είχε ψηφίσει και η Αξιωματική Αντιπολίτευση, επιχειρείται η αναμόρφωση των ειδικών μισθολογίων, μεταξύ των οποίων και αυτό που αφορά το προσωπικό των Ενόπλων Δυνάμεων και των Σωμάτων Ασφαλείας. Αναμφίβολα, πρόκειται για μια προσπάθεια εκσυγχρονισμού του μοντέλου του μισθολογίου, που διέπει τις αποδοχές του προσωπικού των ενόπλων δυνάμεων και σωμάτων ασφαλείας εκσυγχρονισμός, ο οποίος κατά καιρούς είχε κριθεί περισσότερο από αναγκαίος. Η αναγκαιότητα έγκειται κυρίως στο ότι το μισθολογικό μοντέλο πρέπει πρωτίστως να ανταποκρίνεται στις σύγχρονες εξελίξεις της δημόσιας διοίκησης και να συναρτάται με τις δεξιότητες, τις επιδόσεις και τις αρμοδιότητες του προσωπικού, όπως επίσης και στις ιδιαιτερότητες, που συναντιούνται σε ορισμένα Υπουργεία. Όπως είναι σε όλους γνωστό και κατανοητό, η σημερινή δημοσιονομική συγκυρία και υποχρέωση και ευθύνη μας να μην υποθηκευτεί το μέλλον των επομένων γενεών δεν επιτρέπει τη διαμόρφωση ενός μισθολογίου, που θα επιφέρει στην παρούσα φάση σημαντική επιβάρυνση στον κρατικό προϋπολογισμό και αποκαθιστά και τη νομιμότητα. Ταυτόχρονα, όμως, η συνείδησή μας απέναντι στους ανθρώπους που καθημερινά και υπό εξαιρετικά αντίξοες συνθήκες μοχθούν για την ασφάλεια και την ευημερία όλων μας, επέβαλε τη διατήρηση των καταβαλλομένων αποδοχών στο ίδιο επίπεδο, ώστε να μην υπάρξει στέλεχος των Ενόπλων Δυνάμεων και των Σωμάτων Ασφαλείας, που θα δει να μειώνονται στον τραπεζικό του λογαριασμό οι αποδοχές που λαμβάνει. Υπό αυτές τις συνθήκες, θα αναφερθώ στα κύρια χαρακτηριστικά του νέου μισθολογίου, ειδικά όσον αφορά το στρατιωτικό προσωπικό του Υπουργείου Εθνικής Άμυνας. Και αναφέρομαι στο Υπουργείο Εθνικής Άμυνας διότι κάναμε μία προσπάθεια να συνδεθεί με τα σώματα ασφαλείας, αλλά, δυστυχώς, εκεί έχει πρυτανεύσει ο κομματικός συνδικαλισμός και περιφερόμενοι στα καφενεία ψάλλοντας τον «Μαγγανά», λέγοντας ψέματα νομίζουν ότι θα κάνουν αντιπολίτευση, αντί να έρθουν να δουν τα συμφέροντα των συναδέλφων τους και να συνδυάσουν τα συμφέροντα των σωμάτων ασφαλείας με τον ενόπλων δυνάμεων που θα μπορούσαν να είχαν αποδώσει. Και ευτυχώς ο Υπουργός ο κ. Τόσκας, και οφείλω να το πω δημόσια, με προσωπική του επιμονή και παρά την κόντρα των συνδικαλιστών κατάφερε να εξασφαλίσει ακριβώς τους πόρους αυτούς, ώστε να μην αδικηθούν τα στελέχη των Σωμάτων Ασφαλείας σε σχέση με των Ενόπλων Δυνάμεων. Στη διαμόρφωση, λοιπόν, το μισθολόγιο αυτό είναι δημοσιονομικά ουδέτερο. Όχι μόνο δεν προβλέπονται μειώσεις, αλλά οι αυξήσεις που προβλέπονται κατ' επέκταση και η επιβάρυνση του κρατικού προϋπολογισμού, η οποία εκτιμάται σε 19 εκατομμύρια περίπου, δεν θα καταβληθούν άμεσα, αλλά σε βάθος τετραετίας, διασφαλίζοντας με αυτόν τον τρόπο την απαραίτητη δημοσιονομική σταθερότητα παράγοντα, εξαιρετικά κρίσιμο για την έξοδο της χώρας από τη δημοσιονομική στενωπό. Στην ανάγκη αποσυμπίεσης της μισθολογικής κατανομής σε όλο το μισθολογικό φάσμα στο πλαίσιο των αρχών διαμόρφωσης του νέου μισθολογίου καταβλήθηκε κάθε δυνατή προσπάθεια να γίνει με κοινωνικά δίκαιο τρόπο. Διότι αφενός μεν, αδικία συνιστά και η μη αναγνώριση και ανταμοιβή των αυξημένων ευθυνών και αρμοδιοτήτων, που έχουν ορισμένες κατηγορίες στελεχών και από την άλλη, ωστόσο, δεν πρέπει σε καμμιά περίπτωση να υποτιμάται η συνεισφορά των στελεχών των κατωτέρων βαθμίδων της διοίκησης. Στη διατήρηση του ύψους των καταβαλλομένων αποδοχών στο ίδιο επίπεδο με πριν, γεγονός που αναπόφευκτα οδηγεί σε προσωπικές διαφορές συνόλου περίπου 30 εκατομμυρίων ευρώ για τα στελέχη του Υπουργείου Εθνικής Άμυνας, το σημαντικότερο στοιχείο είναι ότι κανένα στέλεχος δεν θα δει να καταβάλλονται μειωμένες αποδοχές στον τραπεζικό του λογαριασμό. Δεδομένου, ωστόσο, ότι οι προαναφερόμενος προσωπικές διαφορές αφορούν κυρίως σε στελέχη των κατωτέρων βαθμίδων της διοίκησης, ιδιαίτερη αξία θεωρώ ότι έχει η θέσπιση για πρώτη φορά για το στρατιωτικό προσωπικό του επιδόματος παραμεθορίου ύψους 100 ευρώ, περίπου, το οποίο - σημειώνω - θα λάβουν στην πλειοψηφία τους τα παραπάνω στελέχη, που υπηρετούν στην παραμεθόριο και ανέρχονται σε περίπου δώδεκα χιλιάδες. Επομένως, με τη διατήρηση της προσωπικής διαφοράς και τη χορήγηση του νέου επιδόματος παραμεθορίου, τα εν λόγω στελέχη θα δουν μια μικρή, αλλά πραγματική αύξηση των αποδοχών τους. Πριν από λίγο, η ομάδα διαπραγμάτευσης υπό την καθοδήγηση του Πρωθυπουργού, δέχθηκε και για πρώτη φορά τα στελέχη των Ενόπλων Δυνάμεων θα έχουν τη δυνατότητα να παίρνουν αυτό που δικαιούνται, δηλαδή και τα νυκτερινά. Αυτό δεν είχε γίνει ποτέ μέχρι σήμερα. Αυτό, λοιπόν, σημαίνει ότι τελικά, οι αποδοχές των στελεχών θα είναι πολύ καλύτερες από ό,τι ήταν στο παρελθόν. Όσο δε αφορά τα επιδόματα του κινδύνου, επισημαίνω ότι έχει λάβει χώρα εκτεταμένη επιτελική επεξεργασία αυτών, ώστε να υπάρξει αφενός ο εξορθολογισμός στην καταβολή αυτών με την επικαιροποίηση των δικαιούχων και των προϋποθέσεων που αυτοί θα πρέπει να πληρούν, αφετέρου να μην διακυβεύεται στο παραμικρό η διατήρηση της ικανότητας είτε πτητική, καταδυτική, πτωτική, που ορισμένες κατηγορίες στελεχών πρέπει να το έχουν, το οποίο θα μου επιτρέψετε να πω ότι συνδέεται άρρηκτα με την αναγνώριση και ανταμοιβή της επικινδυνότητας, που διέπει την άσκηση των καθηκόντων τους. Αλλά, ξέρετε κάτι, κυρίες και κύριοι συνάδελφοι; Δεν πρόκειται να συνεχίσει το φαινόμενο, να επαναφέρουμε αποστράτους ρουσφετολογικά και χωρίς να πετάνε να τους δίνουμε πτητικό επίδομα, χωρίς να καταδύονται να τους δίνουμε καταδυτικό επίδομα, χωρίς να κάνουν πτώσεις με αλεξίπτωτα να τους δίνουμε πτωτικό επίδομα. Διότι τα χρήματα, τα οποία φαινόταν ότι πήγαιναν προς εκεί, δεν πήγαιναν προς τα κομάντο των Ενόπλων μας Δυνάμεων, που πράγματι κινδυνεύουν, κάνοντας αυτό το δύσκολο έργο, αλλά πήγαιναν στην πλειοψηφία σε εκείνους τους οποίους επανέφεραν, έβαζαν στα γραφεία και τους έδιναν το επίδομα, χρεώνοντας το υπόλοιπο στράτευμα. Θα ήταν όμως άδικο να σταθώ μόνο στο μισθολόγιο και να μην αναφέρω σειρά κινήσεων, που γίνονται σε πολλαπλά επίπεδα, οι οποίες, παρά το γεγονός ότι άμεσα δεν θα έχουν αντίκτυπο στους μισθούς στελεχών, έχουν αρχίσει να αποδίδουν καρπούς, που μεσοπρόθεσμα θα έχουν ισχυρό αντίκτυπο στα στελέχη μας. Ενδεικτικά μόνο αναφέρω ότι με επιτυχία προχωρούν εκποιήσεις εύχρηστων μη επιχειρησιακά αναγκαίων υλικών, μέσω σύναψης διακρατικών συμφωνιών, εγκεκριμένων δε από τη Βουλή των Ελλήνων, που διασφαλίζουν τη διαφάνεια και οι οποίες αναμένουν τις ροές σημαντικών εσόδων. Τα έσοδα αυτά πηγαίνουν προς όφελος του προσωπικού. Από εκεί κατασκευάζονται κατοικίες, προς όφελος των αξιωματικών και των υπαξιωματικών σε όλη την Ελλάδα. Θα σας πω μόνο ότι το 2014 είχε γίνει ένα σπίτι, πέρυσι παραδώσαμε εκατόν ένα σπίτια, φέτος θα ξεπεράσουμε τα τετρακόσια είκοσι σπίτια. Του χρόνου από τα χρήματα αυτά θα εξασφαλίσουμε στο μέγιστο τις ανάγκες του προσωπικού των Ενόπλων Δυνάμεων, ιδιαίτερα στην παραμεθόριο και ιδιαίτερα στη νησιωτική Ελλάδα, όπου αντιλαμβάνεστε ότι κατά την καλοκαιρινή περίοδο είναι πάρα πολύ ακριβά τα ενοίκια και δεν μπορεί να αντεπεξέλθει ένας υπαξιωματικός με έναν μισθό της τάξεως των 800 ευρώ. Καταβάλλεται επίσης προσπάθεια εκσυγχρονισμού του εξοπλισμού των στρατιωτικών νοσοκομείων, αξιοποιώντας κάθε διαθέσιμο πόρο, έτσι ώστε να περιοριστεί δραστικά η υγειονομική δαπάνη που καταβάλλουν τα στελέχη μας και οι οικογένειές τους, με διαυγείς και ανοιχτές διαδικασίες, που δεν μπορούν να αμφισβητηθούν από κανέναν. Προχωρήσαμε και προχωράμε σε συμφωνίες με μεγάλους ιδιωτικούς φορείς, όπως η Τράπεζα Πειραιώς, στη βάση της προσφοράς των μέγιστων δυνατοτήτων και ωφελημάτων για το προσωπικό του Υπουργείου. Αλλά και για τους αποστράτους. Χαίρομαι δε ιδιαιτέρως, που τελευταία διαπιστώνω ότι αυτές οι συμφωνίες ενεργοποιούν τις δυνάμεις της αγοράς και του ανταγωνισμού, οδηγώντας σε πολλαπλά οφέλη για το προσωπικό μας. Αυτά είναι μόνο λίγα από αυτά που έχουμε πετύχει και δεσμευόμαστε ότι με τη βοήθεια του Θεού, θα προχωρήσουμε ακόμα παραπάνω. Κυρίες και κύριοι συνάδελφοι, άκουσα προηγουμένως την κ. Γεννηματά, η οποία περιέγραψε περίπου μια Ελλάδα κατεστραμμένη και μια οικονομία που δεν έχει καμμία ελπίδα. Το ίδιο έκαναν και τα στελέχη της Αξιωματικής Αντιπολιτεύσεως και της άλλης αντιπολιτεύσεως σε αυτή τη διήμερη συζήτηση. Αν άκουγε κανείς τις ομιλίες, θα νόμιζε ότι αυτή η συζήτηση δεν αφορά το τέλος μιας εποχής και την αρχή μιας καινούριας εποχής, δεν αφορά το τέλος της εποχής των μνημονίων και της παράδοσης της εθνικής κυριαρχίας, που για πρώτη φορά έχουμε δόση για μέτρα, τα οποία θα ληφθούν μετά από δύο χρόνια. Εννοώ, σε αντίθεση με το παρελθόν, που είχαμε μέτρα για δόση εκβιαστικά. Είναι η πρώτη φορά που έχουμε αντίμετρα. Αλλά, αν θέλουν να δουν την πραγματική εικόνα της αγοράς και αν δεν πιστεύουν όλους αυτούς που έρχονται και επισκέπτονται τη χώρα μας ως υποψήφιοι επενδυτές, ας ανοίξουν το τηλέφωνό τους και ας μπουν στην ιστοσελίδα του Bloomberg, να δουν πού έφτασε σήμερα και πριν από λίγο το επιτόκιο των δεκαετών ελληνικών ομολόγων. Το επιτόκιο, λοιπόν, των δεκαετών ομολόγων - και μάλιστα ζήτησα και από τον Υπουργό Οικονομικών να μου το επιβεβαιώσει, για να μην κάνω κανένα λάθος - αυτή τη στιγμή που μιλάμε είναι στο 5,673, που σημαίνει ότι είναι ακριβώς στο 2009.
Στο 2014 είναι!
Τι θέλετε, κύριε Μπούρα; Πείτε μου, εσείς που είστε οικονομολόγος μεγάλος. Σας δίνω τον χρόνο μου. Ελάτε, κυρία Βούλτεψη, πάρτε τον εσείς.
Μην κάνετε διάλογο, κύριε Υπουργέ, σας παρακαλώ.
Στο 2014 τον Σεπτέμβρη είναι!
Το 2014, Σεπτέμβρη. Έχετε χάσει δυο μέρες αγοράς.
Εσύ έχεις χάσει από το πάρτι γενεθλίων πολλά!
Κυρία Βούλτεψη, σας παρακαλώ. Κύριε Υπουργέ, συνεχίστε.
Τι να σας πω. Δεν έχετε καταλάβει ότι όσο προσπαθείτε να πείτε ψέματα στον ελληνικό λαό, έχετε να αντιμετωπίσετε μία πληροφορία, που μπορεί να έχει πρόσβαση ο καθένας. Πραγματικά, θα πρέπει να ηρεμήσετε. Το 2014 ήταν η χρονιά που διαλύσατε την Ελλάδα, πήγατε και φιλήσατε την κατουρημένη ποδιά του Βενιζέλου, αθωώσατε το ΠΑΣΟΚ για όλα όσα έκανε, παραδώσατε τη Νέα Δημοκρατία στην πολιτική της ταπείνωσης και έρχεστε τώρα, έχοντας διαλύσει τα ασφαλιστικά ταμεία με το PSI, έχοντας διαλύσει τα νοσοκομεία, έχοντας διαλύσει τα πανεπιστήμια, έχοντας διαλύσει τους ομολογιούχους, και αντί να βάλετε την ουρά κάτω από τα σκέλια, τολμάτε να μιλάτε! [[Χειροκροτήματα από τις πτέρυγες των ΑΝΕΛ και του ΣΥΡΙΖΑ]] Θα σας δικάσει ο ελληνικός λαός, κυρία Βούλτεψη. Και αν είστε τόσο εκνευρισμένη, ελάτε να σας δώσω τσάι, που έχω από τις παλιές εποχές, από τους πρωτοκατεταγμένους.
… (δεν ακούστηκε)
Παρακαλώ να έρθει στο Βήμα ο Υπουργός Οικονομικών κ. Ευκλείδης Τσακαλώτος.
Κύριε Πρόεδρε, μπορώ να έχω τον λόγο;
Για ποιο πράγμα;
Κύριε Πρόεδρε, έχω συνεννοηθεί με τον κύριο Πρόεδρο να πάρω τον λόγο για τριάντα δευτερόλεπτα, για ένα διαδικαστικό θέμα.
Για ένα διαδικαστικό θέμα; Σας ακούω. Κύριε Πρόεδρε, έχετε τον λόγο.
Είμαι ένας από τους εγγεγραμμένους ομιλητάς να μιλήσω. Λόγω του γεγονότος ότι δεκαοκτώ Υπουργοί μίλησαν, καταλαβαίνετε ότι δεν έμεινε χρόνος, όχι μόνο για μένα, αλλά για όλους τους Βουλευτάς, που είναι εγγεγραμμένοι - και από την πλευρά του ΣΥΡΙΖΑ - να μιλήσουν. Μπορώ να καταθέσω, όπως ξέρετε την ομιλία μου στα Πρακτικά, όπως προβλέπεται από τον Κανονισμό. Όμως, δεν θα καταθέσω την ομιλία μου στα Πρακτικά, αλλά θα καταθέσω το πρακτικό της επιτροπής των τεσσάρων επιτροπών, όταν έγινε η ακρόαση φορέων. Το καταθέτω στα Πρακτικά, για να υπάρχουν και στα Πρακτικά της Ολομέλειας. Είναι ένα πολύ σημαντικό κείμενο και θα έλεγα να το μελετήσουν όλοι. Ευχαριστώ πολύ.
Ευχαριστούμε, κύριε Πρόεδρε. Κύριε Υπουργέ, έχετε τον λόγο.
Κυρίες και κύριοι συνάδελφοι, νομίζω ότι μετά από τις συζητήσεις που είχαμε και τις αντιπαραθέσεις, μπορούμε ήρεμα να πάμε προς το τέλος και να δώσουμε μια προοπτική για το πού πάμε από εδώ και πέρα. Έχει μιλήσει και ο Πρωθυπουργός και ο Αρχηγός της Αξιωματικής Αντιπολίτευσης, αλλά έτσι και αλλιώς, μόνοι μας είμαστε. Οι εννιά στους δέκα στην Ελλάδα βλέπουν Survivor τώρα, αφού έχουν τελειώσει οι ομιλητές, οι Αρχηγοί των κομμάτων, οπότε δεν νομίζω ότι υπάρχει κανένας λόγος να υπάρχουν εντάσεις. Το βασικό ερώτημα, που έβαλα στην πρώτη μου ομιλία στην επιτροπή, είναι το εξής: Τι κάνει μια αριστερή, προοδευτική, εναλλακτική κυβέρνηση, που θέλει να υποστηρίξει τα λαϊκά στρώματα σε δυσμενείς συνθήκες; Ο κ. Παφίλης ξέχασε το τελευταίο κομμάτι. Στην παρέμβασή του είπε ότι διεκδικούμε να υποστηρίξουμε τα λαϊκά στρώματα, χωρίς να βάλει αυτό που είπαμε, «σε δυσμενείς συνθήκες». Κατ' αρχάς, να πω ότι ποιος υποστηρίζει τα συμφέροντα των λαϊκών στρωμάτων δεν είναι κληρονομιά. Είναι κάτι που διεκδικούν πολλά αριστερά κόμματα, πολλές αριστερές κινήσεις και με διαφορετικές στρατηγικές, με διαφορετικές θεωρήσεις. Και αυτό είναι το σημαντικό. Άρα, για μας, να συμφωνήσουμε ότι οι συνθήκες είναι δυσμενείς, ότι το ΔΝΤ δεν είναι μόνο ότι πήρε ένα εν δυνάμει βέτο από τη Γερμανία - Ολλανδία, που το είπα στην ομιλία μου, και γι' αυτό ήταν δύσκολες οι συνθήκες. Το μεγάλο ζήτημα είναι γιατί πήρε αυτό το βέτο. Γιατί το ΔΝΤ το έχουν αναδείξει, ως αυτό που λένε στην μαρξιστική ορολογία, ως ο συλλογικός κεφαλαιούχος, ότι δεν είναι υπεύθυνος για το κεφάλαιο στην Γερμανία, στην Ιαπωνία, στην Ιταλία ή κάπου αλλού, αλλά έχει τη συνολική ευθύνη για την αναπαραγωγή όλου του καπιταλιστικού συστήματος. Άρα, ήταν πολύ ισχυρός αυτός ο αντίπαλος. Αυτή είναι η αλήθεια, που είχαμε να αντιμετωπίσουμε. Μου είπε, βέβαια, και ο κ. Παφίλης - και κάποιοι άλλοι σύντροφοί του - ότι τώρα μας υποστηρίζει και ο ΣΕΒ. Τι λέει στο τελευταίο του δελτίο Τύπου ο ΣΕΒ; Τι λέει στην τελευταία του ανακοίνωση, στο δελτίο Τύπου, ο ΣΕΒ; Λέει ότι σήμερα, που η Ελλάδα περνάει σε μια νέα φάση εξωστρέφειας - ακούστε το και εσείς αυτό - μετά την ολοκλήρωση της δεύτερης αξιολόγησης και με ορατό το τέλος του προγράμματος και ορατή την πρόσβαση της χώρας στις διεθνείς αγορές, επιβάλλεται περισσότερο από ποτέ άλλοτε, να δώσουμε έμφαση στην αναπτυξιακή προοπτική της χώρας. Άρα, λέτε εσείς ότι μας υποστηρίζει ο ΣΕΒ, γιατί λέει μια αλήθεια. Μερικά πράγματα είναι αλήθεια, ακόμα και ο ΣΕΒ να τα πει ότι είναι αλήθεια. Δεν σημαίνει ότι το κεφάλαιο έχει γίνει υποστηρικτής. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Μπορεί αύριο ο ΣΕΒ να πει ότι η γη δεν είναι επίπεδη, αλλά είναι σφαίρα! Θα είναι αλήθεια. Για το ότι η Νέα Δημοκρατία δεν έχει φθάσει σε αυτή την ωρίμανση να βλέπει αυτή την αλλαγή της οικονομίας, δεν φταίμε εμείς. Εμείς υποστηρίζουμε τα συμφέροντα των λαϊκών στρωμάτων σε δυσμενείς συνθήκες. Ποτέ δεν είπαμε ότι έχουμε μονόδρομο. Ποτέ δεν είπαμε ότι είμαστε γιατροί και τεχνοκράτες, που θα λύσουμε τα προβλήματα των λαϊκών στρωμάτων. Όμως, θα πρέπει να μπούμε και να σκύψουμε πάνω σε αυτά τα προβλήματα και να μην έχουμε αυτό το δυαδικό σύστημα, που έχετε εσείς, που είναι ο σοσιαλισμός εδώ, που είναι η κατάσταση στον καπιταλισμό - αυτό που ζούμε τώρα - και δεν ξέρουμε καθόλου πώς πάμε από το ένα σημείο στο άλλο. Για να πας από το ένα σημείο στο άλλο, πρέπει να αντιμετωπίσεις τα συγκεκριμένα προβλήματα μέσα σε αυτές τις συνθήκες. Για να τελειώσω με τον Μαρξ, να πω ότι ο κόσμος, οι άνθρωποι καθορίζουν την πορεία τους, αλλά όχι κάτω από συνθήκες που διαλέγουν οι ίδιοι. Αυτές τις συνθήκες βρήκαμε, με αυτές τις συνθήκες παλεύουμε και θα συνεχίσουμε να παλεύουμε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Όπως είπε ο Πρωθυπουργός, δεν μπορεί να έχουμε διαφορετικές αναλύσεις, όπως μας συμφέρει. Εγώ να δεχθώ ότι είναι το τέταρτο μνημόνιο, αν εσείς δεχθείτε ότι είναι το δέκατο τέταρτο μνημόνιο. Γιατί, όπως σας είπε ο Πρωθυπουργός, το πρώτο μνημόνιο είχε πέντε επικαιροποιήσεις, το δεύτερο μνημόνιο είχε τέσσερις επικαιροποιήσεις.
Για μετά τη λήξη του; Αφού έληξαν;
Δεν θα με διακόπτετε, θα ακούσετε λιγάκι. Κάθε φορά που γίνεται αξιολόγηση και οι δύο πλευρές έχουν το δικαίωμα να βάζουν καινούργια θέματα και καινούργια μέτρα. Ίσχυε σε εσάς. Ισχύει και σε εμάς. Οπότε διαλέξτε ή να το λέμε το τρίτο μνημόνιο ή το δέκατο τέταρτο. Αλλά έτσι όπως το θέλετε εσείς να τα έχετε, κορώνα κερδίζετε γράμματα χάνουμε, δεν θα το δεχθούμε. Πάμε τώρα στα μέτρα. Πόσα μέτρα θα έχει πάρει η δική μας Κυβέρνηση μέχρι το 2021; Προεξοφλώ ότι θα έχουμε κερδίσει το 2019. Μεταξύ 2015 και 2021, σε αυτή την επταετία, νομίζω ότι θα έχουμε πάρει, αν το δείτε, μέτρα που είναι 14 δισεκατομμύρια.
Είναι 14,2 δισεκατομμύρια.
Ναι, 14,2 δισεκατομμύρια. Ευχαριστώ τον συνάδελφο Χρήστο Σταϊκούρα. Τι θα είναι τα αντίμετρα σε αυτή την περίοδο, που αρχίζει από πράγματα που έχουμε ήδη κάνει, όπως για το ΚΕΑ που δώσαμε 850 εκατομμύρια; Θα είναι τα θετικά μέτρα, που θα ψηφίσουμε. Θα είναι και τα 3,5 δισεκατομμύρια, που έχουμε καβάτζα μέχρι το 2021. Πού φτάνουμε σε αυτό; Φτάνουμε στο ότι περίπου θα έχουμε πάρει αρνητικά μέτρα 14 δισεκατομμύρια και θα έχουμε πάρει και θετικά μέτρα. Άρα, μόνο τα αρνητικά θέλετε να συζητήσουμε. Και έτσι διέκοπτε συνέχεια ο κ. Τζαβάρας. Είναι 14 δισεκατομμύρια αρνητικά μέτρα διά 7 δισεκατομμύρια, που μας κάνει 2 δισεκατομμύρια. Πόσο πήραν οι προηγούμενες κυβερνήσεις; Στα πέντε χρόνια πήρανε εξήντα τρία. Την τελευταία φορά που διαίρεσα εξήντα τρία διά του πέντε ήταν μεγαλύτερο από το δύο. Αυτό νομίζω ότι πρέπει να το θυμόμαστε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Μη κοιτάτε, κύριε Μπούρα! Ήταν εξήντα τρία διά πέντε. Αυτό ήταν. [[Θόρυβος από την πτέρυγα της Νέας Δημοκρατίας]] Λέει ο κ. Κουτσούκος το εξής. Ποια είναι η υποστήριξη του κ. Κουτσούκου; Λέει: «Μα, εμείς είχαμε να αντιμετωπίσουμε ένα θεόρατο έλλειμα, που ήταν της τάξης του 13%». Σωστό ήταν. Μπορείτε να έχετε την καλοσύνη κύριε Μητσοτάκη, να με ακούσετε; Νομίζω ότι είναι σωστό.
Τι πράγμα; Γι' αυτό ήρθα, για να σας ακούσω.
Ναι, μιλάτε και φωνάζετε κιόλας.
Μπορώ να κάνω δύο πράγματα ταυτόχρονα, μην ανησυχείτε!
Και μας λέει λοιπόν, ο κ. Κουτσούκος 13%. Ποιος ευθύνεται, συνάδελφοι και συναδέλφισσες; Δηλαδή εμείς ευθυνόμαστε, για το ότι πήρατε εσείς περισσότερα μέτρα, γιατί εσείς δημιουργήσατε μεγαλύτερη κρίση; Ποια είναι η λογική για να την καταλάβω; Ποια υποστήριξη είναι αυτή ότι πήρατε περίπου 63.000.000.000 μέτρα σε πέντε χρόνια, ότι το πήρατε επειδή φέρατε τη μεγαλύτερη κρίση, που έχουμε αντιμετωπίσει μετά τον Β' Παγκόσμιο Πόλεμο; Πάμε τώρα στα μέτρα μας και στα αντίμετρά μας. Έχουμε εξηγήσει - παρ' όλες τις διακοπές του κ. Τζαβάρα, να μιλήσετε για τα μέτρα - ότι και θα μειωθεί το αφορολόγητο και θα μειωθούν οι συντάξεις. Δεν το έκρυψε η κ. Αχτσιόγλου για τις συντάξεις, δεν το έκρυψε τη κ. Παπανάτσιου για το αφορολόγητο. Το ξέρουμε ότι αυτό το κάνουμε. Είναι μέσα στην ιδεολογία μας αυτό; Όχι. Είναι μέσα στη θεωρητική μας ανάλυση το τι χρειάζεται για αυτή την οικονομία; Όχι. Είναι μέσα στους υπολογισμούς μας τι έπρεπε να γίνει; Έχουμε κάνει δημόσια κριτική και στους αριθμούς του ΔΝΤ και για το πόσοι άνθρωποι δεν πληρώνουν φόρο στην Ελλάδα και την σχέση των Ελλήνων συνταξιούχων με τους Γερμανούς και τους άλλους Ευρωπαίους. Άρα, η θέση μας είναι ξεκάθαρη. Αυτό που κάναμε ήταν ένας συμβιβασμός, γιατί από την αρχή του μνημονίου, ήταν ότι ο ΔΝΤ έπρεπε να μπει στο πρόγραμμα - για τους λόγους που εξήγησα εδώ πέρα, γιατί έπρεπε να είναι το ΔΝΤ μέσα στο πρόγραμμα - και το ΔΝΤ είχε αυτή την απαίτηση, κατά τη δική μου άποψη, με τους λάθος υπολογισμούς και με την λάθος τεκμηρίωση. Έχουμε ξεκαθαρίσει - ακούστε το και αυτό σας παρακαλώ, κύριε Μητσοτάκη, γιατί θα αναφερθώ - με το κ. Βορίδη και με τον κ. Σταϊκούρα, δύο τρόπους να μιλήσουμε για τα αντίμετρα. Έχουμε δηλαδή πει με τον κ. Βορίδη ότι μπορεί να το πεις όπως το λέει ο Ευκλείδης, που λέει ότι τα μέτρα - αντίμετρα θα είναι - ξεχνάμε τα μέτρα και τα αντίμετρα - λέμε ότι φτάνουμε στο 2018. Στο 2018 λέμε τι θα είναι το 2019 και εάν είμαστε στο 3,5 παίρνουμε και το ένα και το άλλο. Είπαμε και τον δεύτερο τρόπο, που τον λέει το Γερούν Ντάισελμπλουμ και ο κ. Βορίδης - χωρίς να θέλω να θίξω ούτε τον κ. Ντάισελμπλουμ ούτε τον κ. Βορίδη - που λέει ότι εάν το 2018 λέμε ότι είμαστε στο 3,5 συν ένα, που μειώνονται οι συντάξεις, τότε έχουμε δημοσιονομικό χώρο 1% και άρα μπορούμε να πάρουμε τα αντίμετρα. Αυτό όμως που είπατε εσείς στην ομιλία δεν ήταν ούτε η μια λύση ούτε η άλλη λύση. Εσείς θέλατε να συνεχίζετε να λέτε στον ελληνικό λαό ότι πρέπει να υπάρχει υπέρβαση των στόχων, χωρίς να πείτε ότι σε αυτή την υπέρβαση των στόχων έχουμε ήδη υπολογίσει ότι θα είναι μέσα η μείωση των συντάξεων. Και αυτός δεν είναι έντιμος τρόπος. Το είπατε ξεκάθαρα. Το είπατε και στην τηλεόραση. Σας παρακαλώ, για να συνεννοούμαστε σε αυτή την Αίθουσα, να το λέτε σωστά. Ή θα το λέτε όπως το λέω εγώ ή όπως το λέει ο Γερούν, μαζί με τον κ. Βορίδη. Ο τρόπος που το λέτε εσείς, δεν είναι σωστός και δεν είναι έντιμος. Πάμε τώρα στα αντίμετρα. Είπαμε ότι θίγουμε τον δικό μας κόσμο και με το αφορολόγητο και με τις συντάξεις. Αποζημιώνουμε αυτούς τους ίδιους ανθρώπους με τα αντίμετρα; Όχι. Και εκεί ήμασταν ευθείς και ειλικρινείς. Δεν τους αποζημιώνουμε έναν προς έναν. Λέμε όμως σε έναν συνταξιούχο, μέσα στην κατάσταση που είναι, ότι εσείς δεν έχετε εγγόνια που τους δίνετε τώρα λεφτά από τη σύνταξή σας και θα βοηθηθείτε από το αντίμετρο για τα παιδιά; Εσείς δεν έχετε παιδιά που σιγοντάρετε στο νοίκι ή στο δάνειο, που θα βοηθηθείτε από αυτό και θα ελαφρυνθείτε εσείς; Εσείς δεν πληρώνετε φάρμακα; Προσέξτε, δεν είναι σοβαρό κοινωνικό το κράτος, που οι συντάξεις των μεγάλων ανθρώπων δεν είναι για αυτούς, αλλά είναι για τη συντήρηση των παιδιών τους, τα εγγόνια τους, για τα παιδιά, για τους άνεργους. Εμείς θα θέλαμε, στο τέλος αυτής της κατάστασης, οι συντάξεις να είναι για τους συνταξιούχους, να έχουμε προγράμματα για την απασχόληση. Εγώ, δεν ξέρω εάν το έχετε ακούσει εσείς, πολλές φορές έχω ακούσει και στην Πρέβεζα και αλλού, που έχω πάε,ι από έναν μεγάλο άνθρωπο ότι «παιδάκι μου, δεν με νοιάζει τόσο πολύ η σύνταξη, αλλά θέλω το παιδί μου να βρει δουλειά». Εμείς προσπαθούμε αυτό να το αντιμετωπίσουμε, με το πρόγραμμα ενεργητικών πολιτικών απασχόλησης. Και κάτι παραπάνω για τα αντίμετρα. Είπατε και το είπε και το ΠΑΣΟΚ και η κ. Γεννηματά, το είπατε και εσείς από τη μεριά του ΚΚΕ, ότι το μόνο που έχουμε είναι μια αναδιανομή της φτώχειας. Νομίζω σας το εξήγησε πάρα πολύ καλά ο κ. Χουλιαράκης, πώς μια μεγάλη γκάμα από αυτά τα αντίμετρα επηρεάζουν τα κάτω έξι δεκατημόρια. Αυτό είναι περίπου 6 εκατομμύρια κόσμος. Όταν δίνουμε για τη στέγαση μέχρι 20.000 και με δύο παιδιά ή δίνουμε για αυτούς που έχουν δύο παιδιά βοήθεια μέχρι 25.000, δεν μπορείτε να πείτε ότι αυτό πάει μόνο στους φτωχούς. Αυτό πάει και στα μεσαία στρώματα. Και εμείς ήμασταν ειλικρινείς όταν δεν είχαμε «success story» και στον προϋπολογισμό εγώ μιλούσα για true story, γιατί είπαμε από την αρχή ότι επηρεάζουμε τα μεσαία στρώματα. Και τα έχουμε επηρεάσει παραπάνω από ό,τι τους αναλογεί. Και τα έχουμε επηρεάσει παραπάνω από ό,τι τους αναλογεί και επειδή είχαμε μια απόλυτη προτεραιότητα για τους φτωχούς και τα χρήματα που δώσαμε στην ανθρωπιστική κρίση, αλλά και γιατί αργήσαμε να αντιμετωπίσουμε το θέμα της φοροδιαφυγής και της διαφθοράς. Τα καλά νέα είναι ότι η διαφθορά και η φοροδιαφυγή αντιμετωπίζονται. Ένας μεγάλος λόγος για τον οποίο είχαμε μια υπέρβαση των στόχων, ήταν ότι είχαμε πολλά έσοδα και από τις ηλεκτρονικές κάρτες και από αλλού. Άρα, αυτά που οι θεσμοί λένε «μη παραμετρικά μέτρα», τώρα μας βοηθάνε να μειώσουμε το βάρος για τα μεσαία στρώματα. Κοιτάξτε τι υπολογίζουμε να δώσουμε και στο 2020-2021 από το μεσοπρόθεσμο. Άρα, σε αυτά τα μεσαία στρώματα τους λέμε να αναρωτηθούν ένα πράγμα: Τώρα που θα αρχίσει η ανάπτυξη, ποιους εμπιστεύεστε για να σας υποστηρίξουν τα συμφέροντά σας; Νομίζετε ότι θα τα υποστηρίξει η Νέα Δημοκρατία και το ΠΑΣΟΚ ή η Κυβέρνηση ΣΥΡΙΖΑ - ΑΝΕΛ, που ήδη προσπαθεί να πάρει μέτρα μέσα σε αυτήν την κρίση; Πάμε τώρα, όμως, στη γενικότερη καταστροφολογία, που γίνεται για την οικονομία, που έχω χρέος να σας ενημερώσω, ως Υπουργός Οικονομικών. Πρέπει να σας πω ότι, αν κοιτάτε αυτό που λένε οι οικονομολόγοι, τα macro data, δηλαδή τα εμπειρικά στοιχεία, που είναι σε χαμηλό επίπεδο ανάλυσης, τα πράγματα είναι αρκετά καλά. Δηλαδή, αν κοιτάξετε τη βιομηχανική παραγωγή, αυξήθηκε τον Μάρτη 8,7% χρόνο με χρόνο, σε σχέση με τον προηγούμενο Μάρτη του 2016. Αυτός είναι ο έκτος συνεχόμενος μήνας με θετικούς ρυθμούς ανάπτυξης. Και ιδιαίτερα καλά έχει πάει η μεταποίηση. Αν κοιτάξετε τις λιανικές πωλήσεις, αυτές έχουν αυξηθεί 4,6% - χρόνο με χρόνο - Γενάρη - Φλεβάρη, σε σχέση με τον προηγούμενο Γενάρη - Φλεβάρη. Σας είπα στην προηγούμενη ομιλία μου ότι αν δείτε τα στοιχεία της «ΕΡΓΑΝΗΣ» τους τελευταίους τέσσερις μήνες, έχουμε καθαρές νέες απασχολήσεις εκατόν είκοσι πέντε χιλιάδες. Και όχι μόνο αυτό. Πολλές από αυτές τις θέσεις εργασίας, παραπάνω από τις μισές, δεν είναι ευκαιριακού τύπου. Άρα, έχουμε αυτό, έχουμε και το ότι οι εξαγωγές πάνε πολύ καλύτερα απ' ό,τι νομίζαμε. Το 2016 αυξήθηκαν σε πραγματικούς όρους 6%. Όλα πάνε καλά; Όχι. Αυτό που δεν πάει καλά, αυτό που δεν πήγε καλά και γι' αυτό έχουμε τα κακά αποτελέσματα του τελευταίου τριμήνου του 2016 και του πρώτου τριμήνου του 2017- βλέπετε ότι δεν σας κρύβω απολύτως τίποτα - είναι οι επενδύσεις και δημόσιες και ιδιωτικές. Αλλά απ' ό,τι καταλαβαίνω εγώ, σχεδόν όλη η αγορά, όλα τα funds, όλοι οι επενδυτές έχουν αναστείλει όλες τις αποφάσεις τους, μέχρι να κλείσει αυτή η αξιολόγηση και μπούμε στο QE. Όλοι. Όλοι ερωτούν, όποιον επενδυτή ρωτήσεις, πότε θα μπείτε στο QE και πότε θα φύγουν τα capital controls. Άρα το 2% ,που λέμε, είναι πολύ εφικτό, πάρα πολύ εφικτό για το 2017, αν κλείσει η αξιολόγηση όπως περιμένουμε και αν πάρουμε τη συνολική λύση για το χρέος του 2016.
Πότε θα φύγουν τα capital controls;
Θα σας απαντήσω και σε αυτό. Θα σας πω τον οδικό χάρτη. Άρα, εγώ λέω ότι έχουμε έναν οδικό χάρτη, που κλείνει τώρα η αξιολόγηση, μπαίνουμε στο QE και μετά νομίζω ότι αλλάζει σελίδα. Χωρίς θριάμβους, χωρίς να τα παραλέμε, αλλάζουμε σελίδα και νομίζω στην ερώτηση που έβαλε ο κ. Βορίδης η απάντηση είναι ότι τα capital controls θα φύγουν πολύ γρήγορα.
Define «πολύ γρήγορα».
Μέχρι το τέλος του έτους. Μπορείτε στον προϋπολογισμό να μου το πείτε, αν δεν είχα δίκιο σε αυτό. Είμαι σίγουρος ότι θα μου το θυμίσετε, αν δεν είμαι σωστός. [[ΑΛΛΑΓΗ ΣΕΛΙΔΑΣ]] [[Να καταχωριστεί η σελ.597α]] [[Να καταχωριστεί η σελ.599α]] Άρα, λέμε ότι έχουμε συγκεκριμένο πλάνο, σύμφωνα με το οποίο τελειώνει η αξιολόγηση, μπαίνουμε στο QE, μπορούμε να κάνουμε δοκιμαστικές προσπάθειες να βγούμε στις αγορές και να φύγουμε από το QE. Είμαι απολύτως σίγουρος ότι αυτό μπορεί να γίνει. Άρα, φθάνουμε στο θέμα του χρέους, που είναι κι αυτό κομμάτι όλης αυτής της ανάλυσης. Εμείς πιέζουμε για μια καλή λύση για το χρέος. Νομίζω ότι είχαμε τις ευχές του κ. Βορίδη σήμερα το πρωί, να πάει καλά η συζήτηση. Αυτό που δεν είχαμε όμως ήταν μια επίσημη θέση από το ΠΑΣΟΚ και από τη Νέα Δημοκρατία. Η έκθεση για την παρέμβαση των τριών Αρχηγών της Ευρωβουλής, που αναφέρθηκε ο Πρωθυπουργός, τελειώνει με την εξής φράση: «Η Ελλάδα για πρώτη φορά από την αρχή της κρίσης…» - για πρώτη φορά, λέει, από την αρχή της κρίσης, σημειώστε το κυρία Γεννηματά - «…έχει βάσιμες προοπτικές για οικονομική ανάπτυξη. Ο ελληνικός λαός θα πρέπει να επικεντρωθεί σε πολιτικές που οδηγούν στην έξοδο από το μνημόνιο και προωθούν τη δίκαιη και συμμετοχική ανάπτυξη. Το Eurogroup φέρει την ευθύνη να στηρίξει την πορεία της Ελλάδας προς μια βιώσιμη ανάκαμψη». Γιατί δεν μπορούσε αυτή η συζήτηση τεσσάρων ημερών να αρχίσει με κάτι τέτοιο, να συμφωνήσουμε σε αυτό, και μετά να λύσουμε τις διαφορές μας; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Γιατί δεν μπορούσε; Τι έχει ο κ. Πιτέλα που δεν έχει η κυρία Γεννηματά; Τι έχουν οι τρεις Αρχηγοί των Πρασίνων, των Σοσιαλδημοκρατών και της Αριστεράς που δεν μπορούν να συμμεριστούν οι Αρχηγοί της Δεξιάς; Το καταθέτω και στα Πρακτικά. [[Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα, ούτε οι αγορές ανησυχούν, ούτε ο ΣΕΒ, ούτε η Ευρωβουλή, διότι αλλάζουμε σελίδα. Πόσο καλή θα είναι αυτή η σελίδα που θα έλθουμε; Αυτό είναι το βασικό ερώτημα και αυτό είναι το μεγάλο μας άγχος. Βεβαίως, όπως είπα και στην αρχή της ομιλίας μου, θα εξαρτηθεί και από τον συσχετισμό δυνάμεων και στην Ευρωπαϊκή Ένωση. Γι' αυτό στην Ευρωπαϊκή Ένωση θέλω και τη γνώμη του ΠΑΣΟΚ και της Νέας Δημοκρατίας για την πρόταση του Μακρόν να υπάρχει συγκεντροποίηση των επενδύσεων όλων των χωρών, να πηγαίνουν οι πόροι όλων των χωρών για τις επενδύσεις σε κεντρικό σημείο και να παίρνουν πίσω οι χώρες από αυτές, ανάλογα με τις ανάγκες τους. Άρα, μια μεταφορά πόρων στις χώρες. Γιατί εγώ δεν μπορώ να συζητήσω για τους συσχετισμούς δύναμης αν δεν μου πείτε κι εσείς ποια είναι η θέση σας. Εμείς, λέμε διάφορα πράγματα για το πώς θα αλλάξουμε την Ευρώπη. Εγώ το πάω και παραπέρα. Έχω πει επισήμως στο ECOFIN και σε πάρα πολλές συνεδριάσεις και συνέδρια στην Ευρωπαϊκή Ένωση, ότι αν είναι να συνεχιστεί η επιτήρηση θέλω να έχουμε και κοινωνικά κριτήρια. Δηλαδή έχω βάλει το θέμα στο ECOFIN ότι για να αξιολογηθείς δεν θα είναι μόνο το δημοσιονομικό πλεόνασμα, αλλά το πόσο καλά τα έχεις πάει στην ανισότητα, πόσο καλά τα έχεις πάει στο ποσοστό της φτώχειας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Σε αυτό θα μας υποστηρίξετε; Είναι μέρος αυτό για να αλλάξουμε το πλαίσιο μέσα στο οποίο διαπραγματευόμαστε ή δεν είναι; Θα σφυρίξουμε αδιάφορα; Γιατί το Λαϊκό Κόμμα θέλει αυτήν την επιτήρηση που έχουμε τώρα στο ευρωπαϊκό επίπεδο και θα θέλει και σκληρή επιτήρηση όταν θα φύγουμε. Να αποφασίσουμε τι εννοούμε γι' αυτό. Γι' αυτό και για εμάς δεν είναι μόνο ευρωπαϊκό, είναι και εθνικό. Κάνουμε τεράστιες προσπάθειες στο μνημόνιο γι' αυτούς τους συσχετισμούς. Σας είπε ένας ομιλητής τι έχει γίνει με το ΣΕΠΕ και ότι έχουμε πάρει σοβαρά τις εργασιακές σχέσεις και τον έλεγχο των εργασιακών σχέσεων. Αυτό θα συνεχιστεί. Εμείς βάζουμε και το θέμα των συλλογικών συμβάσεων. Γιατί το έθεσα τώρα εδώ, ενώ μιλάω γενικά για την Ευρώπη; Γιατί είμαστε απόλυτα σίγουροι και πεπεισμένοι ότι αν δεν αλλάξει η Ευρωπαϊκή Ένωση στην κατεύθυνση των κοινωνικών και των εργασιακών δικαιωμάτων, θα διαλυθεί. Μόνος τρόπος να μη διαλυθεί είναι ο κόσμος της εργασίας να καταλαβαίνει το πρόσωπό του και στην Ευρωπαϊκή Ένωση, εκεί που υπάρχουν τρόποι ώστε να υπάρχει συνεργασία για κάτι καλύτερο. Ο κ. Ξανθός σάς έδωσε ένα παράδειγμα πώς οι χώρες του νότου πηγαίνουν να αλλάξουν τον συσχετισμό δυνάμεων, σε σχέση με τις φαρμακευτικές εταιρείες. Αυτό έχουμε καταλάβει εμείς, μιλώντας στην Αριστερά. Εμείς έχουμε καταλάβει ότι είτε είναι για την τιμή των φαρμάκων είτε για να μην υπάρχει φορολογικός πόλεμος - κι αυτό που κάνει η Ιρλανδία, να έχει χαμηλούς φόρους για να πηγαίνουν εκεί οι επενδύσεις - , είτε είναι για οικολογικά θέματα, σε εθνικό επίπεδο δεν λύνονται. Λέμε, όμως, και κάτι παραπάνω, ότι αν δεν λυθούν δεν υπάρχει και λόγος γι' αυτή την Ευρωπαϊκή Ένωση και δεν έχει προοπτική. [[Χειροκροτήματα από την πτέρυγα του ΣΥΡΙΖΑ]] Και με αυτό κλείνω, κύριε Πρόεδρε. Δεν είναι μόνο το θέμα τού τι γίνεται σε υπερεθνικό επίπεδο. Για να μπορέσουμε εμείς να βγάλουμε σε πέρας αυτό το μνημόνιο, όταν θα φύγουμε και μειωθεί η επιτήρηση, πρέπει να έχουμε το δικό μας σχέδιο και για την ανάπτυξη, για όλα αυτά που σας έχουμε ανακοινώσει, για τον τρόπο που δίνουμε έμφαση στις μικρομεσαίες επιχειρήσεις και για το πώς το υπερταμείο, που το χλευάζετε, μπορεί να είναι εργαλείο βιομηχανικής και περιφερειακής πολιτικής, που στο ΤΑΙΠΕΔ ούτε ίχνος δεν υπήρχε. Όλα αυτά τα πράγματα και το πώς παρεμβαίνεις στον αγροτικό τομέα και σε διάφορους τομείς είναι η προοπτική μας για να κοιτάμε μπροστά, με καινούργια χρηματοοικονομικά εργαλεία, με καινούργιους φορείς ανάπτυξης και με τον κοινωνικό τομέα. Για όλα αυτά θα κριθούμε το 2019 και στις εκλογές, μετά το 2023, για το αν μπορέσουμε να φέρουμε ένα αναπτυξιακό μοντέλο που δεν επιστρέφει στο 2019, που δεν είναι μόνο οι μεγάλοι δρόμοι και οι μεγάλες επενδύσεις, αλλά πολλές μικρές επενδύσεις που πιάνουν τόπο για μια οικονομία σαν της Ελλάδας. Και γι' αυτό θα κριθούμε. Τελειώνω, λέγοντας και το τελευταίο. Θα πρέπει να κριθούμε και σε έναν άλλον τομέα και αυτός είναι ο τομέας της δημοκρατίας, για το αν θα μπορέσουμε να λειτουργούμε συλλογικά, συντονισμένα, για το αν θα έχουμε φίλτρα για το ποιοι είναι οι επενδυτές που έρχονται. Γιατί το πρόβλημά μας σε λίγο δεν θα είναι ότι δεν έρχονται επενδυτές, που λέτε εσείς, αλλά ότι θα έρχονται πολλοί επενδυτές. [[Θόρυβος από την πτέρυγα της Νέας Δημοκρατίας]] Κι επειδή δεν είναι όλοι οι επενδυτές το ίδιο, θα χρειαστούμε φίλτρα για να ξεχωρίσουμε ανάμεσα στους επενδυτές που θα θέλουν να κάνουν μακροπρόθεσμη επένδυση και σε αυτούς που θέλουν το γρήγορο κέρδος. Χρειάζεται μια συντονισμένη αντιμετώπιση. Χρειάζεται, όμως, να μπορέσεις να ενεργοποιήσεις τον ελληνικό λαό γι' αυτό το διαφορετικό αναπτυξιακό σχέδιο. Και τελειώνω όπως άρχισα, ότι χωρίς την ενεργή συμμετοχή του ελληνικού λαού, χωρίς να κατανοεί τι προσπαθούμε να κάνουμε, χωρίς τη δική του κριτική που θα μας πει ότι δεν κάνουμε καλά αυτό που δεν κάνουμε καλά, δεν αλλάζουν οι συσχετισμοί δύναμης. Κι αυτό είναι το τελικό που εμείς θα επιδιώξουμε. Επιδιώκουμε μια ελληνική Αριστερά, μια ελληνική Κυβέρνηση που παρεμβαίνει στην πραγματική κοινωνία, με τα πραγματικά προβλήματα, δίνοντας πραγματικές λύσεις. Και γι' αυτό θα κριθούμε. Ευχαριστώ πολύ.
Ευχαριστούμε τον Υπουργό Οικονομικών κ. Ευκλείδη Τσακαλώτο. Με την ομιλία του έκλεισε η συζήτηση. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις». Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας επί της αρχής, επί των άρθρων του νομοσχεδίου, καθώς και επί της υπουργικής τροπολογίας με αριθμό 1032/164, από Βουλευτές του ΣΥΡΙΖΑ, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας Βουλευτών του ΣΥΡΙΖΑ, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Αντωνίου Χρήστος. Παρών. Η κ. Βαγιωνάκη Ευαγγελία. Παρούσα. Ο κ. Γάκης Δημήτριος. Παρών. Ο κ. Γιαννακίδης Στάθης. Παρών. Ο κ. Γκιόλας Ιωάννης. Παρών. Η κ. Θελερίτη Μαρία. Παρούσα. Η κ. Θεοπεφτάτου Αφροδίτη. Παρούσα. Ο κ. Θεωνάς Ιωάννης. Παρών. Η κ. Ιγγλέζη Αικατερίνη. Παρούσα. Ο κ. Καραγιαννίδης Χρήστος. Παρών. Ο κ. Μαντάς Χρήστος. Παρών. Ο κ. Μάρδας Δημήτριος. Παρών. Ο κ. Μεϊκόπουλος Αλέξανδρος. Παρών. Ο κ. Μιχελής Αθανάσιος. Παρών. Ο κ. Μπαλαούρας Γεράσιμος. Παρών. Ο κ. Μπάρκας Κωνσταντίνος. Παρών. Ο κ. Μπγιάλας Χρήστος. Παρών. Ο κ. Μπόλαρης Μάρκος. Παρών. Ο κ. Παπαδόπουλος Αθανάσιος. Παρών. Ο κ. Παυλίδης Κωνσταντίνος. Παρών. Ο κ. Πρατσόλης Αναστάσιος. Παρών. Ο κ. Σηφάκης Ιωάννης. Παρών. Ο κ. Συρμαλένιος Νικόλαος. Παρών. Ο κ. Τριανταφυλλίδης Αλέξανδρος. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του ΣΥΡΙΖΑ. Επίσης, έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 1, 2, 10, 15 και 163 του νομοσχεδίου, από Βουλευτές της Νέας Δημοκρατίας, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση…
Κύριε Πρόεδρε, μου επιτρέπετε, παρακαλώ;
Ορίστε, σας ακούω.
Ευχαριστώ, κύριε Πρόεδρε. Όπως ασφαλώς θα διαβάζετε, η αίτηση της Νέας Δημοκρατίας για ονομαστική ψηφοφορία, εκτός των άρθρων που αναγνώσατε, περιλαμβάνει και αίτημα να τεθεί σε ονομαστική ψηφοφορία η τροπολογία που έχουν καταθέσει Βουλευτές της Νέας Δημοκρατίας. Πρώτον, η αίτηση έτσι κατατίθεται. Επομένως, από τη στιγμή που έτσι κατατίθεται, έτσι πρέπει να την αναγνώσετε, για να γίνει δεκτή ή όχι. Δεν μπορείτε να παρέμβετε στο κείμενο. Δεύτερον, για να προλάβω και για την οικονομία της συζήτησης, γιατί το Σώμα είναι καταπονημένο, μπορεί να ακούσω το επιχείρημα, «ναι, αλλά δεν έγινε δεκτή από τον κύριο Υπουργό ή από την Κυβέρνηση», έτσι δεν είναι; Όπως ξέρετε, αυτό δεν είναι αρκετό, γιατί υπάρχουν τροπολογίες οι οποίες προέρχονται από τη Βουλή, από Βουλευτές. Η Βουλή νομοθετεί. Επομένως, για κάποιον λόγο δεν πρέπει να τεθεί σε ψηφοφορία και ο λόγος δεν μπορεί να είναι ότι δεν την κάνει δεκτή η Κυβέρνηση. Μπορεί να αποφασίσει να την κάνει δεκτή η Βουλή - δεν νομίζω, αλλά εν πάση περιπτώσει. Θεωρώ, όμως - για να τελειώνουμε με όλο αυτό - ότι εδώ δεν υπάρχει κανείς λόγος να μην τεθεί σε ονομαστική ψηφοφορία η συγκεκριμένη τροπολογία. Ακούσαμε τις θέσεις της Κυβέρνησης, θα αποφασίσει τώρα η Βουλή.
Κύριε Βορίδη, είστε παρά πολύ έμπειρος ώστε να γνωρίζετε ότι οι βουλευτικές τροπολογίες, από όπου κι αν προέρχονται, εάν δεν γίνουν δεκτές από τον Υπουργό και δεν ενσωματωθούν στο νομοσχέδιο - είτε ως ίδιο άρθρο είτε ως νομοτεχνική βελτίωση - δεν τίθενται σε ψηφοφορία στο Σώμα. Οι μόνες τροπολογίες που τίθενται σε ψηφοφορία είναι οι υπουργικές τροπολογίες. Αυτό που λέτε δεν έχει ξαναγίνει ποτέ. Είναι έξω από κάθε κοινοβουλευτική διαδικασία. Δεν την έχουμε ακολουθήσει και σας παρακαλώ να μην επιμείνετε. Σε αυτό που είπατε δε, ότι κάναμε παρέμβαση στο κείμενο, αν θέλετε να αφαιρεθεί το σύνολο της παραγράφου και της αιτήσεώς σας, μπορείτε να το κάνετε. Όμως ήμασταν υποχρεωμένοι την 1030/162, που ήταν βουλευτική τροπολογία, να τη βγάλουμε, για τον λόγο που εξήγησα προηγουμένως. Παρακαλώ να μη συνεχίσουμε γιατί δεν υπάρχει κανένα περιθώριο να αλλάξουμε τακτική και να αρχίζουμε να ψηφίζουμε στο Σώμα βουλευτικές τροπολογίες.
Κύριε Πρόεδρε, αν μου επιτρέπετε, θα ήθελα τον λόγο.
Βεβαίως.
Εγώ επιμένω στην άποψή μου και θα σας πω γιατί. Θα το τακτοποιήσω, δεν θα ταλαιπωρήσω το Σώμα. Θα το τακτοποιήσω. Όμως, επιμένω στην άποψή μου αφ' ενός από απόψεως Κανονισμού. Η άποψή μου από απόψεως Κανονισμού είναι ότι θα μπορούσαν να υπάρξουν επιχειρήματα προκειμένου να μην τεθεί σε ψηφοφορία η τροπολογία. Ένα επιχείρημα είναι ότι ήταν εκπρόθεσμη. Ένα άλλο επιχείρημα είναι ότι δεν συνοδεύεται από έκθεση του Γενικού Λογιστηρίου. Επομένως, μπορούν να υπάρξουν επιχειρήματα. Όμως, τι λέει ο Κανονισμός επ' αυτών, εάν προεβάλλοντο αυτά; Εσείς δεν προβάλατε αυτά, είπατε κάτι άλλο. Εάν όμως προεβάλλοντο αυτά, τι λέει ο Κανονισμός; Ότι αποφαίνεται το Σώμα για το αν θα τεθεί σε ψηφοφορία ή όχι. Εγώ, λοιπόν, θα δεχθώ την άποψη εδώ της Πλειοψηφίας, για να μην ταλαιπωρούμαστε, ότι προφανώς δεν επιθυμεί η Πλειοψηφία να τεθεί στο Σώμα η τροπολογία για τη διανομή του μερίσματος και του πλεονάσματος. Το δέχομαι αυτό, συνάδελφοι, για να μην ταλαιπωρείστε. Να είστε καλά!
Εντάξει, εντάξει. [[ΑΛΛΑΓΗ ΣΕΛΙΔΑΣ]] [[Να καταχωριστεί η σελ.606α]] [[Να καταχωριστεί η σελ.608α]] Καταλαβαίνετε ότι ήταν ένας εύσχημος τρόπος του κ. Βορίδη να συνεχίσει να μιλάει και να επιχειρηματολογεί, ενώ η συζήτηση έχει ολοκληρωθεί. Το παραγνωρίζω, το παραβλέπω. Θέλω να πω ότι δεν είναι ορθή κοινοβουλευτική διαδικασία αυτή. Θα μπορούσε να το κάνει ο καθένας, αλλά βλέπετε ότι οι υπόλοιποι διακόσιοι ενενήντα εννέα δεν το έκαναν. Έτσι, λοιπόν, ξαναδιαβάζω το κείμενο αίτησης ονομαστικής ψηφοφορίας εκ μέρους της Νέας Δημοκρατίας. [[Θόρυβος στην Αίθουσα]] Εάν έχετε την καλοσύνη, επειδή είμαστε σε διαδικασία ψηφοφορίας, θα παρακαλούσα να κάνετε πολλή ησυχία, για να μη γίνει κανένα λάθος. Συνεχίζουμε λοιπόν. Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας Βουλευτών της Νέας Δημοκρατίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Σταϊκούρας Χρήστος. Παρών. Ο κ. Βορίδης Μαυρουδής. Παρών. Ο κ. Τσιάρας Κωνσταντίνος. Παρών. Η κ. Αραμπατζή Φωτεινή. Παρούσα. Ο κ. Βεσυρόπουλος Απόστολος. Παρών. Ο κ. Αναστασιάδης Σάββας. Παρών. Ο κ. Κόνσολας Εμμανουήλ. Παρών. Η κ. Βούλτεψη Σοφία. Παρούσα. Ο κ. Γιαννάκης Στέργιος. Παρών. Ο κ. Κέλλας Χρήστος. Παρών. Ο κ. Ανδριανός Ιωάννης. Παρών. Ο κ. Δήμας Χρίστος. Παρών. Ο κ. Αυγενάκης Ελευθέριος. Παρών. Η κ. Αντωνίου Μαρία. Παρούσα. Ο κ. Βαρβιτσιώτης Μιλτιάδης. Παρών. Ο κ. Κυριαζίδης Δημήτριος. Παρών. Ο κ. Μηταράκης Παναγιώτης. Παρών. Η κ. Ράπτη Ελένη. Παρούσα. Ο κ. Στύλιος Γεώργιος. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας. Επίσης, έχει υποβληθεί αίτηση διεξαγωγής ονομαστικής ψηφοφορίας επί των άρθρων 1 έως 15, 17 έως 20, 57, 58, 69 και 80 του νομοσχεδίου από Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ και τη συνυπογράφει και ο Ανεξάρτητος Βουλευτής κ. Καρράς Γεώργιος, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ και του Ανεξάρτητου Βουλευτή κ. Γεώργιου - Δημήτριου Καρρά, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Η κ. Γεννηματά Φωτεινή (Φώφη). Παρούσα. Ο κ. Αρβανιτίδης Γεώργιος. Παρών. Ο κ. Βενιζέλος Ευάγγελος. Παρών. Ο κ. Αχμέτ Ιλχάν. Παρών. Ο κ. Γρηγοράκος Λεωνίδας. Παρών. Ο κ. Θεοχαρόπουλος Αθανάσιος. Παρών. Ο κ. Κεγκέρογλου Βασίλειος. Παρών. Η κ. Κεφαλίδου Χαρά. Παρούσα. Ο κ. Κουτσούκος Ιωάννης. Παρών. Ο κ. Μπαργιώτας Κωνσταντίνος. Παρών. Ο κ. Κρεμαστινός Δημήτριος. Παρών. Ο κ. Κωνσταντινόπουλος Οδυσσέας. Παρών. Ο κ. Κωνσταντόπουλος Δημήτριος. Παρών. Ο κ. Λοβέρδος Ανδρέας. Παρών. Ο κ. Μανιάτης Ιωάννης. Παρών. Ο κ. Παπαθεοδώρου Θεόδωρος. Παρών. Ο κ. Σκανδαλίδης Κωνσταντίνος. Παρών. Ο κ. Τζελέπης Μιχαήλ. Παρών. Η κ. Χριστοφιλοπούλου Εύη. Παρούσα. Ο κ. Καρράς Γεώργιος - Δημήτριος. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Δημοκρατικής Συμπαράταξης ΠΑΣΟΚ - ΔΗΜΑΡ και του Ανεξάρτητου Βουλευτή κ. Καρρά. Τέλος, έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 1, 2, 10, 16, 17, 20, 49, 58 και 163 του νομοσχεδίου από Βουλευτές του Κομμουνιστικού Κόμματος Ελλάδας, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Κουτσούμπας Δημήτριος. Παρών. Η κ. Παπαρήγα Αλεξάνδρα. Παρούσα. Ο κ. Βαρδαλής Αθανάσιος. Παρών. Ο κ. Γκιόκας Ιωάννης. Παρών. Ο κ. Δελής Ιωάννης. Παρών. Η κ. Κανέλλη Λιάνα. Παρούσα. Ο κ. Καραθανασόπουλος Νικόλαος. Παρών. Ο κ. Κατσώτης Χρήστος. Παρών. Ο κ. Λαμπρούλης Γεώργιος. Παρών. Η κ. Μανωλάκου Διαμάντω. Παρούσα. Ο κ. Μωραΐτης Νικόλαος. Παρών. Ο κ. Παφίλης Αθανάσιος. Παρών. Ο κ. Στεργίου Κωνσταντίνος. Παρών. Ο κ. Συντυχάκης Εμμανουήλ. Παρών. Ο κ. Τάσσος Σταύρος. Παρών. Υπάρχει ο απαιτούμενος από τον Κανονισμό αριθμός των υπογραφόντων την αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας. Κυρίες και κύριοι συνάδελφοι, δέχεστε να συμπτύξουμε τις κατατεθείσες ονομαστικές ψηφοφορίες σε μία;
Συνεπώς το Σώμα συνεφώνησε ομοφώνως. Διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα διεξαχθεί ονομαστική ψηφοφορία επί της αρχής, επί όλων των άρθρων, καθώς και επί της υπουργικής τροπολογίας με αριθμό 1032/164 του σχεδίου νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις». Οι αποδεχόμενοι το νομοσχέδιο επί της αρχής, των άρθρων και της τροπολογίας λέγουν «ΝΑΙ». Οι μη αποδεχόμενοι λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και ο κ. Απόστολος Βεσυρόπουλος από τη Νέα Δημοκρατία. Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής, επί των άρθρων και επί της τροπολογίας του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Πριν αρχίσει η ψηφοφορία θα ήθελα να σας ενημερώσω για τη στάση που θα τηρήσει στην ψηφοφορία η Χρυσή Αυγή. Έχουν αποσταλεί στο Προεδρείο δεκαεπτά φάκελοι από Βουλευτές της Κοινοβουλευτικής Ομάδας της Χρυσής Αυγής με το παρακάτω περιεχόμενο. Είναι το κείμενο που υπογράφει ο κάθε Βουλευτής: «Προς τον Πρόεδρο της Βουλής, Δηλώνω ότι δεν επιθυμώ να νομιμοποιήσω με την παρουσία μου μια άκυρη και παράνομη διαδικασία. Καταγγέλλω τον παράνομο και αντισυνταγματικό αποκλεισμό της Κοινοβουλευτικής Ομάδας του Λαϊκού Συνδέσμου - Χρυσή Αυγή. Καταψηφίζω το νομοσχέδιο. 18-5-2017. Ο δηλών Χατζησσάβας Χρήστος, Βουλευτής Κιλκίς Λαϊκού Συνδέσμου - Χρυσή Αυγή». Φαντάζομαι ότι και οι υπόλοιποι φάκελοι έχουν το ίδιο περιεχόμενο. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ. Νικόλαου - Γεώργιου Δένδια και κ. Άννας - Μισέλ Ασημακοπούλου, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν όπως η Νέα Δημοκρατία. Επίσης έχουν κατατεθεί δεκαεπτά επιστολές Βουλευτών της Χρυσής Αυγής, με τις οποίες γνωστοποιούν την ψήφο τους. Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας. Εψήφισαν 281 Βουλευτές. Υπέρ της αρχής του νομοσχεδίου, δηλαδή, «ΝΑΙ», εψήφισαν 153 Βουλευτές. Κατά της αρχής του νομοσχεδίου, δηλαδή, «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το νομοσχέδιο του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις» έγινε δεκτό επί της αρχής κατά πλειοψηφία. Επί του άρθρου 1 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 1 έγινε δεκτό ως έχει κατά πλειοψηφία. Επί του άρθρου 2 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 3 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 3 έγινε δεκτό ως έχει κατά πλειοψηφία. Επί του άρθρου 4 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 4 έγινε δεκτό ως έχει κατά πλειοψηφία. Επί του άρθρου 5 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 5 έγινε δεκτό ως έχει κατά πλειοψηφία. Επί του άρθρου 6 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 6 έγινε δεκτό ως έχει κατά πλειοψηφία. Επί του άρθρου 7 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 8 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 8 έγινε δεκτό ως έχει κατά πλειοψηφία. Επί του άρθρου 9 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 9 έγινε δεκτό ως έχει κατά πλειοψηφία. Επί του άρθρου 10 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 10 έγινε δεκτό ως έχει κατά πλειοψηφία. Επί του άρθρου 11 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 11 έγινε δεκτό ως έχει κατά πλειοψηφία. Επί του άρθρου 12 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 12 έγινε δεκτό ως έχει κατά πλειοψηφία. Επί του άρθρου 13 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 13 έγινε δεκτό ως έχει κατά πλειοψηφία. Επί του άρθρου 14 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 14 έγινε δεκτό ως έχει κατά πλειοψηφία. Επί του άρθρου 15 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 16 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 16 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 17 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 17 έγινε δεκτό ως έχει κατά πλειοψηφία. Επί του άρθρου 18 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 19 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 19 έγινε δεκτό ως έχει κατά πλειοψηφία. Επί του άρθρου 20 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 20 έγινε δεκτό ως έχει κατά πλειοψηφία. Επί του άρθρου 21 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 21 έγινε δεκτό ως έχει κατά πλειοψηφία. Επί του άρθρου 22 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 22 έγινε δεκτό ως έχει κατά πλειοψηφία. Επί του άρθρου 23 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 23 έγινε δεκτό ως έχει κατά πλειοψηφία. Επί του άρθρου 24 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 24 έγινε δεκτό ως έχει κατά πλειοψηφία. Επί του άρθρου 25 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 25 έγινε δεκτό ως έχει κατά πλειοψηφία. Επί του άρθρου 26 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 26 έγινε δεκτό ως έχει κατά πλειοψηφία. Επί του άρθρου 27 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 27 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 28 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 28 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 29 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 29 έγινε δεκτό ως έχει κατά πλειοψηφία. Επί του άρθρου 30 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 30 έγινε δεκτό ως έχει κατά πλειοψηφία. Επί του άρθρου 31 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 31 έγινε δεκτό ως έχει κατά πλειοψηφία. Επί του άρθρου 32 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 32 έγινε δεκτό ως έχει κατά πλειοψηφία. Επί του άρθρου 33 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 33 έγινε δεκτό ως έχει κατά πλειοψηφία. Επί του άρθρου 34 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 34 έγινε δεκτό ως έχει κατά πλειοψηφία. Επί του άρθρου 35 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 35 έγινε δεκτό ως έχει κατά πλειοψηφία. Επί του άρθρου 36 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 36 έγινε δεκτό ως έχει κατά πλειοψηφία. Επί του άρθρου 37 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 37 έγινε δεκτό ως έχει κατά πλειοψηφία. Επί του άρθρου 38 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 38 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 39 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς, το άρθρο 39 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 40 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 40 έγινε δεκτό ως έχει κατά πλειοψηφία. Επί του άρθρου 41 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 41 έγινε δεκτό ως έχει κατά πλειοψηφία. Επί του άρθρου 42 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 42 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 43 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 43 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 44 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 44 έγινε δεκτό ως έχει κατά πλειοψηφία. Επί του άρθρου 45 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 45 έγινε δεκτό ως έχει κατά πλειοψηφία. Επί του άρθρου 46 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 46 έγινε δεκτό ως έχει κατά πλειοψηφία. Επί του άρθρου 47 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 47 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 48 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 48 έγινε δεκτό ως έχει κατά πλειοψηφία. Επί του άρθρου 49 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 49 έγινε δεκτό ως έχει κατά πλειοψηφία. Επί του άρθρου 50 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 50 έγινε δεκτό ως έχει κατά πλειοψηφία. Επί του άρθρου 51 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 51 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 52 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 52 έγινε δεκτό ως έχει κατά πλειοψηφία. Επί του άρθρου 53 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 53 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 54 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 54 έγινε δεκτό ως έχει κατά πλειοψηφία. Επί του άρθρου 55 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 55 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 56 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε 1 Βουλευτής. Συνεπώς το άρθρο 56 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 57 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 57 έγινε δεκτό ως έχει κατά πλειοψηφία. Επί του άρθρου 58 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 58 έγινε δεκτό ως έχει κατά πλειοψηφία. Επί του άρθρου 59 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 59 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 60 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 60 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 61 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 61 έγινε δεκτό ως έχει κατά πλειοψηφία. Επί του άρθρου 62 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» ψήφισε ουδείς. Συνεπώς το άρθρο 62 έγινε δεκτό ως έχει κατά πλειοψηφία. Επί του άρθρου 63 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 63 έγινε δεκτό ως έχει κατά πλειοψηφία. Επί του άρθρου 64 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 64 έγινε δεκτό ως έχει κατά πλειοψηφία. Επί του άρθρου 65 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 65 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 66 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 66 έγινε δεκτό ως έχει κατά πλειοψηφία. Επί του άρθρου 67 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 67 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 68 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 68 έγινε δεκτό ως έχει κατά πλειοψηφία. Επί του άρθρου 69 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 69 έγινε δεκτό ως έχει κατά πλειοψηφία. Επί του άρθρου 70 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 279 Βουλευτές. Κατά του άρθρου, δηλαδή «ΟΧΙ», εψήφισαν 2 Βουλευτές. «ΠΑΡΩΝ» ψήφισε ουδείς. Συνεπώς το άρθρο 70 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 71 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 279 Βουλευτές. Κατά του άρθρου, δηλαδή «ΟΧΙ», εψήφισαν 2 Βουλευτές. «ΠΑΡΩΝ» ψήφισε ουδείς. Συνεπώς το άρθρο 71 έγινε δεκτό ως έχει κατά πλειοψηφία. Επί του άρθρου 72 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» ψήφισε ουδείς. Συνεπώς το άρθρο 72 έγινε δεκτό ως έχει κατά πλειοψηφία. Επί του άρθρου 73 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 73 έγινε δεκτό ως έχει κατά πλειοψηφία. Επί του άρθρου 74 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 74 έγινε δεκτό ως έχει κατά πλειοψηφία. Επί του άρθρου 75 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 75 έγινε δεκτό ως έχει κατά πλειοψηφία. Επί του άρθρου 76 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 76 έγινε δεκτό ως έχει κατά πλειοψηφία. Επί του άρθρου 77 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» ψήφισε ουδείς. Συνεπώς το άρθρο 77 έγινε δεκτό ως έχει κατά πλειοψηφία. Επί του άρθρου 78 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 78 έγινε δεκτό ως έχει κατά πλειοψηφία. Επί του άρθρου 79 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 79 έγινε δεκτό ως έχει κατά πλειοψηφία. Επί του άρθρου 80 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 80 έγινε δεκτό ως έχει κατά πλειοψηφία. Επί του άρθρου 80Α εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 80Α έγινε δεκτό ως έχει κατά πλειοψηφία. Επί του άρθρου 81 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 81 έγινε δεκτό ως έχει κατά πλειοψηφία. Επί του άρθρου 82 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 82 έγινε δεκτό ως έχει κατά πλειοψηφία. Επί του άρθρου 83 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 83 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 84 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε 1 Βουλευτής. Συνεπώς το άρθρο 84 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 85 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 85 έγινε δεκτό ως έχει κατά πλειοψηφία. Επί του άρθρου 86 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 86 έγινε δεκτό ως έχει κατά πλειοψηφία. Επί του άρθρου 87 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 87 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 88 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 88 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 89 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 89 έγινε δεκτό ως έχει κατά πλειοψηφία. Επί του άρθρου 90 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 90 έγινε δεκτό ως έχει κατά πλειοψηφία. Επί του άρθρου 91 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 91 έγινε δεκτό ως έχει κατά πλειοψηφία. Επί του άρθρου 92 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 92 έγινε δεκτό ως έχει κατά πλειοψηφία. Επί του άρθρου 93 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 93 έγινε δεκτό ως έχει κατά πλειοψηφία. Επί του άρθρου 94 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 94 έγινε δεκτό ως έχει κατά πλειοψηφία. Επί του άρθρου 95 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 95 έγινε δεκτό ως έχει κατά πλειοψηφία. Επί του άρθρου 96 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 155 Βουλευτές. Κατά του άρθρου, δηλαδή «ΟΧΙ», εψήφισαν 126 Βουλευτές. «ΠΑΡΩΝ» εψήφισε ουδείς. Συνεπώς το άρθρο 96 έγινε δεκτό ως έχει κατά πλειοψηφία. Επί του άρθρου 97 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 97 έγινε δεκτό ως έχει κατά πλειοψηφία. Επί του άρθρου 98 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 98 έγινε δεκτό ως έχει κατά πλειοψηφία. Επί του άρθρου 99 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 99 έγινε δεκτό ως έχει κατά πλειοψηφία. Επί του άρθρου 100 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 100 έγινε δεκτό ως έχει κατά πλειοψηφία. Επί του άρθρου 101 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 101 έγινε δεκτό ως έχει κατά πλειοψηφία. Επί του άρθρου 102 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 102 έγινε δεκτό ως έχει κατά πλειοψηφία. Επί του άρθρου 103 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 103 έγινε δεκτό ως έχει κατά πλειοψηφία. Επί του άρθρου 104 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 104 έγινε δεκτό ως έχει κατά πλειοψηφία. Επί του άρθρου 105 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 105 έγινε δεκτό ως έχει κατά πλειοψηφία. Επί του άρθρου 106 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 106 έγινε δεκτό ως έχει κατά πλειοψηφία. Επί του άρθρου 107 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 107 έγινε δεκτό ως έχει κατά πλειοψηφία. Επί του άρθρου 108 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 108 έγινε δεκτό ως έχει κατά πλειοψηφία. Επί του άρθρου 109 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 109 έγινε δεκτό ως έχει κατά πλειοψηφία. Επί του άρθρου 110 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 110 έγινε δεκτό ως έχει κατά πλειοψηφία. Επί του άρθρου 111 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 111 έγινε δεκτό ως έχει κατά πλειοψηφία. Επί του άρθρου 112 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 112 έγινε δεκτό ως έχει κατά πλειοψηφία. Επί του άρθρου 113 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 113 έγινε δεκτό ως έχει κατά πλειοψηφία. Επί του άρθρου 114 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 114 έγινε δεκτό ως έχει κατά πλειοψηφία. Επί του άρθρου 115 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 115 έγινε δεκτό ως έχει κατά πλειοψηφία. Επί του άρθρου 116 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 116 έγινε δεκτό ως έχει κατά πλειοψηφία. Επί του άρθρου 117 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 154 Βουλευτές. Κατά του άρθρου, δηλαδή «ΟΧΙ», εψήφισαν 127 Βουλευτές. «ΠΑΡΩΝ» εψήφισε ουδείς. Συνεπώς το άρθρο 117 έγινε δεκτό ως έχει κατά πλειοψηφία. Επί του άρθρου 118 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 118 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 119 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 119 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 120 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 120 έγινε δεκτό ως έχει κατά πλειοψηφία. Επί του άρθρου 121 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς, το άρθρο 121 έγινε δεκτό ως έχει κατά πλειοψηφία. Επί του άρθρου 122 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 122 έγινε δεκτό ως έχει κατά πλειοψηφία. Επί του άρθρου 123 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 123 έγινε δεκτό ως έχει κατά πλειοψηφία. Επί του άρθρου 124 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 124 έγινε δεκτό ως έχει κατά πλειοψηφία. Επί του άρθρου 125 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 125 έγινε δεκτό ως έχει κατά πλειοψηφία. Επί του άρθρου 126 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 126 έγινε δεκτό ως έχει κατά πλειοψηφία. Επί του άρθρου 127 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 127 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 128 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 128 έγινε δεκτό ως έχει κατά πλειοψηφία. Επί του άρθρου 129 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 129 έγινε δεκτό ως έχει κατά πλειοψηφία. Επί του άρθρου 130 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 130 έγινε δεκτό ως έχει κατά πλειοψηφία. Επί του άρθρου 131 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 131 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 132 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 132 έγινε δεκτό ως έχει κατά πλειοψηφία. Επί του άρθρου 133 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 133 έγινε δεκτό ως έχει κατά πλειοψηφία. Επί του άρθρου 134 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 134 έγινε δεκτό ως έχει κατά πλειοψηφία. Επί του άρθρου 135 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 135 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 136 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 136 έγινε δεκτό ως έχει κατά πλειοψηφία. Επί του άρθρου 137 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 137 έγινε δεκτό ως έχει κατά πλειοψηφία. Επί του άρθρου 138 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 138 έγινε δεκτό ως έχει κατά πλειοψηφία. Επί του άρθρου 139 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 139 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 140 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 140 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 141 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 141 έγινε δεκτό ως έχει κατά πλειοψηφία. Επί του άρθρου 142 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 142 έγινε δεκτό ως έχει κατά πλειοψηφία. Επί του άρθρου 143 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 143 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 144 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 144 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 145 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 145 έγινε δεκτό ως έχει κατά πλειοψηφία. Επί του άρθρου 146 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 146 έγινε δεκτό ως έχει κατά πλειοψηφία. Επί του άρθρου 147 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 147 έγινε δεκτό ως έχει κατά πλειοψηφία. Επί του άρθρου 148 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 148 έγινε δεκτό ως έχει κατά πλειοψηφία. Επί του άρθρου 149 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 149 έγινε δεκτό ως έχει κατά πλειοψηφία. Επί του άρθρου 150 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 150 έγινε δεκτό ως έχει κατά πλειοψηφία. Επί του άρθρου 151 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 151 έγινε δεκτό ως έχει κατά πλειοψηφία. Επί του άρθρου 152 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 152 έγινε δεκτό ως έχει κατά πλειοψηφία. Επί του άρθρου 153 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 153 έγινε δεκτό ως έχει κατά πλειοψηφία. Επί του άρθρου 154 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 154 έγινε δεκτό ως έχει κατά πλειοψηφία. Επί του άρθρου 155 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 155 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 156 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 156 έγινε δεκτό ως έχει κατά πλειοψηφία. Επί του άρθρου 157 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 157 έγινε δεκτό ως έχει κατά πλειοψηφία. Επί του άρθρου 158 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 158 έγινε δεκτό ως έχει κατά πλειοψηφία. Επί του άρθρου 159 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. «ΠΑΡΩΝ» εψήφισε ουδείς. Συνεπώς το άρθρο 159 έγινε δεκτό ως έχει κατά πλειοψηφία. Επί του άρθρου 160 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. Συνεπώς το άρθρο 160 έγινε δεκτό ως έχει κατά πλειοψηφία. Επί του άρθρου 161 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. Συνεπώς το άρθρο 161 έγινε δεκτό ως έχει κατά πλειοψηφία. Επί του άρθρου 162 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. Συνεπώς το άρθρο 162 έγινε δεκτό ως έχει κατά πλειοψηφία. Επί του άρθρου 163 εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. Συνεπώς το άρθρο 163 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί της τροπολογίας με γενικό αριθμό 1032 και ειδικό 164 του σχεδίου νόμου εψήφισαν συνολικά 281 Βουλευτές. Υπέρ της τροπολογίας, δηλαδή «ΝΑΙ», εψήφισαν 172 Βουλευτές. Κατά της τροπολογίας, δηλαδή «ΟΧΙ», εψήφισαν 108 Βουλευτές. «ΠΑΡΩΝ» εψήφισε 1 Βουλευτής. Συνεπώς η τροπολογία με γενικό αριθμό 1032 και ειδικό 164 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο με αριθμό 58Α. Επί του ακροτελεύτιου άρθρου εψήφισαν συνολικά 281 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 128 Βουλευτές. Συνεπώς το ακροτελεύτιο άρθρο έγινε δεκτό ως έχει κατά πλειοψηφία.
Συνεπώς το σχέδιο νόμου του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Η Δημοκρατική Συμπαράταξη ΠΑΣΟΚ - ΔΗΜΑΡ απουσιάζει. Ο Λαϊκός Σύνδεσμος - Χρυσή Αυγή απουσιάζει.
Όχι.
Ναι.
Όχι.
Το Ποτάμι απουσιάζει. Συνεπώς το νομοσχέδιο του Υπουργείου Οικονομικών: «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, μέτρα εφαρμογής των δημοσιονομικών στόχων και μεταρρυθμίσεων, μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.30΄ λύεται η συνεδρίαση για σήμερα, Παρασκευή 19 Μαΐου 2017 και ώρα 10.00΄, με αντικείμενο εργασιών του Σώματος: α) ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου και β) κοινοβουλευτικό έλεγχο, συζήτηση επίκαιρων ερωτήσεων.